
Prefaţă 


Au fost mai mulți de o mie 


Sau despre ce înseamnă a privi 
şi cealaltă parte a baricadei 


Împlinirea în 2021 a o sută de ani de la apariția Partidului Comunist 
din România (ulterior numit Partidul Muncitoresc Român, între februarie 
1948 şi iulie 1965, şi în cele din urmă revenit la numele definitiv Partidul 
Comunist Român, din iulie 1965 până în decembrie 1989) nu invită la o 
celebrare, pentru că, în istoria ultimului secol, influenţa acestui partid 
asupra societăţii româneşti a fost mai cu seamă nefastă. 

Desigur, regimul comunist pare să mai aibă unii nostalgici, cel puţin 
la nivel declarativ. Dar, în opinia noastră, această nostalgie trimite în 
principal la tinereţea celor care rememorează acea perioadă, eventual la 
unele figuri ale conducerii de atunci (precum Nicolae Ceauşescu, să zicem), 
şi mai puțin la Partid ca atare, care practic s-a autodesființat imediat după 
executarea fostului Conducător şi nu a mai avut de atunci nicio reîncarnare 
notabilă în peisajul politic al României contemporane. 

În ultimele două decenii, toţi coautorii acestui volum au lucrat în dome- 
niul de cercetare al istoriei comunismului românesc. În 2012, ne-am întâl- 
nit cu toții într-un proiect numit „Membri, simpatizanți, conspiratori şi 
«tovarăşi de drum». Componenţa Partidului Comunist din România în 
perioada legalității - Studii prosopografice”, un proiect (condus de edi- 
torul volumului de față) care a câştigat o finanțare guvernamentală! și care 
ne-a permis, din 2013 până în 2017, să organizăm diverse conferințe, să 
elaborăm un site dedicat temei şi să publicăm două volume? în care s-au 


1, Proiect de cercetare finanţat de Consiliul Naţional al Cercetării Ştiinţifice, 
CNCS-UEFISCDI, număr de grant PN-II-PCE-2012-4-0594. 

2, Adrian Cioroianu (ed.), Comuniştii înainte de comunism. Procese şi con- 
damnări ale ilegaliştilor din România, Editura Universităţii din București, 
Bucureşti, 2014; idem, Camarazii utopiei. Destine individuale şi de grup 
din ilegalitatea comunistă, Editura Universității din Bucureşti, Bucureşti, 2018. 

strâns o parte dintre concluziile cercetărilor noastre. Aceste două volume 
au apărut la Editura Universităţii din București şi, trebuie să o spunem, 
au fost publicate atunci în câte un tiraj minuscul, de 150 de exemplare 
din fiecare volum! Ca amănunt amuzant, vom aminti cum, la lansarea 
volumului al doilea, la Târgul de carte Bookfest din Bucureşti, din primă- 
vara anului 2018, când am ajuns la standul editurii, oamenii de acolo, cu 
amabilitate, ne-au spus că aveau o veste bună şi una proastă. Vestea bună 
era că volumul se vindea deja foarte bine; vestea proastă era că mai erau 
disponibile cinci exemplare din tot tirajul (iar noi aveam câteva zeci de 
invitaţi la acea lansare, mulți dintre ei dorind să primească autografe!). 

Drept care ideea retipăririi într-un singur volum a acelor pagini - în 
acest an, 2021, în care se împlineşte un secol de la apariţia partidului 
comunist autohton pe scena politică românească - ne-a urmărit de atunci. 

Mulţumim editurii Polirom, domnului director Silviu Lupescu și echi- 
pei sale pentru căldura cu care ne-au incurajat în proiectul acestei ediţii, 
care prezintă, într-o formă revăzută, acele studii despre persoane şi peri- 
oade reprezentative (credem noi, autorii) din istoria regimului comunist 
din România (evident, inclusiv în această prefață am „retopit” unele idei 
din prefețele volumelor „universitare” din 2014 şi 2018). 


Mai multe provocări 


Dacă împlinirea unui secol, 1921-2021, nu invită la o celebrare, în schimb 
profesioniștii Istoriei cred că inclusiv un astfel de centenar poate invita la 
o analiză mai dezinhibată a acelui partid numit PCAR - PMR - PCR, a 
oamenilor, programelor şi decadelor sale. În această analiză, patima și 
adjectivele trebuie să fie pe loc terțiar (cel mult). Ceea ce ne interesează 
sunt doar întrebările de bază, dintotdeauna, ale Istoriei: când?, cine?, cum?, 
cât? şi de ce? 

După 1990, a vorbi despre comunism în general sau despre comunis- 
mul românesc în particular a devenit de mai multe ori provocator pentru 
istoricii din orice generaţie. Iată din ce motive: 

În primul rând, pentru că trecutul relativ recent al regimurilor comu- 
niste este un capitol foarte comercial al disciplinei numite Istorie - și 
folosesc aici termenul „comercial” în sensul lui cât se poate de pozitiv: 
adică istoria comunismului atrage, naşte curiozități, naşte şi polemici, 
cărţile despre istoria comunismului se caută şi se citesc (iar uneori se şi 
cumpără!) peste media cărţilor de istorie etc. Aceasta este o realitate. Cât 
timp va mai dura ea? Nimeni nu ştie, dar noi, ca istorici, ştim foarte bine 

că nimic nu durează o veșnicie. Probabil că, la orizontul vreunei genera- 
ţii viitoare, interesul pentru istoria comunismului se va mai domoli şi alte 
subiecte îi vor lua locul. Dar deocamdată, repet, istoria comunismului 
atrage într-un mod semnificativ, spre bucuria şi spre stimularea celor care 
studiază acest capitol al trecutului comun. 

A doua provocare pleacă din oceanul de clişee care inundă discursul 
public pe această temă. În fond, istoricul este şi el cetățean al timpului 
său, prin urmare nu poate face abstracţie nici de nostalgia ineptă a unora 
(adepţi ai ideii că „în timpul lui Ceauşescu mergeam cu toţii la Marea 
Neagră și nu murea nimeni de foame” etc.), nici de încrâncenarea dispre- 
țuitoare (și Ia fel de ineptă) a altora (convinși că „Nicolae Ceauşescu a 
fost arestat în tinerețe pentru că fura geamantane din gări”, că „Elena 
Ceauşescu era la 20 de ani o biată prostituată cu nas ascuțit” sau că „sus- 
ţinătorii comunismului din România - cu toţii nişte șobolani roşii, desi- 
gur - erau de ordinul câtorva sute în 1944” etc.). Dacă iși respectă profesia, 
istoricul nu poate pactiza cu niciuna dintre aceste extreme; le poate înţe- 
lege, desigur, dar nu are voie să le copieze și nici să le alimenteze. Dimpo- 
trivă, istoricul este dator să restabilească echilibrul intre toate aceste clişee, 
diferite în formă şi total similare în fond, pe cât posibil favorizând reali- 
tatea în locul clişeizării: istoricul trebuie să aibă puterea de a spune că în 
anii lui Ceaușescu nu toți românii ajungeau la Marea Neagră (şi că azi se pot 
identifica nișe profesionale sau generaționale din acest punct de vedere), 
iar criza alimentară a fost, pe de altă parte, pe cât de umilitoare, pe atât 
de nerecunoscută oficial vreodată. La fel, este nevoie de curajul de a spune 
că junele Ceaușescu Nicolae chiar a crezut, pesemne sincer, în utopia 
comunistă și chiar a militat de tânăr pentru ea. Sau că viaţa intimă a Elenei 
Petrescu, devenită Ceaușescu, a fost foarte probabil cu mult mai plictisi- 
toare decăt o presupun bârfele. Sau că numărul comuniștilor, simpatizan- 
ilor şi susținătorilor lor materiali și morali din România anului 1944 era 
sesizabil mai mare decât s-ar putea presupune într-o analiză grăbită, la 
nivelul discursului public. 

Într-un peisaj atât de plin de clișee, datoria istoricului este să lupte 
împotriva acestora, cu riscurile de rigoare. Sine ira et studio trebuie să 
rămână, indiferent de subiectul cercetării, deviza noastră de onoare. Datoria 
unui istoric este de a nu uita nici cealaltă parte a baricadei, cea pe care 
în anii 1930 sau 1940 luptau o minoritate de oameni ce credeau în comu- 
nism și într-o lume altfel, adică mai bună, creată după legile lui. 

Nu în ultimul rând, o altă provocare pleacă din imprecizia termenilor. 
Deseori auzim vorbindu-se în jurul nostru - în medii intelectuale - des- 
pre „România comunistă de până în 1989”. În realitate, istoricii ştiu foarte 
bine că aceasta nu a existat niciodată! Comunismul era telul spre care 

societatea mergea, mânată din spate de partidul comunist. Regimul din 
România era comunist, desigur; partidul unic era şi el comunist; dar statul 
numit România nu a fost niciodată comunist, pentru că aceasta era doar 
miza supremă, scopul înalt, zarea luminoasă - care, din fericire, nu au 
fost atinse. De fapt, a vorbi despre România comunistă din timpul anilor 
1947-1989 înseamnă, indirect, a le face un compliment lui Gheorghe 
Gheorghiu-Dej, Nicolae Ceauşescu și tuturor tovarășilor lor. Nici măcar 
Coreea de Nord a zilelor noastre nu are pretenţia de a fi ajuns la comu- 
nism - cu atât mai puțin ar putea pretinde liderii regimului comunist din 
România, indiferent de epoca lor. 


O întrebare ca o obsesie (legitimă): câți au fost? 


În fine, probabil că principala provocare pentru istoricul rememorator 
este de natură... cantitativă. În timpul multor prezentări ale proiectului 
nostru de-a lungul anilor din urmă, am constatat că una dintre așteptările 
ferme ale auditoriului era ca cercetarea realizată de noi să răspundă la o 
întrebare asupra căreia s-au oprit frecvent după 1989 nu numai istorio- 
grafia românească și istoricii din țară, ci și mulți dintre cei implicaţi in 
discursul public de natură istorică: câți membri a avut Partidul Comunist 
Român în perioada interbelică? 

În fapt, proiectul nostru chiar oferă un răspuns la această întrebare. 
În baza noastră de date pentru această cercetare am avut 8614 fişe ale unor 
presupuşi ilegaliști comunişti (v. pp. 387-389). Însă această cifră reflectă 
doar numărul comuniștilor care au rămas după 23 august 1944 în România 
şi care au completat fișa de recensământ (cerută de partidul ajuns la putere) 
între 1951-1952. Mai mult, baza de date realizată le permite celor interesaţi 
de subiect să afle nu doar numărul comuniștilor, ci şi pe cel al simpati- 
zanților şi membrilor UTC din intervalul de timp menţionat. O altă posibi- 
litate oferită de proiect este analiza principalelor caracteristici ale acestora: 
originea etnică, relaţia cu partidul, acţiunile din ilegalitate, principalele 
evenimente represive, parcursul biografic între 23 august 1944 şi 1951-1952 etc. 
Astfel putem constata în ce măsură rolul și comportamentele din perioada 
ilegalităţii au reprezentat un factor determinant pentru evoluţia postbelică 
a acestora, 

De reţinut că nu sunt cuprinși în recensământul intern al Partidului 
Muncitoresc Român din 1951-1952 acei comunişti care aveau funcţii de 
conducere în Secretariatul și Biroul Politic al CC al PMR, cei care s-au 
stabilit după 23 august 1944 în alte state (Bulgaria, Ungaria, Uniunea 

Sovietică etc.), cei care au murit înainte de data recensământului din varii 
motive (fie în timpul executării pedepselor privative de libertate, fie ca 
urmare a deportării, fie din cauze naturale etc.). De asemenea, printre cei 
recenzați nu se regăsesc acei foşti comunişti care se aflau în penitenciare 
după instaurarea regimului PCAR/PMR. Cazul cel mai elocvent este cel 
al primului secretar general al Partidului Comunist din România, Gheorghe 
Cristescu-Plăpumaru: poate să pară bizar, dar în acei ani el nu era luat în 
calcul când se inventaria selecta castă a ilegaliştilor! Ceea ce pentru isto- 
ricii de azi este uluitor — chiar dacă înțelegem, desigur, că partidul avea 
propria grilă de interpretare a realității. 

În total, în literatura de specialitate au fost propuse mai multe variante 
numerice privind numărul comuniştilor înainte de 23 august 1944: cifrele 
vehiculate s-au oprit de cele mai multe ori la numărul de 1.000 de per- 
soane. Estimarea își are originea într-o apreciere a Anei Pauker din timpul 
audierii ei pe linie de partid!. 

Aprecierea este preluată și în una dintre cele mai recente cărți care se 
opreşte asupra acestui aspect din istoria interbelică a partidului. Istoricul 
Lucian Boia exemplifică, în volumul său Strania istorie a comunismului 
românesc (și nefericitele ei consecinţe), că „ţara cu cei mai puţini comunişti 
a devenit țara cu partidul comunist cel mai numeros”. Sugestiv, capitolul 
respectiv se numește „Ţara cu o mie de comuniști”. 

Totuşi, pe ce se bazează această persistentă legendă a celor o mie? Pe 
simpla segmentare a celor care s-au pus atunci în slujba ideii comuniste: 
sunt reținuți numai cei care, eventual, trecuseră pragul înscrierii în partid, 
dar sunt trecuţi cu vederea cei care, fără a fi membri, serveau totuși par- 
tidul ca susținători, simpatizanți implicaţi etc. 

Pentru a nu cădea fără scăpare în capcana cifrelor şi a controverselor 
pe care le pot stârni acestea, noi am considerat mereu că este necesară, 
de la începutul oricărei discuţii pe această temă, o precizare: să nu uităm 
că, în perioada interbelică, partidele comuniste nu au fost organizaţii politice 
clasice. Odată intrate in ilegalitate, ele au încetat să acţioneze la vedere, 
iar sediile lor nu erau cunoscute neiniţiaților sau celor neinteresaţi. Singurii 
care cunoşteau sediul unei celule comuniste erau membrii ei, respectiv 
angajaţii Siguranţei care îi urmăreau. Încă din 1924, Congresul al III-lea 


1. Pentru mai multe informaţii despre această versiune a numărului comu- 
niștilor români, vezi loan Chiper, „Consideraţii privind evoluţia numerică 
şi compoziţia etnică a PCR intre 1921-1952, Arhivele Totalitarismului, vol. 21, 
nr, 4, 1998; Vladimir Tismăneanu, Stalinism pentru eternitate. O istorie politică 
a comunismului românesc, ediţia a II-a, Humanitas, Bucureşti, 2014, p. 123. 

2. Lucian Boia, Strania istorie a comunismului românesc (şi nefericitele ei 
consecințe), Humanitas, Bucureşti, 2016, p. 7. 

al Partidului Comunist din România a ales ca tactică de luptă şi metodă 
de construire a partidului munca ilegală. În rezoluţiile adoptate atunci, se 
sublinia că activitatea conspirativă trebuie să primeze chiar şi în acele 
momente când partidul era legal. 

Date fiind împrejurările în care lucrează PCdR, întreaga organizație a 
partidului trebuie construită ilegal. Înainte de toate, este necesară con- 
struirea unui puternic aparat ilegal al partidului, care va rămâne ilegal 
chiar şi atunci când întreg partidul va trece printr-o perioadă legală!. Ca 
atare, munca ilegală a fost unul dintre principiile în baza cărora a funcționat 
PCdR în toată perioada interbelică. 

Acesta a fost completat de altele, impuse de tactica politică a lui Lenin 
încă dinainte ca partidul bolșevicilor să preia puterea în Rusia: conspira- 
tivitatea, „alegerea cea mai severă a membrilor” și „pregătirea revoiuțio- 
narilor profesioniști”, după cum se spunea într-un document (de inspiraţie 
stalinistă, desigur) al comuniștilor români, în 19312, 

Astfel, cineva interesat să devină membru al acestui partid nu putea 
să adere la mișcarea comunistă prin simpla sa dorință sau punere la dis- 
poziţie. Nu intra pe uşa organizaţiei, completa o cerere de adeziune, un 
chestionar autobiografic, iar la sfârșit ieșea cu carnetul de membru PCdR 
în buzunar, Lipsa unor evidențe ale partidului din anii interbelici (ea însăşi 
impusă de condiţiile clandestinităţii și ilegalităţi) îngreunează identifica- 
rea precisă a numărului comuniştilor din acest interval de timp. Această 
carenţă este doar în parte suplinită de recensământul intern al partidului 
din anii 1951-1952. 

În documentele perioadei comuniste este menţionată adesea o frază- 
cheie: a fost atras în partid, ceea ce însemna că partidul era cel care îşi 
alegea membrii. De regulă, activitatea unui viitor prozelit începea prin 
participarea sa la acțiunile imaginate și întreprinse de partid. lar în final 
i se putea propune aderarea la partid, fără ca această propunere să fie 
obligatorie sau să vină de la sine. 

Din acest motiv, intrarea în partid avea (evident, păstrând proporţiile) 
mai curând semnificaţia unui ritual de inițiere într-o organizaţie secretă, 
care includea și citirea de către viitorul recrut a materialelor de propagandă 
ale partidului comunist. Totodată, în urma analizării unor fișe identificate 
în cadrul proiectului, am observat că, în unele cazuri, atragerea în partid 
se realiza şi prin intermediul unei rude foarte apropiate (frate, soț). Nu 


1. Moţiunile și Rezoluțiile Congresului al III-lea al PCĂR sunt disponibile la 
AOSPRP, colecţia 50, inventar 3, dosar 446, f. 18. 

2. AOSPRP, Chestiunea organizatorică, broşură publicată de Editura Partidului 
Comunist din România, 1931, p. 29. 

este deloc întâmplător că ceea ce numim comunismul românesc oferă câteva 
zeci de cazuri (!) de familii de comuniști intemeiate încă din perioada 
ilegalității. Atragerea în mișcare printr-o persoană de încredere este expli- 
cabilă atât prin conspirativitatea ce caracteriza organizaţia comunistă, cât 
şi prin „educarea” oricărui comunist de a apela doar la acele persoane de 
încredere. Şi cine, măcar în teorie, putea să fie mai de încredere decât un 
frate, o soră sau o soție? În acest caz, rudele apropiate ale membrilor 
îndeplineau diferite roluri: curier, gazdă, „tehnic”, „logodnică” (de faţadă) 
ş.a.m.d, 

Faptul că nu toţi cei care activau în cadrul mișcării comuniste erau 
membri de partid nu trebuie să ne surprindă - el este, de altfel, indicat şi 
de unii dintre foştii comuniști, de-a lungul întregii istorii a regimului. 
Egon Balas, comunist român de origine maghiară, remarca în volumul 
său memorialistic acest aspect. El compara intrarea în partid cu înregi- 
mentarea într-o organizație militară: 


Ştiam deja că nu toţi comuniştii sunt membri de partid şi că apartenenţa 
la partid era rezervată doar celor mai devotați şi mai hotărâți comuniști, 
celor care conduceau lupta. Mi se ceru să decid dacă vroiam să fac acest 
pas hotărâtor, care în multe privinţe semăna cu înrolarea într-o grupare 
militară). 


În același timp, intrarea în partid presupunea că viitorul comunist 
pierdea controlul asupra destinului său, el devenind doar o rotiță pentru 
succesul revoluției comuniste. Sacrificiile şi renunţările pe care trebuia să 
le facă un aderent îi erau precizate de recrutor încă din momentul în care 
i se avansa posibilitatea de a face saltul de la statutul de simpatizant la cel 
de membru. Teohari Georgescu, ministru al Afacerilor Interne între 1945 
şi 1952, se opreşte asupra acestui aspect în memoriile sale din anii 1970: 


El mi-a pus întrebarea dacă vreau să intru în partid și i-am spus: Nici o 
clipă nu stau la îndoială. Atunci el mi-a spus: „Ştii ce însemna intrarea 
în partid? Intrarea în partid înseamnă să renunți la familie”, Eu am fost 
legat de familie. Pierzând amândoi părinţii s-a creat o legătură între fraţi 
și surori încât formam un colectiv, cu toate acestea nu am ezitat să spun 
că sunt gata să părăsesc familia. [...] A continuat mai departe: „Dar şti[i] 
ce înseamnă a intra în partid? Înseamnă să renunți la libertate”. I-am 
spus sunt gata şi pentru acest lucru. „Dar nu este acest ultim lucru la 


1. Egon Balas, Voința de libertate. O călătorie primejdioasă prin fascism și 


comunism, traducere de Stela Tinney, Editura Fundaţiei Culturale Române, 
București, 2001, p. 69. 

care trebuie să renunţi. A intra în Partid înseamnă să renunţi şi la viaţă. 
Adică să-ți dai şi viaţa pentru partid”. Am spus [...] sunt gata şi pentru 
acest lucru’. 


Evident că memorii precum cea de mai sus sunt în bună parte falsifi- 
cate, tocmai prin faptul că au fost scrise după victoria mişcării din care 
autorii făceau parte. Totuşi, cel puţin dintr-un punct de vedere nu exage- 
rau: caracterul cvasicazon al vieţii de partid. 

Un alt aspect de reținut este că adesea studiile care se opresc asupra 
PCĂR tind să eludeze situaţia celorlalte partide din această parte a Europei. 
Aşadar, merită să ne întrebăm dacă PCR a fost prin ceva (şi, dacă da, 
prin ce?) diferit de celelalte organizaţii comuniste din regiune. În optica 
noastră, în măsura în care analizăm istoria celorlalte partide comuniste 
din Europa Centrală şi Răsăriteană, vom putea observa că situaţia parti- 
dului comunist român nu a fost unică și nici diferită. 

În septembrie 1923, comuniştii bulgari au condus o revoltă eşuată 
(inspirată, evident, de modelul leninist), iar după doi ani au organizat un 
atentat împotriva ţarului Boris al III-lea. Acţiunea din 1925 a avut conse- 
cinţe tragice. După cum menţionează Mark Kramer, o sută de oameni au 
murit și a fost introdusă legea marțială, ceea ce a condus la declanșarea 
unei aspre represiuni împotriva comuniștilor bulgari?. În Iugoslavia, potri- 
vit lui Jerca Vodušek Starič, partidul comunist a fost înfiinţat încă din 
iunie 1920, cu un an înainte ca Lenin să elaboreze cele 21 de reguli pe 
care erau obligate să le respecte partidele ce voiau să adere la Comintern. 
La această dată, Partidul Socialist Iugoslav și-a schimbat numele în Partid 
Comunist. După doar câteva luni de la înfiinţarea sa, în decembrie 1920, 
partidul a fost interzis, ca urmare a atacurilor teroriste organizate, a con- 
flictelor armate cu poliția şi a grevelor violente pe care le-a orchestrat. 
Ulterior avea să se revină asupra acestei decizii, însă doar până în august 1921, 
când partidul a fost din nou interzis, pentru următoarele două decenii. 
În timpul celui de-al Doilea Război Mondial, apartenenţa la această 
organizaţie nu era doar sancționată penal’. În acei ani, unii medici sârbi 


1. ANIC, colecţia 60 - Amintiri, memorii și însemnări ale unor personalităţi 
despre situaţia economico-socială şi politică din România, 1914-1970 (în 
continuare colecția 60), dosar 663, ff. 28-30. 

2. Mark Kramer, „Stalin, Soviet Policy, and the Establishment of a Communist 
Bloc in Eastern Europe, 1941-1949”, în Timothy Snyder, Ray Brandon 
(eds.), Stalin and Europe: Imitation and Domination, 1928-1953, Oxford 
University Press, Oxford, New York, 2014, p. 267. 

3. Jerca Vodušek Starič, „Stalinist and anti-Stalinist repression in Yugoslavia, 
1944-1953”, în Kevin McDermott, Matthew Stibbe (eds.), Stalinist Terror 

au încercat să „vindece” orientarea comunistă a unui segment al populaţiei, 
mai ales în rândul tinerilor, considerând-o una dintre maladiile epocii, 
După cum menționează Ana Antic, în unele cazuri intervenţia medicală 
asupra tinerilor comuniști era cerută chiar de părinții acestora!. 

De altfel, majoritatea partidelor comuniste din această parte a Europei 
au avut un destin similar, Interzise la scurt timp după înfiinţare, au 
acţionat în ilegalitate până la preluarea puterii, după al Doilea Război 
Mondial. Astfel, ilegalitatea şi închisoarea au fost principalele experiențe 
ale comuniștilor, care, în mod categoric, au influențat modul lor de a 
acționa după preluarea puterii. Referitor la acest aspect, psihiatrul basa- 
rabean Ipolit Derevici, el însuşi deţinut pentru activitate comunistă în anii 
1930, remarca: „În prima etapă e o psihologie specială a tovarășilor care 
ieșeau din închisoare, toți erau dominați de ideea că fuseseră închiși și de 
aceea primeau lucrurile cu suspiciune”?. Această suspiciune nu i-a părăsit 
niciodată pe ilegaliştii români. 

Singura excepţie o reprezintă Partidul Comunist din Cehoslovacia, care 
a fost un partid legal în perioada interbelică, având şi reprezentanţi în 
parlamentul ţării. Cu toate acestea, ca şi restul partidelor comuniste, și 
cel din Cehoslovacia a suferit aceeași stalinizare în anii 1930P, fiind carac- 
terizat, la rândul său, de schisme la nivelul elitei. În legătură cu acest ultim 
caz, ne putem întreba dacă Partidul Comunist din Cehoslovacia a fost 
diferit de restul organizaţiilor de acest gen sau dacă democraţia și socie- 
tatea cehoslovace au fost ceva mai dezvoltate decât celelalte democrații 
din Europa Centrală și Răsăriteană. Să fi înlesnit această aparentă „permi- 
sivitate” cehoslovacă existența unui partid antisistem, controlat de Moscova? 
Sunt doar alte întrebări din lungul șir al celor asupra cărora am putea 
medita. 

Astfel, putem observa că PCR nu a fost diferit, ci s-a încadrat per- 
fect în traiectoria celorlalte partide din această parte a lumii. Desigur, 
numărul membrilor acestor partide diferă. Însă în cazul românesc studi- 
ile care s-au oprit asupra acestui aspect nu i-au luat în considerare şi pe 
cei care interacționau cu partidul în calitate de simpatizanți şi susținători. 
Dintre aceştia erau aleşi viitorii membri de partid. Moţiunile şi rezoluțiile 


in Eastern Europe: Elite Purges and Mass Repression, Manchester University 
Press, Manchester, 2010, p. 161. 
i. Ana Antic, „Therapeutic Fascism: Re-educating Communists in Nazi-occupied 
Serbia, 1942-44”, History of Psychiatry, vol. 25, nr. 1, 2014, pp. 35-56. 
ANIC, colecția 60, dosar 665, f. 208. 
3. Kevin McDermott, „Stalinist Terror in Czechoslovakia: Orgins, Processes, 
Responses”, în Kevin McDermott, Matthew Stibbe (eds.), op. cit., pp. 100-101. 

Congresului al IV-lea al PCdR le recomandau organizaţiilor de partid să 
racoleze cât mai mulți simpatizanți pentru a putea crea şi menţine legătura 
cu masele, dar şi pentru a-şi întări ulterior rândurile!. 

În aceste condiţii, o primă concluzie - sau mai curând una de etapă ~ 
a proiectului nostru este că dezbaterea privind numărul comuniştilor 
români din ilegalitate (câți au fost?) trebuie, pe cât posibil, deparazitată 
de prejudecăţi, ironii şi clișee. Alături de susținători și simpatizanţii impli- 
caţi activ în mișcare, numărul armatei clandestine a ideii comuniste în 
România a fost considerabil mai mare decât cei 800 sau 1.000 de care se 
vorbeşte deseori. A reduce mișcarea comunistă românească interbelică 
numai la proporţia celor care erau ca atare membri de partid este o eroare, 
şi nu ajută în explicarea sine ira et studio a ceea ce s-a întâmplat în acele 
decenii la extrema stângă a politicii româneşti. 


Poveşti din primele vârste ale partidului 


Ei bine, acestea fiind provocările aflate azi în fața celor ce au curiozitatea 
de a cerceta documentele regimului trecut, autorii volumului de faţă au 
decis să se întoarcă spre începutul poveştii comunismului românesc. Vom 
vedea aici, impreună, ecourile unor ani în care simpatiile comuniste erau 
mai curând un soi de exotism ideologic şi nimeni nu ar fi putut bănui 
atunci că exotismul va putea deveni vreodată normă şi dogmă. Într-o 
vreme În care niciun spirit lucid nu ar fi putut paria pe victoria comunis- 
mului în România, într-un timp în care însuşi partidul ce purta acest 
nume era oficial interzis, totuși unii cetăţeni ai acestei țări au activat cu 
patimă și entuziasm pentru victoria unor idei în care credeau cu încrân- 
cenare şi chiar cu o doză bună de fanatism. 

Aşadar, miza paginilor ce urmează este să prezinte pe baza arhivelor 
o parte din istoria și biografiile, cât mai reale, ale comuniştilor români ce 
activau în perioada interbelică sau în primii ani ai războiului. Mai precis, 
ne-au interesat procesele lor — adică întâlnirile jor (nedorite) cu sistemul 
de justiție românesc, în fața căruia cu toţii erau pasibili de un păcat ori- 
ginar: a fi comunist în anii 1930 sau la inceputul anilor 1940 insemna a 
fi un admirator al satrapului Stalin de la Kremlin. Spre stupefacţia și 
neplăcerea justiției româneşti — ca şi spre potenţiala noastră uimire dez- 
agreabilă astăzi —, astfel de admiratori au existat în România. Procesele 


1. Moţiunile şi Rezoluţiile Congresului al IJI-lea al PC, AOSPRP, colecția 50, 
inventar 3, dosar 446, f. 23. 

lor ni-i arată opuși legilor de atunci, dar destul de curajoşi în arenă. Vom 
vedea strategiile lor de apărare, orgoliut lor de a face parte dintr-o castă 
de inițiați sau convingerea lor că aparțin avangardei unei lumi pe care o 
credeau mai dreaptă şi mai bună. 

Ce avea să urmeze după 1945 se ştie. Dar fragmentele de istorie ce 
urmează provin dinaintea celui de-al Doilea Război Mondial, când nimeni 
nu bănuia că un astfel de conflict ar putea urma sau ce ruptură profundă 
va produce el pe harta politică a Europei. 

Aşa cum o spune titlul, ne-au interesat aici câţiva dintre comuniștii de 
dinainte de comunism, adică acei militanţi care şi-au consumat energia și 
timpul pentru o cauză ce atunci părea improbabilă, dacă nu imposibilă. 
Nu are rost să călcăm pe gheaţa subţire a istoriei contrafactuale, dar este 
foarte probabil că, dacă Germania lui Hitler nu ar fi atacat Uniunea 
Sovietică în 1941, partidul comunist nu ar fi ajuns niciodată la conduce- 
rea României (sau Poloniei, sau Ungariei ş.a.m.d.). 

Se cuvine acum să le dăm cuvântul autorilor — şi eroilor lor. 

Elis Pleşa, cu minuția pe care colegii istorici i-o recunosc, tratează aici 
cazul unui prizonier „de soi” al anilor 1930, un maistru electrician în care 
nimeni nu îl putea bănui pe atunci pe viitorul conducător al României: 
Gheorghe Gheorghiu-Dej. După adjudecarea puterii de către comuniști, 
Gheorghiu-Dej își va fundamenta legitimitatea poziției sale în fruntea PCR 
pe activitatea depusă în timpul unor evenimente importante din istoria 
clandestină a partidului, rolul deţinut în organizarea grevei de la Atelierele 
CFR Griviţa constituind principala sursă la care a apelat în acest sens. 
Însă fiind conștient că rolul său în acest eveniment putea fi contestat de 
anumiţi lideri ai partidului, unul dintre obiectivele sale de după 1945 a 
vizat rescrierea trecutului, astfel incât meritele adversarilor săi să fie mini- 
malizate sau chiar trecute sub tăcere. Ca atare, materialele propagandistice 
comuniste vor susține în repetate rânduri că liderul partidului reuşise în 
timpul celor două procese ale ceferiștilor performanţa de a se transforma 
din acuzat în acuzator, chiar dacă în realitate lucrurile nu se petrecuseră 
intocmai. Procesul celor implicaţi în greva de la Griviţa a început pe 
17 iulie 1933, la București, instanța de judecată fiind reprezentată de 
Consiliul de Război al Corpului II Armată. Numărul foarte ridicat de 
inculpaţi (nu mai puţin de 115 persoane!) necesitase prezenţa pe banca 
apărării a numeroşi avocaţi, mulţi dintre aceştia fiind specializați în apă- 
rarea liderilor comuniști. Sentința nr. 571, pronunțată pe 19 august 1933, 
il va condamna pe Gheorghiu-Dej la 15 ani de muncă silnică, în vreme 
ce Constantin Doncea și Dumitru Petrescu primeau cea mai grea pedeapsă, 
muncă silnică pe viaţă. În urma recursului, admis pe 29 martie 1934 de 
Curtea Superioară de Justiţie Militară, în baza unor erori de procedură, 

procesul a fost mutat la Craiova, spre a fi rejudecat de Consiliul de Război 
al Corpului I Armată. Procesul de la Craiova a debutat pe 4 iunie 1934; 
sentința nr. 137 din 1 iulie 1934 a pronunţat pedepse aspre, deși mai mici 
decât cele stabilite în procesul de la București. Astfel, Constantin Doncea 
şi Dumitru Petrescu au primit câte 15 ani de muncă silnică, iar Gheorghiu- 
Dej - alături de Chivu Stoica, Gheorghe Vasilichi și Marin Ionescu - a 
fost condamnat la 12 ani de muncă siinică. Gheorghiu-Dej a fost găsit 
vinovat de comiterea unor infracțiuni contra liniştii publice pe timp de 
asediu și mai ales pentru „provocare la rebeliune”, în calitate de agent al 
Cominternului. Recursul înaintat de acesta a fost respins, pe 1 octombrie 
1935, de Înalta Curte de Casaţie şi Justiţie Militară. Pedeapsa rămânând 
astfel definitivă, Gheorghiu-Dej şi ceilalți condamnați au fost transferați 
în penitenciare de maximă siguranță (Aiud, Doftana, Ocnele Mari), reve- 
nind în libertate abia în august 1944. 

Vorbind despre tatăl simbolic, nu se poate să ocolim destinul fiului 
simbolic: aşadar, după Gheorghe Gheorghiu-Dej, era intru totul firesc ca 
acest volum să cuprindă şi povestea procesului lui Nicolae Ceauşescu. Cu 
acribia-i şi inspiraţia-i binecunoscute, Cristina Diac şi-a asumat aici acest 
capitol ceaușescian al ilegalismului românesc. judecat în mai 1936 de Consiliul 
de Război al Corpului V Armată Braşov, Nicolae Ceauşescu se alătura 
sutelor de militanți ai mișcării comuniste interbelice aduși în fața justiției 
militare. Până atunci, activitatea sa politică fusese pedepsită în forme mai 
ușoare, precum arestări preventive urmate de eliberare sau plasarea în 
„domiciliu obligatoriu” în localitatea natală. În 1936, viitorul lider al României 
comuniste cunoştea „botezul focului”, ajungând să dea socoteală în justi- 
ţie pentru înrolarea sa într-o mișcare politică prohibită; va cunoaşte apoi 
experiența detenţiei, o altă etapă cvasiobligatorie în biografia oricărui 
„revoluționar de profesie”. La momentul arestării, Ceauşescu nu împlinise 
18 ani, dar deținea deja o funcție în ierarhia mișcării: era secretar al 
organizației UTCdR din regiunea Prahova. Fusese trimis in Dâmboviţa, 
să încerce crearea unor nuclee comuniste. Realitatea este că atunci când 
jandarmii, apoi polițiștii au început să deşire firul presupusului complot 
antistatal, Ceaușescu nu reuşise mare lucru. Procesul său trebuie văzut în 
contextul mai larg al tentativei statului de a destructura timidele încercări 
de constituire în România a unui Front Popular Antifascist, iar la nivel 
local - de a preveni răspândirea „microbului” comunist printre lucrătorii 
din industria extractivă. Studiul Cristinei Diac şi-a propus să prezinte, în 
afară de faptele propriu-zise, și modalitatea în care funcţiona justiția inter- 
belică vis-d-vis de comuniști în general şi față de tânărul Ceauşescu mai 
ales. Totodată, studiul își propune să discute efectele produse de condam- 
narea din 1936 asupra carierei politice a lui Nicolae Ceaușescu. Concret, 

a fost condamnat pentru că avea asupra sa broşuri de propagandă comunistă 
şi pentru că participase la o întrunire, în casa unui țăran, unde se discu- 
tase politică. Condamnarea din 1936, în loc să-şi îndeplinească funcția 
de „intimidare specială”, adică să-l sperie pe tânărul comunist și să-l deter- 
mine să se abțină de la astfel de fapte în viitor, a generat efectul contrar. 
Întemniţarea alături de lideri ai mişcării, la închisoarea Doftana, l-a pro- 
pulsat pe Ceaușescu într-un univers aparte, al deținuților politici, şi i-a 
oferit ulterior legitimitate. 

Studiul propus de Corina Doboş propune o analiză cantitativă și cali- 
tativă a situației militanţilor comuniști proveniţi din România şi activi în 
Franța într-un context istoric precis. Reamintim că toate studiile dedicate 
diferitelor grupuri utilizează informaţiile oferite de instrumentul digital 
de lucru ANDCO, suplimentate cu informaţii relevante găsite în docu- 
mentele de arhivă sau în diferite tipuri de memorii. 

Liviu Pleșa, un pasionat al istoriei regimului comunist, scrie aici des- 
pre procesul interesantului personaj care a fost Vasile Luca. Interzicerea 
PCdR în 1924 le-a oferit autorităţilor cadrul legal pentru măsuri împotriva 
liderilor şi membrilor acestui partid, a cărui doctrină avea vădite accente 
antinaţionale şi antistatale. În acel moment, Vasile Luca conducea orga- 
nizaţia regională Braşov a PCdR, fiind activ mai ales pe linie sindicală, 
motiv pentru care a fost inclus chiar în prima serie de procese intentate 
conducătorilor partidului. Condamnat în contumacie în 1925, Luca avea 
să fie arestat în 1926 şi inclus în procesul lui Boris Ştefanov, unul dintre 
liderii de marcă ai PCdR din acea perioadă. După mai multe tergiversări, 
procesul a avut loc în cele din urmă în 1928, alături de cei doi fiind jude- 
cat şi militantul comunist Barbu Zaharescu. Dacă Ştefanov şi Zaharescu 
au primit pedepse mari (8, respectiv 7 ani), Luca a fost achitat, posibil ca 
o recompensă a faptului că acceptase să devină informator al Siguranţei. 
Acest detaliu îl va urmări toată viața. După o vizită la Moscova, Vasile 
Luca şi-a continuat activitatea propagandistică intensă pe linie sindicală, 
fiind numit secretar al Sindicatelor Revoluţionare Unitare (organizaţie 
paravan a PCdR), poziție din care a coordonat pregătirea grevelor din 
1933 de la Atelierele CER Griviţa din Bucureşti şi de pe Valea Prahovei. 
A fost inclus în procesul greviștilor de la Griviţa, dar, reuşind să scape 
pentru moment de arestare, a fost condamnat în contumacie la 20 de ani 
de muncă silnică. Arestat în vara anului 1933, a fost trimis în judecată. 
Procesul a durat mai mult de cinci ani, sentința fiind casată de mai multe 
ori (însă pe motive procedurale), pentru ca în toamna anului 1938 să fie 
condamnat la 5 ani și 6 luni de închisoare corecțională. Eliberat în aprilie 
1939, Luca și-a reluat imediat activităţile politice ilegale, fiind practic al 
doilea om în partid după Ştefan Foriş. În aprilie 1940, în timp ce încerca 

să ajungă în URSS pentru a primi instrucţiuni, a fost arestat la Cernăuți 
şi condamnat la 8 luni de închisoare. Nu a executat însă prea mult din 
pedeapsă, întrucât în scurt timp avea să fie eliberat de sovietici. La fel ca 
ceilalţi lideri ai partidului comunist (Gheorghiu-Dej, Ana Pauker ş.a.), 
Vasile Luca și-a legitimat pozițiile deţinute în partid şi în stat după 1945 
prin anii de detenţie pe care îi executase din cauza activității desfășurate 
în interesul partidului. 

Dumitru Lăcătușu, un împătimit al arhivelor, are două studii în cartea 
de faţă: unul, care închide volumul, explorează grupul respondenţilor pro- 
veniţi din Basarabia, iar celălalt urmăreşte unul dintre cele mai interesante 
episoade ale istoriei nucleului comunist românesc interbelic: procesul Anei 
Pauker. Arestarea ei în iulie 1935, alături de alți membri ai Secretariatului 
Comitetului Central al partidului, a reprezentat o importantă lovitură a 
Siguranţei împotriva mișcării comuniste, care părea să fi fost decapitată 
de principalii lideri. Partidul a încercat să profite de pe urma acestui eșec, 
transformând procesul intentat celor 19 comuniști într-o acţiune de pro- 
pagandă și diseminare a mesajului comunist. Un scop propagandistic l-au 
avut şi autoritățile vremii, care au încercat să transmită prin intermediul 
acestui proces că majoritatea adepților partidului comunist erau evrei și 
maghiari. Efortului autorităților li s-a alăturat și presa de dreapta, care - 
în perioada procesului — a desfășurat o anchetă despre ceea ce însemna 
comunismul şi pericolul pe care îl reprezenta pentru statul român. Articolul 
domnului Lăcătușu analizează desfăşurarea procesului intentat Anei Pauker 
și celorlalți comuniști din lotul său prin examinarea şi analizarea urmă- 
toarelor aspecte: arestarea și interogarea inculpaților, reprezentarea pro- 
cesului în presa vremii, desfăşurarea procesului în București și Craiova și 
sentințele primite. Sunt prezentate principalele date biografice ale prota- 
gonișştilor, dar şi pledoariile cele mai reprezentative ale avocaţilor care i-au 
apărat pe cei 19 comunişti în proces. 

Mihai Burcea, unul dintre cei mai harnici şi inspirați cercetători ai 
tinerei generaţii, tratează la rândul său două subiecte: mai întâi, cazul unui 
personaj mai puţin cunoscut, dar foarte ilustrativ pentru istoria de atunci 
a mişcării — Petre Gheorghe. Acesta a fost un militant de bază al mişcării 
comuniste, provenit din aripa bulgară a partidului. În anii 1930 a deţinut 
funcţia de şef al organizaţiei de tineret comuniste, iar la inceputul anilor 
1940 a ocupat poziţia de secretar al Comitetului Judeţean Ilfov al PCdR. 
După atacarea Uniunii Sovietice de către Germania nazistă, Gheorghe a 
intrat în conflict direct cu Ştefan Foriș, liderul PCdR în timpul celui de-al 
Doilea Război Mondial, pe considerente ce ţineau de modul în care par- 
tidul trebuia să se raporteze la autoritățile antonesciene. Gheorghe a fost 

arestat în primăvara anului 1942, după ce intrase în contact cu câțiva 
comuniști bulgari cărora, la cererea spionajului sovietic, urma să le furnizeze 
informaţii referitoare la trupele germane și române staționate în Dobrogea. 
După arestare, Petre Gheorghe a fost anchetat de organele Serviciului 
Special de Informaţii, care l-au trimis în faţa Curţii Marţiale Ploieşti, 
pentru a fi judecat sub acuzaţiile de spionaj și înaltă trădare. Procesul a 
avut loc în ziua de 6 august 1942, Gheorghe fiind condamnat la pedeapsa 
capitală. A fost executat în dimineaţa zilei de 8 februarie 1943. Procesul 
lui Petre Gheorghe este relevant pentru modul în care instanțele militare 
judecau procesele politice şi de spionaj pe timp de război. De regulă, curţile 
marţiale judecau şi pronunțau sentinţa în aceeași zi, însușindu-și de cele 
mai multe ori concluziile procurorilor militari, De asemenea, Petre Gheorghe 
a fost cel mai marcant lider al PCAR din perioada celui de-al Doilea Război 
Mondial care a fost judecat și executat pentru activități de spionaj şi înaltă 
trădare. Mai apoi, într-un alt studiu, Mihai Burcea se ocupă de grupul 
voluntarilor români din Brigăzile Internaţionale din Spania, o formă de 
activism antifascist care avea să fie foarte apreciată ulterior (deşi bilanţul 
final, sugerează autorul, trebuie analizat de la caz la caz). 

În fine, câteva cuvinte despre studiile de caz propuse de editorul aces- 
tui volum, subsemnatul Adrian Cioroianu: un studiu îi este dedicat lui 
Petre Constantinescu-lași, exemplu ilustrativ al intelectualului de stânga 
român care, în anii 1920 şi 1930, evoluează de la o linie confuză a unui 
sindicalism de sorginte occidentală spre o pasiune stalinistă din ce în ce 
mai concretă (dar niciodată asumată ca atare). Constantinescu-laşi a fost 
un pasionat al scrisului. Scrisul a fost principala sa armă de luptă — de ia 
articole de ziar până la memorii către directorii închisorilor prin care a 
ajuns, Constantinescu-laşi chiar a crezut în puterea cuvântului și, fără 
ezitare, a utilizat-o în folosul cauzei sale, cauză ce va face din el un minis- 
tru al Propagandei în primii ani ai comunizării ţării. Al doilea studiu este 
despre Scarlat Callimachi (parte dintr-un volum în pregătire) și prezintă 
evoluţia surprinzătoare a fiului unei familii „de viță” până la a deveni 
(printr-un jurnalism militant pus în slujba partidului comunist în anii 
1930) cel pe care tovarășii săi de idei l-au numit (ca un compliment) 
„prinţul roşu”. 


Editorul unui astfel de volum nu poate încheia prefața fără să multu- 
mească partenerilor-colegi din această întreprindere editorială şi istorio- 
grafică. Semnatarele şi semnatarii acestor studii sunt cercetători de primă 


30 Adrian Cioroianu 


mână; toţi au flerul detaliilor importante din munţii de file cercetate, au 
bunul-simţ al nuanţelor și au curiozitatea de a merge spre cauza lucruri- 
lor. Pentru profesorul doar puţin mai experimentat care sunt, a fost un 
privilegiu să lucrez alături de astfel de partizani ai muzei Clio. Şi o voi 
face oricând în viitor, având încredere în pana, ochii și mintea lor şi în 
interpretarea pe care o dau istoriei comuniştilor sau regimului comunist 
din România. 


Adrian Cioroianu 








Capitolul 1 


Gheorghe Gheorghiu-Dej: 
de la răzvrătirea unui muncitor la falsificarea 
unei legende. „Procesul ceferiştilor” din anii 
1933-1934 şi răzbunarea ulterioară 


Elis Pleşa 


După 1944, Gheorghiu-Dej şi-a fundamentat legitimitatea poziţiei 
sale în fruntea PCR pe activitatea depusă în timpul unor evenimente 
importante din istoria clandestină a partidului. Rolul avut în organiza- 
rea grevei de la Griviţa a constituit principala sursă la care a apelat 
pentru a-şi consolida locul în conducerea partidului și a statului. 

Provenit dintr-o familie săracă din Bârlad, viitorul lider al PMR a 
fost nevoit să muncească de foarte devreme (de la 11 ani) şi să aban- 
- doneze relativ repede şcoala!. Vârsta și lipsa unei calificări l-au obligat 
să-şi schimbe în mai multe rânduri locul de muncă, alegându-şi în cele 
din urmă meseria de electrician, care oferea perspective mai sigure. 
S-a angajat la o fabrică din Comăneşti, unde a luat contact cu greută- 
tile vieţii muncitorilor din acea perioadă, fapt care l-a motivat să se 
înscrie în sindicat și să participe la greva generală din 1920. Prima 
acțiune revendicativă i-a adus insă și contactul brutal cu lipsa de scru- 
pule a patronatului acelor vremuri, toți greviştii fiind imediat conce- 
diaţi. 


1. Tudor Olaru, „Primul candidat al Capitalei. Gh. Gheorghiu-Dej”, Scânteia, 
18 noiembrie 1946, pp. 1-2. 

Un electrician cu idei politice 


După un an, Gheorghiu-Dej a reușit să se angajeze ca electrician la Societatea 
de Tramvaie din Galaţi, dar la jumătatea anilor 1920 a fost din nou conce- 
diat, întrucât ar fi organizat mai multe proteste ale muncitorilor impotriva 
introducerii zilei de muncă de nouă ore, alături de revendicări de majo- 
rare a salariilor!. Și-a găsit însă un loc de muncă tot la o unitate eco- 
nomică de stat, fiind primit ca electrician la Atelierele CFR din Galaţi. 

În special după debutul crizei economice, care a contribuit din plin 
la erodarea nivelului de trai al muncitorilor, oricum scăzut, Gheorghiu- 
Dej a început să fie tot mai activ în plan politic. În opinia lui, munci- 
torii trebuiau să iasă din starea de expectativă şi să protesteze față de 
condiţiile grele de muncă și de viață, cu atât mai mult cu cât salariile 
le scăzuseră simţitor. Ideile sale se apropiau astfe! de politica PCdR, 
partid care susţinea cu asiduitate astfel de acțiuni protestatare ale mun- 
citorilor. Gheorghiu-Dej a fost atras de principiile ideologiei comuniste 
care proclamau egalitatea socială şi lupta de clasă, fiind interesat mai 
ales ca muncitorii să obțină tratament corect din partea patronatului 
şi a angajatorilor. 

În 1930 s-a înscris în PCdR? şi, graţie activităţii agitatorice desfășurate, 
i-a fost repartizată sarcina de a organiza celula de partid la Atelierele 
CFR Galaţi. Ulterior, partidul comunist i-a încredinţat rolul de a orga- 
niza activitatea de propagandă şi la alte ateliere CFR din Moldova. 

După numai un an, activitatea procomunistă a lui Gheorghiu-Dej 
avea să determine reacția punitivă a Direcţiei Generale a CFR, care, 
pe 15 august 1931, sub acuzaţia de „agitaţie comunistă”, l-a transferat 
la Atelierele CFR din orașul Dej’. Odată ajuns acolo, Gheorghiu-Dej 


1. Gheorghe Gheorghiu-Dej, ediţia a Il-a, Editura Partidului Muncitoresc 
Român, București, 1948, p. 12. 

2. Peste ani, aparatul de propagandă al regimului comunist avea să prezinte 
foarte literar momentul adeziunii acestuia la PCdR: „Într-o noapte găsi 
pe drum o hârtie mototolită. Era un manifest al Partidului, lansat cu 
ocazia împlinirii unui an de la masacrul de la Lupeni. Gheorghiu îl stu- 
diază cu atenţie, îşi însuşeşte conținutul și hotărăşte să intre în Partidul 
care corespunde aspirațiilor sale” (Tudor Olaru, art. cit., p. 2). 

3. Florica Dobre (coord.), Membrii CC al PCR. 1945-1989. Dicţionar, studiu 
introductiv de Nicoleta lonescu-Gură, Editura Enciclopedică, Bucureşti, 
2004, p. 291. 

a continuat să desfășoare aceeaşi activitate sindicală susținută ca şi până 
atunci, reușind să câştige în scurt timp increderea ceferiștilor locali. 
Drept urmare, pe 19 decembrie 1931 a fost numit verificator al balanței 
financiare şi apoi „prim bărbat de încredere” al sindicatului!. Nemulțumiți 
de condiţiile foarte grele în care munceau, precum şi de preconizata 
diminuare salarială, ceferiștii din Dej au aderat imediat la poziţia protes- 
tatară a lui Gheorghiu-Dej și, pe 10 februarie 1932, au înaintat Direcţiei 
Generale a CFR o moțiune de protest. De asemenea, pe 23 februarie 1932 
l-au mandatat pe Gheorghiu-Dej să plece la București pentru a discuta cu 
Uniunea Centrală a Sindicatelor din CFR şi cu ceferiștii de la Atelierele 
Griviţa, în vederea coordonării demersurilor lor revendicative. 

În această calitate, Gheorghiu-Dej a participat la conferința pe țară 
a ceferiştilor comuniști, care a avut loc pe 20 martie 1932, la București, 
sub conducerea lui Vasile Luca?. Cea mai importantă hotărâre organi- 
zatorică luată cu acest prilej a fost constituirea unui Comitet Central 
de Acţiune al ceferiştilor, al cărui secretar a fost numit Gheorghiu-Dej, 
ceea ce îi oficializa rolul de coordonator direct al acţiunilor protesta- 
tare. Alături de el, în fruntea Comitetului Central de Acţiune se mai 
aflau doi reprezentanţi ai conducerii PCdR (Moscu Cohn/Gheorghe 
Stoica -~ membru al Secretariatului PCdR însărcinat cu problemele 
ceferiştilor şi Vasile Luca - membru a! Secretariatului CGSU), precum 
şi reprezentanţi ai Atelierelor CFR din ţară (Bucureşti, laşi, Galaţi etc.). 
Ulterior, sub coordonarea lui Gheorghiu-Dej au fost organizate confe- 
rințe regionale (la Galaţi şi la Cluj), la care au fost alese comitetele 
regionale de acțiune pentru Moldova, respectiv Transilvania. În pofida 
faptului că nu deţinea nicio funcţie în conducerea centrală sau locală 
a partidului, Gheorghiu-Dej îşi datora prezenţa în Comitetul Central 
de Acţiune activității sale organizatorice şi revendicative foarte labo- 
rioase din 1931-1932. Practic, el servea drept intermediar între orga- 
nele de conducere ale PCdR şi marea masă a sindicaliştilor din CFR?. 


1. ANIC, colecția Gheorghe Gheorghiu-Dej, dosar 897, ff. 1, 5. 

2. Vezi în acest sens nota Direcţiei Generale a Poliţiei din 5 aprilie 1932, 
„Acţiunea comuniștilor printre lucrătorii ceferiști” (ANIC, colecţia Gheorghe 
Gheorghiu-Dej, dosar 897, ff. 18-19). 

3. Conform Ordonanţei definitive de trimitere în judecată a celor implicați 
în procesul „Grivița CFR”, din iunie 1933, Gheorghiu-Dej era „agentul de 
legătură între diferitele sindicate comuniste şi Partidul Comunist. El este 
acela care cutreieră ţara în lung și în lat” ACNSAS, fond Documentar, 
dosar 16077, vol. 2, f. 159. 

Concediat de la CFR 


Revenit la Dej imediat după alegerea în Comitetul Central de Acțiune, 
Gheorghiu-Dej a avut o reacţie foarte critică la adresa conducerii Uniunii 
Sindicatelor CFR, apropiată politic de PSD, partid cu care PCdR se 
afla într-o acerbă rivalitate pentru preluarea controlului asupra sindi- 
caliştilor ceferiști. Astfel, în cadrul ședinței sindicale din 24 martie 
1932, el l-a acuzat pe Virgil Ionescu, președintele organizației sindicale 
amintite, că trădase cauza muncitorilor ceferişti („e un aşa om care 
mai mult lucră contra tovarășilor decât în favoarea lor”), făcând jocul 
„guvernului fascist Iorga”!. Prin poziţia sa radicală, Gheorghiu-Dej a 
reuşit să-i determine pe ceferiştii din Dej să continue protestele prin 
care solicitau îmbunătățirea condițiilor de muncă și creşterea salariilor. 
În acest context, pe 9 aprilie 1932, Direcţia Generală a CER, folosind 
ca pretext conţinutul moţiunii din 10 februarie, mai exact pasajul în 
care se cerea eliberarea comuniștilor aflaţi în detenţie, a dispus închi- 
derea atelierelor din Dej şi concedierea celor aproximativ 300 de mun- 
citori. Faptul că Gheorghiu-Dej se aflase în fruntea protestatarilor şi, 
mai ales, că era vorba de o „recidivă” a acestuia a determinat condu- 
cerea CFR să decidă concedierea iui’, lipsindu-l totodată de dreptul de 
a se mai angaja la vreun alt atelier din țară. Este şi perioada în care 
Gheorghe Gheorghiu a primit apelativul „Dej”, pe care îl va adopta și 
păstra toată viaţa. De notat însă că acesta nu i-a fost acordat de mun- 
citori, în semn de recunoaștere a meritelor sale, ci de Siguranţă, care 
încerca astfel să-l deosebească de alți lideri sindicali din ţară care se 
numeau Gheorghiu?. 

În perioada imediat următoare, Gheorghiu-Dej a activat intens în 
direcţia trecerii sindicatelor ceferiştilor sub controlul PCdR, el răspun- 
zând, potrivit lui Gheorghe Stoica, de coordonarea muncitorilor din 
Iaşi, Paşcani şi Galaţi“, asupra cărora avea o anumită influență ca urmare 


1. ANIC, colecţia Gheorghe Gheorghiu-Dej, dosar 897, ff. 10, 12. Conflictul 
lui Gheorghiu-Dej cu Virgil Ionescu era mai vechi, acesta din urmă fiind 
acuzat de primul că era „un trădător de primă clasă, care a trădat lupta 
muncitorilor la Iași”. ANIC, colecţia Gheorghe Gheorghiu-Dej, dosar 896, 
vol, 1, f. 10, 

Florina Dobre (coord.), op. cit, p. 291, 

Gheorghe Apostol, Eu și Gheorghiu-Dej, f.e Bucureşti, 1998, p. 8. 

4. Scânteia, anul XXXIV, nr. 6565, 2} martie 1965, p. 3. 


îl dal 











Gheorghe Gheorghiu-Dej: de la răzvrătirea unui muncitor... 35 


a deselor deplasări pe care le făcuse în zonă, îndeosebi în perioada în 
care lucrase la Galaţi. Astfel, pe 29 mai 1932, la Galaţi, Gheorghiu-Dej 
a condus conferința regională a ceferiștilor comunişti din Moldova’, 
Cu această ocazie s-a luat decizia înființării unui comitet de acțiune 
regional al tuturor sindicaliștilor CFR din Moldova şi ieșirea din Uniunea 
Generală a Sindicatelor CFR, aflată sub influența PSD. Prin această 
acțiune, comuniştii preluau practic controlul asupra unei părți impor- 
tante a sindicatelor ceferiste. Acţiunile lui Gheorghiu-Dej erau coor- 
donate de Vasile Luca, care, la rândul său, acţiona în baza indicaţiilor 
primite din partea CC al PCdR. Conform Sigurantei, rolul lui Gheorghiu- 
Dej era de a pregăti diversele conferinţe şi întruniri la care urma să 
participe Vasile Luca. 

Pe 8 iunie 1932, Gheorghiu-Dej a participat la conferința pe țară a 
ceferiştilor, organizată la Cluj, fiind cel mai activ dintre cei prezenţi, 
în calitate de delegat al Atelierelor CFR din Galaţi. Rapoartele Siguranţei 
susțin că el urma să mai rămână câteva zile la Cluj „pentru formarea 
unui comitet şi scoaterea ziarului Lupta CFR în limba română şi maghiară”. 
Din acest motiv, pe 2 iulie 1932, Direcția Generală a Poliţiei cerea 
Inspectoratului Regional de Poliție Cluj să treacă la arestarea, „anchetarea 
şi trimiterea înaintea justiției a lui Gheorghiu”, operaţiune nefinalizată, 
întrucât acesta plecase între timp la București. Aici a participat la o 
consfătuire a ceferiştilor care a avut loc la începutul lunii iulie 1932, 
la care au fost prezenţi lideri locali ai muncitorilor comuniști (Constantin 
Doncea, Alexandru Tudor, Ion Ioniţă, Petre Gheorghe), dar și Gheorghe 
Vasilichi, delegat de conducerea PCdR, 

În noaptea de 14/15 iulie 1932, Gheorghiu-Dej avea să fie surprins 
de Poliţia din Bucureşti „lipind afişe cu caracter subversiv pe zidurile 
şi stâlpii din Şoseaua Giuleşti”, împreună cu Niculae Stoian. În conse- 
cință, cei doi aveau să fie arestaţi și încarceraţi la Penitenciarul Văcăreşti. 
Pentru a-l judeca pe Gheorghiu-Dej, Parchetul Tribunalului Ilfov a 


1. ANIC, colecția Gheorghe Gheorghiu-Dej, dosar 36, f. 6. 

2. Este probabil ca Siguranţa să fi fost determinată să ia măsura arestării lui 
Gheorghiu-Dej şi ca urmare a discursului radical pe care acesta îl rostise 
la adunarea respectivă. Cu acea ocazie, Gheorghiu-Dej îi îndemnase pe 
cei prezenţi ca, în cazul izbucnirii unui război antisovietic, aceştia să refuze 
să încarce vagoanele cu material de război, recomandându-le să intre în 
grevă chiar şi cu prețul pierderii locului de muncă. El nu ezita să declare 
că „se identifica cu stările sociale din Rusia”. ANIC, colecția Gheorghe 
Gheorghiu-Dej, dosar 39, ff. 13-14. 

emis, pe 19 iulie 1932, mandatul de arestare nr. 214, care peste două 
zile a fost înaintat instanţei. La acest prim proces al său, Gheorghiu-Dej 
a fost apărat de avocatul Iosif Schraier, folosit adeseori de PCdR. În 
pofida rechizitoriului procurorului, pe 23 iulie 1932, instanța dispunea 
eliberarea lui Gheorghiu-Dej, întrucât afişele lipite erau electorale, iar 
„incidentul” se petrecuse în timpul campaniei pentru alegerile parla- 
mentare din 17 iulie 1932!. Deşi a stat numai câteva zile la Văcărești, 
Gheorghiu-Dej a avut ocazia de a participa la o altă acțiune revendi- 
cativă a PCdR, alăturându-se demersului altor 27 de deţinuţi comunişti 
(printre care şi Lucrețiu Pătrășcanu, Ştefan Foriș, Bela Brainer ș.a.), ce 
au înaintat conducerii închisorii un memoriu în care protestau împo- 
triva condiţiilor aspre de detenţie şi, mai ales, împotriva nerespectării 
unor drepturi legale (dreptul de a coresponda, de a primi presă, dreptul 
la plimbare, scoaterea lanțurilor etc.). Dintre toate aceste solicitări, direc- 
torul penitenciarului avea să aprobe doar dreptul la corespondență. 

Închisoarea nu numai că nu l-a speriat pe Gheorghiu-Dej, ci chiar 
i-a întărit convingerea de a continua activitatea agitatorică și propa- 
gandistică. După eliberarea de la Văcăreşti, DGP a emis, pe 26 iulie 1932, 
un ordin circular prin care cerea urmărirea lui Gheorghiu-Dej, întru- 
cât acesta „a primit însărcinarea specială de la comitetul central al 
partidului comunist român să menţină legăturile între organizaţiile din 
Transilvania şi București şi să reorganizeze sindicatele ceferiste comu- 
niste”. Între timp, ca urmare a hotărârilor luate cu prilejul unei întâlniri 
conspirative la care participase şi Gheorghe Vasilichi, comuniştii reu- 
şiseră să preia conducerea sindicatului de la Atelierele CFR Griviţa, în 
fruntea căruia fusese numit Panait Bogăţoiu (24 iulie 1932). 

Pe 3 octombrie 1932, la finalul unei adunări organizate la lași, Gheorghiu- 
Dej le adresa muncitorilor prezenţi îndemnul de a se uni pentru a 
lupta împreună „contra clasei capitaliste”?. În urma acestui discurs, 
agenţii de poliţie l-au arestat la scurt timp după încheierea întruniriif, 


1. Însă acesta nu a fost singurul abuz al autorităților din timpul campaniei 
electorale din iulie 1932, când, sub diferite pretexte, au fost arestați mai 
mulți lideri comuniști (Beia Breiner, Lucrețiu Pătrășcanu ș.a.), care ulterior 
aveau să fie eliberaţi fără să fi fost judecați. 

2. ACNSAS, fond Documentar, dosar 16077, vol. 5, f. 164. 

ANIC, colecția Gheerghe Gheorghiu-Dej, dosar 899, f. 32. 

4. Ordinul de arestare a fost emis pe 2 octombrie 1932 de şeful Siguranţei 
din laşi, după ce Gheorghiu-Dej ținuse în aceeași zi un prim discurs agi- 
tatoric în Jocalitate. În documentul respectiv se cerea Chesturii de Poliție 

in pofida împotrivirii acestuia şi a ceferiștilor care îl însoțeau, polițiş- 
iii fiind nevoiţi chiar să tragă focuri de avertisment în aer. Pe motiv 
“ă, în învălmăşeala creată cu acea ocazie, fusese lovit comisarul Emil 
Mircescu, şeful Circumscripției II de Poliţie Iaşi, Gheorghiu-Dej şi 
Mihai Crivei aveau să fie înaintați instanței sub acuzaţia de „ultraj cu 
lovirea organelor de poliție”, la care se adăuga şi aceea de „instigație”. 
Ca şi în cazul precedentei reţineri, Gheorghiu-Dej avea să fie eliberat 
după câteva zile, întrucât cercetările efectuate demonstraseră că nu 
lovise pe nimeni. Drept urmare, pe 10 octombrie se afla în libertate, 
participând la o altă întrunire a ceferiştilor comunişti din Iași. Însă, 
după greva de la Griviţa, acest incident avea să fie reanalizat, por- 
nindu-se un nou proces, iar pe 24 iulie 1934 Gheorghiu-Dej era con- 
damnat la 15 zile de închisoare. 

Vestea că, în toamna anului 1932, administraţia CFR intenționa să 
reducă din nou salariile a creat în rândul muncitorilor ceferişti din 
toată ţara o puternică stare de agitației. Acest context avea să fie speculat 
de conducerea PCdR, care şi-a intensificat eforturile pentru a canaliza 
nemulțumirile muncitorilor în folosul său. Din punct de vedere orga- 
nizatoric, pe 22 octombrie 1932, Panait Bogăţoiu (criticat adeseori de 
Gheorghiu-Dej pentru atitudinea de expectativă de care dădea dovadă 
şi pentru lipsa de apetenţă pentru acțiuni protestatare deschise) a fost 
înlocuit cu Constantin Doncea la conducerea sindicatului de la Atelierele 
CFR Grivița’. Directiva venise de la conducerea PCdR, iar principala 
temă de propagandă din discursurile lui Doncea urma să fie tocmai 
creşterea salariilor’. Cum partidul comunist era interesat de o radicalizare 


a Municipiului Iaşi să procedeze la „supravegherea, arestarea şi perchezi- 
ţionarea lucrătorului Gheorghiu, pentru trimiterea lui la urmă, evitându-se 
a fi arestat în cazul când s-ar afla la întrunire sau în grup de lucrători, 
pentru a nu se produce încăierări cu organele polițienești” (ANIC, colecția 
Gheorghe Gheorghiu-Dej, dosar 55, f. 2). Agenţii de poliție au fost însă 
obligați să ignore această ultimă prevedere, întrucât după întrunire Gheorghiu- 
Dej, Ilie Pintilie şi ceilalți lideri sindicali comuniști locali organizaseră, în 
scop propagandistic, o demonstraţie de stradă, pe care organele de ordine 
au primit dispoziţia s-o stopeze imediat, deoarece nu fusese autorizată. 

1. Acest lucru s-a şi întâmplat, în septembrie 1932 fiind aplicată a doua curbă 
de sacrificiu, prin care salariile au fost reduse cu 15%. Dinu C. Giurescu 
(coord.), Istoria României în date, Editura Enciclopedică, Bucureşti, 2003, 
p. 422. 

2. ACNSAS, fond Documentar, dosar 16077, vol. 5, f. 79. 

3. ANIC, colecţia Gheorghe Gheorghiu-Dej, dosar 123, f. 8. 

a protestelor, acum au fost făcute primele pregătiri pentru declanşarea 
unei greve generale a ceferiștilor. Spre exemplu, la începutul lunii noiem- 
brie 1932, Inspectoratul Regional de Poliţie Cluj raporta faptul că deţinea 
informaţii potrivit cărora „sindicatele comuniste de la CFR (de sub 
conducerea comunistului Gheorghiu-Dej) pregătesc o grevă a meca- 
nicilor de locomotive şi a muncitorilor, a cărei dată se presupune a fi 
7 noiembrie (data aniversării revoluţiei ruse)”. Intenţia acestora de 
protest avea să fie însă amânată, întrucât Direcţia Generală a CFR le 
promisese muncitorilor că avea să facă demersuri pentru identificarea 
unor soluţii care să împiedice o nouă diminuare a veniturilor. 


Un produs politic al crizei economice 


La începutul lunii decembrie 1932, Gheorghiu-Dej a fost implicat în 
organizarea şi pregătirea sindicaliștilor comuniști pentru subminarea 
Congresului Uniunii Generale a Sindicatelor din CFR (desfăşurat la 
Bucureşti în zilele de 4 şi 5 decembrie), organizat de rivalii din PSD, 
la care sindicatele comuniste din Bucureşti, laşi, Paşcani, Galaţi şi Cluj 
nu fuseseră invitate, deoarece erau excluse din Uniune. Planurile i-au 
fost însă anihilate, întrucât delegaţii sindicatelor comuniste amintite 
mai sus nu au fost lăsați să pătrundă în sala unde se desfășura con- 
gresul Uniunii. 

La sfârşitul anului 1932, Gheorghiu-Dej şi Chivu Stoica, alături de alți 
ceferişti din ţară, au participat — în calitate de reprezentanţi ai munci- 
torilor români - la Conferinţa Internaţională a Sindicatelor Feroviare, 
desfăşurată la Berlin, între 25 şi 27 decembrie, sub patronajul Comin- 
ternului!. Conform unor cercetători, cei doi fuseseră trimişi la Berlin 
de Secretariatul PCdR din ţară pentru a se întâlni cu membrii Biroului 
Politic, care în acea perioadă îşi desfășura activitatea în orașul respec- 
tiv?. Amănunte despre călătoria clandestină făcută la Berlin ne oferă 


1. Petre Constantinescu-laşi, „Însemnătatea istorică a eroicelor lupte ale munci- 
torilor ceferişti şi petrolişti din ianuarie-februarie 1933”, Studii. Revistă de 
istorie, nr, 1, 1963, p. 30. 

2. Cristina Diac, „Liderul nevăzut. Gheorghe Gheorghiu-Dej şi grevele de la 
Griviţa”, în Ştefan Bosomitu, Mihai Burcea (coord.), Spectrele lui Dej. 
Incursiuni în biografia şi regimul unui dictator, Polirom, Iaşi, 2012, p. 44. 

Mihai Crivei, reprezentant al ceferiştilor din lași, care se numărase şi 
cl printre cei care merseseră la Berlin. Potrivit acestuia, „la Berlin, el 
|Gheorghiu-Dej - n.n.] a prezentat un amplu raport despre situaţia 
muncitorilor din țara noastră, iar conferința a confirmat justeţea liniei 
adoptate de sindicatele ceferiste pentru unirea tuturor forţelor mun- 
citoreşti într-un singur front al luptei pentru o viaţă mai bună”!. Este 
foarte probabil ca ei să fi primit, cu această ocazie, şi instrucțiuni 
amănunțite cu privire la organizarea mișcărilor greviste ce au urmat. 

Revenit în ţară, Gheorghiu-Dej a trecut imediat la acţiune, depu- 
nând eforturi intense pentru escaladarea protestelor ceferiştilor. Dintr-o 
notă a Siguranţei din Bucureşti aflăm şi că, în ziua de 19 ianuarie 1933, 
acesta participase la o şedinţă a Comitetului de Acţiune, la care se 
hotărâse ca la finalul programului de lucru din ziua respectivă să se 
organizeze o întrunire în fața Atelierelor CFR Griviţa, cu scopul de a 
„îndemna muncitorimea la o demonstraţie de stradă”?. 

Anuntarea de către guvern a celei de-a treia curbe de sacrificiu’, 
precum şi semnarea Planului de la Geneva (25 ianuarie 1933), ce 
presupunea noi reduceri salariale, aveau să conducă la radicalizarea 
protestelor muncitorilor. Drept urmare, comuniștii au decis să orga- 
nizeze o scurtă grevă demonstrativă în ziua de 28 ianuarie 1933, când 
ceferiştii de la Atelierele Griviţa au oprit lucrul timp de 45 de minute. 
Gheorghiu-Dej a fost implicat în organizarea acestui prim protest, insă 
rolul central i-a revenit lui Constantin Doncea, preşedintele de sindi- 
cat, care a expus revendicările muncitorilor şi a condus delegaţia care 
a discutat cu administrația. Cum conducerea atelierelor nu avea com- 
petenţa de a le aproba cererile, a urmat o nouă grevă demonstrativă, 
în ziua de 31 ianuarie, la desfăşurarea căreia Gheorghiu-Dej nu a putut 
să contribuie, întrucât se afla la Galaţi, în vederea organizării și pre- 
gătirii pentru grevă a sindicaliștilor de aici’. 


1, Mihai Crivei, „Organizator al luptei muncitorilor”, Scânteia, 23 martie 
1965, p. 5. 

2, ANIC, colecția Gheorghe Gheorghiu-Dej, dosar 70, f. 2. 

3. Aprobată de Parlament pe 13 ianuarie 1933, a treia curbă de sacrificiu a 
fost aplicată de guvernul PNȚ condus de Alexandru Vaida-Voievod pe 
17 ianuarie, ducând la diminuarea salariilor cu 10-12,5%. Dinu C. Giurescu 
(coord.), op. cit., p. 425. 

4. Stelian Tănase, Clienţii lu' Tanti Varvara. Istorii clandestine, Humanitas, 
București, 2005, p. 199. 

5. ANIC, colecţia Gheorghe Gheorghiu-Dej, dosar 71, ff, 2-3. 

Direcţia Generală a CFR a făcut tot posibilul pentru a aplana con- 
flictul, propunându-le angajaţilor de la Griviţa acordarea unor măriri 
salariale, ofertă refuzată de aceştia deoarece, încurajați de faptul că 
grevele începuseră să dea rezultate, ei aveau să decidă continuarea 
protestelor până la satisfacerea integrală a revendicărilor. Solicitările 
muncitorilor au fost cuprinse într-un manifest pe care Comitetul de 
Acţiune din București l-a difuzat la Griviţa în dimineaţa zilei de 2 februa- 
rie 1933: refuzarea oricăror reduceri salariale directe sau indirecte; 
mărirea salariului cu 40%; recuperarea drepturilor pierdute (permise, 
alocaţii, chirie, ajutor medical etc.); plata salariului pentru timpul în 
care procesul de producţie era oprit din motive independente de voința 
muncitorilor; anularea acordului global; recunoaşterea comitetului sin- 
dical pe fabrică drept partener de discuţii cu administraţia. Manifestul. 
avea, în realitate, un rol agitatoric, întrucât în acea dimineaţă ceferiştii 
de la Griviţa au declanșat o nouă grevă, în organizarea căreia Gheorghiu- 
Dej nu fusese implicat nici de această dată, el aflându-se în continuare 
la Galaţi. Întrucât administrația CER i-a anunțat că nu avea competența 
necesară pentru a le aproba cererile, au urmat discuţii la Ministerul 
Lucrărilor Publice şi Comunicaţiilor. În urma negocierilor cu delegația 
muncitorilor, formată integra! din comunişti (Pavel Bogăţoiu, Gheorghe 
Petre, Hugo Barany ş.a.), ministrul avea să aprobe creşterea salariilor 
cu 20% şi satisfacerea celorlalte revendicări, ceea ce a determinat opri- 
rea protestului chiar în acea zi). 

În faţa extinderii acţiunilor de protest, Siguranța raporta că „radi- 
calizarea maselor ceferiste se dezvoltă cu o rapiditate tot mai mare”, 
arătând că greva din 2 februarie avusese „o amploare şi mai mare decât 
cele de până atunci”. Devenind din ce în ce mai evidente pregătirile 
ceferiştilor pentru declanșarea unei greve generale, guvernul a instituit, 
pe 4 februarie 1933, starea de asediu pe timp de şase luni în oraşele 
București, Cernăuţi, Galaţi, Iaşi, Timișoara şi pe toată Valea Prahovei, 
ceea ce-i acorda atribuţii sporite în domeniul ordinii publice’. În plus, 


1. Cristina Diac, „Greva de la Griviţa din februarie 1933, văzută de prota- 
gonişti. O declaraţie a lui Vasile Bâgu”, Arhivele Totalitarismului, vol. 20, 
nr. 3-4, 2012, pp. 210-211. 

2. ANIC, colecţia Gheorghe Gheorghiu-Dej, dosar 6, f. 8. 

3, Legea a fost adoptată în regim de urgenţă pe 3 februarie, fiind publicată 
în Monitorul Oficial din ziua următoare, când a fost emis și Decretul Regal 
ce declara starea de asediu. Mihai Burcea, „3 ianuarie 1935: un scenariu 
cominternist? Fuga din închisoare a trei dintre liderii ceferiştilor şi petroliștilor 

persoanele care încălcau starea de asediu urmau să fie judecate de 
Iribunale militare. 

Stoparea protestelor ceferiştilor de la Grivița nu convenea însă PCdR, 
al cărui obiectiv era reprezentat de declanşarea unei greve generale, 
mai ales că exista şi un context intern favorabil, după aplicarea celei 
de-a treia curbe de sacrificiu. În consecinţă, prin intermediul Comi- 
tetului Central de Acţiune, s-a trecut la o intensă campanie organiza- 
torică și agitatorică pentru începerea unei noi greve la Atelierele CER 
Grivița. Gheorghiu-Dej s-a reîntors la Bucureşti în seara de 5 februa- 
rie 1933, iar în zilele următoarele a depus eforturi susținute în vederea 
declanșării grevei generale a ceferiștilor de la Griviţa, sperând ca ulte- 
rior acestora să li se alăture și muncitorii de la celelalte ateliere CFR 
din țară. Starea de asediu le-a creat însă mari greutăți organizatorilor, 
intrucât nu mai puteau să ţină întruniri și conferințe deschise unde 
să-şi susţină revendicările!. 


Planificarea grevei de la Griviţa 


În cadrul unei importante întâlniri conspirative din noaptea de 13/14 februa- 
rie 1933, la care au participat Gheorghe Stoica şi Gheorghiu-Dej din partea 
PCAR şi Chivu Stoica, Dumitru Petrescu, Constantin Doncea şi Hugo 
Barany din partea ceferiştilor bucureşteni, s-a decis declanșarea unei 
greve la Atelierele CER Griviţa în data de 15 februarie 1933, urmând 
ca protestele să se generalizeze și la celelalte ateliere din ţară. Autorităţile 
au aflat însă de plan, astfel încât au reacționat cu promptitudine, ares- 
tându-i imediat pe principalii lideri ai muncitorilor comunişti. 

În ceea ce-l priveşte pe Gheorghiu-Dej, acesta a fost reținut în noap- 
tea de 14/15 februarie 1933 de comisarii Mateescu și Săvescu de la 
Prefectura de Poliţie a Capitalei. În procesul-verbal de percheziţie, 
încheiat la ora 1.20, se preciza că asupra lui Gheorghiu-Dej fusese găsit 
„un notes cu mai multe însemnări și câteva note separate”. În aceeaşi 
noapte au mai fost arestați Constantin Doncea, Panait Bogăţoiu ș.a., 
practic întreg comitetul de organizare a grevei”. De asemenea, a fost 


participanţi la grevele de la începutul anului 1933”, în Ştefan Bosomitu, 
Mihai Burcea (coord.), op. cit., p. 51. 

1. ANIC, colecţia Gheorghe Gheorghiu-Dej, dosar 158, f. 10. 

2. Cristina Diac, „Greva de la Griviţa..., p. 201. 

închis şi sediul sindicatului, sub pretextul că acolo se țineau întruniri 
ilegale ale comuniștilor. Într-un raport al Siguranţei din 17 februarie 
1933 regăsim unele dintre motivele ce stătuseră la baza arestării lui 
Gheorghiu-Dej, printre acestea figurând și îndemnul pe care el îl adre- 
sase ceferiştilor prezenţi la conferinţa de la Galaţi din 10-11 septembrie 
1932: „Atrage atenţiunea muncitorilor de a veghea la acțiunea război- 
nică pe care clasa burgheză o pregătește sub paravanul Ligii Naţiunilor”?. 
De asemenea, în Buletinul Informativ al Siguranţei din 25 februarie 
1933 se preciza că cei care se ocupaseră de organizarea muncitorilor 
în timpul grevei au fost „conducătorii sindicatului CFR sub inspiraţia 
lui Gheorghiu-Dej”, 

În ziua de 15 februarie 1933, la aflarea veştii că liderii lor sindicali 
fuseseră arestaţi, muncitorii de la Griviţa au declanșat greva generală. 
Revendicările priveau strict eliberarea celor arestaţi şi redeschiderea 
sediului în care funcționa sindicatul. Deoarece ministrul Comunicaţiilor 
a condiționat discutarea acestor puncte de părăsirea atelierelor, nego- 
cierile au eşuat, iar circa o treime dintre angajați s-au blocat în ateliere. 
Guvernul s-a întrunit de urgenţă, iar Alexandru Vaida-Voevod a optat 
pentru aplicarea legii de urgență. Prin urmare, Regimentele 1 și 8 Grăniceri, 
de sub comanda colonelului Grigore Cornicioiu, comandantul Brigăzii 
a IV-a Grăniceri din cadrul Corpului II Armată, au primit sarcina de 
a-i evacua pe greviști, având ca sprijin şase companii de jandarmi, 
efectivul total ridicându-se la 800 de oameni trupă şi 300 de gardieni 
publici. Pe teren, conducerea efectivă a trupelor de grăniceri a fost 
încredințată locotenent-colonelului Eugen Dumitrescu, în timp ce jan- 
darmii şi gardienii publici trebuiau să asigure „protecţia aripelor tru- 
pelor de grăniceri” şi „bararea” celor 14 străzi adiacente atelierelor. 
Locotenent-colonelul Dumitrescu a fost pus sub autoritatea primu- 
lui-comisar regal, locotenent-coloneiul Romulus Hotineanu:. Pe linie 
guvernamentală, conducerea operațiunilor a fost asigurată de Armand 
Călinescu, secretar de stat la Ministerul de Interne. 

Primele operaţiuni au început în seara zilei de 15 februarie, când 
s-a trecut la evacuarea Căii Griviţa şi a străzilor din zona atelierelor, 
unde se adunaseră un număr foarte mare de membri ai familiilor gre- 
viştilor, printre care protestau şi diverşi membri şi activişti ai PCdR, 
Spiritele fiind incinse, în scurt timp s-au produs şi incidente, soldate 


1. ANIC, colecția Gheorghe Gheorghiu-Dej, dosar 83, f. 5. 
2. ACNSAS, fond Documentar, dosar 13100, f. 26. 

cu peste 30 de răniți de ambele părți. Ofiţerul magistrat Hotineanu 
avea să susțină ulterior că în această operațiune armata nu trăsese 
niciun glonţ; în schimb, fuseseră trase focuri de armă din rândul pro- 
lestatarilor, care ar fi cauzat moartea unui gardian public, împuşcat 
insă în împrejurări neclare. În acest timp, greviștii au atacat trupele de 
grăniceri cu pietre și buloane de fier şi, conform unor martori, au 
inceput chiar să tragă focuri de armă înspre autorități. 

În aceeași seară, autoritățile au declarat închise Atelierele CFR Grivița, 
ceea ce ulterior a oferit pretextul intervenţiei armate de a doua zi. 
l.ocotenent-colonelul Hotineanu a primit ordinul de a evacua atelierele 
şi de a pune în aplicare dispoziţia de a le închide. Refuzul ceferiştilor 
de a părăsi atelierele, dublat de faptul că aceştia începuseră să atace 
lorțele de ordine l-au determinat pe comisarul regal Hotineanu să 
ordone trupelor să intervină în forță, fără a încerca nici măcar un 
simulacru de negociere cu protestatarii. 

Intervenţia propriu-zisă a început în dimineaţa zilei de 16 februarie, 
la ora 6.25, cu somarea greviştilor de a părăsi atelierele în cinci minute, 
un termen imposibil de respectat de un număr atât de mare de oameni, 
ceea ce denotă că autoritățile erau decise să reprime greva în forță. 
Prin urmare, armata a trecut la evacuarea atelierelor, comisarul regal 
rlotineanu ordonând trupelor să tragă în plin (colonelul Cornicioiu recu- 
noştea că „focul a fost destul de intens, dar, dacă nu a avut efect prea mare, 
se datoreşte faptului că era încă prea întuneric și nu puteau ochi”). 

Riposta violentă a armatei avea să se soldeze cu uciderea mai mul- 
tor muncitori (cifra oficială făcea referire la 7 morți și 44 de răniţi) și 
cu predarea celorlalți, foarte puţini reuşind să scape din ateliere. Ares- 
tările au continuat și în zilele următoare, când au fost prinși alți lideri 
ai greviştilor?, În total au fost arestaţi peste 1.500 de muncitori, toți 
fiind închiși la Închisoarea Militară Jilava. 

Elocvent pentru maniera în care priveau autoritățile evenimentele 
este faptul că cel însărcinat cu cercetarea faptelor a fost chiar ofițerul 
Hotineanu, care ordonase deschiderea focului împotriva muncitorilor, 
astfel încât este departe de a se putea vorbi despre o anchetă obiectivă. 
În fapt, din punct de vedere oficial, niciodată nu s-a luat în discuţie 
dacă împuşcarea muncitorilor fusese într-adevăr justificată sau dacă 


|. ACNSAS, fond Documentar, dosar 13100, f. 26. 

2. Vasile Bâgu a fost arestat pe 21 februarie 1933, după ce a reuşit să scape 
din ateliere în timpul intervenţiei armatei. Cristina Diac, „Greva de la 
Griviţa...» p. 202. 

nu ar fi fost mai potrivite alte soluţii care să fi dus la evitarea vărsării 

de sânge (continuarea negocierilor, evacuarea fără folosirea armelor 

de foc, acordarea timpului fizic necesar pentru părăsirea atelierelor etc.). 
În aceste condiţii, Hotineanu - care îşi va baza „cercetările” tocmai 
pe propriul raport asupra evenimentelor — va conduce ancheta cu o 
mare rapiditate, fiind vorba doar de simpla îndeplinire a formalităţilor 
obligatorii pentru începerea procesului. În viziunea acestuia, greva era 
exclusiv un atentat contra siguranţei naționale, organizat de Comintern 
şi pus în aplicare de activiştii PCdR plătiţi de acest organism. Dacă 
din punct de vedere politic această interpretare era corectă, acțiunile 

PCAR la Atelierele CFR Griviţa fiind exact cele de mai sus, Hotineanu 

neglija, totuşi, considerentele economice şi sociale care determinaseră 

o masă atât de mare de muncitori să se alăture grevei. Pe } martie 

1933, după ce studiase documentele parvenite de la Prefectura Poliţiei 

Municipiului București, precum şi propriul proces-verbal, pe care îl 

întocmise pe 16 februarie 1933, Hotineanu lua decizia de a cere coman- 

dantului Corpului II Armată, generalul Nicolae Uică, punerea sub 
urmărire a celor vinovaţi de provocarea și desfăşurarea grevei. lar gene- 
ralul Uică - nimeni altul decât comandantul Corpului II Armată, din 
care făceau parte și unităţile de grăniceri care trăseseră în muncitori — 
își va da avizul chiar în aceeaşi zi. Practic, reprezentanţii autorităţilor 
direct implicate în evenimente au fost desemnaţi să cerceteze desfășu- 
rarea acelor evenimente. 

În solicitarea sa, Hotineanu distingea trei categorii de acuzaţi, în 
funcţie de faptele comise: 

- 133 de persoane se făceau vinovate „pentru faptul de contravenire la 
dispoziţiunile art. 11 din Legea pentru reprimarea unor noi infrac- 
ţiuni contra liniștii publicet, comb. cu art. 17 din aceiași lege”; prin- 
tre acestea au fost incluşi și organizatorii şi instigatorii protestelor 
de la Griviţa: Gheorghiu-Dej (ce figura la poziţia nr. 73), Lucrețiu 
Pătrășcanu, Constantin Doncea, Vasile Luca, Moscu Cohn, Chivu 
Stoica, Hugo Barany, Richard Wiirmbrand, Paulina Doncea, Nicolae 
Tudor, Nicolae Bucurescu ş.a.; 


1. Este vorba despre bine-cunoscuta Lege Mârzescu, adoptată pe 18 decem- 
brie 1924, ce incrimina persoanele care, „singuri sau în colaborare cu alții, 
pregăteau sau executau crime contra persoanelor sau proprietăţii”, ceea ce 
a permis incadrarea infracțiunilor politice la infracțiuni de drept comun. 
Nicolae-Cristian Ursulescu, Organizarea judecătorească din România între 
anii 1918 şi 1938, Casa Editorială Demiurg, Iași, 2012, p. 366. 

91 de persoane vinovate „pentru faptele de rebeliune în ceată armată 
cu săvârşire de omor, prevăzut şi pen. de art. 170, 175, 171 CP 
comb, cu art. 244 şi 234 CP şi art. 40 CP comb. cu Legea stării de 
asediu din 4 februarie 1933”; aici au fost încadraţi liderii ce declan- 
şaseră efectiv greva din 15-16 februarie: Panait Bogăţoiu, Ovidiu 
Şandru, Vasile Bâgu, Timotei Scripnic ș.a.; 

3 persoane vinovate pentru fapte de rebeliune, ultraj şi producere 


25] 


de „stricăciuni şi distrucţiuni”!, 


În arest 


În consecinţă, chiar în ziua următoare (2 martie 1933), comandantul 
Corpului II Armată semna Ordinul de Urmărire nr. 33.068, care stipula 
că „actele de instrucțiune” împotriva celor vizaţi urmau să fie întocmite 
de raportorul de pe lângă Consiliul de Război Permanent al Corpului 
II Armată, cel care avea sarcina de a executa ordinul de urmărire fiind 
comisarul regal Romulus Hotineanu. Includerea persoanelor în ordinul 
amintit s-a făcut în baza denunţurilor făcute de comandantul Siguranţei 
Generale a Statului. Spre exemplu, Gheorghiu-Dej era acuzat că ar fi 
comis „faptul de contravenire la dispoziţiunile art. 11 din Legea pen- 
tru reprimarea unor noi infracţiuni contra liniștii publice, comb. cu 
art. 17 din aceiași lege”. 

La Văcăreşti şi Jilava a început imediat interogarea celor reținuți, 
pe 4 martie 1933 căpitanul Titus A. Bărdescu, raportor la Cabinetul 8 
Instrucție de pe lângă Consiliul de Război al Corpului II Armată, cerea 
conducerii DGP date „cu privire la activitatea comunistă” a celor ares- 
taţi, spre a le folosi în timpul interogării acestora. 

Astfel a fost constituit dosarul nr. 142/1933, referitor la „rebeliunea 
înarmată cu săvârșire de omor de la Atelierele CFR Griviţa” Căpitanul 
Titus Bărdescu considera că „interesul instrucției”, precum și „gravitatea 
faptei ce li se impută și interesul ordinei publice” presupuneau „ca incul- 
paţii să nu ia contact cu martorii şi informatorii ce urmează a fi audiaţi 


1. ANIC, fond Procese întocmite de Organele Justiţiei, Siguranţei și Jandar- 
meriei pentru Comunişti, Militanţi ai Mișcării Muncitoreşti și ai Organi- 
zaţiilor de Masă Revoluţionare, 1917-1944 (în continuare fond 96), 
dosar 6569, ff. 3-4. 

2. Ibidem, f, 8. 

pică 


în cauză”. Periodic, după fiecare termen legal de 30 de zile, Bărdescu emitea 
noi mandate de arestare a celor reţinuţi, în prelungirea celor expirate. 

Într-o scrisoare ulterioară adresată conducerii partidului, Richard 
Wiirmbrand amintea existența unor erori comise de PCdR în pregătirea 
procesului!. El susţinea că, mai ales în perioada de început a anchetei, 
în lipsa unor indicații concrete de la conducerea partidului, arestaţii 
nu știuseră ce poziție să adopte. Un alt element ce le accentuase debu- 
solarea avea să-l constituie faptul că, timp de o lună, autorităţile îi 
izolaseră complet pe liderii arestaţi în noaptea de 14/15 februarie de 
greviştii reținuți de armată. Între cei din prima categorie, care nu cunoş- 
teau exact ce se întâmplase în timpul grevei, au avut loc „dezbateri 
aprinse” timp de două săptămâni, până „am ajuns oarecum de acord 
asupra unui punct de vedere” Însă lipsa de informații i-a făcut să comită 
o gravă greşeală de înțelegere a evenimentului, ei ajungând chiar să-i 
critice pe conducătorii grevei din 15-16 februarie, considerând atitu- 
dinea lor prea radicală şi opinând că era mai potrivită „numai grevă 
limitată, demonstrativă”. Desigur, era vorba de o eroare majoră de inter- 
pretare politică a momentului, PCdR dorind tocmai radicalizarea şi 
generalizarea protestelor (probabil că tocmai divergenţele în legătură 
cu acest aspect generaseră și discuţiile contradictorii dintre liderii ares- 
taţilor). Dilema avea să le fie lămurită abia după ce în arest avea să fie 
adus şi Lucrețiu Pătrășcanu, care le va dezvălui viziunea PCdR asupra 
grevei („el ne-a arătat că n-aveam dreptate”). 

O dezorganizare şi mai mare se regăsea în rândul celor câtorva sute 
de ceferişti arestaţi pentru participare la grevă. Privaţi de contactul cu 
liderii lor de sindicat şi lipsiți de indicații de la partid (mulţi dintre 
ei oricum nu erau apropiaţi de PCdR, participarea lor la grevă fiind 
cauzată exclusiv de considerente economice și sociale), aceștia s-au 
împărțit în mai multe grupuri. Drept urmare, nu au rezistat presiuni- 
lor anchetatorilor, declarând tot ce cunoşteau despre desfășurarea 
grevei. Totuşi, în momentul în care cele două grupuri principale de 
arestați au fost reunite, în martie 1933, Doncea, Petrescu şi alţi lideri 
care aveau o autoritate reală în rândul ceferiştilor au reuşit să-i inchege 
ca o masă unitară. Anchetatorii au sesizat însă greșeala comisă şi, de 
ja jumătatea lunii aprilie 1933, au început să-i izoleze pe unii dintre 
cei care îi mobilizau pe arestaţi (Doncea, Petrescu, Călugăru, Bogăţoiu, 
Leibovici ș.a.). Izolările au încetat în iunie 1933, după ce comisarul 


1, ANIC, fond CC al PCR - Secţia Administrativ-Politică, dosar 1/1934, 
ff. 5-12. 

regal a stabilit vinovăţiile nominale și a pregătit actele pentru trimite- 
vca în judecată. 

În 1934, în scrisoarea amintită mai sus, Wiirmbrand învinovățea 
conducerea partidului pentru faptul că le transmisese mult prea târziu 
instrucţiuni politice celor aflați în închisoare: „Pe la începutul lui iunie 
[...] căpătai pentru prima oară, după patru luni de la arestare, material 
de P.[artid], rezoluţiile plenarei din mai şi o scrisoare prin care ni se 
cerea să începem pregătirea procesului”!. Urmând directivele primite, 
liderii politici ai arestaţilor au constituit imediat o comisie de pregătire 
a procesului, compusă din 13 persoane. Prima sarcină o constituia 
stabilirea „liniei? În opoziţie cu descrierile propagandistice de după 
1945, arestaţii nu s-au dovedit atât de „revoluționari” pe cât aveau să 
pretindă. Conform lui Wiirmbrand, întreaga strategie de apărare a fost 
construită „prin prisma poziţiei celei mai avantajoase pentru apărarea 
din punct de vedere juridic la proces și nu prin prisma rolului educa- 
tiv pe care acest proces trebuia să-l aibă pentru mase”. Prin urmare, 
linia decisă a fost următoarea: „Nu trebuie să fie un proces comunist 
[...] Noi nu stabilisem ca să se releveze importanţa politică a luptei, ci, 
dimpotrivă, caracterul economic”. În timpul audierilor, toți inculpaţii 
au negat că erau comuniști. Hotărârea fusese luată în baza indicaţiilor 
primite de la CC al PCdR, optică agreată şi de arestaţi, sperând că 
această atitudine urma să le aducă pedepse mici sau poate chiar achi- 
tarea: „Iluziile existente la absolut toţi acuzaţii că vor fi condamnaţi 
foarte puţin şi de aceea să nu se întindă coarda [...]. Doncea tot timpul 
spunea că maximum pe care-l poate căpăta este trei ani”?. 

De erorile existente în sânul arestaților au profitat însă anchetatorii, 
aceştia reușind cu uşurinţă să obțină mărturiile de care aveau nevoie 
pentru a solicita în instanță condamnarea liderilor comuniști implicați 
în grevă. Mai mult, Siguranţa a recrutat ca agenți mai mulți membri 
ai PCdR, dintre care se remarcă Nicu Tudor, care ulterior va face cari- 
eră în partid şi - grație poziţiilor deținute (șef al organizaţiei București 
şi membru al Secretariatului) — va furniza date foarte valoroase refe- 
ritoare la activitatea şi liderii PCdR?. 

În timpul anchetei, Gheorghiu-Dej a fost interogat de mai multe 
ori. Pe 23 februarie 1933, acesta declara că se afla în Bucureşti de șase 
luni, „în care timp am lucrat pe unde am putut, recunoscând că era 


1. Ibidem, f. 7. 
2. Ibidem, ff. 10-11. 
3. Stelian Tănase, op. cit., p. 73. 

membru de sindicat (îi era oricum foarte greu să nege, din moment 
ce legitimaţia de membru fusese găsită asupra sa). La interogatoriul 
din 14 martie 1933 a respins toate acuzaţiile ce i s-au adus (pregătirea 
grevei, instigare la deranjarea liniștii publice, înscriere în „asociațiunile 
comuniste din străinătate”, folosirea de „mijloace teroriste” pentru schim- 
barea regimului sociopolitic din România), susținând că nu era înscris 
„în nici o asociație comunistă”. Recunoştea doar apartenenţa la sindi- 
cat, dar afirma că nu participase decât la o singură adunare sindicală 
(unde se discutase despre salariile prea mici şi despre problemele ate- 
lierelor), lipsind de la şedinţele în care se decisese declanșarea grevelor 
din zilele de 31 ianuarie şi 2 februarie!. 

În cursul primelor interogatorii, Gheorghiu-Dej a fost acuzat că era 
înscris în „asociaţiunile comuniste din străinătate”, cu referire la afili- 
erea lui la organizaţiile-satelit ale Cominternului, vizându-se partici- 
parea la Congresul de la Berlin, acuză pe care viitorul lider al PMR a 
respins-o, după cum am menționat. De asemenea, el a fost chestionat 
şi asupra carnetului de membru în Sindicatul profesional al muncito- 
rilor CFR Bucureşti cu nr. 268, emis pe 1 august 1932, descoperit la 
percheziţie, anchetatorii dorind să afle în ce circumstanţe îl primise, 
întrucât nu fusese niciodată angajat la Atelierele CFR Griviţa. Gheorghiu- 
Dej a răspuns însă că era membru de sindicat în virtutea faptului că 
lucrase ca ceferist în orașul Dej. 

În ziua de 26 mai 1933, maiorul Bărdescu l-a interogat pe Gheorghiu- 
Dej la sediul Consiliului de Război al Corpului II Armată, situația 
acestuia fiind descrisă drept „pus sub urmărire pentru faptul de agent 
provocator la faptul de rebeliune în ceată armată”, Gheorghiu-Dej s-a 
declarat nevinovat faţă de orice acuzaţie adusă, iar la întrebarea refe- 
ritoare la notițele găsite asupra lui la percheziție a răspuns că aveau legă- 
tură cu revendicările muncitorilor făcute la diverse întâlniri de breaslă. 

În timpul anchetei, Gheorghiu-Dej a avut atitudinea obișnuită a 
unei persoane arestate, negând toate faptele de care era acuzat, inclu- 
siv că ar fi fost implicat în pregătirea grevelor (susținea că participase 
la o singură şedinţă de sindicat, care avusese un alt subiect de discuţie) 
sau că ar fi instigat muncitorii la revoltă. 

Pe 15 aprilie 1933, pentru a-l impulsiona în finalizarea anchetei de 
maximă importanţă ce i se încredințase, căpitanul Titus Bărdescu avea 


1. ANIC, colecţia Gheorghe Gheorghiu-Dej, dosar 91, f. 2. 

să fie avansat la gradul de maiori. În plus, peste două luni, printr-un 

decret regal din 26 iunie 1933, 137 de persoane implicate în înăbuşirea 

grevei aveau să fie decorate cu medalia „Bărbăţie și Credinţă”, fiind 
recompensate astfel pentru activitatea depusă. 

Pe 6 iunie 1933, maiorul Titus Bărdescu a redactat Ordonanţa defi- 
nitivă de trimitere în judecată. Documentul era foarte amplu - circa 
300 de pagini - şi cuprindea un tablou detaliat al mișcării comuniste 
din România, începând cu originile PCR, subliniindu-se caracterul 
ilegal şi antistatal al acestuia. Maiorul Bărdescu vorbea despre „eroii 
acestei tragedii”, impărțindu-i pe cei 413 acuzaţi în patru grupe, în 
funcție de rolul avut în timpul evenimentelor: 

- prima grupă îi avea în vedere pe „comuniștii străini din atelierele 
CFR și care în mod indirect au legătură cu ultimele greve de la 
CFR”. Erau incluse 116 persoane (printre care Lucrețiu Pătrăşcanu:, 
Constantin David şi Richard Wiirmbrand) care ajutaseră la pregă- 
tirea grevei. Au fost păstrate 31 de persoane ale căror fapte intrau 
sub incidenţa art. 11 combinat cu art. 17 din Legea pentru repri- 
marea unor noi infracţiuni contra liniștii publice; 

- în a doua categorie au fost cuprinși „acei care au fost factorii deter- 
minanţi ai grevelor, prin situațiunea și rolul lor în mișcarea comu- 
nistă”. Erau grupate 58 de persoane, care „în calitatea lor de fruntași 
au provocat greva şi rebeliunea”: Moscu Cohn, Gheorghiu-Dej, 
Constantin Doncea, Dumitru Petrescu, Ilie Pintilie, Vasile Luca, 
Mihai Crivei, Pavel Bojan, Ion Meţiu, Emil Popa ş.a. Acestora li se 
adăugau alte nouă persoane, denumite „agenţi provocatori”. Dintre 
toți cei amintiţi au fost trimise în instanță 24 de persoane, ce vor 
fi judecate în baza amintitelor art. 11 şi 17, plus art. 47 CPC comb. 
cu art. 170, 175 şi 171 CPC comb. cu art. 244 şi 234 CPC şi art. 40 
CPC, comb. cu Legea stării de asediu. Drept autor principal al „gre- 
vei și dezordinilor de la CER” era indicat Constantin Doncea, în 
timp ce Panait Bogăţoiu era considerat al doilea vinovat principal; 


= 


ACNSAS, fond Informativ, dosar 259727, f. 169. 
2. Într-o declarație din anchetă, Pătrășcanu a observat corect de ce se ope- 
raseră un număr atât de mare de rețineri: „Arestarea mea, cât și arestările 
în masă care s-au făcut sunt menite să justifice starea de asediu”. ANIC, 
fond 96, dosar 6569, f. 114. A fost arestat de Siguranţă pe 24 februarie 
1933, fiind eliberat peste o lună, pe 24 martie 1933. ANIC, fond 9%, 
dosar 6575, f. 172, 

- grupa a treia îi includea pe „cei care au lwat parte la grevă”. Erau 
indicate 17 persoane cu rol determinant în declanşarea şi desfăşu- 
rarea grevei: Paulina Doncea (care alarmase marea masă a munci- 
torilor cu vestea arestării soțului ei), Chivu Stoica, Panait Bogăţoiu, 
Vasile Bâgu, Ovidiu Şandru ş.a. Toţi au fost judecaţi conform art. 11 
şi 17, comb. cu art. 170, 175 şi 171 CPC, comb. cu art. 244 și 234 
CPC şi art. 40 CPC, comb. cu Legea stării de asediu. Tot în această 
categorie au fost incluși 105 grevişti de la ateliere, din care au fost 
trimişi în judecată doar 34, acuzaţi că au încălcat art. 170, 175 şi 
171 CPC, comb. cu art. 244 şi 234 CPC şi art. 40 CPC, comb. cu 
Legea stării de asediu; 

- În cea de-a patra grupă fuseseră cuprinși „acei care cu ocaziunea 
evenimentelor de la 15/16 februarie s-au dedat la diferite crime şi 
delicte”. Era vorba despre opt persoane din „mulțimea tumultoasă” 
ce se adunase în jurul atelierelor, care se făceau vinovate de vanda- 
lizarea unor magazine de pe Calea Griviței, de atacarea unei mașini 
de pompieri sau de fapte de ultraj la adresa autorităților". 


Majoritatea inculpaţilor din prima categorie se aflau în libertate, pe 
când ceilalți, cu excepţiile notabile ale lui Moscu Cohn și Vasile Luca, 
erau arestaţi preventiv. Magistratul militar făcea şi o importantă dis- 
tincţie între inculpaţi, sesizând corect că PCAR urmărise organizarea 
unui protest politic, revendicările economice fiind doar un pretext 
pentru declanșarea acțiunii: „Adevăraţii vinovaţi sunt aceia care au 
cunoscut scopurile exclusiv politice urmărite de comunişti şi instruc- 
țiunile lor, iar aceia care n-au executat rebeliunea decât material nu 
au fost decât simple instrumente inconștiente în mâinile lor'?. 

În acord cu această perspectivă asupra evenimentelor, maiorul Bărdescu 
a dispus punerea în libertate a unui număr mare de acuzaţi, de regulă 
din rândul muncitorilor grevişti ce nu aveau legături cu PCdR, pe care i-a 
scos de sub urmărire. Scoşi de sub urmărire au fost şi Lucrețiu Pătrăşcanu? 


ACNSAS, fond Documentar, dosar 16077, vol. 2, f. 122. 

2. Ibidem, f. 477. 

3. Pătrășcanu a profitat de această eliberare pentru a pleca clandestin din 
ţară, fiind trimis ca reprezentant al PCdR la Comintern (avea să fie jude- 
cat începând din 1936, dar a fost achitat în 1938). Oricum, el nu avusese 
niciun rol în organizarea şi desfăşurarea grevei. Implicarea sa în proces 
s-a datorat mai mult faptului că era practic cel mai important lider al PCAR 
aflat atunci în ţară. Ulterior, în ancheta Securităţii, el declara următoarele: 

şi Richard Wiirmbrand, în vreme ce comuniştii ce nu putuseră fi arestați 
până în acel moment (Vasile Luca, Moscu Cohn, Alexandru Tudor ș.a.) 
au fost trimiși în judecată în contumacie. 

Numărul total al inculpaţilor înaintați în instanță a fost astfel redus 
la 115, dar în continuare el era semnificativ, aceasta fiind însă o carac- 
teristică a majorității proceselor interbelice care i-au avut ca subiect 
pe liderii și membrii PCdR. În Ordonanţa definitivă se arăta că la 
şedinţa conspirativă din 13/14 februarie 1933 „a sosit şi Gheorghiu-Dej, 
care de abia se întorsese dintr-o călătorie prin țară, unde organizase 
greve la Ateliere pe întreaga ţară”. 


Procesul din iulie 1933 


Cercetările au fost finalizate la începutul verii, iar procesul putea începe, 
data deschiderii fiind fixată pentru 17 iulie 1933. Pe 7 iulie 1933, loco- 
tenent-colonelul Hotineanu i-a adus la cunoștință lui Gheorghiu-Dej 
Ordinul de dare în judecată nr. 3.237, semnat de comandantul Corpului 
H Armată. Era trimis în judecată conform art. 11 şi 17 din Legea 
pentru reprimarea unor noi infracţiuni contra liniştii publice, dar și 
pentru faptul că a fost „agent provocator la grevă şi rebeliune în ceată 
armată cu săvârşire de omor”, în baza art. 47 CPC comb. cu art. 170, 
175, 171, 244, 234 şi 40 CPC comb. cu Legea stării de asediu din 
4 februarie 1933. Instanţa îi desemnase şi un avocat din oficiu, dar 
Gheorghiu-Dej preciza că îşi alesese drept apărători pe Stelian Niţulescu, 
Iosif Schaier, Petre Grozdea, Victor Gherasim, C. Gheorghian, Al. Grecu, 
Lizetta Gheorghiu şi un oarecare avocat Melinte. De asemenea, ca 
martori în favoarea sa i-a indicat pe Mihai Crivei (lăcătuș la Atelierele 
CER Iași), Pavel Pavel (deputat din Bucureşti), Ilie Pintilie (închis la 


„În februarie 1933 am fost implicat în procesul Griviţa, deşi prin activi- 
tatea mea desfăşurată până atunci nu avusesem nici o participare la eve- 
nimente. În momentul judecării procesului în 1933, toamna eram plecat 
în străinătate, plecat clandestin. Nefiind găsit, am fost scos din proces [...] 
Am fost arestat o săptămână după incidentele de la Griviţa, la ieșirea din 
Tribunal. Am fost ţinut nouă zile la Prefectura Poliției şi de acolo trimis 
la Jilava. Aici m-a anchetat un comisar regal şi după cca. două luni de zile 
am fost pus în libertate”, ACNSAS, fond Penal, dosar 218, vol. 12, f. 576. 
1. ANIC, colecția Gheorghe Gheorghiu-Dej, dosar 103, ff. 4-5, 

Jilava), profesorul Ralea de la Iaşi!, Ion Dană din Galaţi şi Timofte 
Manolache (lăcătuş la Atelierele CFR Galaţi). 

Procesul celor implicaţi în greva de la Griviţa a început pe 17 iulie 
1933, la București, instanţa de judecată fiind reprezentată de Consiliul 
de Război al Corpului II Armată, compus din: colonelul Alexandru 
Filitti (președinte) şi maiorul Toma Popescu, maiorul Constantin Kaper, 
căpitanul loan Flimon, căpitanul Stere Marinescu (membri), toți fiind 
numiți de comandantul Corpului II Armată, generalul Nicolae Uică. 
Alături de aceştia se mai aflau comisarul regal Romulus Hotineanu și 
grefierul Matei lonescu. Numărul celor judecaţi era foarte mare, 115 per- 
soane (prezente fiind doar 81), cel al martorilor depăşind 400. 126 de 
martori erau comuni pentru toţi acuzaţii, dintre ei distingându-se: 
Grigore lunian?, Lothar Rădăceanu, Dem. Dobrescu?, Constantin Titel 
Petrescu, Mihail Ralea ş.a. 

Numărul ridicat de inculpaţi a necesitat prezenţa pe banca apărării 
a numeroși avocaţi: Iosif Schraier, Stelian Niţulescu, Petre Grozdea, 
Radu Olteanu, Pompiliu loaniţescu (care însă a decedat pe parcursul 
desfășurării procesului“), I. Vlădescu, D. Moscăuţeanu, I. Emilian, Victor 
Gherasim, Ion Bianchi, Radu Streitman, 1. Bacal, Brigitte Popescu-Negreanu, 
Mihail Traian, Virgil Constantinescu, Mihail Rinea, (?) Gheorghian, 


1. Clemenţa de care se va bucura profesorul Mihail Ralea după instaurarea 
regimului comunist în România (1946-1948) işi are originea, se vede, în 
aceste momente critice pentru Gheorghe Gheorghiu-Dej din anii 1933-1934 
(n.m., A.C.) 

2. Grigore Iunian (1882-1939) a fost unul dintre cei mai interesanţi (deşi 
puțin cunoscuţi astăzi) politicieni ai României de la începutul secolu- 
lui XX: avocat, s-a apropiat de Partidul Naţional Liberal înainte de Primul 
Război Mondial, ajungând deputat al acestui partid; apoi, intrat în conflict 
cu liderul liberal Ion I.C. (Ionel) Brătianu, va trece la Partidul Ţărănesc 
al lui lon Mihalache, iar apoi va ajunge vicepreședinte al nou-creatului 
Partid Naţional-Ţărănesc şi ministru al Justiţiei din partea acestuia în 
1928. În mod constant mai apropiat de stânga, lunian a fost unul dintre 
întemeietorii Ligii pentru Apărarea Drepturilor Omului în 1923. În toamna 
lui 1932, s-a desprins din PNȚ, condus de Iuliu Maniu și Ion Mihalache, 
şi a înființat Partidul Radical-Ţărănesc (mai de stânga decât PNT). 

3. Fostprimar al Bucureştiului (1929-1934) din partea PNȚ, Dem. I. Dobrescu 
(1869-1948) a fost și un cunoscut jurist. 

4. Pompiliu loaniţescu fusese inclus de unii acuzați (însă nu dintre aceia pe 
care îi apăra din oficiu) și pe lista martorilor, însă instanţa nu îi va accepta 
această dublă calitate, solicitându-i să aleagă între a fi avocat al apărării 
sau martor al apărării, el optând, desigur, pentru prima variantă. 

V.V. Stanciu, Al. Grecu, Lizetta Gheorghiu, (?) Melinte ş.a. Majoritatea 
acestor avocaţi erau specializați în apărarea liderilor PCdR, participând 
la numeroase procese. Spre exemplu, Pompiliu loanițescu fusese avo- 
cat al apărării și în procesul din Dealul Spirii din ianuarie 1922!. De 
asemenea, Schraier, Niţulescu și Grozdea, în calitatea lor de membri 
ai Biroului Juridic al PCdR (condus de Schraier), participaseră la aproape 
toate procesele importante ale PCaR de până atunci, având aşadar și 
ei o îndelungată experienţă în apărarea comuniștilor. Alţii, precum 
V.V. Stanciu sau Lizetta Gheorghiu, erau avocaţi de renume, profilați 
pe apărarea comuniştilor, însă mai puţin din considerente ideologice 
şi mai mult din interese materiale, având practic o „clientelă” constantă, 
apărarea fiind bine stipendiată financiar de Comintern, folosind ca 
paravan diverse organizaţii afiliate. De altfel, la numai un an după ce 
comuniștii au preluat puterea, în 1946, V.V. Stanciu a preferat să emi- 
greze în Occident decât să ia contact cu „binefacerile” sistemului pro- 
movat de cei pe care îi apărase în procese. 

Rolul avocaţilor apărării a fost însă redus, în condiţiile în care auto- 
ritățile nu le-au acordat concursul necesar. Schraier și Lizetta Gheorghiu 
se plângeau că discuţiile cu cei pe care îi apărau erau permise pentru 
maxim cinci minute, iar aceștia erau ţinuţi în lanţuri?. În plus, toate 
convorbirile cu acuzaţii au putut fi purtate numai în prezența comi- 
sarului regal ori a unei alte persoane desemnate de acesta. 

Accesul publicului în sală a fost limitat, întrucât autorităţile au dorit 
să prevină apariția unor incidente, făcându-se numai în baza unui 
permis special eliberat de Parchetul Militar. Tot în acest scop, în sală 
fuseseră plasate o echipă de poliţişti și un detaşament de jandarmi, cu 
sarcina de a aplana rapid orice eventuală turbulenţă. 

O notă aparte a procesului o constituie faptul că majoritatea acu- 
zaţilor erau tineri, între 19 şi 25 de ani, foarte puţini depăşind vârsta 
de 30 de ani. O altă caracteristică este aceea că aproape toți erau şomeri, 
greviștii fiind imediat concediaţi de Direcţia Generală a CER. În afara 
ceferiştilor, dată fiind includerea în proces a unui număr mare de activişti 
ai PCdR, în sală erau reprezentanţi ai mai multor profesii (cizmari, 
negustori ambulanți, electricieni, cheineri, funcţionari comerciali, ţesă- 
tori, lăcătuşi etc.). Figură aparte făcea un sculptor, Hans Koch, înalt, 
cu părul mare și barbă, care se afla de mai multe zile în greva foamei, 
motiv pentru care era susţinut de braţe de doi inculpaţi. De asemenea, 


|. Stelian Tănase, op. cit., p. 45. 
2. ANIC, fond Direcţia Generală a Poliţiei, dosar 28/1933, f. 195. 

a fost inculpată şi o manichiuristă, Vilma Foriş, acuzată de ofițerul 
Hotineanu că ar fi făcut propagandă comunistă printre clienţii salo- 
nului unde lucral. 

Apărarea a solicitat ca martori mai mulți oameni politici centrali, 
de exemplu: Ilie Moscovici, Lothar Rădăceanu, Grigore Trancu-lași, 
Armand Călinescu, Eduard Mirto, dr. Nicolae Lupu, Mihail Manoilescu, 
R. loaniţescu, Grigore Perieţeanu ș.a. 

Interogatoriile au început cu Constantin Doncea şi Panait Bogăţoiu, 
liderii oficiali ai muncitorilor grevişti, Gheorghiu-Dej fiind audiat în 
dimineaţa zilei de 24 iulie 1933. Pe 25 iulie, avocaţii apărării aveau să 
ceară disjungerea din proces a mai multor acuzaţi (Gheorghiu-Dej, 
Doncea, Wiirmbrand, Vasilichi, Barany, Bojan, Meţiu ş.a.) și trimiterea 
lor în fața unui tribunal civil, pe motiv că faptele pentru care erau 
incriminaţi fuseseră comise înaintea instaurării stării de asediu. Cererea 
avea să le fie însă respinsă, cu argumentul că toţi cei nominalizați de 
apărare fuseseră în strânsă legătură cu muncitorii de la ateliere în peri- 
oada de după declararea stării de asediu şi până la arestarea lor. 

În ziua următoare au fost audiaţi martorii apărării, propuşi de Doncea, 
Bogăţoiu, Bojan, Meţiu, Barany ş.a. Din partea lui Gheorghiu-Dej au 
fost ascultate cinci persoane: Zoltan Pelaghi (de la Atelierele CFR din 
oraşul Dej), Marin Petrache, Ion Munteanu, Aurel Marinescu și Gheorghe 
Preda (montatori la Atelierele CFR Galaţi). La 8 august, o parte dintre 
acuzaţi (printre care şi Gheorghiu-Dej) aveau să renunţe la restul marto- 
rilor care nu fuseseră încă audiaţi. În dimineaţa de 12 august, avocatul 
1. Schraier a luat cuvântul pentru Constantin Doncea, Gheorghiu-Dej 
şi Dumitru Petrescu. 

Mare parte dintre inculpați au oferit explicaţii rizibile referitoare la 
acuzaţiile ce li se aduceau (că manifestele comuniste găsite asupra lor 
le-au fost băgate în buzunar la Siguranţă sau că le fuseseră aruncate 
în curtea casei de necunoscuți etc.). Spre exemplu, intrebat fiind de unde 
avusese bani pentru a pleca la Berlin, Nicu Tudor avea să răspundă că 
îl finanţase un maistru de la Atelierele Griviţa, la care președintele 
completului a ripostat: „Ie rog, dă-mi şi mie adresa, căci eu nu găsesc 
credit și văd că d-ta găseşti”. 


1. Inspirată, avocata Lizetta Gheorghiu va arunca însă acuzaţia în ridicol, 
arătând că printre clienţii inculpatei se numărau Regina Maria, Puiu 
Constantinescu ș.a., „așa că avea pe cine converti la comunism”, provocând 
ilaritate în sală. Ibidem, f. 23, 

2. ANIC, fond Direcţia Generală a Poliţiei, dosar 326 A, f. 21. 

Pe 9 august, avocatul Stelian Niţulescu „ridică din nou incidentul 
de incompetenţă”, după ce, cu câteva zile înainte, o cerere similară 
fusese depusă de Pompiliu loanițescu. Desele incidente ridicate de 
apărare în scopul amânării procesului aveau să provoace reacția ironică 
a colonelului Hotineanu, acesta susţinând că motivul real era acela că 
avocaţii „n-au primit încă banii de la Moscova”, afirmaţie care, desigur, 
a provocat noi proteste vehemente dinspre banca apărării. 

Primul martor adus de apărare a fost Mihail Manoilescu, audiat în 
calitatea lui de fost ministru al Comunicaţiilor. Cu toate că era un om 
politic cu vederi de dreapta, Manoilescu a recunoscut că la Atelierele 
CFR Griviţa erau numeroase probleme de natură profesională care îi 
afectau pe muncitori, precum și că administraţia (Direcţia Generală a 
CFR) nu făcuse prea multe pentru rezolvarea acestora, fiind de cele 
mai multe ori opacă și rigidă în fața revendicărilor semnalate. Fostul 
ministru declara instanţei că „nemulțumirea lucrătorilor e legitimată 
de nepăsarea conducătorilor lor” şi că „lucrătorii erau îndreptăţiţi să 
ceară unele revendicări”. De asemenea, Manoilescu a recunoscut şi că 
exista „o mare disproporţie” între salariile acordate muncitorilor şi cele 
primite de consilierii şi „aşa-zişii specialişti” străini angajaţi de Direcţia 
Generală a CFR’. Declaraţii asemănătoare a făcut şi un alt fost minis- 
tru al Comunicaţiilor, Grigore Perieţeanu, care recunoștea că, după ce 
vizitase Atelierele Griviţa, „am avut iluzia unui coşmar când am văzut 
pe nenorociții de muncitori”. Totodată, recunoștea că lucrătorii din 
ateliere erau obligaţi să presteze mult mai multe ore de muncă faţă de 
cât era normal, lipsindu-le timpul necesar de odihnă, şi că muncitorii 
aveau retribuţii insuficiente în raport cu munca prestată. 

Aşadar, declaraţiile lui Manoilescu și Perieţeanu se pliau bine pe 
strategia apărării şi pe declaraţiile inculpaţilor, care doreau să înlăture 
total motivaţia politică (aparţinând PCdR) în declanșarea protestelor 
şi să prezinte grevele ca fiind rezultatul unor nemulțumiri exclusiv 
profesionale, sociale şi economice. 

Inginerul Mișicu, de la Atelierele CFR Galaţi, a depus mărturie în 
favoarea celor câţiva ceferiști gălățeni incluși în proces. Întrebat ce părere 
avea despre Gheorghiu-Dej, „martorul depune favorabil”, descriindu-l 
pe viitorul lider al PMR drept „un bun lucrător, liniștit, despre care, 
însă, în ultima vreme „fusese informat că la locuinţa lui aveau loc o 
dată pe săptămână adunări suspecte”. 


1. Ibidem, ff. 25-26. 

Dintre inculpaţi, s-au remarcat prin intervențiile lor Constantin 
Doncea și Dumitru Petrescu, aceştia având o atitudine sfidătoare la 
adresa completului, fapt ce explică şi pedepsele pe care le-au primit. 
La prima audiere, Doncea a ținut un discurs de aproape patru ore, în 
care a descris pe larg situația foarte grea a ceferiștilor de la Griviţa, 
arătând că acesta era motivul care îl determinase să organizeze grevele 
din februarie. De asemenea, în ultimul său cuvânt, Doncea şi-a afirmat 
rolul de conducător al greviştilor: „Am pregătit şi condus lupta cefe- 
riştilor. Nu regret nimic”!. La rândul său, Dumitru Petrescu nu s-a sfiit 
să-i acuze pe judecători de lipsă de imparțialitate, caracterizându-i 
drept simpli executanţi ai guvernării: „A aruncat în fața Consiliului 
de Război toate acuzaţiile justiţiei de clasă care stă deja cu condam- 
narea în buzunar”. În schimb, după cum recunoştea un raport al PCAR 
din acea perioadă, Gheorghiu-Dej și Vasilichi „treceau aproape şterşi 
în primele zile ale procesului”?. 

În paralel, PCdR a agitat continuu opinia publică în timpul proce- 
sului, sperând că aceasta va pune presiune pe completul de judecată 
şi că pedepsele vor fi mici. Partidul a dorit mai ales să inducă ideea 
că acuzaţii erau reprezentanţii legitimi ai muncitorimii şi că activitatea 
acestora ar fi fost desfășurată exclusiv în slujba acestei clase. Astfel, 
într-un manifest difuzat cu câteva zile înaintea pronunțării sentinței 
se arăta că „procesul incidentelor de la Griviţa este procesul întregii 
clase muncitoare”?, iar la redacţia ziarului Dimineaţa fusese depus un 
apel în favoarea inculpaţilor, semnat de muncitori ceferiști, dar și de 
unii intelectuali cu vederi de stânga (N.D. Cocea, Cicerone Theodorescu, 
regizorul Sandu Eliad ş.a.). 

Până la pronunțarea sentinţei, inculpatul Richard Wiirmbrand, jude- 
cat în stare de libertate, a fugit din ţară, trecând clandestin în URSS, 
presimţind sau chiar primind informaţii că pedepsele urmau să fie 
foarte aspre. 


Sentinţele 


Sentința nr. 571 avea să fie pronunțată pe 19 august 1933. Pedeapsa 
cea mai grea, muncă silnică pe viaţă, au primit-o Constantin Doncea 


1. ANIC, fond CC al PCR - Secţia Administrativ-Politică, dosar 1/1933, f. 18. 
2. Ibidem, f. 15. 
3. ANIC, fond Direcţia Generală a Poliţiei, dosar 28/1933, f. 168. 

şi Dumitru Petrescu. 18 persoane (Gheorghe Vasilichi, Vasile Luca, 
Moscu Cohn, Alexandru Tudor, Alexandru Ghidu, Constantin Putinică, 
Ion Nuriceanu, Gheorghe Alexandru, Mihai Georgescu, Vasile Tănase, 
Grigore Georgescu, Mihai Vlăsceanu, Tudor Ghercic, Vlădoi Dumitru, 
Dan Ştefan, Ion Dumitrescu, Vasile Ionescu şi Dumitru Petrescu) au 
fost condamnate la 20 de ani de muncă silnică, dar o parte dintre ele 
în contumacie. 

Gheorghiu-Dej și Chivu Stoica au primit câte 15 ani de muncă 
silnică, Marin Ionescu — 12 ani de muncă silnică, Iacob Solomon, Richard 
Wurmbrand şi Teodorescu-Galaţi au fost condamnaţi la 10 ani de închi- 
soare corecțională, Alexandru Rozemberg şi David Kerner la 5 ani de 
inchisoare corecțională, Nicolae Tudor la 2 ani, Panait Bogăţoiu, Mihalache 
Lungu, Ion Ioniță, Ilie Eschenazi şi Alexandru Grecu la 1 an, Iosif 
Mesinger, Ştrul Leibovici și Ştefan Stoianofla 9 luni, Arthur Mendelovici 
la 8 luni, iar Hugo Barany şi Nicolae Popa la 6 luni de închisoare 
corecțională. Au fost achitate 59 de persoane, printre care Ovidiu Şandru, 
Vasile Bâgu, Pavel Bojan, Ion Meţiu, Constantin Mârzea, Paulina Doncea, 
Constantin Luca, Timotei Scribnic, Gheorghe Gheorghiu, Ştefan Stechel, 
Lenuţa Mihalache ș.a.!. 

Surprind însă pedepsele mici primite de Panait Bogăţoiu şi Hugo 
Barany, în condiţiile în care toate celelalte persoane participante la 
şedinţa conspirativă din 13/14 februarie 1933 fuseseră condamnate la 
minimum 15 ani de muncă silnică. F foarte posibil ca ei să fi fost agenţi 
ai Siguranţei, poate chiar cei ce furnizaseră informaţiile referitoare la 
respectiva ședință. În cazul lui Bogăţoiu, suspiciunile existau încă din 
vara anului 1932, din perioada în care acesta era șeful sindicatului, 
întrucât refuzase să îi agite pe muncitori în direcţia radicalizării pro- 
testelor, așa cum dorea PCdR. În plus, tot referitor la Bogăţoiu, semne 
de întrebare ridică şi motivul pentru care fusese eliberat din arest în 
dimineața zilei de 15 februarie 1933, după ce greva începuse, fiind 
lăsat să ajungă chiar în mijlocul greviştilor, cu atât mai mult cu cât el, 
prin discursurile virulente ținute şi prin respingerea oricăror căi de 
compromis, a fost acela care a avut, probabil, contribuţia mai semnificativă 
la determinarea muncitorilor de a se bloca în ateliere. Şi Nicu Tudor, 
recrutat de Siguranţă în arest, a primit o pedeapsă mică (în raport cu 
cele ale majorităţii activiştilor PCdR), de doar doi ani. Vasile Bâgu, 
care a avut o prezenţă activă în timpul grevelor, a fost achitat, aceasta 


1. ACNSAS, fond Documentar, dosar 16077, vol. 1, ff. 116-117. 

şi ca o recompensă a faptului că în anchetă dăduse declarații foarte 
amănunțite asupra desfăşurării evenimentelor", 

Pentru arestarea persoanelor condamnate în contumacie, directorul 
general al Poliţiei a ordonat Inspectoratelor Regionale de Poliție din 
Bucureşti, Timişoara, Cernăuţi, Chișinău, Craiova, Cluj şi laşi să facă 
investigaţii pentru a-i depista şi reține, indicând şi mediile cărora tre- 
buia să li se acorde o atenţie deosebită: „Toţi aceştia pot fi găsiți în 
cercurile comuniste şi ceferiste”?. În timp, cercetările poliţiei şi-au atins 
scopul, fiind arestaţi mulţi dintre condamnaţii ce nu fuseseră desco- 
periți până la începerea procesului. Spre exemplu, Alexandru Għidu, 
condamnat la 20 de ani de muncă silnică, a fost arestat pe 1 octombrie 
1933 de Chestura Poliţiei Municipiului Ploieşti, iar Vasile Luca a fost 
reținut la Bucureşti în august 1933. 

Severitatea pedepselor a atras atenția opiniei publice din ţară, care 
a sesizat că existau elemente ce puteau induce ideea unor presiuni 
politice în defavoarea condamnaților. Acest aspect era recunoscut inclusiv 
într-un raport al DGP, în care se arăta că sentința dată „a impresionat 
profund întreaga opinie publică şi este viu comentată, în sensul că 
pedepsele sunt exorbitante. Se face comparaţie cu pedeapsa dată în 
procesul «Skoda» şi cu altele date pentru alte fapte infamante și se 
trage concluzia defavorabilă justiţiei militare, spunându-se că în multe 
cazuri judecă din ordin”. Potrivit Poliţiei, chiar şi în rândul reprezen- 
tanţilor magistraturii (probabil a celei civile) exista o opinie similară: 
„însăși înalții magistrați au constatat că pedepsele au fost prea mari în 
raport cu acuzaţiile ce li s-au adus”. 

De reținut este şi faptul că în cercurile ceferiștilor necomuniști de 
la Griviţa, care nu participaseră la grevă, se discuta că sentinţa era 
nedreaptă, aceștia fiind de părere că, din cauza punerii în libertate a 
unora dintre organizatori, „adevărații comuniști au fost achitaţi şi [...] 
aceştia sunt: Petre Gheorghe, Georgescu Constantin, Marin Alexandrescu, 
Scripnic Timotei, Bâgu Vasile, Blănăţoiu Spiridon, Olaru Gheorghe și 
alții, care ar fi figurat în comitetul de acțiune, şi că trebuiau condam- 
nați”, Marea masă a ceferiştilor de la Grivița au fost însă „profund 
impresionați de sentinţa pronunţată, despre care spun că nu poate 
rămâne definitivă şi că sau va fi casată, sau va interveni vreo amnistie'?. 


1. Cristina Diac, „Greva de la Griviţa... pp. 201-216. 

2. ANIC, fond Direcţia Generală a Poliţiei, dosar 28/1933, f. 160. 
3. Ibidem, f. 170, 

4. Ibidem, f. 200. 

5. Ibidem, f. 186. 

Condamnaţii au încercat să profite de acest curent public de empa- 
tie şi, prin intermediul avocaților, au luat legătura cu familiile lor şi cu 
colegii din ateliere, solicitându-le „să înceapă o acţiune energică, prin 
întruniri şi manifestațiuni de protestare, contra verdictului Consiliului 
de Război, prin care s-au aplicat pedepse prea aspre, şi să atragă aten- 
țiunea guvernului de a veni cu o amnistie sau grațiere în această ches- 
tiune”. Conform Poliţiei, această acţiune fusese inspirată de avocatul 
V.V. Stanciu. Înăbuşirea violentă a grevei, numărul mare de arestări şi 
pedepsele grele pronunţate și-au făcut însă efectul printre muncitori, 
aceştia nemaiavând curajul să demareze alte acțiuni de protest („nimeni 
nu mai cutează să pronunţe cuvântul de grevă”). 

Imediat după pronunţarea sentinței, în aceeaşi zi, 13 condamnaţi 
au făcut recurs?, respectiv: Gheorghiu-Dej, Constantin Doncea, Dumitru 
Petrescu, Gheorghe Vasilichi, Chivu Stoica, Marin Ionescu, David Kerner, 
Alexandru Rozemberg, Nicolae Tudor, Ilie Eschenazy, Alexandru Grecu, 
Mihalache Lungu și Ion Ioniţă. Ulterior, dat fiind faptul că judecarea 
recursului a fost tergiversată şi deja executaseră cea mai mare parte 
din sentinţă, ultimii cinci și-au retras recursul, preferând să nu riște 
să primească o pedeapsă mai mare. Motivarea recursurilor a fost făcută 
ulterior de avocaţii Iosif Schraier, I. Vlădescu, G. Conduratu, Lizetta 
Gheorghiu şi Felicia Paraschivescu, aceştia axându-şi demersul pe necom- 
petenţa instanţei militare în cauză, susținând că aceasta nu avea drep- 
tul de a-i judeca pe nemilitari, cât şi faptul că unii dintre condamnaţi 
comiseseră faptele de care erau învinovăţiţi înaintea instaurării stării 
de asediu. Ca dovadă, se prezenta detaliul că instanța aplicase Codul 
Penal Comun, și nu Codul Justiţiei Militare. Se invocau și motive pro- 
cedurale, cum ar fi acela că instanţa refuzase să asculte un martor care, 
declarându-se ateu, nu acceptase să depună jurământul pe Biblie. 

În așteptarea recursului, autoritățile au încercat să descopere dovezi 
suplimentare care să susțină vinovăția condamnaților. Pe 30 ianuarie 
1934, poliţia din Bârlad a efectuat o percheziţie la domiciliul Victoriei 
Gheorghiu (sora lui Gheorghiu-Dej) şi a părinţilor acesteia, „în scopul 
de a căuta și ridica literatură şi corespondenţă comunistă, având infor- 
maţii că numita este în legătură cu centrala comunistă din București 
şi mai multe persoane suspecte”. Cu acest prilej s-a găsit o notiță cu 
câteva însemnări ale lui Gheorghiu-Dej referitoare la anumite sarcini 


1. Ibidem, f. 186. 
2. ANIC, fond 96, dosar 6578, partea I, f. 213. 

ce trebuiau luate în vederea grevei CFR: „formarea picketelor de grevă”, 
„demascarea social-democraţilor” etc... 


Erori procedurale - procesul se rejudecă 


Recursul a fost judecat pe 29 martie 1934 de Curtea Superioară de 
Justiţie Militară, în următoarea componenţă: general de brigadă Dumitru 
Macovescu (președinte) şi colonel Grigore Georgescu, colonel Ursache 
Gheorghe, locotenent-comandor Horia Măcelariu?, maior Toma Tomiţă 
(membri). Acestora li s-au adăugat comisarul regal, locotenent-colo- 
netul Mircea Demetrescu, şi grefierul Justin Nistor”. Nu s-a ajuns însă 
la analizarea recursurilor depuse de condamnaţi, întrucât instanţa avea 
să constate existența unui „motiv de recurs din oficiu”, o încălcare 
procedurală, anume că numiții Constantin Doncea și Dumitru Petrescu 
fuseseră condamnaţi la muncă silnică pe viață fără să li se fi aplicat 
textul de lege corespunzător, respectiv art. 232 CPC. De asemenea, tot 
abuz procedural a fost considerat și faptul că avocatul Pompiliu Ioanițescu 
nu fusese acceptat ca martor al acuzaților pe care nu-i apăra oficial. 
În consecinţă, prin Decizia nr. 24, instanța de revizie a admis recursul 
înaintat de Gheorghiu-Dej, Gheorghe Vasilichi, Dumitru Petrescu, 
Constantin Doncea, Marin Ionescu, Chivu Stoica, David Kerner şi 
Alexandru Rozemberg, pe care i-a trimis spre rejudecată la Consiliul 
de Război al Corpului I Armată. Procesul a fost mutat de la București 
la Craiova, probabil pentru a se putea preîntâmpina mai uşor apariţia 
unor eventuale proteste publice de amploare. 

Întrucât Curtea nu se pronunțase asupra nevinovăţiei acuzaților, ci 
constatase doar deficienţe procedurale, cei opt nu au fost puşi în liber- 
tate, urmând să aștepte rejudecarea în inchisoare. Comisarul regal, maiorul 
Vasile Gelep - cel care a primit responsabilitatea acuzării -, cu acordul 
prim-comisarului regal, locotenent-colonelul Ștefan Lăzăroiu (ambii de 
la Consiliul Permanent de Război de pe lângă Corpul I Armată), soli- 
cita „menținerea lor sub stare de arest preventiv” până la începerea 


1. ANIC, colecţia Gheorghe Gheorghiu-Dej, dosar 69, ff. 2-6. 

2. În toamna aceluiaşi an, Horia Măcelariu va face parte dintr-un alt complet 
al Curţii Superioare, care va admite recursul unui viitor lider comunist, 
Emil Bodnăraş. Stelian Tănase, op. cit., p. 183. 

3. ANIC, fond 96, dosar 327, vol. 6 A, f. 12. 

procesului, argumentând cu „gravitatea faptelor puse în sarcina aces- 
tor acuzați” și cu temerea că „lăsați liberi vor dispărea”!. 

Pe 23 aprilie 1934, Curtea Superioară de Justiţie Militară a inaintat 
Consiliului de Război al Corpului I Armată dosarele celor în cauză, 
pentru a se putea trece la rejudecarea acestora. Cei opt deţinuţi au fost 
transferați de la Închisoarea Militară Jilava la Închisoarea Militară a 
Corpului I Armată, unde „au fost instalați într-un dormitor amenajat 
special şi puşi sub pază sigură”. Cercetările fiind deja finalizate şi înca- 
drarea juridică fiind neschimbată, procesul a început în scurt timp. Pe 
4 mai 1934, maiorul Gelep i-a notificat lui Gheorghiu-Dej ordinul de 
judecată, iar acesta i-a precizat că urma să fie apărat de avocaţii Schraier, 
Conduratu, Vlădescu şi Ciuceanu. 

Procesul de la Craiova a debutat pe 4 iunie 1934, instanţa fiind 
compusă din colonelul Teodor Petrescu (preşedinte) şi maiorul Mihail 
Sotir, maiorul Jon Constantinescu, căpitanul Mihail Anghelescu, căpi- 
tanul Ion Vladimirescu (membri), cărora li se alăturau comisarul regal 
maiorul Vasile Gelep (peste numai două zile el avea să fie înlocuit cu 
locotenent-colonelul loan Pârăianw, din considerente medicale) şi gre- 
fierul Constantin fonescu?, 

Inculpaţii au fost apărați de avocaţii losif Schraier, Stelian Niţulescu, 
Petre Grozdea, Mircea !epădătescu, Mihai Macavei („şeful organizaţiei 
comuniste din Turnu Severin”), Mihail Popilian, Ştefan Botoi, Horia 
Taljanu și Constantin Dianu, precum și de căpitanul Matei Vasile, căpi- 
tanul Teodor Veroiu și locotenentul loan Popa, numiți apărători din 
oficiu de președintele Consiliului. Au fost citați 202 martori, dintre 
care doar 12 ai acuzării, dar nu toți s-au prezentat la proces. Majoritatea 
martorilor apărării erau ceferişti ja diverse ateliere din ţară (Bucureşti, 
Galaţi, Iaşi, Dej). Aceştia au fost atent supravegheați de agenţii de poliţie 
pe perioada şederii lor în Craiova, pentru a se preîntâmpina apariţia 
unor eventuale proteste publice, turbulenţe sau incidente. 

Acuzarea a adus ca martori comandanţi ai unităţilor militare și 
polițienești care participaseră la înăbuşirea grevei (locotenent-colonelul 
Romulus Hotineanu, colonelul Gabriel Marinescu, maiorul Dan Pascu), 
reprezentanţi ai administraţiei centrale a CER şi ai Atelierelor CER 


ANIC, fond 96, dosar 327, vol. 6Ă, f. 24. 
ACNSAS, fond Docurnentar, dosar 16077, vol. 1, £. 109. 
3. Deşi era moșier, activitatea politică ilegală a lui Macavei data din 1921, 
când fusese ales membru al Comitetului Executiv Provizoriu al PCdR. 
Vezi Stelian Tănase, op. cit. p. 52. 

Griviţa (ministrul Eduard Mirto, ing. Victor Nicolau, ing. Constantin 
Atanasiu, ing. Alexe), precum şi lideri sindicalişti de la CFR, din rån- 
dul celor afiliați PSD, partid rival PCdR pe tărâm sindical şi politic 
(Virgil Ionescu, Alexandru Oprescu, Constantin Spâriea ș.a.). Alături 
de aceştia, este notabilă prezenţa printre martorii acuzării a lui Vasile Bâgu, 
apropiat de PCdR încă din 1922, care a avut un rol activ în timpul grevei, 
când făcuse parte din mai multe delegaţii ale muncitorilor care trataseră 
cu administraţia CFR și cu ministrul Comunicaţiilor. Comisarul regal 
Gelep a avut probabil în vedere faptul că, în ancheta din februarie 
1933, Bâgu recunoscuse absolut toate faptele, indicându-i totodată şi 
pe liderii greviștilor (ceea ce te-a permis anchetatorilor să-și canalizeze 
cercetările), motiv pentru care la procesul de la București el fusese 
achitat, chiar dacă în depoziţia sa publică avea să-şi retracteze decla- 
raţia, susținând că îi fusese luată cu forța. Aceasta era însă o practică 
uzuală, tratată în prealabil cu Siguranţa, a tuturor arestaţilor comuniști 
ce făceau mărturisiri complete, având rolul de a-şi acoperi „căderea”!. 

În apărarea lui, Gheorghiu-Dej a propus 134 de martori, majoritatea 
ceferişti (cum ar fi Petre Isăcescu, din Galaţi, căruia Dej îi scria des 
din închisoare, sau Zoltan Silaghi şi Iosif Negrea din Dej). De asemenea, 
a nominalizat şi lideri politici centrali, de regulă cu vederi de stânga, 
dar nu numai: Grigore lunian, Mihai! Manoiiescu, Richard Franasovici, 
Mihail Ralea, Petre Constantinescu-iaşi, Alexandru Oprescu, lon 
Mirescu, Ion Flueraş, Lothar Rădăceanu, Armand Călinescu, Alexandru 
Vaida-Voevod, Eduard Mirto, Virgil Madgearu, dr. Nicolae Lupu ş.a. 
Din cele 134 de nume invocate s-au prezentat însă doar 48 de persoane?. 

Şi în acest caz era aplicată tactica obișnuită a comuniștilor din timpul 
proceselor anilor 1930, chemarea unui număr foarte mare de martori, 
din diverse categorii sociale şi politice, spre a li se putea oferi avoca- 
ţilor pretexte pentru tergiversarea procesului. 

Adresele unora dintre martori erau necunoscute, iar ale altora erau 
în mod intenţionat date eronat, fapt ce îngreuna citarea lor, iar nepre- 
zentarea la termen oferea motive pentru a se solicita amânarea jude- 
cării. În acelaşi scop, erau indicaţi martori aflaţi în detenţie (în cazul 
de faţă, Gheorghiu-Dej i-a chemat pe Vasile Luca, Ilie Pintilie, Mihai 
Crivei, Hugo Barany, Ştefan Foriș ș.a.), cunoscându-se foarte bine fap- 
tul că formalităţile de aducere a acestora erau greoaie și în niciun caz 


1. Cristina Diac, „Greva de la Griviţa..., p. 202. 
2. ANIC, fond 96, dosar 327, vel. 6 A, ff. 4-5, 38-39. 

autorităţile nu ar fi fost de acord cu prezenţa în sala de judecată a unui 
număr mare de deţinuţi. 

Faptul că procesul s-a desfășurat la Craiova a atras însă temerea 
inculpaţilor că urmau să primească pedepse şi mai mari, întrucât le 
era mult mai greu să pună presiune pe judecători, orașul fiind „lipsit 
de un proletariat numeros”!. Într-adevăr, foarte probabil că această 
stare de fapt a constituit și principalul considerent care a stat la baza 
alegerii Craiovei ca localitate pentru desfăşurarea procesului. 

Chiar de la prima şedinţă, preşedintele completului a decis ca mar- 
torii care nu s-au prezentat să fie aduși la proces cu mandate. Audierea 
tuturor martorilor prezenţi s-a încheiat în ziua de 25 iunie. 

Încă din primele zile, avocaţii apărării au recurs la multe solicitări 
menite să prelungească procesul şi să obțină noi termene de judecată. 
Spre exemplu, avocatul Petre Grozdea a cerut să i se predea mandatele 
de aducere ale martorilor ale căror adrese erau necunoscute, pentru a 
face „investigaţii” printre familiile ceferiștilor arestaţi. În plus, Lăpădătescu 
şi Grozdea au informat completul că „Siguranţa locală exercită o acţi- 
une de teroare asupra familiilor acuzaților şi roagă pe dl. preşedinte 
să intervină pentru ocrotirea acestora, arătând că sala de şedinţă a 
consiliului nu este populată tot din cauza Siguranţei”?. Drept urmare, 
colonelul Petrescu le-a satisfăcut doleanţa, sesizând conducerea Siguranţei 
Craiova în acest sens, însă interzicea prezenţa la şedinţe a soțiilor lui 
Doncea și Petrescu, pe motiv că respectivele ieșeau din sală și le comu- 
nicau următorilor martori întrebările pe care le punea instanța’. Avocatul 
Mihail Popilian a cerut Consiliului „să se pună în vedere reprezentan- 
ților presei a reda în ziare rezumatul fidel al dezbaterilor”, fiind nemul- 
tumit de ce se publicase în ziarul Curentul. 

La fel ca în prelegerile lor din faţa completelor anterioare, avocaţii 
(mai ales Schaier și Popilian) au încercat, fără succes, să conteste instanța 
de judecată, pe motiv că faptele de care erau acuzaţi incriminaţii fuse- 
seră comise înaintea declarării stării de asediu. Comisarul regal a res- 
pins acest punct de vedere, arătând că greva fusese pregătită în perioada 
4-15 februarie, când starea de asediu era deja instituită. 

Gheorghiu-Dej a fost audiat pe 11 iunie 1934. Spre deosebire de 
răspunsurile date în timpul procesului de la Bucureşti, când s-a plasat 
tot timpul în defensivă, negând chiar participarea sa la grevă, de data 


1. ANIC, colecţia Gheorghe Gheorghiu-Dej, dosar 152, f. 8. 
2. ANIC, fond 96, dosar 327, vol. 6, f. 6. 
3. ANIC, colecţia Gheorghe Gheorghiu-Dej, dosar 158, f. 9. 

aceasta a avut o atitudine opusă, susținând că muncitorii fuseseră 
îndreptățiți să facă grevă, aceasta fiind singura formă de protest ce-ar 
fi putut să le aducă ameliorarea situației. Probabil că modificarea sub- 
stanţială de atitudine se datora faptului că - având în vedere sentința 
foarte dură pronunţată la Bucureşti - el conştientizase că urma să 
primească o pedeapsă grea indiferent de comportarea lui la proces. De 
asemenea, e posibil ca el să fi dorit să nu rămână mai prejos decât 
Doncea și Petrescu, aceștia remarcându-se prin luările lor finale de 
cuvânt în procesul de la București. 

Răspunzând la întrebările instanței, Gheorghiu-Dej — la fel cum a 
procedat şi Vasilichi - a făcut un scurt istoric al grevei. El a arătat că 
protestul a izbucnit nu „sub acţiunea agenţilor provocatori”, cum sus- 
ţinea acuzarea, ci „datorită nemulțumirilor create de Ad[ministra]-ţia 
CER, prin reduceri de salarii, de lucrători, ore de lucru în plus etc.”. 
Un alt argument adus de Gheorghiu-Dej era că greva nu izbucnise 
pe neaşteptate, ea fiind corolarul firesc al unei campanii de proteste 
(mitinguri, demonstraţii, memorii, discuţii cu autoritățile) declanşate 
în 1932. El arăta că muncitorii nu mai aveau altă soluţie, în condiţiile 
în care formele de protest amintite nu doar că nu duseseră la remedi- 
erea situaţiei lor, dar nici măcar nu împiedicaseră deteriorarea acesteia, 
ca urmare a celei de-a treia curbe de sacrificiu şi a altor măsuri comple- 
mentare de reducere a veniturilor. E de reținut și faptul că Gheorghiu-Dej 
susținea că toate acțiunile revendicative din 1932 beneficiaseră de spri- 
jinul tuturor muncitorilor, nu doar al ceferiştilor. 

În acord cu logica discursului anterior, Gheorghiu-Dej a recunoscut 
existența Comitetului Central de Acţiune, rolul acestui organism fiind 
de a depune eforturi pentru satisfacerea revendicărilor salariale ale 
ceferiştilor. De asemenea, Gheorghiu-Dej nu-i uita nici pe inamicii săi 
politici din plan sindical, criticând metodele de acţiune ale liderilor 
social-democraţi şi apreciind că muncitorii puteau avea câştig de cauză 
numai prin „acţiune hotărâtă”, nu prin memorii și intervenții. El se 
declara deschis în favoarea grevei ca formă de protest: „Greva este 
singura armă de luptă prin care muncitorimea își poate câștiga și apăra 
drepturile sale. O grevă bine organizată duce întotdeauna la izbândă”. 
Mai mult, el recunoștea că îi îndemnase pe ceferişti să facă grevă, dar 
susţinea că se referise la un protest paşnic şi legal şi că niciodată nu 
le ceruse să treacă la rebeliune şi asasinat. 


1. ANIC, colecţia Gheorghe Gheorghiu-Dej, dosar 198, f. 2. 
2. Ibidem, f. 13. 

Desigur, în tot discursul său - de altfel, bine structurat din punct de 
vedere logic -, Gheorghiu-Dej trecea cu vederea „amănuntul” că reven- 
dicările ceferiştilor fuseseră deja satisfăcute la data ședinței conspirative 
din 13/14 februarie 1933, când se luase decizia trecerii la acțiuni agi- 
tatorice pentru declanșarea unei greve la Atelierele CFR Griviţa, care 
urma să fie extinsă apoi în întreaga țară. Faptul că PCAR a acţionat în 
continuare pentru intrarea ceferiștilor în grevă relevă clar că era vorba 
de o acțiune pur politică, revendicările de natură economică fiind doar 
pretextul și paravanul sub care partidul își masca protestul. 

Între timp, avocaţii apărării depuneau noi obiecţii menite să ducă 
la tărăgănarea procesului. Astfel, pe 12 iunie 1934, Petre Grozdea a cerut 
ca martorii apărării să fie audiaţi după cei ai acuzării |! - n.m., A.C.], 
avându-i în vedere chiar şi pe cei ce nu se prezentaseră încă, ceea ce 
ar fi însemnat amânarea până la aducerea acestora cu mandat. Instanța 
a considerat însă acest punct de vedere „neserios și lipsit de orice temei 
juridic”, apreciind că era firesc ca până la aducerea altor martori ai 
acuzării să fie audiaţi martorii apărării deja prezenţi în sala de judecată. 

Pe 15 iunie au compărut ca martori ai apărării cunoscutul ilegalist 
Mihail Gheorghiu Bujor, precum şi Constantin David. Şedinţa din 
16 iunie a fost iarăși foarte aprinsă. După ce avocaţii Grozdea şi Popilian 
au protestat în scris împotriva comisarului regal, acuzându-l că „trece 
peste atribuţiunile sale”, preşedintele completului i-a avertizat „să nu 
mai contravină la respectul cuvenit legilor”, amenințându-i că, dacă 
vor avea aceeaşi atitudine, „voi face uz de puterea discreţionară ce-mi 
conferă legea şi le voi opri accesul în şedinţă, rămânând ca apărarea 
să se facă de ceilalți d[om]ni apărători și in extremis de apărătorii din 
oficiu”. Instanţa a notat și faptul că „se evidenţiază intențiunea apără- 
rii de a sabota dezbaterile acestui proces, cu unicul scop de a-și pregăti 
motive pentru casarea hotărârii în cazu! unei eventuale condamnări”!. 

Pe 18 iunie, avocatul Schraier avea să obțină una dintre puţinele 
„victorii” ale apărării, anume permisiunea ca avocaţii apărării să discute 
cu acuzaţii fără asistența comisarului regal, însă doar pe perioada în 
care inculpaţii se aflau în sala de judecată. 

Dacă apărarea era nemulțumită de modul în care ziarul Curentul 
(de dreapta) reflecta procesul, acuzarea nu agrea maniera în care eve- 
nimentul fusese descris în paginile cotidianului (de stânga!) Dimineața. 
Rezultatul a fost că protestele apărării au fost ignorate, în timp ce 
instanţa avea să retragă imediat dreptul reprezentantului ziarului Dimineața 


1. ANIC, fond 96, dosar 327, vol. 6, ff. 19-22. 

de a participa la dezbateri, până la publicarea dezminţirii cerute de 
comisarul regal. 

A mai fost respinsă și cererea apărării ca un reprezentat al Uniunii de 
Asistenţă Internaţională, un avocat din Franţa, să fie acceptat ca martor 
al apărării, pe motiv că „n-ar face decât să încerce propagandă subversivă”, 

Din partea acuzării, reține atenția depoziția colonelului Gabriel 
Marinescu, prefectul Poliţiei Capitalei, cel care fusese delegat special 
de comandantul Corpului II Armată să se ocupe cu evacuarea atelie- 
relor și a Căii Griviţa. Marinescu a susținut că greviștii trăseseră şi 
asupra maşinii lui, încercând să-l ucidă, precum și că el ordonase ca 
„armata să tragă mai întâi în sus 40.000 de cartuşe, iar mai apoi în 
plin”, în timp ce, în realitate, asupra greviştilor se trăsese imediat ce 
ultimatumul expirase (oricum, acestora li se ordonase să părăsească 
atelierele în cinci minute, un timp imposibil de respectat fizic, cum 
am amintit mai sus). În plus, colonelul Marinescu mai susținea — nepă- 
sător la ridicolul afirmației — că soțiile și copiii greviştilor, aflaţi pe 
Calea Griviței, ar fi presat forțele armate: „Au bombardat cu pietre şi 
buloane armata şi poliția”. Locotenent-colonelui Romulus Hotineanu 
a susţinut și ei că greviştii încercaseră să-l ucidă („declară precis că s-a 
tras asupra domniei sale și că a scăpat numai ca prin minune”), dar şi 
că aceștia ar fi avut mai multe arme decât armata [! - n.m., A.C.]. Ca 
martori ai acuzării au compărut şi doi ziarişti de la Curentul (Artur 
Zaharia şi Athanasiu), primul susţinând că „a văzut muncitorii din 
ateliere trăgând cu revolverul chiar asupra gazetarilor”. 

Niciunul dintre aceştia nu a oferit vreo explicaţie, iar instanța nici 
nu le-a cerut-o, anume de ce - dacă grevişiii ar fi fost atât de înarmaţi cu 
arme de foc şi atât de agresivi — nu existase nici un rănit în rândul trape- 
lor de intervenţie în dimineaţa zilei de 16 februarie? Singura victimă din 
rândul forţelor de ordine, gardianul public loan Chiriţă, s-a înregistrat 
în seara de 15 februarie, acesta fiind ucis în împrejurări neclare, în 
urma unui foc tras din direcţia atelierelor. Incidentul nefericit a atras 
majorarea pedepselor unora dintre cei condamnați, întrucât s-a luat 
în considerare că fapta lor avusese drept consecință un omor. Știind 
că acesta era un element incriminator important al acuzării, Iosif Schraier 
a solicitat instanţei să se aducă martori, precum şi procesul-verbal al 
autopsiei lui Chiriţă, „pentru a se vedea ce fel de glonț a fost acela care 
l-a ucis”, dar cererile sale au fost respinse?. În plus, Schraier a adus 
1. ACNSAS, fond Documentar, dosar 16077, vol. 1, f. 215. 

2. ANIC, fond 96, dosar 327, vol. 6, £ 28. 

chiar el un martor, indirect însă, care în declaraţia sa susținea că auzise 
că gardianul fusese împușcat din greşeală de un camarad al său şi că 
se făcuse chiar o anchetă la faţa locului în seara respectivă’. 


O nouă sentinţă în iulie 1934 


Sentința nr. 137, pronunţată de Consiliul de Război al Corpului I Armată 
pe 1 iulie 1934, prevedea pedepse aspre, chiar dacă acestea erau mai 
mici decât cele stabilite în primul proces. Astfel, Constantin Doncea 
şi Dumitru Petrescu au primit câte 15 ani de muncă silnică, Gheorghiu- 
Dej, Chivu Stoica, Gheorghe Vasilichi și Marin Ionescu - câte 12 ani 
de muncă silnică, Rozemberg - 5 ani de închisoare corecțională, iar 
David Kerner - 18 luni de închisoare, 

Gheorghiu-Dej a fost găsit vinovat de comiterea unor infracțiuni contra 
liniştii publice pe timp de asediu și mai ales de „provocare la rebeliune”. 
Imediat după pronunțarea sentinţei, condamnaţi - cu excepţia lui Kerner, 
care mai avea foarte puțin de executat din pedeapsă - au declarat recurs. 
Gheorghiu-Dej i-a mandatat pe avocaţii Schraier şi Grozdea să anexeze 
la cererea sa motivele de recurs. Prima instanță la care s-a făcut apel 
a fost Curtea Superioară de Justiţie Militară, care pe 17 noiembrie 1934 
le-a respins solicitarea?. Condamnaţii au încercat să pună presiune 
publică pe completul de recurs, pe 4 noiembrie 1934 ei lansând un 
apel prin care cereau susținerea Comitetului de Ajutorare Ceferist şi a 
tuturor ceferiștilor din țară. A urmat un nou recurs, înaintat la Înalta 
Curte de Casaţie şi Justiţie Militară de Iosif Schraier şi Lizetta Gheorghiu, 
care au clamat tot necompetenţa instanțelor militare de a-i judeca pe 
civili. În paralel, condamnaţii au depus o cerere prin care solicitau să 
li se calculeze detenţia preventivă începând cu data de 23 februarie 1933. 
Solicitarea lor a fost analizată tot de Consiliul de Război al Corpului I 
Armată, care a respins-o însă în februarie 1935. 

Între timp s-a produs un eveniment important, şi anume evadarea 
din închisoare a comuniştilor Constantin Doncea, Dumitru Petrescu 
şi Gheorghe Vasilichi, pe 3 ianuarie 19357. În aşteptarea pronunțării 
definitive a sentinței, condamnaţii nu au fost trimiși într-un penitenciar, 


1. ANIC, colecția Gheorghe Gheorghiu-Dej, dosar 158, f. 9. 
2. ANIC, colecţia Gheorghe Gheorghiu-Dej, dosar 905, f. 15. 
3. Vezi Mihai Burcea, „3 ianuarie 1935", pp. 50-75. 

ci au rămas închiși în Închisoarea Militară Craiova, ceea ce le-a faci- 
litat evadarea [ciudată oricum, şi inexplicabilă în lipsa unor compli- 
cități - n.m., A.C.]. 

După mai multe amânări, pe 1 octombrie 1935, Înalta Curte de 
Casaţie şi Justiţie Militară a respins recursul înaintat de Gheorghe 
Gheorghiu-Dej, Chivu Stoica și Marin Ionescu (între timp, Rozemberg 
își retrăsese recursul, iar ceilalți trei condamnaţi evadaseră)!. Pedepsele 
lor rămânând astfel definitive, ei au fost transferați în penitenciare de 
maximă siguranță pentru executarea anilor de închisoare (Aiud, Doftana, 
Ocnele Mari), revenind din nou în libertate abia în august 1944. 


Propaganda de după 1945 


Atitudinea demnă a lui Gheorghiu-Dej din timpul procesului nu avea 
cum să scape propagandei comuniste, care, după 1945, va susține în 
repetate rânduri că liderul partidului reuşise performanţa de a se trans- 
forma din acuzat în acuzator: 


Curtea Marţială n-a putut să oprească pe Gh. Gheorghiu-Dej să rostească 
cu glas puternic demascarea celor ce vânduseră independența națională 
şi subminau pacea. Neputincioşi în fața argumentelor și acestei logici de 
oţei, călăii s-au grăbit să-l trimită pe Gheorghiu-Dej, în lanţuri, la tem- 
niţă. Pentru 12 ani! 


La aniversarea a 15 ani de la grevele ceferiştilor (adică în 1948), Chivu 
Stoica avea să publice un articol elogios la adresa lui Gheorghiu-Dej: 


Prin priceperea şi capacitatea sa reuşeşte să separe în proces elementele 
provocatoare, să le demaște, să ridice majoritatea ceferiștilor împotriva 
elementelor provocatoare și transformă banca acuzaților în banca acu- 
zatorilor:. 


1. ANIC, colecţia Gheorghe Gheorghiu-Dej, dosar 905, f. 40. 

2. „Cui dăm votul și încrederea noastră: Gheorghe Gheorghiu-Dej, primul 
candidat al Capitalei”, Scânteie, seria IH, anul XVII, nr. 1082, 27 martie 
1948, p. 1. 

5. „Iovarășul Chivu Stoica vorbeşte «Scânteii» despre Tov. Gheorghe 
Gheorghiu-Dej în fruntea luptelor din Februarie 1933”, Scânteia, 16 februa- 
rie 1948, pp. 1,4. 

În ceea ce priveşte comportamentul lui Gheorghiu-Dej din timpul 
procesului ce urmase reprimării grevelor, în articolul „Eroicele lupte 
ale ceferiștilor şi petroliştilor din februarie 1933” se specifica faptul că 
„la proces, acuzaţii în lanţuri au devenit acuzatori. «Vinovaţii nu sun- 
tem noi, care luptăm pentru pâinea şi viaţa noastră, arată tovarăşul 
Gh. Gheorghiu-Dej. Vinovaţii sunt cei care ne-au scăzut salariile. Vino- 
vaţii sunt cei care au omorât şi au ajutat la săvârșirea omorului»”!. 

Şi în manualul Istoria RPR din 1956 erau oferite lungi citate din decla- 
rațiile conducătorului PMR făcute în timpul procesului, evidenţiindu-se 
cum acesta „a arătat în cuvinte înflăcărate justețea luptelor ceferiştilor 
conduse de partid, a demascat cu putere exploatarea cruntă la care era 
supusă clasa muncitoare de către imperialiștii străini şi de către burghezie”?. 

Descrierea procesului de la Craiova a fost tratată într-un vast arti- 
col de M. Iosa şi Mihail Rusenescu, cu ocazia aniversării a 25 de ani 
de la acest moment. După ce prezentau numeroase citate din cuvântă- 
rile lui Gheorghiu-Dej, cei doi istorici de partid arătau cum „demascând 
politica de asuprire naţională [...] tovarăşul Gheorghe Gheorghiu-Dej 
a arătat că «muncitorimea conştientă nu face nici un fel de distincţie 
de rasă şi naţionalitate»”?. Unii istorici încercaseră să acrediteze ideea 
potrivit căreia, dintre toți inculpaţii din procesul de la Craiova, Gheorghiu- 
Dej ar fi fost cel mai cunoscut în străinătate: „Cu ocazia procesului 
ceferiştilor, seri de-a rândul au avut loc la Praga, în fața clădirii legaţiei 
române, demonstraţii cu prilejul cărora se scandau lozincile: «Libertate 
muncitorilor români!», «Trăiască Gheorghe Gheorghiu-Dej!” susţi- 
nând chiar că poliţia cehă ar fi emis o hotărâre prin care pedepsea cu 
trei zile de închisoare pe oricine ar fi folosit lozinca «Trăiască Gheorghe 
Gheorghiu-Dej!»”?. În realitate însă, în afara granițelor României, chiar 
şi la Comintern, Gheorghiu-Dej era unul dintre cei mai puțin cunoscuți 
lideri comunişti din România, afirmându-se practic doar cu acest prilej. 


1. Gheorghe Matei, N. Rădulescu, „Eroicele lupte ale ceferiştilor și petroliș- 
tilor din februarie 1933”, Scânteia, 12 februarie 1958, p. 1. 

2. Mihail Roller (coord.), Istoria RPR. Manual pentru învățământul mediu, 
Editura de Stat Didactică şi Pedagogică, București, 1956, p. 643. 

3. M. Iosa, Mihail Rusenescu, „Din acţiunile oamenilor muncii pentru apă- 
rarea conducătorilor eroicelor lupte din ianuarie-februarie 1933”, Studii. 
Revistă de istorie, nr. 3, 1959, p. 14. 

4. Augustin Deac, Gheorghe Matei, „Mișcarea de solidaritate internaţională 
cu luptele eroice ale ceferiștilor şi petroliștilor din 1933”, Analele Institutului 
de Istorie a Partidului de pe lângă CC al PMR, nr. 1, 1963, p. 46. 

Cercetând derularea procesului celor implicaţi în grevele de la Griviţa, 
Mihail Rusenescu remarca: 


Depoziţiile tovarăşului Gheorghe Gheorghiu-Dej şi a celorlalți conducă- 
tori ai luptelor [...] au fost exemple de pledoarie revoluționară. Cuvântarea 
tovarăşului Gheorghe Gheorghiu-Dej, vibrantă chemare a clasei munci- 
toare şi a celorlalte categorii de oameni ai muncii la luptă împotriva 
claselor exploatatoare, a constituit un aspru rechizitoriu şi un avertisment 
dat regimului burghezo-moşieresc [...]. Datorită curajului şi atitudinii 
lor temerare, conducătorii ceferiştilor şi petroliştilor în frunte cu tova- 
rășul Gheorghe Gheorghiu-Dej au reușit să facă din cuvântul lor o armă 
politică de demascare a exploatării și agresiunii, împotriva războiului și 
a fascismului”. 


Tot în această notă scria și Nicolae Petrovici, redactorul-șef al revis- 
tei Analele Institutului de Istorie a Partidului de pe lângă CC al PMR: 


miile de cititori din rândurile oamenilor muncii (...] au putut lua cunoş- 
tință de poziţia fermă a majorităţii acuzaților în proces, a conducătorilor 
lor în frunte cu tovarășul Gheorghe Gheorghiu-Dej, care prin răspun- 
surile date la interogatoriul instanţei de judecată, prin replicile prompte 
şi usturătoare la intervenţiile brutale ale comisarului regal, au răsturnat 
eşafodajul de minciuni şi calomnii urzit de justiția burghezo-moșierească, 
transformându-se astfel din acuzaţi în acuzatori?. 


În paralel, liderii PCR nu i-au uitat nici pe aceia care îi aruncaseră 
pentru ani grei în temniţă. La sfârşitul anilor 1940, după arestarea foştilor 
comisari de Siguranță, conducerea PCR a decis să organizeze un proces 
cu persoanele considerate responsabile de „reprimarea grevei” de la 
Griviţa. Securitatea a încercat să-i identifice pe toți cei implicaţi în ares- 
tarea greviştilor şi în organizarea proceselor. Direcţia a III-a Informaţii 
interne și-a adus contribuţia în ceea ce priveşte identificarea persoa- 
nelor vizate, fiind folosite în acest scop diverse lucrări, ziare, docu- 
mente de arhivă etc. După localizarea respectivelor persoane, s-a trecut 
la arestarea lor, iar Direcţia a VIII-a Anchete a trecut apoi la anchetarea 


1. Mihail Rusenescu, „Ecoul luptelor din 1933 în presa legală a vremii”, Analele 
Institutului de Istorie a Partidului de pe lângă CC al PMR, nr. 1, 1963, 
pp. 126-127. 

2. Nicolae Petrovici, „Oglindirea în presa vremii a luptelor eroice ale mun- 
citorilor ceferiști şi petroliști din 1933 şi a procesului conducătorilor aces- 
tor lupte”, Presa noastră, nr. 1, ianuarie 1963, p, 5. 

lor cu minuțiozitate, dorind să stabilească atât gradul fiecăreia de vino- 
văţie, cât şi descoperirea altor persoane vinovate. 

Un prim proces a avut loc în 1950, când Curtea București l-a con- 
damnat pe Romulus Hotineanu la muncă silnică pe viață, alături de 
alte persoane implicate, precum Mihail Popovici, fost ministru de Justiţie 
în guvernul Alexandru Vaida-Voevod!. Colateral, în 1948, într-un pro- 
ces ce viza o altă problemă, a fost condamnat contraamiralul Horia 
Măcelariu, eliberat din detenţie abia în 1964, neuitându-se probabil că 
acesta făcuse parte din completul ce admisese recursul înaintat de 
Gheorghiu-Dej, Chivu Stoica ş.a. Maiorul Mihail Botez, comandantul 
unuia dintre batalioanele de grăniceri care trăseseră în muncitori, a 
fost arestat pe 23 mai 1950, decedând însă la puţin timp după întem- 
nițarea sa. Desigur, o parte dintre cei vizaţi erau deja trecuţi în neființă, 
cum ar fi generalul Nicolae Uică sau comisarul regal Vasile Gelep. În 
1953, probabil sub impulsul momentului aniversar al grevei, se lucra 
la un nou dosar de anchetă ce urma să fie înaintat Procuraturii Generale. 

După 23 august 1944, accederea persoanelor în structurile superi- 
oare de conducere ale PCR s-a făcut -- exceptând condiţia sine qua non 
privitoare la „binecuvântarea” Moscovei ~ prea puţin în virtutea deținerii 
de către acestea a unor certe calităţi politice. Elementul determinant 
l-a reprezentat activitatea depusă în favoarea partidului în perioada 
ilegalităţii acestuia. Gheorghiu-Dej, pe lângă faptul că era liderul de 
facto al comuniștilor români din închisori, şi-a axat demersul de a 
câştiga conducerea PCR tocmai pe participarea sa la organizarea gre- 
velor de la Atelierele CFR Griviţa, precum şi pe lungii ani petrecuţi în 
detenţie ca pedeapsă pentru activitatea sa în interesul partidului. Aceste 
argumente, la care se adăuga faptul că era muncitor și etnic român, 
l-au ajutat să obţină girul lui Stalin pentru preluarea şefiei partidului, 
deşi până la data respectivă era cvasinecunoscut de sovietici. În anii 
ce au urmat, pentru a-şi menţine şi consolida poziţia, Gheorghiu-Dej 
a făcut mai puţin recurs la incontestabilele sale calități de lider și la 
deosebitul simţ politic de care dădea dovadă, punând accent pe acti- 
vitatea desfășurată în ilegalitate şi în timpul anilor de detenţie. Cum 
rolul său din acea perioadă s-a redus la pregătirea protestelor ceferiș- 
tilor, care culminaseră cu grevele de la Atelierele Griviţa, participarea 
sa la acest moment, precum şi comportarea din timpul procesului de 


1. ACNSAS, fond Documentar, dosar 16077, vol. 4, £ 6. 

la Craiova vor ocupa locul central în cadrul operaţiunii de legitimare 
a prezenţei sale în fruntea PCR. 

Pretenţiile lui Gheorghiu-Dej referitoare la rolul jucat în grevele de 
la Griviţa se bazau totuşi pe argumente relativ şubrede: nu el coordo- 
nase din punct de vedere politic protestele ceferiștilor din 1932 și 1933 
(ci Vasile Luca și Gheorghe Stoica) şi nici nu fusese acela care organi- 
zase efectiv grevele de la Atelierele CFR Griviţa (o contribuţie cu mult 
mai însemnată având-o Constantin Doncea şi Dumitru Petrescu). De 
altfel, activitatea sa în această ultimă acțiune a fost minoră, el fiind 
practic necunoscut de ceferiştii de la Griviţa. În perioada 1931-1933, 
Gheorghiu-Dej a avut însă un aport însemnat din punct de vedere orga- 
nizatoric şi agitatoric, în direcţia radicalizării protestelor ceferiştilor 
din aproape întreaga ţară, ceea ce i-a și adus cooptarea în Comitetul 
Central de Acţiune. Foarte activ, el s-a implicat direct în preluarea de 
către comuniști a controlului cât mai multor sindicate ale ceferiştilor 
şi în pregătirea mișcărilor revendicative ale muncitorilor. În acțiunile 
sale, el a fost însă coordonat de Gheorghe Stoica şi Vasile Luca, înde- 
plinind postura de intermediar între conducerea PCdR şi marea masă 
a ceferiştilor. 

Gheorghiu-Dej ştia foarte bine că rolul său în greva din 15-16 februa- 
rie 1933 putea fi contestat de alţi lideri ai partidului, așadar unul dintre 
obiectivele sale după 1945 a fost de a rescrie trecutul, astfel încât meritele 
adversarilor săi din partid, reali sau potenţiali, să fie cât mai mult mini- 
malizate și chiar trecute sub tăcere. Iar propaganda a trecut la transpu- 
nerea în practică a acestui deziderat, operațiune ce s-a desfășurat simultan 
cu apariția şi dezvoltarea cultului personalităţii lui Gheorghiu-Dej. 
Treptat, rolul altor lideri ai partidului în evenimentele de la Griviţa 
avea să fie tot mai estompat, ajungându-se în situaţia ca, în anii 1960, 
să nu mai fie menţionată nominal nicio altă persoană în afara condu- 
cătorului PMR!. Mai mult, atunci când, în vara anului 1958, mai mulți 
ilegaliști îndrăzniseră să afirme că rolul central în timpul grevelor de 
la Atelierele CFR Griviţa îl avusese Constantin Doncea, Gheorghiu-Dej 
a reacționat imediat, organizând o plenară în care toți contestatarii săi au 
fost sancţionați. Anterior, în 1956, Dumitru Petrescu, care în epocă purtase 
chiar cognomenul „Griviţa”, fusese şi el îndepărtat din conducerea par- 
tidului, după ce Vasile Luca împărtășise o soartă similară în 1952. 


1. Cristina Diac, „Liderul nevăzut..:, pp. 32-37. 

Ana Pauker - femeia teribilă 
a comunismului românesc. 
Procesele de la Bucureşti şi Craiova, 1936 


Dumitru Lăcătușu 


Ana Pauker a fost una dintre figurile marcante ale comunismului 
românesc. Studiile publicate despre ea susţin că încă din tinereţe aceasta 
a ales să se înregimenteze politic, de partea socialiștilor. După Primul 
Război Mondial, asemenea altor adepţi ai socialismului, a devenit comu- 
nistă!. Alegerea ei a însemnat atât o viață aventuroasă, față de ternul 
ce îi era rezervat unei croitorese sau învățătoare de ebraică (cele două 
meserii practicate după absolvirea şcolii profesionale), cât și succesive 
arestări şi procese. Unul dintre cele mai importante procese ale sale, 
dar şi al comunismului interbelic, a fost cei de la Craiova din 5 iunie - 
7 iulie 1936, judecat la Consiliul de Război al Corpului Į Armată, care 
va fi examinat în cadrul acestui articol. Procesul a fost subiectul unei 
duble propagande încă din timpul desfăşurării lui. Prima a fost cea a 
comuniştilor, care au încercat să îl prezinte ca pe un proces al fascis- 
mului românesc la care era invitată să participe întreaga țară, ceea ce 
explică şi numărul mare de martori propuși de apărare. A doua a 
servit intereselor autorităţilor de atunci, care l-au transformat dintr-un 
proces al celor 19 inculpaţi, învinuiți de apartenenţă la un partid inter- 
zis prin lege, al doctrinei comuniste şi, în subsidiar, al minorităţilor 
etnice ce complotau împotriva statului. Scopul a fost de a-i demasca 
pe cei care „vor să fericească neamul românesc”, conform expresiei 
unuia dintre jurnaliştii acreditaţi la proces (vezi mai jos). 


1. Marius Mircu, Dosar Ana Pauker, editor Mihai Stoian, Gutenberg — Casa 
cărţii, București, 1991, p. 23. 

De aceea, unele dintre primele întrebări puse acuzaților erau cele 
referitoare la originea lor etnică și la religia lor. În același timp, pro- 
paganda autorităţilor, derulată cu largul concurs al presei de dreapta, 
reflectă mentalitatea vremii (profund naționalistă şi anticomunistă), 
alarmată de creșterea pericolului comunist. Vecinătatea cu Uniunea 
Sovietică reprezenta un serios motiv de îngrijorare, mai ales că în presa 
timpului apăreau periodic articole despre diverse organizaţii comu- 
niste. În acest sens, originea etnică a acuzaților a servit perfect respec- 
tivelor scopuri. Studiul de faţă iși propune reconstituirea principalelor 
aspecte şi etape ale acestui proces din vara anului 1936, în baza docu- 
mentelor de arhivă disponibile și a presei vremii, care a acordat spaţii 
generoase procesului. Articolul este structurat în două părți principale. 
Prima prezintă o succintă biografie a Anei Pauker, arestarea și intero- 
gatoriul inculpaţilor, detenţia acestora în Bucureşti, desfăşurarea pro- 
cesului la Consiliul de Război al Corpului II Armată din capitală şi 
discuţiile cele mai semnificative din presă despre acest proces. A doua 
secţiune analizează desfăşurarea procesului în Craiova, unde a fost 
strămutat după o primă şedinţă în Bucureşti, din motive de siguranță 
privind ordinea publică. În cadrul acestei părți sunt reconstituite şi 
examinate principalele etape ale procesului, așa cum le-am putut iden- 
tifica într-una dintre cele mai importante surse: presa vremii. Ziarele 
apărute în epocă sunt resursa arhivistică ce se află la baza celei de-a 
doua părți a studiului, întrucât audierile inculpaţilor, ale martorilor şi 
pledoariile avocaţilor nu se regăsesc în dosarele procesului identificat 
la Arhivele Naţionale ale României. Pentru prima parte a articolului, 
sursele folosite au fost preponderent documentele de arhivă: rapoartele 
autorităților vremii, memoriile celor 19 comuniști etc. 

Studiul debutează printr-o succintă trecere în revistă a lucrărilor 
care s-au oprit asupra subiectului înainte de, în timpul şi după căderea 
regimului comunist. j 


Procesul în „istoriografia românească”: 
înainte şi după 1989 


Procesul Anei Pauker a devenit un subiect de carte chiar înainte de 
23 august 1944, când unii dintre cei prezenţi la acest important eve- 
niment din istoria mișcării comuniste interbelice, precum jurnalistul 

lon Dragomir, sau alții care au fost implicați direct în desfăşurarea sa, 
precum prim-comisarul regal Popescu P. Cetate, și-au publicat propri- 
ile contribuții. Acestea sunt versiuni extrem de partizane, cu o evidentă 
încărcătură naționalistă. Meritul lor principal constă în introducerea 
cititorului în mentalitatea vremii, puternic caracterizată de sentimente 
anticomuniste. Conform ideii predominante în epocă, adepţii comu- 
nismului erau în totalitate minoritari, în primul rând evrei şi maghiari. 
Potrivit lui Ion Dragomir, aceştia erau cei care „vor să ne fericească 
neamul”!. La momentul publicării lor, unul dintre scopurile lucrărilor 
a fost de a edifica cititorii asupra faptelor rele ale Anei Pauker și ale 
bandei sale, deoarece 


nu toate ziarele cari apar la noi în ţară sunt scrise cu gând curat şi în 
dorința de a sluji cinstit pe cititori. Multe, foarte multe, sunt conduse de 
oameni fără nici un pic de omenie, de tâlhari cari-și vând sufletul şi 
priceperea acelora cari dau preț mai bun, ori de venetici proaspăt veniți 
de peste hotare şi care n-au nici dragoste, nici milă de ţara noastră”. 


Era o trimitere directă la presa din strada Sărindar - cotidienele 
Dimineaţa şi Adevărul, acuzate că erau și comuniste, și vândute evreilor, 
care se aflau în spatele mișcării comuniste. Autorul acestor rânduri era 
jurnalistul loan Dragomir, trimisul Universului la procesul Anei Pauker 
de la Craiova, desfășurat în perioada 5 iunie — 7 iulie 1936. Cartea sa, 
Jos masca!, grupează o parte din articolele sale publicate în perioada 
desfăşurării procesului. Titlul contribuţiei sale este şi mesajul principal 
al lucrării, fiind inspirat din rechizitorul întocmit de prim-comisarul 
regal Popescu P. Cetate. Acesta a publicat în 1941, chiar înainte de 
intrarea României în război impotriva Uniunii Sovietice, o carte sugestiv 
intitulată Conspirația comunistă în România și evreica Ana Pauker în 
faţa justiţiei militare. Spre deosebire de precedenta lucrare, cea a procu- 
rorului din procesul Anei Pauker își începe pledoaria în favoarea tezei 
principale printr-o scurtă trecere în revistă a „bolşevizării Europei” și 
a reacțiilor potrivnice acestei „bolșevizări”. În viziunea sa, tendinţelor 
incriminate ale „bolșevicilor” din Spania şi Grecia li se opuneau cele 
lăudabile ale lui Mussolini şi Hitler: „Italia a fost salvată de pe malul 


1. Ion Dragomir, Jos masca?... (Sau Istoria unui proces), Tipografia Ziarului 
„Universul”, București, 1936, p. 10. 
2. Ibidem, p. 3. 

prăpastiei bolşevice de Ducele Mussolini. Germania a scăpat de bol- 
şevizare datorită organizării sociale şi politice a D-lui Hitler”. 

Importante în acest volum sunt: justificările pe care autorul le pre- 
zintă pentru transferarea procesului de la Bucureşti la Craiova, regimul 
care li s-a aplicat comuniștilor în închisoarea militară, informaţiile 
biografice despre cei 19 acuzaţi, rechizitorul său din proces, câteva 
articole din presa vremii - cea favorabilă autorităţilor —, dar și tele- 
grame de felicitare primite de la unii contemporani cu evenimentul 
relatat. Ele sunt relevante pentru a înţelege mentalitatea epocii şi spi- 
ritul în care s-a desfășurat procesul. Redau una dintre ele: 


Vă rugăm să primiți admiraţia și recunoştinţa noastră pentru strălucitul 
rechizitoriu prin care aţi demascat și înfierat în chip magistral criminala 
acţiune comunistă a străinilor și descre[iJeraţilor care cearcă diabolic dar 
zadarnic, să sdruncine mărețul şi eternul edificiu al României Mari. 
Trăiască Armata și Justiţia Militară! 

(ss) I. Tudorache, Institutor, Preşedintele LAR Tg. Ocna, Podorodeschi, 
Preşedintele Bibliotecii C. Negri?. 


După 23 august 1944, ofițerul magistrat Popescu P. Cetate avea să 
plătească pentru patosul arătat în timpul procesului. În 1951 a fost 
condamnat la 25 ani de temniţă grea pentru că în „calitate de magis- 
trat a condamnat în stil neomenesc partizani”, 

Spre deosebire de alte procese ale unor comuniști din perioada 
interbelică, cel al Anei Pauker nu a beneficiat de aceeaşi atenţie în 
timpul regimului comunist. Posibila explicaţie rezidă în faptul că pro- 
tagonista a intrat în dizgrație încă din 1952, când şi-a pierdut funcția 
de ministru de Externe şi pe cea de membră în Secretariatul CC al 
PMR. Reabilitarea politică a Anei Pauker a survenit abia după moartea 
lui Gheorghiu-Dej. În același timp, noua viziune a partidului asupra 
propriei istorii contrasta cu realitatea de necontestat a procesului din 


1. Col. magistrat Popescu P. Cetate, Conspirația comunistă în România și 
evreica Ana Pauker în fața justiției militare, 1941, pp. 1-2. 

2. Ibidem, p. 74. 

3. AANP, fond Fişe matricole penale, fişă Popescu Petre Gheorghe, accesibilă 
online la adresa http://86.125.17.36/Fise%2Omatricole%20penale%20-%20 
detinuti%20politici/P/P%2013.%20Popescu%20Gheorghita%20-%20 
Popescu-Valeni%20loan/ Popescu%20Petre%20Ghe%27%27/index.php 
(accesat în septembrie 2014). 

5 iunie — 7 iulie 1936. Cu o singură excepţie, Alexandru Drăghici, 
ceilalți inculpaţi au fost etnici minoritari şi aflaţi, mai mult sau mai 
puţin, în legătură cu Cominternul, ceea ce pentru autorităţile vremii 
reprezenta Uniunea Sovietică. Or, despre recunoașterea acestui lucru 
nici nu mai putea fi vorba în ultimii ani ai lui Gheorghiu-Dej, mai ales 
după Declarația din aprilie 1964. Dimpotrivă, respectivul aspect putea 
fi chiar foarte uşor incriminat. 


Pot să spun că, dacă partidul nostru în timpul ilegalităţi a fost așa de 
mic şi așa de slab, nu s-a datorat factorilor economico-politici din țara 
noastră sau că n-am fi avut o situaţie revoluţionară. Nu, aceasta s-a 
datorat faptului că conducerea partidului, cu rare excepţii, a fost acapa- 
rată de elementele trimise de Comintern, elemente rupte de popor, ele- 
mente mic-burgheze, elemente care nu aveau nici un pic de priză în 
rândul populaţiei. Dacă am lua secretarii generali care au fost în această 
perioadă şi ne-am gândi pe cine reprezentau ei, ne-am mira cum de a 
putut totuși să crească partidul nostrul. 


Afirmația îi aparţinea chiar unuia dintre inculpații din procesul 
ţinut în vara fierbinte a lui 1936, ministrul Afacerilor Interne, Alexandru 
Drăghici, şi a fost rostită la şedinţa Comitetului de Partid al MAI din 
5 mai 1964. După Plenara din 23-25 aprilie 1968, Alexandru Drăghici 
a fost epurat, iar meritele lui „revoluţionare”, printre care şi rolul în 
procesul de la Craiova, au fost contestate de Nicolae Ceauşescu. Liderul 
PCR de la acea vreme a fost şi el judecat în 1936, într-un proces care 
s-a desfăşurat la Braşov, însă acesta nu s-a bucurat de aceeaşi atenţie 
din partea presei interbelice. Totuși, nu se poate afirma că regimul 
comunist nu a avut propria contribuţie la „istoriografia problemei”, În 
principal, aceasta se regăsește în biografia oficială a Anei Pauker, publi- 
cată la Editura PMR în cursul anului 1951, dar și în referatele de cadre 
ale celorlalţi coinculpaţi (Liuba Chişinevschi, Alexandru Drăghici, Alexandru 
Moghioroș etc.). Broşura insistă asupra turnurii pe care a luat-o procesul 
şi a rolului celor 19 acuzaţi, care 


au ştiut să transforme procesul împotriva comuniştilor într-un proces 
împotriva fascismului, un proces împotriva agenţilor imperialismului 
străin, impotriva trădătorilor de ţară şi de popor, un proces impotriva 


ș 
1. ACNSAS, fond Documentar, dosar 197, f. 29. 

burgheziei și moșierimii din România. Banca acuzaților se transformase 
într-o tribună antifascistă. Acuzaţii deveniseră acuzatori". 


Afirmația nu este total neadevărată. Una dintre intenţiile comunişti- 
lor a fost de a face un proces-spectacol îndreptat împotriva fascismu- 
lui românesc. În primul rând, era o reluare a ideii promovate de presa 
de stânga în timpul procesului, care avea la bază chiar pledoaria unuia 
dintre avocaţi, Lucrețiu Pătrășcanu. Ziarele care simpatizau cu incul- 
paţii au incercat să prezinte procesul, considerat de autorități ca vizând 
„infracțiuni la liniștea ordinei publice”, drept unul al fascismului româ- 
nesc, pe care „îl vom face cu participarea întregii țări”?, dar şi drept 
un proces politic și de opinii. 

Dintre lucrările postdecembriste care s-au oprit asupra acestui eve- 
niment din biografia Anei Pauker merită semnalate cele ale lui Marius 
Mircu, Robert Levy și Stelian Tănase, studiul ultimului fiind şi con- 
tribuţia cea mai importantă despre procesul celor 19 comunişti de la 
Craiova. Demersul primului autor este extrem de valoros ~ Marius 
Mircu s-a aflat la faţa locului, în calitate de jurnalist —, fiind astfel şi 
una dintre puţinele mărturii directe despre evenimentul analizat în 
cuprinsul studiului de faţă. Istoricul american a acordat un spațiu extrem 
de restrâns acestei teme, din motive lesne de înţeles: lucrarea acestuia 
s-a rezumat la biografia Anei Pauker, şi nu la analiza procesului. 


Biografia personajului 


Spre deosebire de cazurile altor comuniști care au fost excluşi şi înde- 
părtați din funcţiile deținute în primii ani de după 23 august 1944, nu 
există nicio autobiografie accesibilă a celei care a fost supranumită 
„Dolores Ibarruri’ a României”. 

În biografia oficială şi în referatul de cadre identificat, viaţa acestei 
„revoluţionare” începea, potrivit viziunii comuniste, cu momentul 


1. Ana Pauker, Editura Partidului Muncitoresc Român, Bucureşti, 1951, p. 28. 

2. A. Sahia, C.L. Vâlceanu, „Procesul Antifasciștilor în fața Consiliului de 
Război”, Dimineaţa, 29 februarie 1936. ANIC, fond Dosarele personale ale 
luptătorilor antifasciști întocmite de Ministerul de Interne in perioada 
1917-1944 (în continuare fond 95), dosar 121319. 

3. Gheorghe Buzatu, România şi războiul mondial din 1939-1945, Centrul de 
Istorie şi Civilizație Europeană, Iaşi, 1995. 

inrolării ei în mișcarea socialistă. Partea cea mai consistentă din docu- 
mentele existente, create înainte de 1952, o reprezintă „luptele” la care 
a participat (demonstraţia din martie 1917 și cea din 13 decembrie 
1918). Cel mai probabil, contribuţia ei a fost exagerată, conform uzan- 
jelor vremii. Ea a fost, cu siguranță, una dintre participante, dar mate- 
rialele de arhivă existente nu permit evidenţierea rolului său în acele 
evenimente. În continuare voi prezenta principalele momente din par- 
cursul biografic al Anei Pauker, până la arestarea ei din 12 iulie 1935. 

Născută pe 13 decembrie 1893 într-o familie de evrei ortodocşi din 
Codăeșşti, judeţul Vaslui, a copilărit în București, unde părinţii ei s-au 
mutat la scurt timp după nașterea ei. Aici a terminat cursurile primare 
la şcoala „Frăția Sionului”, urmând apoi școala profesională „Rașela şi 
Filip Focșăneanu”, În adolescenţă a lucrat la un atelier de croitorie, 
continuându-și studiile în particular cu rabinul dr. A.M. Beck. Din 1910 
a început să predea ebraica la şcoala pe care o absolvise!. În 1915 și-a 
inceput şi activitatea politică, remarcându-se prin participarea la unul 
dintre cluburile socialiste ce funcționau în acea perioadă în Bucureşti. 
Potrivit lui Marius Mircu, primii ei dascăli au fost loan C. Frimu şi 
Ilie Horodniceanu, consideraţi „marii ei învăţători din tinerețe”. 

Un rol important în creionarea crezului ei politic l-au avut Alexandru 
Dobrogeanu-Gherea şi, mai ales, Cristian Racovski. Cei doi erau total 
diferiți. Dobrogeanu-Gherea era un revoluționar de cabinet, în timp 
ce Racovski era atât „militantul care dădea îndrumări teoretice”, cât şi 
„omul de acţiune, care punea mâna în coarnele taurului și mergea până 
la orice risc”. Modelul Anei Pauker pare să fi fost Racovski. Vladimir 
Tismăneanu susține și el că liderul comunist de origine bulgară a fost 
cel care a avut „un rol remarcabil în formarea ei intelectuală”?. Următorii 
ani din biografia ei sunt extrem de mitologizaţi, propaganda comunistă 
atribuindu-i un rol central în organizarea demonstrațiilor de protest 
din martie 1917 și decembrie 1918. Memoriile nepublicate ale lui Gheorghe 
Cristescu alias „Plăpumarul” contrazic însă versiunea oficială. Acesta 


1. Robert Levy, Gloria și decăderea Anei Pauker, traducere de Cristina Pupeză 
și Ioana Gagea, Polirom, Iași, 2002, pp. 23-24. 

2. Marius Mircu, op. cit., p. 23. 

3, ANIC, colecţia Amintiri, memorii şi însemnări ale unor personalități des- 
pre situația economico-socială și politică din România, 1914-1970 (în 
continuare colecția 60), dosar 439, f. 239. 

4. Vladimir Tismăneanu, Arheologia terorii, ediţia a I-a revăzută şi adăugită, 
Alfa, București, 1998, p. 42. 

susţinea la sfârşitul anilor 1960 şi începutul anilor 1970 că în timpul 
războiului nu a avut loc nicio manifestaţie de protest a socialiștilor sau 
a muncitorilor împotriva ocupanților germani ai Bucureştiului, ci că 
ele au început doar după ce aceştia s-au retras din capitală!. El con- 
trazicea astfel nu doar istoriografia oficială a vremii, ci şi evenimentele 
prezentate în biografia publică a Anei Pauker din 1951, relatările lui 
Cristescu fiind în opoziţie cu afirmaţiile cuprinse în broşura dedicată 
Anei Pauker’. 

Anii ce au urmat Primului Război Mondial nu au fost doar un timp 
în care aceasta s-a remarcat prin lupta ei revoluționară, ci și o perioadă 
romantică. Din acea perioadă datează două relaţii ale sale, dintre care 
una este mai puţin cunoscută. Prima a fost cu pictorul de origine 
evreiască Reuven Rubin, care, la începutul anilor 1950, avea să înde- 
plinească funcţia de ambasador al Israelului la București. Mircea Mircu 
relatează că dragostea ei față de acesta a determinat-o să o ia „pur și 
simplu la bătaie pe o rivală care și ea îi dădea târcoale pictorului”?. 
Marea ei dragoste a fost însă cea pentru tânărul comunist Marcel Pauker, 
cu care s-a căsătorit ulterior, în timp ce îşi făceau studiile la Geneva, 
unde Ana Pauker a urmat timp de doi ani cursurile Facultăţii de 
Medicină. În paralel cu aceste poveşti de amor, s-a produs radicaliza- 
rea şi transformarea ei într-o comunistă înfocată. Metamorfoza a avut 
loc pe fundalul și sub influența directă a Revoluției Bolşevice, fiind 


1. ANIC, colecţia 60, dosar 441, f. 104, 

2. Prezint aici pasajul din biografia ei oficială: „În condiţiile grele ale ocu- 
paţiei nemţeşti și ale stării de asediu, când organizaţiile muncitoreşti au 
fost interzise, elementele revoluţionare din sânul partidului socialist cău- 
tau să păstreze legătura cu massele şi să organizeze lupta pentru revendi- 
cările lor cele mai arzătoare, pentru pace. Tovarășa Ana participă în acest 
timp la organizarea primei tipografii ilegale, o maşină «Boston», instalată 
în clădirea Băii Centrale din Calea Moşiilor. Ea frecventează întâlnirile 
clandestine, împrăștie manifeste, ține legături cu muncitorii din întreprin- 
deri. Una dintre sarcinile importante pe care le avea pe atunci tovarăşa 
Ana era și munca de lămurire printre soldaţii germani. Datorită acestei munci, 
ea primea prin soldaţii germani numerele ziarului «Leipziger Volkszeitung», 
scos de grupul revoluţionar «Spartacus», în fruntea căruia stăteau Karl 
Liebknecht, Roza Luxemburg şi Clara Zetkin. La retragerea armatelor germane 
din România, soldaţii au sustras comandamentului însemnate cantități de 
cerneală tipografică, pe care le-au lăsat tovarăşei Ana pentru gazetele par- 
tidului socialist” (Ana Pauker, pp. 7-8). 

3, Marius Mircu, op. cit., p. 30. 

determinată, probabil, şi de evoluția mentorului ei, Cristian Racovski. 
Robert Levy a oferit o explicație pentru această turnură comună mai 
multor socialişti români în acei ani. Istoricul apreciază că această atracţie 
a fost în primul rând emoţională, nu ideologică. Deşi Mircu o consideră 
participantă la congresul de înfiinţare a partidului comunist din mai 
1921, biograful Levy arată că Ana Pauker s-ar fi întors de la studiile 
din străinătate în luna august a aceluiași an, după consumarea eveni- 
mentului propriu-zis şi arestarea congresiștilor, ceea ce ar putea explica 
motivul pentru care nu a fost reținută de Siguranţă. Rămasă în liber- 
tate, s-a implicat în reorganizarea partidului. De asemenea, în urmă- 
torii ani a ocupat diverse funcţii în organizaţia comunistă: secretar al 
Comisiei Centrale a femeilor a PCAR; membră în Consiliul General 
al PCdR; membră în redacţia ziarului Socialismul (1922-1924); mem- 
bră a Comitetului Secțiunii PCdR Bucureşti (din 1923); secretar al 
Comitetului Central al Ajutorului Roșu Internațional’. 

nistă coincide şi cu apariţia primelor informaţii documentate despre 
rolul ei în mişcare. Printre acestea se numără atât documentele create 
de Siguranță, cât şi declaraţiile date de Ana Pauker după Plenara din 
25-26 mai 1952, când şi-a pierdut influenţa și funcţiile deţinute în 
aparatul de partid şi de stat. 

Un referat al Siguranţei din 8 decembrie 1923 oferă unele informaţii 
suplimentare despre anul intrării sale în mişcarea socialistă, pe care îl 
indică a fi 1915, dar şi despre activitatea ei din anii următori. Conform 
documentului, între anii 1918-1921 aceasta nu ar fi avut nicio activitate 
comunistă, fiind absentă din ţară. Ea este indicată, în schimb, ca par- 
ticipantă la conferinţa partidului comunist din 11 octombrie 1922 de la 
Ploieşti, care în istoriografia comunistă va fi consemnată drept Congresul 
al II-lea al partidului. Începând din acel an, ea ar fi avut în sarcină 
corespondenţa internaţională a partidului cu organizaţiile din străină- 
tate, fiind menţionate legăturile sale cu Secretariatul Internaţional Feminin 
al Internaţionale Comuniste, „de la care primea material informativ 
privitor la mişcarea comunistă şi muncitorească, pe care îl utiliza, infor- 
mând mişcarea muncitorească din România” În arestul Siguranței, Ana 
Pauker a declarat, referitor la activitatea ei comunistă, că avea funcţia 


1. Florica Dobre (coord.), Membrii CC al PCR. 1945-1989. Dicţionar, studiu 
introductiv de Nicoleta lonescu-Gură, Editura Enciclopedică, Bucureşti, 
2004, p. 453, 


82 Dumitru Lăcătușu 


de „şefă de grupă a femeilor comuniste”. În acea calitate, „conduce[a] 
lecturile ce se fac și chestiunile la ordinea zilei”). 

Anii 1920-1930 sunt unii dintre cei mai importanţi din activitatea 
ei politică, în urma ascensiunii sale în cadrul mișcării comuniste înterne 
şi internaţionale. Intervalul de timp menţionat este rememorat chiar 
de Ana Pauker într-o scrisoare din iunie 1952 adresată Biroului Politic 
al CC al PMR. După eliberarea ei din arestul Siguranţei, în cursul 
anului 1924, a continuat să activeze legal în „comisia locală a sindica- 
telor unitare din București”, iar în 1926 s-a refugiat la Viena, cu scopul 
de a scăpa de o iminentă arestare, Ulterior a locuit în Germania, la 
Berlin, şi în Franţa, la Paris. În 1929, fiind cursantă a şcolii leniniste 
din Moscova, a fost trimisă de Comintern „în Franța, pentru a face 
un raport asupra situaţiei din PCF”. Reîntoarsă în capitala sovietică, a 
primit alte sarcini. În primăvara lui 1930 a fost numită preşedinte al 
unei comisii de studenţi şi trimisă în regiunea Volgăi „pentru a par- 
ticipa la îndreptarea greșelilor făcute acolo în legătură cu crearea 
colhozurilor”. După îndeplinirea acestei misiuni, Cominternul a 
numit-o în poziția de instructor organizatoric pe lângă Partidul Comunist 
Francez’. 

Implicarea ei vizibilă în organizația comunistă a adus-o şi în vizo- 
rul Siguranţei, fiind arestată de mai multe ori. Până în 1935 a fost 
judecată în două procese. În primul, desfășurat în iulie 1926, a fost 
condamnată la 10 ani de închisoare, iar în cel de-al doilea, ce a avut 
loc în 1928, a primit o pedeapsă de 20 ani. A reuşit însă să scape de 
executarea primei sentințe, fugind în Uniunea Sovietică (în 1926), iar 
a doua pedeapsă i-a fost amnistiată prin Decretul nr. 1461/1929. În 
1934 Ana Pauker avea să revină în România, cu presupusul scop, după 
cum indică documentele Siguranţei, de a prelua conducerea organiza- 
tiei comuniste’. 


1. ANIC, fond 95, dosar 121315, ff. 184-185. 

2. ANIC, fond CC al PCR - Secția Organizatorică, dosar 131/1952, ff. 27-29. 
Scrisoarea Anei Pauker este publicată și în volumul editat de Mioara Anton 
şi Laurenţiu Constantiniu, Guvernaţi și guvernanți. Scrisori către putere 
(1945-1965), Polirom, Iaşi, 2013, pp. 333-341. 

3. ANIC, fond Procese întocmite de Organele Justiţiei, Siguranţei și Jandar- 
meriei pentru Comuniști, Militanţi ai Mișcării Muncitoreşti şi ai Organizaţiilor 
de Masă Revoluționare, 1917-1944 (în continuare fond 96), dosar 6589/1, £ 5. 

Arestarea 


Iulie 1935 a fost o lună nefastă pentru mișcarea comunistă din România. 
În mai puţin de o săptămână, cei mai importanţi lideri ai partidului 
şi ai organizaţiei de tineret au fost reţinuţi. Primele arestări au avut 
loc în noaptea de 7/8 iulie (Alexandru Drăghici și alți presupuși parti- 
cipanţi la Plenara CC al UTC), fiind urmate de cele din 9 iulie (Andrei 
Bernath, Estera Radosovețki şi Liuba Roitman)!. 12 iulie 1935 a fost 
data celor mai semnificative arestări operate de Siguranţă. Au fost 
reţinuţi atunci trei membri ai Secretariatului (Ana Pauker, Dimitrie 
Ganev, $mil Marcovici), precum şi Emanoil Kaufmann, gazda viitoru- 
lui ministru al Afacerilor Externe dintre 1947 şi 1952. A fost reținută 
şi soţia acestuia, care a fost eliberată în scurt timp. Ultimele arestări 
din lot au fost în 14 iulie 1935. La acea dată au fost ridicați lucrătorii 
dintr-o tipografie clandestină a partidului, printre care Ady Ladislau 
(cunoscut şi sub numele Vasile Mureșan), viitorul ministru adjunct al 
Afacerilor Interne (1953-1955), şi Samuel Krug?. Durata de o săptă- 
mână în care au fost realizate arestările i-a determinat pe avocaţii 
apărării să se gândească la rolul constituirii acestui lot şi la motivele 
pentru care arestaţii au fost judecați într-un singur grup. Presupuneau 
că la mijloc era o înscenare a Siguranţei. De ce nu au făcut autorităţile 
un proces al Secretariatului CC? Puteau la fel de bine să organizeze 
un alt proces al UTCdR, mai ales că cei mai mulţi dintre arestaţi pro- 
veneau din rândul membrilor mișcării comuniste de tineret. Sau poate 
gruparea tuturor acestora într-un singur lot corespundea perfect sco- 
pului autorităţilor, de a sublinia că doar străinii aderau la partidul 
comunist? Documentele vremii nu răspund însă la aceste întrebări 
ipotetice și este foarte posibil ca răspunsurile să nu iasă niciodată din 
sfera prezumțţiilor, mai mult sau puţin îndreptățite. 

Ceea ce ne spun documentele este modul în care a decurs arestarea 
acestora şi factorii care au favorizat reținerea lor. Din parcurgerea mate- 
rialelor arhivistice reiese în primul rând că arestările din iulie 1935 au 
fost rezultatul măsurilor de supraveghere a unora dintre cei 19 inculpaţi. 
În unele cazuri, acestea au început încă din 1930. Totodată, nici apor- 
tul informatorilor Siguranţei nu a fost neglijabil, cel puţin în privința 


1. Ibidem, ff. 7, 83. 
2. ANIC, fond 96, dosar 6589/1, f. 118 bis. 

reţinerii membrilor Secretariatului PCdR. În același timp, la arestările 
din iulie 1935 a contribuit şi aparenta colaborare, cel puţin din punctul 
de vedere al informaţiilor primite, dintre structurile de poliţie româ- 
nești şi cele străine, în special cele din Cehoslovacia. Acestea au trans- 
mis în România rapoarte privind activitatea unora dintre comuniștii 
cuprinși în lotul celor 19, care se regăsesc în dosarul procesului doar 
într-o formă reprodusă. Avocaţilor li s-a părut suspectă absenţa docu- 
mentelor originale, întărindu-le convingerea că se aflau în fața unei 
potenţiale înscenări. Ei au cerut în repetate rânduri ca originalele mate- 
rialelor incriminatorii să le fie puse la dispoziţie, dar acuzarea a refuzat. 
Rapoartele Siguranţei şi cele ale procesului prezintă propria versiune 
asupra activităţii şi faptelor celor arestaţi în cursul lunii iulie. Ele insistă 
asupra intensificării acţiunilor derulate de partidul comunist atât prin 
reprezentanţii lui direcți, cât şi prin organizaţiile camuflate. 

De asemenea, primele arestări operate în grupul comuniștilor con- 
duşi de Ana Pauker au fost facilitate şi de neatenția unora dintre ei în 
ceea ce priveşte propria conspirativitate, deși erau școliţi în activitatea 
clandestină chiar la Moscova. Prin traseele lor frecvente de la un comu- 
nist la altul, fără să se asigure că nu sunt urmăriți, au condus la reţi- 
nerile din noaptea de 7/8 iulie 1935. Este cazul a două persoane cu 
state vechi în mişcarea comunistă. 

Primul este Andrei Bernath, tatăl natural al diplomatului comunist 
Mircea Răceanu (condamnat la moarte în 1989, sub regimul lui Nicolae 
Ceauşescu), menţionat în documente sub mai multe nume conspirative 
(Andor Bernard, Sami sau Vas). În 1935, acesta era un tânăr tâmplar 
în vârstă de 27 de ani, absolvent a două clase de liceu, dar şi al Şcolii 
Leniniste de la Moscova. Conform documentelor, fusese trimis de 
Comintern cu scopul de a reorganiza mişcarea comunistă de tineret 
de la noi după arestările din anii precedenţi. În acel an fatidic pentru 
mișcarea comunistă din România, era unul dintre conducătorii UTCĂR. 
Informaţiile obţinute din supravegherea lui au condus nu doar la ares- 
tarea unor participanţi la Plenara CC al UTCdR din 5-7 iulie 1935, 
desfășurată chiar la domiciliul său din Bucureștii Noi, ci şi la desco- 
perirea unei tipografii clandestine. Aceasta funcţiona în locuința comer- 
ciantului Samuel Krug, un alt inculpat’. 

A doua persoană a cărei supraveghere a condus la noi arestări a fost 
Estera Radosoveţki (viitoare Stela Moghioroș), care avea vârsta de 26 de 


1. ANIC, fond 96, dosar 6589/1, ff, 4-6, 

ani în 1935. Născută pe 4 aprilie 1909 la Tighina, era absolventă a 
Facultăţii de Litere şi lucra în Bucureşti ca legătoare de cărți. Docu- 
mentele procesului, care preiau informaţiile culese de Siguranţă, o descriu 
drept „una dintre personalitățile de seamă din rândurile inculpaţilor 
de astăzi”. Aceleaşi surse o portretizează drept „acea care a pus în 
mâinile Sigurantei Generale firele organizaţiei revoluționare a incul- 
paţilor de azi”, nu însă în sensul de a fi fost informatoare a instituţiei. 
Motivul acestei afirmații era cu totul altul. După descoperirea în locu- 
ința ei din strada Lucaci nr. 105 a unor manifeste comuniste, aceasta 
a fost meticulos supravegheată de autorităţi. Interesul arătat ei era 
determinat şi de faptul că era percepută drept una dintre persoanele 
ce asigurau legătura PCR cu „organizațiile comuniste din străinătate”, 
Potrivit documentelor, „făcea parte din biroul politic al aşa-zisului 
partid comunist român”, iar una dintre misiunile ei consta în „trimi- 
terea rapoartelor şi primirea instrucţiunilor de la Komintern”. Conform 
lui Stelian Tănase, între anii 1931-1933, viitoarea soţie a lui Alexandru 
Moghioroş activase în Berlin, iar în momentul reţinerii deţinea cali- 
tatea de membră în Biroul Politic al CC al UTCdR. 

Revenind la Andrei Bernath, documentele menţionează că în iulie 
1935 locuia pe strada Bucureștii Noi, unde în zilele de 5-7 iulie a avut 
loc Plenara CC a UTCdR. Aici Siguranţa a plasat un post de observa- 
ţie, care a reținut și a înregistrat toate mişcările şi deplasările sale. Din 
respectivele înregistrări reiese că, în cursul zilei de 5 iulie, Andrei 
Bernath a avut o activitate intensă. El s-a întâlnit iniţial cu Alexandru 
Moghioroş la domiciliul acestuia din strada Precupeţii Vechi nr. 6. 
Casa în care locuia acesta din urmă îi aparţinea lui Grumberg Leizer 
(Griimberg Lazăr), cunoscut în ilegalitate sub pseudonimul „Octav”, 
Avea să fie şi el judecat în procesul celor 19, pentru că participase la 
Plenara CC al UTCdR, deşi a susținut că la data desfășurării ei nu se 
afla în Bucureşti. Seara, în jurul orelor, 21.00, Bernath s-a întâlnit cu 
leneș Herbach, undeva pe strada Niculcea. De aici, cei doi au mers la 
locuinţa sa din strada Bucureştii Noi. Casa în care locuia aparținea 

| soțiilor Ştefan și Ana Csaszar, alţi inculpaţi din lot. La domiciliul lor 
au venit în cursul nopții circa 20 de persoane. Dintre aceştia, Siguranţa 
i-a identificat pe Alexandru Moghioroș, Ernest Schon, Liuba Roitman, 
Estera Radosoveţki şi Alexandru Drăghici!. 

În 1935, Alexandru Moghioroș era unul dintre liderii organizației 
locale, cunoscut în subterana comunistă sub numele „Balogh Iosef” 


1. Ibidem, ff. 7, 83, 86. 

sau „Tell? Alexandru Moghioroş s-a născut pe 23 octombrie 1911 în 
Salonta Mare. După ce a terminat cinci clase primare şi şcoala de 
ucenici de trei ani, a lucrat în localitatea natală, calificându-se în pro- 
fesia de lăcătuş mecanic. În 1929 s-a stabilit în Braşov, unde s-a anga- 
jat la fabrica de mașini Frații Schiel. Potrivit propriilor declarații de 
după 23 august 1944, în acea perioadă a intrat în contact cu mişcarea 
comunistă, aspect concretizat prin încadrarea sa într-o celulă a tine- 
retului comunist din Braşov. În scurt timp a fost numit secretar al 
Comitetului UTC din orașul de sub Tâmpa. Arestat pentru prima dată 
în 1931, a fost eliberat din lipsă de probe. Reîntors în Salonta Mare 
pentru a-și pierde urma, a fost numit în 1932 instructor de partid în 
regiunea Cluj, fiind cooptat în luna noiembrie a aceluiaşi an ca mem- 
bru în CC al UTC. În 1934 a fost delegat să participe la Plenara Inter- 
naționalei Tineretului Comunist. Descoperit de poliția cehoslovacă, a 
fost arestat şi ţinut pentru câteva luni în Cehoslovacia, după care a fost 
predat autorităţilor române. După întoarcerea în România, a fost trimis 
la Moscova pentru a urma o şcoală de cadre, unde a poposit timp de trei 
luni. La revenirea în ţară, a activat în conducerea organizației de tineret, 
fiind arestat pe 7 iulie 1935. În autobiografia din 18 septembrie 1944, 
a menționat că arestarea sa a fost determinată de provocatorul „Păsărică”, 
dar şi de lipsa unor „măsuri de conspirație”. 

Pe întreaga durată a desfășurării plenarei, locuinţa lui Andrei Bernath 
a fost monitorizată de Siguranță. Documentele confiscate ulterior arată 
că plenara a fost extrem de importantă pentru mişcare. Conform ordi- 
nii de zi, au fost discutate măsurile pe care intenționau să le între- 
prindă tinerii comuniști în vederea lărgirii rezervei de resursă umană. 
Principalul scop pe care şi-l propuseseră consta în câştigarea de noi 
aderenţi proveniți din rândul altor categorii sociale (militari, femei, 
copii, ţărani). Pentru realizarea acestui deziderat, erau propuse mai 
multe strategii. Una dintre ele consta în intensificarea activităţii depuse 
de membrii de partid infiltraţi în sindicate. Ei urmau să se implice în 
atragerea şi angrenarea muncitorilor şi sindicaliștilor în activităţile 
sportive şi culturale, pentru ca sub această mască să se realizeze îndoc- 
trinarea lor regulată și ulterior recrutarea lor ca membri de partid. 
O altă strategie viza specularea contextului intern şi extern existent. 


1. ANIC, colecția Dosare de partid ale membrilor de partid cu stagiu în ilega- 
litate care au încetat din viață (în continuare colecția 53), dosar M-198, 
ff. 2-3, 

Membrii organizaţiei de tineret își propuseseră promovarea unui dis- 
curs împotriva războiului, precum și în favoarea politicii frontului 
popular (încheierea de alianţe electorale cu alte partide de stânga). 

Din documentele confiscate de Siguranţă rezultă următoarea ordine 
de zi a Plenarei din 5-7 iulie 1935: 


1. Introducere în şedinţa plenară. 2. OETR şi legea paramilitară. 3. Acti- 
vitatea antirăzboinică şi antifascistă. a) Organizaţie vrăjmașe în unități. 
b) Antifascismul, femei, copii. c} Recruți - cazarmă. 4. Tactica Sindicală. 
a) Munca organizaţiilor reformiste. b) Culturale — sportive, 5. Național- 
revoluționarii şi țăranii. 6. Sarcinile concrete. a) Frontul unic. b} Metode 
de organizare ale acţiunilor. c) Forme organizatorice. d) Rolul celulelor!. 


Primele descinderi ale Siguranţei au avut loc în seara zilei de 7 iulie, 
ora 22.00. O relatare a acesteia se găsește într-unul dintre documentele 
de arhivă; reiese că unii participanţi, printre care şi Andrei Bernath, 
au reușit să scape, întrucât „au simţit că sunt urmăriţi şi au putut să 
dispară înainte de a fi prinşi”. Marele succes al operaţiunii Siguranţei 
a constat în descoperirea unui impresionant material propagandistic. 
Acesta a constituit una dintre dovezile incriminatorii folosite de acu- 
zare în timpul procesului. Materialul descoperit cuprindea „manuscrise 
conţinând circulări comuniste directive în legătură cu organizarea [par- 
tidului comunist], rapoarte despre mișcarea comunistă, inventare în 
care se specifică materialul revoluţionar comunist [...] precum şi ordi- 
nea de zi [...]?. 

Andrei Bernath a fost arestat în seara zilei de 9 iulie, orele 18.00, 
pe şoseaua Jianu, împreună cu Estera Radosoveţki și Liuba Chişinevschi?. 
Aceasta din urmă era la acea dată unul dintre instructorii UTCdR. 
Ea şi-a povestit activitatea din ilegalitate, inclusiv reținerea din 1935, 
într-o autobiografie scrisă după 23 august 1944. Documentul este unul 
tipic pentru trecutul foştilor itegaliști care ulterior au făcut carieră şi 
merită, din acest punct de vedere, să fie reprodus integral: 


M-am născut la Tighina în anul 1911. Tatăl meu era un mic comerciant, 
mama casnică. Nici tata şi nici mama n-au făcut niciun fel de politică. 
Suntem 6 surori şi 2 fraţi, dintre cari 3 surori şi un frate pe care aproape 


„ ANIC, fond 96, dosar 6589/1, f. 84. 
Ibidem, £ 7. 
3, Ibidem, f. 83. 

nu-i cunosc, căci au plecat de acasă încă din 1918-1923. Pe la vârsta de 
11 ani am luat parte la organizaţia sionistă „Haşomer Haţair” până la 
15 ani. Prima dată când am fost arestată de Siguranţă aveam vârsta de 
14 ani. A fost căutată sora mea şi neputând s-o găsească m-au arestat pe 
mine să spun unde este, Am ştiut unde este, dar n-am spus nimic, după 
câteva ceasuri mi-au dat drumul. La 15 ani am intrat la un atelier de 
legătorie de cărţi, ca ucenică. În urma influenței de acasă unde domnea 
un spirit de mare dragoste pentru US, ca şi pt. Partidul Comunist (suro- 
rile fiind comuniste), am hotărât împreună cu doi băieţi, prieteni tot 
lucrători, să ieşim din organizaţia sionistă. În 1926 am ieşit din organi- 
zaţie, am vrut să devenim tineri comunişti, dar în oraş în urma unor 
căderi nu era organizaţie. Noi trei discutam diferite chestiuni politice 
privind mişcarea muncitorească, fără să avem legătură cu cineva. În orga- 
nizaţia sionistă am refuzat să mai intrăm. În 1927 am fost primită în 
UTC constituind prima celulă în oraș, după cădere. Eu am fost secretara 
celulei. În 1930 am fost trimisă din partea Regionalei UTC-ului la Ismail, 
unde am lucrat ca secretara comitetului județean al UTC-ului, fiind şi 
reprezentanta UTC-ului în județeana partidului. Atunci am fost primită 
in partid (1930). După o lună de zile am căzut, la Siguranţă n-am dat 
nicio declaraţie. La închisoare fiind m-am căsătorit cu loşca. După ieşirea 
din închisoare am lucrat în regionala UTC-ului din Basarabia. Din cauza 
provocatorului „Iolstăi” din Chişinău am fost arestată. După câteva zile 
de deţinere, negăsind la mine nimic, mi s-a dat drumul. Am fost trimisă 
la București, de unde am plecat în Moldova ca secretară a UTC-ului. 
Aici am avut o mare greșeală, făcând o abatere avantgardistă [avangar- 
distă] (Curentul avantgardist a fost pe atunci f. răspândit în rândurile 
UTC). În urma acestei greșeli, CC al UTC-ului a hotărât scoaterea mea 
din conducere şi punerea la munca de jos. Eu am recunoscut greşeala, 
rămânând să arăt această recunoaștere în practică. Am lucrat în organi- 
zaţia de massă Ajutorul Muncitoresc Român. După vreo 8 luni, având 
loc la Bucureşti un activ al UTC-ului, am fost chemată și repartizată la 
munca sindicală. În timpul luptelor din Februarie am fost secretara comi- 
siei sindicale a tineretului. În 1933 am fost arestată. La Siguranță n-am 
dat nicio declaraţie. Am stat în închisoare 1 an şi 2 luni. După eliberare 
am fost trimisă ca instructor al CC UTC la Constanţa. Între timp am 
mai fost arestată la Galaţi din cauza provocatorului Pârgaru. După 2 zile 
mi s-a dat drumul şi altă dată am fost luată depe stradă, în Bucureşti, 
de un agent care mă cunoștea. Nedând nicio adresă la Bucureşti, am fost 
trimisă la urmă la Tighina, de unde m-am întors imediat. Am luat parte 
la plenare UTC (1935). În urma unei provocări, au căzut mai mulți tovarăşi, 
între cari și eu, Căderea mea se datorează urmăririi unei tovarăşe. La 
închisoare s-a stabilit că eu n-am fost urmărită ci tovarăşa [Stela Moghioroş], 

care a venit la întâlnirea cu mine. Am fost arestată în 1935 şi condamnată 
la 9 ani şi 9 luni, dintre cari am făcut 9 ani şi 3 luni. În închisoare am 
fost în diferite rânduri secretara celulei ori a colectivului. Ultimul an am 
fost secretara celulei. Afară de devierea avangardistă din 1933, pentru 
care am fost sancționată cu punerea la muncă de jos, n-am avut nicio 
altă pedeapsă de partid’. 


12 iulie 1935 a fost data reţinerii a trei dintre membrii Secretariatului 
PCdR: Ana Pauker, Dimitrie Ganev şi Şmil Marcovici. În ziua respec- 
tivă, Siguranţa a primit o informaţie conform căreia în locuinţa din 
strada Ion Țăranu nr. 18 aveau loc „consfătuiri clandestine ale comu- 
niştilor”. Pentru a verifica acest „pont, comisarul Nicolae Turcu a dis- 
pus instituirea unui post de observaţie la adresa de mai sus, format 
din „detectivii Lepădatu Harlambei, Belderof Dobre şi Grigore Marin 
din Direcţia Generală a Poliţiei, cu scopul de urmări și identifica pe 
comuniştii ce frecventează această locuinţă”. În jurul orei 23.00 au 
intrat în locuinţa conspirativă trei persoane, identificate ulterior drept 
Ana Pauker, $mil Marcovici şi Dimitrie Ganev. Anunţat asupra acestui 
lucru, comisarul Nicolae Turcu s-a deplasat în strada Ion Ţăranu nr. 18, 
ajungând chiar în momentul când aceștia părăseau casa conspirativă. 
Cei trei au fost prinși în „strada Arionoaiei colț cu Antim'?. Surpriza 
autorităților a fost să descopere că una dintre reţinute, ce avea o carte 
de identitate cu numele Maria Grigoraș, era cunoscuta comunistă Ana 
Pauker. Despre ea se credea că fusese „otrăvită dându-i-se în mâncare 
o otravă care ucide lent, ca una ce fusese bănuită că ar face parte 
dintr-un nucleu antistalinist”?. Cel puţin asta era versiunea lansată de 
Comintern, care urmărea, după cum avea să se constate ulterior, să 
adoarmă vigilenţa Sigurantei. 

Reţinerea șefilor partidului comunist nu a fost lipsită de incidente. Ana 
Pauker a fost împuşcată în coapsă, iar comunistul de origine bulgară în 
picior. Despre acest incident există mai multe versiuni. Siguranţa a 
prezentat împuşcarea lor ca fiind accidentală, determinată de rezistenţa 
opusă la arestare: 


Înainte de a fi arestaţi cei trei, adică: Ana Pauker, Marcovici Smil și 
Dimitrie Ganev-Verbanov, au voit să fugă cu o maşină care însă a putut 


1. ANIC, colecţia 53, dosar C-78, vol. 1, fE. 6-6v. 
2. ANIC, fond 96, dosar 6596, f. 1. 
3. Ibidem, f. 15. 

fi oprită de personalul Siguranţei ce executa urmărirea, cu această ocazie 
Dimtrie Ganev Verbanov, voind să facă uz de revolver, şi intrând în luptă 
cu agenții au fost răniţi superficial în regiunea parietală; totodată, un 
ricoșet a perforat coapsa stângă a Anei Pauker, gloanţele pătrunzând în 
cea dreaptă și oprindu-se acolo [subl. în original)". 


Ana Pauker avea însă propria versiune asupra împuşcării sale, sus- 
tinând că s-a urmărit asasinarea ei: 


Cred că am fost împuşcată cu intenţia de a fi ucisă. [...] Şi acest lucru 
a fost dovedit de faptul că, atunci când am părăsit clădirea Siguranţei 
pentru a merge la Consiliul de Război inspectorul de poliție Turcu mi-a 
spus: „Agentul care te-a împuşcat a fost un idiot că nu te-a împuşcat 
direct în inimă. lar dacă mai cazi o dată în mâinile mele, te voi împușca 
mortal”. 


Cel care îi împușcase avea să fie ulterior identificat ca fiind detec- 
tivul de origine bulgară Belderof Dobre’, după cum rezultă dintr-un 
raport al comisarul Nicolae Turcu din 21 iulie 1935. Varianta împuş- 
cării accidentale a celor doi lideri comuniști se regăseşte şi la Stelian 
Tănase‘. După 23 august 1944, Belderof Dobre avea probabil să regrete 
participarea la această misiune: pe 23 ianuarie 1954, a fost condamnat 
pentru „crime împotriva umanităţii”, după ce timp de şase ani fusese 
internat administrativ; motivul indicat în fişa lui matricolă penală era 
că „a aplicat tratamente neomenoase elementelor comuniste”. Iniţial a 
fost condamnat la 25 ani de temniţă grea, pentru ca ulterior pedeapsa 
să-i fie redusă la 18 ani de închisoare. A fost grațiat și eliberat din 
detenţie prin Decretul Consiliului de Stat nr. 291/1961. 


1. Ibidem, f. 8 

2. Apud Robert Levy, op. cit., p. 47. 

3. „În momentul arestării, cei trei comuniști fiind somaţi, au opus rezistență 
şi Dimitrie Ganev Vasile intrând în luptă cu agenţii a fost rănit superficial 
în regiunea parietală stânga, în care timp revolverul detectivului Belderof 
Dobre luând foc, glontele a ricoşat perforând coapsa stângă a comunistei 
Ana Pauker. Dimitrie Ganev Vasilev vroind să facă uz de armă a fost 
împiedicat de rezistența detectivilor şi în întunericul nopții a isbutit să 
arunce revolverul ce-l purta asupra sa și care căutat fiind, nu a fost găsit.” 
ANIC, fond 96, dosar 6589, f. 1. 

4. Stelian Tănase, Clienţii lw Tanti Varvara: istorii clandestine, ediţia a II-a, 
Humanitas, București, 2008, p. 251. 

Percheziţionată în aceeași zi, asupra Anei Pauker au fost găsite şi confiscate 


următoarele documente alcătuite din circulări, instrucţiuni şi directive 
referitoare la organizarea şi îndrumarea mişcărei clandestine comuniste 
din România: 

Un manuscris intitulat „Venituri și cheltuieli pe luna iunie”, reprezentând 
conturile de gestiune referitoare la finanțarea mișcărei clandestine comuniste 
în România, semnat WALTE și datat 7/VII/935. // Una notiță intitulată 
„Luna iunie 1935”, reprezentând suma de lei 42.800 distribuită organizaţiu- 
nilor comuniste menţionate în această notă. // Una notiță reprezentând 
un cont în sumă de 20.000 lei distribuită organizaţiunilor comuniste, 
datat 6 iunie 1935 și 10 iulie. // Două notițe scrise cu creionul în care 
se menționează adresele IENTI str. Buciumului Nr. 15 şi GANEA KOTIC 
închisoarea militară Corpul 4. // Una notiță reprezentând diverse conturi 
bănești în sumă de 11.100 cu adnotaţia - Luni, Joi, 10-2, str. Berde. B. 
» Argus” etc. // Un manuscris cu cerneală cifrat care începe cu data 11/VII/35 
şi semnat cu drag George, care tratează despre atribuțiunile date membri- 
lor comuniști. // Un manuscris cu cerneală reprezentând texte cifrate. // 
Un manuscris datat 7 iulie 1935 şi semnat cu salutări comuniste TARAS, 
reprezentând un raport despre mișcarea comunistă în diferite localități. // 
Două exemplare manuscris semnate M. datate 1 martie 1935, adresate 
către CC al PCR tratând despre mişcarea comunistă pe linie sindicală 
revoluționară. // Două manuscrise cu textul cifrat datate 24/111/935 adre- 
sate către 1278.2778 înţelegându-se din conţinutul necifrat că este vorba 
de un raport referitor la mişcarea clandestină, iar cifrele reprezintă numele 
oamenilor clandestini. // Un manuscris alcătuit din cinci file care tratează 
despre mişcarea Ajutorului Roșu în România. // Un manuscris datat 8/1V/1935 
către CC al PCR, tratând chestiunea înființărei unui birou juridic pentru 
cercetarea căderilor și semnat cu salutări comuniste. // Manuscris intitulat 
„Raportul org. din Buc. a PCR asupra activităței desfășurate dela mijlocul 
lunei maiu până la sfârşitul lunei iunie 1935 semnat Vişan secretar” // 
Suma de lei 3.500 (trei mii cinci sute) care este rămasă din fondurile parti- 
dului comunist, întrucât după cum rezultă din corespondența menţionată 
mai sus, numita Ana Pauker este aceia prin care se finanţează mișcarea. 
/! Un carnet de identitate eliberat de Poliţia oraşului Piatra Neamţu pe 
numele GRIGORAŞ MARIA sub Nr. 5732 din 15 octombrie 1934 sub 
numele căreia Ana Pauker îşi ascundea identitatea!. 


Dacă gazda, Emanoil Kaufman, era la data reţinerii un simplu membru 


al partidului comunist, ceilalți doi erau persoane recunoscute pentru 
activitatea lor comunistă. Reţinerea lor a fost primită cu satisfacție de 


1. ANIC, fond 96, dosar 6596, ff. 2-2v. 

autoritățile vremii. Aparent, această recunoaștere ar fi determinat supra- 
vegherea lui $mil Marcovici, după ce fusese eliberat dintr-o detenţie 
anterioară, în cursul anului 1929!. Urmărirea lui ar fi condus şi la 
reținerea colegilor săi din Secretariat. Stelian Tănase susține însă că 
arestarea lor s-ar fi datorat unui informator al Siguranţei, Nicolae Pârgaru, 
care era şi el membru în Secretariat. Această variantă fusese exprimată 
încă din 1955 chiar de Emanoil Kaufman, singurul din lotul celor 19 
care şi-a scris memoriile la solicitarea partidului. După 23 august 1944, 
comuniştii aveau să se răzbune pentru intrarea lui în solda Siguranţei. 
Nicolae Pârgaru a fost ucis în 1946, chiar în sediul partidului din Aleea 
Alexandru nr. 23, şi aruncat într-o groapă comună, alături de Petre Melinte 
şi Ştefan Foriş?. 

De origine evreiască şi de profesie tâmplar, $mil Marcovici s-a năs- 
cut pe 23 aprilie 1994 la Iași, unde a și absolvit trei clase primare. În 
1917, în timp ce era soldat în Regimentul 13 Infanterie „Ștefan cel 
Mare”, a dezertat şi s-a refugiat la Odessa?. Aici a intrat în Batalionul 
Revoluționar Român condus de Cristian Racovski. Fuga din România 
i-a adus şi o primă condamnare de trei luni pentru dezertare. Revenit 
în vara sau toamna lui 1918 în România, a fost arestat de plutonierul 
Bălan din regimentul său, dar „care în schimbul unor beneficii mate- 
riale îl lasă în libertate”. La scurt timp a fugit din nou în Odessa, unde 
a lucrat ca tâmplar. În iulie 1919 a sosit în România sub numele fals 
Iosif Moraru, având misiuni de curierat, dar și sarcina de a asigura 
legătura între comuniștii din România şi cei din Rusia. Ca trimis al 
acestora din urmă, le-a adus comuniștilor români importante sume de 
bani, care au fost folosite la amenajarea unei tipografii ilegale în Şoseaua 
Vitan şi la tipărirea de manifeste. În următorul an a făcut frecvent 
naveta între București și Rusia. În 1919 a primit o condamnare în 
contumacie. Capturat în 1920, a fost încarcerat la Jilava, de unde a 
evadat pe 2 decembrie în același an „prin coruperea santinelei”, împre- 
ună cu alți deținuți comunişti. El mai este indicat ca membru al unui 
birou de spionaj cu centrul în Elveţia, ce avea ca misiuni culegerea de 


_ 


. „Procesul Anei Pauker şi al celor 18 comunişti”, Universul, 19 iunie 1936. 
2, Stelian Tănase, op. cit., p. 252. O biografie a lui Pârgaru a fost publicată 
de Mihai Burcea şi Marius Stan în articolul „Informatorii comuniști ai 
Siguranţei. Studiu de caz: Nicolae Pârgaru”, accesibil online la http://www. 
militiaspirituala.ro/investigatii/lista-lui-secu/detalii.html?tc_ttnewslti_news] 
=406&cHash=5f42ea4acb3677014b4b762718611f9f, accesat în iunie 2014. 

3. ANIC, fond 96, dosar 6589/1, f. 38. 

„informaţii militare din România”. După evadarea din închisoare s-a 
refugiat în Rusia, unde a urmat cursurile unei şcoli politice. Revenit 
la sfârşitul anilor 1920 în ţară, a fost arestat, dar eliberat în baza pre- 
vederilor Decretului nr. 1467/1929. 

Dimitrie Ganev era şi el un important lider al comuniştilor la data 
arestării sale, făcând parte din gruparea comuniștilor bulgari ce activau 
în România. Născut pe 28 octombrie 1898 in comuna Grădeţ, judeţul 
Burgas, Bulgaria, a absolvit liceul la Sofia. Între 1921 şi 1923, a lucrat 
ca învățător, iar în anii 1923-1925 a fost comis-voiajor la un magazin 
din capitala bulgară!. La mijlocul anilor 1920 a venit la Bucureşti, sub 
motivul continuării studiilor. A mai fost condamnat în contumacie la 
5 ani de închisoare corecțională de Tribunalul Caliacra, în cursul anu- 
lui 1932. Documentele Sigurantei îl portretizează drept unul dintre cei 
mai periculoși comuniști, ce purta în permanență două pistoale şi „era 
supravegheat de diferiţi adepţi pentru a nu cădea în mâinile poliţiei 
românești”. Pe lângă calitatea sa de comunist, mai avea una: era şi 
membru al DRO (Organizaţia Revoluționară din Dobrogea), care milita 
pentru separarea acelei provincii de România. 

Atât asupra lui Șmii Marcovici?, cât şi asupra lui Dimitrie Ganev? 
au fost găsite numeroase documente ce aveau să fie folosite ca dovezi 


1. Ibidem, f. 50. 

2. Asupra lui $mil Marcovici au fost găsite următoarele documente: „Un 
carnet de identitate nr. 4938 din 21 octombrie 1933 eliberat de primăria 
sectorului 2 Negru Municipiul Bucureşti pe numele Marcovici Smil, 2. Una 
notiță de culoare roşie reprezentând diferite însemnări cu cheltueli bănești. 
3. Patru foițe de hârtie subțire in care este scris un raport despre căderea 
organizației comuniste din Soroca. 4. Două exemplare brosura intitulată — 
«Scrisoare deschisă către toţi membrii de partid și ai UTC către masele 
exploatate și asuprite din Dobrogea», apărută în editura comitetului regi- 
onal din Dobrogea al partidului comunist din România în iulie 1935. 5. Un 
manuscris cu creionul intitulat «Declaraţie» datată 1935.22.VI. organiza- 
țiunilor Ajutorului Roşu din România. 6. Un manuscris din trei file inti- 
tulat - «Circulara către toate colectivele revoluționare din închisori, către 
toţi revoluţionari|i] închiși». 7. Un manuscris din cinci file intitulat — 
«Rezoluţia Plenarei a H-a din maiu 1935», tratând despre instrucţiunile 
şi directivele date. 8. Suma de lei 4.000 (patru mii) provenită din fondul 
partidului comunist pentru finanțarea mișcărei clandestine revoluționare 
din România”. ANIC, fond 96, dosar 6596, ff. 44-44v., semnată M. Vasiliu. 

3. Asupra lui Dimitrie Ganev au fost găsite următoarele documente: „1. Un 
carnet de identitate nr. 201 din 1 noiembrie 1932 eliberat de primăria 
comunei Preselenţi, judeţul Caliacra pe nume COLEF IV IORDAN, de 

incriminatorii în timpul procesului. După reținerea lor, toţi membrii 
Secretariatului, inclusiv Ana Pauker, au fost supuși unui prim intero- 
gatoriu şi întrebaţi „despre faptele ce li se pun în sarcină”. Ei au refuzat 
însă să semneze procesele-verbale de percheziție, dar și „să facă orice 
mărturisire în cauză”, 

Ultimii arestaţi din lot au fost lucrătorii unei tipografii clandestine 
înfiinţate în aprilie 1935 pe strada General Cernat nr, 36. Dintre anga- 
jaţii acesteia au fost arestaţi Ady Ladislau, Donca Simo, Wilma Kajeso 
şi patronul imobilului în care funcționa aceasta, Samuel Krug. Tipografia 
a fost descoperită în urma supravegherii lui Andrei Bernath, cel care 
a şi oferit fondurile necesare pentru amenajarea ei. El s-a ocupat și de 


care susnumitul se servea în mișcarea clandestină pentru ascunderea iden- 
titäței sale. 2. Şapte notițe cu diferite însemnări de adrese și alte chestiuni 
comuniste. 3. Un manuscris intitulat - «Către consiliul general al sindi- 
catelor unitare din România», despre sarcinile mișcărei sindicale revolu- 
ţionare la căile ferate. 4. Un manuscris intitulat «Declaraţie», datat 8.111.935 
şi semnat T.S., privind chestiunea regimului din închisori. 5. Un manuscris 
alcătuit din optsprezece file, care tratează desbaterile conferinței organi- 
zaţiunilor comuniste din regionala Dobrogei. 6. Un manuscris din două 
file datat 22.V1.35. nr. 4 tratând despre situația politică şi economică din 
România, văzută prin prizma ideologiei comuniste, 7. Un manuscris cu 
nr. 4 datat 19.V1.1935 tratând despre politica României văzută prin prizma 
ideologiei comuniste. Manuscrisul are patru file. 8. Un manuscris intitu- 
lat - «Reeducarea tinerilor criminali în URSS» semnat MS, alcătuit din 
două file. 9. Trei exemplare din publicațiunea «SCÂNTEIA», organul cen- 
tral săptămânal al partidului comunist din România, apărută cu data iulie 
1935 ca număr festiv pentru 1 august când comuniștii pornesc la mani- 
festațiuni şi demonstraţiuni contra fascismului şi războiului. 10. Cinci 
exemplare manifestul semnat comitetul central al partidului comunist din 
România, datat iulie 1935 şi adresat către întregul popor muncitor dela 
oraşe şi sate. 1]. Un exemplar din broşura intitulată - «Chestiunea orga- 
nizatorică», apărută în editura partidului comunist din România în anul 
1931. 12. Un exemplar din broşura intitulată — «Sfârșitul stabilizărei capi- 
taliste», apărută în editura partidului comunist din România în anul 1933. 
13. Un exemplar din broşura intitulată - «Congresul al V-lea al partidului 
comunist din România», apărută în editura partidului comunist din România 
în anul 1932. 14. Suma de lei 21.000 care provine din fondurile partidului 
comunist pentru finanţarea mișcărei clandestine revoluționare în România. 
15. Un manuscris din trei file pe hârtie subţire datat 24.V1.35. tratând 
despre căderea organizaţiei partidului comunist din Capitală în luna 
noiembrie 1934”. Ibidem, ff. 75-76, 

selectarea angajaţilor. Arestarea lor a avut loc în după-amiaza zilei de 
14 iulie 1935, după cum reiese din interogatoriul unuia dintre tipografi, 
Ady Ladislau’, 


Ancheta şi interogatoriile 


Interogatoriile celor 19 au avut loc în perioada iulie-septembrie 1935. 
Cei mai mulți dintre arestaţi au refuzat să răspundă la întrebări, nere- 
cunoscând acuzaţiile aduse de autorităţi. „Lipsa de cooperare” a fost 
considerată de anchetatori o dovadă a vinovăţiei lor. În documentele 
generate în perioadă se consemnează că această atitudine era comună 
vechilor revoluționari. Comportamentul comuniştilor avea la bază 
instrucțiunile trimise de Secretariat membrilor şi simpatizanților, pe 
care Siguranţa le cunoștea cu siguranţă, dar și cunoașterea principa- 
lului act legislativ în baza căruia erau urmăriți, capturați şi condamnaţi 
(aşa-numita „Lege Mârzescu”). 

Spre exemplu, Ana Pauker a fost interogată în două rânduri, pe 
25 iulie și 17 septembrie 1935. Strategia ei de disculpare a inclus refu- 
zul de a răspunde la întrebările adresate de anchetatori, nerecunoaş- 
terea probelor administrate sau solicitările către anchetatori de a dovedi 
acuzaţiile ce îi erau aduse?. Răspunsurile oferite de ea relevă o persoană 
cu experienţă şi versată în astfel de interogatorii. Voi exemplifica prin 
interogatoriul din 25 iulie 1935, cu scopul de a vedea o parte dintre 
întrebările care i-au fost adresate și răspunsurile pe care le-a livrat 
anchetatorului ei. 


- În judecată ai mai fost dată? [...] 

- Am avut o condamnare în lipsă de 20 ani - nu ştiu pentru care motiv 
am fost însă amnistiată. Înţeleg ca atunci când mi se aduce o acuzare să 
mi se prezinte şi dovezile vinovăţiei mele. Altceva nu am de spus, 

- Aţi fost în legătură cu persoane și asociaţiuni cu caracter comunist din 
străinătate? 

- La întrebarea a doua înţeleg că de vreme ce este vorba de o acuzare ce 
mi se aduce de către justiţia militară ~ rolul acesteia este să dovedească 
[dacă] această acuzare este întemeiată. 


m 


„ ANIC, fond 96, dosar 6589/1, f. 7, 118b. 
2, Ibidem, f. 12, 

— Aţi primit instrucţiuni şi ajutoare sub diferite forme dela asemenea 
asociațiuni? 

- Răspunsul este același ca și la întrebarea a 2-a. 

- De unde aţi luat numele de Grigoraș Maria? 

- Nu am nimic de răspuns. 

- Ce v-a făcut să vă folosiți de un act de identitate pe numele de Grigoraş 
Maria? 

- Nici la această întrebare nu răspund. 

- Cunoaşteţi compunerea Comitetului Central secret de pe teritoriul 
Român? 

- Nu cunosc. 

- Cunoaşteţi pe Marcovici Smil zis Caril, zis Moraru, zis Schvartz, zis 
Ilie și pe Dimtrie Ganef Vasilief zis Golev Ivan Iordan? 

- Îl cunosc pe Marcovici fără toate zisurile. Pe Ganef l-am [cunoscut] 
atunci când agenţii Sigurantei l-au vârât într-un taxi de piaţă în care mă 
suisem eu în seara de 12 iulie 1935. 

- Arătaţi cu ce împrejurări aţi cunoscut pe Marcovici? 

- Îl cunosc demult şi nu ași putea spune împrejurările în care l-am 
cunoscut. 

- Cunoșşti pe Kaufman Emanoil zis Mihail? 

- Nu-l cunosc. 

— Aţi luat parte la întrunirile conspirative din str. loan Ţăranu nr. 18? 
- Nu. 

- În seara zilei de 12 iulie 1935 aţi fost arestată în momentul când ieşeaţi 
dela acea adresă? 

- Nu recunosc. 

- Arătaţi împrejurările în care aţi fost arestată? 

- Mă suiam într-o maşină taxi. În momentul acela când mă aşezam 
în mașină a fost vârât în mașină Marcovici, 4-5 agenţi au înconjurat 
maşina și au dat ordin să nu plece şoferul. În același timp agentul Budelof 
(Belderof] l-a adus pe acela de la care am aflat la Consiliu că se numeşte 
Ganef, iar din ordinul comisarului Turcu agentul Budelof a slobozit un 
glonţ de revolver rănindu-l la ochi pe Ganef, iar mie mi-a perforat picio- 
rul stâng, apoi glontele mi-a intrat în piciorul drept, unde se află şi astăzi. 
Cu maşina am fost adusă la siguranţă. Am fost arestată în Calea Rahovei 
colț cu Str. Antim. 

- Arătaţi ce aveţi de spus în legătură cu materialul referitor la finanțarea 
mișcărei clandestine revoluţionare din România găsit cu ocazia perche- 
ziţionării ce vi s-a făcut? 

- La mine nu s-a găsit niciun material. 


. ANIC, fond 96, dosar 6589, ff. 4-5. 

Au fost însă şi excepţii: Emanoil Kaufman şi Ady Ladislau. 

În cazul celui de-ai doilea, investigaţii ulterioare ale comuniştilor, 
după preluarea puterii, au indicat că fusese racolat ca informator de 
Siguranţa din Târgu Mureş. Din lectura documentelor perioadei reiese 
că recunoașterile primului ar fi fost rezultatul unor măsuri de „persu- 
asiune” din partea autorităţilor, care au utilizat inclusiv forţa fizică. 
El şi-a retractat ulterior declaraţia din iulie 1935, motivând că i-a fost 
smulsă prin bătaie. În cazul său există şi memoriile lui scrise în 1955. 
Acestea au fost redactate în același an în care fostul său coleg de lot şi 
ministru adjunct al Afacerilor Interne, Ady Ladislau, a fost îndepărtat 
din poziţia avută, iar ulterior „demascat” ca trădător al mișcării. Memo- 
riile lui Kaufman prezintă detalii despre copilăria sa, drumul său spre 
comunism şi procesul din iunie-iulie 1936. Ele reprezintă în același 
timp și singura „povestire din interior” despre acest proces pe care am 
identificat-o. Două menţiuni cu privire la sursele ce vizează biografia 
acestuia: i) în interogatoriile de la Siguranţă şi din timpul procesului, 
el a negat orice legătură cu mișcarea comunistă, cu excepţia celei dic- 
tate de interesele financiare (inducerea anchetatorilor pe o pistă falsă 
era însă una dintre strategiile folosite de cei arestaţi); ii) în același timp, 
negarea oricăror legături cu partidul reprezenta o instrucțiune după 
care se ghidau comuniștii şi simpatizanţii lor când ajungeau în deten- 
ţie. Aceasta reiese și din broșura „Ce trebuie să ştie orice revoluţionar”, 
în care se specifica conduita dezirabilă a unei persoane reținute: 


Niciodată să nu recunoşti că aparţii partidului sau faci muncă de partid, 
nici despre tine și cu atât mai mult despre alţi tovarăși, chiar dacă Siguranța 
este informată despre aceasta, sau posedă declaraţiile altor arestați. (...] 
Declaraţiile tovarășilor trebue să se mărginească la negarea acuzaților 
cari li se aduci. 


Detenţia în Bucureşti a celor 19 inculpaţi 


După o anchetă de 33 de zile, conform informaţiilor oferite de Emanoil 
Kaufman, inculpaţii au fost depuși pentru o zi la sediul garni- 
zoanei Corpului H Armată din București. De aici au fost transferați în 


1. ANIC, fond CC al PCR - Secţia Organizatorică, dosar 100/1932, f. 24. 

penitenciare, în vederea procesului programat să înceapă în ziua de 
27 februarie 1936. Bărbaţii au fost închiși la Jilava, iar femeile la 
Văcăreşti. Despre regimul comuniștilor şi preocupările lor în peniten- 
ciarele de mai sus s-au păstrat mai multe memorii ale acuzaților, răs- 
punsuri ale autorităților la cererile lor şi declaraţii ale martorilor 
acuzării în timpul procesului de la Craiova. Unul dintre ei a fost maio- 
rul Constantinescu, ajutorul comandantului Închisorii Militare Jilava. 
Declaraţiile sale, reproduse de presa vremii, incriminează comporta- 
mentul comuniştilor în perioada în care s-au aflat în unitatea sa. 

În timpul audierii sale din 17 iunie 1936, comandantul adjunct al 
Închisorii Militare Jilava a menționat că în perioada petrecută acolo 
comuniștii au scos chiar un ziar, numit Jilava roșie, dar şi că au încer- 
cat să-i corupă pe soldații din corpul de pază, indemnându-i la rebe- 
liune’, ori să solicite banii pentru „munca prestată”. Maiorul a precizat 
că doi dintre soldaţi, „Lupovici și Nachmansohn, au căzut în cursă, 
fapt pentru care au fost pedepsiţi”?. În timpul depoziţiei sale, unul 
dintre inculpaţi, Alexandru Drăghici, l-a învinuit că l-ar fi bătut. La 
această acuzaţie, comandantul a replicat că nu îşi amintea’. 

Unul din inculpaţii prezenţi în lotul celor 19 avea să-şi prezinte 
propria versiune asupra detenţiei de la Jilava în memoriile sale, redac- 
tate la solicitarea PMR în 1955. În cuprinsul acestora, el confirmă o 
parte dintre declaraţiile lui Constantinescu, dar prezintă şi o serie de 
informaţii despre restricţiile suferite de el şi ceilalți inculpaţi. Din rela- 
tarea lui aflăm că, ajunşi la Jilava, au fost supuşi celebrelor „contra- 
anchete”! prin care treceau majoritatea deținuților comuniști. Scopul 
lor era de a verifica comportamentul acestora în timpul cercetărilor 
de la Siguranţă, dar mai ales dacă printre ei se aflau informatori sau 
provocatori. Comuniștii aveau încă de pe atunci o obsesie legată de 
acest aspect, temându-se de infiltrarea unor agenţi ai autorităţilor. 
După 23 august 1944, ei se vor răzbuna pe unii dintre acești „trădători, 
maltratându-i sau omorându-i. Cât despre regimul de detenţie, el men- 
ționează că 


1. „Procesul Anei Pauker şi al celor 18 comunişti”, Universul, 19 iunie 1936. 

2. A. Constantinescu, „Procesul comuniștilor din Bucureşti la Craiova. 
Ziua XII. Şedinţa de dimineaţă”, Curentul, 20 iunie 1936. 

3. „Procesul antiiasciştilor”, Zorile, 19 iunie 1936. 

4. Pentru detalii, vezi Pavel Câmpeanu, Ceaușescu, anii numărătorii inverse, 
Polirom, Iaşi, 2002. 

la Jilava Í...] ni s-au făcut mari mizerii, nu ni s-a dat hrană, nu ni se 
permitea să ne plimbăm prin curte, nu ni se permitea să primim pachete 
şi nu aveam dreptul la vorbitor. Noi duceam lupta cu administrația mili- 
tară să ni se acorde drepturile de deţinuţi politici). 


Peste ani, în memoriile sale, el a confirmat acuzaţiile din timpul 
procesului, și anume continuarea propagandei comuniste în timpul 
detenţiei: 


La Jilava se ducea o muncă de educaţie comunistă cu noii sosiți, astfel 
că noi am început să învăţăm intens ceea ce ni se preda. Educaţia politică 
începea seara, după închidere, iar lectorii era tovarăși bine pregătiţi care 
ne educau în acelaşi timp şi din punct de vedere cultural. [...] Ridicarea 
nivelului cultural şi ideologic se făcea prin discuţii cu „prietenii” (cuvân- 
tul folosit în închisoare) şi încetul cu încetul oamenii începeau să înveţe, 
să prindă drag de acest lucru şi să-și găsească o preocupare utilă, pregă- 
tindu-se în felul acesta și pentru lupta internă din închisoare și pentru 
aceea din afară, atunci când se vor elibera?. 


Potrivit lui Kaufman, administraţia închisorii a încercat să împie- 
dice această formă de propagandă prin diferite măsuri. Ele au constat 
în izolarea liderilor, plasarea celor reţinuţi în procesul Anei Pauker în 
celule diferite, dar și interzicerea unor drepturi de care beneficiau deți- 
nuţii în acea perioadă: „vorbitoru!” sau dreptul de a primi alimente 
din afară. În același timp, pentru a afla planurile comuniştilor, admi- 
nistraţia a introdus printre comunişti „un provocator [...] care se dădea 
drept student şi informa siguranţa generală de toate mișcările noastre”. 
Acesta avea același nume cu unul dintre acuzaţi, Lazăr Grimberg. Comu- 
niştii au aflat că era unul dintre informatori dintr-o eroare a condu- 
cerii Închisorii Militare Jilava. În locul „provocatorului”, administrația 
l-a transferat la sediul Siguranţei pentru a raporta cele aflate pe comu- 
nistul cu același nume. La reîntoarcerea în penitenciar, adevăratul Lazăr 
Grimberg a relatat coacuzaţilor săi informaţiile aflate, şi anume că 
printre ei exista un informator cu acelaşi nume! Kaufman a mai rela- 
tat că unii dintre comuniști au fost trimiși la carceră după ce asupra 
lor au fost descoperite manifeste comuniste. 


1. ANIC, colecția 60, dosar 83/1955, f. 9. 
2. Ibidem, ff. 9-10. 

Ajunse la Penitenciarul Corecţional Văcăreşti, femeile din lot au 
reclamat tratamentul discreționar la care erau supuse. Sunt semnifica- 
tive în acest sens trei scrisori. Una îi aparține Anei Pauker și a fost 
adresată, pe 3 februarie 1936, prim-ministrului de la acea vreme, Gheorghe 
Tătărescu. Relatarea începe cu sublinierea faptului că arestarea ei din 
12 iulie 1935 a fost „făcută fără niciun motiv legal’, ea fiind doar „inceputul 
unui întreg şir de acte samavolnice, ilegale, acte de atentare la viaţa și 
libertatea mea”!. În opoziţie cu acuzaţiile ce le erau aduse de către 
autorități, ea susţinea că procesul său şi al celorlalți inculpaţi era un 
„proces de idei politice”, 

Cât despre detenţia propriu-zisă, Ana Pauker a subliniat imposibili- 
tatea exercitării unor drepturi, cum ar fi cel de a-și pregăti apărarea, dar 
şi refuzul administraţiei penitenciarului de a-i acorda accesul la ziare: 


În acest timp eu și ceilalți arestaţi politici în prevenție izolați, împiedicaţi 
de a avea contact cu viaţa politică, fără libertatea de a avea ziare, publi- 
caţii etc. Iar acum, chiar după terminarea instrucției, nu mi se dă posi- 
bilitatea de a avea presă şi întreg material necesar dela arestarea noastră 
până acum şi presa curentă, tot materialul inclusiv publicaţiile Inter- 
naţionalei Comuniste, publicaţiile comuniste din străinătate și din ţară — 
de care avem nevoe pentru apărarea noastră - aceasta cu atât mai mult 
cu cât publicarea celor din urină constitue unul din capetele de acuzare. 
Suntem împiedicaţi de a lua contact cu prietenii noştri politici, cu oameni 
politici și cu reprezentanţii presei, contact de care avem nevoe pentru a 
ne informa asupra situației politice. (După terminarea instrucției am fost 
împiedicată de a vorbi cu un ziarist, care m-a vizitat la închisoare. Tot 
după terminarea instrucției s-a incercat de a împiedica chiar pe unul din 
avocaţii mei de a lua contact cu mine). Suntem împiedicate de a avea 
întrevederi cu ceilalţi acuzaţi închiși la Jilava. În aceste condițiuni: deţi- 
nerea mea în stare de arest, fără tratamentul medical necesar, cu răpirea 
oricărei posibilităţi de pregătire a apărării mele, guvernul e răspunzător 
pentru simulacrul de judecată ce ni se pregăteşte şi care echivalează cu 
un al treilea atentat la viața şi libertatea mea’. 


Pe 6 februarie 1936, Ana Pauker și celelalte deținute au trimis o 
nouă scrisoare în care reclamau încălcarea aceloraşi drepturi, dar adre- 
sată preşedintelui Consiliului de Război al Corpului II Armată. Drept 
responsabil al acestor restricţii l-au indicat pe comandantul Penitenciarului 
1. ANIC, fond 95, dosar 121316, f. 149. 

2. Ibidem, ff. 149v-150, 

Văcărești, Constantin Boceanu, care refuza să le pună la dispoziţie actele 
ce le priveau. O ultimă scrisoare identificată datează din 17 februarie 
1936 și era adresată directorului general al Penitenciarelor şi Instituţiilor 
de Prevenţie, fiind semnată și de alte deținute comuniste aflate în aceeași 
unitate penitenciară. Ca şi in precedentele lor memorii, acestea l-au 
învinovăţit pe comandantul Penitenciarului Corecţional Văcăreşti de 
neacordarea drepturilor prevăzute de regulamente. Petiţionarele au 
menţionat şi tratamentul său abuziv, chiar și atunci când cereau să fie 
scoase la raport: „leşind la raport în faţa d-lui Director al Închisorii, 
nu suntem ascultate până la sfârșit, suntem date afară și chiar bruscate, 
cum a fost cazul Ofeliei Manole”. În finalul acestei noi reclamaţii, ele 
au cerut: 


a) Acceptarea cererilor noastre iscălite în mod colectiv, nefiind nicio lege 
care să interzică înaintarea unei cereri colective, atunci când chestiunile 
din cerere privesc deopotrivă pe semnatarii ei. Această măsură înseamnă 
răpirea dreptului elementar la reclamaţie. b) Acordarea vorbitorului şi 
în zilele de duminică pentru rudele noastre, care fiind ocupate toate 
săptămâna, au posibilitate să vină în alte zi. Acest drept ne-a fost răpit 
fără niciun motiv de către d-l Director în ziua de 16.11.1936, când n-au 
fost admise rudele noastre, chiar şi acele cari au avut permisiunea din 
partea Consiliului de Război. c) Dreptul de a primi ziare politice, noi 
fiind deţinute politice. d) Îmbunătăţirea hranei şi a pâinii. e) Mărirea 
rației de lemne, care este extrem de mică și darea rogojinilor pentru 
celulele cu ciment. Avem dintre [printre] noi grav bolnave: 2 bolnave de 
tuberculoză osoasă, cari stau în ghips; un copil de 4 luni; Ana Pauker 
împuşcată în picior și alte bolnave de plămâni, reumatism și inimă, sănă- 
tatea cărora este periclitată din cauza frigului. Faţă de această situaţie 
gravă de răpirea dreptului de reclamare și a nerezolvării cerințelor sus 
arătate, cerem instituirea imediată a unei anchete din partea Direcţiei 
Generale a Închisorilor!. 


La toate memoriile comunistelor, autorităţile au răspuns prin mai 
multe adrese oficiale, semnate de prim-comisarul regal Dumitru Bălşianu. 
Una dintre acestea este o notă din 28 februarie 1936 către Penitenciarul 
Văcăreşti, în care se spunea că, având în vedere statutul închisorii, 


Consiliul de Război al Corpului II Armată nu se poate amesteca în modul 
de conducere şi de administrare a unui Penitenciar care nu se află sub 


1. Ibidem, ff. 175-176. 

ordinele administraţiei militare. Ca atare suszisele nu se pot plânge aces- 
tui Consiliu de Război că nu li s-a înaintat cererea de dare în judecată 
pentru rănirea Anei Pauker şi Dimitrie Ganev Verbanof cu ocazia ares- 
tărei, libertatea de a primi presa și introducerea de gazete în interiorul 
închisorii’. 


În schimb, s-a menționat că au fost puse la dispoziția acuzatelor 
dosarele procesului, contrazicând versiunea acestora. Răspunsul prim-comi- 
sarului regal survenea după o adresă din 24 februarie 1936, în cuprinsul 
căreia acesta a indicat motivele pentru care cererile inculpatelor nu 
puteau fi îndeplinite. El a precizat în respectiva notă către Penitenciarul 
Văcăreşti că „regulamentele închisorilor” nu permiteau ca acuzaţii să 
primească „ziare, cărți şi publicaţiuni cu teze internaţionale comuniste”, 
dar și că „niciun text de lege nu prescrie că dacă sunt mai mulți acu- 
zaţi, trebue să li se înlesnească întrunirea laolaltă”. El a invocat şi un 
posibil pretext pentru care acuzaţii de la Văcăreşti şi Jilava nu se puteau 
întâlni pentru a-și pregăti apărarea, după cum au reclamat Ana Pauker 
şi celelalte inculpate: „Închisoarea Militară Jilava nu dispune de mij- 
loacele necesare de transport pentru a duce și aduce pe deținuții de la 
închisoare la Văcărești pentru întâlniri comune ori viceversa”, 

În această adresă, datată 24 februarie 1936, prim-comisarul regal 
răspundea și solicitării Anei Pauker de a-i fi permise întâlniri cu oameni 
politici şi ziarişti. El menţiona că aprobarea întâlnirilor ar fi însemnat 
încălcarea prevederilor regulamentare chiar de către cei care aveau ca 
primă îndatorire respectarea lor: 


Acuzaţilor din procesul Ana Pauker şi ceilalți nu li se poate permite 
întâlniri cu oamenii politici şi ziariștii, întrucât nu se poate deroga de la 
dispozițiunile închisorilor care nu prescrie asemenea vizite. Legătura cu 
aceştia o pot avea în ziua înfățișărei la proces, când îi pot asculta ca 
martori și ca atare [vor putea] convorbi cu ei prin întrebări pe care vor 
voi să le pună?. 


Pe 2 iulie 1949, directorul Penitenciarului Corecţional Văcăreşti, 
Constantin Boceanu, a fost arestat şi închis la Penitenciarul Târgșor, 
care la acea dată funcţiona ca loc de detenţie pentru foştii poliţişti şi 
pentru deţinuţii minori. Ulterior, a fost invinuit pentru „activitate intensă 


1. Ibidem, £. 217. 
2. ANIC, fond 96, dosar 6593, f. 64. 

contra clasei muncitoare”. Motivul precizat în fişa lui penală era că „în 
anul 1930, fiind Director la penit. Văcăreşti a bătut pe un deţinut”. De 
un tratament similar a beneficiat și prim-comisarul regal D. Bălşianu. 
La fel ca directorul Penitenciarului Văcărești, acesta a fost arestat și 
condamnat după 23 august 1944, dar pentru „crime de război” şi „crime 
impotriva umanității”. Motivul invocat în fişele penale identificate era 
aplicarea legislaţiei cu „caracter social și politic”?, 


Procesul Anei Pauker la Bucureşti 


Prima zi a procesului, 27 februarie 1936, la Consiliul de Război al 
Corpului H Armată Bucureşti, s-a desfășurat într-un climat de maximă 
siguranță. Procesul s-a judecat la acest tribunal deoarece în Bucureşti 
a fost prelungită starea de asediu (pe 30 decembrie 1935). Autorităţile 
au luat măsuri de vigilență sporite pentru preîntâmpinarea „oricăror 
incidente cu prilejul judecării acuzatei Pauker şi alții”, temându-se de 
organizarea unor proteste ale comuniștilor în faţa instanţei de judecată, 
dar şi de posibile tentative de evadare ale inculpaţilor. 

În același timp, erau la curent cu intenția comuniștilor de a trans- 
forma acest proces într-un mijloc de propagandă şi de diseminare a 
„ideilor comuniste”, În acest sens, au fost dispuse patrulări periodice 
în faţa Consiliului de Război „pentru a nu permite aglomerări de per- 
soane”, Consiliul a mai solicitat ca Regimentul de Jandarmi Pedeştri 
să îi pună la dispoziţie două plutoane, cu scopul de a fi folosite la 
escorta acuzaților, la patrulări în jurul locului de judecată, dar şi ca 
trupe de manevră în cazul apariţiei unor busculade. De asemenea, 
intrarea în clădirea Consiliului se realiza doar prin punctele de control 
riguros păzite de soldaţi şi jandarmi. La poarta principală se afla „un 
cordon de jandarmi cu un plutonier de la Consiliu și doi comisari” 








1. AANB, fond Fişe matricole penale, fişă Constantin Boceanu, accesibilă 
online şi la adresa http://86.125.17.36/Fise%2Omatricole%20penale%20 
-%20detinuti%20politici/B/B%2005.%20Blejan%20-20Bolcu/Boceanu%20 
Constantin %201/index.php (accesat pe 30 august 2014). 

AANP, fond Fişe matricole Penale, fişa Dumitru Bălşeanu, accesibilă 
online și la adresa http://86.125.17.36/Fise%20matricole%20penale%20-9% 
20detinuti%20politici/B/B%2002.% 20Balan%20-%20Barbosu/ 
Balseanu%20Dumitru% 20D/index.php (accesat pe 30 august 2014). 


N 


104 Dumitru Lăcătușu 


care aveau „consemn să nu lase să intre [în sala de judecată] decât pe 
cei citați, avocaţi şi ziariști”. Un al doilea punct de control era instituit 
la intrarea în gangul de jos, fiind format dintr-un plutonier, doi comi- 
sari şi o agentă, iar al treilea punct de control se afla instalat la ușa de 
pe coridor, care asigura probabil intrarea în sala de judecată. Acesta 
avea în componență „un plutonier și doi comisari”. Ca măsură de pre- 
cauţie, în corpul de gardă se mai afla un pluton de jandarmi, „iar două 
secţii în sala Vânători de Munte”, 

Dispoziţiile elaborate de conducerea instanţei prevedeau ca holul din 
fața secţiei de judecată să rămână complet „degajat”, iar martorii să stea 
doar în „rotondele de la intrare” După audiere, martorul era scos imediat 
din sala de judecată. Temerile autorităților erau atât de mari încât au 
mai ordonat ca „echipe secrete dela poliţie şi siguranţă” să se afle „în sala 
de ședință și în rotonde”. Planul elaborat mai prevedea ca transferarea 
acuzaților de ta Văcăreşti și Jilava să se realizeze cu o „camionetă escortă 
şi cu dubă”, dar şi ca pe toată durata procesului aceștia să rămână la 
Consiliu, nemaifiind transferați la penitenciarele de provenienţă. Paza 
acestora era asigurată de doi plutonieri de serviciu, un ofiţer de rond 
şi o santinelă dublă la ferestre şi la uşi. S-a mai propus ca: 


1. Aleea Consiliului, precum şi camerile deţinuţilor și coridoarele să fie 
luminate pe tot timpul nopţii. 2. O unitate din trupele ce sunt cazate [în] 
Cazarma Sf. Gheorghe să fie consemnată pe tot timpul procesului în 
cazarmă, în caz că în timpul procesului se va constata că nu este nevoe 
de această unitate de alarmă, se va raporta grupei voastre. 3. A se da 
ordin Cazărmei Sf. Gheorghe ca electricianul să fie concentrat în cazarmă 
atât ziua cât şi noaptea, pentru a putea remedia orice accident de lumină, 
4. În ipoteza unui accident mai grav de lumină, Consiliul are imperios 
nevoe de 5 lămpi de gaz, 10 litri de gaz, 12 lumânări!. 


Prima zi a procesului, 27 februarie 1936, a fost extrem de tensionată, 
fiind caracterizată de incidente între susținătorii comuniștilor și armată. 
Un raport al DGP menţionează că, încă de la ora 8.00, în faţa Consiliului 
de Război, în curte și pe străzile limitrofe s-au strâns 800 de muncitori 
ce fuseseră „citați ca martori”. Potrivit documentului, printre ei se aflau 
şi „propagandişti comuniști”, care îi îndemnau pe cei prezenți la „mani- 
festațiuni”. Primele incidente au apărut în jurul orei 9.00, când s-a 
produs o „busculadă între muncitorii citați ca martori şi armată” Motivul 


1. ANIC, fond 96, dosar 6593, ff. 6v-7. 

a fost solicitarea primilor „să fie lăsaţi liberi la intrare”. Conform dis- 
poziţiilor primite, forțele de ordine au refuzat acest lucru, ceea ce a 
condus la crearea busculadei. Documentul mai menționează că „în 
această busculadă” agentul Nicole Gușă, angajat al Prefecturii Poliţiei 
Capitalei, a fost atacat și intimidat de către „comunistul Sloim Moili, 
șomer din Bucureşti”. Pentru a scăpa din îmbulzeala în care fusese prins, 
apentul a tras un foc de armă. Alarmată de apariţia acestor incidente, 
Prefectura Poliţiei Capitalei a reacționat încă de la primele ore ale 
dimineţii. Conducerea instituției a decis să suplimenteze efectivul de 
pază din faţa instanţei şi a trimis „un pluton de jandarmi sub comanda 
unui ofițer pentru menţinerea ordinei”. Decizia Prefecturii Poliției Capitalei 
a survenit și ca urmare a zvonurilor alarmante din acea zi, care anunțau 
că „în afară de martori se observă grupe care numără circa 300 mun- 
citori comuniști pe străzile laterale din faţa Consiliului de Război”, 

Procesul propriu-zis a început la 9.30. Completul de judecată a fost 
condus de colonelul Mihail Bădescu, avându-i ca membri pe maiorii 
Atanasie Ștefănescu şi Alexandru Dobreanu şi pe căpitanii Petre Leoveanu 
şi Gheorghe Dumitrescu. Procuror a fost desemnat ofițerul magistrat 
Dumitru Athanasiu. Descrieri ale desfăşurării ședinței se găsesc în 
presa vremii, remarcându-se atitudinea total diferită a principalelor 
cotidiene ce au avut corespondenţi la proces. Pe lângă partizanatul său, 
presa a oferit și unele informaţii despre atmosfera acelei zile de 27 februa- 
rie 1936. 

Universul a relatat că procesul s-a judecat într-o sală neîncăpătoare, 
cu jumătate din capacitate ocupată de avocaţi, ziarişti și acuzați. Aceştia 
din urmă sunt descriși într-un registru subuman, ce aminteșie, din 
multe puncte de vedere, de articolele presei staliniste referitoare la 
paraziții societăţii comuniste. Violenţa de limbaj reiese şi din următo- 
rul pasaj ce îi înfăţişează pe cei 19 acuzaţi: 


Cei 19 acuzaţi stau într-un fel de ţarc. Stau pe scaune, Nu e nici un 
„ilumina? printre ei, nici umbră pe fața lor de vreo preocupare în legă- 
tură cu marile probleme ale timpului. Frunţi strâmte, figuri mediocre, 
seamănă mai degrabă a infractori de rând decât a „apostoli” ai unei lumi 
noi. Ceeace te isbeşte din primul moment e tipul lor străin. Nu sunt 
decât doi-trei români — restul evrei, unguri și bulgari, indrumătorii popo- 
rului nostru spre alte zări... Ai de odată un sentiment de compătimire și 
unul de silă. Uite cine reprezintă ideologia unei mişcări cu caracter social! 


Lea 


ANIC, fond Direcţia Generală a Poliției, dosar 27/1936, ff, 141-142. 
2. „Procesul celor 19 comunişti”, Universul, 29 februarie 1936. ANIC, fond 95, 
dosar 121319, f. 5. 

Atmosfera din sala de judecată e descrisă drept degajată, spre deo- 
sebire de „aere[le] speriate” ale tinerilor avocaţi, „de aceleași convingeri 
ideologice cu acuzaţii”. Procesul a debutat prin apelul acuzaților. Prima 
a fost Ana Pauker, care a început prin a spune că era arestată sama- 
volnic. A fost întreruptă de preşedintele completului de judecată, care 
i-a spus că va avea dreptul să intre în amănunte mai târziu, în timpul 
dezbaterilor şi a precizat că deocamdată era vorba doar de „procedura 
stabilirii identităţii şi nimic altceva”. A urmat apoi identificarea celor- 
lalți acuzaţi, după care grefierul ședinței a citit „rar şi apăsat ordinul 
de dare în judecată”. Articolul din ziarul Universul, deşi partizan cu 
punctul de vedere al autorităţilor, a prezentat în linii mari intervenţiile 
avocaţilor apărării, care au ridicat probleme referitoare la lipsa de publi- 
citate a dezbaterilor, dar și la atmosfera „de teroare” în care se judeca 
procesul şi la focurile de revolver ce ar fi fost trase afară, înainte de înce- 
perea ședinței. În aceeași zi, avocata apărării Ella Negruzzi a invocat 
un al doilea „incident pe chestiunea violării dreptului de apărare”, acela 
că avocaţii şi acuzaţii au avut doar opt zile la dispoziţie pentru a lectura 
dosarul. Ca replică la această afirmaţie, procurorul a menţionat că între 
22 ianuarie şi 27 februarie „grefierul a mers aproape zilnic la închisoare 
cu dosarele ca să fie cercetate de acuzaţi. Dar acuzații au cerut altceva. 
Ei doreau să le punem la dispoziţie reviste și ziare comuniste”). 

Spre deosebire de Universul, relatările din cotidianul de stânga Dimineaţa 
sunt mai detaliate, reluând parte din declaraţiile inculpaţilor sau avocaţilor 
lor. Din pledoaria lui Lucrețiu Pătrășcanu, aflăm punctul de vedere al 
apărării (prezentate ca pentru un „proces politic”) - „salvele de revolver 
trase acum 10 minute în stradă, ilustrează deplin condiţiile în care se 
încearcă judecarea acestui proces”, descris ca 


un proces intre antifascism şi fascism, un proces în care inculpații și 
apărătorii vor infiera fascismul barbar şi trădător începe cu focuri de 
revolver. Simbolic început! Violenţa [...j însă nu intimidează nici pe 
inculpați, nici pe apărători. Procesul pe care-l vom face fascismului îl 
vom face cu participarea întregei tări”. 


În finalul pledoariei, Pătrăşcanu a cerut „publicitatea deplină a dez- 
baterilor”. După expunerea tuturor punctelor de vedere şi respingerea 


1. Ibidem. 
2. „Procesul antifasciștilor în fața Consiliului de Război”, Dimineaţa, 29 februa- 
rie 1936. ANIC, fond 95, dosar 121319, f. 7. 

„incidentelor”, completul de judecată a decis amânarea procesului. Noul 
termen a fost fixat pentru 14 mai 1936. 

Cu aproximativ două săptămâni înainte de această zi, au fost stabi- 
lite o nouă dată și un alt loc pentru desfăşurarea sa - 5 iunie 1936, la 
Craiova. Motivele strămutării procesului au fost prezentate de colonelul 
D. Bălșianu, prim-comisar regal pe lângă Comandamentul Corpului II 
Armată din București, într-o solicitare către ministrul Justiţiei din 
2 mai 1936. Principala „cauză” avansată a fost cea referitoare la „sigu- 
ranța publică, autoritățile gândindu-se probabil la incidentele din 27 februa- 
rie 1936 din Bucureşti şi la capacitatea comuniştilor de a strânge un număr 
mai mare de simpatizanți în principalul oraş al ţării. Reprezentantul 
legii a solicitat mutarea procesului, stabilit pentru data de 14 mai 1936 
la Consiliul de Război al Corpului IT Armată din București, la „un alt 
Tribunal militar, unde condiţiunile de loc, starea de spirit a populaţiei 
şi alte elemente, n-ar putea avea un efect de proporţii ca cel pe care îl 
oferă Capitala țării”!. 

Solicitarea prim-comisarului regal a fost discutată de Secţia a Il-a 
a Înaltei Curti de Casaţie şi Justiţie pe 8 mai 1935, care a admis „cere- 
rea făcută de Comisarul Regal al Corpului de Armată şi prin consecință 
strămută cauza dela Consiliul de Război al Corpului II de Armată la 
Consiliul de Războiul al Corpului I Craiova”. 

Reacţia inculpaţilor şi a avocaţilor faţă de această decizie a constat 
în depunerea unei cereri de „opozițiune” la 1} mai 1936. Principalul 
temei al solicitării a fost că 


cererea de strămutare trebue să fie respinsă întrucât ea nu satisface în 
fond cerințele art. 541 procedură penală din punct de vedere al probelor, 
deoarece dispoziţia de lege mai sus amintită condiționează strămutarea 
de producerea dovezilor de către Ministerul Public în sprijinul obligați- 
unilor sale. Simpla arătare că ordinea publică este primejduită, sau că 
Siguranţa Statului necesită o strămutare, este insuficientă în raport cu 
cerința legii, care presupune elemente de probă suficiente pe tema cărora 
să se poată înaintea Înaltei Curți atât discuțiunea mutării, cât și în lumina 
lor să se poată pronunţa o deciziune valabilă?. 


Solicitarea lor a fost însă respinsă în şedinţa din 27 mai 1936. La 
acea dată, ei se aflau deja la Craiova, unde fuseseră transferați, în 
condiţii de maximă securitate, încă din 12 mai 1936. 


1. ANIC, fond 96, dosar 6590, ff. 41-41. 
2. Ibidem, f. 5v. 

Ana Pauker şi pericolul comunist în presa vremii 


Procesul Anei Pauker a fost unul dintre evenimente centrale ale verii 
anului 1936. Principalele cotidiane şi-au trimis corespondenți în capi- 
tala Olteniei pentru a transmite periodic ştiri despre ceea ce un cola- 
borator local al ziarului Curentul numea „senzaţia verii la Craiova”, 
Articole despre proces au apărut în Adevărul, Curentul, Dimineaţa, 
Universul, Zorile etc. 

Lectura presei interbelice reflectă atât atmosfera în care s-a desfăşu- 
rat procesul, una profund anticomunistă și naționalistă, cât și propa- 
ganda din jurul lui, care a depăşit pereţii sălii de judecată unde a avut 
loc procesul Anei Pauker. Dintre ziarele care au declanşat o intensă 
propagandă favorabilă autorităţilor se remarcă Universul, secondat de 
Curentul. Pe tot parcursul procesului, principalul jurnal al epocii s-a 
distins prin articolele sale virulente la adresa acuzaților. Pot fi identi- 
ficate două modalităţi prin care Universul s-a transformat în principala 
tribună de diseminare a punctului de vedere oficial al perioadei. 

Prima, şi poate cea mai importantă din perspectiva vocilor care își 
spuneau părerea despre pericolul comunist și despre procesul Anei 
Pauker, a constat în publicarea unei anchete. Notabili oameni politici 
ai momentului, cunoscuţi pentru reticenţa lor față de comunism, au 
fost intervievaţi de Universul. La momentul respectiv, puţini români 
se îndoiau de sinceritatea ideilor unor istorici ca Gheorghe Brătianu 
şi Nicolae lorga sau a unor oameni politici precum mareșalul Alexandru 
Averescu, Mihail Manoilescu sau Constantin Argetoianu. Opiniile lor 
despre existența unui pericol comunist erau sincere și întemeiate pe o 
serie de incidente din trecutul recent, precum Tatar Bunar, în 1924, 
sau numeroasele descoperiri ale unor organizaţii comuniste ce apăreau 
periodic în presa vremii. 

De pildă, un serial a debutat pe 21 iunie 1936 cu articolul intitulat 
„Împotriva primejdiei comuniste”, din punctul de vedere al istoricului 
Gheorghe Brătianu. În declaraţiile sale, se arăta mulțumit de reacția 
„împotriva primejdiei comuniste”, oprindu-se „asupra naturei acestui 
pericol și al formelor specifice ce le îmbracă în România”. Autorul con- 
sidera că 


lupta împotriva comunismului nu este o luptă împotriva minorităților 
etnice de pe teritoriul nostru, decât în măsura în care minoritarii înțeleg 

să se aşeze în serviciul forțelor internaţionale, uneltind deci, sub orice 
formă, împotriva securității statului şi a naţiunii româneşti, cum fac din 
nefericire mulți dintre ei. Depinde deci de ei, în primul rând, să ne 
confirme sau să ne desmintă. 


Istoricul a mai subliniat că lupta împotriva comunismului nu era 
„lupta împotriva păturii muncitoreşti”, deoarece revendicările ei nu 
constituiau „în România o problemă care să nu poată fi soluționată 
intr-un spirit de echitate şi armonie socială”. Pentru el, lupta împotriva 
comunismului însemna, la acea dată, „lupta împotriva regimului, a 
sistemului de guvernare care îi deschide porțile și îi pregătește calea”. 
A mai atras atenţia că, din punctul de vedere al strategiilor marxiste, 
România se afla în prima fază: 


provocarea dezordinei şi a anarhiei, discreditarea şi desființarea aşeză- 
mintelor existente, distrugerea tuturor forţelor cari reprezintă într-o ţară 
o tradiţie şi o conştiinţă a destinului naționali. 


Anterior, pe 2 iunie 1936, în Curentul apăruse un interviu al lui Gheorghe 
Brătianu, care era şi unul dintre redactorii ziarului. Probabil acesta a 
fost sursa de inspirație a serialului din Universul. Interviul din Curentul 
avea, la rândul său, un titlu sugestiv: „D. Gheorghe Brătianu despre 
acțiunea comunistă. Un strigăt de alarmă” În text, istoricul se arăta 
„tot mai îngrijorat — ca să nu folosesc un cuvânt mai puternic - de 
progresele unei acțiuni care ameninţă nu numai ordinea noastră de stat, 
dar chiar existența noastră naţională”. El era de părere că, în Europa, 
comunismul se afla „din nou în plină ascensiune”, invocând ca argu- 
mente situația din Spania, Grecia sau recentele alegeri din Franța, dar 
şi că „propaganda comunistă poate îmbrăca formele cele mai deosebite 
şi mai ciudate”?. 

Politicianul veteran Constantin Argetoianu avea să-şi exprime și el 
punctul de vedere asupra pericolului reprezentat de mişcarea comu- 
nistă într-un interviu din 22 iunie 1936. Răspunsurile lui au fost „poli- 
ticianiste”, drept care nu a ezitat să-şi asume meritul de a fi „stârpit 
[acea mișcare] pentru zece ani pe tot cuprinsul României”, aluzie la 


1. „Împotriva primejdiei comuniste. Declaraţiile d-lui Gheorghe Brătianu”, 
Universul, 21 iunie 1936. 

2. „D. Gheorghe Brătianu despre acţiunea comunistă. Un strigăt de alarmă”, 
Curentul, 2 iunie 1936. 

măsurile adoptate de el între 1920 şi 1921, când era ministru de Interne, 
care au constat în arestarea participanţilor la congresul de constituire 
al partidului comunist din mai 1921. Cât despre pericolul comunist 
de la data interviului, Argetoianu declara: 


Nu m-am temut şi nu mă tem câtuşi de puţin de o propagandă comunistă 
directă şi pe faţă. Poporul nostru este atât de recalcitrant ideologiei comu- 
niste, întrucât nici un rău nu poate decurge dintr-un contact direct cu 
dânsa. Trecutul de pe vremea războiului, pe când trupele erau împletite 
pe front cu cele bolşevizate, ne dovedeşte puterea de rezistenţă în această 
credinţă, a poporului român. 


E] se temea însă de propaganda camuflată, pe care o vedea „extrem 
de periculoasă, fiindcă îmbracă haina tuturor ademenirilor şi îşi însu- 
şeşte (provizoriu) toate năzuințele [popoarelor] istovite de sărăcia pro- 
vocată prin lunga criză în care ne sbatem”, În continuare, Argetoianu 
atrăgea atenţia că, în urma acestei propagande camuflate, „Ana Pauker 
a devenit ia noi un simbol şi massele credule riscă să fie ademenite 
sub imboldul pauperismului și prin făgăduielile «Paukerismului»”". 

La patru zile de la declarațiile lui Gheorghe Brătianu, Universul a 
publicat un interviu cu un alt istoric, astăzi clasic pentru noi: Nicolae 
Iorga. Poziţia lui era mult mai permisivă decât a mai tânărului său 
coleg Gheorghe Brătianu (pe care nu îl simpatiza deloc și sentimentul 
era reciproc). Iorga admitea pericolul doctrinei comuniste, precizând 
însă că nu erau motive serioase de teamă: „când voi vedea români 
inteligenți, cari vor face comunism, mă voi teme. Dar până atunci, cum 
nu văd decât numai străini sau români fără inteligență, nu mă tem”. 

Iorga concluziona că acest lucru nu excludea adoptarea unor „măsuri 
contra agitaţiilor comuniste”. Spre finalul interviului, preciza că „dacă 
suntem sănătoşi sufletește nu ne putem teme de niciun fel de comu- 
nism”. Întrebat de reporter cum se putea combate „otrava propagandei 
comuniste [care] pătrunde în unele spirite”, istoricul a răspuns că „tre- 
bue un guvern care să nu cruțe pe nimeni, lovind în toți nebunii şi 
îndepărtându-i măcar din funcțiunile didactice şi sociale”?. 

În numărul următor, Universul a publicat un articol intitulat „D. Mareșal 
Averescu despre pericolul comunist”. Întrebat de reporter „cum vede 


1. C. Şoldan, „Înteţirea propagandei comuniste, Interviu cu d. Constantin 
Argetoianu, președinte al Partidului Agrar”, Universul, 22 iunie 1936. 
2, C. Şoldan, „Interviu cu d. prof. Nicolae Iorga”, Universul, 25 iunie 1936. 

d-sa astăzi pericolul pe care-l poate reprezenta mișcarea comunistă, 
pentru interesele noastre naţionale şi de stat, Averescu răspunsese 
aceleiaşi întrebări în ziarul Îndreptarea. Universul a preluat câteva răs- 
punsuri ale mareșalului din respectiva publicaţie, din acestea reieșind 
că „mişcarea comunistă a luat la noi o extensiune care a alarmat, cu 
drept cuvânt, toate cercurile politice conștiente de răspunderea ce au 
de a veghea la menţinerea ordinei publice și la apărarea instituţiilor 
noastre fundamentale”. Din punctul său de vedere, „această alarmă” 
era de „două ori justificată: pe deoparte acțiunea întreprinsă de organi- 
zațiunile comuniste pentru eliberarea Anei Pauker, iar pe de alta de cele 
ce s-au petrecut în Franţa, imediat după constituirea actualului guvern”. 

Un alt interviu identificat este cel al profesorului universitar şi eco- 
nomistului Mihail Manoilescu, publicat de Universul în numărul din 
29 iunie 1936. Manoilescu vedea propaganda comunistă din România 
ca pe un „episod local al marei lupte deschisă pretutindeni în lume 
între forţele comunismului și forțele naţionalismului”, dar şi ca pe o 
alegere pe care contemporanii lui trebuiau să o facă între naționalism 
şi comunism, lar între cele două curente care îşi disputau întâietatea, 
alegerea firească pe care o sugera Manoilescu era cea „potrivit princi- 
piilor de viaţă ale neamului nostru”, și anume naționalismul. Aceasta 
pentru că 


rămânem la tradiția noastră care înseamnă respectul pentru credința 
creștină, pentru familie și pentru o ierarhie creştină, pentru familie şi 
pentru o ierarhie socială, firească şi dreaptă, care începe cu Domnul ţării 
şi stăm hotărâți împotriva celor cari distrug cadrele sufleteşti şi cadrele 
legale ale societăţii noastre româneşti. 


Manoilescu mai credea că gravitatea situaţiei stă, la noi, în faptul 
că acţiunea comunistă se sprijină pe o parte din presa scrisă în limba 
română, dar „neromânească”. Ne găsim astfel în fața unei probleme 
paradoxale. Pe când în alte țări presa întreagă reprezenta, măcar teoretic, 
exprimarea opiniei publice, la noi se punea o problemă de aparentă 
pedagogie naţională: cum anume să apărăm opinia publică împotriva 
unei bune părți din presă. În termenii lumii de azi, România părea a 
fi parte a luptei împotriva fake news încă de la mijlocul anilor 1930! 

Verdictul lui Manoilescu era tranșant: 


1. „D. Mareşal Averescu despre pericolul comunist”, Universul, 26 iunie 1936. 

O asemenea presă [precum cea comunistă - n.m., A.C.] nu are dreptul 
să existe. Ea se pune în contradicție cu însuși actul de naștere a României 
Mari. [...] România întregită s-a făcut, cum indică sensul istoriei şi însuși 
spiritul tratatelor de pace, pentru a da putinţa de manifestare liberă și 
integrală geniului neamului românesc. 


Drept soluţie imediată, Manoilescu propunea ca „deținătorii de astăzi 
ai presei evreo-comuniste să-şi aleagă o altă meserie, şi dacă se poate, 
şi un alt domiciliu”!. Evident că era o puternică notă antievreiască aici, 
dar aceasta apărea relativ frecvent în presa momentului. 

A doua modalitate (în continuarea ideilor de mai sus) prin care 
Universul atrăgea atenţia asupra pericolului comunist a constat în „demas- 
carea” evreilor, adică a comuniştilor, de ła principalele cotidiene de 
stânga ale perioadei: Adevărul şi Dimineaţa. Ofensiva împotriva „gali- 
ţienilor” din Sărindar au fost însoţite de atacuri violente împotriva 
unor jurnaliști. Articolele cu titlul „Incidente provocate de comuniști”, 
reacţii de protest ale românilor față de pericolul comunist şi procesul 
Anei Pauker, ştiri despre arderea ziarelor comuniste (Adevărul şi Dimineața) 
în diverse oraşe ale ţării și publicarea unei liste demascatoare cu evreii 
români care conduceau parte din presă au apărut frecvent în Universul 
în vara lui 1936. Se remarcă în acest sens o listă, publicată pe întreg 
parcursul procesului și chiar după încheierea acestuia, sub titlul „Cine 
sunt?”, urmat de următorul text: 


Îndrumătorii, dascălii, mentorii poporului român, cei cari ne dau lecţii 
nouă românilor, cei cari injuriind naționalismul autohtonilor pregătesc 
României altă soartă, cei cari vor să comunizeze țara ospitalieră care îi 
hrăneşte din belşug, sunt următorii „neaoşi” de la Adevărul şi Dimineaţa. 


După această introducere elocventă urmau numele reale şi cele sub 
care erau cunoscuți jurnaliştii de la cotidianele incriminate: Avram 
Brauer Rozenfeld (a.k.a. Const. Graur), Șmil Pauker (a.k.a. Emil Pauker), 
Saniel Labin (a.k.a. Traian Vlad, Matei Basarab), Burah Braunstein 
(a.k.a. B. Brănișteanu), Ghidale Gherş Brauer sau Aisig Brauer (a.k.a. 
Gr. Graur), Avrum Cohler (Alexandru CăşinY. 

Nu în ultimul rând, Universul s-a evidenţiat prin publicarea unor 
articole semnate de personalități locale. E cazul celui publicat de avocatul 


1. „D. Profesor M. Manoilescu despre pericolul comunist”, Universul, 29 iunie 
1936. 
2. „Cine sunt?”, Universul, 13 iunie 1936. 


IN e 


Ana Pauker — femeia teribilă a comunismului românesc 113 


Ştefan Boţiu, director al Teatrului din Craiova. Scopul asumat de autor 
era edificarea cititorilor asupra procesului Anei Pauker. El îi atenționa 
pe aceştia că România se afla „în fața celei mai periculoase forme de 
AGRESIVITATE COMUNISTĂ” [cu majuscule în original], ce fusese „năs- 
cocită de jidovime pentru îngenunchierea lumii în faţa planurilor ei 
scelerate”. Avocatul Boţiu considera că politica fronturilor şi a ligilor 
antifasciste reprezintă o manifestare a acestei agresivități. Acuzaţii erau 
portretizați de autor într-un registru dantesc’: 


MUTRE SINISTRE, CU OCHII ÎNECAȚI ÎN URDOARE, CU-NASURI COROIATE 
ŞI CU FIGURI PISTRUIATE, ÎNFĂȚIȘÂND CEA MAI OBJECTĂ [ABJECTĂ] CLOACĂ 
DE SPECIMENE LOMBROZIANE, MI-AU INUNDAT RETINELE. UN ASPECT ȘI 
O ŢINUTĂ TOTALITARĂ DE CAVERNĂ RESPINGEA ORICE CONTINGENȚĂ, DE 
ORICE FEL, CU INTELECTUALITATEA. PĂREA MAI DE GRABĂ ŢARCUL LUGU- 
BRU AL HIENELOR CĂZUTE ÎN CAPCANĂ, 

Mi-am aruncat apoi privirea pe lista lor identificare: ANA PAURER, 
RADOSOVETKI ESTERA, ROITMAN LIUBA, ANA CSASZAR, SIMO DONCA, 
ȘMIL MARCOVICI, EM. KAFMANN, E. SCHOEN, S. NAGHY, AL. MAGHIAROȘI, 
LEIZER GRUMBERG ETC. Îngrozit, mi-am întors ochii, întâmplător, spre 
banca apărării. Aceleași mutre şi aceleaşi specimene, de astădată în ipos- 
taza temerară a prerogativelor avocaţiale, veniţi să regiseze această mare 
rușine a toleranţei noastre naţionale: NACHTIGAL, ȘARAGA, TUNA LEHNER, 
P, GoLpRING, Moscovici, VITZMAN, DAvIDOVICI etc., iar alături de ei, 
netrebnicele cozi de topor, simbriașii cu nume românesc, sortiți să poarte 
pe fruntea lor, ca o diversiune, stigmatul trădării și al paricidului?. 


O reacţie a venit în 13 iunie 1936 în paginile Adevărului, sub titlul 
„O punere la punct. Noi, colaboratorii noştri, comunismul şi evreii”. 
Replica s-a concentrat asupra lui Stelian Popescu, fiind devoalate epi- 
soade din biografia „marelui român”, „judecat pentru dezertare din 
reg. 4 Argeş în 1896; înfierat de d. Istrate Micescu pentrucă i-a primit 
pe nemți, prin Universul, cu «bine aţi venit» (ca semn al timpului)”. 

Articole despre procesul de la Craiova au fost publicate şi în ziarul 
Zorile, referindu-se la distribuirea discriminatorie a pachetelor primite 
de deţinuţi şi la izolarea lor în celule. Ziaristul Emilian Socor afirma 


1. Transcriere conformă cu originalul, 

2. Ştefan G. Boţiu, „Prefaţarea procesului «antifasciștilor» ja Craiova, Universul, 
11 iunie 1936, 

3. „O punere la punct. Noi, colaboratorii noştri, comunismul şi evreii”, Adevărul, 
13 iunie 1936. 

că acuzaţii erau judecaţi pentru idei, iar nu pentru faptele lor!. În articolul 
din 16 iunie s-a cerut anularea procesului, motivul invocat fiind acela că: 


Procesul acesta trebue amânat. Din felul cum au decurs până acum desba- 
terile şi din atitudinea judecătorilor, oricine își dă seama că membrii con- 
siliului vor aduce o sentință de aspră condamnare. Şi asta înainte de 
pledoariile apărării, înainte de audierea martorilor, înainte chiar de luarea 
interogatoriilor tuturor acuzaților [subl. în original]. Or, în asemenea 
condiţii, procesul dela Craiova nu-i judecată?. 


Discuţiile legate de proces nu l-au lăsat indiferent nici pe Petre 
Pandrea, care a publicat un editorial în Adevărul din 11 iunie 1936 în 
care se remarca drept susținător al punctului de vedere comunist şi 
opozant al materialelor din Universul şi Curentul. Avocatul menţiona 
în cuprinsul luării sale de poziţie „vacarm[ul] de lanţuri, cătuşe și 
proteste ale unei splendide apărări” în care se judeca procesul Anei 
Pauker, dar şi prezența numeroasă a unui public ostil în sala de jude- 
cată. Potrivit lui Pandrea, acesta era format din agenţi de Siguranţă, 
cămăși verzi (legionari) şi albastre (cuziști). 

Campania de presă declanșată de Universul era catalogată drept un 
„șantaj calificat asupra judecătorilor pentru a obţine o condamnare” 
Editorialul lui Petre Pandrea se încheia cu un portret glorificator al 
principalei acuzate: Ana Pauker era descrisă ca o „intelectuală admi- 
rabilă, visătoare şi patetică, însetată de idealuri, cu o viaţă eroică dedi- 
cată exclusiv celor umili”. 





Procesul de la Craiova, 5 iunie — 7 iulie 1936 


În lunile iunie-iulie 1936, Craiova a fost probabil unul dintre orașele 
cel mai bine păzite ale României interbelice. Motivul a fost reprezentat 
de procesul Anei Pauker. Autorităţile se temeau atât de posibile tentative 
de evadare ale celor 19 inculpaţi organizate de partidul comunist, cât 
şi de un aflux de membri sau simpatizanți ai partidului care ar fi putut 
afecta siguranţa procesului şi destabiliza securitatea orașului. Ca atare, 


1. Emilian Socor, „Procesul dela Craiova”, Zorile, 13 iunie 1936. 
2. Emilian Socor, „Procesul dela Craiova trebue amânat!” Zorile, 16 iunie 1936. 
3. Petre Pandrea, „Procesul dela Craiova”, Adevărul, 11 iunie 1936. 

au fost luate o serie de „măsuri excepționale”: supravegherea continuă 
şi percheziția constantă a celor suspectați a fi comuniști; instalarea de 
posturi fixe în gară şi la barierele orașului; organizarea de razii şi 
reținerea celor suspecți; obligaţia şoferilor de taxi și a birjarilor de a 
raporta „prin notă scrisă orice pasager străin de oraș și adresa unde a 
lost dus ~ pe toată durata procesului”. Demersurile autorităţilor au 
condus la descoperirea unor persoane considerate suspecte, printre 
care Ghitla Radosoveţki, sora Esterei, și Echim Ruse. Despre aceștia 
se arată în documente că se aflau în Craiova pentru organizarea de 
„comitete pentru apărarea celor 19 comuniști”. Planurile le-au fost 
contracarate prin reținerea şi trimiterea lor sub pază la DGP. Alţi „sus- 
pecţi” descoperiţi în Craiova, care erau şi martori în proces, au fost 
Ovidiu Şandru, Maria Roman, Petruţa Căprescu, Julieta Mihăilescu?. 

Măsuri de vigilență au fost aplicate și acuzaților. Ele au vizat cenzura 
corespondenţei, limitarea vorbitorului cu avocaţii și rudele acestora, 
precum şi controlarea atentă a pachetelor primite. 

În același timp, Craiova a fost oraşul asupra căruia a fost concentrată 
intreaga atenţie a României interbelice pentru o lună de zile. Principalele 
publicaţii din acea perioadă şi-au trimis corespondenţi în scopul de a 
relata de la faţa locului momentele cele mai importante ale procesului, 
pe care comuniștii au vrut să-l transforme în unul al fascismului româ- 
nesc. Pe toată durata lucrărilor au avut loc incidente, acuzaţii clamând 
în repetate rânduri violenţe din partea autorităților. Una dintre carac- 
teristicile principale ale procesului a fost chemarea unui număr mare 
de martori, care nu aveau niciun fel de legături cu inculpaţii sau cu 
acuzaţiile ce le erau aduse ~ scopul urmărit, în stilul deja verificat al 
comuniştilor, era organizarea unui proces-spectacol propagandistic. 
Acest scop a fost sesizat şi de autorități, care au descris, într-o notă 
existentă în dosarele procesului, principalele măsuri decise de Comitetul 
pentru Apărarea Antifasciştilor, condus de avocata Ella Negruzzi, anume: 


preocuparea intensă pentru participarea la acest proces a cât mai mulți 
muncitori din toate centrele industriale din țară, pentru ca pe această 
cale să se acopere lipsa participanţilor din București. 


1. Stelian Tănase, op. cit., p. 255 
2. ANIC, fond 95, dosar 6592, f, 144, 

se va insista asupra prezenței martorilor țărani şi asupra întrebărilor ce 
se vor pune de apărare acestor martori în directă legătură cu situația 
precară a țărănimei din punct de vedere financiar şi economic, procesul 
urmând să aibă desfăşurarea unui mare proces politic, secondat îndea- 
proape de reportagii de presă în ţară și mari manifestații de masă în 
străinătate’, 


Documentul dezvăluie şi unul dintre planurile prin care comuniş- 
tii şi simpatizanţii lor încercau să țină autorităţile sub o constantă 
presiune, dar să tragă și un semnal de alarmă asupra condiţiilor în care 
se desfăşura procesul: 


Comitetul mondial de luptă contra fascismului şi războiului va organiza, 
prin secţiunile sale din toate țările, manifestațiuni de masse concomitent 
cu desbaterile procesului Anei Pauker şi se vor expedia telegrame de 
protestare în mod permanent Ministerului de Război, Ministerului [de] 
Justiţie şi Consiliului de Răsboi al Corpului I Armată, cerându-se stin- 
gerea procesului de eliberarea deținuților, pe care îi vrea poporul, întru- 
cât au luptat pentru pace?. 


Procesul Anei Pauker de la Craiova a început pe 5 iunie 1936, la 
ora 9.30, în pavilionul de est al cazărmii Regimentului 1 Pioneri, aflată 
la marginea de est a orașului şi „în apropiere de închisoarea militară, 
de unde acuzaţii erau aduși pe jos”. Drumul din localitatea urbană 
spre locul de desfășurare al procesului era atent supravegheat de jan- 
darmi, care aveau consemn să verifice persoanele ce doreau să participe 
la şedinţe. Accesul era permis doar pe bază de bilete eliberate de pre- 
şedintele completului de judecată, colonelul Teodor Petrescu“. Potrivit 
lui Marius Mircu, biletele erau de două categorii: albe, valabile pentru 
o singură ședință și care trebuiau reînnoite zilnic, şi verzi, ai căror 
posesori aveau prioritate la intrarea în sală?. 

Ceilalţi membri ai completului au fost maiorul Ştefan Hălălău, maiorul 
Grigore Ionescu Răzoare, căpitanul Dumitru Andreescu și căpitanul 
Dumitru Ionescu; grefierul procesului a fost Constantin Ionescu, iar 


Ibidem, f. 135. 
Ibidem, ff. 135-136. 
Col. magistrat Popescu P. Cetate, op. cit., p. 12. 
A.C., „Procesul Anei Pauker. Senzaţia sezonului de vară de la Craiova”, 
Curentul, 6 iunie 1936. 
5. Marius Mircu, op. cit., p. 63. 


pe. a IP e 





Ana Pauker — femeia teribilă a comunismului românesc 117 


Ministerul Public a fost reprezentat de locotenent-colonelui Petre 
Popescu, menționat în presa vremii sub numele Popescu P. Cetate. 
Pe toată durata procesului, şedinţele au avut loc de două ori pe zi: 
dimineaţa, între orele 8.30/9.00 și 12.00, şi după-amiaza, începând cu 
ora 16.00 şi până în jurul orei 20.00. Pe durata unei şedinţe au avut loc 
mai multe „suspendări”, decise de preşedintele completului de judecată 
ca urmare a atitudinii unora dintre inculpaţi sau chiar a avocaţilor. 

Procesul a avut un debut furtunos, Chiar din prima zi, avocaţii 
apărării au ridicat mai multe „incidente”, printre care cel al lipsei de 
publicitate a dezbaterilor. Lucrețiu Pătrășcanu a subliniat că măsurile 
impuse de autorităţi aveau drept rezultat limitarea accesului în sala de 
judecată a publicului interesat să participe la dezbateri. Afirmațiile sale 
au fost catalogate de prim-comisarul regal Popescu P. Cetate drept un 
„neadevăr”. Acesta din urmă a susţinut că nu a fost interzis accesul 
nimănui în sală, ci au fost aplicate unele dispoziţii pentru a reglementa 
accesul conform anumitor reguli, ceea ce însemna însă și controlarea 
strictă a numărului celor care doreau să asiste la proces. După startul 
tumultuos, procurorul a realizat că nu a fost îndeplinită procedura de 
începere a procesului, menționând că „s-a neglijat citirea ordinului de 
convocare a consiliului”. Acest lucru l-a determinat să solicite consi- 
derarea „incidentelor” ridicate de avocaţii apărării ca simple reclama- 
ţii, urmând ca ele să fie depuse ulterior în scris. A urmat, după citirea 
ordinului de convocare, stabilirea identităţii acuzaților şi apelul mar- 
torilor, care a durat aproximativ 30 de minutei. 

Intrarea celor 19 acuzaţi a fost descrisă în numărul din 7 iunie 1936 
al ziarului Universul. Potrivit acestei relatări, „toţi intră veseli, râzând 
şi împrăştiind cu multă dărnicie şi volubilitate saluturi membrilor apă- 
rării. Păreau că intră într-o sală de spectacole, unde își intâlniau pri- 
eteni vechi şi buni”. Marius Mircu, prezent la proces în calitate de 
ziarist, menţionează, la rândul său, că prima impresie la vederea acu- 
zaţilor a fost diferită de așteptările sale. Inculpaţii erau 


o adunare de „doamne” și „domni, proletari de lume bună, veniţi, parcă, 
la un five-oclock: costume croite pe măsură, tunsori şi coafuri impecabile, 


1. „Au început dezbaterile procesului. Ziua I. Şedinţa de dimineaţă”, Curentul, 
7 iunie 1936; „Procesul Anei Pauker şi al celorlalți 18 comunişti. Prima 
zi a procesului”, Universul, 7 iunie 1936, 

2. „Procesul Anei Pauker și ai celorlalți 18 comunişti. Prima zi a procesului”, 
Universul, 7 iunie 1936. 





118 Dumitru Lăcătușu 


fața strălucind de curăţenie, vestimentaţie, în general, mai mult decât 
decentă, chiar elegantă!. 


Incidentul din 6 iunie 1936 


Protagonistul zilei de 6 iunie 1936 a fost unul dintre avocaţii apărării, 
Nachtigal, care a refuzat să se supună deciziei preşedintelui completu- 
lui de judecată de a părăsi sala. Decizia avut la bază stăruințele avo- 
catului de a prezenta un alt incident, deşi colonelul Teodor Petrescu 
i-a spus că acestea vor putea fi expuse doar după citirea ordonanţei de 
dare în judecată. Conform versiunii din Universul, avocatul „continua 
să vorbească pe un ton care atinge violența”, ceea ce ar fi determinat 
şi decizia colonelului de a-l evacua din sală. 

O mărturie asupra acestui episod îi aparține comandantului lotului 
de jandarmi împuternicit cu asigurarea ordinii în sală. Potrivit acestuia, 
în urma refuzului avocatului de a părăsi sala, ceilalți avocaţi au făcut 
„Zid în jurul său”. Concomitent, „deţinuţii comuniști au început a vocifera, 
a ridica pumnii în aer şi a amenința”, Pentru îndeplinirea ordinului 
primit au fost luate mai multe măsuri. Iniţial, s-a dispus evacuarea 
publicului, iar după aceea pe cea a acuzaților. Ofiţerul a admis că a 
folosit „forţa” în cazul celor care se împotriveau, descriind și cum a 
decurs operaţiunea: „Am evacuat câte unu, doi din acuzaţi, cărora li 
s-a pus cătuşe, fiindcă se opuneau, iar unii au fost scoși cu forța, nevo- 
ind a părăsi boxa şi sala de bună voie”, El a precizat însă că, în timpul 
scoaterii acestora din sală, „nu s-a produs nicio lovire [subl. în original)”. 
Declaraţii în acest sens au oferit şi alți subofiţeri, participanţi şi mar- 
tori la incident, precum și unii dintre jurnaliștii acreditaţi. 

Plutonierul Popovici a relatat, la rândul său, într-o declaraţie din 
10 iunie 1936 că principala cauză a „vacarmului” din sala de judecată 
a reprezentat-o decizia preşedintelui completului de a-i evacua pe avo- 
caţi din sală, ceea ce a stârnit protestele acuzaților. Aceştia „s-au ridicat 
în picioare în boxă, ridicând pumnii în semn de protest şi ameninţare, 
dând cu ho dlor ofițeri ce se aflau în sală şi jand[armilor]”. Concomitent, 
avocaţii apărării și-au părăsit locurile care le erau desemnate şi s-au 


1. Marius Mircu, op. cit., p. 68. 
2. ANIC, fond 96, dosar 6592, f. 1. 

strâns în jurul boxei acuzaților. Ei le-ar fi cerut paznicilor „să se dea 
la o parte din jurul boxei ca comuniștii să fie liberi a-şi manifesta 
dorințele ce le are”. Ca reacţie, preşedintele a ordonat evacuarea ime- 
diată a sălii de judecată, ceea ce i-a determinat pe subofiţeri să aplice 
măsurile pe care le-au considerat necesare pentru a evacua sala, măsuri 
care au fost descrise de plutonier. Acesta arată că „in primul rând 
comuniștilor li s-au aplicat feare de mâini şi conduși fiecare pe rând 
în camera din apropierea sălei”. Rezistența Anei Pauker l-a determinat 
pe „povestitor” să intre în „boxă, am luat-o dela spate şi mod forțat 
am trecut prin cordonul dlor avocaţi ce erau postați, conducând-o în 
camera unde se aflau celelalte comuniste”. Un alt martor la incidente 
arată că, pentru a se opune evacuării, Ana Pauker s-a prins cu „ambele 
mâini de grilajul boxei [...] ţipând și huiduind”?. 

Declaraţiile inculpaţilor au clamat violențele pe care le-au suferit 
din partea celor din cordonul de pază. Una dintre acestea îi aparține 
chiar viitorului ministru al Afacerilor Interne din timpul lui Gheorghe 
Gheorghiu-Dej, Alexandru Drăghici. El a menţionat într-o declaraţie 
din 10 iunie 1936 că a fost lovit cu pumnul de ofiţerul de serviciu, care 
l-a și „îndemnat”, cu această ocazie, să meargă mai repede. Ca reacție, 
Drăghici s-a „întors cu fața spre dânsul” şi l-a întrebat „de ce dai Dle 
în mine” şi, „În acel moment”, susține Drăghici, „am fost lovit în picior 
de un Domn sergent cu piciorul”. 

Cele trei declaraţii, precum şi altele, au fost produse după ce cei 19 incul- 
paţi au adresat un memoriu, datat 8 iunie 1936, prim-ministrului României 
Gheorghe Tătărescu, viitor „tovarăş de drum” al comuniștilor, devenit 
ulterior el însuşi victima unora dintre acuzaţi, după alegerile falsificate 
din noiembrie 1946. În acea epistolă, inculpaţii și-au prezentat propria 
viziune atât asupra incidentului, cât şi asupra unor aspecte din cele 
11 luni de preventie. Ei au clamat „schingiuirile dela Siguranță”, însce- 
narea unui „proces pentru opiniile noastre politice”, „perchiziții ruși- 
noase pentru cei care le fac”, „regimul de teroare la care suntem supuși”, 
„campania de minciuni şi calomnii prin presa reacționară fascistă [subl. 
în original)”, prin care se urmărea „distrugerea noastră”. 

Începând din a treia zi a procesului, ședințele pot fi clasificate în 
funcţie de scopul discuţiilor astfel: citirea ordonanţei definitive de dare 
în judecată (zilele III-V), „incidentele” ridicate de avocaţi (zilele V-VI), 


1. Ibidem, f. 16. 
2. Ibidem, f. 17. 

interogarea celor 19 inculpaţi (zilele VII-X), audierile martorilor acuzării 
şi ai apărării (zilele XI-XXI), citirea rechizitorului de către procurorul 
Popescu P. Cetate (zilele XXII-XXIII), cuvântul apărării şi pledoariile 
avocaților (zilele XXIII-XXV 1), ultimul cuvânt al acuzaților (ziua XXVIII) 
şi sentința (ziua XXVIII). 

Ordonanţa de dare în judecată, citită între 7 și 10 iunie, cuprindea 
aproximativ „200 de file în care sunt arătate în amănunt învinuirile ce 
se aduc celor 19 acuzaţi”! și din care reiese că „acuzaţii au activat în 
mod intens pentru răsturnarea actualei ordine de stat şi instaurarea 
regimului comunist în România. Pentru realizarea acestui scop au scos 
diferite gazete şi au răspândit numeroase broşuri cu caracter comunist 
şi antidinastic”?. 

Acuzaţiile ce li se aduceau erau cele din cuprinsul art. îl al Legii 
pentru reprimarea unor noi infracţiuni conira linişti publice: punerea 
cu bună ştiinţă şi intenţie culpabilă în sprijinul organizațiilor străine 
(Comintern), schimbarea ordinii legale în România, dezmembrarea 
prin violență a statului român, care pentru acuzatori era similară cu 
voința acestora de a declanşa un război civil. Faptele imputate erau 
considerate delicte prin lege, nefiind asimilate infracțiunilor politice 
şi fiind pedepsite cu „închisoare corecțională de la 5-10 ani, cu amendă 
de la 10.000-100.000 lei şi cu interdicţiunea corecțională”, 


Argumente ridicate de apărare 


După citirea ordonanţei, avocaţilor li s-a permis prezentarea „incidentelor, 
pe care au intenționat să le expună încă din prima zi a procesului. 
„Incidentele” menţionate erau mijloace procesuale pe care reprezen- 
tanţii legali ai inculpaților le-au folosit pentru a cere şi a obține amânarea 
procesului. În dimineaţa zilei de 11 iunie 1936, a cincea zi a procesului, 
avocatul Ion Gheorghe Maurer“ şi-a început pledoaria, afirmând că 


1, „Procesul de la Craiova. Dezbaterile de ieri”, Dimineaţa, 11 iunie 1936. 
Pentru detalii, vezi „Procesul Anei Pauker. Ordonanţa definitivă”, Curentul, 
7 iunie 1936. 

2. „Procesul Anei Paucher et comp”, Curentul, 11 iunie 1936. 

3. Conform Legji pentru reprimarea unor noui infracțiuni contra liniştei 
publice din 1933. 

4. ton Gheorghe Maurer (1902-2000) s-a apropiat de partidul comunist în 
perioada interbelică în calitate de avocat. implicat în evadarea lui Gheorghe 

apărarea are să desvolte trei incidente de incompetenţă. Unul privind 
dreptul de apărare, alte două asupra lipsei originalelor unor acte şi a 
traducerii unora dintre actele aflate la dosar. Un incident asupra exper- 
tizei grafice făcute de instrucție şi în fine altul tinzând la ordinea dis- 
jungerii procesului!. 


Argumentele „incidentelor” care se refereau la „capacitatea juridică” 
a instanţei de a-i judeca pe cei 19 inculpaţi au fost expuse de avocaţii 
Ghiţă Ionescu, N. Popilian-Craiova, Paul Moscovici şi Radu Popescu. 
Primul s-a referit la competenţa teritorială, menţionând că faptele impu- 
tate acuzaților au fost săvârșite în raza teritorială a unui alt consiliu de 
război. Potrivit acestuia, acuzaţii, nefiind militari, puteau fi judecaţi 
doar de acele consilii de război „investite prin legea stării de asediu” 
cu dreptul de a judeca și „procesele de ordine publice”. Iar printre 
acestea nu se afta şi Consiliul de Război din Craiova. Din acest motiv, 
avocatul a cerut Consiliului de Război al Corpului I Armată să îşi 
decline competenţa. Avocatul Paul Moscovici a precizat că prin Legea 
stării de asediu din 1933 existau 


în cuprinsul țării consilii de război cu competenţă obișnuită și altele - 
cele din regiunile sub stare de asediu cu o competenţă lărgită și [cu] 
dreptul de a judeca civili pentru delicte la liniștea publică. Numai un 
astfel de consiliu putea deci fi indicat pentru a judeca acest proces după 
strămutare?. 


Alte argumente în sensul declinării competenţei au fost oferite de 
Radu Popescu, care a subliniat că în Craiova nu fusese declarată starea 
de asediu, ceea ce nu ar fi dat dreptul Consiliului de Război de aici să 
judece procesul Anei Pauker. Acesta a afirmat că 


posibilitatea dată unei instanţe excepționale de a judeca în materie penală, 
care în mod obişnuit este de competenţa instanțelor ordinare, nu poate 
fi decât faptul unei decizii a puterii legislative conform Constituţiei, care 


Gheorghiu-Dej din lagărul de la Târgu Jiu în august 1944, va deveni un 
prieten şi partener politic al acestuia. Ulterior, a fost prim-ministru al 
României (populare sau socialiste) intre 1961-1974. 

1. „Procesul comuniștilor din București la Craiova. Ziua VI-a”, Curentul, 
13 iunie 1936. 

2. „Desbaterile Procesului dela Craiova. Discuţiile asupra unui incident de 
Incompetenţă”, Dimineaţa, 13 iunie 1936. 

prevede categoric că declararea stării de asediu nu se poate face decât în 
virtutea unei legi [...] Nu poate fi vorba de o învestire a consiliului de 
război din Craiova prin decizia Curţii de Casaţie, deoarece această decizie 
este o încălcare a atribuţiilor puterii legislative, act absolut contrar drep- 
tului constituțional, 


Ca şi ceilalți avocați, Popescu a cerut „declararea incompetenţei în 
favoarea altui tribunal”. Faţă de aceste incidente ridicate de avocaţi, 
prim-comisarul regal Popescu P. Cetate a replicat că „art. 76 din Codul 
Justiției Militare prevede că toate hotărârile luate pe baza art. 539 trebuesc 
respectate”, iar „investirea acestui consiliu cu puterea de a judeca pro- 
cesul de faţă nu poate fi privită ca anticonstituţională și nici nu con- 
stitue un exces de putere” El a mai precizat că „apărarea nu are căderea 
să critice hotărârea Curţii de Casaţie, iar aceasta nu are nimic de învă- 
çat de la apărare. Bunul-simţ şi respectul faţă de forul înalt de judecată 
arată că decizia nu poate fi atacată”!. Argumentaţia procurorului era 
probabil o expunere colocvială a celei oferite în Codul adnotat al Justiției 
Militare, în care editorii au precizat că repartizarea dosarelor la o instanță 
era doar o chestiune administrativă, neputându-se formula un „motiv 
asupra modului cum s-a repartizat dosarul la una dintre secţii”. Curtea 
de Casaţie putea „trimite procesul [...] acolo unde judecă ea de cuvi- 
ință”. După ascultarea părților, consiliul a deliberat și a respins în una- 
nimitate toate „incidentele” expuse de apărare. 

În cazul celorlalte incidente, avocaţii apărării au reclamat prejudi- 
cierea dreptului la apărare al acuzaților, incriminând consiliul de răz- 
boi că a impus ca întâlnirile dintre inculpaţi și reprezentanţii lor legali 
să aibă loc doar în prezența santinelelor și sub supravegherea strictă 
a acestora, încălcându-se astfel şi „secretul profesional”. Avocatul Xenofon 
Vlăsceanu, care a expus acest incident, a solicitat amânarea procesului. 
Pus în fața noilor acuze, procurorul s-a lăudat că „în ceea ce priveşte 
vizitarea deţinuţilor, bine am făcut că nu am permis avocaţilor de a da 
mâna cu acuzaţii și de a se apropia prea mult unii de alţii”, Convingerea 
lui era că, dacă ar fi acceptat ca avocaţii şi acuzaţii să-şi dea mâna, ar 
fi existat posibilitatea strecurării unor „bombe de mărimea unui creion 
sau chiar a unei peniţe” inculpaţilor?. 

Popescu P. Cetate a detaliat necesitatea acestor măsuri și motivele 
pentru care a interzis contactele dintre avocaţi și acuzatori în volumul 





t. Ibidem. 
2. Ibidem, 

său, publicat în 1941. El avea o adevărată obsesie ca nu cumva cei 
dintâi să le transmită celor din urmă obiecte periculoase: 


S-a interzis avocaţilor să dea mâna cu ei în cancelaria închisoarei, dar 
să stea de vorbă dela distanţă de doi metri, pentru motivul să nu li se 
transmită scrisori sau obiecte mici cu putere de distrugere foarte mare, 
cum s-a întâmplat în mai multe închisori. În special avocatul comunist 
Maurer avea obiceiul să se îmbrăţişeze cu Ana Pauker și în acel moment 
putea să-i pună în păr astfel de obiecte’. 


Cum vedeau autorităţile desfășurarea acestor întâlniri reiese dintr-un 
raport al comandantului închisorii militare de pe lângă Consiliul de 
Război al Corpului I Armată, căpitanul Dumitru Trifănescu (20 mai 
1936). Acesta descrie condiţiile restrictive în care s-a desfăşurat o între- 
vedere a avocaţilor și deţinuţilor în data de 18 mai 1936, care a avut 
loc la ora 17.00, când la arest s-au prezentat avocaţii Dianu și C. Dimitriu. 
Scopul declarat de cei doi a fost „semnarea listelor de martori”. Discuţiile 
dintre ei şi inculpaţi au avut loc chiar în biroul comandantului. 

Tată conţinutul documentului: 


Subsemnatul [...] le-am pus în vedere prevederile ordinului nr. 64, şi în 
acelaşi timp şi deţinuţilor, că nu au voie a se apropia, vor vorbi de la 
distanţă şi numai despre proces. În prezenţa subsemnatului, a av. Căpitan 
Nica Dumitru şi agentului Siguranţei d-l V. Scărlătescu, am adus în cabi- 
net mai întâi pe deţinuta Ana Paucher. Avocaţii stăteau pe bancă în 
fundul camerei, iar deținuta în faţa biroului subsemnatului; deci la o 
distanță mai mare de 2 metri. Subsemnatul stăteam la birou, deci între 
avocaţi şi deținută. DI căpitan Nica Dumitru, la masa de la birou, iar 
agentul de Siguranță lângă fereastră la colțul biroului. Am întrebat pe 
deținută dacă vorbeşte cu avocaţi pe dl Dianu şi Dimitriu şi, fiindcă nu-i 
cunoştea, avocatul Dianu mi-a arătat o procură din partea Dlui avocat 
Pătrășcanu, prin care erau autorizați să semneze listele de martori |subl. 
în original) pentru proces. Personal am citit această autorizaţie, după 
care deţinuta a semnat cererea că-i acceptă ca apărători. Înmânarea lis- 
telor pentru semnare au fost făcute personal de subsemnatul, luându-le 
din mâna avocaţilor şi dându-le spre semnare deţinutei, după care le-am 
reluat şi înapoiat. La fel am procedat şi cu Estera Rasodoveschi. Lui Colef 
şi Drăghici nici nu le-am permis intrarea în cabinet, vorbind cu avocaţi 
din antreu; convorbirile şi semnarea listelor s-au făcut tot individual. În 


1. Col. magistrat Popescu P. Cetate, op. cit., p. 7. 

tot timpul nu li s-a permis să vorbească decât în legătură cu procesul, 
iar când au încercat să se abată de la aceasta, am întrerupt convorbirea. 
Nicio corespondenţă nu a fost dată direct şi nimic nu a rămas asupra 
deținuților, fiind transmise toate prin subsemnatul. Dealtfel convorbirea 
şi semnarea listelor nu a durat nici 10 minute pentru fiecare deținut în 
parte. Listele nu au fost scrise în interiorul Închisorei, ci au venit cu ele 
scrise gata [subl. în original]. Cum permisele nu erau limitate asupra 

„scopului venirei și comunicărei ce se va face între avocaţi, am judecat că 
pot permite semnarea listelor. În viitor, cu onoare vă rog să binevoiţi a 
preciza în permise cele arătate imediat mai sus, pentru a nu se mai da 
loc la astfel de erori!. 


Ultimele „incidente”, cele legate de expertiza şi inexistența unor 
traduceri în dosar, au fost expuse în ședința de judecată din 12 iunie 
1936. lon Gheorghe Maurer a catalogat expertiza documentelor găsite 
asupra comuniștilor în momentul arestării ca fiind superficială şi nefon- 
dată (această procedură fusese îndeplinită de Siguranţă). El i-a solici- 
tat consiliului să ordone o contraexpertiză. Faţă de această solicitare, 
prim-comisarul regal a precizat că „principial are dreptul să ceară o 
contraexpertiză. Dv. D-le preşedinte aveţi libertatea de a decide. Eu 
cred că nu e cazul. Expertiza e făcută de un expert autorizat”, apoi a 
solicitat respingerea incidentului. După deliberare, „Consiliul respinge 
în unanimitate incidentul ridicat de apărare”, se arată în ediţia din 
14 iunie 1936 a ziarului Dimineaţa. O soartă identică a avut-o şi solici- 
tarea apărării de a fi traduse unele acte din dosare care figurau doar 
în limbi străine. Probabil atât avocaţii, cât și inculpaţii cunoşteau conți- 
nutul acestora, cererea fiind doar o strategie de a obţine amânarea pro- 
cesului. Sunt relevante însă discuţiile dintre procuror și avocaţii apărării: 


D. avocat Pătrășcanu ridică un incident referitor la actele depuse în dosar 
în limbi străine, Art. 70 din pr. civ. atirmă că un act care face o dovadă 
într-un dosar trebue să fie redactat în limba română. De asemenea, arată 
şi ce se cere traducătorului autorizat cu tălmăcirea actelor. Spune că 
dosarele sunt pline de piese în limbi străine. Dosarele sunt cu lipsa de 
respect față de lege. Procedeul s-a repetat în ce priveşte scrisorile cifrate 
dela dosar. 

D. Prim comisar regal spune că apărarea nu precizează ce anume piese 
trebuesc tălmăcite. Formulată vag şi general, această cerere a apărării 
urmărește derutarea şi tărăgănarea inutil a desbaterilor. Cere respingerea 
incidentului. [...] D. av. Pătrășcanu a cerut amânarea procesului pe această 


1, ANIC, fond 95, dosar 6592, ff. 24-24v. 

chestiune. Socotesc că incidentul trebue respins. Dacă apărarea ar cere 
traducerea câtorva piese numai, i s-ar pune traducători la dispoziţie. 
D. av. Pătrăşcanu: Mărturisesc că mă surprinde argumentarea d-lui comi- 
sar regal. După care norme de drept se conduce acuzarea în procesul de 
față? Vreţi să trimiteţi oameni la ocnă pe baza unor acte în limbi străine 
pe cari refuzați să mi le traduceţi? 

D. prim comisar regal: Ordonanţa definitivă și rechizitoriul sunt acte 
personale ale instrucției. Dv. nu puteţi şti ce piese voi utiliza în acuzare 
și nici nu pot fi obligat să le divulg. 

D-nii avocaţi Dinu Nicolaescu şi Pătrășcanu protestează împotriva aces- 
tei teorii: Ordonanţa definitivă nu e un act personal şi leagă o întreagă 
instanță. Dv. vreți să condamnaţi la ani grei de temniță oameni ale căror 
dosare nu le putem cunoaşte şi pretenţia noastră de a cunoaşte aceste 
dosare o calificaţi cu o foarte surprinzătoare ușurință! 

Consiliul intrând în deliberare respinge incidentul în unanimitate |subl. 
în original). 


Ultimul „incident” ridicat de avocaţi a vizat lipsa actelor originale din 
dosar (documentele și rapoartele întocmite de Siguranţă), pe baza cărora 
acuzaţii au fost trimiși în judecată, Ei au precizat că în dosar se regă- 
seau doar copii, pe care ei ie contestau, şi că, in absenţa originalelor, 
inculpaţii erau judecati doar în baza unor antecedente. Procurorul a 
cerut respingerea acestui „incident” şi a propus aducerea actelor în 
timpul dezbaterilor, când apărarea putea lua cunoştinţă de ele. 


Interogatoriul inculpaţilor 


După epuizarea obiecțiilor expuse de apărare, s-a trecut la interogarea 
inculpaţilor. Audierea lor constituie unul dintre episoadele centrale ale 
procesului, derulându-se între 12 şi 17 iunie 1936. Prima depoziţie i-a 
aparţinut Anei Pauker. Înainte de debutul audierii, colonelul Teodor 
Petrescu i-a pus în vedere să vorbească doar despre acuzaţiile ce îi erau 
aduse în ordonanţă şi să nu încerce să facă apologia cauzei comuniste 
ori să provoace dezordine, avertisment repetat după aceea şi celorlalți 
inculpaţi. În caz contrar, a avertizat-o că îi va retrage cuvântul. Faţă 
de această atenţionare, principala acuzată a răspuns că, fiind trimisă 
în judecată pentru infracţiuni contra liniştii publice, înțelege să fie 


1. „Desbaterile procesului de la Craiova. Audierea d-nei Ana Pauker”, Dimineața, 
14 iunie 1936. 

judecată doar de popor, a cărui reprezentantă se considera. Și-a înche- 
iat expozeul introductiv cu precizarea: „El trebuie să mă judece, iar 
nu dv. în consecinţă, nu vă recunosc acest drept”. 

Pe parcursul audierii, Ana Pauker a vorbit despre atentatul Siguranţei 
împotriva sa, menționând drept argumente împușcarea ei din timpul 
arestării din 12 iulie 1935, dar și tratamentul de care a beneficiat în 
cele 1! luni de prevenţie. A subliniat că i s-a refuzat constant „ajutorul 
medical”, dar și că se urmărea „zvârlirea sa în ocnă prin înscenările 
Siguranţei”. Afirmația ei a stârnit protestul prim-comisarului regal, care 
a afirmat: „Nu permit să fie insultată Siguranţa generală a statului”?. 
În același timp, Ana Pauker a acuzat Siguranţa că a arestat-o fără nicio 
formă legală. A ezitat să răspundă întrebărilor incriminatorii la adresa 
ei, precum cea dacă face parte din partidul comunist, precizând: 


Dacă aș declara că da, s-ar aplica legea care cere să se ia măsuri împotriva 
celor cari fac parte din acest partid, ori eu nu sunt pusă să aduc dovezi 
împotriva mea’. 


Ea a încercat să transforme propria audiere într-un rechizitoriu al 
fascismului, dar s-a lovit de opoziţia completului de judecată, care i-a 
cerut să răspundă acuzațiilor legate de activitatea ei subversivă şi dacă 
făcea parte din Secretariatul partidului comunist. Replicile ei, conform 
cărora lupta doar impotriva fascismului, au fost catalogate de prim-comi- 
sarul regal ca fiind doar „o mască”. Pe parcursul interogatoriului său, 
conform relatării din Curentul, Ana Pauker a încercat să se dezvino- 
văţească, precizând că „ordonanța definitivă însă nu relevă niciun fapt 
care să dovedească acuzaţiile ce mi se aduc”, precum și să îi dezvinovăţească 
pe coacuzaţii din acelaşi lot, afirmând că 


acțiunea lor nu a fost aceia de a răsturna actuala ordine socială și de a 
instaura regimul comunist, ci aceia de a înfăptui o corectă împroprietărire 
a țăranilor şi de a asigura un trai mai bun muncitorilor de toate catego- 
riile din România. 


1. „Procesul Anei Pauker și a celor 18 comuniști. Ziua a VII-a”, Universul, 
14 iunie 1936. 

2. „Desbaterile Procesului de la Craiova. Audierea d-nei Ana Pauker”, Dimineaţa, 
14 iunie 1936. 

3. „Procesul Anei Pauker şi a celor 18 comunişti. Ziua a VII-a”, Universul, 
14 iunie 1936. 

4. Ibidem. 

Aceste declaraţii au stârnit un schimb de replici între ea, preşedin- 
tele completului de judecată, colonelul Teodor Petrescu, şi prim-comi- 
sarul regal Popescu P. Cetate: 


D. Președinte: Păi grija ţăranilor cade în sarcina la dealde Moscovici, 
Colef, Ivanof, Radovoscaia, Goldenberg? 

D. Comisar Regal: Ana Pauker încearcă să facă apologia comunismului, 
iar prin subtilități de doctrină, insultă autorităţile de stat constituite, cu 
intenţia de a creia o atmosferă favorabilă cauzei pe cari o apără. 

D. Preşedinte: Ana Pauker, recunoşti că eşti comunistă? 

Ana Pauker: Nu tăgăduiesc că fac parte din partidul comunist care luptă 
contra războiului. 

Preşedintele: Cu ce mijloace? 

Ana Pauker: Cu mijloacele de care au uzat Tudor Vladimirescu și 
Kogălniceanu, ai căror urmaşi suntem noi proletarii. [...] 

D. Preşedinte: Lăsaţi istoria. Vorbiţi numai de ce interesează apărarea dvs. 
Ana Pauker, cu un ton ridicat, spune: Vă rog să mă lăsați să mă apăr aşa 
cum înţeleg eu. 

D. Preşedinte: Să nu mai faci însă teorii asupra comunismului. Asifel voi 
fi silit să-ți ridic cuvântul, sau să declar şedinţă secretă. [...] 

Ana Pauker: Voi vorbi despre nevoile țării [...), situaţia muncitorilor... 
D. Președinte: Iar faci teorii. Răspunde dacă ai exploatat sau nu nemul- 
țumirile muncitorilor, cu scopul de a răsturna actuala ordine socială şi 
de a submina instituția monarhică? 

Ana Pauker: Sunt acuzată că lupt contra fascismului. 

D. Comisar Regal: Aceasta este însă numai masca sub care organizația 
comunistă lucrează la distrugerea statului românesc!. 


În numărul din 14 iunie 1936 al ziarului Dimineaţa, Consiliul de 
Război şi prim-comisarul regal erau incriminați că nu au lăsat-o pe 
Ana Pauker să vorbească, menționându-se că aceasta a fost întreruptă 
constant. Ziarul de stânga nu a menţionat însă nimic despre alte între- 
bări, care o incriminau: era vorba de folosirea unui cărţi de identitate 
pe numele Maria Grigoraș, faptă incriminată de art. 130 CP şi pedep- 
sită cu închisoarea de la trei luni la un an. Ea a recunoscut acest lucru, 
motivând: „M-am servit de acest carnet ca să-mi apar viaţa, întrucât 
aveam informațiuni precise că Siguranţa mă căuta”2. 


|. „Procesul comuniștilor de la Craiova. Ziua VII-a”, Curentul, 14 iunie 1936. 
2. Ibidem. 

Tot pe 12 iunie a fost audiat şi Şmil Marcovici, colegul Anei Pauker 
din Secretariatul CC al PCdR, arestat la aceeaşi dată cu ea. Discursul 
său, spre deosebire de cel al antevorbitoarei sale, a fost axat pe cauza 
procesului. El a specificat că toate acuzaţiile impotriva lui se bazau pe 
„vechi dosare și pe hârtii ale Siguranţei”, pentru care fusese deja con- 
damnat şi amnistiat, procesul fiind considerat o înscenare a acestei 
instituţii. Drept argument a arătat că au fost arestaţi „numai oameni 
cu nume străin”, cu scopul de „a se face atmosferă”. Întrebat pe cine 
cunoştea dintre acuzaţi și dacă făcea parte din Secretariat, a răspuns 
că o ştia doar pe Ana Pauker și că „nu e rușine de a face parte din 
comitetul central al partidului comunist. Comuniştii sunt în toate par- 
tidele”. Ca și colega lui din Secretariat, a refuzat să răspundă întrebării 
„faci parte din partidul comunist?” A cerut „să dovedească d, comisar 
regal”). 

Chestionările următorilor inculpaţi prezintă câteva constante. Ei au 
ezitat să recunoască apartenența la partidul comunist, precizând, con- 
form răspunsurilor oferite de Ana Pauker şi $mil Marcovici, că nu era 
sarcina lor să se autoincrimineze, ci că prim-comisarul regal trebuia 
să aducă dovezi ale acestui fapt. O altă constantă a fost declaraţia că 
sunt antifascişti, care luptau împotriva războiului, pentru binele mun- 
citorilor, ţăranilor şi împotriva burgheziei. Din acest motiv, voi pre- 
zenta în continuare doar audierile inculpaţilor care au avut poziţii 
deosebite faţă de primii doi acuzaţi sau care au fost excepționale prin 
tratamentul la care au fost supuși. 

Una dintre acestea a fost cea a lui Emanoil Kaufman, care a retrac- 
tat în cursul audierii sale declarațiile date în timpul anchetei, spunând 
că a fost bătut chiar de comisarul Nicolae Turcu şi forțat să semneze 
declaraţiile incriminatoare la adresa lui şi a celorlalţi inculpaţi. Pe par- 
cursul audierii a relatat propria poveste, de la venirea în Bucureşti în 
1923 şi până la arestarea sa din 12 iulie 1935. Informaţii despre bătă- 
ile de la Siguranţă a oferit şi un alt inculpat, Andrei Bernath, care l-a 
indicat drept vinovat pe acelaşi comisar Turcu. Bernath l-a mai acuzat 
că le-a bătut pe gazdele sale, soții Ștefan şi Ana Csaszar, şi pe copilul 
lor în vârstă de cinci ani, cu singurul scop de a-i convinge să dea 
declaraţii incriminatorii despre el şi să îl recunoască. Răspunsurile sale 
la întrebările adresate de membrii completului de judecată şi mai ales 


i. „Procesul Anei Pauker şi a celor 18 comuniști. Ziua a Vil-a”, Universul, 
14 iunie 1936; „Desbaterile Procesului de la Craiova. Audierea d-nei Ana 
Pauker”, Dimineaţa, 14 iunie 1936. 

replica lui către colonelul Teodor Petrescu - „D-le judecător, nu aţi 
ințeles ce am vrut să spun” - i-au iritat pe aceştia şi mai ales pe pre- 
şedinte, care îi „ia cuvântul şi ordonă scoaterea lui, în lanţuri, din sală”. 
În acelaşi timp, a fost dispusă și suspendarea şedinţei de judecată. La 
reluarea ei, apărarea a prezentat „un protest în chestiunea excluderii 
inculpatului Bernard Andor”. A precizat că „măsura luată contravine 
articolului 116 din Codul Justiţiei Militare, care prevede dreptul neli- 
mitat al inculpatului de a se apăra”. Faţă de acest protest, prim-comi- 
sarul regal Popescu P. Cetate a invocat art. 114 din același cod, care 
stipula că „preşedintele poate scoate din şedinţă și ordona reîntoarce- 
rea la închisoare a oricărui acuzat, care prin alarmă sau prin orice alt 
mijloc de turburare împiedică liberul curs a justiției”. El a concluzionat 
că nu era cazul ca acesta „să fie readus în sală”. Ulterior, inculpatul a 
fost pedepsit şi cu trei zile de carceră. Motivul oficial prezentat a fost 
răzvrătirea împotriva santinelelor. În timp ce îşi executa pedeapsa pri- 
mită, a intrat în greva foamei. 

Pe parcursul interogării comuniştilor, acuzarea a încercat să dovedească 
legăturile acestora cu străinătatea, fapt incriminat de prevederile Legii 
Mârzescu. Sunt elocvente în acest sens chestionările lui Alexandru 
Moghioroş şi ale viitoarei sale soții, care reflectă eșecul procurorului 
de a documenta acest aspect şi reuşita inculpaţilor de a eluda întrebă- 
rile prim-comisarului regal. Primele întrebări adresate comunistului 
român de origine maghiară, al cărui aspect sfidător a fost evidenţiat 
de corespondenţii Curentului şi Universului, au fost cele referitoare la 
originea lui etnică şi la religia sa. A răspuns că este maghiar și liber 
cugetător: 


D, Președinte: Răspunde pentru ce ai fost în Cehoslovacia în 1934? 
Maghiaraş (Moghioroș): Ca să scap de armată. 

D. Preşedinte: Prin urmare ai înțeles să răsplăteşti ospitalitatea țării fugind 
de armată? Ai lucrat pentru desmembrarea minorităților din Statul român? 
Maghiaraș nu răspunde nimic precis, căutând să facă apologia Frontului 
populari. 


În autobiografia sa, scrisă în 1944, Moghioroș a precizat însă că 
scopul vizitei sale în Cehoslovacia l-a reprezentat participarea Ía o întrunire 
a tineretului comunist. Însă chiar și motivul indicat se pedepsea, după 
legile de atunci, cu închisoare între 15 zile și 6 luni. 


1, „Procesul comuniștilor din București la Craiova. Ziua IX. Şedinţa de după- 
amiază”, Curentul, 18 iunie 1936. 

Spre deosebire de ziarele de dreapta, cele de stânga nu au reprodus 
în paginile lor întrebările despre vizitele lui Moghioroş în Cehoslovacia 
și răspunsurile oferite. Ele au prezentat doar acele replici care catalo- 
ghează acuzaţiile din ordonanță ca simple afirmații, i-au menţionat 
participarea ca muncitor la greve şi au indicat refuzul lui de a răspunde 
la întrebarea dacă este sau nu comunist. Presa vremii a acordat un spațiu 
mult mai generos audierii Esterei Radosoveţki, viitoarea soție a lui 
Moghioroș. Siguranţa deținea mai multe informații privind activităţile 
sale în Cehoslovacia sau care o indicau drept intermediara dintre orga- 
nizația comunistă din România și cele din străinătate. Lipsea însă confe- 
siunea acesteia, iar documentele existente erau considerate irelevante de 
către apărare. Ea captase atenţia presei încă de la începutul procesului, 
când a leşinat în repetate rânduri. În Curentul era caracterizată ca cea 
cu „leşinurile stereotipe, fetița dulce şi cultă a nucleului comunist aflat 
în boxă”. Interogatoriul ei este redat în Dimineaţa. S-a referit iniţial la 
motivul strămutării procesului de la Bucureşti la Craiova, după care a 
menţionat regimul greu de recluziune din orașul oltean, și anume că 
erau „duşi în lanţuri”. Răspunsul colonelului Teodor Petrescu a fost că 
acela era regimul închisorii respective. Apoi, Estera Radosoveţki a indi- 
cat contradicţiile inexplicabile din ordonanța de dare în judecată, „sim- 
plele presupuneri - fără nicio învinuire concretă”, dar și că la Siguranță 
a fost bătută, subliniind însă că nu va face niciodată jocul acesteia. 
În același timp, a negat şi că asupra ei s-au găsit sume de bani. Întrebată 
de vizita în Praga, a răspuns că a fost expulzată după o reținere de 14 zile, 
fără să fi fost inclusă în vreun proces. În următoarele şase intervenţii, 
a urmărit să-și creioneze portretul unei studente sărace, venite în Bucureşti 
pentru a urma o facultate, după terminarea liceului în Tighina. Afirmația 
că era o studentă săracă a stârnit amuzamentul membrilor completului 
de judecată, care au remarcat că, deși era studentă săracă, avea ciorapi 
de mătase. Chestionată asupra vizitei la Berlin, a specificat că a lucrat 
un timp ca funcţionară, iar cu banii primiţi ca preaviz a plecat la rudele 
sale. Puteau fi ori rude de sânge, ori rude în sensul folosit de comuniști 
(membrii Partidului Comunist). Nu e clar dacă Siguranţa cunoştea la 
data respectivă acest dublu sens al cuvintelor folosite de comuniști. 
Alte întrebări au vizat opinia Esterei Radosoveţki despre statutul și 
problemele minorităţii şi Constituţia României, răspunsurile sale fiind: 
„Sunt pentru păstrarea Constituţiei, adică pentru respectarea libertă- 
ţilor cuprinse în ea”, 


1. „Procesul de la Craiova. Desbaterile de ieri”, Dimineaţa, 18 iunie 1936. 

Un fapt senzaţional al audierii acuzaților l-a reprezentat şi intero- 
garea singurului român din lotul celor 19, Alexandru Drăghici. Acesta 
a recunoscut că avea convingeri comuniste, dar a respins acuzaţiile din 
ordonanța definitivă, pe care le-a considerat „aiureli”. Întrebat despre 
notițele şi foile găsite asupra lui, a precizat că erau doar „revendicările 
muncitorimii, însemnări asupra concediilor ş.a.m.d.” şi că ei se opu- 
neau instrucției paramilitare, deoarece avea un caracter fascist". 


Audierea martorilor 


Unul dintre aspectele importante, dar şi amuzante ale procesului a fost 
audierea martorilor, care a început pe 17 iunie şi s-a încheiat pe 
27 iunie. Presa vremii a vorbit de nu mai puţin de 6.000 de membri, 
dar nu toţi au apărut la proces. În Curentul din 6 iunie 1936, aceştia 
erau catalogaţi drept „o lume pestriță, care n-are nici în clin, nici în 
mânecă cu procesul”, iar singurul scop al citării lor era considerat a fi 
intenţia acuzaților de a arăta că existau multe persoane care „nutresc 
aceleaşi idei ca și Ana Pauker şi ceilalți 18 tovarăşi”. 

Se pot distinge două categorii de martori, la fel ca în cazul tuturor 
proceselor penale. 

Prima a fost cea a martorilor acuzării, fiind citați angajaţi ai insti- 
tuţiilor statului (Siguranța şi Închisoarea Militară Jilava) implicaţi în 
arestarea şi deținerea celor 19 comunişti. Ei au vorbit despre arestarea 
inculpaţiloi, continuarea propagandei comuniste în penitenciar, dar şi 
despre încercările acuzaților de a sustrage documentele compromiţă- 
toare din dosarele ce le erau puse la dispoziţie de autorităţi. Sunt de 
remarcat depoziţiile maiorului Constantinescu și comisarului Stelian 
din 17 iunie 1936. Primul a fost ajutor al comandantului Închisorii Militare 
Jilava, unde au fost depuşi după terminarea instrucției penale bărbaţii 
din lotul Anei Pauker, iar al doilea a fost unul dintre funcționarii Sigu- 
ranţei care a participat la arestarea celor trei membri ai Secretariatului 
CC al PCdR. Audierea lor, ca şi a celorlalţi, a cuprins două etape. Prima a 
constat în interogarea lor de către completul de judecată şi prim-comisarul 


l. „Procesul comuniştilor din Bucureşti la Craiova. Ziua a X, Şedinţa de 


după-amiază”, Curentul, 19 iunie 1936; „Procesul Anei Pauker și al celor 
18 comunişti. Şedinţa de după-amiază”, Universul, 18 iunie 1936. 

regal al procesului, iar a doua a presupus chestionarea lor de către 
avocaţii apărării şi unii dintre acuzaţi. Cei din urmă au încercat să 
obţină de la aceştia recunoaşterea faptului că la Jilava deţinuţii au fost 
bătuţi de maiorul Constantinescu sau în prezenţa sa, iar în cazul comi- 
sarului, să extragă informaţii despre bătăile de la Siguranţă. În primul 
caz, merită redat „dialogul” dintre maiorul Constantinescu și Alexandru 
Drăghici (care a reclamat în fața instanţei că a fost o victimă a maio- 
rului), reprodus în Dimineaţa. Fragmente din discuţie au apărut şi în 
ziarele de dreapta. 


Inculpatul Drăghici: D-le maior, eu am fost bătut înaintea dv.? 
Martorul: Nu-mi amintesc. [...] 

D. av. Maurer: La închisoarea Jilava se bate? 

D. Maior Constantinescu: Nu. 

D. av. Maurer: Dar pe Drăghici cine l-a bătut? 

D. Maior Constantinescu: Nu l-a bătut nimeni, Deşi în multe rânduri 
merita asta. 


Alexandru Drăghici și ceilalţi coacuzaţi au mai încercat să-l deter- 
mine pe maiorul Constantinescu să recunoască faptul că administrația 
Jilavei a introdus informatori şi provocatori printre deţinuţi, fiind 
amintit în repetate rânduri cazul studentului Lazăr Grumberg, care se 
afla în slujba autorităţilor. În acest sens, avocatul Ion Gheorghe Maurer 
a solicitat instanţei să dispună aducerea lui ca martor în proces, pre- 
cizându-se că exista o declaraţie scrisă a acestuia în care a recunoscut 
că era informator. Cererea sa a întâlnit opoziţia prim-comisarului regal 
Popescu P. Cetate, care a spus că „nu se poate pune bază pe declaraţia 
unui pușcăriaș, când există mărturia unui maior, care a jurat pe cruce”!, 

În chestionarea celui de-al doilea martor al acuzării s-a remarcat 
Ana Pauker. Aceasta i-a adresat întrebări despre bătăile de la Siguranță, 
dar în sprijinul comisarului a intervenit preşedintele completului de 
judecată, afirmând că astfel de aspecte nu interesau cauza procesului. 
Colonelul a recunoscut existenţa unor asemenea procedee folosite de 
respectiva instituţie a statului: 


Ana Pauker pune o întrebare în legătură cu bătăile care se aplică la 
siguranță. 
Preşedintele: Nu ne interesează. 


ae ran 


1. „Procesul de la Craiova. Desbaterile de ieri”, Dimineața, 19 iunie 1936. 

Ana Pauker: Noi vrem să arătăm că la siguranţă se bate groaznic şi ținem 
să protestăm în contra acestor metode. 
Preşedintele: Metodele acestea nu vor înceta până nu se va stârpi buruiana!. 


La întrebările repetate ale apărării cu privire la metodele întrebuin- 
tate de Siguranţă, ediţia din 19 iunie a Dimineţii consemnează că Stelian 
a refuzat să „dea lămuriri”, deoarece le considera „secrete profesionale”. 
Comisarul Stelian a mai afirmat, pe parcursul audierii sale, că Ana 
Pauker făcea parte dintr-o „familie comunistă”, referindu-se la sora ei, 
Bela Robinson, şi la soţul ei, Marcel Pauker, aflat atunci în Uniunea 
Sovietică, 

Martorii apărării, cei mai numeroşi, pot fi împărţiţi în două categorii: 
cei care nu-i cunoșteau pe inculpaţi, auzind de proces din presă, şi cei 
care erau cunoscuţi ai acuzaților din localitățile de naştere sau mun- 
ciseră pentru o perioadă cu aceştia. În cazul celor dintâi, acuzarea le 
adresa în principal întrebarea dacă îi cunoșteau pe vreunul dintre cei 
19. În eventualitatea unui răspuns negativ, acuzarea cerea ca respecti- 
vii să nu mai fie recunoscuţi ca martori, cu precizarea că nici incul- 
paţii nu-i cunoşteau și că listele de martori fuseseră confecționate de 
apărare, cu tendinţa de a tergiversa procesul. În general, martorii fuse- 
seră împărţiţi de instanţă în loturi, fiind audiaţi câte 30 pe zi. 

Apărarea, secondată de acuzaţi, îi întreba pe martori care sunt păre- 
rile lor despre fascism, ce fel de venituri au, dacă sunt mulțumiți de 
modul lor de viaţă şi de credința lor. Popescu P. Cetate i-a cerut însă 
completului de judecată să nu aprobe adresarea acestor întrebări, deoa- 
rece „a se face altfel înseamnă a se permite apologia ideilor comuniste”. 
O parte dintre răspunsurile oferite au fost reproduse în presa vremii. 
Colonelul Teodor Petrescu şi-a asumat punctul de vedere al acuzării, 
fiind relevantă audierea martorului Rudi Elter: 


D. Preşedinte: Cunoști pe Ana Pauker? 
Martorul: Nu! 

Ana Pauker: Unde lucrează martorul? 
Martorul: dă preciziuni. 

Ana Pauker: Ce salariu are? 

D. Preşedinte opreşte asemenea întrebări. 
Ana Pauker: Ce impozit plăteşte. 

D. Preşedinte: Nu interesează?. 


Ibidem. 
. „Procesul de la Craiova. Desbaterile de ieri”, Dimineaţa, 19 iunie 1936. 

Trebuie remarcat că ziarele defavorabile comuniștilor au prezentat 
răspunsurile potrivnice inculpaţilor, cum este şi cazul audierii marto- 
rei Eliza Ciotnaru, căreia i-a pus mai multe întrebări chiar Ana Pauker, 
cea care a și propus-o, conform ediţiei din 26 iunie a Curentului: 


Martora Eliza Ciotnaru [...] este întrebată de aceasta [Ana Pauker] ce 
înțelege prin comunism și dacă este contra războiului. Martora Eliza 
Ciotnaru răspunde că nici nu vrea să audă de comunism. „Dacă vei auzi 
părerea mea despre comunişti şi comunism, te asigur, acuzată, că vei 
îngălbeni. Sunt contra războiului. Dacă însă țara mă va chema la datorie, 
îi voi da ajutorul”. 


Cât despre cei care îi cunoşteau pe acuzaţi, acuzarea a cerut comple- 
tului de judecată ca aceştia să fie întrebaţi asupra moralității inculpa- 
ţilor. Întrebările care ieșeau din această grilă erau respinse de completul 
de judecată, cum a fost şi cazul martorului Ilie Diaconescu, tâmplar 
de profesie, care o cunoştea pe Ana Pauker. Ediţia din 20 iunie 1936 
a Dimineţii preciza că, deși aceasta i-a adresat „câteva întrebări”, el nu 
a fost „lăsat să răspundă”. Motivul era că preşedintele completului de 
judecată, colonelul Teodor Petrescu, a apreciat că „întrebările acuzatei 
n-au legătură cu ordonanța definitivă”. La această remarcă, Ana Pauker 
i-a replicat că „toate întrebările noastre sunt în legătură directă cu 
capetele de acuzare”, precizându-i că, fiind „daţi în judecată pentru 
activitatea noastră politică”, voiau să dovedească „caracterul acestei 
activități” cu „martorii propuşi”. Întrucât martorii apărării care nu îi 
cunoșteau pe acuzaţi erau scoși din sala de judecată, Lucrețiu Pătrășcanu 
a ridicat atunci un incident în cuprinsul căruia a precizat și scopul 
citării ca martori a unor persoane care nu îi cunoşteau pe inculpaţi: 


Martorii apărării sunt însușiți de toți inculpaţii. Aceşti martori nu cunosc 
pe inculpați personal și nici nu e nevoe să-i cunoască. Faptele puse în 
sarcina celor 19 antifascişti se reduc la activitatea pe care au desfăşurat-o 
ei contra războiului, a fascismului şi pentru satisfacerea revendicărilor 
populare ca lupta contra scumpetei, a impozitelor etc. Martorii nu sunt 
aduşi în proces ca să dovedească dacă la Ana Pauker s-au găsit sau nu 
piese subversive, însă sunt chemaţi să arate că activitatea desfășurată de 
inculpaţi corespunde intereselor populare. Am pus martori din toate 
părţile ţării şi din toate straturile sociale ca să dovedim acest lucru. 


1. „Procesul comuniştilor din Bucureşti la Craiova. Ziua XVII. Şedinţa de 
dimineață”, Curentul, 26 iunie 1936. 

La aceasta, prim-comisarul regal a replicat că „puterile discreţio- 
nare” ale preşedintelui, dar și Legea pentru reprimarea unor noi infrac- 
țiuni contra liniștii publice îi conferă „dreptul de a interzice etalarea 
teoriilor, care ar putea primejdui bunul mers al desbaterilor”. În dis- 
cuţie a intervenit şi Ion Gheorghe Maurer, care a menţionat că nu era 
„vorba de teorii, ci de răspunsurile martorilor”, care erau „toate luate 
direct din ordonanța definitivă”. „Acolo [spunea Maurer] se vorbește 
şi de impozite, şi de fascism, şi de război. Şi pot spune că se vorbeşte 
mai ales de acestea”. După expunerea argumentelor de către părțile 
implicate în proces, completul de judecată a dat dreptate acuzării, res- 
pingând în unanimitate incidentul ridicat de Lucrețiu Pătrăşcanu!. 

Unul dintre aspectele audierii martorilor a fost şi încercarea acu- 
zării de a-i influența sugerându-le răspunsuri și de a le atrage atenţia 
asupra scopurilor urmărite de „antifascişti”, după cum se prezentau 
comuniştii din proces. O intenţie similară a avut însă şi apărarea, acesta 
fiind, de altfel, unul dintre scopurile urmărite prin întrebările adresate 
martorilor propuşi. Pe 24 iunie 1936 au fost audiaţi mai mulți consă- 
teni ai lui Emanoil Kaufman. Ei au spus că îl cunoşteau din sat, că pe 
atunci era un „om cinstit, muncitor. Nu agita spiritele. Îşi vedea liniș- 
tit de meseria lui, pe care o cunoştea bine”. Savoarea audierilor din 
acea zi a fost dată de intrebările adresate de acuzare şi de apărare 
martorilor Ioana și Tudor Diaconescu. Nu este clar dacă între aceştia 
exista vreun grad de rudenie sau era o simplă coincidență de nume. 
Tudor Diaconescu era portretizat de autorul articolului din Dimineaţa 
drept un țăran necăjit şi mucalit, care, prin alura lui simpatică, a reu- 
şit să învingă chiar şi „sobrietatea d-lui preşedinte”. Schimbul de replici 
este savuros şi reflectă atât intenţiile acuzării, cât şi pe cele ale apărării: 


Ana Pauker: Ce sunt fasciștii? 

Martorul: Nişte ăia cari se ţin de scandaluri. 

D. Preşedinte: Tu ai timpul să te ocupi de antifascism şi să citeşti ziare? 
Martorul: Printre picături, d-le preşedinte! 

D, prim-comisar regal: Ai făcut războiul? 

Martorul: Da! 

Ana Pauker: Dacă Germania ne atacă ţara, tu ce faci? 

Martorul: Mergem la rezbel să ne apărăm ţara, 

D. Preşedinte: Cine sunt dușmanii ţării? 

Martorul: Germania, Bulgaria, Ungaria, Rusia! 


1. „Procesul de la Craiova. Desbaterile de ieri”, Dimineaţa, 20 iunie 1936. 

Ana Pauker: Ai auzit că Rusia vrea să ne atace pe noi? 

Martorul: N-am auzit asta. 

D. prim-comisar regal: Vrei ca muerea ta şi copiii tăi să nu se mai roage 
lui Dumnezeu? Asta vor antifasciștii! 

Martorul: Ba nu! 

D. avocat Grozdea: Fac bine cei ce strâmbă crucea strămoşească şi o fac 
încârligată? 

Martorul: Nu fac bine, d-le preşedinte! 


A urmat audierea loanei Diaconescu. Ea este descrisă de corespon- 
dentul Dimineții, ziaristul Horia Roman, drept o tânără îmbrăcată 
într-un „frumos și pitoresc costum naţional”. Întrebările puse de apă- 
rare au urmărit părerea ei despre război, iar cele ale acuzării, opiniile 
ei despre antifasciști: 


Apărarea o întreabă dacă vrea un război și ea răspunde negativ. 

- Nu, nu, că şi tatăl meu a fost acolo şi n-a fost bine de loc! [...] 

D, prim-comisar regal [...]: Ce ai spune dacă această cămașă mândră 
ţi-ai schimba-o în şalvari turceşti! Că asta vor antifaşciştii! 

Inculpatul Colef: Nu vrem asta d-le preşedinte! Noi am vrea ca toti 
țăranii să fie bine îmbrăcați. 

D. prim-comisar regal: [...] Eşti măritată? 

Martora: Nu! 

D. prim-comisar regal: Ai vrea, după ce te-ai mărita, să ai un bărbat al 
tău sau o sută de bărbaţi? Că aşa vor aceşti antifasciștii! 

Martora: Unul singur vreau. 

D. avocat Grozdea: se ridică și spune că doctrina comunistă nu prevede 
nicăeri amănuntul acestal. 





Reacţia presei de dreapta faţă de aceste audieri a fost diferită. Repre- | 
zentantul Curentului a menţionat că ei au fost audiaţi ca martori, nede- 
scriind schimbul de replici dintre martori, acuzare şi apărare. În 
schimb, cel al Universului a optat pentru redarea unor fragmente din 
audierea lui Tudor Diaconescu, cu precizarea opiniei sale, şi anume că 
„face impresia că a fost preparat, dar în grabă”. 


1. Horia Roman, „Procesul de la Craiova. Câteva incidente. Alţi martori audiaţi”, 
Dimineaţa, 26 iunie 1936. 

2. Ion Dragomir, „Procesul Anei Pauker și al celorlalti 18 comuniști. Ziua XVII, 
Universul, 26 iunie 1936. 

Suspendarea avocatului Pătrășcanu 
şi condamnarea a doi martori 


Audierea martorilor nu a fost lipsită de incidente. 

Protagoniștii lor au fost unul dintre avocaţii apărării (Lucrețiu Pătrășcanu) 
şi doi dintre martorii propuşi de inculpaţi (Constantin David şi Constantin 
Rouă). Aceştia erau cunoscuți pentru simpatiile lor comuniste, iar răs- 
punsurile lor au iritat completul de judecată, ceea ce a avut consecinţe. 
Pe 26 iunie 1936, Lucrețiu Pătrășcanu a fost exclus din proces. Motivul 
a fost suspendarea lui de către Baroul Hfov, deoarece avea „un proces 
penal şi trebuie să apară ca acuzat în fața Consiliului de Război al 
Corpului II Armată”, pentru aceleași culpe ca și inculpaţii din procesul 
de la Craiova’, Decizia Baroului Ilfov a fost prezentată consiliului și 
citită de prim-comisarul regal Popescu P. Cetate. Lucrețiu Pătrășcanu 
a protestat față de această solicitare şi a afirmat că art. 111 din Legea 
avocaţilor nu admitea suspendarea în procesele politice, cum era şi al 
său. El a mai precizat că acesta era un proces de idei şi împotriva 
convingerilor sale politice, neimputându-se „fapte infamante”. A consi- 
derat că decizia baroului era „inconsistentă”. Pentru a-şi păstra statutul 
de avocat în procesul de la Craiova, a invocat şi statutul său de ofiţer în 
rezervă care, potrivit lui, îi conferea dreptul de a pleda în continuare. 

Popescu P. Cetate a avut două solicitări. Prima a fost ca instanța 
militară să se pronunţe asupra deciziei amintite şi, după aceea, să exa- 
mineze dacă Pătrășcanu putea pleda în continuare ca ofițer în rezervă. 
În primul caz, consiliul a aprobat decizia baroului, iar în cel de-al 
doilea i-a solicitat lui Lucrețiu Pătrăşcanu să facă dovada că este ofițer 
în rezervă. După depunerea unei petiţii și a unor acte în favoarea sa, 
şedinţa s-a suspendat, pentru ca instrucţia să ia cunoştinţă de actele 
depuse. La reluarea ei, consiliul a precizat că actele depuse îi confirmă 
calitatea de ofiţer în rezervă, dar a specificat că doar un ofiţer în retra- 
gere putea pleda. Astfel, i-a respins solicitarea de a rămâne ca avocat 
şi i-a cerut să părăsească sala?. Soluţia dată de consiliu a reprezentat 


1, Stelian Tănase, op. cit., p. 270. 

2. „Procesul de la Craiova, D-lui avocat Pătrășcanu i s-a ridicat dreptul de 
a pleda”, Dimineaţa, 28 iunie 1936; A. Constantinescu, „Procesul comu- 
niştilor din București la Craiova. Ziua XIX. Şedinţa de dimineaţă”, Curentul, 
28 iunie 1936. 

însă doar o interpretare a legii într-un sens defavorabil lui Pătrăşcanu. 
Generalul Manolache, şeful Justiţiei Militare în 1930, a precizat în 
ediţia adnotată a Codului Justiţiei Militare, referitor la dreptul ofițeri- 
lor de a pleda în dosarele judecate de o instanţă militară, că și ofițerii 
în rezervă au acest drept: 


Textul [art. 104 din CJM] este traducerea art. 110 francez (vechi), în care 
noţiunea de retraite cuprindea - la acea epocă — şi pe ofițerii de rezervă 
de mai apoi. Deci ofițerii de rezervă sunt admiși a pleda ca apărători 
aleşi sau numiţi din oficiu la instanţele militare’. 


Constantin Rouă era de profesie cizmar, fiind originar din Turnu 
Severin. Potrivit relatării din Universul, „înainte de a păşi spre masa 
consiliului” s-a înclinat și a salutat cu „reverență boxa acuzaților”, iar 
în timpul depoziţiei din 20 iunie 1936 s-ar fi declarat comunist. După 
terminarea audierii sale, ar fi spus „ruşine să vă fie!” Presupusa afir- 
maţie a atras arestarea sa pe loc pentru ultraj. După aceea au fost luate 
declaraţii „persoanelor cari l-au auzit injuriind”: „un preot, mai mulţi 
ofiţeri de toate gradele și câțiva civili”, Şedinţa s-a suspendat, relu- 
ându-se cu judecarea sa. În timpul acestui proces neașteptat, a negat 
că ar fi zis „ruşine să vă fie!, afirmând că a rostit doar „roșu”. Martorii 
acuzării au declarat însă sub jurământ „că inculpatul a pronunţat cuvin- 
tele incriminate”. Prim-comisarul regal Popescu P. Cetate a solicitat 
consiliului aplicarea art. 72 CP (care stipula o pedeapsă între două luni 
şi un an „pentru insulte, sau gesturi insultătoare făcute în faţa instan- 
tei de judecată”). A fost apărat de avocaţii Petre Grozdea? şi Lucrețiu 
Pătrășcanu. Aceștia au specificat că lipseau „elementele constitutive 
delictului de ultraj” şi au cerut achitarea lui Constantin Rouă. Decizia 
consiliului a fost defavorabilă. A fost condamnat la şase luni de închi- 
soare”, 


1. Corpul art. 104 referitor la avocaţii unui acuzat judecat în instanțele mili- 
tare era următorul: „Acuzatul își poate lua de apărător pe oricine va voi 
dintre militarii în serviciul activ sau în retragere, sau dintre advocaţi. La 
caz când acuzatul ar voi să ia apărător pe altcineva, trebue învoirea pre- 
şedintelui”. 

2. Viitor colonel de justiţie militară în anii 1950. 

3. Ion Dragomir, „Procesul Anei Pauker şi al celorlalți 18 comunişti. 
Ziua XIV’, Universul, 22 iunie 1936. 

Cotidianul Dimineaţa insistă asupra incidentului privind depo- 
ziția lui Constantin Rouă. El era descris ca un martor favorabil acu- 
zaților, care ar fi afirmat că „[acuzaţii] au luptat pentru interesele 
muncitorimei”, dar şi că „fasciștii sunt duşmanii poporului”. Drept 
cauză a arestării lui, Dimineaţa a indicat aceeași presupusă afirmație 
a sal. 

La două zile de la acest incident, un alt martor al apărării părăsea 
sala cu o condamnare similară: Constantin David, sudor la Atelierele 
Griviţa şi membru marcant al organizației Bucureşti a PCdR. Audiat 
pe 22 iunie 1936, a fost întrebat dacă îi cunoştea pe acuzaţi. Răspunsul 
său a fost negativ, dar a precizat că era la curent cu „faptele lor bune 
închinate poporului muncitoresc”. Preşedintele completului de judecată 
i-a cerut, pe o voce tăioasă, să nu mai atribuie calificative. Nu a dat 
însă curs sfatului şi i-a catalogat pe acuzați drept „martiri ai cauzei 
proletare”, ceea ce a determinat evacuarea lui sub pază şi suspendarea 
şedinţei, potrivit relatării din Dimineaţa (din 24 iunie 1936). Cea din 
Universul oferă informaţii suplimentare asupra depoziţiei sale, subli- 
niind apologia făcută acuzațiilor şi comportamentul său sfidător la 
adresa instanţei, ceea ce a atras arestarea lui: 


[David Constantin:] Sunt niște eroi cari merită tot respectul și admirația 
noastră (...] 

[D. preşedinte:] Te rog să răspunzi precis la întrebările pe cari ţi le punem 
noi și nimic altceva [...] 

„Dv. nu mă puteţi împiedica să afirm admiraţia mea nețărmurită pentru 
aceşti martiri”, declară înţepat David Constantin?. 


Referitor la acest incident, ziaristul Ion Dragomir avea să menţio- 
neze în articolul său că preşedintele a încercat să-i adreseze o altă 
întrebare martorului, dar că acesta „se întoarce cu spatele la consiliu 
şi continuă cele vrute de ei, ca şi cum s-ar fi aflat într-o sală de întruniri, 
iar nu în faţa unei instanţe de judecată”. „Evacuat între baionete”, şedinţa 
s-a suspendat. La reluarea acesteia, David Constantin a fost judecat la 
fel ca precedentul martor. Prim-comisarul regal a solicitat 


1. Horia Roman, „Un martor condamnat la 6 luni închisoare”, Dimineaţa, 
22 iunie 1936. 
2. „Procesul de la Craiova. Alţi martori audiaţi”, Dimineaţa, 24 iunie 1936. 

pedepsirea acuzatului David Constantin pentru atitudine necuviincioasă 
faţă de onor consiliu, întrucât s-a întors cu spatele către dv., neţinând 
seama de observaţiile pe care i le-am făcut. Să i se aplice pedeapsa pre- 
văzută de art. 82 din cod penal. 


Martorul, devenit acuzat, a fost apărat de această dată de avocatul 
Paul Moscovici, care a cerut achitarea lui, deoarece „n-a avut intenția 
de a jigni”, iar „atitudinea lui a fost o simplă explozie sufletească”!. 
Moscovici a mai indicat drept posibilă cauză a incidentului „atmosfera 
de patimă și ură pe care o deslănțuie procesul”, care ar fi generat un 
„echivalent de simpatie în rândurile muncitorimii”?. 

Popescu P. Cetate a menţionat că art. 29 din Legea pentru repri- 
marea unor infracţiuni contra liniştii publice „dă dreptul consiliul[ui] 
să oprească pe oricine a face ideologie în faţa consiliului”. Dându-i-se 
ultimul cuvânt, Constantin David şi-a exprimat părerea că „n-am 
jignit şi nici ultragiat consiliul. Socot că un martor are dreptul să 
spună în depoziţia sa tot ce pofteşte. Las la aprecierea consiliului 
restul”, Dimineaţa redă o versiune similară, dar mult mai elaborată 
stilistic: 


Nu sunt jurist şi nici intelectual. Sunt muncitor. După judecata mea, 
socot că n-am intenționat și nici n-am jignit consiliul de judecată. Am 
gândit ca muncitor [...] (că) trebue să depun mărturie în acest proces. 
Mă asociez concluziilor apărătorului meut. 


Consiliul a hotărât că el „s-a făcut vinovat de faptele şi gesturile ce 
i se impută, pentru care, în unanimitate de voturi, îl condamnă la 
6 luni închisoare, va scrie ziaristul lon Dragomir. 


1. Ion Dragomir, „Procesul Anei Pauker și al celorlalți 18 comuniști. Ziua XV”, 
Universul, 24 iunie 1936, 

2. Horia Roman, „Procesul de la Craiova. Alţi martori audiaţi”, Dimineața, 
24 iunie 1936. 

3, lon Dragomir, „Procesul Anei Pauker şi al celorlalți 18 comunişti. Ziua XV”, 
Universul, 24 iunie 1936. 

4. Horia Roman, „Procesul de la Craiova. Alţi martori audiaţi”, Dimineaţa, 
24 iunie 1936. 

Rechizitoriul comisarului regal 


Rechizitoriul comisarului regal a fost citit în ședințele din 1 şi 2 iulie 
1936, după încheierea audierii martorilor. În prima zi, chiar înainte de 
lecturarea actului, avocatul Petre Grozdea a solicitat prelungirea pro- 
cesului cu încă opt sau zece zile. Motivația lui era că nu toţi martorii 
au fost citați, referindu-se la cei din străinătate și la personalitățile 
politice ale României interbelice. Era unul dintre tertipurile prin care 
apărarea putea cere şi obţine amânarea procesului, dar mai ales a sen- 
tinţei ce avea să pecetluiască soarta celor 19 inculpaţi. Acest ultim 
„incident” a fost respins. Pe 1 iulie, la ora 9.30, prim-comisarul regal 
a început să-şi citească rechizitorul (reprodus în Universul): 


D. prim-comisar regal Lt. col. Popescu Cetate se scoală, cerând cuvântul 
spre a-și desvolta rechizitorul. Se face o linişte solemnă. Clipa este într-ade- 
văr măreaţă şi, deși am așteptat cu toții, nu ne putem stăvili valul de 
emoție care ne copleșeşte. Sala este arhiplină; toalete estivale ale frumoa- 
selor craiovence și uniformele albe ori verzi ale ofițerilor, sacourile sobre 
ale civililor împrumută şedinţei o notă spectaculoasă". 


În acelaşi număr de ziar apărea şi un fel de proclamaţie, scrisă cu 
litere roşii şi semnată de directorul ziarului, Stelian Popescu. Mesajul 
lui era extrem de alarmant — cititorii erau avertizați de cenzura aplicată 
de guvern ziarului şi de imposibilitatea cotidianului de a-i mai sluji; 


Români! 

Am făcut tot ce am putut să vă arătăm pericolul comunist, ce ne ameninţă 
şi cine sunt aceia cari au sprijinit pe străinii comunişti pripăşiți în țara 
noastră. Azi, guvernul ne-a interzis să mai publicăm ceva ce ar mai putea 
să arate cari sunt duşmanii neamului și care este otrava ce i se picură în 
suflet zi de zi. De acum încolo, fiecare să se apere cum poate, căci țara 
este lăsată să fie invadată de pacostea comunistă, sprijinită de uneltele 
comuniste din speluncile ziarelor Adevărul! şi Dimineaţa. 

Români! 

Fiți atenţi și aduceţi-vă aminte de nemuritoarele versuri ale marelui Eminescu: 
Cine-a îndrăgit străinii 

Mânca-i-ar inima câinii [subl în original)?. 


1. Ion Dragomir, „Procesul Anei Pauker și al celorlalţi 18 comuniști. Rechi- 
zitoriul domnului comisar regal”, Universul, 3 iulie 1936. 
2. Ibidem. 

Numerele ulterioare aveau să arate că Universul a trecut peste această 
potenţială ameninţare, continuându-și misiunea de „demascare” a presei 
„din Sărindar” și a pericolului comunist, dar şi pe cea de atenţionare 
a românilor asupra acestuia din urmă. Fără îndoială, la data respectivă, 
actul procedural a fost perceput de unii contemporani drept un eveniment 
senzaţional. Rechizitoriul ilustrează spiritul naţionalist şi anticomunist 
al acelor vremuri, care îşi trăgea seva din numeroasele avertizări cu 
privire la comploturile evreilor-comuniști, devoalate şi demascate peri- 
odic în presa de dreapta. Nu în ultimul rând, creşterea influenţei politice 
a Uniunii Sovietice în Balcani întărea sentimentul de cetate asediată. 

Totodată, discursul lui Popescu P. Cetate întrunește caracteristici 
ce pot fi încadrate în unul dintre cele „nouă registre ale limbajului 
violent, specifice mentalului românesc”, aşa cum au fost identificate și 
analizate de Ruxandra Cesereanu!. Rechizitoriul prim-comisarului regal 
a fost reprodus pe larg în Universul şi Curentul. Pasaje semnificative 
au apărut şi în ziarele de stânga. Ideile centrale ale rechizitoriului (relu- 
ate în 1941) erau următoarele: 


Orice român iubitor al credințelor şi comorilor naţionale sufleteşti, pre- 
cum şi orice luptător de eri şi de mâine al hotarelor, ar putea face un 
aspru rechizitoriu acestor trădători sau dezertori, acestor unelte dușmane, 
acestor îngâmfați cu pretenţii de a conduce destinul neamului nostru [...]. 
Jos masca. Şi acum vă rog priviţi-i. Sub această mască numită de ei 
antifascistă veţi găsi: 

Otrava comunistă, 

Minciunea Marxistă. 

Falsa democraţie, 

Conspirația teroristă. Corupţia și intriga. 

Ura şi răzbunarea unor duşmani ai neamului. 

Instigatori plătiţi și profitorii unei mistificări. 

Lenea colectivă înfrățită cu viclenia. 

Dezertori din armată, cu inimi de trădători și mâini murdărite, 
Spoliatori şi încasatori de cotizaţii pentru stomacurile lor sănătoase de struț. 
Vechi pensionari ai închisorilor cu șiretlicurile de parvenire. 

Cozi de topor ale unor duşmani umili. 

Într-un cuvânt, o lepră proletară de care se leapădă ca „dracul de tămâie” 
muncitorii autentici, barnici şi resemnaţi în sărăcia lor cinstită, mândri 
de neamul lor şi cu încredere că ţara şi conducătorii ei adevăraţi le vor binele. 


1. Ruxandra Cesereanu, Imaginarul violent al românilor, Humanitas, Bucureşti, 
2003, p. 8. 

Prim-comisarul regal preciza în acest rechizitoriu că românii trăiau 
într-o epocă de revoltă generalizată, caracterizată de război, crize eco- 
nomice, „griji politice, tulburări sufleteşti, deslănţuiri de patimi, friguri 
de arivism”. Însă dintre toate aceste stări, spunea prim-comisarul, cea 
mai periculoasă pentru toată omenirea şi civilizaţie este „dictatura 
proletariatului, [adică] comunismul, bolşevismul. El e cancerul ome- 
nirii. E punctul de plecare al tuturor mișcărilor şi e vântul care deslăn- 
tuie mai toate furtunile”. 

În același act, procurorul anunţa că România se afla din nou în 
război, numai că de data aceasta era unul total diferit, care nu fusese 
întâlnit anterior. Era un război cu inamici care se foloseau de cu totul 
alte procedee şi mijloace de luptă decât cele folosite până atunci, inclu- 
siv de cei mai aprigi dintre duşmani. 


Dar n-am cunoscut până după războiu [Primul Război Mondial] şi mai 
ales acum acest soiu de dușmani lași, câini care mușcă pe furiș, cârtiţe 
care fug de lumina zilei, năpârci eşite de ouăle clocite la sânul cald şi 
primitor al acestei țări şi cari, drept recunoştinţă, ne mușcă cu limbile 
lor otrăvite şi spurcate. Ne-au declarat război. Îl vom face și pe acesta. 
E-J 

Și după cum apoi mai târziu același Dumnezeu al nostru ne-a ajutat să 
frângem jugul robiei turcești și să scoatem din lanțurile vrăjmaşe pe toți 
fraţii noştri, ne va învrednici acum, să stârpim și această buruiană comu- 
nistă de pe ogoarele noastre și să distrugem toate culcușurile oricât ar fi 
de ascunse ale acestor rozătoare îmbuibate din roadele mănoaselor holde 
românești, strânse cu sudoarea frunții noastre și cu acela a voiajoarelor 
internaţionale plătite, Ana Pauker și Estera teatralista, sau a trădătorilor 
și dezertorilor Şmil Ițic © Comp. Nimic mai laş, mai perfid, dar și mai 
periculos decât acest fel de război, dus la întuneric, cu viclenie şi înșelă- 
ciune, îndreptat asupra forțelor sufleteşti ale naţiunii şi armatei, izvoarele 
rezistenței și izbândei noastre de totdeauna |subl. în original]. 


Rechizitoriul continua cu demascarea programului celor 19 comu- 
nişti care, în esență, urmărea distrugerea societăţii acelor ani, pentru 
ca pe ruinele ei să se „înalțe dictatura şi tirania lor”. Accentul cădea 
pe ceea ce urmăreau acuzaţii să demoleze - „instituţiile pe care se 
bazează statul burghez: familia, biserica și patria”. Ne putem doar întreba 
dacă afirmaţiile procurorului erau o anticipare a evenimentelor pe care 
România avea să le trăiască peste aproximativ zece ani de la acel moment 
sau ele reprezentau doar convingerea şi credinţa sa fermă... 

Probabil niciunul dintre contemporanii procurorului nu se gândea 
la un astfel de deznodământ, poate cu excepţia notabilă a inculpaţilor 
din proces, care aveau acel ţel la nivel de speranţă. Contemporanii lui 
Popescu P. Cetate se simțeau poate îngrijorați sau preocupați, dar, în 1936, 
credinţa lor că vor ieși învingători era probabil mai fermă ca oricând. 

Au mai fost dezvăluite de către procuror „măștile” folosite de comu- 
nişti și sub apanajul cărora aceștia spuneau că activează: fronturile 
populare. Însă cea mai măreață dintre măştile lor, considera procurorul, 
era cea antifascistă, cu aluzie la una dintre strategiile de disculpare ale 
comuniştilor din proces. Pe tot parcursul procesului, aceştia au susți- 
nut că sunt antifasciști, neasumându-și public și deschis identitatea 
comunistă, cu unele excepţii. Aceasta ar fi atras propria lor învinovă- 
țire, opinia lor fiind că acest lucru era responsabilitatea acuzării. În 
finalul ședinței din 1 iulie 1936, după întregul discurs magistral, așa 
cum a fost perceput de contemporanii săi, Popescu P. Cetate a prezen- 
tat instanţei probele incriminatorii existente despre cei 19 acuzaţi, pe 
care le-a clasificat astfel: 


1) Probe evidente, cari ne dau cunoştinţe precise. Acestea sunt corpurile 
delicte [...] 2) Probe cari, puse în acord cu altele, oglindesc și ele ade- 
vărul. 3) Indicii concrete morale sau circumstanţiale [...] 4) Prezumţii 
prin ajutorul căruia judecătorii, prin raționamentul lor (inductiv și deductiv), 
trag concluziuni de natură a completa probele existente. 5). Arătările 
(declaraţiile) inculpaţilor. În cazul de față ele au fost autoacuzări (...] 
6). Arătările martorilor. 


Partea finală a rechizitoriului a fost prezentată în şedinţa din 2 iulie 
1936. Documentul a expus o parte dintre acuzaţiile aduse în ordonanța 
de trimitere în judecată: legătura cu Cominternul, politica de autode- 
terminare promovată în privința unor regiuni, cu aluzie la DRO, confis- 
carea proprietății publice şi private, suprimarea impozitelor şi îndemnurile 
comuniștilor către ţărani şi muncitori de a nu se mai achita de aceste 
obligaţii, apelurile repetate la grevă generală, „descompunerea armatei 
şi slăbirea disciplinei ostăşeşti”. Unele erau puncte de pe ordinea de zi 
a Plenarei din 5-7 iulie 1935, după cum reiese din documentele pro- 
cesului. 


1. Ion Dragomir, „Procesul Anei Pauker şi al celorlalți 18 comunişti. Rechi- 
zitorul domnului comisar regal”, Universul, 3 iulie 1936. 

Partea incriminatorie consta în faptul că „inculpaţii de astăzi au 
înţeles să se pună, cu bună știință, în serviciul asociaţiilor comuniste 
de peste graniţă, cari - prin revoluții şi violență - urmăresc schimba- 
rea ordinei sociale şi politice din România”. Formularea era o repro- 
ducere a art. 11 din Legea pentru reprimarea unor noi infracţiuni 
contra liniştei publice. Aceasta a constituit principala bază legisla- 
tivă în temeiul căreia s-a judecat întregul procesal Anei Pauker. 
Popescu P, Cetate a precizat că, pentru faptele incriminate şi sanctio- 
nate de articolul menţionat, „pedeapsa prevăzută e de la 5-10 ani închi- 
soare şi de la 10.000 la 1.000.000 amendă”. Rechizitoriul procurorului 
s-a încheiat într-un registru religios, cu referinţe la pilde biblice şi cu 
un îndemn adresat completului de judecată de a-şi face datoria ca 
români. Procurorul şi-a exprimat amărăciunea că nu exista o pedeapsă 
mai mare pentru faptele imputate acuzaților; dacă ar fi existat, ar fi 
cerut-o: 


Noi nu vrem să trăim şi să ne îmbrăcăm în corsetul roșu al Anei Pauker, 
căci ținem la portul nostru strămoșesc, după cum ţinem și la altarele 
noastre sfinte. În pragul acestor sitare s-au ivit fariseii şi zarafii. Şi dacă 
blândul Isus a iertat totul dușmanilor, rugându-se chiar pentru cei care 
îi 2drobeau fluerile picioarelor, n-a iertat pe zarafii care își puseseră 
tarabele în faţa altarului, căci a pus mâna pe bici, gonindu-i, D-voastă, 
d-lor judecători, păzitori ai altarului românesc, nu vi se pune la îndemână 
o astfel de pedeapsă. Dar dacă legea ar permite-o, v-aș cere să-i scoateţi 
| în piaţa publică şi sunt sigur că orice cetățean al acestui oraş s-ar grăbi 
| să execute o astfel de pedeapsă. Dacă ar fi pedeapsa cu moartea, v-aşi 
cere să-i spânzurați de limbile lor veninate. De ar fi munca silnică pe 
viaţă, v-aşi cere să faceți ca oasele lor să putrezească în ocna fără fund. 
| Citesc regretul in sufletul d-voastă, că legea nu pedepsește decât cu 10 ani 
| muncă silnică şi 100.000 lei amendă, pe care vă rog să le daţi fără milă 
şi fără nicio îndoială. Faceţi-vă datoria, prin sentința dvs., așteptată de 
| toată suflarea românească!. 
i 
i 


1. Ion Dragomir, „Procesul Anei Pauker şi al celorlalţi 18 comunişti. Conti- 
nuarea rechizitoriului domnului comisar regal’, Universul, 4 iulie 1936. 

Finalul procesului - pledoariile apărării, ultimul 
cuvânt, sentința 


Avocaţii apărării şi-au susţinut pledoariile între 3 şi 6 iulie. Presa de 
stânga a reprodus pledoariile lui Alexandru Mâţă (membru al Partidului 
Ţărănesc-Radical, condus de Grigorie lunian), Iancu Vasiliu, Ghiţă 
Ionescu (viitorul politolog anticomunist!), I. Raicu, A. Stanciu, Radu 
Popescu, Ion Gheorghe Maurer (viitor prim-ministru al României comu- 
nizate). În schimb, ziarele de dreapta din 1936 au ales să prezinte un 
rezumat al acestor pledoarii (Curentul) sau au refuzat să publice unele 
detalii (Universul). Motivul invocat de ziar a fost: 


Să mă ierte cititorii pentru carența de care dau dovadă. Îi asigur însă că 
nu pierd nimic dacă Universul nu publică nici pe larg [și] nici pe scurt 
discursul apărătorilor Anei Pauker și a celorlalți 18 complici!. 


Pledoaria lui Alexandru Mâţă? a fost gândită ca o replică la rechi- 
zitoriul întocmit de prim-comisarul regal, fiind sugestiv intitulată „Jos 
confuzia! Avocatul şi-a început pledoaria prin a-şi expune pe scurt 
biografia, „pentru că”, a motivat acesta, „apar pentru prima oară ca 
apărător în acest proces”. De fapt, era un mod subtil de a sugera com- 
pletului de judecată, dar mai ales procurorului și publicului în aparență 
ostil că, după cum el nu înțelegea să-și facă un merit din faptul că era 
român, nici nu putea accepta ca o persoană să fie prigonită doar pen- 
tru că era de „altă naţionalitate”, cum erau cei mai mulți dintre cei 
19 inculpaţi. În același timp, a subliniat că nu exista nicio contradicție 
între condiţia sa de român şi membru al unui alt partid şi cea de apă- 
rător în acest proces. În pledoarie a arătat că: 


1. I. Dragomir, „Procesul Anei Pauker și al celorlalți 18 comunişti. Pledoariile”, 
Universul, 5 iulie 1936. 

2. În iunie 1941, avocatul Alexandru Mâţă a fost arestat de sovietici, fiind 
învinuit ca activist naţional-țărănist. Pentru o biografie a sa, vezi articolul lui 
Mihai Taşcă, „Mâţa comunistă” alias avocatul Alexandru Mâţă şi soarta lui, 
accesibil online la http://www.timpul.md/articol/mata-comunista-alias- 
avocatul-alexandru-mata-si-soarta-lui-16405.html (accesat pe 30 septem- 
brie 2014). 

lozincei centrale a rechizitorului care a fost „Jos masca” îi opun o alta; 
„Jos confuzia”. Aceasta pentru că pericolul fascist nu este o invenţie a 
acuzaților. Pericolul fascist este o realitate şi care ca atare trebuie discu- 
tată şi pusă în adevărata sa lumină. 


Următorul punct din pledoarie a fost situaţia minorităţilor naţio- 
nale, avocatul susținând necesitatea integrării acestora în „democraţia 
națională”, dar și că „înlăturarea lor periclitează integritatea naţională”, 
Expozeul său a fost întrerupt de intervenţia colonelului Teodor Petrescu, 
care i-a cerut să „vie la fapte” şi să lase „teoriile partidului dv. (...] 
pentru întrunirile politice”. Avocatul Mâţă a mai precizat obligația com- 
pletului de a ţine cont de o realitate: existența raporturilor politice 
între România și Uniunea Sovietică, care se referea la una dintre învi- 
nuirile aduse acuzaților. Cât despre acuzaţia adusă inculpaţilor că erau 
contra Constituţiei, avocatul a precizat că această afirmaţie le aparține 
lui Octavian Goga și lui A.C. Cuza, iar nu celor 19 acuzați’. 

Pledoaria avocatului Grozdea a pus acuzarea într-o lumină nefavo- 
rabilă, învinuind-o că s-a opus producerii probelor favorabile incul- 
paţilor şi că, 


în lipsa de dovezi pozitive, d. prim-comisar regal s-a servit de vechiul 
sistem al reproducerii termenilor din ordonanţă. Dar nu ordonanța este 
elementul probatoriu în darea unei sentinţe. Nimeni nu poate fi con- 
damnat pe simple afirmaţiuni, 


A acuzat și nenumăratele apeluri ale prim-comisarului regal la „puterile 
discreţionare” ale preşedintelui completului de judecată, insinuând că 
procesul a fost prejudiciat tocmai ca urmare a acestor intervenţii. Această 
insinuare l-a iritat pe colonel Petrescu, care i-a luat cuvântul. Următorul 
avocat pledant, Paul Moscovici, a acuzat autorităţile că ar fi pus la cale 
această „înscenare” El şi-a motivat incriminarea prin aceea că acuzarea 
nu a putut produce probe despre vinovăția inculpaţilor, mai ales despre 
cea a lui Colef (pe care îl reprezenta), ci s-a rezumat doar la rapoartele 
Siguranţei şi la cele primite de la structurile polițienești din Bulgaria. 
Avocatul Ghiţă Ionescu, care a vorbit pentru soţii Ana şi Ştefan Csacsar, 
a susținut, la rândul său, că „rapoartele Siguranţei sunt foarte stângaci 
ticluite și complectamente lipsite de dovezi”. Le-a catalogat drept „simple 


1, Horia Roman, „Procesul de la Craiova. Pledoaria d-lui avocat Mâţă”, Dimineaţa, 
5 iulie 1936. 

afirmaţii, simple şi banale rapoarte”. Acesta s-a legat în pledoaria sa şi 
de unul dintre faptele sesizate în rapoartele Siguranţei şi implicit în 
ordonanța de dare în judecată, întrebându-se retoric „ce înseamnă 
asta?”: casa soților Cezar, înconjurată de patru zile de poliţişti, de 
detectivi speciali, a fost totuşi părăsită „rând pe rând” de toţi membrii 
plenarei Uniunii Tineretului Comunist - şi nu era vorba de un om sau 
doi, ci de aproape 20 — fără ca măcar un singur poliţist să se sesizeze, 
să-i oprească, să-i aresteze. 

Legat de acest fapt, avocatul s-a întrebat retoric dacă nu cumva 
raportul comisarului Turcu era „mai mult o pagină de umor decât un 
raport”. Şi-a exprimat mirarea referitor la modul în care a reușit Siguranța 
ca, după o pândă de patru zile şi patru nopţi a unui „grup de oameni 
considerați extrem de periculoși”, să le permită ca „în câteva ore [...] 
să se scurgă şi să dispară”. La rândul său, Ghiţă Ionescu a insinuat că 
la mijloc era o înscenare a Siguranţei, care a vrut să facă „un mare proces 
politic”, însă fără să aibă probe. Avocatul și-a încheiat pledoaria astfel: 


„În lipsă completă de dovezi, de argumente concludente, și numai pe 
baza unui interogatoriu luat de siguranță, după ce soții Cezar au fost 
bătuţi, nu se poate cere condamnarea unor oameni. Mă aflu”, spune 
d. avocat Ghiţă Ionescu, „în teribila situaţie de a nu-mi putea apăra dlien- 
ţii. Şi nu le pot lua apărarea pentrucă împotriva lor nu există acuzare”. 


Apoi a cerut achitarea clienților săi. 

Un alt avocat, I. Raiciu, care le-a reprezentat pe Donca Simo şi Wilma 
Kasejo, a arătat că i-au fost încălcate anumite drepturi, menționând 
„dreptul avocaţilor de a vorbi liber cu acuzaţii”. Acesta l-a învinuit pe 
prim-comisarul regal că „în mai mult de jumătate din rechizitoriul 
său, în loc să facă procesul comuniștilor din boxă, a făcut procesul 
comunismului ca doctrină” şi că ar „fi preferat” ca acesta să „aducă 
aici şi alte informaţii asupra doctrinei comuniste decât cele furnizate 
de Siguranță”. 

lon Gheorghe Maurer şi-a început pledoaria în şedinţa de după- 
amiază din 6 iulie 1936. În cuprinsul acesteia, i-a precizat consiliului 
că pe toată durata procesului „s-a făcut posibilul şi imposibilul ca 
hotărârea (Consiliului de Război] să fie o eroare judiciară”. El a argu- 
mentat că la baza acestei erori se aflau „informaţiile tendenţioase ale 
poliţiei, componenţa sălii, patima politică, o presă indiscretă și lipsită 





1. „Procesul Anei Pauker. Alte pledoarii”, Dimineaţa, 6 iulie 1936. 


—] Ni a 


su 





M 


Ana Pauker ~ femeia teribilă a comunismului românesc 149 


de scrupule, totul s-a unit ca să aşeze obstacole în calea dreptei jude- 
căți”. Totodată, Maurer a susţinut că probele nu au fost legal adminis- 
trate, iar despre probele referitoare la existenţa unei legături a Anei 
Pauker cu străinătatea a afirmat că 


ceeace ni s-a înfățișat până acum de către acuzare ca dovadă a legături- 
lor inculpaţilor cu străinătatea constitue fie pure şi gratuite afirmaţiuni, 
fie reeditări de informaţiuni tendenţioase şi fără valoare legală probantă, 
fie, în sfârşit, interpretări proprii ale magistratului militar instructor!. 


Maurer şi-a încheiat pledoaria chiar în ultima zi a procesului, cu 
specificarea că „acest proces e o inscenare” Numărul din 9 iunie al 
ziarului Curentul preciza că una dintre pledoariile sale desfăşurate pe 
parcursul a două zile a durat nu mai puţin de șapte ore?. În acest 
interval de timp, argumentaţia sa că procesul era o eroare judiciară a 
fost susținută și prin citate dintr-o carte clasică în epocă: C. Guilhermet, 
Cum se comit erorile judiciare. După finalizarea pledoariei, instanţa a 
dat cuvântul acuzării pentru a replica celor declarate de avocat. Procu- 
rorul a precizat că nu găsea necesară o replică, specificând că își men- 
ţine toate concluziile din rechizitoriu’. 

A urmat ultimul cuvânt al acuzaților. Președintele le-a spus acestora 
că legea le dă dreptul să se apere. Ziarul Dimineaţa a publicat ultimul 
cuvânt al acuzaților Samuel Krug, Wilma Kasejo, Donca Simo, Ana și 
Ştefan Csacsar, Emanoil Kaufman, Ștefan Naghy, Alexandru Drăghici, 
Ernest Schon, Lazăr Grumberg şi Liuba Roitman, cu precizarea că 
ultimul cuvânt al celorlalți inculpaţi va fi prezentat în numărul urmă- 
tor, ceea ce nu s-a întâmplat însă. Între timp apăruse sentința. 

Majoritatea celor enumeraţi au cerut achitarea, deoarece se consi- 
derau nevinovaţi. Poziţiile lui Alexandru Drăghici, Donca Simo și Lazăr 
Grumberg au fost diferite. Conform relatărilor din Dimineata, primii 
doi nu au cerut achitarea, ci s-au portretizat drept luptători antifasciști. 
Donca Simo a precizat că „numai în această credință văd posibilitatea 
unui mai mare bine pentru cei cari trăiesc din munca lor, aşa cum 
trăiesc şi eu”. Drăghici a menţionat şi el că, în calitate de proletar, era 
contra fascismului, ceea ce „nu înseamnă că sunt contra statului”. Poziția 


. „Procesul de la Craiova. Pledoaria d-lui av. Maurer”, Dimineaţa, 3 iulie 1936. 
. „Procesul comuniştilor din București la Craiova. Ziua XXVII. Şedinţa de 
dimineaţă”, Curentul, 9 iulie 1936. 
| 3. „Procesul de la Craiova. Pledoaria d-lui av. Maurer”, Dimineaţa, 8 iulie 1936. 

lui Grumberg a fost diferită de cea a precedenților coinculpați, inclu- 
siv față de cea a Doncăi Simo și a lui Alexandru Drăghici. Ultimul său 
cuvânt poate fi considerat o mărturie incriminatorie. A menționat că 
şi-a recunoscut din „primul moment” convingerile comuniste, ceea ce 
era, în opinia sa, „singurul motiv pentru care am fost dat în judecată”. 
A mai precizat că în timpul plenarei nu se afla în Bucureşti, ci la regi- 
mentul său din Piteşti, iar „împotriva mea e o singură pretinsă dovadă, 
o scrisoare care nu e a mea şi pentru care am cerut expertiză grafică, 
lucru ce mi s-a refuzat” Lazăr Grumberg și-a încheiat ultimul cuvânt 
astfel: „Nu pretind ertarea. Dovediţi-mi vinovăția ca să mă condamnați. 
Dar dacă nu o puteţi dovedi, trebuie să-mi daţi drumul”. 

Pe 7 iulie 1936, la 18.30, după încheierea ședinței de după-amiază, 
consiliul s-a retras pentru deliberare. A revenit în sala de judecată la 
19.45, oră la care s-a pronunţat sentința. Momentul citirii a fost repro- 
dus de un jurnalist, care a evidenţiat bucuria spontană a celor din sala 
de judecată: 


Sentința a fost primită cu aplauze din partea publicului asistent care a 
manifestat contra comunismului și contra avocaţilor apărării, cari de abia 
s-au putut strecura afară cu ajutorul jandarmilor". 


Satisfacţia bruscă a publicului este indicată și de Marius Mircu: 


Când preşedintele a început a citi sentința și a pronunţat condamnarea, 
tunete de aplauze au izbucnit în sală, urale, strigăte de bucurie; sala, în 
picioare, a cântat Deşteaptă-te, Române!. Cu greu preşedintele a putut 
pronunţa celelalte condamnări, dar n-a făcut niciun gest ca să astâmpere 
mulțimea, zâmbea doar, îl vedeai nespus de fericit că el le-a adus celor- 
lalţi o imensă satisfacţie?. 


Pedepsele primite au fost următoarele: Ana Pauker, Dimitrie Ganev, 
$mil Marcovici — 10 ani de inchisoare; Alexandru Moghioroş, Andrei 
Bernath, Ernest Schon, Estera Radosovețki, Lazăr Grumberg și Ady 
Ladislau - 9 ani şi 11 luni; Liuba Roitman - 9 ani şi 9 luni; Alexandru 
Drăghici — 9 ani şi 3 luni; Janos Herbak - 9 ani; Donca Simo - 8 ani 
şi 11 luni; Emanoil Kaufmann, Wilma Kajeso - 6 ani; Ana şi Ştefan 


1. A. Constantinescu, „Sentința Procesului comuniștilor de la Craiova”, Curentul, 
10 iulie 1936. 
2. Marius Mircu, op. cit., p. 86. 

Csacsar, Ștefan Naghi - 5 ani; Samuel Krug - 2 ani și 6 luni. Fiecare 
dintre aceştia a primit şi pedepse complementare, care au constat în 
amenzi între 10.000 mii de lei (S. Krug} şi 100.000 de lei (A. Pauker, 
Ş. Marcovici şi D. Ganev), dar şi în interzicerea corecțională a unor 
drepturi pentru o perioadă de 10 ani. În conformitate cu prevederile 
CP, instanţa a mai hotărât ca prevenţia să nu fie luată în considerare 
la calculul duratei pedepselor. În hotărâre s-a mai specificat obligaţia 
condamnaților „să plătească în mod solidar lei 3.000.000 despăgubiri 
către stat”, dar și confiscarea celor 41.000 de lei pe care îi aveau asupra 
lor la arestare, „în folosul statului şi al Corpului 1 de Armată”. 


O primă concluzie asupra pedepselor pronunţate este că acestea au 
fost stabilite în funcţie de vinovăţiile imputate celor 19 acuzaţi, dar şi 
potrivit statutului în partid pe care Siguranța presupunea că aceştia îl 
aveau la acea dată. Pedeapsa cea mai mică a fost a proprietarului imo- 
bilului în care era amenajată tipografia clandestină identificată de auto- 
rități. Pe toata durata procesului, el a negat că ar fi fost membru al 
partidului comunist. În acelaşi timp, potrivit declaraţiilor maiorului 
Constantinescu, la Jilava a adoptat o atitudine de distanțare faţă de 
comuniști, „nesolidarizându-se cu ei”. A doua concluzie, cu titlu pro- 
vizoriu, este că pedepsele au fost date și în funcţie de comportamentul 
inculpaţilor în perioada detenţiei și a procesului. 


l. „Sentința în Procesul de la Craiova”, Dimineaţa, 9 iulie 1936. 

Nicolae Ceaușescu: tânăr, rebel şi ilegalist. 
O cotitură a destinului: arestarea şi procesul 
din anul 1936 


Cristina Diac 


Judecat în mai 1936 de Consiliul de Război al Corpului V Armată 
Braşov, Nicolae Ceaușescu se alătura sutelor de militanţi ai mişcării 
comuniste interbelice aduşi în fața justiţiei militare. Până atunci, activi- 
tatea sa politică fusese pedepsită în forme mai uşoare, precum arestări 
preventive urmate de eliberare, apoi plasarea în „domiciliu obligatoriu” 
în localitatea natală. În 1936, viitorul lider al României comuniste 
cunoaşte „botezul focului”, ajungând în justiţie ca să dea socoteală 
pentru înrolarea într-o mișcare politică prohibită de autorități; va 
cunoaşte apoi experienţa detenţiei, altă etapă cvasiobligatorie în bio- 
grafia oricărui „revoluționar de profesie”. 

La momentul arestării, Ceaușescu nu împlinise 18 ani şi deținea o 
funcţie nu foarte proeminentă în ierarhia mişcării: secretar al orga- 
nizaţiei UTCdR din regiunea Prahova. Arestarea şi judecarea sa nu 
s-au datorat unei activităţi prodigioase. Fusese trimis în Dâmboviţa să 
încerce crearea unor nuclee comuniste. Realitatea e că, atunci când 
jandarmii, apoi poliţiştii, au început să deșire firul presupusului com- 
plot antistatai, Ceauşescu nu reușise mare lucru. Procesul său trebuie 
văzut în contextul mai larg al încercării statului de a destructura timi- 
dele tentative de constituire în România a unui Front Popular Anti- 
fascist, iar la nivel local — de a preveni răspândirea „microbului” comunist 
printre lucrătorii din industria extractivă. 

Tentativele comuniștilor de coagulare a unei opoziții la guvernarea 
PNL au pus în alertă autorităţile. Ceaușescu a fost arestat în ianuarie 
1936 la Ulmi, comună suburbană a orașului Târgovişte. Tribunalul 
militar l-a condamnat în mai 1936 la doi ani de închisoare pentru acuzația 
principală, la care s-au adăugat alte şase luni pentru sfidarea completului. 

Faţă de o primă variantă a acestui studiu, unde am prezentat pre- 
ponderent faptele!, în prezenta versiune mă interesează mai cu seamă 
modalitatea în care funcţiona justiţia interbelică vizavi de comuniști 
în general, față de tânărul Ceauşescu mai ales. Plecând de la o situaţie 
particulară, se pot developa caracteristicile generale ale tipului de jus- 
tiție aplicat comuniştilor în ilegalitate. Studiul de faţă își mai propune 
să discute efectele produse de condamnarea din 1936 asupra carierei 
politice a lui Nicolae Ceaușescu. 


PCdR în epoca „frontului popular antifascist” 


La arestarea lui Nicolae Ceauşescu, în ianuarie 1936, guvernul liberal 
al lui Gheorghe Tătărescu deținea puterea în România de doi ani. Opoziția, 
reprezentată de Partidul Naţional-Țărănesc (PNȚ), dar şi de partide 
mai mici (disidenţe ţărăniste plasate mai la stânga decât PNT, precum 
Partidul Ţărănesc-Radical al lui Grigore lunian), precum şi de forțele 
de stânga — Partidul Social-Democrat (PSD), Partidul Socialist Unitar 
al lui Constantin Popovici —, făceau eforturi pentru răsturnarea guver- 
nului în funcţie. Criticile la adresa acestuia se produceau pe fondul 
ascensiunii extremei drepte, tolerată de autorităţi. 

Prin mijloacele legale, care nu încetaseră niciodată să existe chiar 
şi după interzicerea partidului în 1924, comuniștii s-au alăturat con- 
testatarilor guvernului liberal. Sau, mai precis, s-ar fi alăturat, dacă nu 
ar fi fost constant refuzaţi. În orice caz, din punct de vedere politic, 
PCdR era ilegal, continua să se manifeste prin diferite formule la limita 
legii și se afla în tabăra criticilor guvernului. 

Tactica Frontului Popular a fost testată încă dinainte ca aceasta să 
devină politică oficială a statului sovietic şi a Cominternului, în iulie 
1935. Succesul procesului de la Leipzig făcuse din Gheorghi Dimitrov 
un „campion al antifascismului”?. Primit în glorie la Moscova, a fost 


1. Publicat în Lavinia Betea, Cristina Diac, Florin-Răzvan Mihai, Ilarion Ţiu, 
Viaţa lui Ceauşescu, vol. I; Ucenicul partidului, Adevărul Holding, Bucureşti, 
2012, pp. 132-145. 

2, Arkadi Vaksberg, Hotel Lux. Partidele frăţeşti în slujba internaționalei comu- 
niste, traducere din limba franceză de Mihaela Zoicaş, Humanitas, Bucureşti, 
1998, pp. 67-68. Serge Wolikow, L'Internationale communiste (1919-1943). 
Le Komintern ou le rêve déchu du parti mondial de la révolution, Les edi- 
tions de Latelier/Editions Ouvrières, Paris, 2010, pp. 87-102. 

apoi propulsat în funcția de secretar general al Comitetului Executiv 
al Internaționalei Comuniste. 

Frontul Popular chema partidele comuniste şi socialiste să militeze 
împotriva pericolului fascist şi contra războiului, văzut ca iminent. În 
România, tema antirăzboinică nu şi-a găsit niciun ecou, de vreme ce 
nu se profila nicio ameninţare directă!. Tematica antifascistă, în schimb, 
răspundea unei probleme reale, atât timp cât a doua jumătate a anilor 
1930 a adus ascensiunea grupărilor de extremă dreapta. Chiar şi guver- 
nul liberal a adoptat o serie de măsuri ce puteau fi contestate cu argu- 
mente din zona retoricii antifasciste. 

Primele tentative ale comuniştilor din România de coalizare a unui 
Front Popular Antifascist datează din februarie-martie 1935. Din decem- 
brie 1934 aveau un nou secretar general, în persoana lui Boris Ştefanov. 
Plenara CC al PCdR din ianuarie-februarie 1935, ţinută la Praga, unde 
se afla Biroul Politic, l-a confirmat în funcţie pe Ştefanov şi a trasat 
liniile majore ale perioadei următoare. Între acestea, crearea Frontului 
Popular Antifascist reprezenta „prioritatea zero'?. În martie, PCR a 
trimis o scrisoare PSD şi Partidului Socialist Unitar-Popovici. Motivul 
era conţinut în preambul: 


Printr-o serie de legi şi măsuri, guvernul liberal pregăteşte drumul dic- 
taturii fasciste şi al războiului în România, drum de grea exploatare, 
asuprire şi terorizare a maselor din întreaga ţară (legea așa-zisei apărări 
a muncii naţionale”, legea apărării siguranţei statului, legea stării de ase- 
diu, legea instrucției preregimentare, statutul CFR, înăsprirea Codului 
Penal €tc.)'. 


1. Bela Vago, „Popular Front In the Balkans: 4. Failure in Hungary and Rumania”, 
Journal of Contemporary History, vol. 5, nr. 3: Popular Fronts, 1970, p. 98. 

2. La sfârşitul lui februarie, CC al PCdR a adoptat o rezoluție în care crearea 
Frontului Popular antifascist figura ca principală „sarcină” în perioada 
imediată; Documente din istoria Partidului Comunist din România. 
1934-1937, Editura de Stat pentru Literatură Politică, Bucureşti, 1957, 
pp. 214-218. 

3. Legea promovată de guvernul liberal în 1934 prevedea că în orice între- 
prindere angajaţii etnici români trebuie să reprezinte minimum 80%, res- 
pectiv 50% în consiliile de administraţie. Legea reprezenta o aplicare a 
teoriei numerus valachichus, patentată de Al. Vaida- Voevod, care cerea ca 
ponderea românilor angajaţi în firme și administraţie să reflecte propor- 
ţia lor în populaţia țării, conform recensământului din 1930. 

4. „Scrisoare a CC al PCdR către Comitetul Executiv al PSD şi CC al PSI”, 
în Documente din istoria..., p. 242. 

PSD şi Partidul Socialist Unitar au respins propunerile PCdR, ast- 
fel că, în aprilie, acesta din urmă s-a adresat printr-un manifest mun- 
citorilor membri şi simpatizanți ai respectivelor partide, semnalându-le 
dezinteresul liderilor şi chemându-i să realizeze „frontul antifascist” 
peste capul conducerii legitime a stângii democrate. 

Următorul pas a constat în recrearea unei structuri organizatorice 
legale, cu program mai puţin radical, în numele căreia să se relanseze 
ofensiva pentru crearea „frontului” În mai 1935 apărea Blocul Democratic!, 
cu Petre Constantinescu-lași preşedinte şi Athanase Joja secretar. 
Cuvântul şi „linia” partidului îi erau transmise lui Joja de Dori Goldstein, 
reprezentant al CC al PCdR în conducerea Blocului?. 

Interzis în 1924, PCdR a rămas fidel indemnului lui V.I. Lenin de 
a îmbina lupta legală cu cea ilegală și a creat diferite structuri” prin 


1. Gh. Ioniță, „Organizaţii democratice create, îndrumate şi influențate de 
PCR - rezervor de cadre şi energii revoluţionare, mijloc important de 
strângere a legăturilor partidului cu masele în anii 1921-1944”, Anale de 
istorie, nr. 1, 1969, p. 33. 

2. ANIC, fond Dosarele personale ale luptătorilor antifascişti întocmite de 
Ministerul de Interne în perioada 1917-1944 (în continuare fond 95), dosar 
4271, f. 4. 

3. Organizațiile create de PCdR în perioada interbelică au fost: Prietenii 


Naturii (1921), Cercul Femeilor Comuniste (1922), Comitetul de Ajutorare ` 


de pe lângă CC al PCdR (noiembrie 1922), Liga Drepturilor Omului (1923), 
Ajutorul Roșu (1924), Blocul Muncitoresc Ţărănesc (BMT, 1925), Comitetele 
de Ajutorare de pe lângă Sindicatele Unitare (noiembrie 1925), Comitetele 
de Şomeri (1925), Liga contra Terorii (iulie 1926), Ajutorul Muncitoresc 
Român (octombrie 1927), Prietenii Presei Proletare (Pri-Pre-Pro, 1927), 
Comitetul pentru Amnistie (noiembrie 1928), Comitetul pentru Ajutorarea 
Victimelor de la Lupeni (august 1929), Cercul de Orientări şi Pocumentări 
Sociale (decembrie 1931), Comitetele de Acţiune (martie 1932), Comitetul 
Antirăzboinic (iulie 1932), Frontul Plugarilor (ianuarie 1933), Comitetul 
Naţional Antifascist (iulie 1933), Comitetul de Apărare a Ceferiştilor (iulie 
1933), Liga Muncii (noiembrie 1933), Amicii URSS (iulie 1934), MADOSZ - 
Uniunea Oamenilor Muncii Maghiari din România (august 1934), Societatea 
pentru Protecția Femeii şi Copilului (ianuarie 1935), Comitetele pentru 
Apărarea Antifasciştilor (februarie 1935), Liga contra Prejudecăţilor (februa- 
rie 1935), Liga contra Brutalităţilor (martie 1935), Frontul Studenţesc 
Democrat (mai 1935), Blocul Democratic (mai 1935), Societatea pentru 
Întreţinerea Raporturilor Culturale dintre România şi Uniunea Sovietică 
(mai 1935), Patronajele Populare (1935), Gruparea Avocaţilor Democraţi 
(septembrie 1935), Frontul Feminin (februarie 1936), Comitetele Cetăţenești 

intermediul cărora căuta să își popularizeze opiniile. Unele grupări 
aveau funcție politică, fiind create pentru a permite participarea PCAR 
în alegeri (Blocul Muncitoresc Țărănesc, Liga Muncii, Blocul Democratic), 
Pentru a le proteja de autorități, programele BMT, Ligii Muncii, Blocului 
Democratic omiteau punctul referitor la autodeterminarea până la des- 
părțirea de stat a provinciilor unite cu Vechiul Regat în 1918), revendicare ce 
impinsese PCdR la periferia nefrecventabilă a vieții politice din România. 
Alte organizaţii create de PCdR în perioada interbelică trimiteau în 
societate mesajul partidului vizavi de chestiuni sociale punctuale, 

De existența acestor formaţiuni legale se leagă, în opinia noastră, 
două paradoxuri. Primul ţine de relaţia autorităţilor cu gruparea comu- 
nistă: deşi cele dintâi au interzis-o în 1924, au permis funcționarea 
acestor structuri, al căror „patron ideologic” nu reprezenta un secret 
pentru nimeni. Spre exemplu, BMT, creat în 1925, a rezistat până în 
toamna lui 1933, fiind interzis, alături de alte organizaţii comuniste, 
după grevele de ia Griviţa din același an?. Sub umbrela BMT, comuniștii 
se prezentaseră în alegerile generale din 1926, 1927, 1928, 1931 şi 1932. 


(martie 1936), Comitetul Român al Reuniunii Universale pentru Pace 
(RUP, septembrie 1936), Uniunea Democratică (noiembrie 1937), Apărarea 
Patriotică (succesoarea Ajutoruiui Roșu în timpul războiului, 1941), Uniunea 
Patrioţilor (1942); de asemenea: Crucea Roşie Socialistă, Uniunea Studenților 
Independenţi, $colarul Roșu. Liga contra Cametei, Tribuna Studentului 
Sărac, Frontul Meseriaşilor, Frontul Asiguraţilor, Liga Chiriaşilor, Comitetul 
de Ajutorare a Abisinici, Asociaţia Independentă a Scriitorilor și Artiştilor, 
Comitetele Pro-Spania, Tinerimea Amică Româno-Franceză, Cercul Amical 
Chino-Roimân, Cuibul Copilului, Cu excepţia BMŢ şi a Ajutorului Roşu, 
acestea au avut o existență efemeră şi rezultate modeste; vezi Gh. Ioniţă, 
op. cit., pp. 32-33. 

1. Institutul de Studii Istorice și Social-Politice de pe lângă CC al PCR, Istoria 
Partidului Comunist Român. Sinteză. Documentar, capitolul HI: „Mişcarea 
muncitorească din România în anii 1921-1933”, f.l., fa., pp. 190-191. 

2. "Titu Georgescu, Organizaţii de masă legale conduse de PCR. 1932-1934, 
Editura Politică, București, 1967, p. 146. Pentru activitatea BMT, dintre 
studiile apărute înainte de 1989 amintim: FI. Dragne, „Activitatea Blocului 
Muncitoresc Țărănesc, organizație revoluționară de masă creată și condusă 
de Partidul Comunist din România”, Analele Institutului de Istorie de pe 
lângă CC al PMR, nr. 1, 1962, pp. 49-75. 

3, Detalii despre participarea BMT la alegerile din 1926, 1927 și 1928 conţin 
studiile lui Florin-Răzvan Mihai din Florin Müller (coord.), Elite parla- 
mentare şi dinamică electorală în România. 1919-1937, Editura Universităţii 
din București, București, 2009, pp. 136-139, 173-176, 209-212. 

A doua observaţie se referă la tratarea istoriei comunismului inter- 
belic după 1945: deşi erau subliniate starea de ilegalitate a PCdR şi 
dificultăţile întâmpinate, majoritatea studiilor se referă la acțiunile cvasi- 
legale ale partidului, activitatea clandestină fiind tratată cu multă precauţie 
şi excesiv filtrată. 

În aceeași categorie, a organizaţiilor onorabile conduse de un inte- 
lectual „burghez” cu vederi de stânga, se încadra și Blocul Democratic. 

În vara anului 1935, Congresul al VII-lea al Cominternului a ofi- 
cializat tactica Frontului Popular Antifascist. Petre Constantinescu-Iași, 
interfaţa legală a comuniștilor, a început un turneu prin țară, în scopul 
convingerii potenţialilor aliați’. 

Cu toate acestea, PCdR a continuat să transmită mesaje sub sigla 
partidului, nu a Blocului. În iulie? a lansat un alt manifest, prin care 
chema populaţia la crearea Frontului Popular Antifascist. Temele mani- 
festelor erau preponderent sociale. Sub guvernarea cu nuanțe „fasciste” 
a lui Tătărescu, clămau comuniştii, salariile vor scădea, preţurile bunu- 
rilor de primă necesitate vor exploda, va creşte şomajul şi se vor înră- 
utăți condiţiile de lucru, se vor dizolva sindicatele şi toate formele de 
asociere a muncitorilor, liderii acestora vor ajunge în închisori. Se 
invocau permanentizarea cenzurii şi a stării de asediu. În privința răz- 
boiului, PCdR nu a putut identifica un pericol real la adresa României, 
astfel încât manifestul din iulie 1935 a ventilat o posibilă amenințare 
la adresa URSS: 


Dictatura fascistă înseamnă război, şi în primul rând contra patriei noas- 
tre proletare, contra Uniunii Sovietice, care clădește în mod victorios o 
nouă viaţă, o nouă civilizaţie, fără regi, fără bancheri, fără fabricanți şi 
moșieri:. 


În iulie 1935, parte din întâmplare, parte din cauza unei trădări, au 
fost arestaţi [vezi capitolul precedent - n.m., A.C.] Ana Pauker, Nicolae 
Pârgaru, membri ai Secretariatului CC al PCdR, precum și conducerea 
UTCdR (Andrei Bernath, Al. Moghioroş, Stela Radoşoveţchi, Al, Drăghici 
şi alţii). Procesul celor 19 comuniști judecaţi în vara lui 1936 la Craiova 


1. ANIC, colecția Dosare de partid ale membrilor de partid cu stagiu în 
ilegalitate care au încetat din viaţă (în continuare colecția 53), dosar C/156, 
vol. 1, f. 112. 

2. „Manifest al CC al PCdR din iulie 1935”, în Documente din istoria... p. 277. 

3. Ibidem, pp. 278-279. 

a fost cel mai spectaculos din seria proceselor „antifasciştilor”. Se adaugă 
cel al lui Teodor Bugnariu de la Cluj, judecat în noiembrie 1935! și 
procesul lui Constantinescu-laşi de la Chișinău, din martie 1936 [vezi 
mai jos - n.m., A.C.]. Oricum, în a doua jumătate a anului 1935 și 
prima jumătate a lui 1936, autoritățile au monitorizat atent agitația 
făcută în jurul „antifascismului” şi au reacţionat în consecinţă, trimi- 
ţând în faţa instanţelor militare comuniști de toată mâna, lideri şi 
membri mai mărunți. Procesul lui Nicolae Ceauşescu din mai-iunie 
1936 este doar unul dintre acestea, nici pe departe cel mai semnifica- 
tiv pentru istoria mișcării, dar important pentru construcția identită- 
ţii politice a personajului în discuţie. 

În ciuda dificultăţilor - neincrederea congenitală a celorlalte partide 
şi reacţia autorităţilor —, în toamna lui 1935 par să apară şi primele 
rezultate. Pe 24 septembrie, la Băcia, Frontul Plugarilor, formațiunea 
politică de coloratură stângistă, cu influenţă locală suprapusă aproape 
perfect peste cea a liderului său, excentricul Petru Groza, încheia un 
acord de colaborare in şapte puncte cu MADOSZ. Ladislau Bányai’, 
secretarul acestei formaţiuni, discutase cu Petru Groza în cursul anu- 
lui 1935 despre posibilitatea unei colaborări”. 

În aceeași lună, PCdR a lansat o nouă ofertă către PSD şi Partidul 
Socialist Unitar-Popovici. Cele trei formațiuni ar fi trebuit să lupte 
pentru următoarele revendicări: 


1. ANIC, colecţia 53, dosar B/264, vol. 1, f. 8v. 

2. Ladislau Bányai (17 noiembrie 1907, Baia de Criş - 4 iunie 1982, Bucureşti), 
profesor, simpatizant (1931-1934) și membru PCdR din 1934, secretar al 
MADOSZ (1934-1940). În această perioadă a activat la Cluj. După ceda- 
rea nord-vestului Ardealului, s-a refugiat la Brașov, unde a deţinut func- 
ţii în comitetul local al PCdR (1940-1941), apoi în comitetul regional 
Banat al PCdR (1941-1944). După 23 august 1944 a fost consilier în 
Ministerul Învăţământului Public, deputat în MAN, membru al prezidiu- 
lui MAN (1948-1952), membru al Comisiei Centrale de Revizie ales la 
Congresul al XI-lea al PCR, membru corespondent al Academiei RSR, 
vicepreşedinte al Academiei de Ştiinţe Sociale și Politice. ANIC, colec- 
ţia 53, dosar B/42; http://www.ilegalisti.ro/ilegalist/437; Corneliu Crăciun, 
Dicţionarul comunizanților din noaptea de 23 spre 24 august 1944, Primus, 
Oradea, 2009, pp. 80-81. 

3. Pe larg despre poziţia Frontului Plugarilor şi a lui Groza pe scena politică 
din 1935-1936, vezi Dorin-Liviu Bitfoi, Petru Groza, ultimul burghez. 
O biografie, Compania, Bucureşti, 2004, pp. 167-183. 

1. Împotriva stării de asediu şi a cenzurii. Pentru libertatea de întrunire 
şi organizare, pentru respectarea și lărgirea drepturilor cetățenești. 
2. Amnistie politică deţinuţilor antifasciști. Regim politic în închisori. 
3. Împotriva scumpetei. Desființarea taxelor puse asupra articolelor de 
consum. 4. Împotriva execuțiilor silite. Introducerea impozitului progresiv 
pe venit. 5. Ajutorarea efectivă a populaţiei din regiunile infometate. 
6. Împotriva pericolului de război, pentru pace. 7. Combaterea șovinis- 
mului și a organizaţiilor fasciste’. 


De asemenea, PCaR anunța că se va adresa cu aceeași ofertă şi PNȚ 
pentru realizarea Frontului, că sunt gata să discute „orice formă sub 
care muncitorul de stânga ar putea lua parte activă la acțiunile fron- 
tului unic proletar şi ale frontului popular antifascist”. 

Criticile PCdR erau în parte întemeiate. Comuniștii semnalau, de 
pildă, dubla măsură a guvernului, care trata stânga cu maximă duritate, 
îngăduind în schimb întrunirile, presa și organizațiile legionarilor. Chiar 
dacă, în momente precise, brațul lung al legii şi chiar abuzurile admi- 
nistraţiei de stat i-au atins şi pe extremișştii de dreapta, guvernele s-au 
arătat în general tolerante cu derapajele „verzilor”. Comuniștii au încer- 
cat să arate populaţiei — iarăşi corect — că nu ungurii, evreii şi bulgarii 
erau „pricina mizeriei”, ci guvernele lui Vaida-Voevod şi Tătărescu - 
„români get beget”. 

În noiembrie 1935, opozanţii guvernului liberal păreau gata să treacă 
la fapte. Pentru data de 14 noiembrie, PNȚ a anunţat o mare manifestaţie 
populară în Bucureşti. În aceeaşi zi, o adunare similară anunţase și 
Partidul Naţional-Creştin de extremă dreapta al lui Octavian Goga şi 
A.C. Cuza, dar numai ca să arate că se bucură de mai multă simpatie 
decât țărăniştii, consemna acidul Constantin Argetoianu în Însemnările 
zilnice. La inceputul lui noiembrie, premierul Tătărescu i-a anunţat pe 
Ion Mihalache, Octavian Goga şi A.C. Cuza că nu va autoriza mitingul, 
pentru a nu se crea dezordini chiar înaintea deschiderii sesiunii ordi- 
nare a Parlamentului. Mihalache, preşedintele PNȚ din acel moment, 
a răspuns prin presa de partid că manifestaţia se va ţine oricum, cu 
voie de la guvern sau fără. Goga a anunţat însă că partidul lui se va 
conforma. 


1. „Manifest al CC al PCR din septembrie 1935”, în Documente din istoria..., 
p. 295. 

2. Ibidem, p. 300. 

3. Ibidem, p. 298. 

„În realitate, huliganii lui Cuza şi ai lui Goga veneau la Bucureşti 
pe spezele guvernului şi, de vreme ce acesta nu mai da bani, nici huli- 
ganii nu mai puteau veni”, notează malițios acelaşi Argetoianu. Pe 8 şi 
9 noiembrie, regele Carol al Ii-lea a purtat discuţii cu şefii partidelor 
politice, dând de înţeles că ar fi dispus să renunțe la guvernul liberal. 
Asupra conținutului discuţiei cu Mihalache s-au vehiculat mai multe 
variante — fie că regele le-a promis guvernarea țărăniştilor, fie că nu-i 
va aduce cu niciun chip la putere. Cert este că, după audiența șefului 
partidului la Carol al II-lea, PNȚ a anunţat printr-un comunicat că 
„amână” manifestaţia. 

În ciuda diferențelor de opinie dintre partidele tradiţionale şi a 
luptelor electorale, parlamentare, din presă - care au căpătat accente 
virulente nu o dată -, lupta politică se desfășura în cadrul unanim 
acceptat al democraţiei construite pe teritoriul României, așa cum fusese 
el consfințit de tratatele de pace de la sfârşitul Primului Război Mondial. 
Adversari pe scena politică, liberali, ţărănişti, social-democraţi, cu nelip- 
sitele disidenţe, vorbeau totuşi aceeași limbă în chestiunile majore. 

PCdR s-a arătat încântat de perspectiva participării la un act ostil 
guvernului în funcţie, dorind să se alăture. Dar partidul comunist era 
un outsider, un nechemat, întotdeauna tratat ca atare. N-a fost primit 
nici la actele îndreptate împotriva guvernului Tătărescu, planificate de 
opoziţie în toamna lui 1935. Respingerile anterioare nu l-au oprit de 
la o nouă încercare. În august şi septembrie, presa de stânga discutase 
pe larg ideea „frontului antifascist”, format însă din organizații legale”. 
Încurajat de un articol din Lumea Nouă care pleda pentru un front 
popular antifascist real, PCdR le-a trimis social-democraţilor o nouă 
scrisoare, Comuniştii se arătau dispuşi să cedeze întâietatea, poza de 
inițiator. Punând un bemol chestiunii autodeterminării, anunțau că 
sunt gata să apere cu arma în mână „independența României dacă ţara 
noastră ar fi silită să ducă un război național [s.m., C.D.] de apărare 
contra imperialismului fascist”?. 

Anulând bunele intenţii, apelul păstra referirile elogioase la Uniunea 
Sovietică, descrisă ca apărătoarea naţiunilor mici, amenințate de „fascism, 


1. Constantin Argetoianu, Însemnări zilnice, vol. I: 2 februarie 1935 - 31 decem- 
brie 1936, ediţie şi indice de Stelian Neagoe, Machiavelli, București, 1998, 
p. 160. 

2. Bela Vago, loc, cit., pp. 104-195. 

3. „Scrisoare a CC al PCAR din 1 noiembrie 1935, adresată Comitetului 
Executiv al PSD”, în Documente din îstoria..., p. 311. 

şi invita PSD să militeze alături de comunişti pentru semnarea unui 
tratat de ajutor reciproc cu URSS. În fine, PCdR se declara gata să 
negocieze - „suntem gata să ne înțelegem asupra oricărui punct” - 
pentru a fi primit la manifestația din 14 noiembrie. Cântecul de sirenă 
al comuniştilor n-a amăgit însă pe nimeni. 

Dezamăgit de anularea manifestaţiei din 14 noiembrie, PCdR a lansat 
un nou manifest, anunțându-le „maselor țărăniste” trădarea liderilor. 


Conducerea partidului naţional-ţărănist s-a înțeles cu guvernul și a capi- 
tulat în faţa interzicerii demonstraţiei din 14 noiembrie, ba chiar a renun- 
țat la demonstrație, deși guvernul o permitea pentru altă zi. Prin aceasta, 
conducerea naţional-țărănistă „amână” campania de răsturnare a guver- 
nului și, în schimbul unei înţelegeri cu el, necunoscută maselor, permite 
acestui guvern să-şi desăvârșească aplicarea programului de guvernare!. 


Refuzat ca partid, PCdR a reușit oarecare succese sub masca Blocului 
Democratic, Pe 26 noiembrie 1935, Petre Constantinescu-laşi, în numele 
Blocului, a semnat un acord de colaborare cu Partidul Socialist Unitar 
al lui Constantin Popovici?. În aceeași lună, Blocul îl contactase pe 
Groza, invitându-l să se alăture unei acțiuni comune pentru libertatea 
presei. Pe 6 decembrie, o delegație formată din Petre Constantinescu-Iaşi, 
Scarlat Callimachi, Athanase Joja, Constantin Popovici şi alți câţiva 
muncitori a mers la Deva. Gazda i-a primit în sala Băncii Decebal, 
apoi s-au preumblat prin mai multe comune din judeţul Hunedoara?. 
Solemn, „alianţa marginalilor” s-a semnat la 'Ţebea, sub gorunul lui 
Horea şi la mormântul lui Avram Iancu. Pentru a obţine un acord, fie 
și cu forimaţiuni-satelit, de anvergură locală, fără influenţă la scara 
întregii ţări, comuniștii au acceptat o simbolistică trimițând la cauza 
românilor din Ardealul pe care l-ar fi dorit rupt de România. 

Alegerile parțiale din Hunedoara și Mehedinţi, planificate pentru 
februarie 1936, au fost primul test. La sfârşitul lui decembrie, Frontul 





l. „Manifest al CC al PCdR din noiembrie 1935 adresat organizaţiilor PNȚ”, 
în ibidem, p. 322. 

2. Gh. Ioniță, „Antifascismul maselor populare, călăuzite de Partidul Comunist 
Român - factor hotărâtor în bararea ascensiunii fascismului în România 
până in vara anului 1940”, în Partidul Comunist Român în viaţa social- 
politică a României 1921-1944. Culegere de studii, Editura Militară, Bucureşti, 
1971, pp. 121-122. 

3. Dorin-Liviu Bitfoi, op. cit., p. 172. 

Plugarilor a semnat singur un acord de colaborare electorală cu PNȚ. 
Astfel, pe lista propusă în judeţul Hunedoara, fieful lui Groza, „plugarul” 
Miron Belea a fost înlocuit cu ţărănistul Ghiţă Popp, iar la Mehedinţi 
a candidat țărănistul Gh. Lupu. Comuniștii din cele două judeţe au 
susținut candidaţii PNȚ’, care au și câştigat, 

În România, Frontul Popular pe care comuniștii s-au străduit din 
răsputeri să îl înjghebe în 1935-1936 a fost un eșec?, Lipsa amenință- 
rilor externe reale la adresa României și neîncrederea celorlalte for- 
maţiuni politice în comunişti au zădărnicit toate eforturile. Chiar dacă 
PNT şi PSD au luat în calcul crearea unei coaliții pentru răsturnarea 
guvernului liberal Tătărescu, vecinătatea PCdR nu putea fi decât o 
carte pierzătoare, atât timp cât populaţia nutrea sentimente profund 
ostile atât faţă de acesta și față de Uniunea Sovietică. Prietenia PCAR 
nu doar că nu aducea niciun câştig, ci putea genera pierderi semnifi- 
cative de credibilitate. Retorica antifascistă în care partidul s-a avântat 
cu nesaţ a atras asupra acestuia consecinţe penale. Relaţia partid-auto- 
rităţi a funcţionat mereu sinusoidal, în binomul cauză-efect: când 
comuniştii vegetau în amorțire, poliţia nu le tulbura „somnolența” 
politică, dar, ori de câte ori încercau să întreprindă câte ceva pe „linia” 
trasată de la Moscova, statul creat în 1918 li se împotrivea cu energia 
şi uncori exagerările tipice tinereţii lipsite de experienţă. 


x 


Reacţia autorităţilor la noutatea Frontului Popular antifascist s-a 
suprapus măsurilor oricum dure adoptate în 1933, după grevele din 
vremea crizei economice. Rezultanta acestor două forțe a lovit în fra- 
gila mişcare comunistă, consecinţa constând în multitudinea de pro- 
cese intentate „antifasciștilor” în a doua jumătate a anilor 1930. 

Faptele imputate tânărului Nicolae Ceaușescu fuseseră săvârșite într-un 
teritoriu aflat sub stare de asediu, ceea ce conducea la judecarea lor de 
către structurile militare. Guvernarea liberală a lui Tătărescu a ridicat 
excepţionalul — starea de asediu în anumite regiuni ale țării — la rang 


1. „Comunicat al CC al PCR din februarie 1936”, în Documente din istoria..., 
pp. 360-361. 

2. De altfel, România nu a fost un caz singular în regiune. O abordare com- 
parativă a performanţei partidelor comuniste est-europene în a doua jumătate 
a anilor '30 la Cristina Diac, „An Obvious Nonstarter: The Popular Front 
in Fastern Europe”, Etudes Balkaniques, nr. 4, 2017, Sofia, pp. 595-650. 

de normalitate. Măsurile extraordinare de protecție a ordinii de stat! 
fuseseră luate după grevele din februarie 1933. Între 3 şi 5 februarie 
1933, printr-o serie de acte ale puterii executive şi legislative?, a fost 
decretată starea de asediu pentru șase luni în Bucureşti, Cernăuţi, Galaţi, 
Timișoara, Ploieşti şi în judeţul Prahova. Pe teritoriul supus stării de 
asediu erau interzise orice adunări sau întruniri şi orice convocare de 
adunări fără autorizaţia prealabilă a comandamentului corpului de 
armată, al diviziei sau al garnizoanei respective. Juridic, starea de asediu 
atrăgea judecarea unor infracțiuni în tribunalele militare. 

Pe 30 decembrie 1933, starea de asediu s-a prelungit în localităţile 
menţionate în legea din februarie, adăugându-se oraşele Constanţa, 
Cluj, Chișinău, Oradea și judeţul Dâmboviţa. Se menținea interdicția 
organizării de adunări şi întruniri fără aprobarea comandamentului 
militar al regiunii, sub sancţiunea deferirii făptaşilor către instanţele 
militare”. Tribunalele militare aveau calitatea să judece „toate crimele 
şi delictele ce interesează Constituţia, ordinea publică şi siguranţa sta- 
tului, oricare ar fi calitatea infractorilor şi a complicilor lor (s.m., C.D.], 
în conformitate cu legile militare ordinare şi speciale”“. Pe teritoriile 


1. De această măsură de protecție excepţională se uzase pe scară largă și în 
deceniul anterior. Pentru regimul juridic al stării de asediu în România 
interbelică, vezi Corneliu Pintilescu, „Dezbateri publice privind decretarea 
stării de asediu în România (1918-1933), Anuarul Institutului de Istorie 
George Barițiu. Seria Historica, nr. 56, 2018, pp. 303-318. 

2, Legea nr. 196/3 februarie 1933 pentru Autorizarea Stării de Asediu, publi- 
cată în Monitorul Oficial, partea l, nr. 29 din 4 februarie 1933; Decretul 
Regal nr. 201/4 februarie 1933 privind declararea stării de asediu în muni- 
cipiile București, Cernăuţi, Galaţi, laşi, Timişoara, Ploieşti şi în regiunile 
industriale din județul Prahova, publicat în Monitorul Oficial, partea 1, 
nr. 30 din 5 februarie 1933. Pentru pașii parcurși în februarie 1933 în 
vederea instituirii stării de asediu, vezi Mihai Burcea, „3 ianuarie 1935: 
un scenariu cominternist? Fuga din închisoare a trei dintre liderii ceferiș- 
tilor şi petroliştilor participanţi la grevele de la începutul anului 1933”, în 
Ștefan Posomitu, Mihai Burcea (coord.), Spectrele lui Dej, Incursiuni în 
biografia şi regimul unui dictator, Polirom, lași, 2012, p. 51, nota |. 

3. Ordonanţa nr. 5968 pentru instituirea stării de asediu din 30 decembrie 
1933, publicată în Monitorul Oficial, partea I, nr. 301 ter. din 30 decembrie 
1933, după Codul General al României (Codurile, Legile şi Regulamentele 
uzuale în vigoare). 1856-1934. Întocmit după textele oficiale, fondator: 
C. Hamangiu, continuatori: G. Alexianu şi C.St. Stoicescu, vol. XXI: Legi 
uuaie cuprinzând întreaga legislațiune a anului 1933, pp. 986-987. 

4. Ordonanţa nr. 5968 din 30 decembrie 1933 pentru autorizarea stării de 
asediu din 30 decembrie 1933, publicată în Monitorul Oficial, partea |, 

supuse stării de asediu, autoritățile militare - iar până la sesizarea lor, 
parchetele şi instanţele civile sau orice ofiţer de poliție — aveau dreptul 
să instrumenteze chiar afacerile care erau de competenţa tribunalelor 
militare, cu obligaţia de a înainta de îndată dosarul cauzei către instanţa 
militară competentă. După cum se va vedea mai jos, procedura se va 
urma întocmai în cazul grupului din care făcea parte tânărul Nicolae 
Ceaușescu, instrucţia (cercetarea preliminară) fiind efectuată la pos- 
turile de jandarmi din Ulmi şi Nucet, respectiv poliția de Siguranță 
din Târgovişte. Aceleaşi autorități aveau dreptul conferit de lege de a 
opri sau dizolva „orice adunări, oricare ar fi numărul participanților și 
în orice loc s-ar întruni, ori de câte ori ar socoti că asemenea întruniri 
sau adunări sunt de natură a provoca sau întreține dezordine”. În accep- 
ţiunea legii, Ceaușescu participa în ianuarie 1936 la o astfel de întrunire. 

Interdicţiile din 1933 au fost prelungite din șase în şase luni în 1934 
şi 1935. Faptele grupului din care făcea parte Nicolae Ceauşescu au 
intrat sub incidenţa Decretului privind prelungirea stării de asediu din 
14 septembrie 1935, care menținea zonele stabilite în decembrie 1933 
(inclusiv județul Dâmboviţa). 


La condiţiile generale prezentate mai sus se adăuga un temei de 
îngrijorare cu conotaţie locală. În localităţile din apropiere de Târgoviște, 
precum Gura Ocniţei şi Moreni, erau mai multe regiuni petrolifere și 
miniere, precum şi diferite întreprinderi economice. Caz mai rar în 
Vechiul Regat - spre deosebire de Transilvania, unde era regulă -, 
întreprinderi industriale și implicit lucrători erau plasați atât în mediul 
urban, cât şi la sate!. La sat, mediile muncitoreşti erau mai greu de 
supravegheat decât în orașe, cu acumularea lor de polițiști, agenți de 
Siguranţă, informatori. Autoritățile erau cert îngrijorate că, în lipsa 
supravegherii, flagelul comunismului se putea răspândi lesne?. 


nr. 301 bis din 30 decembrie 1933, în C. Hamangiu, Codul general..., 
vol. XXI: Legi uzuale..., p. 986. 

1. Mitu Georgescu, „Populaţia în viața economică a României”, în Dimitrie 
Gusti (coord.), Enciclopedia României, vol. III: Economia naţională. Cadre 
şi producție, Imprimeria Naţională, București, 1939, p. 46. 

2. ANIC, fond Procese întocmite de Organele Justiţiei, Siguranţei și Jandar- 
meriei pentru Comuniști, Militanţi ai Mişcării Muncitorești și ai Organi- 
zaţiilor de Masă Revoluţionare (în continuare fond 96), dosar 6624, f. 516. 

Arestarea, ancheta 
şi condamnarea lui Nicolae Ceaușescu 


În decembrie 1935, la nici 18 ani impliniţi, Nicolae Ceaușescu era 
numit şef al Regionalei UTCdR Prahova. La fel ca în Oltenia, unde 
activase anterior, avea misiunea să creeze în zonă celule ale organizaţiei 
tineretului comunist. Pe harta partidului, regiunea Prahova se compu- 
nea din judeţul cu acelaşi nume plus Dâmboviţa. Zonă industrializată 
cu „proletariat” numeros, Prahova a fost ţintă predilectă a propagandei 
comuniste. 

Şeful partidului din Dâmboviţa - secretar al Comitetului Judeţean, 
după cum se numea funcţia în documentele de partid — era tâmplarul 
Petre Iubu din Târgoviște, unul dintre cei al căror nume nu a fost 
reținut de istoria partidului’. În comuna Ulmi exista o celulă UTCdR, 
creată în cursul anului 1935 de Gheorghe Dumitrache, un alt anonim, 
pierdut ulterior prin istoria „clasei muncitoare”. Originar din Ulmi, 
Gheorghe Dumitrache învățase la Bucureşti meseria de cofetar, dar 
prinsese și gustul politicii, fiind atras de mişcarea comunistă. După 
care și-a luat cofetărie. Dintre tinerii din comună reușise să-i conver- 
tească la ideile sale pe Ion Olteanu, Toma A. 'Toma?, Gheorghe Băleanu 
şi Nicolae Chițu. Frecventată de multă lume, prăvălia lui Dumitrache 
era un bun paravan pentru „munca de partid”. 

La inceputul lui ianuarie 1936, când a ajuns în zonă, Ceauşescu i-a 
contactat pe Iubu şi Dumitrache. În majoritatea drumurilor, pe viito- 
rul şef de stat l-a însoțit Vladimir Tarnovski?, utecist de origine polo- 
neză aflat de mulţi ani în România. La Târgoviște, Ceaușescu și 


1. ANIC, fond Asociaţia Foștilor Deținuți Politici Antifascişti din România 
(în continuare fond 45), dosar 219, f. 151. 

2. Utecistul din Dâmboviţa nu avea nicio legătură cu A. Toma, poetul rea- 
list-socialist din anii 1950. 

3. Vladimir Tarnovski (n. 1912 — d.?), fiul unui lucrător polonez stabilit în 
zona Moreniului înainte de Primul Război Mondial. În 1924 a plecat sin- 
gur în Polonia, dar s-a întors în 1928, intrând fraudulos în țară. Prins la 
frontieră, a fost judecat la Iaşi. Tribunalul l-a achitat şi a primit permis de 
şedere in România. Până în 1934 a lucrat la Societatea Astra Română. 
Fiind concediat, a mai declarat Tarnovski, a călătorit prin regiunea Prahovei, 
în căutare de lucru. Un amănunt din biografia lui Tarnovski a trezit bănu- 
ielile Siguranţei: făcuse cerere să plece in Uniunea Sovietică. 

polonezul s-au întâlnit cu mai multe „legături” locale, printre care şi 
cu tânărul Toma A. Toma. Referindu-se la Ceauşescu în timpul anche- 
tei, aceasta a declarat: 


În seara zilei de 12 ianuarie 1936 am fost la tânărul Gh. Dumitrache, 
unde am găsit pe Dl. Vladislav Tarnovski şi Nicolae Ciauşescu pe care 
nu-l cunoșteam. În același timp, DI. Tarnovski a spus la tovarășul său să 
nu se ferească de mine, căci mă cunoaşte mai de mult. După aceasta a 
început să vorbească Dl. Nicolae Ciaușescu, care a spus că vine în comuna 
Ulmi să organizeze un comitet contra scumpetei şi să trimită o cerere la 
Blocul Democratic din București!. 


Pe 12 ianuarie 1936, Ceauşescu şi Tarnovski s-au întâlnit cu cofe- 
tarul Gh. Dumitrache și i-au propus să plece cu ei, pentru a fi promo- 
vat într-o funcţie superioară, urmând ca locul lui în fruntea celulei 
uteciste de la Ulmi să fie preluat de altcineva. În faţa acestei oferte, 
tânărul cofetar a cerut un timp de reflecţie, le-a relatat apoi jandarmi- 
lor la anchetă?. De altfel, Dumitrache a menţionat de mai multe ori 
propunerea, recunoscând astfel adevărata natură a contactelor sale cu 
musafirii de la Bucureşti. 

Conform mărturiilor ulterioare ale lui Dumitrache şi Toma A. Toma, 
conducător al celulei de la Ulmi urma să rămână lon Olteanu. Numai 
că şi acesta le-a dezvăluit jandarmilor toate discuțiile şi planurile de 
viitor. „În ianuarie 1936 am fost arestat, fiind dat de un provocator 
Olteanu”, scria Ceauşescu în autobiografia din 1945, referindu-se la 
istoria „căderii” de la Ulmi. Mărturisirea lui a fost confirmată peste 
mulţi ani şi de Toma A. Toma. La fel ca ceilalți tovarăși arestaţi cu 
Ceaușescu în 1936, Toma nu a făcut carieră în politică. A rămas în 
satul lui natal toată viaţa, iar de pe urma cunoștinței cu Ceaușescu nu 
a beneficiat în niciun fel. 


Secretarul nostru de celulă, Dumitrache, urma să plece mai sus. Ceaușescu 
era secretar la UTC la regională şi cred că voia să-l lase pe Dumitrache 
în locul lui. Venise cu Tarnovski să ţină şedinţă și să-l ia pe Dumitrache 
la regiune. Şi atunci a făcut trădare Olteanu, cu toate că Dumitrache voia 


1. ANIC, fond 96, dosar 6625, f. 173v. 
2. Ibidem, ff. 182v, 183. 
3. ANIC, fond CC al PCR - Secţia Cadre, dosar C/2050, f. 10. 

să-l puie în locul lui la celulă. Am aflat io mai târziu că Olteanu era în 
legătură de mult, printr-un popă, cu Siguranţa din Târgoviştel. 


Nicolae Ceauşescu, Vladimir Tarnovski şi Gheorghe Dumitrache 
s-au întâlnit acasă la Ton Olteanu la mijlocul lui ianuarie 1936. Anunţaţi 
de gazdă, jandarmii au năvălit şi i-au ridicat pe toți trei. Din dosarul 
cauzei reiese că anchetatorii l-au lăsat în pace pe Olteanu. Toma A. 
Toma, Nicolae Chițu, Gheorghe Băleanu și ceilalți membri ai celulei 
UTCdR din comuna Ulmi au fost, de asemenea, arestaţi. Pe baza tur- 
nătoriilor lui Olteanu, au mai fost ridicați şi alți săteni. 


Prefacerile justiţiei „burgheze” 


Nicolae Ceauşescu a fost anchetat, judecat și condamnat pentru prima 
oară într-un moment complicat, de prefacere a sistemului penal din 
România. Totodată, la data condamnării sale era minor, ceea ce face 
cazul şi mai complex. Pentru stabilirea circumstanțelor juridice gene- 
rale care au condus la condamnarea lui Nicolae Ceaușescu în 1936, în 
rândurile de mai jos voi discuta regimul juridic aplicat minorilor în 
perioada interbelică. 

În martie 1936, în chiar anul judecării lui Ceauşescu, a fost pro- 
mulgat primul Cod Penal unificat al României Mari, aplicabil la scara 
întregii țări, care a intrat în vigoare pe 1 ianuarie 1937, odată cu noul 
Cod de Procedură Penală. În anul următor, Codul Penal Carol al II-lea 
a suferit două modificări, prima dată în ianuarie 1938, a doua oară pe 
24 septembrie 1938. 

Ceauşescu n-a fost trimis în judecată pentru vreo infracțiune prevă- 
zută de Codul Penal, ci de legi speciale (Legea pentru reprimarea unor 
noi infracțiuni contra liniştii publice? și Legea apărării ordinii de stat?). 


1, Toma Roman Jr., Ceaușescu văzut de aproape, Curtea Veche, Bucureşti, 
2008, p. 119. 

2. Publicată în Monitorul Oficial, partea I, nr. 107 din 12 mai 1933. Forma 
din 1933 contopea formele anterioare ale Legii din 19 decembrie 1924, 
respectiv modificarea din 15 noiembrie 1927 şi pe cea din 22 martie 1933. 

3. Publicată în Monitorul Oficial, partea I, nr. 83 din 7 aprilie 1934. Vezi 
C. Hamangiu, Codul general..., vol. XXII: Legi și regulamente cuprinzând 
întreaga legislație a anului 1934, pp. 121-124. 

Îi erau aplicabile însă reglementările privitoare la majoratul penal (vâr- 
sta de la care un individ era considerat responsabil in raport cu legea 
penală, care diferea de majoratul civil). Or, asemenea reglementări cu 
caracter general erau prevăzute de Codul Penal. 

Până în 1937 fuseseră în vigoare mai multe legiuiri penale aplicabile 
în Vechiul Regat şi Basarabia (Codul Penal din 1865, modificat și com- 
pletat prin legi speciale în mai multe rânduri; unele prevederi, precum 
şi unele legi speciale au fost extinse la scara întregii țări în 1925). În 
cazul majoratului penal, trebuie precizat că până în 1937 acesta a con- 
tinuat să fie reglementat diferit!. Judecat la Brașov, deci în Ardeal, 
pentru o faptă comisă în județul Dâmbovița din Vechiul Regat, lui 
Ceauşescu i s-a aplicat legea penală valabilă în regiunea istorică unde 
comisese fapta, adică vechiul Cod Penal Cuza. 

Între ianuarie 1936 şi decembrie 1938, perioada cât a fost judecat 
şi închis Ceaușescu, au fost în vigoare trei vârste diferite ce stabileau 
majoratul penal. Vechiul Cod Penal din Principate, după care a fost 
judecat, stabilea vârsta maturității la 20 de ani. Practic, minorul putea 
fi pedepsit de la 8 ani împliniţi, dacă instanța aprecia că a acționat cu 
discernământ („cu pricepere”). Minorii între 15 și 20 de ani erau con- 
sideraţi complet responsabili față de legea penală, singura diferență 
faţă de adulţi constând în cuantumul mai mic al pedepsei. În cazul lui 
Ceauşescu, infracțiunea săvârșită intra în categoria delictelor pedep- 
sibile, conform Codului Penal, cu detenţie de la 15 zile la 5 ani. Pentru 
răspândirea de înscrisuri comuniste, Legea Mârzescu prevedea o pedeapsă 
privativă de libertate cuprinsă între 2 şi 5 ani. Noui Cod Penal, valabil 
din ianuarie 1937, cobora majoratul penal la 19 ani, iar în septembrie 
1938 - la 18 ani. Coborârea limitei de vârstă a majoratului penal de 
la 20 de ani până în 1936 în Vechiul Regat, Basarabia, Bucovina, la 
19 ani, apoi la 18 ani avea relevanţă pentru adepţii mişcării clandestine 
comuniste, în general persoane tinere. Efectul consta în creșterea sem- 
nificativă a anilor de detenţie de care era pasibilă o persoană învinuită 
de activitate în slujba mişcării subversive. 


1. Vintilă Dongoroz, Drept penal (reeditarea ediției din 1939), Asociaţia 
Română de Ştiinţe Penale, Bucureşti, 2000, p. 332. În Ardeal era regle- 
mentată de Novela Penală din 1908 şi de Legea a VI-a din 1913. 

Ancheta unui încăpățânat 


Ridicaţi din casa lui Ton Olteanu, Ceaușescu, Tarnovski şi Dumitrache 
au fost duşi la postul de jandarmi din Ulmi. Primii doi au fost „cazaţi” în 
grajdul unde jandarmii țineau caii, după amintirile lui Toma. La primele 
cercetări, niciunul nu a recunoscut nimic. Cizmarul din București a 
mințit că ajunsese la Ulmi chiar în dimineața respectivă, ca să-l viziteze 
pe Ion Olteanu, prieten ce și-l făcuse la București. A declarat următoa- 
rele (ortografia îi aparţine): 


Subsemnatul, Niculae Ceaușescu, român de 18 ani de profesiune cizmar 
cu domiciliul în oraşul București str. Vasile Lascăr nr. 3, Bucureşti Negru, 
părinţii mei locuiesc în jud. Olt comuna Scornicești. Declar următoarele: 
În ziua de mercuri, 15 ianuarie 1936 am plecat din București la orele nu 
ştiu ora ficsă, însă la Târgoviște am sosit la ora 12 14 cu maşina de curse 
care vine de la Bucureşti. Sosit în Târgovişte am plecat în direcţia care 
pleacă în spre comuna Ulmi ca să mă duc la un cunoscut al meu, pe care 
îl cunoșteam din București pe când el era lucrător (legător de cărți) că 
venea pe la noi să-şi repare pantofii. Am venit la pretenul meu singur 
fiind şomer ca să stau singur, până când oi găsi de lucru în Târgovişte 
ca să lucrez. Sosit aci la prietenul meu în Ulmi am fost arestat, negăsind 
nimic la mine jandarmii de care am fost arestat şi conduși la post. Atât 
declar subscriu şi semnez propriu, Niculae Ceauşescu. 


După declaraţia dată, rezultă că la acel moment Ceaușescu era fami- 
liar cu uzanțele din lumea comunistă, care cereau ca arestatul să nege 
tot, sfidând chiar evidenţele. Practic, n-a recunoscut că ar fi desfăşurat 
vreun fel de activitate politică, scopul venirii sale în regiune limitându-se 
la vizite de curtoazie. În realitate, jandarmii găsiseră asupra lui broșuri 
comuniste cu titlurile „Lumina vine de la răsărit” (din iunie 1935), 
„Raportul tovarășului Dimitrov” (cu fotografie pe ea), „Dezvoltarea 
democraţiei în patria socialistă, Uniunea Republicilor Sovietice Socialiste” 
(din mai 1935); mai grav, după cum se nota in Ordonanţa definitivă 
de trimitere în judecată, la momentul arestării Ceauşescu avea asupra 
lui şi două note de mână conţinând instrucţiuni referitoare la com- 
portamentul comuniștilor. Așadar, avea asupra lui înscrisuri prohibite 
de Legea pentru reprimarea unor noi infracțiuni contra liniștii publice, 


1. ANIC, fond 96, dosar 6625, f. 175. 

„mitraliera” juridică îndreptată de stat împotriva comuniştilor în toată 
perioada interbelică. Din cauza conţinutului greoi şi a limbajului arid, 
acestea aveau o eficienţă redusă, dar jandarmii de la Ulmi n-au pierdut 
timpul cu analize stilistice. Au găsit asupra lui Ceauşescu materiale 
comuniste şi au consemnat ca atare. Oricum, alături de buna cunoaș- 
tere a practicilor „bunului comunist”, tânărul Ceaușescu mai proba o 
trăsătură de caracter ce nu l-a părăsit până la moarte: încăpățânarea 
de a susține, în pofida evidenţelor, că albul e negru şi negrul e alb. 

Deşi musafirul de la Bucureşti a negat, jandarmii l-au convins pe 
Dumitrache, prin metode „specifice”, să-şi recunoască activitatea în 
slujba partidului interzis. Într-o autobiografie din 1948, dată pentru 
primirea în Asociaţia Luptătorilor Antifascişti, acesta a admis că îşi 
recunoscuse activitatea ilegală „in urma bătăilor şi a presiunilor morale 
(arestarea sorei mele care era bolnavă şi mă crescuse pe mine, arestarea 
fraţilor mai mici)”!. Pentru vastele cunoștințe ale autorităţilor despre 
activitatea micului nucleu comunist din Ulmi l-a învinuit pe Olteanu, 
care îi cunoştea activitatea şi, după știința tânărului cofetar, îi „montase” 
pe ceilalţi utecişti să dea declaraţii împotriva lui. 

De la Ulmi, lotul arestaţilor a fost trimis la postul Nucet. Bătuţi și 
ameninţaţi, uteciștii începuseră să recunoască, pentru că aflaseră între 
timp de trădarea lui lon Olteanu. Confruntat cu noua situație, Ceaușescu 
a continuat să nege, susținând că abia venise în zonă, că nu desfășurase 
niciun fel de activitate comunistă şi nu îşi explică arestarea. La postul 
de jandarmi Nucet, şi-a susţinut astfel „legenda iniţială”: 


Asupra celor întrebate declar că susţin în totul cele declarate la procesul 
verbal dresat la 15 ianuarie 1936. Şi mai adaug următoarele: În ziua de 
12 ian. a.c. eu am fost în București toată ziua şi nu este adevărat că eu 
am fost în Ulmi, după cum declară informatorul Toma A. Toma și pârâ- 
tul Ghiorghe [sic!] Dumitrache ambii din comuna Ulmi. Eu pot să dove- 
desc că am fost la București în ziua de 12 ianuarie a.c. cu locuitorii Stan 
Solea de meserie cizmar care locuiește în strada Maria Rozete nr. 1, cu 
Aurel Cornăţeanu cizmar care locuieşte în strada Vasile Lascăr nr. 3 și 
cu Niculina Ciauşescu, sora mea care locuieşte în strada Bulevardul Maria 
nr. 55 Bucureşti ce este soţia lui Rusescu Ştefan, Acesta declar şi semnez 
propriu, Niculae Ceaușescu’. 


1. ANIC, fond 45, dosar 219, ff. 151-152. 
2. ANIC, fond 96, dosar 6625, f. 180. 


172 Cristina Diac 


Era singur însă, împotriva mărturiei celorlalți. 

De la Nucet, arestaţii au fost transferați la Târgoviște. Prin firul 
prins la Ulmi, autoritățile au descoperit în regiune şi alte nuclee comu- 
niste, la Gura Ocniţei şi Moreni, și au operat noi arestări. De pildă, pe 
lon Stănescu, electrician din Târgoviște, utecistui care le-a declarat 
polițiștilor că se întâlnise de mai multe ori cu Ceaușescu, găzduindu-l 
o noapte la el] acasă. Versiunea autorităţilor, cuprinsă în Ordonanţa 
definitivă de trimitere în judecată, spunea că Petre lubu, secretarul 
PCdR Dâmboviţa, primea de la Bucureşti instrucţiuni pentru organi- 
zarea nucleelor comuniste în regiune. De asemenea, depozita manifeste 
în atelierul său de tâmplărie şi organiza răspândirea lor în județ. 
Tarnovski asigura legătura între Tubu și celulele de la Moreni, Gura 
Ocniței și Ulmi. 

Cu atâtea declaraţii împotriva sa, activistul UTCdR Ceaușescu a 
admis că stătuse mai multe zile la Târgoviște, dar numai pentru a căuta 
de lucru. A fantasmat un basm aiuritor, plin de amănunte inutile, menite 
să-i inducă în eroare pe anchetatori: 


Cunosc pe DI. Gh. Dumitrache din com. Ulmi judeţul Dâmboviţa din 
ziua de 12 ianuarie 1936 când am mâncat o prăjitură la el în prăvălie. 
Erau mai multe persoane pe Vladislav lam cunoscut la el la orele 16. 
Acolo am stat puţin de vorbă despre meserii şi că suntem şomeri pe 
seară am plecat cu Vladislav Tarnovschi în spre oraşul Târgoviște. Sosiți 
în oraş am mers la un birt în piaţa obor de am mâncat după ce neam 
despărțit mam plimbat până pe la 12 noaptea când mam dus în gară și 
am dormit. Dimineaţa mam interesat dacă pot găsi de lucru pe la 94 
mam dus la birt unde am mâncat o cafea cu lapte stând până la 12, după 
ce am luat masa am plecat în oraș mergând în grădina publică am citit 
ziarul până seara, când am luat masa la birt stând până târziu; după ce 
am plecat mam dus tot în gară de mam culcat am stat până dimineața 
la ore 73⁄4. În ziua de 14 ianuarie am mâncat la un birt un lapte, după 
care ne având ce face am plecat în spre Ulmi Jud. Dâmbovița la cofeta- 
rul Gh. Dumitrache singur care mă invitase să mai vin pe la el dacă nu 
găsesc de lucru. În faţa Cofetăriei lam întâlnit și pe Vladislav, am intrat 
împreună la Gheorghe Dumitrache unde am mâncat niște pâine cu brânză 
am citit Dimineața și mai vorbind că nu am găsit de lucru şi că e greu 
de trăit. Dela Gheorghe Dumitrache am plecat pe la orele 16 cu Vladislav 
la Târgovişte. În Târgovişte am mâncat împreună despărțindu-mă de el 
mam dus tot în spre gară ca să dorm. În 15 ianuarie 1936 mam dus la 
o ceainărie unde am mâncat un ceai şi 2 gogoși am stat până la 114 
citind ziarul, după aceia am plecat la Ulmi pela un pretin pe drum mam 

întâlnit cu el şi nea ajuns din urmă Vladislav, am mers impreună la un 
pretin unde am sosit la orele 15 mai târziu a venit și Gheorghe Dumitrache. 
Eu nu am luat nici un ban de la ei, după puţin timp după sosirea noas- 
tră a venit DI Șef al postului de Jandarmi Ulmi cu alți jandarmi şi neau 
arestat, la percheziția făcută nu sa găsit nimic asupra mea’. 


Cercetările au durat două săptămâni. De la Siguranţa din Târgovişte, 
Ceauşescu ajungea în ultima zi a lui ianuarie la Penitenciarul Brașov. 
Călătoriseră pe jos, după cum reiese din dosar. Printr-o notă de ser- 
viciu, ofițerul de gardă confirma primirea „indivizilor” Ionescu R. Gheorghe, 
Toboşaru M. Vasile, lubu Petre zis „lubulescu”, Amoaşei Vladimir, 
Temciuc Grigore, Lescov Alexandru, Antonescu Dumitru, Ceauşescu 
Nicolae, Tarnovski Viadislav şi a mandatelor de arestare respective. 

Cercetările au continuat la Consiliul de Război al Corpului V Armată 
în cursul lunii februarie 1936. Dosarul întocmit în timpul instrucției 
conţine şi două procese-verbale de interogatoriu luate inculpatului 
Ceauşescu Nicolae. În cel din 31 ianuarie a menţinut „linia” din decla- 
rațiile anterioare: e adevărat că a fost acasă la Ion Olteanu împreună 
cu alți cercetaţi, dar se afla acolo pentru că era șomer şi pentru a 
discuta probleme de-ale oamenilor fără lucru. A fost pur și simplu în 
vizită, grupul adunat neputând fi nicidecum calificat drept „întrunire 
comunistă”. Ceauşescu reprezenta corect situaţia în care se găsea și ce 
anume se putea constitui în cap de acuzare, aşa că a negat în continu- 
are că ar fi avut asupra lui broșurile comuniste menţionate în actele 
de cercetare întocmite până atunci. A renunțat şi la poveştile culinare, 
limitându-se să răspundă la întrebări. 

Procurorii militari au insistat să obțină o declaraţie, astfel că Ceauşescu 
a fost scos la anchetă încă o dată, pe 25 februarie 1936, cu același 
rezultat, după cum reiese din documente. La fel ca în primele decla- 
raţii, Ceaușescu a negat totul: n-a organizat nicio adunare, nu cunoaște 
niciun sătean din Ulmi, cu excepţia lui Olteanu; pe Dumitrache şi 
Tarnovski i-a cunoscut atunci, în casa lui Olteanu; la arestare nu avea 
asupra lui decât o agendă-calendar, pe care nu scria nimic. Despre 
existența vreunei celule comuniste la Ulmi nu cunoaşte, nici cine este 
Petre lubu şi cu ce se ocupă. „N-am dat nicio declaraţie privitor la 
munca mea sau a altora'?, a scris Ceaușescu în autobiografia din 1945. 


1. Ibidem, f. 184, f./v. Ortografia îi aparţine lui Nicolae Ceauşescu. 
2. ANIC, fond CC al PCR - Secţia Cadre, dosar C/2050, f. 10. 

Lotul avea 19 persoane, iar între declaraţiile lor au apărut necon- 
cordanţe, astfel încât procurorii militari care se ocupau de caz au efec- 
tuat audieri suplimentare și confruntări între arestați. Au interogat 
colegi de serviciu ai acuzaților, rude şi alți cunoscuţi, cercetările cabi- 
netului de instrucţie care funcţiona pe lângă consiliul de război amin- 
tit prelungindu-se până la sfârşitul lui aprilie. Lui Nicolae Ceauşescu 
i-a venit rândul să ajungă din nou în faţa procurorului de caz pe 
29 aprilie 1936, când a şi semnat procesul-verbal de finalizare a cer- 
cetărilor. Luând la cunoștință conţinutul dosarului, inculpaţii Ceauşescu 
şi Tarnovski au reclamat, prin intermediul avocaţilor, că anchetatorii 
ar fi operat falsuri în declaraţii: „S-au comis falsuri prin ştersături şi 
adăugiri. Denunţând aceste falsuri, vă rugăm să dispuneți îndeplinirea 
procedurilor legale”. 


Procesul de la Brașov 


Judecarea comuniştilor din regiunea Prahova a început pe 26 mai 1936, 
în sala Consiliului de Război al Corpului V Armată Brașov. Prezida 
colonelul Radu Gherghe, acuzarea fiind reprezentată de comisarul regal 
Gheorghe Butei. Apărarea inculpaţilor a fost asigurată de avocaţii Ion 
Gheorghe Maurer, Radu Olteanu, Paul Moscovici, Marcu Witzman și 
alții’. Pentru Ceauşescu au pledat Paul Moscovici și Marcu Witzman, 
avocaţi obișnuiți în procesele comuniştilor. Witzman era membru de 
partid din 1932 şi fusese arestat el însuși. După 23 august 1944 a făcut 
carieră în sistemul judiciar al noului regim’. 

Ceauşescu a fost trimis în judecată pentru două capete de acuzare: 
deținerea de mijloace de provocaţie la comiterea de infracţiuni califi- 
cate drept crime și delicte şi participare la asociaţii secrete. 

În raport cu legislaţia în vigoare la acel moment, la ce se putea 
aştepta Nicolae Ceauşescu? Minorii infractori mai mari de 15 ani erau 
pedepsiți cu închisoarea, la fel ca adulţii. Puteau fi incredințaţi familiei 
sau internaţi într-o mănăstire numai minorii cu vârste cuprinse între 


1. ANIC, fond 96, dosar 6624, f. 342. 
2. ANIC, fond 96, dosar 6624, f. 391. 
3. http://wwwilegalisti.rofilegalist/4612 

8 şi 15 ani care acţionaseră fără discernământ. Odată împlinită vârsta 
«e 15 ani, problema discernământului nu se mai punea, iar infractorul 
minor dovedit de instanță mergea direct la închisoare. Diferea numai 
cuantumul pedepsei. Conform Codului Penal, dacă o persoană era 
trimisă în judecată pentru o infracțiune care nu era pasibilă de muncă 
silnică pe viaţă sau de muncă silnică pe timp limitat, „judecătorul este 
autorizat a aplica pedeapsa închisorii pe un timp egal cu cel puţin a 
treia parte sau cel mult cu jumătatea timpului pentru care ar fi putut 
fi condamnat la una din pedepsele privitoare la acele cazuri”!. Fapta 
pentru care era judecat Ceauşescu se pedepsea cu inchisoare de la doi 
la cinci ani. Așadar, în cel mai rău caz putea fi condamnat la maximum 
doi ani şi jumătate de temniţă?. 

Ca să se apropie cât mai mult de rezultatul dorit, și acuzarea, și 
apărarea au propus peste o sută de martori fiecare. În cazul comuniş- 
tilor, aceasta era tactica folosită de avocaţi: la mijlocul anilor 1920, 
Ajutorul Roşu Internaţional hotărâse ca procesele „victimelor terorii 
albe” să fie transformate în „spectacol'?. Nu o dată s-a întâmplat să fie 
citați în favoarea comuniștilor prim-ministrul în funcție, ministrul de 
Interne, şeful Siguranţei, liderii partidelor politice importante. Evident, 
„arcul guvernamental” nu se prezenta, dar opoziția mai apărea când 
şi când, dacă avea de transmis vreun mesaj politic. Procesul de la 
Brașov nu era de o atât de mare importanţă încât să reclame chemarea 
la bară a lui Gh. Tătărescu însuşi, dar avocaţii au încărcat suficient 
lista martorilor. Din nou tipic pentru astfel de procese, nu s-au prezen- 
tat toți, până la urmă chiar apărarea renunțând să-i mai cheme la bară. 

Conform procedurilor, cu câteva zile înainte de începerea procesu- 
lui, și lui Nicolae Ceauşescu i s-a cerut să propună martori favorabili. 
I-a nominalizat pe fostul său patron, Aurel Cornăţeanu (viitor maior 
de Securitate în anii 1950), şi pe cumnatul său, Ștefan Rusescu, soțul 
surorii sale, Niculina; pe doi lucrători de la atelierele CFR din București; 
pe doi angajaţi ai cumnatului Rusescu; pe doi avocați şi un cizmar din 
Pitești; iar din închisoarea Doftana, pe deţinuţii Grigore Preoteasa și 
Vasile Luca, menţionat de procuror ca „Luca Lascu”. Mai mult ca sigur 


1. C. Hamangiu, Codex Romaniae..., p. 632. 

2. George St. Bădulescu, George T. Ionescu, Codul Penal adnotat cu juris- 
prudență și doctrină română și franceză, prefață de I. Tanoviceanu, Editura 
Tipografiei Ziarului „Curierul Judiciar”, București, 1911, p. 115. 

3. J. Martin Ryle, „International Red Aid and Comintern Strategy, 1922-1926, 
International Review of Social History, vol. 15, nr. 1, 1970, pp. 43-68. 

îl avea în vedere pe László Luka, adică Vasile Luca, pe numele său de 
după 23 august 1944. 

În primele zile au fost audiaţi inculpaţii. Depoziţia lui Nicolae Ceaușescu 
a fost ascultată de judecător în dimineaţa de 28 mai 1936 şi a decurs 
fără incidente. A doua zi începea audierea martorilor acuzării. 

Pe 30 mai 1936, tânărul Ceauşescu a fost eroul zilei. Dimineaţa, 
Dumitru Mailat, șeful de post din Ulmi, a apărut în faţa judecătorului. 
Lui i se datorau primele arestări, datorită lui fuseseră prinşi atâția comu- 
niști în Prahova şi tot el efectuase primele cercetări. Pentru vigilența 
cu care acționase, plutonierul Mailat fusese felicitat de superiori, dar 
pentru cei din boxă şi pentru istoriografia comunistă Mailat era personi- 
ficarea „călăului clasei muncitoare”. Faţă de jandarm, se scrie în sentința 
procesului, Tarnovki Vladislav, zis Vladimir, „a avut eșiri nepermise, 
față de care domnul preşedinte a fost forțat să atragă atențiunea”!. 

Pentru aceste ieşiri, Tarnovski a fost pedepsit cu 15 zile de închi- 
soare. Judecătorul a dispus totodată să fie scos din sală, iar judecata 
să se facă în absenţa inculpatului. Acesta a fost momentul afirmării lui 
Ceauşescu, consemnat de birocrați astfel: 


La ordinul președintelui, dat gardei de a scoate din sala de ședință pe 
acuzatul Tarnovski Vladislav, zis Vladimir, acuzatul Ceauşescu Nicolae 
s-a revoltat, s-a sculat în picioare şi a protestat în privinţa scoaterii din 
şedinţă a acuzatului Tarnovski, La invitaţia președintelui de a se linişti, 
numitul acuzat a continuat să protesteze, adresând cuvintele: „Atunci 
noi ne solidarizăm cu toţii”, şi întorcând spatele instanţei, a îndemnat şi 
pe ceilalți acuzaţi să-l urmeze, gesticulând şi aducând astfel ofense pre- 
şedintelui și instanţei prin cuvinte şi atitudine ireverențioasă?. 


Ca urmare a ieșirii lui Ceaușescu, procesul principal s-a întrerupt. 
Tânărul cizmar a fost scos din boxă şi adus la bară, pentru o nouă 
judecată. Din sală au fost găsiți rapid patru martori: un pensionar, o 
casnică și doi ziariști din Braşov care asistau la proces. Astfel, Ceauşescu 
a fost condamnat la șase luni inchisoare pentru ultraj, sentinţa fiindu-i 
comunicată „în fața trupei adunată sub arme”. Apoi a fost evacuat din 
sala de judecată. Ca urmare a scandalului făcut de Ceaușescu, procesul 
s-a suspendat până la ora 17.00. 


1. ANIC, fond 96, dosar 6624, f. 366/v. 
2. Ibidem, f. 346, 
3. Ibidem, f. 368. 

În sală au fost prezenţi şi mai mulţi gazetari de la ziarele locale. 
Apreciat drept un fapt de senzaţie, incidentul provocat de Nicolae 
Ceauşescu pe 30 mai în sala tribunalului militar a fost preluat de presa 
centrală. „15 zile închisoare pentru obrăznicii”, a titrat Universul des- 
pre protestele lui Vladimir Tarnovski, consemnând şi izbucnirea lui 
Ceaușescu. Avocatul Witzman a încercat să-l scuze în fața instanţei, 
se scria în ziar, accentuând caracterul involuntar al scenei și lipsa inten- 
tiei de a jigni. Ceaușescu și-a motivat gestul protestatar prin aceea că 
martorul acuzării inducea în eroare instanța, făcându-i pe inculpați să 
pară mai vinovați decât erau în realitate. De aceea, tânărul activist i-a 
cerut judecătorului, pe un ton nepotrivit, să le permită acuzaților un 
dialog mai aplicat cu martorii acuzării. Curentul aducea şi precizări 
adiţionale, referitoare la „alte aprecieri ofensatoare la adresa consiliu- 
lui” făcute de Nicolae Ceaușescu. 

În următoarele zile, tânărul comunist nu a mai apărut în sala de 
judecată, deși avocatul Paul Moscovici insistase ca Tarnovski şi Ceauşescu 
să fie readuşi. Fiind absenţi, li se îngrădea dreptul la apărare, a pledat 
Moscovici. Colonelul Radu Gherghe, preşedintele curții, a rămas impasibil. 


Sentința 


Pe 5 iunie 1936 a fost pronunţată sentinţa în procesul intentat comu- 
niştilor din județul Dâmboviţa. Dintre cei 19 membri ai lotului, şase 
au fost achitaţi de instanţa militară. Din restul de 13, majoritatea au 
primit pedepse mici, între trei luni și un an închisoare. Cei mai mulți — 
şase persoane - au fost condamnaţi la un anl, 

Pe baza sentinţei din 5 iunie se pot face câteva observaţii. De pildă, 
tâmplarul Petre lubu, secretarul organizaţiei PCdR din Târgoviște, con- 
siderat „șeful de lot, a primit o pedeapsă mică, de un an închisoare. 
Cea mai mare condamnare a fost pronunţată de tribunalul militar 
împotriva polonezului Tarnovski — doi ani și jumătate. În optica jus- 
tiției, faptele săvârşite de tânărul Ceauşescu erau pe al doilea loc ca 
gravitate, de vreme ce a fost condamnat la doi ani. La aceştia se adă- 
ugau cele șase luni dispuse de curte pe 30 mai 1936, pentru sfidare. 
Aşadar, el şi Tarnovski au primit cele mai mari pedepse din întreg 


1. Ibidem, ff. 384-387, £./v. 

lotul. Cumulând cele două pedepse, Ceauşescu ajungea să fie condam- 
nat la maximul de pedeapsă prevăzută de Codul Penal. 

Cum s-ar putea explica aparent bizara situaţie? În primul rând, 
Tarnovski era etnic polonez şi cetățean străin. Teama autorităţilor față 
de alogenii care ar fi putut răscula muncitorimea din Valea Prahovei 
trebuie că a contat. De altfel, printre comunişti exista bănuiala că justiţia 
era mai blândă cu majoritarii decât cu minoritățile, fie ei şi cetățeni 
români. Un „străin” din punct de vedere etnic sau civic corespundea 
mult mai bine profilului de „agent bolşevic”, „duşman din exterior”, 
care bântuia imaginarul epocii. În logica imaginarului poate fi explicată 
şi condamnarea mare dispusă împotriva lui Ceauşescu. Străin era și 
el — de regiunea în care fusese prins. Nu putuse proba convingător 
vreo meserie sau slujbă generatoare de venituri pentru zilnica subzis- 
tență. Întrunea caracteristicile „revoluționarului de profesie”: călător 
din loc în loc, cu „agenda ascunsă” a complotului în buzunar. Lui Petre 
lubu toată lumea din Târgoviște îi cunoştea convingerile politice, ceea 
ce îl făcea un caz deloc dificil pentru poliţie. Era, totodată, o persoană 
cvasionorabilă — avea propriul atelier de tâmplărie, cu angajaţi, ucenici, 
calfe. În concluzie, lubu era „om al locului”, sedentar şi român. În 
schimb, Tarnovski era străin, iar Ceaușescu era venit în regiune cu 
intenţii necurate. Din punctul de vedere al „filosofiei penale” domi- 
nante în epocă, faptele celor doi tineri nu erau mai grave decât ale 
celorlalți din lot, dar prezentau cel mai mare „pericol social”. Şi așa se 
face că s-au ales cu cele mai mari condamnări. 


Ceauşescu la penitenciarul Brașov 


Probabil că situația gravă în care se aflau condamnaţi i-a determinat 
să utilizeze căile de atac permise de lege. Dintre cei 13, 11 au intentat 
recurs, însă 9 şi-au retras cererile înainte ca instanţa să dea un verdict. 
Doar Ceaușescu și Tarnovski au aşteptat decizia magistratului militar. 
În tot acest timp, Ceauşescu a stat la Penitenciarul Braşov. „Trei luni 
am stat în acelaşi pat, am urinat în acelaşi hârdău - a povestit Toma 
A. Toma, coleg de celulă. Eram cei mai mici de acolo, eu de şaişpe, el 
de opşpe”!. Mai erau închiși şi lucrătorii Gheorghe Ionescu, Vasile 


1. Toma Roman Jr., op. cit, p. 120. 

loboșaru, Dumitru Antonescu, basarabenii Vladimir Amoaşei, Grigore 
Temciuc şi Alexandru Lescov, 

La Braşov, nou-veniţii au fost anchetați de două ori. Pe de o parte, 
procurorii militari au continuat cercetările începute de Siguranţă. În 
paralel cu investigaţiile autorităților, au fost chestionaţi şi de tovarășii 
de partid. După practicile comuniste, au suportat o anchetă internă, 
efectuată de celula de partid din închisoarea Braşov. Cine a trădat şi 
cine nu, cine merită să fie comunist şi cine trebuie sancționat - toate 
acestea le decideau vârstnicii partidului. Comisia, formată din trei comu- 
niști cu mai multă experienţă, a fost condusă de Emeric Stofiel!. Acesta 
activa în mişcarea comunistă din Banat din anii 1920, iar în 1930 fusese 
primit în partid, Asemenea majorității activiștilor PCdR din acea peri- 
oadă, fusese arestat de mai multe ori. În 1936, i-a verificat inclusiv lui 
Ceauşescu aptitudinile de bun comunist, iar acesta a trecut testul: se 
purtase conform „sarcinilor conspirativităţii” și negase toate învinuirile. 
„La Braşov, în 1936, am fost încadrat în partid”, scria el în autobiografia 
din 1945, semn că trecuse cu bine de evaluările superiorilor și a fost 
socotit demn de botezul intrării în tagma „revoluţionarilor de profesie”. 

Despre viaţa la închisoarea din Braşov a povestit unul dintre foştii 
săi tovarăși de celulă. Militanţii mai experimentați și cu mai multă 
şcoală le ţineau lecţii deţinuţilor politici. Iubu Petre de la Târgoviște, 
profesorul Mihailovici şi un oarecare Nathan conferențiau pe teme de 
ideologie marxist-leninistă. Mihailovici ținea lecţii de cultură generală 
şi de limba franceză, deoarece, dacă ar fi primit pedepse mai mari, 
partidul voia să îi ajute să evadeze şi să-i trimită pe frontul din Spania’. 


1. Emeric Stoffel (n. 1913 — d, 2008). După 23 august 1944, a lucrat la revista 
Lupta CER. Ulterior, a activat în aparatul de partid de la Braşov și Reșița. 
A fost primul secretar general al Comitetului Antifascist German, iar din 
1950 fost numit consilier ministerial la Departamentul Naţionalităților. 
Între 1951 şi 1956 a ocupat postul de consilier însărcinat cu afaceri ad-inte- 
rim al României în Elveţia, şef al legaţiei. Membru al CC al PCR din 1965. 
Membru al Comisiei Centrale de Revizie (din noiembrie 1974). A fost şi 
redactor-şef al revistei Neue Literatur. 

2. ANIC, fond CC al PCR - Secţia Cadre, dosar C/2050, f. 10. 

3. În 1935, PCĂR, cu sprijinul Moscovei, îi ajutase să fugă din închisoarea 
Craiova pe trei dintre liderii grevei de la Griviţa. În acelaşi an, Constantin 
Doncea, Dumitru Petrescu şi Gheorghe Vasilichi au ajuns în Uniunea 
Sovietică. La ordinul Cominternului, Doncea s-a înrolat în Brigăzile Inter- 
naţionale „Roşii” din Spania. 

Despre viaţa închisorii şi-a amintit și Akos Domany, acuzat de spi- 
onaj şi închis simultan cu Nicolae Ceaușescu la respectivul penitenciar. 
Directorul închisorii, căpitanul Ionescu, era un om brutal, foarte anti- 
patic, care conducea cu mână de fier. Nimic nu trebuia să se întâmple 
fără ştirea lui, nici printre deţinuţi, nici în administraţia penitenciaru- 
lui. Întemniţații şi gardienii îl urau deopotrivă pe directorul Ionescu, 
subalternii reproşându-i condiţiile proaste de lucru. Ca să-și mai supli- 
menteze veniturile, paznicii cereau și primeau drept mită sume cuprinse 
între 5 şi 10 lei!. La închisoarea Braşov deținuții trăiau cum puteau, 
„nu prea rău”, scria Domany, dar cu mâncare „ingrozitor de reg”. 

Dintre viitorii lideri ai partidului, Nicolae Ceauşescu l-a cunoscut 
la Brașov pe Emil Bodnăraș, remarcat de ceilalți pentru tratamentul 
special de care beneficia. „Se plimba la braţ, prin curte, cu directorul 
pușcăriei”?, va povesti unul dintre deținuți despre fostul ofițer al Armatei 
Române, dezertor la sovietici. Prin relaţiile lui Bodnăraș cu conducerea 
închisorii s-au extins binefacerile și asupra celulei de partid, credeau 
ceilalţi, fără a-și putea explica amiciţia lui Bodnăraş cu şefii închisorii. 
Datorită acestuia „puteam primi câte pachete voiam de la Ajutorul 
Roşu, puteam comunica între noi, ne scoteau la aer de două ori pe 
zi”, a povestit colegul de celulă al lui Ceauşescu, 

În amintirea lui Toma A. Toma, în penitenciarul din orașul tran- 
silvănean tânărul utecist era un om retras şi nu povestea intimități. În 
schimb, „era tare doctrinar acolo. Era îndoctrinat rău atunci, cu capul 
la Marx şi Stalin. Ținea minte pe de rost lecţiile politice. Nu vorbeam 
între noi despre iubite, mărturisea Toma, dar nu cred că avea. El oricum 
era mai retras”. Din câte şi-a amintit fostul coleg, nu l-a vizitat nicio 
rudă, nu primea scrisori şi nici colete de la familie, ci numai de la 
„mişcarea revoluționară”, 

În august 1936, Ceaușescu a fost transferat temporar la Doftana, 
unde a fost legat cu „fiare de picioare”, menţionează un act emis de 
închisoarea din Braşov. Până când sentința a rămas definitivă, s-a 
plimbat între închisoarea de pe Valea Teleajenului și cea din orașul de 
sub Tâmpa. 


. ANIC, fond 95, dosar 121436, f. 135, 
. Ibidem, f. 136, 
Toma Roman Jr., op. cit., 2008, p. 120. 
. Ibidem. 
. Ibidem, 
. ANIC, fond 95, dosar 14481/4, f. 16. 

La recurs, deţinutul Nicolae Ceaușescu a beneficiat de serviciile 
competente ale avocatului Marcu Witzman. Acesta s-a străduit să-i 
obţină dacă nu achitarea, măcar o pedeapsă mai ușoară. A invocat nu 
mai puțin de zece motive pentru atacarea sentinţei din primă instanţă. 
Toate argumentate în drept, prin apel la articole din legi şi coduri de 
legi care, în opinia lui, nu fuseseră interpretate de judecător în favoa- 
rea clientului său. Prin sentinţa din 9 decembrie 1936, maiorul Balaban 
le-a respins pe toate ca neîntemsiate. Astfel, lui Ceauşescu nu-i rămâ- 
nea decât să execute cei doi ani şi jumătate de închisoare, care începeau 
să curgă abia din acel moment. După vechiul Cod Penal, în vigoare 
încă trei săptămâni, până la 31 decembrie 1936, prevenţia (perioada 
cercetărilor efectuate cu învinuitul în stare de arest), nu se scădea din 
pedeapsă. Abia Codul Penal Carol al II-lea avea să remedieze această 
situaţie, iar Ceaușescu, prin intermediul avocaţilor, se va prevala de 
prevederile legii penale mai favorabile pentru a-și micșora timpul petrecut 
în spatele gratiilor. Justiţia „burgheză” i-a dat întrucâtva câștig de cauză. 
Până atunci însă, multă apă avea să curgă pe Teleajen. 


Deţinut la Doftana 


Nicolae Ceauşescu a ajuns la Doftana pe 20 ianuarie 1937, de această 
dată pentru a rămâne. Codul Penal în vigoare prevedea că minorii 
condamnați executau pedeapsa „intr-un stabiliment anume destinat 
pentru aceasta, sau într-o parte separată a casei de închisoare corec- 
tional’. Locul executării pedepsei nu mai era însă hotărât de instanță. 
Din 1921, Doftana era folosită ca penitenciar pentru executarea con- 
damnărilor politice’. Argumentul folosit în epocă făcea apel la ştiinţa 
penitenciară modernă, care „a arătat că, pentru ca pedeapsa să ajungă 
la rezultate pozitive, este necesar ca regimul la care este supus con- 
damnatul să fie nu numai în raport cu gravitatea infracțiunii săvârşite?, 
ci, în același timp, adaptat personalităţii infractorului”. 


1. Femeile „politice” erau închise la Dumbrăveni, azi în județul Sibiu. 

2. Din acest motiv, penitenciarele erau clasificate, în funcţie de durata con- 
damnării, în închisori pentru executarea pedepselor de muncă silnică, de 
temniță grea și de închisoare corecțională şi poliţienească (cele de drept 
comun) și pentru detenţie grea, riguroasă și simplă (cele politice). 

3. Dr. N. Iorgulescu, „Regimul penitenciar în România”, în Dimitrie Gusti 
(coord.), Enciclopedia României, vol. 1: Statul, Imprimeria Naţională, 
București, 1938, p. 361. 

În cazul delincvenţilor politici din România interbelică, s-a născut 
o contradicţie între principiul omogenizării grupurilor de deținuți și 
imperativul extragerii lor din mediul criminogen care contribuise la 
formarea „pornirilor rele”, În opinia noastră, închiderea comuniștilor 
laolaltă a fost o eroare. Convieţuirea în același spaţiu claustrant, în secţii 
aparte ale penitenciarelor, le-a întărit convingerile poate nu atât de ferme 
la momentul intrării la închisoare. Cel puţin în cazul lui Ceaușescu, 
pare că așa au stat lucrurile. La Doftana, proximitatea cu cete mai impor- 
tante figuri ale mişcării comuniste interbelice i-a validat crezul pe care 
oricum îl avea. Elogiată în timpul regimului comunist, ridiculizată ulte- 
rior, titulatura de „universitate comunistă” atribuită închisorii de pe Valea 
Teleajenului conţinea în sine o doză de adevăr: fișa de întemnițat la Doftana 
era echivalentul unei diplome de absolvent la „școala luptei revoluţio- 
nare”. Mai ales că Ceaușescu ajunsese acolo într-un moment dificil, 
care a testat la maximum grupul deţinuţilor politici, determinând atin- 
gerea coeziunii pe care în exterior partidul nu a avut-o niciodată. 

Coeziunea grupului, una dintre cele mai cercetate probleme de psi- 
hologie socială, are două dimensiuni: cea emoţională (sau personală), 
bazată pe atracţia membrilor, pe dorinţa lor de a fi impreună, și cea 
bazată pe obiectivele grupului (task-related). Factorii care determină 
un grup să atingă coeziunea sunt pozitivi (pentru maximizarea rezulta- 
telor) sau negativi (teama de pierderile generate de părăsirea grupului). 
Printre factorii care influențează coeziunea se numără: similitudinile 
dintre membri, talia grupului, dificultatea de a accede, succesul gru- 
pului, competiţia cu alte grupuri şi amenințările din exterior. Pericolul, 
amenințarea, reprezintă un factor arhicunoscut care influențează coe- 
ziunea grupului în sensul creşterii!. 

La Doftana, deținuților politici li se aplica regimul auburnian - 
izolare în celule pe timpul nopții şi trai în comun pe timpul zilei. La 
momentul sosirii lui Ceauşescu, o serie de drepturi nu existau — de 
muncă, la vorbitor, la corespondenţă, la pachet. Istoricul „luptei pentru 
regim” în închisoarea Doftana data din anii 1920. În octombrie-noiem- 
brie 1929, deţinuţii au menţinut o grevă a foamei timp de 42 de zile. 
Regimul s-a înăsprit şi mai mult în 1933, după grevele din februarie. 
Lupta surdă dintre „politici” şi administraţia închisorii s-a dus pe 
mai mulți ani, cu rezultate incerte: perioadele de îmbunătăţire 


» a. 


1. Jacob Eisenberg, „Group Cohesiveness”, în Roy F. Baumeister, Kathleen D. 
Vohs (eds.), Encyclopedia of Social Psychology, Sage Publications, Thousand 
Oaks, CA, 2007, pp. 386-387. 

(august-octombrie 1934) alternau cu cele de acutizare a conflictului 
(noiembrie 1934, februarie 1935, martie 1935). În esenţă, deţinuţii 
politici revendicau dreptul de a fi cazaţi în secţiile A, B şi C, situate 
pe arcul închisorii în formă de potcoavă, mai luminoase și, în general, 
mai confortabile. Administraţia folosea „spaţiul locativ” al închisorii 
în sens „politic”, ca monedă de schimb pentru spargerea solidarităţilor 
dintre deţinuţi, dar şi ca formă de pedeapsă pentru răzvrătiți. În cele 
mai grele secţii - D, E, E şi H („Haşul” atât de evocat după 23 august 
1944) - ajungeau deţinuţii după etapele mai tensionate ale neînțelegerilor 
cu temnicerii. În afară de aceasta, ei mai cereau prelungirea progra- 
mului de plimbare în aer liber; dreptul la muncă, ceea ce presupunea 
organizarea unor ateliere în incinta penitenciarului; alte drepturi pre- 
văzute de lege - vorbitor, corespondență, pachet; dreptul la asistenţă 
medicală; dreptul de a desfășura activități cultural-educative!. 

Cum Ceauşescu fusese condamnat pentru un delict politic, a ajuns 
nu într-o secţie pentru minori a vreunuia dintre penitenciarele de 
închisoare corecțională, ci la Doftana, alături de alți comuniști. Acolo 
şi-a reîntâlnit şi vechile cunoştinţe din Ulmi. În autobiografia din 1948, 
cofetarul Gheorghe Dumitrache a amintit că petrecuse la închisoare 
mult timp alături de Ceauşescu’. 

„La Doftana, am fost încadrat în celula de partid şi am fost pus la 
diferite munci organizatorice”, scria Ceaușescu în autobiografia din 1945, 
citată mai sus. Așadar, se poate deduce că a fost implicat de „colectiv” 
în proteste. Unele fapte de bravură i-au rămas consemnate în dosarul 
de penitenciar. În perioada conflictului dintre deţinuţii comunişti și 
administraţia închisorii pentru obținerea statutului de întemnițat poli- 
tic, un incident l-a avut drept protagonist. Gardienii Mihail Gherghe, 
Vasile Prodea şi Ilie Militaru i-au raportat în scris directorului Eugen 
Săvinescu următoarele: 


În dimineața zilei de 20 februarie 1937, deținutul Ceauşescu Nicolae a 
început să strige cuvinte insultătoare ia adresa D-voastră şi pe noii făcân- 
dune [sic!] călăi şi bătăuşi, spunând că nu ştim ce facem. [Avertizat să 
nu mai stea la fereastră,] a provocat toată secţia, începând să mă insulte 
cu cuvinte murdare că sunt călău și nu ştiu ce fac, dând şi cu o bucată 
de geam în cap’. 


1. Gheorghe Apostol, Eu și Gheorghiu-Dej, ediția a I-a, Editura şi Tipografia 
Paco, Bucureşti, 2011, pp. 33-39. 

2. ANIC, fond 45, dosar 219, ff. 152-153, 

3. ANIC, fond 95, dosar 14481/4, £. 22. 

Protestului i s-a alăturat Ion Balogh, se plângeau gardienii. Nicolae 
Ceaușescu este unul dintre „cei mai instigatori din secţie”, după apre- 
cierea temnicerilor. Nu întâmplător, gardienii îl avertizaseră să se înde- 
părteze de fereastră. Deţinuţii foloseau acest sistem ca să-şi comunice 
mesaje, ba chiar să-și desăvârșească educaţia politică, după cum se 
lăudau într-un raport trimis către conducerea PCdR: „Prelucrarea pro- 
blemelor politice la geam [...] a dat posibilitatea să creștem noi lup- 
tători hotărâți şi consecvenţi pentru democraţie și pace din masă şi să 
ridicăm noi cadre de partid călite şi politiceşte înarmate pentru mișcare”!, 
Printre noile achiziții de luptători foarte hotărâți, „colectivul” deţinuţilor 
politici de la Doftana trebuie să-l fi numărat şi pe tânărul Ceauşescu, 
evidenţiat în lupta cu „dușmanul de clasă”. 

În 1936-1937, guvernul Tătărescu a decis să fie aduşi la Doftana 
toţi deţinuţii politici. Din vara lui 1936 până în vara următoare, la 
închisoarea de lângă Telega au ajuns Vasile Luca, Al. Moghioroş, 
Al. Drăghici, Andrei Bernath și ceilalți condamnaţi odată cu Ana Pauker 
în iulie 1936; în mai 1937 au sosit ceferiștii Gheorghiu-Dej, Chivu Stoica 
şi Gheorghe Apostol. Începând din a doua jumătate a anului 1937, la 
Doftana s-au aflat mulţi dintre viitorii lideri ai României comuniste. 

Din august 1937, „lupta pentru regim” a intrat într-o nouă fază, 
deținuții imaginând o formă de protest mai aparte: urletele colective 
în timpul nopţii, astfel încât să se audă până la Telega şi chiar până la 
Câmpina. Deranjaţi, cetățeni din localităţile amintite s-au prezentat la 
închisoare pentru a protesta. „Strigătele de noapte” au fost menţionate 
şi în raportul trimis Comitetului Central de organizația de partid din 
închisoarea Doftana, după obținerea „victoriei”. În august 1937, după 
o lună de proteste nocturne sonore, un grup de oameni au manifestat 
în faţa închisorii?. Le-au răspuns şi cei din interior, izbind cu scându- 
rile de la pat în ușile celulelor. „Doftana întreagă devenise un infern”, 
va descrie Apostol atmosfera: „Mai târziu, când am obţinut regim 
politic la Doftana, gardienii de pază ne-au spus că nu vor uita în viaţa 
lor acea zi de iad”. 

În septembrie 1937, deţinuţii au declarat greva foamei, menţinută 
două zile. Până la urmă, în iarna 1937/1938 au obţinut câştig de cauză: 


1. Alina Tudor-Pavelescu (coord.), Copilăria comunismului românesc în arhiva 
Cominternului, Arhivele Naţionale ale României, București, 2001, pp. 407-408. 

2. Buletinul Federaţiei Naţionale a Foștilor Deținuți și Internaţi Politici Anti- 
fascişti, nr. 9-10, 1950, număr aniversar la zece ani de la prăbuşirea Doftanei, 
p 14, 

3. Gheorghe Apostol, op. cit, p. 35. 

corespondenţă de două ori pe lună, vorbitor lunar, dreptul de a primi 
pachete de la rude, două ore de plimbare în curtea închisorii dimineaţa 
și alte două seara, îmbunătăţirea asistenței medicale. În ianuarie 1938, 
în vremea efemerului guvern Goga-Cuza, „Balaurul” Săvinescu, „călăul” 
comuniștilor de la Doftana, a fost înlocuit de la conducerea închisorii 
cu un director mai favorabil doleanţelor formulate de cei închişi: maio- 
rul V. Irimescu, administrator al Penitenciarului Special Doftana până 
la cutremurul din noiembrie 1940. Noul director le-a acordat și ultima 
revendicare - dreptul la muncă, dispunând să fie organizate patru 
ateliere: de tâmplărie, cizmărie, pietrărie şi tinichigerie. 

În memoriile sale, Gheorghe Apostol, un apropiat şi admirator sin- 
cer al viitorului secretar general al PMR, consideră toate evenimentele 
de la Doftana din 1937-1938 rezultatul gândirii strategice a lui Gheorghiu- 
Dej. Venirea lui a însufleţit deţinuţii, el a gândit paşii în confruntarea 
cu „Balaurul” Săvinescu, directorul închisorii, lui i se datorează suc- 
cesul repurtat în lupta pentru condiţii decente!. 

În ianuarie 1937 intrase în vigoare un nou Cod Penal, mai amă- 
nunţit şi mai clar?. Printre noutăţi se regăsea și reglementarea pedep- 
selor — de drept comun şi politice, distincţie inexistentă în Codul Cuza -, 
inclusiv a regimului de executare a pedepselor politice. Codul Carol 
al II-lea se dorea un pas spre modernizare, o punere în acord a legis- 
laţiei penale atât cu dezvoltările dreptului, cât și cu realitățile. Intenţia 
legiuitorului a fost, cel mai probabil, bună. De remarcat că cea mai 
favorabilă situaţie din întreaga perioadă interbelică le-a creat-o deţi- 
nuţilor politici comunişti un guvern de extremă dreapta care, pe bună 
dreptate, merită eticheta de „fascist, ţinând seama de legislația profund 
antisemită emisă. Acuza că „regimul fascist” din România a făcut din 
comunişti o ţintă, prezentă în documentele de partid, nu se verifică. 
Mai mult chiar, spre finalul lui 1938, guvernul Miron Cristea, unde 
portofoliul Internelor era deținut de Armand Călinescu, antilegionar 
notoriu, şi-a indreptat tirul asupra „verzilor”, comuniştii câștigând un 
nesperat respiro’. 


1. Gheorghe Apostol, op. cit., pp. 27-41. 

2. O discuţie despre relaţia dintre Codul Penal din 1936, dreptul constituțional 
şi ascensiunea fascismului în România la Cosmin S. Cercel, „The Enemy 
Within: Criminal Law and Ideology in Interwar Romania”, în Stephen 
Skinner, Fascism and Criminal Law: History, Theory, Continuity, Hard 
Publishing, Oxford, Portland, 2015, pp. 101-126. 

3. Un argument în acest sens este oferit de biografia lui Ștefan Foriş. Arestat 
în noiembrie 1938, în legătură cu nişte comuniști din Craiova, a fost eliberat 

Revenind la regimul de detenţie al deţinuţilor politici, cum se întâmplă 
de obicei, bunele intenţii nu au fost suficiente. Sistemului penitenciar 
din România îi lipsea „baza logistică” pentru punerea în practică a 
tuturor prevederilor legale. De pildă, sistemul auburnian era, teoretic, 
impus de legislație încă din 1874, dar nu s-a putut aplica în practică 
pentru că nu toate închisorile aveau celule individuale. Legea peniten- 
ciarelor din 1929 introducea regimul progresiv (izolare la începutul 
perioadei de inchisoare, tinere în comun ziua, mutare în colonie peni- 
tenciară, eliberare condiționată), „adaptat posibilităților de la noi” 
(cum scria V. Dongoroz). Rezultatele favorabile ale „bătăliei pentru 
regim” se datorează, cel mai probabil, unui cumul de factori. Presiunile 
deținuților - reale, dar nu inedite, de vreme ce pot fi datate anterior 
sosirii lui Gheorghiu-Dej la Doftana - s-au produs într-un moment 
de prefacere a sistemului penal în general. Desigur, comuniștii nu puteau 
credita guvernul, aşa că progresul a fost pus inițial în contul lui Gheorghiu- 
Dej, apoi al „colectivului” de la Doftana. Oricum, în această etapă de 
consolidare a grupului din inchisori, care avea să devină în următorii 
ani din ce în ce mai mare, Ceaușescu a fost acolo și a trăit „lupta de 
clasă” în priză directă. A fost şi el unul dintre beneficiarii drepturilor 
câștigate în 1937-1938, 

Ca şi la Brașov, a primit mai multe colete de la Ajutorul Roşu, orga- 
nizația comunistă care sprijinea material comuniștii închiși şi familiile 
acestora. În septembrie şi octombrie 1937, tânărul deținut a primit 
două pachete, ambele expediate de Petre Melinte, vechi activist al parti- 
dului, cu destin tragic. Până la 32 de ani, Melinte fusese un activist model. 
Muncitor de primă generaţie, şi-a abandonat meseria, punându-se cu 
totul în slujba „cauzei”. Ca s-o propage, a străbătut Moldova de la un 
capăt la altul şi a intrat de multe ori în atenţia autorităţilor, fiind ares- 
tat în câteva rânduri pentru răspândire de manifeste, instigare la grevă, 
colecte în favoarea deținuților „antifascişti”, vânzare de cărți poştale 
cu portretul lui Petre Constantinescu-lași pe când profesorul de teo- 
logie era deţinut la Chişinău. Când îi scria lui Ceaușescu la Doftana, 
Petre Melinte era între două arestări. În 1940, la ultima dintre acestea, 


după 3-4 zile, „din ordinul lui Armand Călinescu, care după câte îmi 
amintesc ar fi spus că nu îl interesează acţiunea comuniștilor, ci numai 
aceea a legionarilor, fapt care de altfel s-a şi văzut imediat, căci echipa de 
filaj a grupei a fost afectată împreună cu alți agenți şi ofiţeri de poliţie 
grupei legionare, până în cursul anului 1940”, declara fostul poliţist Sterian 
C. Constantin în 1963. Vezi ACNSAS, fond Documentar, dosar 19, vol. 14, 
f. 193, 

a acceptat propunerea de a deveni informator al Siguranţei. Ajutorul 
dat de Melinte Siguranţei s-a finalizat cu executarea grupului inginerului 
Paneth’, în 1941, din această cauză trădătorul sfârşind executat de 
foştii tovarăşi’. 

În ceea ce priveşte legătura acestuia cu Ceauşescu, din dosarul întocmit 
de Siguranţă pe numele său rezultă că, odată cu pachetul din octom- 
brie, Melinte i-a trimis şi o carte poştală, cu următorul conţinut: 


Dragă Ceaușescu, Ţiam trimes un colet pe la sfârşitul lui septembrie 
scriemi dacă lai primit, Astăzi ţiam expediat un al doilea colet în greutate 
de 7.500 gr. 


Din cartea poştală scrisă de Melinte se poate afla şi ce conținea 
coletul din octombrie: alimente, săpun şi medicamente; expeditorul 
adăugase şi trei kilograme de şuncă, un kilogram şi jumătate de brânză, 
jumătate de kilogram de unt, tot atâta zahăr, o pâine, o cutie de sardele 
Robert; pentru igiena personală - o jumătate de kilogram de săpun 
de rufe, un săpun de faţă şi o cutie de cremă. Deţinutul a primit şi 
medicamente - două sticluțe, o cutie şi mai multe prafuri, după cum 
menţiona expeditorul în cartea poştală. Mai mult ca sigur, Melinte 
primise toate aceste produse de la partid. 

Cât a stat închis, deţinutul Ceauşescu n-a fost lăsat fără veşti din exterior. 
Cartea poștală trimisă de Petre Melinte conţinea și un mesaj scris în 
limbaj conspirativ, sub forma unor povestiri despre tendinţele în modă: 


Află că eu am venit de două săptămâni din concediu, Deacuma lucrez 
lucru este foarte mult, mai ales de când la noi la croitorie sa schimbat 
modelele lucrul este foarte mult şi este foarte frumos, mai ales din Franța 
sunt modele foarte frumoase. Croiala germană nu prea se întreabă de 
aceia nu croesc croială germană pentru că nici în Germania nu se mai 
poartă. De altfel ce să-ți mai spun cred că în curând se va schimba toată 
situația și atunci va fi mai bine şi voi câştiga mai bine și îţi voi trimite 
mai multe coletet. 


1. ACNSAS, fond Penal, dosar 208, vol. 6, f. 77. 

2. Asasinat în împrejurări necunoscute, din câte se pare cadavrul lui Petre 
Melinte a fost aruncat într-o groapă comună săpată într-o cameră de la 
parterul clădirii Ambasadei Poloniei din București, impreună cu trupurile 
lui Ștefan Foriş şi Nicolae Pârgaru. 

3. ANIC, fond 95, dosar 14481/45, f. 8. 

4. Ibidem, f. 8, f./v. 

Aceasta voia să însemne că Partidul Comunist Francez a trecut în 
prim-planul mișcării comuniste din Europa de Vest și că în Germania 
comunismul a pierdut teren în contextul regimului nazist. Acum sunt 
la modă „modele” de la Paris, explica Melinte în limbaj conspirativ, 
referitor la tactica de Front Popular patentată de Maurice Thorez. 
Scriind că „lucru este foarte mult”, binefăcătorul lui Ceaușescu trans- 
mitea că partidul are activitate şi că el personal este implicat. 

Schimbul de informaţii funcționa şi în sens invers. Prin medierea 
activiştilor din sectorul Apărare, conducerea PCR afla ce se petrece 
în Doftana. „Cred că tu no duci prea bine de altfel am auzit și eu nimic 
nu se petrece acolo să nu se audă afară”, îi scria Melinte lui Ceauşescu 
în octombrie 1937, asigurându-l „să nu ai nicio grijă voi purta grija ta 
întotdeauna şi te voi ajuta după posibilități chiar şi peste putință”?. 

Cât s-a aflat Nicolae Ceauşescu la Doftana, partidul a ținut legătura 
cu el şi prin sora sa, Niculina. „Am scris la sora ta să-ți trimită şi ea 
colet”, îl informa Petre Melinte. Într-o relatare din 19725, Niculina a 
spus că şi-a vizitat fratele de câteva ori la Doftana și că i-a trimis mai 
multe pachete. Parte din bani proveneau de la partid, dar completa şi 
familia Rusescu suma necesară. Sora lui Ceaușescu mergea la Doftana 
însoţită de un tovarăş de la Ajutorul Roşu, cu care se întâlnea dis-de- 
dimineaţă la Gara de Nord. Trebuiau să plece cu primul tren, pentru 
că de la Câmpina la Doftana se putea ajunge numai cu un tren de 
transport pentru muncitori care pleca din orașul prahovean la 8 dimi- 
neața. Punctul terminus al cursei era localitatea Câmpiniţa, şi-a amintit 
sora lui Ceaușescu. Restul drumului, până la închisoare, se parcurgea 
pe jos, fiind un drum greu practicabil - „de multe ori îmi rămâneau 
pantofii în noroi”. Rudele deținuților erau ţinute la poarta închisorii 
până la ora 12. Când era vreme rea, „se întâmpla să ne plouă și să ne 
ningă ceasuri în șir”. „Vorbitorul” propriu-zis cu Nicolae i-a stăruit, de 
asemenea, în memorie. Puteau schimba câteva cuvinte într-o încăpere 
prevăzută cu două şiruri de gratii: în spatele unuia stătea vizitatorul, 
după celălalt - ruda închisă. Între cele două rânduri de gratii rămânea 
un culoar unde se plimba în permanenţă gardianul de serviciu. Reușeau 
să înșele vigilenţa paznicilor, a susținut Niculina, deținutul plasându-i 
în câteva rânduri mesaje pentru tovarăşii de afară. 


1. Maurice Thorez (1900-1964), secretar general al PCF (1930-1964). 
2. ANIC, fond 95, dosar 14481/45, f. 8. 
3. ANIC, fond 60, dosar 634, ff. 10-11. 

Din anii petrecuţi de Nicolae Ceauşescu la Doftana se păstrează o 
altă carte poştală, trimisă de acesta meşterului Aurel Cornăţeanu. 

Cu toată îmbunătăţirea „regimului” de detenţie, libertatea era de 
preferat închisorii. Cu sentinţa de doi ani şi jumătate (cumulul celor 
două condamnări) rămasă definitivă în decembrie 1936, Ceauşescu ar 
fi trebuit să iasă din închisoare pe 6 iunie 1939. Însă în primăvara lui 
1938 a început demersuri pentru eliberarea înainte de termen. La 
14 ianuarie 1938 se emisese un decret de amnistie şi reducere a pedep- 
selor mici şi foarte mici. Infracţiunile la legea liniştii publice - adică 
cele politice — beneficiau de clemență numai dacă fuseseră pedepsite 
cu mai puţin de un an de închisoare. În 1936, Ceauşescu primise două 
condamnări - una la doi ani, a doua la șase luni. Sfătuit de avocaţii 
mișcării, a profitat de ocazie şi pe 12 martie 1938 a înaintat prim-pre- 
şedintelui tribunalului militar o cerere de amnistiere a condamnării 
de şase luni, „îndeplinind toate condiţiile prevăzute de numitul Decret, 
pentru a beneficia de prevederile de grațiere”. 

Peste o săptămână a revenit cu o nouă doleanţă: 


Vă rog să binevoiţi a dispune să mi se scadă prevenţia de 10 luni execu- 
tată de la 31 ianuarie, când am fost depus la închisoarea Brașov, şi până 
la 9 decembrie 1936, când s-a respins recursul!, 


Pe 5 aprilie, instanţa militară i-a refuzat, teoretic, cererea de a fi 
eliberat cu zece luni mai devreme, dar, prevalându-se de alte prevederi 
mai favorabile din noul Cod Penal, i-a redus pedeapsa cu o jumătate 
de ant, Nemulțumit, Ceauşescu a făcut contestaţie, fără succes. A fost 
eliberat pe 8 decembrie 1938, mai devreme decât se dispusese iniţial, 
dar mai târziu decât sperase. 


1. ANIC, fond 95, dosar 14481/4, f. 29v. 

2. Instanţa a aplicat art. 40 din vechiul Cod Penal, comb. cu art. 108 din 
Codul Carol al il-lea. Art. 108 se referea la modalitatea de calcul a pedep- 
selor rezultate din concursul de infracțiuni. ANIC, fond 95, dosar 14481/4, 
f. 34 și Hamangiu, Codul general... vol. XXIV: Coduri, legi și regulamente 
cuprinzând prima parte din legislațiunea anului 1938, partea |, p. 25. 


190 Cristina Diac 


Eșecul justiției, triumful „cauzei” 


Nicolae Ceaușescu a fost arestat şi condamnat la doi ani de închisoare 
într-un moment în care opțiunea sa politică era clar definită. Greu de 
spus însă şi dacă era ireversibilă. În opinia noastră, justiția română din 
epocă a contribuit decisiv la validarea convingerilor tânărului comunist. 

După specialiştii în drept, fundamentul pedepsei, ca şi fundamentul 
dreptului penal, este apărarea socială. În al doilea rând, pedeapsa are 
rol de intimidare - generală, atunci când descurajează comiterea fap- 
tei prin însăşi existența ei, și specială, dacă îl determină pe infractor 
să se abţină pe viitor de la fapte prohibite de lege. 

Relevantă în cazul justiţiei aplicate comuniştilor în interbelic este 
discuţia legată de ce anume pedepseşte dreptul penal: fapta în sine sau 
pericolul social reprezentat de aceasta? În jurul acestei chestiuni s-au 
pronunțat „școlile” ce surprind evoluția gândirii în materie penală. 

Astfel, teoriile absolute ale şcolii clasice susțin că represiunea își 
este scop sieşi, adică pedeapsa intervine pentru a îndrepta răul făcut. 
Pe de altă parte, teoriile utilitariste atribuie pedepsei rolul de a îndrepta, 
de a-l corija pe infractor sau de a-i servi drept frână în viitor (intimi- 
dare specială) şi de a servi drept exemplu altora (intimidare sau pre- 
venție generală). Conform teoreticienilor școlii pozitiviste, pedeapsa 
trebuie dispusă în raport cu pericolu! social, În sfârşit, teoriile mixte 
susțin că pedeapsa intervine atât pentru a ispăși fapta rea, cât și pen- 
tru a preveni producerea unui alt rău în viitor. 

În teorie, Codul Penal Carol al II-lea s-a întemeiat pe principiile 
şcolii mixte. Vizavi de comunişti însă, justiţia română interbelică pare 
să fi îmbrăţişat teoriile relative ale şcolii pozitiviste, care indicau peri- 
colul social drept principal motor a! represiunii. De cele mai multe 
ori, comuniștii din perioada interbelică au fost judecaţi și au primit 
pedepse nu în raport cu faptele comise - cel mai adesea nesemnifica- 
tive —, ci în raport cu pericolul social pe care cei chemați să înfăptuiască 
justiţia îl atribuiau faptelor lor. În sine, comuniştii nu erau periculoşi. 
Uniunea Sovietică, ai cărei „cai troieni” erau - da. 

Aproape toți adepţii comunismului interbelic au ajuns să aibă de-a 
face cu autorităţile într-un fel sau altul. Este observabilă însă o gradare 
a represiunii. Unii erau arestaţi, anchetați de poliție și eliberați după 
câteva zile. Au existat şi persoane bănuite de simpatii comuniste defe- 
rite justiţiei, care însă nu a pronunţat contra lor nicio condamnare. De 

asemenea, au existat pedepse anulate de o instanţă superioară. În fine, 
unii comuniști — şi nu puţini - au stat efectiv în pușcăriile României 
interbelice. Undeva pe parcursul acestui proces, unii îşi abandonau 
convingerile, câte vor fi fost, sesizând pericolul și nedorind să-și asume 
riscurile înregimentării într-o formaţiune ilegală, cu sorți de izbândă 
iluzorii. Condamnarea şi apoi statutul de fost deținut aruncau persoana 
la periferia societăţii. Nu de puţine ori, poliția făcea presiuni asupra 
patronilor, care aveau reţineri în a angaja foşti deținuți politici!. În sate 
și în oraşele mici de provincie, oprobriul public și teama de a fi excluşi 
din comunitate funcționau ca factori descurajanţi. „A ieşi din rândul 
lumii este, pentru săteanul român, nu un simplu risc, ci o nebunie”, 
scria Constantin Rădulescu-Motru referitor la psihologia poporului 
român. Metodele „nepenale” se dovedeau uneori mai eficiente decât 
condamnarea în sine, ceea ce autoritățile par să fi realizat. Aşa se şi 
explică, în parte, condamnările mici pronunțate de instanţe în procese 
ai căror protagonişti erau prezentați de presă ca extrem de periculoși. 

În unele cazuri, pedeapsa penală ducea simpatizantul comunist pe 
un drum fără întoarcere. Printre aceștia se numără, în opinia noastră, 
și tânărul Nicolae Ceauşescu. 

Venit la Ulmi să creeze celule ale UTCdR, Ceaușescu n-a reuşit 
nimic în cele câteva zile cât a peregrinat prin comuna suburbană a 
Târgoviștei. S-a întâlnit de câteva ori cu Petre Tubu şi alţi câțiva comu- 
nişti din oraş şi cu cei câțiva utecişti din Ulmi, cărora le-a vorbit despre 
Lenin, Blocul Democrat și altele. Celula fusese creaţia lui Gheorghe 
Dumitrache, musafirului de la Bucureşti nerevenindu-i niciun merit. 
Concret, Ceauşescu a fost condamnat pentru că avea asupra lui broșuri 
de propagandă comunistă şi pentru că participase la o întrunire în 
casa unui țăran, unde se discutase politică. 

Puteau aceste fapte să răstoarne ordinea de stat? Cel mai probabil, 
nu. Regimul politic a fost răsturnat, iar resorturile intime ale societăţii 
rupte, doar odată cu pătrunderea Armatei Roşii în România. Condamnarea 


1. Tökes Gligore, miner din Valea Jiului, a fost concediat după o arestare de 
numai câteva zile, în 1927. După eliberare i-a fost aproape imposibil să se 
mai angajeze. După peregrinări pe la mai multe mine, în 1930 a plecat în 
Franța, Acesta este numai unul dintre numeroasele cazuri; vezi http:// 
www.ilegalisti.ro/ilegalist/3242 

2. Constantin Rădulescu-Motru, „Psihologia poporului român”, în Dimitrie 

„Gusti (coord.), Enciclopedia României, vol. 1: Statul, Bucureşti, Imprimeria 
Naţională, 1939, p. 162. 

din 1936, în loc să-și îndeplinească funcția de „intimidare specială”, 
adică să-l sperie pe tânărul comunist şi să-l determine să se abțină de 
la astfel de fapte în viitor, a generat efectul contrar. Întemniţarea, ală- 
turi de lideri ai mişcării, la închisoarea Doftana l-a propulsat pe 
Ceaușescu într-un univers aparte, al deţinuţilor politici. 

Şi-a atins dreptul penal scopul său de a apăra societatea prin con- 
damnarea lui Nicolae Ceauşescu? Între cele două războaie mondiale, 
societatea s-a protejat insistent de pericolul comunist, care n-a ajuns 
niciodată să fie o amenințare reală. Pedepsele din justiție serveau şi 
scopului de intimidare generală, parte dintre simpatizanți renunțând 
la convingeri, sub ameninţarea închisorii și a şomajului posteliberare. 
Pe Ceauşescu condamnarea nu l-a intimidat, dimpotrivă. 

Capitolul 4 


Vasile Luca: în parte erou, în parte sursă 
a Siguranţei. Cum a ajuns etnic-maghiarul revoltat 
să fie victima tovarășilor săi de partid 
Liviu Pleșa 


Devenit unul dintre cei mai importanţi lideri ai PCR în momentul 
în care partidul a preluat puterea, membru, după octombrie 1945, al 
cvartetului de la conducerea partidului, alături de Gheorghiu-Dej, Ana 
Pauker şi Teohari Georgescu, Vasile Luca şi-a fundamentat (şi el) pre- 
tenţiile de a se afla în conducerea partidului pe intensa activitate comu- 
nistă desfășurată în ilegalitate. Desigur, era vorba despre argumentul 
propagandei - în realitate, acesta îşi datora poziția aproape exclusiv 
faptului că fusese plasat acolo de Stalin, prin intermediul lui Gheorghi 
Dimitrov. Totuși, în opinia noastră, nu se poate susține că Vasile Luca 
nu ar fi avut şi reale merite de ilegalist, având în vedere atât vechimea 
în partid, cât mai ales acțiunile politice şi organizatorice în favoarea 
PCdR pe care le-a organizat sau la care a luat parte. 

Bibliografia de specialitate se ocupă puţin de activitatea depusă de 
Vasile Luca în ilegalitate, axându-se cu precădere pe acţiunile acestuia 
din cursul luptei pentru putere din PCR de după 1945, îndeosebi pe 
„devierea de dreapta” din 1952, precum şi pe ancheta și procesul ce 
au urmat. Chiar și într-o lucrare dedicată în întregime lui Vasile Luca’, 
perioada anterioară anului 1944 este tratată sumar. În opinia noastră, 
până în prezent, o analiză pertinentă a activității de ilegalist a lui Luca 
îi aparţine lui Stelian Tănase, a cărui carte Clienţii lu' Tanti Varvara. 
Istorii clandestine (Humanitas, Bucureşti, 2005) e de referință în privința 
istoriilor și acţiunilor PCdR din perioada interbelică. 


1. Gheorghe Onișoru, Peceiea lui Stalin. Cazul Vasile Luca, Cetatea de Scaun, 
Târgovişte, 2014. 


194 Liviu Pleșa 


Tinereţea personajului 


Născut pe 8 iunie 1898, în comuna Cătălina, județul Covasna, pe numele 
său real Lâszlo Luka, viitorul membru al conducerii PCR era, desigur, de 
etnie maghiară. Provenit dintr-o familie săracă, Luca va cunoaște de 
devreme greutăţile vieţii, iar anumite momente îi vor alimenta pentru 
totdeauna resentimentul față de burghezie. Nu își va cunoaşte părintele 
niciodată, întrucât tatăl său, de meserie fierar, murise înainte ca el să 
se nască. Mama sa, văduvă cu mai mulţi copii, s-a recăsătorit cu un 
țăran înstărit pe nume Varga, dar a avut copii și cu acesta, ceea ce 
excludea orice sprijin pentru băiatul vitreg. Mai mult, în 1905, când 
Luca avea doar șapte ani, mama sa, „socotind că eu, fără posibilitate 
de a moșteni pământ, nu am alte perspective rămânând în sat decât 
de a deveni argat, m-a băgat la orfelinatul de la Sibiu”. Băiatul, care a 
stat şase ani la orfelinatul catolic Maria Tereza din Sibiu, având, se 
pare, de pe atunci o fire mai temperamentală, nu s-a putut obişnui 
niciodată cu regulile foarte stricte din instituție, ceea ce i-a atras nume- 
roase pedepse („am flămânzit mult şi am fost bătut şi mai mult, aproape 
zilnic, datorită nesupunerii mele disciplinei militare a ortelinatului”). 
Va urma, totuși, șase clase primare la internat!. 

În 1910 a fost luat din orfelinat de proprietarul sas al unui mic 
atelier de lăcătușerie din Sibiu, unde a devenit ucenic. Nu a fost însă 
o mare schimbare în bine, întrucât şi aici era deseori bătut de patronul 
său, care, pe deasupra, l-a și concediat cu puţin timp înainte de a-şi 
susține proba pentru a putea obţine calificarea de lăcătuș. De altfel, 
era o practică destul de curentă a micilor meseriaşi din acea perioadă - 
să se folosească intens de doi-trei ucenici, iar când aceştia aveau drep- 
tul să devină calfe, să îi concedieze şi să îi înlocuiască cu alți ucenici. 
Nu întotdeauna aserțiunile ideologice marszist-leniniste referitoare la 
exploatarea în capitalism erau lipsite de acoperire. Pe lângă bătaia pe 
care a încasat-o din plin în pofida vârstei fragede, Luca va cunoaşte și 
abuzurile relaţiilor profesionale capitaliste ale vremii. 


1. Vasile Luca va fi lipsit pentru totdeauna de un sprijin real din partea fami- 
liei, întrucât în 1906, când a murit şi tatăl său vitreg, mama sa s-a recă- 
sătorit, dar cu un țăran sărac, ce mai avea şi patru copii dintr-o căsătorie 
anterioară, cu care a avut alți patru copii. Luca arăta că „această fainilie 
țărănească mare [cu 13 copii - n.m., L.P] ducea viața greu”. ACNSAS, 
fond Penal, dosar 148, vol. 4, f. 244. 

Plecat din Sibiu şi lipsit de un certificat de calificare, precum şi de 
orice alt sprijin, Luca nu a găsit altă posibilitate de a-şi câștiga traiul 
decât aceea de a munci ca hamal în gara din Braşov. Aşa se și explică 
de ce, în august 1915, imediat după ce a împlinit 17 ani şi a putut să 
se înroleze, s-a înscris voluntar în armata austro-ungară, unde măcar 
avea certitudinea unei solde sigure şi a asigurării hranei și uniformei. 
În trupele austro-ungare a luptat pe mai multe fronturi, în Rusia, România, 
Italia și Albania’. În octombrie 1918, când trupele austro-ungare erau 
deja în disoluţie şi în pragul înfrângerii, a dezertat şi s-a întors acasă. 

Sfârşitul anului 1918 și prima jumătate a anului 1919 au constituit 
însă o perioadă plină de frământări în Transilvania - politice, militare, 
dar şi sociale. Transilvania şi-a proclamat autodeterminarea şi unirea 
cu România; la Budapesta s-a instalat guvernul bolşevic Bela Kun, ce 
dorea recucerirea provinciei, iar în anumite zone țăranii săraci și mun- 
citorii se revoltau și atacau proprietăţile marilor moşieri sau ale bur- 
gheziei. Nevoia de ordine a determinat apariţia mai multor grupări 
paramilitare locale, de regulă maghiare, ce au ființat până în vara lui 
1919, când trupele române au preluat controlul total asupra întregului 
teritoriu al țării. Vasile Luca, deja obişnuit cu viaţa de front, s-a alătu- 
rat şi acestor formaţiuni, solda fiind destul de consistentă, aspect la 
care se adăuga și lipsa altor alternative reale de a obține vreun venit. 

În octombrie 1918, el s-a înscris în Garda Naţională din comuna 
Lemnia, formaţiuni de acest tip constituindu-se în majoritatea comu- 
nelor din zonă. După aproximativ două luni, „la îndemnul! unui ofiţer 
care a venit în comuna noastră [...] am plecat, împreună cu vreo 80 de 
tineri, la Cluj, inrolându-ne ca voluntari în «Divizia Secuiască»”. Având 
experiența frontului, a fost numit sergent armurier și a participat la 
diverse acţiuni, precum strângerea armelor de la demobilizați sau asi- 
gurarea pazei în Satu Mare şi Nagykálló. De asemenea, unitatea în care 
activa a trecut la dizolvarea sovietelor locale, având și ciocniri cu detaşa- 
mentele roșii maghiare?. Pentru o scurtă perioadă, în aprilie 1919, în 
contextul ofensivei sovietice pe Nistru, ce încerca să facă joncțiunea 
cu Béla Kun, a dezertat din Divizia Secuiască şi a luat contact cu bolșe- 
vicii maghiari, dar aceştia au refuzat să îl primească, dat fiind trecutul 
său, astfel încât a revenit la formațiunea din care a plecat’. În mai 1919, 


1. Stelian Tănase, Clienţii lu Tanti Varvara. Istorii clandestine, Humanitas, 
Bucureşti, 2005, p. 131. 

. ACNSAS, fond Penal, dosar 148, vol. 168, ff. 67-68. 

3. Stelian Tănase, op. cit., p. 131. 

unitatea sa a fost dezarmată de trupele române ce avansau spre Budapesta, 
iar Luca a fost închis într-un lagăr din Braşov, de unde a evadat. 


Implicarea politică 


În septembrie 1919 a reușit să se angajeze ca lăcătuş mecanic la Depoul 
Atelierelor CFR Braşov. Va urma o perioadă de câțiva ani în care Luca 
va cunoaște și plăcerile vieţii. Tânăr, lipsit de obligaţii și având un venit 
constant, frustrat de lungii ani de lipsuri, se va lansa în numeroase 
petreceri, consum de alcool și aventuri cu femei. În unele dintre aceste 
momente, mai ales când era în stare de ebrietate, va avea şi scurte 
„puseuri naţionaliste”, ce constau în participarea, alături de alţi mun- 
citori maghiari, la încăierări cu muncitorii români, aflați toți în aceeași 
stare euforică!. Pe 10 noiembrie 1920 a fost chemat pentru satisfacerea 
stagiului militar (în cadrul statului român), dar nu s-a prezentat, pro- 
babil considerând că a stat suficienţi ani în armată, astfel încât peste 
10 zile a fost declarat „nesupus la încorporare, fără a urma însă vreo 
consecinţă directă asupra sa. 

Viaţa de petrecăreţ se va sfârşi in 1922, când s-a căsătorit. S-a pre- 
zentat chiar și la încorporare, dar după numai cinci săptămâni a pără- 
sit unitatea, pe 7 mai 1922 fiind declarat dezertor?. Nici de această dată 
gestul său nu a determinat vreo reacție concretă din partea autorități- 
lor, conştiente, probabil, de ridicolul situaţiei — perfect legale însă — de 
a chema pentru satisfacerea stagiului militar o persoană ce luptase pe 
front timp de aproape cinci ani. 

Schimbarea radicală a stilului de viaţă i-a permis lui Luca să-și 
îndrepte privirile către activitatea politică şi sindicală. În același an, 
1922, se va înscrie în PCdR. Apetenţa pentru viața politică şi pentru 
lupta sindicală nu era insă o noutate. Imediat după ce s-a angajat la 
Depoul CER Braşov, el s-a înscris în sindicat şi apoi în Partidul Socialist 
din Țara Bârsei. Opţiunea sa de stânga s-a manifestat așadar de foarte 





1. ACNSAS, fond Penal, dosar 148, vol. 13, f. 160. 

2. ANIC, fond Procese intocmite de Organele Justiţiei, Siguranţei şi Jandar- 
meriei pentru Comuniști, Militanţi ai Mişcării Muncitoreşti şi ai Orga- 
nizaţiilor de Masă Revoluţionare, 1917-1944 (în continuare fond 96), 
dosar 3695, f. 191. 

devreme, participarea la acțiuni militare contra regimului Bela Kun 
fiind pur conjuncturală şi determinată de interese financiare. În opinia 
noastră, argumentul determinant pentru aderarea la partid a fost legat 
de greutăţile materiale şi profesionale ale vieţii de muncitor din acea 
perioadă. De asemenea, priza pe care o avea în rândul muncitorilor la 
şedinţele sindicale, când, în sfârşit, reușea să se evidenţieze, l-a atras 
către activismul sindical. Probabil că, maghiar fiind, a contat şi accep- 
tarea de către PCdR a teoriilor Cominternului privind dreptul Transilvaniei 
la autodeterminare. Cu siguranţă că Vasile Luca nu a fost foarte fericit 
în iarna lui 1918, când a devenit cetățean român. Credem însă că el 
nu a fost niciodată stăpânit de un naționalism prea pronunţat. În defi- 
nitiv, absolutismul dualist austro-ungar nu-i adusese prea multe avan- 
taje în trecut. 

Vasile Luca a fost atras în PCdR de Ştefan Foriș, care în 1922 con- 
ducea redacţia ziarului în limba maghiară Elöre. Foriş l-a pus apoi în 
contact cu Elek Köblös, aflat în plină tentativă de preluare a conduce- 
rii partidului. Luca s-a alăturat acestei tabere a maghiarilor, opțiune 
ce-i va asigura o rapidă ascensiune în partid, aceasta însă şi pentru că 
s-a dovedit a fi foarte util. În 1923 a fost ales președinte al organizaţiei 
locale PCR Braşov. În iunie 1924, Luca a pus la dispoziția grupului 
Köblös locuinţa părinţilor săi din Lemnia, unde Köblös a organizat o 
conferinţă clandestină cu susţinătorii săi, în care a fost pregătit proxi- 
mul Congres al III-lea al PCdR, desfășurat la Viena. În cadrul congre- 
sului, Köblös l-a înlocuit pe Gheorghe Cristescu-Plăpumaru la 
conducerea PCdR!. 

La Congresul al III-lea s-a decis şi înființarea de organizaţii regio- 
nale ilegale ale PCdR, conduse de secretari regionali. Pe 1 iulie 1924, 
pentru contribuţia la victoria sa în cursa pentru șefia partidului, Köblös 
l-a recompensat pe Luca cu funcţia de secretar al Comitetului Regional 
Braşov al PCdR. Fl răspundea de activitatea comunistă din judeţele 
Braşov, Trei Scaune, Târnava Mică, Sibiu şi Hunedoara şi din Valea 
Jiului. lar Luca a trecut imediat la treabă: „am reorganizat partidul și 
UTC în localităţile Braşov, Sibiu, Mediaș, Sf. Gheorghe și Valea Jiului, 
Petroşani, Vulcan şi Lupeni, pe formele noi de organizare, în condiţi- 
ile luptei ilegale”?. 


i. Alina Tudor-Pavelescu (coord), Copilăria comunismului românesc în arhiva 
Cominternului, Arhivele Naţionale ale României, București, 2001, p. 154. 
2. ACNSAS, fond Penal, dosar 148, vol. 4, f. 262. 

L-a surprins mai ales aderenţa foarte mare pe care partidul o avea 
printre minerii din Valea Jiului, unde „pur şi simplu nu eram în stare 
să opresc creşterea necontrolată a organizaţiei ilegale a partidului. 
Muncitorii voiau să intre în partid în masă, ca la sindicate”. 

Pe lângă intensa activitate organizatorică depusă în regionala pe 
care o conducea, Luca a reușit să câștige ṣi încrederea deplină a lide- 
rului PCdR. După scoaterea partidului în afara legii, Köblös a optat să 
se ascundă lângă Brașov, desigur și pentru că avea numeroase relaţii 
în rândul maghiarilor din zonă. 


Manifeste, manifeste... 


În toamna anului 1924, CC al PCdR a hotărât organizarea unei acțiuni 
propagandistice de anvergură, și anume o răspândire masivă de manifeste 
în intreaga țară, ce trebuia să se desfăşoare concomitent în noaptea de 
14/15 decembrie 1924. Manifestul era intitulat „Jos robia economică 
politică naţională” și, conform lui Luca, era „un manifest de program 
de luptă al PCdR”. Sarcina lui era de mare importanţă: asigura tradu- 
cerea corectă a manifestului în limba maghiară și organiza tipărirea şi 
expedierea duplicatelor în întreg Ardealul. A reuşit însă să se achite 
de însărcinările primite; „Atât tipărirea manifestelor, cât şi expedierea 
lor au fost îndeplinite cu succes. Numai un singur transport a căzut, 
în seara nopţii în care trebuiau împrăștiate manifestele”. Pentru a scăpa 
de o eventuală arestare, a plecat din Brașov chiar în noaptea acţiunii, 
ascunzându-se în comuna Lemnia, unde locuia atunci mama sa. Îmbătat 
de succes, a comis însă o eroare majoră: a luat cu el mai multe zeci de 
manifeste, pe care le-a răspândit noaptea prin sat cu ajutorul fraţilor 
săi. lar într-o localitate rurală era practic imposibil ca autorii unei 
asemenea acțiuni să poată scăpa neobservaţi. A fost arestat chiar în 
acea noapte de Jandarmerie şi doar „datorită indemânării mamei, mani- 
festele ce le-am avut în casă la mama n-au fost găsite”?, 

Alături de el au mai fost arestaţi şi alți lideri locali și zonali ai PCAR 
(din aria regionalei pe care o conducea) implicaţi în răspândirea mani- 
festelor: Ion Cloţan, Ludwig Klein, Teodor Munteanu, Iosif Ilieş, Barbara 
Ilieş ș.a. În total, au fost arestate circa 200 de persoane din regionala 
condusă de Luca. 


1. Ibidem. 
2. Ibidem, f. 263. 

Chiar din ziua arestării, Luca va cunoaşte din plin „metodele” de 
anchetă din acea perioadă ale Siguranţei din Braşov. În 1926, într-o 
petiție adresată autorităţilor, el scria: 


La 15 dec. [1924] am fost adus la Siguranţa din Brașov și de la ora 12 
am fost bătut cu pumnii şi o bucată de lemn de şeful Siguranţei, de 
cumnatul inspectorului şi de un agent necunoscut. Eram amenințat de 
ei că voi fi aruncat în fântână sau după sistemul spânzurat sau lovit până 
la moarte. La ora 4 mi-au fost legate mâinile la spate şi aceasta atât de 
tare că nu le puteam mişca. De la ora 7 la 9 am fost lovit [...]. La Brașov 
am fost silit să semnez o declarație de al cărei conţinut nu am idee. Am 
fost la închisoarea militară fără mandat, cu toate că în Braşov nu-i stare 
de asediu. Şi aci am fost bătut şi maltratat şi ţinut în carceră 24 de ore!. 


Nu a rezistat mult acestui tip de „anchetă, de a doua zi începând 
deja să recunoască mai multe date concrete („am spus să nu mai fiu 
bătut că voi recunoaşte tot”). Astfel, a arătat că a predat Ilonei Antal 
Bacso două scrisori adresate lui Köblös. Siguranţa a arestat-o imediat 
pe fată, care însă a declarat că nu ştie nimic de conducătorul PCdR, 
moment în care „am fost bătută foarte tare, trasă de păr pe jos”. 
La tipetele ei, Luca, anchetat într-un birou alăturat, i-a transmis 
Siguranţei să o lase în pace, pentru că va indica el unde se ascundea 
Kăbl&s?. Locuinţa conspirativă a lui Köblös nu era alta decât casa părin- 
ților Ilonei. Köblös nu a fost însă descoperit de Siguranţă, el plecând 
între timp din Brașov. De asemenea, Luca a recunoscut că el a orga- 
nizat răspândirea manifestelor la Târgu-Mureș, Arad, Oradea, Cluj şi 
în Valea Jiului. 


Pactul cu Siguranța 


„Căderea” lui Luca nu a dus însă la arestarea lui Köblös, nefiind exclusă 
nici posibilitatea ca Luca - posibil în conivenţă prealabilă cu şeful 
PCdR? - să-și fi propus ca în caz de arestare să reziste preconizatelor 


1. ANIC, fond 96, dosar 6556, f. 124. 

2. ACNSAS, fond Penal, dosar 148, vol. 168, f. 69. 

3. Ne bazăm presupoziţia în principal pe faptul că Luca a refuzat să indice 
locaţia tipografiei clandestine sau numele vreunei alte persoane implicate, 
date incomparabil mai puţin valoroase pentru PCdR decât arestarea 

bătăi cel puţin 24 de ore, pentru a-i oferi lui Köblös timpul necesar să 
plece din zonă. În plus, Luca nu a indicat nici locaţia tipografiei clan- 
destine, evitând astfel confiscarea acesteia. De asemenea, el nu a oferit 
numele nici unei alte persoane implicate în tipărirea și răspândirea 
manifestelor. 

A fost cercetat la Siguranţa din Braşov timp de patru zile, după care 
a fost înaintat la Bucureşti, fiind încarcerat la Jilava în aşteptarea pro- 
cesului. Nu după mult timp, ca efect al unei greve a foamei în care au 
intrat arestaţii, instanţa a luat decizia de a-i judeca pe acuzaţi în stare 
de libertate, astfel încât ei au ieșit din detenţie. Procesul a inceput in 
aprilie 1925, iar Luca a participat la primele şedinţe. Când se apropia 
emiterea sentinţei, Marcel Pauker le-a cerut lui Luca şi altor 16 „acu- 
zaţi mai grav” să nu se mai prezinte la proces, existând temerea că vor 
fi condamnaţi la închisoare. Pauker le-a indicat celor în cauză să se 
ascundă, dându-le de înţeles că le va asigura plecarea în URSS. Prin 
urmare, pe 3 iunie 1925, cei 17 au fugit din București, motiv pentru 
care instanţa i-a condamnat în contumacie la 10 ani de închisoare. 

În aşteptarea momentului în care urma să fie trimis în URSS, Luca 
s-a ascuns în comuna Comandău, în locuinţa uneia dintre surorile 
sale, unde a stat circa trei luni. La sfârşitul lui august 1925 a fost însă 
descoperit de Jandarmerie şi arestat, fiind apoi înaintat Siguranţei din 
Brașov, care urma să îl trimită în detenţie pentru a-și executa pedeapsa 
de 10 ani. Anchetatorii Siguranţei au încercat să îl sperie cu perspectiva 
de a-și petrece tinereţea în temniţă, pentru ca apoi să profite de căderea 
sa psihică şi să îl recruteze ca informator: 


conducătorului partidului. În cazut unei înţelegeri prealabile, fiind sigur 
că Elek Köblös va fugi imediat ce el a fost arestat, putea oferi Siguranței 
o informaţie considerată foarte importantă, dar în realitate lipsită de 
valoare, fiind tardivă, pentru a reuși în schimb să nu divulge tipografia 
ilegală. În plus, Luca nu a indicat direct ascunzătoarea lui Köblös, ci 
numele ilonei Bacso, fiind convins că acesta va fugi imediat după aresta- 
rea ei, dacă nu o făcuse până atunci. Un alt argument în sprijinul ideii că 
Luca a oferit Siguranţei o informaţie inutilizabilă este şi acela că Elek 
Köblös nu i-a reproşat niciodată lui Luca trădarea locației sale, ceea ce ar 
fi făcut în mod cert dacă ar fi considerat că existase un pericol real de a 
fi arestat. 

1. Ion Heigl, implicat și el în proces, susținea că „CC a aprobat această fugă 
din proces, cu condiţia că toți membrii trebuie să părăsească țara”. ACNSAS, 
fond Penal, dosar 148, vol. 168, f. 107. 

În timpul cercetărilor, cei care mă anchetau au început să-mi arate în ce 
hal sunt, că sunt condamnat la 10 ani, mă aşteaptă închisoarea și nu am 
nici o perspectivă de viitor, Îmi arătau că pot să scap dacă spun tot 
adevărul, 


Iar tactica lor a dat rezultate, întrucât Luca deja era nemulțumit de 
lipsa oricărui ajutor din partea partidului: 


Cât timp eram ascuns, eram într-o stare de demoralizare pentru faptul 
că nu am avut niciun sprijin din partea mişcării, deși înainte era vorba 
să mă ajute și chiar să mă trimită în străinătate [...]. În acest timp, am 
scris o scrisoare, care a fost transmisă lui Fridman, prin soţia mea, în 
care am arătat situația în care mă găsesc, însă la care nu am primit răs- 
puns concret, ci numai promisiuni. 


În plus, Luca era nemulțumit că primise o condamnare atât de mare 
tocmai pentru că ascultase indicaţiile conducerii PCdR de a nu se 
prezenta la proces, iar apoi fusese uitat. După cum recunoaște, „toate 
acestea m-au determinat să izbucnesc în plâns”, prilej care nu a fost 
ratat de angajaţii Siguranţei din Braşov: „mi-au spus că dacă vreau să 
scap mai uşor, să dau relaţii despre persoanele din mișcarea muncito- 
rească”. Crezând probabil că va fi pus repede în libertate, se pare că 
Luca a acceptat să devină informatorul Siguranţei, urmând să furnizeze 
date despre comuniştii pe care îi va întâlni în detențiel. 

Ulterior, la începutul anilor 1950, în ancheta Securităţii, Luca a 
recunoscut că a fost recrutat de Dumitru Zahiu, şeful Sigurantei din 
Brașov, care apoi l-ar fi înaintat lui Teodor Bănciulescu, subinspector 
general al Siguranţei. Luca urma să-i furnizeze lui Bănciulescu infor- 
maţii referitoare la deţinuţii comuniști de la Jilava, unde a fost închis. 
Conform afirmațiilor sale, i-a transmis lui Bănciulescu ~ prin inter- 
mediul căpitanului Popescu, ajutorul comandantului închisorii - date 
despre un grup de spioni cu care se afla în celulă. După circa două-trei 
luni, ofițerul Popescu a fost transferat, „iar eu n-am mai dat niciun fel 
de informaţii Sigurantei”, În acest timp, Luca deja activa în colectivul 
comunist, despre care însă nu a comunicat nimic Siguranţei, ceea ce 
dovedeşte că nu a fost în mod real un agent care să dăuneze mişcării. 
Spionii amintiţi nu erau comuniști, așa că denunțarea lor nu avea cum 
să afecteze PCdR. 


1. ACNSAS, dosar 148, vol. 4, ff. 68-69, 

Informator, dar şi activist... 


Ancheta Securităţii din 1952-1954, chiar dacă s-a soldat cu obţinerea 
unor „recunoaşteri” false din partea lui Vasile Luca şi a altor „martori, 
a scos la iveală și anumite elemente care certifică existența unor legă- 
turi între cel anchetat și mai mulţi foşti şefi de Siguranţă (Dumitru 
Zahiu - șeful Siguranţei Braşov, Vintilă Ionescu - inspector general al 
Sigurantei și Teodor Bănciulescu - subinspector general al Siguranţei). 
Mai mulţi foști angajaţi ai Siguranţei, precum loan Munteanu, Septimiu 
Voinea sau Petre Durghiu, au arătat că îl cunoşteau bine pe Vasile Luca, 
întrucât îl văzuseră de mai multe ori în birourile şefilor lor sau îl 
duseseră la aceștia. De asemenea, chiar și în declaraţiile sale mincinoase, 
Luca oferea totuşi numeroase detalii referitoare la angajații Siguranţei, 
ceea ce demonstrează că discutase de mai multe ori cu aceştia. Desigur, 
doar pe baza acestor aspecte nu se poate trage concluzia că Luca ar fi 
fost informatorul Siguranţei, dar credem, totuși, că a existat o formă 
de colaborare între cele două părți. 

În opinia noastră, după căderea psihică din 1925, Luca a încercat, 
pentru o scurtă vreme, să lase Siguranţei impresia că era un informa- 
tor onest, oferind anumite date minore, în timp ce, în realitate, ascun- 
dea exact informaţiile cele mai valoroase, iar din 1926 a încetat cu 
totul orice formă de colaborare. Ne bazăm în această aserțiune şi pe 
memoriul trimis în 1957 de Luca lui Gheorghiu-Dej, despre care con- 
siderăm că este mult mai veridic decât majoritatea declaraţiilor date 
în ancheta Securităţii. În acest document, Luca recunoaște că, după ce 
a fost condamnat în contumacie la 10 ani, s-a speriat şi a semnat un 
angajament cu inspectorul Zahiu, dar susține că 


nu am provocat nici o cădere și nu am îndeplinit dorința Sigurantei, ci 
am folosit răgazul câştigat prin compromisuri cu Siguranța pentru acti- 
vitate pe linie revoluționară [...j. A fost un joc ticălos, perfid, dar atunci 
am văzut altfel şi am crezut că voi putea înșela mai mult timp Siguranța’. 


După arestare, Luca a depus o cerere de rejudecare a cauzei, pentru 


a-şi putea exercita dreptul la apărare. În aşteptarea procesului, Luca a 
fost închis la Jilava, unde a muncit ca bucătar sau a lucrat la confecționarea 


1. Stelian Tănase, op. cit., p. 135. 

de tabachere și diverse obiecte din lemn. În același timp, a fost încadrat 
în colectivul comunist, reușind ca în scurt timp să fie cooptat în con- 
ducerea acestuia. Însă, în 1926, unul dintre deținuții comuniști, Nicolae 
Marian, supărat că a fost criticat de Luca, l-a acuzat pe acesta că era 
agent al Siguranţei. Luca s-a pus imediat la dispoziţia organizației, 
cerând să se cerceteze acest aspect. El a declarat că „s-a scris scrisoare 
în afară pentru a lămuri această problemă, la care s-a răspuns din afară, 
nu ştiu din partea cărui organ de partid, că mi se recunoaşte calitatea 
de membru de partid și atitudinea mea la Siguranţă este cunoscută”. 
Se pare că ancheta internă a fost condusă de Marcel Pauker, dar aceasta 
nu a stabilit nimic compromiţător la adresa lui Luca. 

Într-una dintre declaraţiile sale, Luca descrie şi modul cum a fost 
cooptat în conducerea deţinuţilor comuniști de la Jilava: 


Eu am dus o activitate vastă în cadrul colectivului de comuniști [...]. Din 
anul 1926 am fost artelnicul colectivului, apoi în conducerea colectivului 
şi chiar secretarul colectivului şi al celulei de partid. La început, în con- 
ducerea colectivului eram mai mulți, colectivul fiind mai mare, apoi, 
când colectivul s-a redus, am fost mai puţini în conducere, iar in ultimul 
timp eram numai cinci, şi anume Boris Ștefanov, Ilieş, Zaharescu, Barbu, 
Guya şi eu. Eu am cucerit încrederea colectivului prin munca ce am dus, 
prin învăţătură, prin atitudinea faţă de diferite probleme politice, față de 
oportunismul din mișcarea sindicală, lichidatorismul din partid, impo- 
triva lui Marian, care mergea pe linia spargerii unităţii colectivului şi a 
supunerii față de măsurile luate de administraţia închisorii!. 


Între timp, autorităţile au constituit un grup din șase comunişti 
arestați în cauze separate, printre care se afla și Luca, trimițându-i pe 
toţi în judecată pentru activitate în favoarea PCdR. Liderul grupului 
era Boris Ștefanov, viitorul secretar general al PCdR, care fusese arestat 
pe 5 august 1926 și trimis în judecată pentru „ultraj la adresa guver- 
nului”?. Vasile Luca, Iosif Ilieș și Iosef Guya fuseseră arestaţi la Braşov 
în decembrie 1924, pentru răspândirea de manifeste comuniste, dar 
apoi nu se prezentaseră la proces - conform indicaţiilor primite de la 
conducerea PCdR - şi fuseseră condamnaţi în contumacie, iar acum 
cereau reluarea procesului. Lor li s-au alăturat Barbu Zaharescu (născut 
Bernardt Zuckerman), secretarul Comitetului Regional UTCAR Galaţi, 


1. ACNSAS, fond Penal, dosar 148, vol. 4, ff. 95-96. 
2. ANIC, fond 96, dosar 6556, f. 80. 

arestat în septembrie 1925, precum şi Liza Dijur. Toţi șase erau acuzați 
de Consiliui de Război al Corpului II Armată de „crimă contra sigu- 
ranţei statului, fapt prevăzut și penat de art. 67, 69 CPC comb. cu 
art, 258 CJM şi art. 3 din Legea stării de asediu”. 

În aşteptarea începerii procesului, Boris Ştefanov citea şi scria intens 
pentru pregătirea acestuia, Conducerea PCdR ţinea legătura cu el prin 
intermediul lui Lucrețiu Pătrășcanu şi al lui Nicolae Popescu-Doreanul. 

La începutul lui octombrie 1926, Vasile Luca - aflat deja în arest 
de 13 luni - şi Iosif [lieș i-au solicitat comisarului regal să fie puși în 
libertate până ce li se judecă recursul. În baza rapoartelor primite de 
la Siguranţă, cererea lor a fost respinsă, apreciindu-se că promisiunea lor 
de a se prezenta la proces nu prezenta „nicio garanţie, deoarece atunci 
când au fost eliberaţi au fugit chiar în timpul judecării procesului”?. 
Peste două luni, pe 21 decembrie 1926, după ce a trecut un nou termen 
de judecată, cei doi înaintează o nouă cerere similară prim-comisaru- 
lui regal al Consiliului de Război al Corpului I Armată. Luca își motiva 
în felul următor solicitarea: 


Procesul meu, care fusese fixat pentru ziua de 18 decembrie, s-a amânat 
din nou din cauza lipsei martorilor. Deoarece eu mă aflu de 17 luni în 
prevenţie și nu pot fi eu făcut răspunzător de amânarea procesului, deoa- 
rece sunt un muncitor cu familie și domiciliu stabil şi prezint suficientă 
garanţie morală că mă voi prezenta la proces, vă rog să dispuneţi pune- 
rea mea în libertate până la noul termen de judecată’. 


Pe 17 mai 1927, procesul a fost iarăşi amânat, la cererea acuzării, 
motivele invocate fiind că Barbu Zaharescu „este trimis la Consiliul 
de Război Chișinău pentru judecarea altui proces”, iar Liza Dijur nu 
s-a prezentat la proces. Solicitarea acuzării a fost susţinută imediat și 
de apărare, ce avea tot interesul ca judecata să tergiverseze, oferind 
astfel noi temeiuri pentru proteste legate de prelungirea perioadei de 
arest preventiv până la pronunțarea unei sentințe. De altfel, ilustrativ 
pentru „celeritatea” cu care se judeca cauza e faptul că instanţa nu a 
stabilit nicio dată concretă până la care procesul era amânat, autorită- 
tile fiind, foarte probabil, mulțumite că cei cinci erau menţinuţi în 


1. ACNSAS, fond Penal, dosar 148, vol. 4, £ 101. 
2. ANIC, fond 96, dosar 6556, f, 78. 
3. ANIC, dosar 6557, vol, 1, f 6. 

închisoare, neprezentând prea mare importanţă dacă ei erau deținuți 
în arest preventiv sau pentru executarea unei sentințe. 

Prelungirea detenției preventive i-a determinat pe Vasile Luca și 
Boris Ştefanov, la iniţiativa primului, să facă pregătiri pentru a evada 
de la Jilava, ei reușind să câștige bunăvoința santinelelor. Planul nu a 
fost însă pus în aplicare, deoarece conducerea PCdR, contactată de 
Ştefanov, nu a răspuns dacă poate să le asigure scoaterea clandestină 
din țară! 

Trecerea timpului fără ca procesul să înainteze în mod real şi con- 
ştientizarea faptului că autorităţile nu-i vor pune niciodată în libertate 
până la pronunţarea unei sentinţe i-au determinat pe cei cinci să schimbe 
tactica şi să ceară grăbirea judecății. 

Pe 4 august 1927, ei au înaintat o petiție comună prim-comisarului 
regal al Consiliului de Război al Corpului Îl Armată, în care arătau că 
sunt în prevenţie de peste doi ani şi că până în acel moment nu se 
stabilise vreo dată pentru reluarea procesului. Nici măcar nu mai 
cereau punerea temporară în libertate, vizând doar remedierea abuzu- 
lui: „vă rugăm să binevoiţi a dispune grabnica fixare a termenului 
procesului și judecarea ui”. Petiţia, ce viza și evidenta încălcare a lega- 
lităţii, combinată cu protestele de afară pe aceeaşi temă, şi-a făcut 
efectul destul de rapid: pe 18 august 1927 comandantul Corpului II 
Armată aprobă reluarea procesului, acesta începând peste o săptămână, 
în data de 26 august 1927. 

Cu toate că timpul avut la dispoziție de PCdR pentru pregătirea 
procesului a fost foarte scurt - cel mai probabil termenul a fost stabi- 
lit intenţionat de autorități în acest scop —, juriștii partidului au reuşit 
să se mobilizeze, chiar dacă încă nu aveau o prea mare experienţă. 
Până atunci, cu excepţia „procesului din Dealul Spirii” şi a celui nefi- 
nalizat al lui Tcacenco din 1926, nu existaseră alte procese mai impor- 
tante în care să fie implicați comunişti, liderii PCdR reuşind să evite 
să compară în faţa instanţelor de judecată şi preferând să se ascundă 
sau să plece din țară. Avantajul apărării era însă că beneficia de indi- 
caţiile Cominternului referitoare la pregătirea juridică, politică şi agi- 
tatorică a unui proces, astfel încât s-a aplicat o schemă regăsită apoi 
practic în toate procesele interbelice ale PCdR: chemarea unui număr 
foarte mare şi diversificat de martori (de la lideri politici de anver- 
gură — indiferent de partidul din care făceau parte, fără a lipsi, desigur, 

cei cu vederi de stânga - la simpli muncitori, al căror rol era să denunțe 
»exploatarea” la care erau supuşi de stat și patronat), depunerea con- 
tinuă de cereri de contestare a instanţelor, încercări de amânare a cau- 
zelor, indicarea unor martori foarte greu sau chiar imposibil de adus 
(deținuți politici sau chiar ilegalişti fugiţi din țară) etc. În paralel, se 
ducea o intensă campanie mediatică în favoarea inculpaţilor și de denun- 
tare a abuzurilor autorităţilor (multe dintre ele reale), purtată atât in 
țară, cât şi în străinătate. 

Pentru termenul din 26 august, apărarea a solicitat prezenţa a 178 de 
martori, reprezentând o paletă foarte diversificată. În primul rând, se 
regăseau personalități politice de prim rang ale țării: Ionel Brătianu — 
președintele Consiliului de Miniştri, Alexandru Averescu, Nicolae Iorga, 
LG. Duca - ministrul de Interne, Alexandru Vaida- Voevod, Romulus 
Voinescu, C. Garoflid, Jon Petrovici, Constantin Argetoianu - ministrul 
Agriculturii, Grigore Gafencu ş.a. Apoi, mai mulţi generali ai armatei 
române (Nicoleanu, Rășcanu, Mărdărescu). Lor li se adăugau oameni 
politici şi intelectuali cu vederi de stânga: Constantin Stere, N.D. Cocea, 
Ilie Moscovici, Lothar Rădăceanu, L. Gherteler, I. Mirescu, Emil Socor 
ş.a. Nu putea lipsi nici publicistul C.G. Costa-Foru, a cărui pană - bine 
stipendiată de Comintern — denunta încă din 1925 Abuzurile și crimele 
Sigurantei Generale a Statului!. Nu erau omiși nici comuniştii aflați în 
detenţie la Doftana, Aiud sau Jilava, știindu-se foarte bine că aducerea 
acestora în instanță - mai ales într-un număr mare - nu se putea face 
cu ușurință, autorităţile temându-se ca PCdR să nu profite pentru a le 
organiza evadarea. Regăsim şi nume de lideri ai PCĂR din ilegalitate, 
precum Elena Filipovici (secretară a CC al UTCdR între 1923 și 1925) 
sau Imre Aladar (secretar general al CGSU). 

Desigur, într-un timp atât de scurt, martorii nu aveau cum să fie 
prezenţi, nereuşindu-se nici măcar înştiinţarea lor de a compărea în 
faţa instanţei. În consecință, procesul a fost din nou amânat, nici de 
această dată nefiind indicată o dată concretă de reluare a sa. Abia pe 
17 octombrie 1927, prim-comisarul regal, locotenent-colonelul Câmpineanu, 
a stabilit noul termen de judecată pentru 28 octombrie 1927. Apărarea 
propunea iarăși 188 de martori, în general aceiași din luna august. Iar 
povestea s-a repetat identic: termenul acordat fiind restrâns, martorii 
nu au putut fi convocați şi lipsa lor a dus la o nouă amânare, pentru 
14 decembrie 1927. 


1. Stelian Tănase, op. cit., p. 81. 

Ilegalitatea şi abuzul fiind străvezii, PCdR a declanşat o amplă cam- 
panie mediatică și protestatară de acuzare a autorităţilor, solicitându-se 
totodată punerea în libertate a celor „judecaţi”. Întreaga acţiune a fost 
orchestrată, sub coordonarea Cominternului, de la Viena, unde se afla 
în acea perioadă sediul Biroului Politic al CC al PCdR, responsabil 
fiind Marcel Pauker, care activa acolo pe linia Ajutorului Roşu. Pauker 
și-a desfășurat campania protestatară și agitatorică pe mai multe gru- 
puri şi medii ţintă, mesajele diferind în funcţie de situaţie. Astfel, în 
străinătate şi în mediile intelectuale, acesta a dus o intensă campanie 
de eliberare a lui Boris Ştefanov, liderul procesului, urmând astfel tac- 
tica Cominternului de a impune arenei mediatice și intelectuale euro- 
pene nume ce se doreau a fi de referință, pentru a exemplifica curajul 
unor persoane în a se opune „claselor exploatatoare” şi abuzurilor 
autorităților. În ţară, mai ales printre muncitori - categoria socială 
țintă a PCR - au fost promovate numele lui Vasile Luca, Iosif Ilieș şi 
Iosef Guya, contându-se pe crearea empatiei în rândul acestei catego- 
rii sociale faţă de soarta colegilor lor. Pe 31 octombrie 1927, ministru- 
lui Justiţiei i-au fost adresate mai multe memorii identice prin care se 
cerea „eliberarea muncitorilor” Luca, Ilieş şi Guya, aflaţi în prevenţie 
de peste doi ani. Memoriile se încheiau într-o notă protestatară, de 
altfel perfect legitimă, abuzul autorităţilor fiind evident: „Ceea ce se 
petrece cu ei este o ilegalitate fără seamăn. Noi protestăm împotriva 
acestei ilegalităţi, cerem stingerea procesului şi imediata lor eliberare”. 
Memoriile sunt semnate de zeci de persoane, aproape integral munci- 
tori maghiari, destul de firesc, din moment ce aceia pentru care se 
cerea eliberarea erau muncitori etnici maghiari. 

Acesta era însă și principalul impediment pentru care campaniile 
mediatice în favoarea inculpaţilor nu aveau cum să aibă prea mult 
succes: nici unul dintre cei acuzaţi nu era etnic român, iar unii (prin- 
tre care şi Luca) nici măcar nu cunoşteau bine limba română. În plus, 
toți aparţineau unui partid în ale cărui acte programatice nu doar că 
nu se recunoștea integritatea teritorială a României, dar chiar se milita 
pentru autodeterminarea unor regiuni. 

La inițiativa lui Barbu Zaharescu, cei cinci inculpaţi au declarat şi 
o grevă a foamei, protestând „pentru menţinerea regimului politic, pe 
care administraţia încerca să-l transforme în regim de drept comun”. 
Deşi acţiunea lor a fost puternic popularizată de campania PCdR de 
afară, aceasta nu a sensibilizat conducerea penitenciarului, astfel încât 

ei au fost nevoiţi să renunţe, enunţând totuși „o declarație în care 
menționam că prin încetarea grevei nu înţelegem să renunțăm la regi- 
mul ce am avut înainte”!. 

Între timp, procesul se desfăşura exact în aceeași notă ca în întreg 
anul 1927. La termenul din 14 decembrie 1927, când Ştefanov urma 
să fie apărat de Lucrețiu Pătrășcanu, completul (compus din colonelul 
Filip - preşedinte, respectiv maiorul D.I. Georgescu, maiorul A. Velcescu 
şi căpitanul Ştefan Ştefănescu — membri) nu a putut decât să constate 
că sunt „lipsă 112 martori”. Prin urmare, „având în vedere că apărarea 
nu renunţă la martorii lipsă, cerând a fi aduşi cu mandat de aducere), 
instanţa „cu unanimitate de voturi, dispune amânarea procesului pen- 
tru altă dată, când se va fixa [din nou, cauza este lăsată în suspensie 
nedefinită - n.m., L.P.] şi aduce martorii lipsă cu mandat de aducere”. 


Procesul şi dezbaterile 


Până la urmă, campania protestatară a PCdR şi a Cominternului şi-a atins 
parţial scopul. Nu se va obţine eliberarea fără judecată a inculpaţilor, 
un obiectiv de altfel iluzoriu, dar măcar autoritățile au fost forțate să 
emită o sentinţă. Continuarea jocului abuziv al amânării la nesfârşit a 
cauzei nu mai era profitabilă pentru guvernanţi, deoarece nu făcea 
decât să ofere argumente PCdR în faţa opiniei publice că nevinovăția 
inculpaţilor ar fi fost, într-adevăr, reală. Pe 25 ianuarie 1928 s-a fixat ter- 
menul de 30 ianuarie 1928, când, în sfârşit, se va emite o sentinţă. 

Înaintea începerii procesului, Luca a fost dus la Siguranţă, unde a 
fost presat să recunoască declaraţiile făcute în decembrie 1924, rea- 
mintindu-i-se probabil şi angajamentul de colaborare pe care şi-l luase 
față de Zahiu. Acest nou abuz a fost imediat folosit de PCdR în cam- 
pania mediatică: 


conducerea colectivului a anunțat în afară, pentru care s-au organizat 
acțiuni de protest împotriva metodelor folosite de Siguranţă, de a scoate 
deţinuţii politici din închisoare pentru cercetări la Siguranță’. 


1. ACNSAS, fond Penal, dosar 148, vol. 168, f. 103-104. 
ANIC, fond 96, dosar 6557, vol. 1, f. 27. 
3. Ibidem, ff. 101-102, 

Pe 30 ianuarie 1928, procesul a fost deschis de Consiliul de Război 
al Corpului II Armată, în următorul complet: președinte - colonel Ion 
Filip; membri - maior Matei Velcescu, maior Alexandru Grigorescu, 
căpitan Constantin Buniş şi căpitan Stere Ștefănescu. Procuror militar 
a fost comisarul regal maior Romulus Iotineanu'. 

Liza Dijur a fost judecată în contumacie, întrucât nu s-a prezentat 
la proces. Pe 19 decembrie 1927, Brigăzile Centrale din Direcția Poliţiei 
şi Siguranţei Generale au anunţat Consiliul de Război al Corpului H 
Armată că acuzata nu a putut fi adusă la proces, „fiind dispărută de 
la domiciliul său, iar din informaţiile ce avem rezultă că numita s-ar 
afla la Constantinopol”. Cei cinci acuzaţi prezenţi - Boris Ştefanov, 
Barbu Zaharescu, Vasile Luca, Iosif Ilieș și losef Guya -— i-au avut drept 
apărători pe Mihail Cruceanu (care a fost, practic, conducătorul apă- 
rării), Demetrie (Dem) Dobrescu (viitorul primar al Bucureştiului), 
Constantin Paraschivescu Bălăceanu, C. Vicol, Lascăr Saraga şi Gheorghe 
Pătrășcanu. După începerea procesului, acestora li s-a alăturat şi C.G. 
Costa-Foru (sperându-se că notorietatea și calitățile sale discursive vor 
avea un oarecare succes la judecători), la solicitarea lui Cruceanu, care 
a anunţat că se renunţă ia mărturia lui, aprobată de instanţă, după ce 
Nici acuzarea nu s-a opus. 

În pofida termenului foarte scurt avut la dispoziție, PCAR - având, 
desigur, sprijinul Cominternului — a încercat să aducă drept apărători 
şi doi avocaţi din străinătate: Maurice Junker şi René Delbert, din 
baroul din Paris. Aceştia au sosit de urgenţă în România, dar autori- 
tățile au reacționat, la rândul lor, cu rapiditate și i-au expulzat din ţară 
pe 29 ianuarie 1928. 

În paralel, din Franţa au fost trimise tribunalului mai multe tele- 
grame de protest în sprijinul acuzaților. Dintre acestea, se sconta că 
efectul cel mai mare îl va avea cea semnată de intelectuali francezi 
de vârf, precum Henri Barbusse?, Marcel Villard, Leon Jouhaux, Paul 
Langevin ş.a. În urmă cu doar doi ani, în noiembrie 1925, celebrul 
scriitor Henri Barbusse venise în România, în calitate de preşedinte al 
Asociaţiei de luptă împotriva terorii albe din Balcani (asociaţie în care, 
pe atunci, Panait Istrati era vicepreşedinte), şi fusese bine primit de 


1. ANIC, fond 96, dosar 6557, vol. 1, f. 33. 

2. Scriitor francez, admirator al Revoluţiei bolşevice, Henri Barbusse (1873-1935) 
va deveni, după 1923, membru şi unul dintre principalii propagandişti ai 
Partidului Comunist Francez. Pacifist, a înființat mişcarea antirăzboi Clarte 
(care edita o revistă cu același nume, în care va publica și Scarlat Callimachi). 

LG. Duca şi Gheorghe Tătărescu, ce nu și-au permis să ignore o per- 
sonalitate publică internațională de asemenea calibru!. Acestei tele- 
grame i se alătura şi una semnată de Asociaţia Emigranţilor Basarabeni 
din Franța, precum și mai multe memorii cu numeroase semnături ale 
unor cetăţeni francezi. Efectul campaniei a fost însă nul, instanța şi 
autorităţile sinchisindu-se prea puţin de ea. 

Principala acuză adusă inculpaţilor în proces era că, în perioada 
1922-1924, „cu intenţie frauduloasă, au întreținut corespondență cu 
agenţii puterilor străine, spre a le da instrucțiuni vătămătoare situației 
politice a ţării”. Ei au fost interogaţi pe rând, în cazul lui Ilieş fiind 
necesar un interpret, acesta „neștiind a vorbi românește”. Declaraţiile 
lor nu se remarcă prin nimic deosebit, ei mulțumindu-se să nege fap- 
tele ce le erau imputate şi să își declare nevinovăția. Totuşi, chiar după 
debutul procesului, pe 31 ianuarie 1928, cei cinci inculpați au protes- 
tat în scris faţă de expulzarea avocaţilor francezi „veniţi pentru a ne 
lua apărarea în acest proces pur politic”. Perioada discursurilor politice 
individuale și a atitudinilor sfidătoare la adresa instanței va mai avea 
de așteptat până în anii 1930. În acest proces, acuzaţii erau convinși 
că autoritățile vor ceda la presiunea internațională și pedepsele vor fi mici. 

A urmat audierea martorilor apărării, dintre care se evidenţiază 
Alexandru Vaida-Voevod, Gheorghe Cristescu-Plăpumaru, Lothar 
Rădăceanu, Nicolae Popescu-Doreanu, C.I. Parhon, Samuel Margulies 
ş.a.m.d. Apărarea a renunțat la martorii lipsă, schimbarea de optică 
fiind probabil cauzată de faptul că menţinerea vechii tactici nu făcea 
decât să prelungească pe termen nedefinit detenția celor trei muncitori 
(închişi deja de doi ani şi jumătate), gravitatea faptelor lor fiind redusă, 
ceea ce lăsa să se întrevadă posibilitatea că vor primi pedepse ușoare. 


Achitarea... 


În una dintre pledoariile sale, Cruceanu i-a cerut consiliului „să absolve 
pe acuzaţi, întrucât fapta ce li se impută nu se încadrează în niciun 
text de lege”, dar judecătorii, în unanimitate, i-au declarat culpabili pe 
toţi cei şase inculpaţi şi nu le-au acordat nici circumstanţe atenuante. 
Pe 10 februarie 1928, Consiliul de Război al Corpului H Armată a emis 


1. Stelian Tănase, op. cit., p. 87. 

Sentința nr. 103, prin care stabilea pedepse grele pentru principalii 
lideri comunişti din proces, eliberând, în schimb, figurile secundare, 
Boris Ştefanov a fost condamnat la 8 ani de închisoare, iar Barbu Zaha- 
rescu la 7 ani. Vasile Luca, Iosif Ilieş şi Iosef Guya au fost achitaţi, confir- 
mându-se astfel şi oficial abuzul tinerii lor atât de îndelungate în detenție 
preventivă (ei nu au fost nici măcar condamnaţi la o pedeapsă echi- 
valentă cu timpul petrecut în închisoare). Liza Dijur, întrucât nu s-a 
prezentat la proces, a fost condamnată la 10 ani de închisoare. 

Boris Ştefanov şi Barbu Zaharescu au declarat recurs în aceeași zi, 
iar cererile lor s-au judecat destul de rapid, pe 2 mai 1928, fiind însă 
respinse de Consiliul de Revizie Permanent al Armatei, constituit într-un 
complet condus de colonelul Nicolae Ciupercă. 

Pentru PCăR sentinţa nu avea cum să fie o victorie, la trimiterea 
lui Ştefanov şi Zaharescu în detenţie pentru o perioadă destul de lungă 
de timp adăugându-se şi eşecul intensei campanii propagandistice și 
mediatice organizate în țară şi în străinătate sub orchestrarea Comin- 
ternului. Achitarea lui Luca, Ilieş şi Guya, ce nu aparţineau nici măcar 
eşalonului secund al partidului, nu putea fi decât o palidă consolare. 

În schimb, pentru Vasile Luca achitarea a contribuit la creşterea 
sensibilă a cotei sale în partid. Exonerarea de pedeapsă se adăuga com- 
portării sale bune în detenţie, unde, pe deasupra, reuşise să se impună 
şi să fie cooptat în conducerea colectivului de deținuți comuniști. Iar 
Luca mai avea un atu: aparţinea exact categoriei sociale în numele 
căreia, din punct de vedere ideologic şi propagandistic, lupta PCR, 
adică muncitorimea. În acea perioadă, prezenţa muncitorilor în struc- 
turile partidului era în continuare redusă, partidul fiind dominat la 
vârf de intelectuali și mic-burghezi. Având toate aceste atribute, Vasile 
Luca nu se putea aștepta decât la o promovare pe linie de partid, ceea 
ce s-a și întâmplat la scurt timp după ce a fost pus în libertate. 


Din nou în libertate 


Pentru început, Luca s-a reîntors la Braşov, unde și-a reluat activitatea 
pe linie sindicală, sub coordonarea lui Ábrahám Bernát, secretarul 
comisiei locale a PCdR. În mai 1928 l-a înlocuit pe Bernát la conduce- 
rea organizaţiei PCdR Braşov!. Era doar un scurt intermezzo până ce 

conducerea partidului decidea noua responsabilitate ce urma să i se 
incredințeze. Însă situația la vârful PCAR era destui de ambiguă. Elek 
Köblös se afla pe o pantă descendentă, mai multe grupări (în principal 
organizația București şi aripa basarabeană) complotând în ţară şi la 
Comintern pentru înlăturarea sa. Lupta pentru putere luase accente 
fracționiste încă de la sfârşitul lui 1927, rivalii atacându-se unul pe 
altul în timpul şedinţelor!. 

Luca, aflat în ascensiune, va fi atras în dispută, de această dată fiind 
influenţat de Ştefan Foriş, la aceasta adăugându-se și perspectiva de a 
fi numit în conducerea PCdR. A avut din nou inspiraţia de a se alătura 
în prealabil taberei învingătoare, părăsindu-și fără scrupule conaţio- 
nalul ce pierduse încrederea Cominternului (K6blăs). Unele dintre 
declaraţiile sale sunt edificatoare în acest sens. Astfel, Luca arată că, 
în primăvara lui 1928, a primit din partea CC al PCR însărcinarea să 
reorganizeze MOPR, „în care sens am primit numirea printr-un delegat 
al MOPR de la Viena”. Acţiunea făcea însă parte din strategia Comin- 
ternului de subminare a poziţiilor lui Köblös, pentru ca apoi înlătura- 
rea acestuia să nu ridice greutăți: „Delegatul de la Viena mi-a spus să 
trec singur la reorganizarea MOPR-ului, peste capul vechii conduceri 
de la Bucureşti, şi totodată să preiau şi fondurile”?. 

Sosit la Bucureşti cu delegatul MOPR, Luca nu a întâmpinat piedici 
în a fi numit în fruntea organizației, conducerea existentă (Loty Foriș 
şi Margulies) acceptând imediat decizia Cominternului. Luca nu va apuca 
însă să conducă efectiv filiala din România a Ajutorului Roșu, întrucât 
Ștefan Foriş „mi-a comunicat să nu intru în conducerea MOPR-ului, 
deoarece voi avea o sarcină mai importantă”. 


1. Pe 7 ianuarie 1928, un membru al Secretariatului CC al PCdR a adresat 
Cominternului o informare privind situația de la vârful partidului, care 
era departe de a fi roză: „Partidul este vlăguit din cauza represaliilor, este 
dezorientat din cauza crizei din CC, este chinuit de lipsa mijloacelor, a 
tehnicii și a altor lucruri [...] Toate divergenţele acute care au fost la noi 
nu s-au datorat aprecierii diferite a momentului, a sarcinilor de partid, ci 
s-au datorat vechii lupte fracţioniste. După cum era de așteptat, situaţia 
din interiorul Secretariatului este foarte tensionată [...] Se duce o activitate 
fracţionistă? Da, se duce”, Vezi Alina Tudor-Pavelescu (coord.), op. cit., 
pp. 206-207. 

2. ACNSAS, fond Penal, dosar 148, vol. 4, f. 9. 

3. Ibidem. 

Ştefan Foriş, care acum era în tabăra anti-Köblös, avea nevoie de 
cât mai multe persoane de încredere pentru a fi sprijinit în acţiunea 
de înlăturare a conducătorului partidului. Iar Vasile Luca, aflat în plină 
afirmare, îi era fidel și dovedise în trecut calităţi organizatorice, deci 
corespundea pe deplin nevoilor sale. În iunie 1928, Ábrahám Bernát 
(căruia autoritățile au refuzat să îi dea pașaport) i-a propus lui Luca 
să plece în locul său în URSS, ca delegat la congresul ce se pregătea. 
Acceptând imediat, Luca a luat legătura cu Foriș, care: 


cu această ocazie mi-a explicat despre existenţa „activului Bucureștiului”, 
care se preocupă de reorganizarea partidului, inclusiv a conducerii lui, 
care în frunte cu Köblös duce o politică oportunistă-lichidatoristă!. 


Ajuns în URSS, la Harkov, Luca va fi imediat angrenat în organi- 
zarea efectivă a Congresului al IV-lea al PCdR, desfășurat în perioada 
28 iunie — 7 iulie 1928. El a fost numit în comisia de pregătire a con- 
gresului („n-a fost aleasă de nimeni”), ce avea rolul de a se asigura că 
lucrările și alegerile vor decurge exact așa cum dorea Cominternul: 
„s-au discutat chestiunile ce trebuie efectuate în cadrul conducerii 
partidului” şi „s-a imprimat linia printre delegații Congresului de ati- 
tudinea ce trebuie să ia”, va scrie el. La începerea lucrărilor, Luca a fost 
ales în Prezidiul Congresului şi a condus lucrările Comisiei Ţărănești. 
Ca recompensă pentru sprijinul acordat lui Holostenko, va face un salt 
important în ierarhia partidului, fiind ales membru al CC al PCdR, 
care apoi l-a ales membru în Biroul Politic şi în Secretariatul CC al 
PCdR. 


Urmările vizitei la Harkov 


Nu credem că liderii PCdR care l-au înlăturat pe Köblös au depus 
atâtea eforturi doar pentru a-l instala în unul dintre cele mai impor- 
tante posturi de conducere pe Vasile Luca, aflat, totuși, într-o poziție 
marginală până atunci: se alăturase târziu taberei învingătoare și nici 
măcar nu se afla pe ilista inițială de delegaţi ce urma să participe la 
congres. 


1. Ibidem, £. 10. 
2. Ibidem, ff. 10, 51, 

Dar în acea perioadă nu doar că numirile în fruntea PCAR se făceau 
în exclusivitate de către Comintern (o practică ce a continuat până la 
moartea lui Stalin), dar persoanele desemnate pentru a conduce par- 
tidul aveau prea puţină sau chiar deloc legătură cu acesta, fiind alese 
doar din considerente cunoscute la Moscova. 

Spre exemplu, chiar Vitali Holostenko, ucrainean de origine, acti- 
vase un singur an în partid, în 1921 fugind în URSS, unde Cristian 
Racovski i-a asigurat o carieră în Partidul Comunist Ucrainean. La 
data numirii sale în fruntea PCdR, acesta deţinea funcția de șef al 
Secţiei Agitaţie şi Propagandă a Comitetului Regional Moldovenesc al 
Partidului Comunist Ucrainean’. În mod similar, înlocuitorul lui Holostenko, 
polonezul Alexander Stepanski-Gorn, avea o şi mai mică legătură cu 
PCĂR şi nici măcar nu cunoștea limba română. Liderii din țară ai 
PC4AR aveau simplul rol de a îndeplini formalitatea statutară necesară 
pentru instalarea conducătorului partidului, indiferent dacă le conve- 
nea sau nu persoana respectivă. Până în 1928, șeful PCAR fusese cel 
puţin desemnat dintre persoanele ce depuseseră o activitate intensă 
pentru partid şi se aflaseră în ţară. Tocmai de aceea, numirea bruscă 
şi brutală a lui Holostenko în fruntea PCdR nu a fost niciodată accep- 
tată în mod real de liderii partidului, pentru care acesta era practic un 
necunoscut. Argumentul cel mai important este intensa luptă fracțio- 
pistă ce a debutat în PCdR imediat după ce Holostenko a venit în țară, 
către sfârșitul lui 1928. 

Aşadar, opinăm că şi numirea lui Vasile Luca în Biroul Politic şi în 
Secretariatul CC al PCR s-a făcut prin impunerea lui de către Comintern, 
Liderii PCdR, care cu siguranță vizau pentru ei posturile respective, 
erau cel puţin mulţumiţi că era vorba de o persoană din ţară, care nu 
fusese paraşutată din vreun alt partid comunist. 

Dar care au fost argumentele ce au determinat Cominternul să opteze 
pentru promovarea lui Vasile Luca în cercul restrâns al persoanelor 
din fruntea PCdR? 

În primul rând, Cominternul dorea îmbunătățirea compoziţiei soci- 
ale a conducerii partidului. Stalin, aflat în acea perioadă în plină ofen- 
sivă contra vechii gărzi leniniste, reprezentată majoritar de intelectuali, 
susţinea proletarizarea partidelor comuniste, ceea ce era, de altfel, în 
consonanţă cu ideologia sistemului. Iar în fruntea PCdR erau prea 


i, Robert Levy, Gloria și decăderea Anei Pauker, traducere de Cristina Pupeză 
şi Ioana Gagea, Polirom, Iaşi, 2002, p. 57. 





Vasile Luca: în parte erou, în parte sursă a Siguranţei 215 


puţine opţiuni reale în afara lui Luca, el fiind oricum singurul mun- 
citor prezent la Congres (!). În plus, anii pe care îi petrecuse în deten- 
ție demonstraseră că era devotat cauzei, indiferent de privațiunile la 
care fusese supus. Pe deasupra, Luca era un muncitor care îşi dovedise 
şi capacităţile organizatorice (observate direct de sovietici în modul în 
care s-a implicat în pregătirea şi desfăşurarea congresului), precum și 
pe cele de activist sindical. Această ultimă calitate a constituit un alt 
avantaj al lui Luca, Cominternul - care urma aceeaşi politică a prole- 
tarizării partidelor comuniste - dorind să acorde o atenție mai mare 
propagandei pe linie sindicală, pentru a putea atrage mai mulți mun- 
citori de partea mişcării comuniste. Iar rolul lui Luca, ce demonstrase 
că avea priză în rândul maselor de muncitori, era tocmai acela de a 
reorganiza şi intensifica activitatea PCdR în rândul sindicatelor. Pe 
lângă funcţiile de conducere, Cominternul i-a încredinţat lui Luca şi 
responsabilitatea revigorării Sindicatelor Unitare. Acestea fuseseră înfi- 
inţate în 1923, dar erau practic inactive, tocmai din cauză că liderii de 
până atunci ai PCdR, de formaţie intelectuală sau mic-burgheză, nu 
reuşiseră să se apropie de muncitori şi nici nu se arătaseră prea inte- 
resaţi de acest aspect. 

De la Harkov, Vasile Luca s-a întors la Braşov şi, întâlnindu-se pe 
stradă cu comisarul Zahiu, a fost chestionat de acesta asupra lipsei lui 
din oraş, comisarul întrebându-l totodată dacă e adevărat că a fost în 
Bucovina pentru organizarea partidului. Luca arată că „am răspuns că 
am fost la treierat, după care am plecat, fără a mai sta de vorbă altceva”. 


Preşedinte al sindicatelor comuniste unite 


La circa o lună după terminarea congresului, în august 1928, Vasile 
Luca a fost chemat la București de Dori Goldstein, ambii având sarcina, 
din partea Cominternului şi a lui Holostenko, de a prelua conducerea 
partidului. Ei aveau rolul de a conduce PCdR în ţară, urmând directi- 
vele date de Holostenko de la Viena. La Bucureşti, cei doi au luat legătura 
cu Samuel Margulies, Lucrețiu Pătrășcanu și Nicolae Popescu-Doreanu, 
care asiguraseră interimatul până atunci, şi „împreună am lucrat pe 
linia MOPR-ului, sindicatelor şi a BMŢ”?. Totuşi, instalarea noii echipe 


1. ACNSAS, fond Penal, dosar 148, vol. 4, f. 52. 
2. Ibidem, f. 10. 

de conducere nu a decurs chiar atât de lin. Luca va declara că, la sosi- 
rea în capitală, 


am întâlnit opoziţie din partea lui Margulies, Mendelovici, Pătrășcanu 
şi alţii, care nu voiau să recunoască noua conducere, mergând până la 
deconspirare, ameninţări ca să plecăm din Bucureşti, deoarece Siguranţa 
este pe urmele noastre. Noi am reacţionat, iar la venirea lui Nicolschi 
[Alexandru - n.m., L.P.] am ajuns chiar la măsuri de izolare a lui Margulies, 
refuzând a mai lucra cu el! 


Treptat, au venit în ţară și ceilalți membri ai conducerii PCdR, aflați 
până atunci la Viena, inclusiv Holostenko și Marcel Pauker, astfel încât 
noua echipă din fruntea partidului a reușit să se impună în faţa con- 
testatarilor. Va fi însă o victorie de scurtă durată, întrucât, la puțină 
vreme, au apărut fricţiuni majore chiar în tabăra celor ce preluaseră 
conducerea partidului la Congresul al IV-lea. Mai exact, încă de la 
sfârşitul anului 1928, Holostenko era permanent contrat de Marcel 
Pauker, care iși manifesta nemulțumirea față de aproape fiecare decizie 
a liderului partidului. 

Activitatea organizatorică intensă depusă de Luca după venirea în 
București a atras și atenţia Siguranţei, care l-a arestat iar pe 24 decem- 
brie 1928, când se întorcea de la o şedinţă a BMT. Fiind dus la Bănciulescu, 
Luca arată că acesta, „după o scurtă discuţie, mi-a spus să mă las de 
activitatea mea, că altfel o să fie rău”. Asupra sa s-a găsit o mare sumă 
de bani, între 24.000 şi 26.000 de lei?, el declarând însă că banii apar- 
tin BMT. Aceasta fiind o organizaţie politică legală, simplul activism 
în favoarea respectivului partid nu putea constitui o probă pentru ares- 
tarea sa, cu atât mai puţin pentru un nou proces, Ulterior, banii au 
fost restituiţi de Siguranţă secretarului general al BMT. 

Ca membru al Biroului Politic, Luca răspundea de activitatea sin- 
dicatelor, a BMŢ şi a MOPR, coordonându-i pe Imre Aladar (secreta- 
rul general al CGSU), Alexandru Mihăileanu (secretar al BMŢ), Loty 
Foriş şi Samuel Margulies (aflați în conducerea MOPR). 

La începutul anului 1929, el şi-a dedicat activitatea pregătirii BMŢ 
pentru alegerile comunale ce urmau să se desfășoare pe 4 aprilie. Timp 


1. Ibidem, f. 52, 

2. Adică mai puţin de 150 de dolari la cursul vremii; de reţinut că, înaintea 
stabilizării monetare din 1929, leul de după „Marele Război” trecuse de 
200:1 în raport cu dolarul american. Vezi https://cursdeguvernare.ro/ 
memento-forta-leului-romanesc-in-vremea-marii-uniri.html (n.m., A.C). 

de două iuni, a organizat conferința națională a BM, desfășurată la 
Bucureşti, şi a făcut deplasări la Oradea, Arad, Cluj, Sibiu pentru reor- 
ganizarea filialelor formaţiunii. Totodată, a organizat mai multe adu- 
nări și mitinguri în favoarea BMT, conform directivelor primite de la 
CC al PCdR. Pe 3 februarie 1929, Luca a organizat o mare întâlnire la 
BM, în Sala Constructorilor din capitală, dorind să transmită dele- 
gaţilor formaţiunii ultimele instrucțiuni necesare pregătirii campaniei 
electorale pentru alegerile comunale. Autorităţile, care au dorit să împie- 
dice această manifestare, s-au folosit de faptul că participanţii au scos 
portretul regelui din sală pentru a-i acuza de lezmajestate şi a ordona 
poliţiei şi armatei să-i aresteze pe toţi cei prezenţi, inclusiv pe Alexandru 
Mihăileanu, Constantin Trandafirescu și Anghel Petrescu, candidaţi 
pe listele BMT. Bănuind numărul mare de agenţi ai Siguranței prezenţi 
în sală, Luca a avut prezenţa de spirit să părăsească lucrările cu foarte 
puţin timp înainte de acest moment. A fost insă arestat a doua zi şi 
încarcerat la Văcăreşti, unde se aflau şi cei reținuți în ziua precedentă. 
Mihăileanu, Trandafirescu şi Petrescu declaraseră greva foamei chiar 
din ziua arestării, iar Luca s-a alăturat imediat acestei forme de protest. 
După 18 zile de greva foamei, autorităţile au fost nevoite să-i elibereze 
pe toţi, întemnițarea lor fiind oricum abuzivă. 

Imediat după ce a fost eliberat de la Văcărești, Luca s-a angrenat 
cu toate forțele în organizarea Congresului CGSU, întrucât acesta era 
programat să se desfăşoare la Timişoara chiar la sfârşitul acelei luni. 
CC îl însărcinase pe Luca cu pregătirea raportului sindicatelor, iar apoi 
Dori Goldstein i-a comunicat că CC decisese să-i ofere postul de secretar 
general al CGSU. Foarte probabil, hotărârea fusese luată de Comintern 
încă de la Congresul al IV-lea la PCdR, punerea ei în practică fiind 
întârziată de rezistenţa opusă de unii lideri de partid față de echipa lui 
Holostenko și apoi de arestarea lui Luca. 

Luca a plecat de urgenţă la Braşov şi Târgu-Mureș, „pentru pregă- 
tirea sindicatelor din aceste localităţi în vederea pregătirii Congresului 
de la Timişoara”. El a beneficiat şi de sprijinul lui Imre Aladar (secretarul 
general în exercițiu al CGSU), Coloman Miller (delegatul Profinternului), 
Alexandru Mihăileanu (secretarul general al BMŢ) şi al altor activişti 
sindicali. Primii doi se aflau deja la Timişoara, pentru a rezolva ches- 
tiunile organizatorice locale, fiind ajutaţi de liderii sindicali din oraș. 
Cominternul pregătea la Timişoara o acţiune publică de amploare. Cu 
câteva zile înainte, la Doftana, decedase liderul tineretului comunist 
din Transilvania, loan Fonaghi, iar Cominternul decisese ca CGSU să 

se folosească de acest prilej și să-l înmormânteze la Timișoara, pentru 
a-și atrage susţinerea muncitorilor din localitate şi chiar a populației 
din oraş, contând pe faptul că evenimentul i-ar fi sensibilizat. Se dorea 
organizarea de către CGSU şi sindicatele comuniste locale a unei pro- 
cesiuni publice pentru înmormântarea lui Fonaghi, cu traversarea ora- 
şului, pentru a se atrage cât mai mult atenţia. În acest scop, cadavrul 
lui Fonaghi a fost adus de MOPR de la Doftana la Timișoara. 

Luca a ajuns la Timișoara pe 31 martie 1929, dar Aladar şi Miiller 
l-au anunţat că, la solicitarea autorităților locale, Congresul CGSU, 
care trebuia să înceapă în ziua următoare, fusese amânat cu trei zile, 
aceștia informându-i deja pe delegaţii din ţară. Luca nu a fost de acord 
cu amânarea, întrucât lucrările ar fi trebuit să se deschidă chiar în 
zilele libere de după Paşti, astfel încât prezența muncitorilor ar fi fost 
cea dorită. De la Bucureşti, Marcel Pauker a dat și el acelaşi ordin — 
„Congresul nu se amână și se ţine la timpul fixat” — trimițându-l și pe 
Pavel Chirtoacă cu instrucţiuni în acest sens. Delegații din ţară au fost 
anunţaţi de această nouă modificare, dar era deja prea târziu și nu au 
reușit să ajungă toţi la timp, astfel încât organizatorii au fost nevoiţi 
să amâne deschiderea pentru 4 aprilie 1929. 

În ziua de debut a lucrărilor Congresului CGSU, autoritățile au avut 
o nouă tentativă de a le bloca. Când toţi delegaţii se aflau în sală, chiar 
înainte de deschiderea congresului, a venit prefectul județului și a soli- 
citat scoaterea tablourilor înfăţişându-i pe Stalin și pe clasicii Marx, 
Engels şi Lenin, sperând că această provocare va degenera în incidente 
care să ofere apoi pretextul pentru evacuarea participanţilor. Delegații 
au dejucat însă acest plan, ridicându-se toți în picioare şi cântând 
„Internaţionala”, astfel încât prefectul a renunţat Ia solicitarea sa şi s-a 
retras. În acea şedinţă, Vasile Luca a fost ales secretar general al CGSU, 
după cum fusese stabilit. Președinte al CGSU a fost ales Dumitru Grofu. 

A doua zi urma să aibă loc procesiunea de inmormântare a lui 
Fonaghi, sicriul fiind adus la căminul muncitoresc unde se desfăşurau 
lucrările CGSU. Pentru a se atinge scopul politic și propagandistic 
propus, Luca a redactat o chemare către toți muncitorii din Timişoara, 
lansată în numele comisiei sindicale locale, de a participa la înmor- 
mântare. Autorităţile au sesizat însă imediat scopul real al acestei 
procesiuni şi au reacţionat de urgență. Medicul orașului le-a cerut 
sindicaliştilor sicriul, pentru a fi îngropat de primărie, dar, desigur, a 
fost refuzat, Conform lui Luca, „după aceea, a venit reprezentantul 
Siguranţei, care a avut aceeaşi pretenţie, însă eu am refuzat categoric 

cererea lor, spunându-le că nu vom da sicriul lui Fonaghi chiar dacă 
va curge sânge”. Autorităţile erau însă decise să împiedice manifestarea. 
Poliţia şi armata au înconjurat căminul, iar un procuror „ne-a somat 
că în cinci minute, dacă nu predăm sicriul lui Fonaghi, îl vor lua cu 
forţa”. Sindicaliştii au refuzat din nou, crezând că nu este vorba decât 
de o ameninţare şi că autorităţile nu vor avea curaj să folosească arma- 
mentul, mai ales că ei nu comiseseră nici o ilegalitate. Reacţia a fost 
însă alta: „Cererea lor s-a refuzat, după care au început să tragă în 
congresiști câteva focuri, care au fost urmate de focurile armatei în 
cămin”. Sindicaliştii s-au baricadat în clădire, dar, după o oră, situația 
fiind fără ieşire, s-au predat. Au fost reținuți toți cei prezenţi în sală, 
adică circa 40-50 de persoane". 


Un nou arest 


Astfel, Luca a fost din nou arestat, de Siguranţa din Timișoara, împre- 
ună cu intreaga conducere a CGSU. A fost anchetat la Siguranţă timp 
de două zile, după care a fost încarcerat la inchisoarea din Timișoara, 
preconizându-se ca toţi cei reținuți să fie trimişi în judecată. Până la 
urmă, autoritățile din Timișoara au luat decizia de a-i judeca doar pe 
sindicaliștii locali participanţi la evenimentele ulterioare congresului, 
adică la tentativa de înmormântare publică a lui Fonaghi, întrucât 
chemarea către muncitorii timişoreni fusese lansată sub egida comisiei 
sindicale locale, condusă de Kreps. Alături de aceştia, în proces a fost 
inclus și Coloman Müller, ceea ce - dată fiind calitatea sa de trimis al 
Profinternului, o organizaţie afiliată Cominternului - permitea acuza- 
rea celor în cauză de acţiuni de subminare a ordinii publice în favoa- 
rea unui stat străin. Procesul sindicaliştilor de la Timișoara a avut loc 
în toamna acelui an, ei fiind apăraţi de Lucrețiu Pătrășcanu și primind 
pedepse ușoare?. CGSU era o organizație legală, astfel încât simpla 
prezenţă la un congres al formaţiunii nu constituia un motiv juridic 
pentru a se obţine o condamnare. Fiind scoși din cauză, Luca şi dele- 
gaţii din țară au fost eliberaţi? pe 1 mai 1929. 


1. ACNSAS, fond Penal, dosar 148, vol. 4, ff. 17-18. 
2. Stelian Tănase, op. cit., p. 136. 
3. ACNSAS, fond Penal, dosar 148, vol. 4, £. 11. 

Revenit în libertate, Luca a incercat să își ajute colegii rămaşi în 
închisoare, dar Dori Goldstein „nu a vrut să stea de vorbă în acest 
scop, deoarece a spus că a primit instrucțiuni de la Miiller să nu orga- 
nizeze nicio acţiune”. Totuşi, Luca le-a cerut muncitorilor din Timişoara 
să meargă cât mai mulți la proces și să oprească lucrul 10-15 minute, 
pentru a cere eliberarea lui Miller şi anularea procesului. 

De la Timişoara, Luca a revenit în București, unde a continuat 
aceeași activitate intensă pe linia CGSU, făcând dese deplasări în pro- 
vincie şi organizând diferite acţiuni de atragere a muncitorilor în sin- 
dicatele controlate de comuniști. 

Peste puţin timp îl vom regăsi implicat într-o nouă acțiune sindicală 
de amploare: grevele minerilor din Valea Jiului. La sfârşitul lunii iulie 
1929, CC al PCR l-a însărcinat să se ducă în Valea Jiului pentru a 
organiza mai multe acţiuni propagandistice dedicate zilei de 1 august, 
care fusese declarată de Comintern „Ziua internaţională de luptă împo- 
triva pregătirii războiului imperialist împotriva URSS”. 

Ajuns în zonă, pe care o cunoștea din 1924, Luca a organizat „mici 
demonstraţii politice” la Petroşani şi Vulcan, în data de 31 iulie. În 
seara aceleiași zile, a chemat la Petroşani activişti de partid şi delegați 
sindicali comunişti de la toate minele din zonă, cu care a organizat o 
conferinţă în pădure, dându-le instrucţiuni cu privire la acţiunile pe 
care urmau să le desfășoare a doua zi. Planul era de a se organiza 
mitinguri la intrarea tuturor minelor. Acţiunea nu a reușit pe deplin, 
întrucât la gurile minelor „s-au pus mitraliere”, autorităţile fiind avizate 
că PCdR pregătea ceva. Luca arată că totuși „s-au organizat mici mitin- 
guri în mină sau pe afară, în grupuri”. 

În acest context local relativ agitat a avut loc și greva minerilor de 
la Lupeni. La conferința amintită din pădure, Luca a fost informat de 
doi mineri din Lupeni că liderul lor sindical, loan Munteanu, era nemul- 
țumit („a lansat lozinca ca muncitorii să iasă la demonstraţie şi să 
omoare pe burghezi”) şi a decis să declanșeze o grevă de protest față 
de reducerea salariilor minerilor și de scăderea nivelului lor de trai. 
Însă sindicatul lui Munteanu, ce grupa circa 600 de muncitori, nu era 
„Toșu” (comunist), ci „galben, adică afiliat PSD. 

Pentru PCdR, această acțiune a sindicatului concurent prezenta 
totuşi interes, Luca încercând să o deturneze în folosul partidului în 


1. Ibidem, f. 31. 
2. Ibidem, f. 32. 

conducerea căruia se afla. PCăR era puţin interesat ca greviştii să aibă 
revendicări economice, partidul dorind enunțarea unor solicitări politice, 
precum eliberarea muncitorilor comuniști aflaţi în detenţie. Tocmai 
de aceea, Luca le-a cerut sindicaliştilor comuniști din zonă, în fruntea 
cărora se afla Ion Cloţan, ca, în cazul în care Munteanu declară greva, 
să îl combată şi să îl acuze că este provocator, pentru ca apoi să aleagă 
o altă conducere a grevei, care urma „să atragă muncitorii la o acțiune 
organizată pe linia noastră, pe care să o lărgească, prin solidarizarea 
cu ceilalți muncitori”. După ce comuniștii ar fi preluat conducerea 
grevei de la Lupeni, urmau să intre în grevă şi sindicatele de la Petroşani 
şi Vulcan, controlate de PCdR, ceea ce ar fi condus la o amplă mişcare 
de protest comunistă în Valea Jiului. 

Evenimentele nu au decurs însă așa cum plănuia Luca, Sindicaliştii 
conduși de Munteanu au intrat în grevă şi au ocupat uzina electrică 
din Lupeni, dar sindicalişti lui Cloţan nu au reușit să se impună, astfel 
încât protestul nu s-a desiășurat sub controlul PCdR, iar revendicările 
greviştilor nu au vizat linii politice, ci doar economice, în principal 
creşterea salariilor. Tocmai de aceea, fiind vorba de o acțiune a unui 
sindicat rival, CC at PCdR „i apreciat că greva de la Lupeni a fost o 
provocare a guvernului”, susținând că radicalizarea protestului a avut 
rolul de a oferi autorităților pretextul să tragă în muncitori, pentru ca 
apoi nimeni din ţară să nu mai aibă curajul să intre în grevă!. 

Eșecul PCAR de a se impune în rândul minerilor, cu atât mai mult 
cu cât erau loarte nemulțumiți, nu credem că îi poate fi reproșat lui Luca, 
fiind cauzat de erorile comise de conducerea partidului, care datau de 
mai mulți ani, fără a fi remediate. Și nu doar în cazul minerilor, ci în 
general în activitatea legată de nevoile clasei muncitoare. În primul 
rând, dat fiind faptul că la vârful partidului nu se aflaseră muncitori 
(de reținut - chiar şi în 1929, Luca era singurul muncitor din condu- 
cerea partidului), liderii PCdR se arătaseră destul de dezinteresaţi de 
nemulţumirile reale ale acestora. Necunoscându-se nevoile lor reale — 
desigur, preponderent de natură materială —, revendicările economice 
nu se regăseau în mesajele și lozincile pe care PCaR le lansa către mun- 
citori. În acelaşi timp, nici directivele Cominternului sau ale Profinternului 
nu conțineau vreo referire la probleme financiare ale muncitorilor români, 


L. Luca susținea acest punct de vedere chiar și în ancheta Securității: „Am 
avut informații că Munteanu a forțat greva [...] în colaborare cu autorită- 
ile, cu scopul de a lovi în mişcarea sindicală unitară”. fbidem, f. 202. 

de care aceste organisme se sinchiseau prea puţin. Pentru Comintern 
avea importanță exclusiv lansarea mesajelor politice, iar liderii partidului 
nu făceau niciun efort pentru a le împleti cu solicitări economice favo- 
rabile muncitorimii. Vasile Luca descrie cauza pentru care partidul 
reuşise prea puţin până atunci să se apropie de muncitori: 


CC a neglijat pregătirea și organizarea luptelor economice prin sindicate 
(...] CC lansa mai mult lozinci politice, ca greve politice şi demonstrații 
de masă, ceea ce se oglindea și în activitatea sindicală. Nu a fost bine 
studiată şi prelucrată în sindicate problema organizării şi pregătirii lup- 
telor economice. Această linie a fost imprimată de Pauker, Dori Goldstein, 
Barbu. Ca rezultat al acestui fel de muncă a fost că nu s-au organizat 
demonstraţii şi greve cum trebuia. CC era rupt de mase [...], era predo- 
minat de intelectuali, rupţi de masa muncitorilor‘, 


Peste numai câțiva ani, liderii PCdR au schimbat tactica, punând 
revendicările politice doar în subsidiarul celor economice, ceea ce demon- 
strează că au tras învățămintele necesare din eșecuri precum cel de la 
Lupeni. 

Luca a urmărit însă de la Bucureşti desfăşurarea evenimentelor din 
Valea Jiului, întrucât conducerea partiduiui îi ceruse ca, în situația în 
care minerii de la Lupeni intră în grevă, el să plece de urgență din 
zonă, „pentru ca eu să nu fiu acolo și apoi implicat şi tras la răspundere 
de către Siguranța”. 

Pe 8 august 1929 a fost arestat de Siguranţa din București, dar nu 
a fost cercetat în legătură cu evenimentele din Valea Jiului, ci doar 
pentru a fi trimis sub escortă la Braşov. Tribunalul Braşov ceruse adu- 
cerea lui pentru a lua o hotărâre privind situaţia sa militară, rămasă 
în suspensie din 1922. Conform legii el era încorporabil, dar, dată fiind 
cunoscuta lui activitate politică în favoarea PCdR, autorităţile nici nu 
se gândeau să îl trimită în vreo unitate militară. Era însă nevoie de o 
decizie judecătorească prin care să fie exonerat de obligaţia de a efec- 
tua stagiul militar. Conform unui raport al Siguranţei, Luca a fost „şters 
din controalele armatei române pentru condamnările suferite pe baza 
activităţii sale clandestine în mişcarea revoluţionară comunistă”. 


1. Ibidem, ff. 34-35. 
2, Ibidem, f. 202. 
3, ANIC, fond 96, dosar 3696, f. 17. 

Membru al Biroului Politic 


Întors la Bucureşti, Luca şi-a continuat activitatea ca membru al Biroului 
Politic: „Am avut diferite însărcinări de partid, am ţinut şedinţe pe 
linie sindicală, am scris la ziarul Viaţa Muncitoare în ungureşte”!, va 
scrie el ulterior. Nu a mai fost însă implicat în acţiuni de anvergura 
celor de la Timişoara şi Valea Jiului, întrucât a început să îşi canalizeze 
tot mai mult eforturile în lupta internă din partid, care începuse să se 
accentueze. Certurile dintre Holostenko și Pauker fiind frecvente, în 
1929 conducerea PCdR şi apoi întreg partidul s-au scindat în două 
tabere. Holostenko era susținut de aripa basarabeano-ucraineană a 
partidului, de o parte dintre organizaţiile regionale (printre care şi cea 
din Bucovina), precum şi de unii lideri pe care îi promovase în func- 
ţii. De partea lui Pauker s-au situat Vasile Luca şi Dori Goldstein, restul 
organizaţiilor regionale, influentul activ al Bucureştiului, precum şi 
Boris Ştefanov, liderul comuniștilor din închisori. Luca susține că a fost 
atras în această tabără de Dori Goldstein, „cu care eram în relații bune”. 

În seara de 6 octombrie 1929 va fi din nou arestat de Siguranţă, în 
Bucureşti, în timp ce se întorcea de la o şedinţă a CGSU „ţinută în 
casă la Trandafirescw”, la care „au mai luat parte Lazarovici și Maria 
Burcescu, mi se pare şi Ilie Dumitru și alții”. Avea la el o servietă ce 
conţinea diverse materiale referitoare la activitatea CGSU: „circulări 
în legătură cu organizarea muncitorilor în sindicate, organizarea lup- 
telor economice, instrucțiuni etc”. 

A fost dus în biroul lui Teodor Bănciulescu, care 


a pus în discuţie faptul că noi am organizat acțiunea de la Lupeni şi am 
închis pe muncitori în mină, la care am spus că acțiunea nu a fost a 
noastră, ci a lui Munteanu, care este omul Siguranţei, pentru a face pro- 
vocare şi a ucide pe muncitori. Bănciulescu a spus că au trebuit să facă 
aşa pentru a scoate pe muncitori, care erau în mină, fără aert. 


După o oră a fost pus în libertate, CGSU fiind o organizaţie legală. 


ACNSAS, fond Penal, dosar 148, vol. 4, f. 35. 
Ibidem, f. 44. 
Ibidem, f. 35. 
Ibidem, £. al. 

La Moscova 


La începutul lui noiembrie 1929, Vasile Luca a plecat la Moscova pen- 
tru a participa la plenara Profinternului, unde trebuia să prezinte un 
raport privind mişcarea sindicală comunistă din România. Cominternul 
a profitat de acest prilej pentru a-i chema în URSS şi pe Dori Goldstein 
şi Dimităr Ganev (ultimul fiind aderent al lui Holostenko), dorind să 
primească informaţii recente privind activitatea PCdR și să le dea noi 
directive. Luca arată că au plecat la Moscova „pentru a da rapoarte, a 
primi instrucțiuni și, totodată, a cere mărirea fondului de ajutoare, atât 
pentru partid, cât şi pentru sindicate”. De asemenea, conducerea par- 
tidului îi mandatase să ceară indicaţii „cu privire la ce tactică să adop- 
tăm față de problema dizolvării Sindicatelor Unitare din România”. 
Ajunşi la Moscova, cei trei i-au prezentat lui Bela Kun, conducătorul 
Secretariatului Balcanic al Cominternului, rapoarte privind activitatea 
depusă de PCR în ultima perioadă. Apoi i-au oferit aceleași informa- 
ţii şi lui Henryk Valetski (Maksymilian Horwitz), lider al Partidului 
Comunist Polonez și adjunctul lui Kun în Secretariatul Balcanic. Toţi 
trei au ascuns însă principala problemă care afecta partidul: intensa 
luptă fracționistă dintre tabăra lui Holostenko şi cea a lui Marcel Pauker. 
Luca a ținut apoi o conferinţă la şcoala Cominternului, axată pe acti- 
vitatea CGSU. La plenara Profinternului, raportul sindicai al PCdR a 
fost prezentat de Ganev în locul lui Luca, probabil pentru că delegația 
română observase existența unor nemulțumiri ale sovieticilor la adresa 
activităţii ultimului pe această linie. De altfel, criticile față de Luca au 
fost exprimate imediat după citirea raportului. Béla Szántó, un apropiat 
al lui Bela Kun şi reprezentantul partidului comunist maghiar la Profintern, 
i-a reproșat că nu a reuşit să imprime CGSU o direcţie de acţiune care 
să se evidenţieze faţă de cea a sindicatelor „galbene” (adică socialiste), 
opinând că nu exista nicio diferenţă între sindicatele comuniste și cele 
social-democrate. Szántó a dorit să demonstreze că această situație nu 
era doar rezultatul unui eşec în activitatea practică a lui Luca, ci era 
cauzată de o eroare ideologică a acestuia. 

În acest sens, el a criticat un articol scris de Luca în presa sindicală, 
arătând că în acesta se vorbea de comitete de tratative „in loc de 
comitete de acţiune şi comitete de grevă”, identificându-se astfel cu 


1. Ibidem, f. 42. 

sindicaliștii social-democraţi, a căror tactică era negocierea cu 
patronatul sau autorităţile pentru obținerea satisfacerii revendicărilor. 
Profinternul, controlat de Comintern, nu era interesat decât de luptele 
sindicale radicale și cât mai politizate, singurele care puteau atrage 
reacția represivă a autorităților, care apoi putea fi exploatată propa- 
gandistic pentru a denunța ferocitatea sistemului capitalist. Kun şi 
Valetski, prezenţi la şedinţă, i-au luat însă apărarea lui Luca, arătând 
că în articolul citat se vorbea și despre comitete de acțiune și de grevă. 
Dezbaterile au continuat însă să fie destul de intense şi critice la adresa 
activității sindicale a PCdR, mai multe rezoluţii referitoare la România 
fiind respinse de delegația română, întrucât „s-a ridicat problema că 
la noi sindicatele abia se deosebesc de sindicatele social-democrate”. 
Discuţiile s-au încheiat nedecis, dar Profinternul „a trasat linia că în 
problema sindicală trebuie luptat pentru menţinerea sindicatelor uni- 
tare şi crearea de sindicate sub alt nume acolo unde nu se vor putea 
menţine sindicatele unitare”. Delegaţia română nu a mai așteptat ter- 
minarea lucrărilor Profinternului şi s-a întors în ţară în primele zile 
ale lui ianuarie 1930, urmând să i se trimită rezoluţia finală, „pe care 
însă nu am mai primit-o niciodată”!. 


„Şi înapoi 


După întoarcerea de la Moscova, Luca va acorda insă mai puţină aten- 
ţie activităţii sindicale, fiind în schimb deplin angrenat în cadrul lup- 
tei fracționiste pentru putere de la vârful PCAR, care a atins apogeul 
în primăvara anului 1930. Chiar plecarea intempestivă a celor trei 
din URSS, fără a mai aştepta adoptarea rezoluţiei pentru România a 
Profinternului, s-a datorat tot nevoii de a participa la lupta din partid, 
după ce, în ianuarie 1930, Holostenko a convocat un CC trunchiat, format 
doar din adepții săi, dorind să aleagă alţi trei membri ai CC pentru a avea 
majoritatea. Marcel Pauker, Goldstein şi Luca îl vor ataca permanent 
pe Holostenko, fiind mai ales iritaţi de amestecul Partidului Comunist 
Ucrainean (din care provenea conducătorul partidului) în problemele 
PCAR. Holostenko fiind sprijinit de Béla Kun, Pauker și Luca şi-au expri- 
mat nemulțumirea că liderul Secretariatului Balcanic al Cominternului 
agrea ingerinţele Partidului Comunist Ucrainean în PCdR. 


1. Ibidem, ff. 43-44. 

O declaraţie a lui Luca este edificatoare pentru atmosfera existentă 
la vârful PCdR în prima parte a lui 1930; 


Situaţia în partid începuse să se înrăutăţească din ce în ce mai mult, 
făcându-se discuții între Barbu și Luximin, care aveau vederi sectariste, 
se ciocneau în şedinţe. Pentru a ascunde divergenţele lor și a nu putea 
fi traşi la răspundere, au distrus procesele verbale de şedinţe ale Biroului 
Politic, fapt cu care a fost de acord și Biroul Politic, pe considerentul că, 
în urma şedinţelor, Barbu și Pauker totdeauna se împăcau, însă în rea- 
litate s-au reînceput din nou și fiecare din acești doi căuta să-şi câștige 
sprijinitori din sânul conducerii partidului. 


Prin urmare, în primăvara anului 1930, Vasile Luca își va axa acti- 
vitatea sindicală exclusiv pe punerea CGSU la dispoziţia lui Marcel 
Pauker. De asemenea, el a publicat, în ziarul sindical Înainte, sub pse- 
udonimele „Morun”, „Adorian” și „Lul”, mai multe articole de susţinere 
a lui Marcel Pauker. De câteva ori i-a procurat și fonduri acestuia, „de 
la fraţii Horvath, măcelari din București”. El şi-a neglijat astfel aproape 
cu desăvârşire sarcinile de partid primite pe linia sindicatelor, în pofida 
faptului că exact atunci România trecea printr-o criză economică majoră, 
care putea fi foarte bine exploatată politic, clasa muncitoare resimţind 
din plin greutăţile perioadei. 

În iunie 1930, pentru a pune capăt acestei situații, Cominternul i-a 
convocat la Moscova, la Secretariatul Balcanic, pe liderii facţiunilor rivale. 
Bela Kun l-a acuzat pe Marcel Pauker de fracţionism şi l-a sancționat, 
trimițându-l ca inginer la o fabrică din Urali, iar pe Holostenko l-a 
destituit din funcția de secretar general al PCâR?. La rândul lor, pen- 
tru sprijinul acordat lui Marcel Pauker, Vasile Luca și Dori Goldstein 
au fost înlăturați din conducerea partidului’. Cu acest prilej, Bela Kun 
a criticat PCdR pentru lipsa sa de influenţă printre muncitori, exem- 
plificând cu grevele de la Lupeni, desfăşurate fără participarea parti- 
dului*, acuză care îl viza direct pe Luca. 

Cu toate acestea, chiar dacă a fost înlăturat de Comintern din con- 
ducerea partidului, Luca a fost menținut în funcţia de secretar general 


„ Ibidem, f. 44. 

. Robert Levy, op. cit., p. 58. 

- Alina Tudor-Pavelescu (coord.), op. cit., p. 266. 

„ Andi Mihalache, Istorie și practici discursive în România „democrat-popu- 
lară”, Albatros, Bucureşti, 2003, p. 215. 

al sindicatelor. În toamna anului 1930, s-a ocupat de trimiterea de 
delegaţi la Congresul Profinternului de la Moscova, unde urma să 
participe şi el, însă va susține ulterior că, exact înainte de a pleca cu 
delegaţii la congres, „a căzut legătura de trecere peste graniţă, iar la 
Moscova a ajuns numai Abrahâm Bernât. A fost picătura care a umplut 
paharul, conducătorii Profinternului fiind deja nemulțumiți de activi- 
tatea lui Luca. La congres „s-a vorbit că am sabotat plecarea delegați- 
lor cu scopul de a continua lupta fracționistă, concluzie ce s-a tras la 
Congresul Profinternului, pentru care am fost scos din conducerea 
Sindicatelor Unitare, predând munca lui Ábrahám, la intoarcerea lui 
în ţară”!. La începutul lui ianuarie 1931, Bernát a revenit în România, 
iar Luca a încetat pentru moment să mai conducă Sindicatele Unitare. 
Rămas fără funcţia din CGSU, acuzat de fracționism, Luca s-a tre- 
zit izolat de noua conducere a PCdR: „Aproximativ o lună și jumătate 
n-am avut nicio activitate, întrucât partidul a întrerupt legătura cu 
mine”, Atunci a incercat să ia el legătura cu partidul și, prin interme- 
diul lui Imre Aladar, a reușit să aibă o întâlnire cu Eugen lacobovici, 
numit recent membru al Biroului Politic al CC al PCdR. facobovici l-a 
trimis la „munca de jos”, la Buhuşi, dându-i două adrese şi bani şi 
cerându-i să creeze o organizaţie de partid şi una de sindicat în acel 
oraş. Întrucât era privit cu neîncredere, nu i s-a fixat o legătură directă 
cu conducerea partidului, care aştepta să vadă cum se va comporta. 
Era însă tot ceea ce dorea Luca: să fie lăsat să-și dovedească aptitudi- 
nile organizatorice. După două luni, obținând rezultate bune, „mi s-a 
făcut legătura cu partidul”. Mai mult, în martie 1931 a participat - în 
calitate de delegat al Buhușiului - la conferinţa regională a PCdR des- 
făşurată ła Iași, unde a expus și un raport pe linie sindicală. În urma 
directivelor CC al PCdR, „confirmate prin delegatul său la congres”, 
Luca a fost ales secretar al Comitetului Regional PCdR laşi. A suferit 
o nouă arestare, fiind reţinut de Siguranţă la Roman pe 12 iulie 1931, 
dar a fost pus în libertate după mai multe zile de anchetă”. 
Generalizarea nemulțumirii muncitorilor din întreaga țară, ca efect 
al deteriorării situaţiei economice a României, a oferit PCdR şansa de 
a se apropia de această categorie socială, care acum putea fi câştigată 
mai uşor decât în anii anteriori. Iar liderii PCR au apelat din nou la 
Vasile Luca, dorind să profite de experienţa sindicală şi de calitățile 


1. ACNSAS, fond Penal, dosar 148, vol. 4, f. 53. 
2. ACNSAS, fond Penal, dosar 148, voi. 168, f. 199. 

sale organizatorice. În februarie 1932, Luca a fost chemat la Bucureşti 
şi numit din nou secretar general al CGSU. 

În acord cu linia Cominternului în problema sindicală, în martie 
1932, PCdR a înfiinţat la CFR Bucureşti un Comitet Central de Acţiune 
în vederea pregătirii protestelor ceferiștilor, dorind să profite cât mai 
mult de starea generală de nemulțumire existentă în rândul acestei 
largi categorii profesionale, ale cărei venituri fuseseră afectate de criza 
economică și de curbele de sacrificiu. În comitet au fost incluși mai 
mulți lideri sindicali de la atelierele CER din ţară (Ilie Pintilie, Nicu 
Tudor, Emil Popa ș.a.), toţi sub coordonarea organizatorică a lui Gheorghiu- 
Dej, numit secretar al comitetului. Alături de aceştia, pentru a asigura 
conducerea politică a protestelor, în Comitetul Central de Acţiune au 
fost incluși Vasile Luca (ca secretar general al CGSU) şi Gheorghe 
Stoica, născut Moscu Cohn (căruia conducerea PCR ii încredințase 
responsabilitatea activării ceferiştilor)!. Acest organism se va ocupa de 
organizarea acţiunilor revendicative ale ceferiştilor, care au culminat 
cu greva de la Griviţa din 16 februarie 1933. 


Tertipuri juridice 


Imediat după ce s-a descoperit implicarea lui Luca în organizarea pro- 
testelor de la Griviţa, autorităţile au încercat să profite de orice mic 
motiv care ar fi permis trimiterea sa la închisoare. Judecătorii Tribu- 
nalului lași și-au adus aminte că Luca era acuzat de infracţiuni contra 
liniștii publice și de încălcări ale Legii armelor, fapte săvârşite pe 8 iulie 
1931 şi 6 septembrie 1931, astfel încât, pe 7 aprilie 1933, prin Sentința 
nr. 1.148, l-au condamnat la un an de închisoare. În aceeași zi, căpi- 
tanul Tudor Bărdescu, raportor la Cabinetul 8 Instrucție de pe lângă 
Consiliul Permanent de Război al Corpului îl Armată, a emis un man- 
dat de aducere sub escortă a lui Vasile Luca, pentru a-l cerceta în 
legătură cu „rebeliunea de la Griviţa”, pe care l-a reînnoit pe 10 iunie 
1933, după ce l-a trimis în judecată. 


1. Cristina Diac, „Liderul nevăzut. Gheorghe Gheorghiu-Dej și grevele de la 
Griviţa”, în Ştefan Bosomitu, Mihai Burcea (coord.), Spectrele lui Dej. 
Incursiuni în biografia și regimul unui dictator, Polirom, Iaşi, 2012, p. 43. 

Pe 6 iunie 1933, maiorul Bărdescu l-a inclus și pe Luca în lunga 
listă de persoane trimise în judecată pentru provocarea evenimentelor 
de la Griviţa. În Ordonanţa definitivă pe care a redactat-o, Bărdescu 
îi făcea lui Luca următoarea descriere: „Comunist, locuieşte clandestin 
la Cluj şi Oradea Mare. Face parte din Comitetul de Acţiune pe ţară 
înfiinţat în martie 1932, din partea CC al PCdR”. Se specifica şi că era 
membru al CGSU şi că participase la conferințele sindicale ceferiste 
de la Galaţi şi Cluj (ambele din mai 1932), când se decisese intensifi- 
carea protestelor muncitorilor!. Întrucât nu s-a prezentat la proces, 
Consiliul de Război al Corpului II Armată din București l-a condam- 
nat în contumacie, prin Sentința nr. 571/19 august 1933, la 20 de ani 
de muncă silnică. 

Peste doar câteva zile, pe 25 august 1933, avea să fie reţinut în 
București, fiind arestat de comisarul Nicolae Turcu. Un raport al Siguranței 
menţionează că: 


la percheziţia domiciliară efectuată odată cu arestarea comunistului Luca 
Laszlo s-a găsit asupra sa material de propagandă revoluționară, adică 
manifeste, broșuri şi instrucțiuni în limba română şi maghiară, în legă- 
tură cu dispoziţiile Internaționalei Sindicatelor Roșii, prescurtat Profintern, 
care evidenţiau intensificarea activităţii în rândul muncitorimii din România 
pentru provocarea grevei generale”. 


După ce a fost anchetat de Siguranţă, a fost trimis în detenţie pentru 
a-şi executa pedeapsa. 

Din inchisoare, Luca va depune o cerere de rejudecare a procesului, 
motivând că, nefiind prezent în sală, nu a putut să se apere. Autorităţile 
nu s-au grăbit foarte tare cu rejudecarea cauzei, în condiţiile în care 
lucrurile nu erau clare nici cu Sentința nr. 571/19 august 1933, după 
ce s-a acceptat recursul depus de Gheorghiu-Dej, Constantin Doncea, 
Dumitru Petrescu, Gheorghe Vasilichi, Chivu Stoica și alţi trei con- 
damnati. Până la urmă, pe 12 decembrie 1935, Consiliul de Război al 
Corpului îi Armată a emis Sentința nr. 1.054, prin care Vasile Luca a 
fost condamnat la 10 ani de muncă silnică, 5 ani de interdicție şi 300 de 
lei amendă pentru „infracţiuni la legea liniștii publice”, reținându-i-se 
culpabilitatea de a fi fost „agent provocator la grevă și rebeliune în 


1. ACNSAS, fond Documentar, dosar 16.077, vol. 2, ff. 396-397. 
2. ANIC, fond 96, dosar 3695, f. 7. 

ceată armată cu săvârşire de omor”!. Luca primea așadar o pedeapsă 
sensibil apropiată de cea a lui Gheorghiu-Dej, a cărui implicare directă 
în protestele ceferiştilor a fost, totuşi, mai mare. 

De așteptat, Luca va depune recurs la această sentință, care a fost 
judecată după o jumătate de an de Curtea Superioară de Justiţie Militară, 
în următoarea componenţă: preşedinte — general de brigadă Gheorghe 
Iorgulescu; membri - colonel Vasile Chiru, comandor Gheorghe Măicănescu, 
maior Toma Tomiţă, maior Eugen Dumitrescu. Comisar regal a fost 
locotenent-colonelul Ştefan Cerchez. Luca a fost apărat de avocatul 
Marcu Witzman. Prin Decizia nr. 111/17 iunie 1936, instanța a admis 
recursul şi a anulat Sentința nr. 1.054, fără a mai analiza argumentele 
apărării, întrucât a constatat încălcarea unei norme procedurale, şi 
anume refuzul judecătorilor de a citi în întregime Ordonanţa definitivă 
de trimitere în judecată a inculpaţilor din lotul Griviţa, comiţând ast- 
fel „violarea dreptului de apărare”. Documentul era foarte amplu - peste 
300 de pagini —, iar citirea lui ar fi necesitat mai multe zile, iar jude- 
cătorii au considerat că solicitarea apărării este motivată doar de inte- 
resul de a tergiversa procesul și de a găsi pretexte pentru a depune 
diferite incidente de judecată, astfel încât au decis că este suficient dacă 
citesc capitolul referitor la Vasile Luca. Chiar dacă punctul lor de vedere 
era corect, pretenţia apărării neavând alt scop decât cel amintit, hotă- 
rârea lor nu a fost şi legală. Decizia Curţii Superioare de Justiţie Militară 
este ilustrativă în acest sens: 


S-a constatat că acuzatul recurent a cerut să se citească în întregime 
Ordonanţa definitivă, cu atât mai mult cu cât fusese condamnat în con- 
tumacie, fără niciun fel de instrucțiune și era trimis în judecată pentru 
o serie de infracțiuni conexe. Instanţa de fond refuză să citească Ordonanța 
definitivă în întregime ia cererea acuzatului și comite astfel o flagrantă 
violare a actului de apărare. Motivarea respingerii incidentului, pe lângă 
că este nejuridică, prin aceea că consiliul își însușește motivarea în fapt 
şi în drept a comisarului regal, fără a ţine seama de apărarea recurentu- 
lui, dar păcătuieşte total şi sub raportul unei motivări în sensul legii. 
Astfel se afirmă că cererea acuzatului este inoportună și că ar fi făcută 
pentru atmosferă. Ori actul de acuzare este piesa cea mai importantă din 
dosar și lectura ei este un drept al acuzatului [...]. Cum va putea acuza- 
tul să discute raportul când cuprinsul acestuia nu i-a fost adus la cunoş- 
tință prin lectura lui integrală? 


1. Ibidem, f. 2. 

Totuşi, Curtea Superioară nu a dispus punerea în libertate a lui 
Vasile Luca, fiind convinsă de vinovăția acestuia, ci a trimis cazul spre 
rejudecare la Consiliul de Război al Corpului V Armată Brașov. 

Conducerea PCdR, încurajată de acest mic succes, printre foarte 
puţinele din 1936, un an marcat de eșecuri pe linie în numeroase 
proceset, a încercat să grăbească rejudecarea, sperând că poate va reuși 
să obţină cel puţin eliberarea unui lider al partidului. La câteva zile 
după admiterea recursului, Paul Moscovici, în calitate de avocat al lui 
Luca, a depus o cerere prin care solicita „imediata transferare” a aces- 
tuia de la Doftana la Brașov şi trimiterea de urgenţă a dosarelor „pen- 
tru ca să se poată fixa termen de judecată imediat după aducerea sa 
aici”. Moscovici nu uita să menţioneze că „prevenția sa durează din 
1933, ceea ce inseamnă trei ani”. 

În același timp, autoritățile și-au activat o variantă de rezervă pen- 
tru a obţine condamnarea lui Luca, şi anume trimiterea sa în judecată 
pentru deținerea manifestelor şi instrucţiunilor Profinternului desco- 
perite la percheziţia efectuată în momentul arestării sale. Cum în aceste 
materiale existau şi directive privind declanşarea grevei generale, care 
fuseseră găsite asupra lui Luca după evenimentele de la Griviţa, el putea 
fi acuzat că dorea organizarea unei alte greve la nivel național, și de 
această dată tot ca urmare a indicaţiilor primite din străinătate, faptă 
săvârşită în timp ce starea de asediu era încă în vigoare. Pe 30 iunie 1936, 
Direcţia Poliţiei de Siguranţă, prin Ministerul de Interne, i-a trimis o 
adresă ministrului Apărării Naţionale (în subordinea căruia se aflau 
instanţele militare) în care prezenta aceste aspecte şi cerea „să i se 
deschidă o nouă acțiune publică, pentru noi fapte, săvârşite posterior 
rebeliunii de la Atelierele Griviţa”. Până la urmă nu se va da niciodată 
curs acestei solicitări, dar speța ar fi putut fi oricând repusă pe tapet, dacă 
nu s-ar fi obținut condamnarea dorită în procesul aflat în derulare. 


1, Anul 1936 s-a soldat cu condamnări numeroase și grele pentru liderii 
PCdR. Persoanele din lotul Ana Pauker au primit pedepse mari în 
procesul de la Craiova, Petre Constantinescu-laşi a fost condamnat ia 
Chişinău, liderii DRO - într-un proces la Constanţa, 19 uteciști (printre 
care și Nicolae Ceaușescu) au fost condamnaţi la Braşov, 27 de comunişti 
într-un alt proces la Chişinău, la care se adaugă şi condamnarea conducerii 
Blocului Democratic, o altă formaţiune-paravan a PCdR. Vezi Stelian 
Tănase, op. cit., p. 250. 

2. ANIC, fond 96, dosar 3695, f. 14. 

Instanțele militare păreau decise să nu amâne prea mult rejudecarea, 
în condiţiile în care vinovăția lui Luca era reală şi dovedită, permiţând 
cu ușurință condamnarea sa la ani grei de închisoare. Pe 15 iulie 1936, 
Curtea Superioară de Justiţie Militară a înaintat Consiliului de Război 
al Corpului V Armată „dosarul Griviţa” (cele 13 dosare existente atunci 
referitoare la evenimentele de la Griviţa au fost conexate într-un singur 
dosar mare), pentru ca această instanță să poată trece cât mai repede 
la începerea procesului. Chiar înainte de respectiva dată, pe 6 iulie 
1936, Penitenciarului Doftana i s-a solicitat să-l transfere pe acuzat la 
Braşov, „sub pază sigură și riguroasă, pentru a nu mai fi posibilă o 
evadare, dat fiind că numitul este un comunist periculos”. 

Luca nu va ajunge însă la Braşov decât pe 29 august 1936, după ce 
instanţa a adresat mai multe cereri către Penitenciarul Doftana de a-l 
transfera pe deţinut. Însă întârzierea avea să genereze o amânare supli- 
mentară, întrucât între timp, dat fiind faptul că Luca nu a fost adus la 
Braşov pentru a fi judecat, dosarul a fost trimis la Consiliul de Război 
al Corpului H Armată. Respectiva instanţă avea nevoie de el „pentru 
judecarea acuzaților Lucrețiu Pătrășcanu şi alţii, care au fost disjunși 
din procesul rebeliunii de la Atelierele Griviţa”, termenul de judecată! 
fiind 10 septembrie 1936. Este vorba despre un grup de 16 persoane, 
în frunte cu Pătrăşcanu, o parte arestate și anchetate în lotul Griviţa, 
dar care apoi, dat fiind faptul că nu existau probe suficiente care să 
documenteze implicarea lor în evenimentele respective, nu au fost trimise 
în judecată în procesul de la București din vara lui 1933, maiorul Bărdescu 
dispunând punerea lor în libertate și judecarea ulterioară. În timp, 
acestora le-au fost alăturați şi alți lideri ai ceferiștilor arestaţi ulterior, 
cum ar fi Emil Popa, care în 1933 conducea sindicatul de la Atelierele 
CFR Cluj. Procesul acestui grup a început în martie 1936. 

În tot acest timp, Vasile Luca, care aştepta la Braşov începerea pro- 
cesului, era contrariat de faptul că nici măcar nu se stabilise o dată 
concretă în acest sens, ceea ce-i prelungea detenţia preventivă. La mij- 
locul lui octombrie 1936, acesta a înaintat o petiție prin care cerea 
urgentarea judecății. Pe 22 octombrie 1936, generalul C. Manolache, 
la care a ajuns petiția, îi ordona comisarului regal al Consiliului de 
Război al Corpului V Armată să raporteze „cauza pentru care dosarul 
în cauză nu este pus pe rol pentru judecată”, transmiţându-i totodată 
ordinul că „se va accelera judecata în cel mai scurt timp posibil”. Instanţa 


1. Ibidem, f. 20. 

din Braşov a răspuns însă că nici măcar nu apucase să studieze bine 
dosarul, pentru că l-a avut foarte puțin timp la dispoziție (21 de zile). 
Serviciul Justiţiei din MApN a încercat să organizeze cumva situaţia 
şi a ordonat ca procesul lui Luca să înceapă „imediat după judecarea 
procesului avocatului Lucrețiu Pătrășcanu”. Foarte probabil, în stabili- 
rea priorităților s-a ţinut cont de faptul că Luca era deja în închisoare, 
pe când o parte dintre cei din lotul Pătrășcanu se aflau în libertate. 

Procesul Pătrășcanu a fost însă iarăși amânat, multitudinea de avo- 
caţi ai celor în cauză motivând că n-au avut timpul necesar pentru a 
consulta dosarul, dat fiind faptul că acesta fusese la Brașov. Prin urmare, 
instanța din București a retrimis dosarul la Brașov, solicitând însă să-i 
fie înapoiat cât mai repede. 

Profitând de acest prilej, pe 16 noiembrie 1936, Consiliul de Război 
al Corpului V Armată l-a informat pe Luca că a stabilit data de 3 decem- 
brie 1936 pentru începerea procesului său. Cu acest prilej, Luca a decla- 
rat că-i va avea ca avocaţi pe Paul Moscovici şi Iosif Schraier și că va 
cita 75 de martori în apărarea sa. Printre martori regăsim 35 de mun- 
citori de la Griviţa (Vasile Bâgu, Panait Bogăţoiu, Constantin David, 
Ovidiu Şandru etc.), zece muncitori maghiari din Braşov, mai mulţi 
comuniști aflați în detenţie (Ana Pauker, Gheorghiu-Dej, Chivu Stoica, 
Emil Popa, Dimităr Ganev), ceferiști de la alte ateliere din ţară (Timișoara, 
Turnu Severin, Cernăuţi, Chişinău), precum şi oameni politici, în gene- 
ral cu vederi de stânga, dar nu exclusiv (Lothar Rădăceanu, Eduard 
Mirto, Nicolae Lupu, Grigore Iunian, Iuliu Maniu, Petre Pandrea, Matei 
Socor, Scarlat Callimachi). În schimb, acuzarea avea un singur martor: 
comisarul-şef de Siguranţă Nicolae Turcu, cu care Luca se va reîntâlni 
ulterior în anchetele Securităţii. 

Prima şedinţă, din 3 decembrie 1936, s-a încheiat rapid. Apărarea, 
reprezentată de Schraier, A.C. Velter şi Cristian Gheorghiu, a solicitat 
amânarea cauzei pe motiv că s-au prezentat doar 16 martori ai apărării 
şi nu a avut timpul necesar studierii dosarului, iar instanța s-a declarat 
de acord cu cererea. Totuși, este de reținut că unul dintre martorii 
prezenţi a fost Ana Pauker, adusă de la Penitenciarul Corecţional Văcărești, 
care a folosit acest prilej pentru a lua legătura cu PCdR prin intermediul 
lui Alexandru Sahia, care, se pare, a obţinut permisiunea gardianului 
ce o escorta de a o transporta cu un taxi la penitenciar la înapoiere!. 


1. Stelian Tănase, op. cit., p. 227. 

Peste numai câteva zile, pe 12 decembrie 1936, ca şi cum nu avo- 
cații săi ar fi solicitat prelungirea procesului, Vasile Luca a înaintat un 
memoriu prin care cerea să fie pus în libertate, pe motiv că „arestul 
preventiv s-a prelungit extrem de mult” (la acea dată era de 3 ani şi 
4 luni). El amintea şi casarea sentinţei anterioare, care se dovedise a 
fi „o eroare judiciară”. Drept „garanţie” că se va prezenta la proces, el 
declara că era direct interesat să o facă, întrucât „situaţia mea juridică 
în acest proces merge înspre limpezire în folosul meu, așa că nu aș 
mai avea niciun interes de a mă sustrage de la interesul legal al jude- 
cării procesului”. El susținea şi că nu a avut nicio legătură cu greva de 
la Griviţa, fiind angrenat doar în CGSU: 


În timpul evenimentelor de la Griviţa am activat în mișcarea muncito- 
rească din Timişoara, organizație perfect legală, cum de altfel reiese şi 
din actul de acuzare, neavând nimic comun cu provocarea rebeliunii de 
la Griviţa. 


Un alt argument invocat era și starea sa precară de sănătate: „Sunt 
bolnav de apendicită, iar dacă nu-mi voi face operație cât mai grabnică 
viaţa îmi este periclitată”. Cererea i-a fost însă respinsă, autoritățile 
bănuind că, imediat ce va fi pus în libertate, Luca va dispărea din ţară 
şi va fugi în URSS. 


Un nou termen 


Între timp s-a fixat un nou termen pentru proces: 27 ianuarie 1937. 
Pe 5 ianuarie 1937, Luca a declarat instanţei că va fi apărat de Schraier, 
Gheorghiu şi Radu Olteanu şi a cerut cinci noi martori, printre care 
Ilie Pintilie şi Carol Wexler, La termenul stabilit, apărarea a depus toate 
eforturile pentru a obține o nouă amânare. Luca a anunţat că renunță 
la avocatul Radu Olteanu și a cerut să fie apărat de Paul Moscovici. 
Avocaţii au invocat iarăși lipsa mai multor martori ai apărării (printre 
care Gheorghiu-Dej, Chivu, Bogăţoiu şi Mirto) şi au solicitat din nou 
amânarea judecății. Foarte probabil că schimbarea de optică a apărării, 
care până atunci ceruse judecarea cât mai rapidă, a fost determinată 
de pedepsele grele primite de comunişti în 1936, la nivelul conducerii 


1. ANIC, fond 96, dosar 3695, f. 184. 

PCdR conştientizându-se că o sentinţă rapidă nu putea aduce decât o 
condamnare mare. Instanța a respins însă cererea de amânare, argumen- 
tând că procesul va dura mai mult timp, perioadă în care martorii lipsă 
puteau fi aduşi. PCdR a recurs atunci la o altă metodă, cerându-le 
martorilor prezenţi să părăsească procesul înainte de a fi audiaţi. Astfel, 
deşi se aflau în sală în ziua deschiderii procesului, la apelul din 
1 februarie, când trebuiau să depună mărturie, s-a constatat lipsa lui 
Vasile Bâgu, Ovidiu Şandru, Constantin David şi a încă vreo şase-șapte 
ceferişti. Imediat, apărarea a depus o nouă solicitare de amânare a 
judecății. Acuzarea a intervenit însă rapid și a denunțat întreaga tactică 
a apărării, al cărei scop era exclusiv acela de a obţine un nou termen 
de judecată: la citarea lui Gheorghiu-Dej şi Chivu Stoica s-au indicat 
alte adrese, ceea ce a făcut imposibilă prezența lor la timp; a propus 
martori la care, după ce au fost aduşi, unii chiar din închisori (Wexler), 
a renunțat fără ca măcar să fie audiaţi etc. Intenţia apărării de a bloca 
dezbaterile fiind evidentă, instanța a respins solicitarea de amânare și 
procesul a continuat. 

Precum în procesul precedent, Luca a fost acuzat că în perioada 
4-14 februarie 1933 


a intrat în legătură cu agenții asociaţiei Internaționalei a [II-a comunistă 
din Uniunea Sovietică, devenind cu bună ştiinţă membru al acestei aso- 
ciaţii, în scopul de a primi - şi chiar a primit - instrucţiuni și ajutoare 
băneşti pentru pregătirea revoluției comuniste în România, cu început 
de acţionare la Atelierele CFR Griviţa, 


fapta fiind comisă în timp ce era declarată starea de asediu. Judecătorii 
i-au acordat circumstanţe atenuante, dar, prin Sentința nr. 9/4 februa- 
rie 1937, l-au condamnat la 8 ani de muncă silnică, 5 ani de interdic- 
ție corecțională şi 20.000 de lei amendă. Luca a declarat imediat recurs 
la Curtea Militară de Casare și Justiţie. Pe 25 iunie 1937, prin Decizia 
nr. 25, instanța a constatat existenţa unui nou viciu procedural, astfel 
încât a fost nevoită să admită recursul și să caseze Sentința nr. 9. Mai 
exact, Luca - doar „provocator” al evenimentelor - nu putea fi con- 
damnat la muncă silnică, pedeapsă pe care o puteau primi numai făp- 
tuitorii. Curtea Militară de Casare şi Justiție considera însă că Luca 
era vinovat de cele imputate și a dispus rejudecarea cazului „cu men- 
ţinerea culpabilităţii”. Astfel, dosarul a fost retrimis Consiliului de 
Război al Corpului V Armată, dar numai „spre a face justa aplicare a 
pedepsei”. 

Însă înainte ca dosarul, compus acum din 14 volume, să se întoarcă 
la Braşov şi procesul să fie iarăşi reluat, acesta a poposit din nou la 
Bucureşti, la procesul Pătrășcanu. Între timp, Luca şi-a încercat din 
nou șansa și, pe 24 iulie 1937, a depus o nouă cerere de a fi judecat în 
libertate, solicitare reiterată pe 8 septembrie 1937. Însă acum vinovă- 
ţia sa era constatată și juridic, așa că nu avea nicio şansă ca cererile să 
îi fie aprobate. 

Pe 4 august 1937, dosarul Griviţa a ajuns la Braşov, după ce Serviciul 
Justiţiei din cadrul MApN a ordonat Consiliului de Război al Corpului 
II Armată să dispună amânarea procesului Pătrășcanu, „în interesul 
bunei administrări a justiției”!. Se spera că procesul lui Luca, unde era 
vorba doar de aplicarea corectă a pedepsei, şi nu de stabilirea vinovă- 
ției, aceasta fiind deja certificată, nu putea dura prea mult. 

Însă, în mod neașteptat, rejudecarea a fost tergiversată până în pri- 
măvara anului 1938, instanța militară fiind probabil descumpănită de 
noul eșec. În tot acest timp, Vasile Luca a depus cereri repetate de a fi 
pus în libertate provizorie, ele fiind respinse de Consiliul de Război al 
Corpului V Armată pe 27 octombrie 1937 și 24 noiembrie 19372. În 
paralel, instanţa din București a solicitat în repetate rânduri dosarul 
pentru a putea judeca procesul Pătrășcanu, arătând că au trecut mai 
multe termene fixate în care procesul nu s-a putut judeca în lipsa 
dosarului. 

Al treilea proces a început abia pe 16 martie 1938. Luca a fost 
apărat de Velter și Maurer. Prin Sentința nr. 164, el a fost condamnat 
de Tribunalul Militar al Corpului V Armată - completul fiind condus 
de colonelul Gheorghe Ursache - la 8 ani de temniță grea, 5 ani de 
interdicție şi 20.000 de lei amendă. 

Şi de această dată Luca a declarat recurs. Acesta a fost dezbătut de 
Curtea Militară de Casare și Justiţie pe 22 iunie 1938, Nici măcar nu s-a 
ajuns la analizarea motivelor invocate de apărare. Instanţa a constatat 
din nou existența mai multor vicii de procedură. În textul sentinței nu 
erau indicate nicăieri etatea, profesia și domiciliul celui condamnat, 
astfel încât instanţa nu putea dovedi că persoana condamnată era una 
şi aceeași cu cea acuzată. Mai mult, în sentinţă nu erau stipulate legile 
în baza cărora Luca a fost condamnat. Prin Decizia nr. 294, şi Sentința 
nr. 164 a fost casată, dosarul fiind trimis spre o nouă rejudecare, de 
data aceasta la o altă instanţă (Tribunalul Militar al Diviziei 21 Infanterie 


1. ANIC, fond 96, dosar 6578, partea a Il-a, f. 541. 
2. ANIC, fond 96, dosar 3695, ff. 347, 350. 

Galaţi), judecătorii militari din Braşov dovedindu-se incapabili să emită 
o hotărâre legală. De reținut e faptul că şi de această dată a fost menţi- 
nută culpabilitatea, rămânând aşadar de decis doar pedeapsa pe care 
urma să o primească Vasile Luca. 

Tribunalul Militar al Diviziei 21 Infanterie a început procedurile 
de judecată pe 3 septembrie 1938, bineînţeles, cu de acum clasica soli- 
citare de a remite dosarul adresată Corpului II Armată, care încă se 
chinuia să judece procesul grupului Pătrășcanu. Ilustrativ pentru mani- 
era în care se judeca și procesul Pătrăşcanu este faptul că, la termenul 
din 12 septembrie 1938, instanţa a avut surpriza de a se afla aproape 
singură în sală, întrucât nu s-a prezentat niciunul dintre acuzaţii aflați 
în libertate. 

Conducerea instanţelor militare era însă decisă să nu mai tolereze 
niciun fel de întârziere în cazul procesului lui Vasile Luca, care risca 
să facă de rușine întregul corp judecătoresc militar. Pe 14 septembrie 
1938 a fost emis un ordin în care se arăta că „trebuie rejudecat urgent”, 
avându-se în vedere şi detenția preventivă foarte lungă în care se afla 
Luca (de peste cinci ani!)!. Tribunalul Militar al Diviziei 21 Infanterie, 
constituit într-un complet condus de colonelul Constantin Manoliu, 
s-a mișcat în consecinţă și, pe 6 octombrie 1938, a pronunţat Sentința 
nr. 1,177, prin care Vasile Luca era condamnat la 5 ani şi 6 luni de 
temniță grea şi 5 ani de degradare civică. 

Încă o dată Luca a făcut recurs, fiind probabil convins că și acesta 
va fi admis. Pe 22 noiembrie 1938 el şi-a retras însă recursul, realizând 
că până la judecarea acestuia va mai avea foarte puţin de executat din 
pedeapsă, astfel încât nu avea niciun rost să rişte să primească o con- 
damnare majorată. Prin Decizia nr. 727/21 decembrie 1938, Curtea 
Militară de Casare şi Justiție a admis cererea lui Luca de a-și retrage 
recursul, sentința rămânând astfel definitivă. 

Totuşi, speranţa că va fi pus în scurt timp în libertate i-a fost ame- 
ninţată de ştirea primită de la conducerea Penitenciarului Doftana, 
care i-a reamintit că mai avea de executat și pedeapsa de un an pro- 
nunţată în aprilie 1933 de Consiliul de Război Iaşi. Luca şi-a mobilizat 
de urgenţă avocaţii şi, pe 28 februarie 1939, a inaintat o cerere de 
contopire a pedepsei de un an în cea de 5 ani și 6 luni. Şi această 
solicitare a fost dezbătută de Tribunalul Militar al Diviziei 21 Infanterie, 
care a judecat-o cu rapiditate şi a admis-o pe 31 martie 1939, după ce 
procurorul militar și-a exprimat acordul. 


1. ANIC, fond 96, dosar 6578, partea a II-a, f. 569. 

Luca - liber, la Moscova și al doilea om în partid 


Eliberat din detenţie în aprilie 1939, Vasile Luca a ajuns în libertate 
direct în postura de viceconducător al partidului. Aflat oricum într-o 
penurie acută de lideri, care fie erau în detenție, fie luptau în Spania, 
fie fuseseră executaţi la Moscova, PCR trecea chiar atunci printr-un 
vid de putere, întrucât cu câteva zile înainte decedase secretarul gene- 
ral al partidului, Bela Brainer. Postul de conducător de facto al PCdR, 
până ce urma să obțină agrearea Cominternului, era deținut de nimeni 
altul decât Ștefan Foriş, vechiul protector al lui Luca. Iar Luca era „al 
doilea în ierarhie, după cum descrie Constantin Pârvulescu situația 
găsită de el în septembrie 1939, când a fost eliberat din detenție’. 

Iar perspectivele lui Luca se arătau a fi chiar mai promițătoare decât atât, 
întrucât se pare că liderii de la Comintern îl preferau şi de această dată în 
detrimentul lui Foriș. În primăvara lui 1940, Luca a fost chemat la Moscova, 
sovieticii dorind atât să constate personal în ce măsură se puteau baza pe 
el dacă îl numeau în fruntea PCdR (cu siguranţă că implicarea sa în lupta 
fracţionistă din 1928-1930 nu fusese uitată), cât şi să îi dea instrucți- 
unile aferente în eventualitatea în care ar fi corespuns așteptărilor. 

Vasile Luca va ajunge însă prea târziu în URSS, întrucât tentativa 
sa de a trece graniţa a eşuat în urma denunţului lui Nicu Tudor (mem- 
bru al Secretariatului CC al PCdR), care fusese recrutat de Siguranță 
încă din 1933, în timpul anchetei lotului Griviţa. Conform declarațiilor 
pe care Luca le-a dat la Siguranţa din Cernăuţi în timpul cercetărilor 
care au urmat arestării, el și Ștrul Zighelboim (membru al Secretariatului 
CC al PCdR, recent eliberat din detenţie, chemat şi el în URSS pentru 
a primi instrucțiuni referitoare la activitatea viitoare) au plecat din 
București în ziua de 2 aprilie 1940. Au ajuns în gara din Cernăuţi a 
doua zi, unde erau așteptați de Dumitru Rusnac, un comunist local, 
responsabil cu asigurarea canalului ilegal de trecere în şi din URSS. 
Chiar în acea noapte cei trei au pornit spre frontieră, dar grănicerii 
din Regimentul 16 Dorobanţi al Diviziei 8 Infanterie, avizaţi de Siguranță 
în urma denunțului lui Nicu Tudor, i-au aşteptat şi i-au arestat în 
dimineaţa zilei de 4 aprilie 1940. Zighelboim a incercat să-i mituiască 
pe soldați, oferindu-le 2.000 de lei, dar aceștia au refuzat, având ordine 
clare să îi aresteze?. 


1. ACNSAS, fond Documentar, dosar 19, vol. 14, f. 66. 
2. ANIC, fond 96, dosar 3696, f. 1. 

În declaraţiile sale, Luca va susține că dorea să fugă din țară din cauza 
pedepselor privative de libertate primite în trecut, chiar dacă acestea erau 
deja ispășite: „Nu aveam linişte din cauza acestei condamnări, fapt ce 
m-a făcut să trec frontiera. Am ales frontiera de răsărit, crezând că mai 
bine va fi traiul în acea parte”. Zighelboim îşi va motiva gestul prin lipsa 
unui loc de muncă în București, fiind evreu, ceea ce l-a făcut să opteze 
pentru URSS, unde ar fi putut găsi de lucru. Ambii vor susţine că nu 
îl cunoşteau pe Rusnac și că l-au interpelat întâmplător, văzându-l localnic 
şi oferindu-i 2.000 lei pentru a-i trece granița. Siguranţa din Cernăuţi 
știa însă foarte bine cine era Rusnac („curierul PCdR pentru efectuarea 
trecerilor clandestine pe frontieră în Rusia Sovietică”), el aflându-se deja 
în curs de judecare la Tribunalul Storojineţ pentru activitate comunistă. 

Lucrurile fiind foarte clare, pe 6 aprilie 1940 Divizia 8 i-a trimis în 
judecată pe cei trei, înaintându-i Tribunalului Militar Cernăuţi. Acuzaţia 
adusă lui Luca şi lui Zighelboim era de „incercare de trecere fraudu- 
loasă a frontierei”, pentru Rusnac reținându-se „complicitate la încer- 
care de trecere frauduloasă a frontierei” Solicitată să ofere date privindu-i 
pe cei trei, DGP arăta că Luca şi Zighelboim sunt „membri marcanţi în 
conducerea centrală a PCdR”, precizând că aceștia doreau să treacă în URSS 


pentru a ilua contact cu conducătorii Internaționalei a III-a din Moscova, 
spre a primi directive în legătură cu activitatea PCdR faţă de situaţia 
politică internă şi internaţională!, 


Procesul nu a avut istoric, judecându-se extrem de rapid. Tribunalul 
Militar al Diviziei 8 Infanterie? a emis, pe 22 aprilie 1940, Sentința 
nr. 797, prin care toți trei acuzaţii au fost condamnaţi la 8 luni de 
închisoare corecţională?. Nu vor executa însă decât câteva luni din 
pedeapsă, întrucât nu au fost mutaţi din închisoarea din Cernăuţi, fiind 
eliberaţi de armatele sovietice în momentul cedării Bucovinei. 

Pus în libertate, lui Luca i s-a acordat cetățenia sovietică, iar în 1941 
a fost ales deputat în Sovietul Suprem al Ucrainei“. Va fi încadrat în 


. Ibidem, f. 18. 

2. Componența completului: preşedinte - locotenent-colonel Gheorghe Cristescu, 
membri - căpitan Victor Dobrogeanu, căpitan Gheorghe Stănculescu, căpitan 
Maximilian Gavrilescu. 

3. ANIC, fond 96, dosar 3696, f. 21. 

4. Florica Dobre (coord.), Membrii CC al PCR. 1945-1989. Dicţionar, studiu 

introductiv de Nicoleta lonescu-Gură, Editura Enciclopedică, Bucureşti, 

2004, p. 365, 

Armata Roşie, ca ofițer în Direcţia Politică, pe frontul de sud. În pri- 
măvara lui 1943, după victoria de la Stalingrad și preluarea ofensivei 
de către sovietici, Luca va fi chemat la Moscova pentru a primi sarcini 
mult mai importante. Stalin pregătea deja echipa pe care dorea să o 
instaleze la conducere în eventualitatea în care trupele sale ar fi ajuns 
în România. Apoi, era nevoie de oameni cu experienţă politică pentru 
atragerea de partea bolşevicilor a zecilor de mii de ofiţeri şi soldaţi 
români luaţi prizonieri la Stalingrad și în luptele ulterioare. 

Ajuns la Moscova, Luca va fi cooptat destul de repede în conduce- 
rea comuniștilor români din URSS, devenind al doilea om - după Ana 
Pauker - în ierarhia acestora. Din nou, a fost avantajat de faptul că era 
muncitor, o categorie socială care era obligatoriu să fie reprezentată la 
vârful partidului. Cu toate că acum erau mai mulți muncitori români 
în URSS, unii chiar cu notorietate în ţară şi în străinătate (precum 
Constantin Doncea sau Dumitru Petrescu-Griviţa), Luca era singurul 
care depusese o activitate atât de susținută în favoarea PCdR, el acti- 
vând deja de peste 20 de ani în mişcarea comunistă. În plus, Ana 
Pauker, chiar dacă nu îl agrea în mod deosebit ca persoană, avea o 
mare nevoie de calităţile sale organizatorice pentru constituirea uni- 
tăților militare procomuniste formate din soldații armatei române luaţi 
prizonieri de sovietici, aceasta fiind principala responsabilitate de care 
a răspuns Vasile Luca în URSS. La întoarcerea în România, în toamna 
lui 1944, primele sarcini ale lui Luca au fost de natură organizatorică, 
acesta răspunzând de transformarea PCR dintr-o formaţiune minus- 
culă într-un partid de masă. 


Condamnat de ai săi 


Trauma abandonării sale în orfelinat de către familie din cauza sărăciei, 
bătăile îndurate în copilărie, sărăcia prin care a trecut, anchetele Siguranţei 
şi anii de detenţie îşi vor pune amprenta asupra personalității lui Vasile 
Luca (oricum, destul de impulsivă), care nu le va uita niciodată. După 
1945, aflat la vârful regimului comunist, Luca va da frâu liber resen- 
timentelor sale față de fosta clasă conducătoare, politică și economică 
din România. Lectura stenogramelor şedinţelor Biroului Politic și 
ale Secretariatului CC al PCR din perioada 1945-1952 relevă nenumă- 
ratele indicaţii pe care acesta le-a dat organelor de represiune privind 

trecerea la măsuri dure contra oricăror opozanți reali, potențiali sau 
imaginari ai regimului. Chiar la câteva zile după ce PCR a preluat 
puterea, pe 10 martie 1945, el va face o declaraţie edificatoare: „Mai 
bine arestăm zece nevinovați, decât să scăpăm un bandit”! Țintele sale 
vor fi indistincte: partidele istorice?, foştii reprezentanţi ai administra- 
tiei („toţi cei epuraţi trebuie adunaţi și băgaţi în lagăr”), foştii ofițeri 
(„trebuie puşi la muncă forțată’), țăranii care se împotriveau colecti- 
vizării“ şi cotelor obligatorii, ţăranii înstăriți (chiaburii)” etc. Indicaţiile 
sale erau de a se lua măsuri represive cât mai dure: „trebuie lovit cu 
măciuca”, „trebuie luate măsuri drastice şi nu judecat sentimental”, 
„Miliția să lovească fără milă”, „judecata să fie făcută foarte aspru”. 
Opiniile exprimate de Vasile Luca erau cu mult mai violente decât cele 
ale celorlalți membri ai conducerii PCR. 

Roata istoriei, care i-a oferit șansa nesperată de a se răzbuna, îi va 
juca însă o festă - pesemne meritată, în opinia noastră. 

În 1952, Vasile Luca va fi arestat chiar de foştii săi tovarăși cu care 
a organizat protestele de la Griviţa (Gheorghiu-Dej, Chivu Stoica, 
Gheorghe Stoica). Va cunoaşte din plin duritatea anchetelor Securităţii, 
fiind tratat exact aşa cum el ceruse în anii anteriori să se procedeze. 
Luca va petrece 11 ani în temniţele comuniste, sensibil mai mult decât 
a fost închis sub „regimul burghezo-moșieresc”, trecând peste faptul 
că și regimul de detenţie a fost cu totul diferit. 

A decedat la 27 iulie 1963, în Penitenciarul Aiud, bolnav şi uitat de 
foştii săi colegi din partid. 


1. Radu Ciuceanu, Corneliu Mihail Lungu (coord.), Florin Constantiniu (res- 
ponsabil de volum), Sever Catalan, Stenogramele şedinţelor conducerii PCR: 
23 septembrie 1944 - 26 martie 1945, Institutul Naţional pentru Studiul 
Totalitarismului, Arhivele Naţionale ale României, Bucureşti, 2003, p. 346. 

2. Şedinţa Biroului Politic din 26 iulie 1946: „Nu trebuie uitat scopul: com- 
promiterea şi distrugerea partidelor istorice”, în Claudiu Secaşiu, „Noaptea 
demnitarilor. Contribuţii privind distrugerea elitei politice româneşti”, 
Analele Sighet, vol. VI, 1998, p. 896. 

3. Stenogramele şedinţelor Biroului Politic și ale Secretariatului Comitetului 
Central al PMR, vol, III: 1950-1951, studiu introductiv de Ioan Scurtu, 
Arhivele Naţionale ale României, București, 2004, p. 188. 

4. Ibidem, p. 120. 

5. „Trebuie ridicaţi 5-6 din fiecare sat, elemente chiabure, şi lovite ca să simtă. 
Trebuie ridicat totul, dat în judecată, condamnat [...] asemenea chiaburi 
trebuie lichidați” Ibidem, p. 458. 

Petre Constantinescu-laşi: profesor (de istorie), 
stalinist (din convingere), abonat (la trenuri 
europene). De la propagandistul guvernului Groza 
la pensionarul regimului Ceaușescu 


Adrian Cioroianu 


În ziua de 4 decembrie 1934, un deţinut de la închisoarea militară 
din Chișinău îi adresa o scrisoare de protest prim-ministrului României 
din acea vreme, Gheorghe Tătărescu’. La prima vedere, scrisoarea vor- 
bea despre un abuz: cel arestat era profesor universitar la Facultatea 
de Teologie din Chișinău, iar deținerea sa părea a fi o confuzie pro- 
vocată de dificultatea inerentă a luptei regimului regelui Carol al Il-lea 
impotriva organizaţiilor comuniste (sau camuflat comuniste) ce activau 
în ţară?, deşi partidul comunist ca atare se afla în ilegalitate după 1924. 


Sub imperiul legilor 


Existase doar o verificare la domiciliu, în seara de 25 noiembrie 1934, 
ocazie cu care la locuinţa profesorului fuseseră găsite mai multe mate- 
riale ce atestau apartenenţa universitarului la aşa-numitul „Comitet 
Naţional Antifascist” din România, organizaţie de stânga al cărei obiec- 
tiv principal (şi declarat) era combaterea ideilor şi acţiunilor extremei 
drepte românești şi europene, în plin avânt în acei ani. 


. ANIC, fond 53, dosar C-156, vol. 1, ff. 30-31. 
2. Pentru o privire de ansamblu asupra activităţii comuniștilor în România 
interbelică, vezi Adrian Cioroianu, Pe umerii lui Marx. O introducere în 
istoria comunismului românesc, Curtea Veche, Bucureşti, 2007. 

„Materialul ce s-a putut găsi la mine [...] nu este de asemenea natură 
a justifica culpa [sic!] de «pregătirea revoluţiei comuniste» de care sunt 
învinuit”, spunea deținutul în documentul destinat premierului. Mai 
mult, el asigura în continuare că „activitatea mea întreagă în ţară s-a 
desfăşurat sub imperiul legilor [s.m., A.C.], public şi suferind rigorile 
dispoziţiilor excepționale pe care toate guvernele le-au impus țării”. E 
interesant cum, chiar din acest al doilea paragraf al scrisorii, deţinu- 
tul - prevenitor — dorea să nege orice legătură între activitatea lui şi 
celulele comuniste din România. El spune: „Iar legăturile mele cu stră- 
inătatea privesc numai ideile şi mişcarea antifascistă, care nu-i totuna 
cu mişcarea comunistă [s.m., A.C.], cum de atâtea ori am arătat-o în 
presă și în comunicatele noastre”!. 

În consecință, considerându-se arestat printr-un abuz, deţinutul 
anunţa că a intrat de şapte zile în greva foamei, pe care „o suport şi o 
voi continua până la complecta mea eliberare sau până la desnodă- 
mântul final” Semn al fermităţii sale, el mărturisea un crez: mai curând 
accepta moartea decât nedreptatea, pentru că „umilirea și-ngrădirea 
fiinţei mele morale este mai presus de-o existenţă fizică”. Iar scrisoarea 
se încheia astfel: 


În faţa acestei situaţii, cu perfectă luciditate vă declar că voi menţine 
hotărârea luată din primul moment al arestării mele, deoarece mă simt 
nevinovat şi vă rog să dispuneţi eliberarea mea, cât timp mă mai pot 
folosi de ea. 


Cel care semna această scrisoare din decembrie 1934 aşadar era 
Petre Constantinescu-lași, profesor universitar la Catedra de istorie a 
artei creştine a Facultăţii de Teologie din Chişinău? şi, totodată, o mai 
veche (şi verificată strâns) cunoştinţă a Siguranţei române din epocă. 
În acel an 1934, profesorul nu era nici la prima arestare şi nici la prima 
grevă a foamei. De aproape 15 ani, de când încă era profesor de isto- 
rie la un liceu de provincie moldavă, era cunoscut - și fișat — ca fiind 
„sub influența bolşevismului rusesc”. Totuşi, profesorul nega această 
asimilare forțată cu pericolul comunist, din moment ce singura luptă 
pe care o recunoștea deschis era cea pe care o ducea, de mult, pentru 
binele celor mulți şi „împotriva fascismului”. 


1. Adică ale Comitetului Național Antifascist. 
2. În virtutea organizării învățământului superior românesc din acea peri- 
oadă, Facultatea de Teologie de la Chișinău ţinea de Universitatea din Iași. 

Rescrierea trecutului 


Peste 20 de ani de la cererea-protest formulată mai sus, Petre Constantinescu- 
Iaşi revenea masiv asupra propriei biografii. Este drept că între timp 
multe lucruri se schimbaseră. 

Ramura românească a partidului comunist internaţional, ilegală şi 
relativ anemică în 1934, se afla in 1954 la conducerea țării, sub numele 
„Partidul Muncitoresc Român” (din februarie 1948'). După anul de 
răspântie politică 1944, Petre Constantinescu-laşi îndeplinise ~ cum 
se va vedea în continuare ~ mai multe sarcini de partid, ca unul ce se 
afla în elita extinsă a partidului. 

Aflat în apropierea vârstei de pensionare, fostul profesor de altădată 
devenea tot mai preocupat de vechimea sa în partid, care inițial se 
stabilise a fi din anul 1934, pentru ca apoi să fie acceptat anul 1933. 
Dar Petre Constantinescu-laşi nu a fost mulţumit cu această soluție. 
Într-o serie de memorii înaintate Secretariatului CC al PMR și Comisiei 
Controlului de Partid (precum cel din octombrie 19542), el cerea ca 
vechimea în partid să i se recunoască încă din 1920! După cum se 
poate constata, cererea sa era cel puţin bizară, dat fiind că anul naşterii 
partidului comunist autohton, ca atare, era considerat 1921. 

Totuși, Constantinescu-laşi susținea că încă din 1920, pe când era 
profesor de istorie la Iaşi şi totodată membru (de doi ani) al PSD, luase 
legătura cu „grupul comunist din PSD, condus de Tcacenco”?, iar mai 
apoi, la congresul de constituire a PCR din mai 1921, fusese desemnat 
raportor într-una dintre zilele congresului şi prezentase poziţia parti- 
dului în problemele presei și propagandei. Mai mult, Constantinescu-laşi 
spunea că între 1921 și 1924, pe când era profesor la Bârlad, fusese 


1. În urma fuziunii forţate cu Partidul Socialist Român, cu rădăcini din 1893. 

2. ANIC, colecția Dosare de partid ale membrilor de partid cu stagiu în 
ilegalitate care au încetat din viață (în continuare colecţia 53), dosar C-156, 
vol. 1, ff. 8-11. 

3. Cel mai probabil este vorba despre Pavel 'Tcacenco (1901-1926), fost social- 
democrat din Basarabia, devenit comunist, considerat fondator al mişcă- 
rii de comsomoliști la stânga Prutului, condamnat la inchisoare în România 
în lipsă, iar mai apoi prins de poliția română la Chişinău şi împușcat în 
1926. Propaganda comunistă sovietică din RSS Moldovenească l-a 
considerat pe Tcacenco unul dintre eroii timpurii ai mișcării, iar numele 
său l-au purtat un cinematograf și o stradă din Chişinău. 

conducătorul de facto al secției locale a partidului comunist, după care, 
partidul fiind trecut în ilegalitate, primise sarcina de a activa camuflat 
în organizaţiile de masă în care partidul avea să se ascundă. 

Totuși, în aprilie 1956, CCP, după ce a reanalizat activitatea lui 
Constantinescu-laşi, ajungea la concluzia că cererile sale de vechime 
sunt neîntemeiate, din moment ce acesta nu a mai activat în nicio 
organizaţie de partid după 1924, deși i se recunoșteau „munci de răs- 
pundere pe linia organizaţiilor de masă”!. La fel, comisia de partid 
stabilea că din 1926 (când Constantinescu-Iași devenise profesor uni- 
versitar la Chişinău) el „n-a mai avut legătură organizată cu partidul 
până în anul 1933, când a început să activeze în partid în mod orga- 
nizat”. În aceste condiţii, CCP stabilea în şedinţa sa din 15 februarie 
1956 ca fostului profesor să i se mențină vechimea în partid din 1933, 
„dată când a luat legătură cu partidul şi a activat în mod organizat”. 

Dar Petre Constantinescu-lași nu s-a resemnat. În deceniul urmă- 
tor, a persistat cu memoriile sale şi, într-un final, ceea ce nu îi reușise 
în timpul vieţii lui Gheorghe Gheorghiu-Dej i se va împlini în primele 
luni de la venirea în fruntea PMR/PCR a lui Nicolae Ceaușescu. 

În primăvara anului 1965, un alt raport al CCP ajungea la o con- 
cluzie total diferită, dar conformă cu doleanţele fostului ilegalist. Astfel, 
raportul dedicat lui Constantinescu-lași spunea că respectivul 


este unul dintre vechii militanţi ai mișcării muncitoreşti din țara noastră 
şi tot timpul a activat sub îndrumarea partidului, ducând la îndeplinire 
sarcinile încredințate. [...] Considerăm că cererea sa este îndreptățită și 
propunem Biroului Politic al CC al PMR să-i stabilească stadiul în par- 
tid din 19212. 


Ulterior, o notă atașată documentului preciza că Biroul Politic al 
CC al PMR, prin hotărârea nr. 910/V 1-4 din 29 mai 1965, a aprobat această 
modificare a vechimii, iar Petre Constantinescu-lași devenea un vete- 
ran-ilegalist de partid cu acte în regulă, ca membru încă din 1921. 


1. ANIC, colecţia 53, dosar C-156, vol. 1, ff. 5-7. 
2. Ibidem, f. 2. 

Mărturii contradictorii 


Am început analiza dosarului Petre Constantinescu-lași cu aceste trei 
momente diferite tocmai pentru a reliefa mărturiile total contradicto- 
rii pe care ilegalistul le dădea la extremităţile temporale ale acestei 
perioade de 20 de ani. În 1934, el declara solemn că activitatea sa era 
una socialistă („sub imperiul legilor”), şi nicidecum comunistă. În 1954 
(şi în anii următori), el se revendica a fi comunist încă din primele 
zile ale partidului. Cele două mărturii neputând fi adevărate simultan, 
este clar că Petre Constantinescu-laşi mistificase realitatea măcar în 
una dintre ele. 

De fapt, autorităţile - şi cu atât mai puţin ministrul de Interne din 
1934 — nu fuseseră deloc impresionate de scrisoarea sa. Cum se va vedea 
în continuare, arestării din 1934 îi urmaseră un proces şi o condamnare 
la închisoare - amândouă sub acuzația de activitate comunistă. Când 
spunea, în 1934, că se simţea nevinovat, Petre Constantinescu-laşi 
făcea mai curând o demonstraţie de retorică decât una de inocenţă 
politică. 

Dar la fel de posibil este ca şi cererile din 1954 să fi fost la fel de 
departe de adevăr, La începutul anilor 1930, în situația delicată în care 
se afla partidul comunist atunci, se prea poate ca lui Constantinescu-laşi 
însuși să îi fi fost neclar cât de comunist mai este - sau dacă mai este. 
În aceste condiţii, cererile sale de reabilitare a vechimii din anii 1950 
pot fi la fel de mistificatoare. Dat fiind că între timp roata Istoriei le 
dăduse câștig de cauză comuniștilor, fostul profesor nu mai avea niciun 
motiv pentru a sublinia distincția dintre activitatea sa antifascistă şi 
cea comunistă. Dimpotrivă: tocmai clamarea identității între cele două 
îl avantaja, ca pe toţi ceilalți aflați în această situație! Ca unul care 
suferise pentru cauza partidului, el dorea să i se recunoască meritele — 
şi vechimea. Negarea din 1934 nu mai era bine-venită în 1954. Într-un 
partid ajuns la putere, Constantinescu-laşi nu se putea mulţumi cu 
statutul unui fost tovarăș de drum, ci dorea să fie recunoscut drept 
unui dintre militanţii de primă oră ai mișcării. 

Multitudinea de piese păstrate în dosarul relativ cuprinzător al lui 
Petre Constantinescu-lași ne arată că această contradicţie nu e decât 
una dintre cele care i-au marcat cariera. De la numele mamei sale şi 
până la numele tovarășilor din fiecare etapă a activităţii, Constantinescu- 
Taşi le modifică pe toate, în funcţie de cerinţele politice ale epocilor 
pe care le traversează. 

Procesul său din 1936 reprezintă unul dintre cele mai importante 
procese politice ale României interbelice. În cele ce urmează, vom 
vedea cum acest intelectual a ajuns pe banca acuzaților, cum s-a com- 
portat acolo și, în subsidiar, ce a urmat acelui proces. 

Așadar, cine era Petre Constantinescu-laşi? 


Biografia unui om de stânga 


Indubitabil, Petre Constantinescu-laşi a fost un om de stânga, condiţie 
pe care a împărtăşit-o cu alți intelectuali al României interbelice. Numărul 
acestora nu era foarte mare, dar nu era nici insignifiant. În câmpul 
public, intelectualii de dreapta ai epocii au avut un impact mai mare 
decât cei de stânga, dar valabilitatea acestei idei nu conduce la negarea 
existenţei celor din urmă. 

Viitorul profesor anchetat, iar mai apoi ministru comunist s-a năs- 
cut pe 25 noiembrie (pe stii vechi) 1892, la Iaşi, în familia instituto- 
rului Gheorghe Constantinescu şi a soției acestuia, Liuba, cea din urmă 
provenind dintr-o familie din Basarabia. Desigur, acest determinism 
familial le pare unora clar din perspectiva evoluţiei ulterioare de stânga 
a personajului nostru. Ce roi a jucat mama viitorului profesor în această 
sedimentare a ideilor? Locul ei de obârșie și sonoritatea rusească a 
numelui mic joacă vreun rol? Iată întrebări interesante, dar aflate dincolo 
de posibilitățile actuale de a oferi un răspuns categoric într-un sens 
sau în altul. Este foarte interesant că în documentele, memoriile sau 
chestionarele de partid completate! în anii 1950, Petre Constantinescu-lași 
dă ca prenume al mamei sale acest „Liuba”, în timp ce în documentele 
din anii 1930 sau din anii 1960 numele mamei apare ca fiind „Iulia”, 
Oricum, mama personajului nostru murise relativ devreme în raport 
cu perioada pe care o avem în atenţie (în ianuarie 1945, atât tatăl, cât 
şi mama lui P. Constantinescu-lași erau decedați). Desigur, această 
„nesiguranţă” în privința numelui mamei nu este deloc întâmplătoare 
şi vorbeşte mai mult despre acele etape decât despre familie ca atare. 
Liuba sau lutia, oricum era vorba despre aceeaşi femeie; cele ce se 
schimbau între timp erau vârstele comunismului românesc. 


1. Precum Chestionarul de la verificarea de partid completat și semnat de 
P. Constantinescu-laşi pe 20 aprilie 1950 - ANIC, colecția 53, dosar C-156, 
vol. 1, ff. 98-101. 

Într-un memoriu din ianuarie 1945, Constantinescu-laşi îşi rezumă 
biografia! în următoarele coordonate: primul contact cu mișcarea socia- 
listă l-a stabilit încă din anii cursului superior al liceului (Liceul Național 
din Iași). În 1908 (aşadar, când avea aproape 18 ani), elevul a înfiinţat 
„un mic grup social-democrat”, împreună cu alţi colegi, printre care 
congenerul Constantin Motaş?. Activitatea grupului se rezuma la lec- 
tura unor lucrări publicate de gruparea social-democrată din România 
şi la frecventarea („pe ascuns”, precizează autorul memoriului) a întru- 
nirilor muncitoreşti din Iași, unde aveau ocazia să asculte nume de 
rezonanţă ale stângii româneşti din acei ani, precum Mihail Gheorghiu 
Bujor’, Leon Ghelerter“ sau Cristian Racovski’. 

Constantinescu-lași devine apoi student al Facultăţii de Litere din 
Iași, unde, alături de Constantin Motaș, Lascăr Saraga, C.I. Ghiuler ș.a., 
formează din nou un nucleu social-democrat, participând la ședințele 
locale ale partidului și implicându-se în dezbaterile şi confruntările 
studenţeşti legate de activitatea universitară. Este perioada în care, fidel 
acestei stângi de inspiraţie europeană, Constantinescu-laşi și alți colegi 
se pronunţă împotriva antisemitismului în creştere din mediul univer- 
sitar ieșean; din 1914-1915, începe să colaboreze cu articole la ziarul 
Lupta al PSD. Licenţiat în istorie în 1914, tânărul profesor va fi mobi- 
lizat în Primul Război Mondial (dar fără a se remarca prin fapte de 


1. Ibidem, ff. 109-113, 

2. Biolog, ecolog și zoolog român (1891-1980). Prorector al Universităţii din 
Bucureşti (1944-1945), profesor universitar și membru al Academiei Române 
din 1946. Simpatiile socialiste din tinereţe, reale, nu l-au ferit de intrarea 
în conflict cu autoritățile comuniste: arestat în 1949 (sub acuzaţia de a fi 
rămas un fidel al socialistului independent Constantin Titel-Petrescu), 
Motaş a petrecut câțiva ani în închisorile regimului, de unde a fost elibe- 
rat, se pare, ca urmare a intervențiilor unor savanţi din Europa. 

3. Militant socialist român și avocat (1881-1964), a fost unul dintre artizanii 
transformării unei ramuri a socialiștilor români în partid comunist (1921). 
Arestat în multiple rânduri în perioada interbelică, Gheorghiu Bujor va 
ocupa după 1944 mai multe funcţii onorifice în organigrama partidului. 

4. Socialist român, medic de profesie (1873-1945), ctitor al spitalului de copii 
din Iaşi şi al altor stabilimente medicale; totodată, agitator şi publicist în 
prima perioadă a socialismului românesc. 

5. Militant socialist, apoi comunist, de etnie bulgară (1873-1941), unul dintre 
cei mai activi agenţi ai bolşevismului în România și în Balcani. Admirator 
al lui Lev Troțki, Racovski avea să fie acuzat în procesele staliniste de la 
sfârșitul anilor 1930 şi executat din ordinul lui Stalin, câţiva ani mai târziu, 

arme semnificative), iar imediat după demotbilizare (în mai 1918) se 
înscrie în PSD, filiala Iași. În toamna anului 1918 era numit profesor 
de istorie la liceul din Huşi şi tot în acest oraș organizează o filială a 
partidului de stânga, îmbinând munca de organizare cu publicarea 
unor articole şi susținerea unor conferințe pe teme predilecte stângii 
politice sau sindicalismului. Prima percheziţie la domiciliu i se face în 
decembrie 1918, pe fondul manifestărilor socialiste din mai multe oraşe 
ale țării, care la Bucureşti se vor solda cu victime în plin centrul urbei. 
În mai 1919, ca delegat de Huși, a participat la congresul din București, 
de unire a partidelor social-democrate din provinciile noii Românii 
Mari (unirea stângii a fost, trebuie să o spunem, cu totul aproximativă 
în acel moment, iar peste doi ani stânga avea să fie și mai divizată, 
prin apariția Partidului Comunist din România). 

În toamna anului 1919, Constantinescu-Iași ajunge profesor la un 
liceu din Bârlad, iar aici se îndreaptă fără zăbavă către filiala locală a 
social-democraţilor, în a cărei conducere intră. În ianuarie 1920, dorința 
de detaşare în serviciu la lași i se îndeplinește, dar pentru scurt timp. 
Cum profesorul de 28 de ani se manifestă foarte activ în filiala social- 
democrată ieşeană şi candidează la alegerile din mai 1920 „pe lista 
partidului socialist din Iași şi capul listei la Bârlad”, apar și primele 
probleme mai serioase: în octombrie 1920 este arestat pentru prima 
dată de guvernul conservator al lui Take Ionescu (sub acuzaţia de a fi 
instigat la greva generală din 20-28 octombrie din acel an!) şi este 
reţinut la închisoarea din Bârlad până la mijlocul lui ianuarie 1921. 
Aici, deţinut fiind, Constantinescu-laşi a apelat pentru prima dată la 
o formă de rezistenţă despre care citise în broşurile socialiste: a intrat 
în greva foamei și astfel a atras atenţia conducerii închisorii. Acuzatul 
a fost trimis în fața Curţii Marţiale din Galaţi, dar guvernul nu avea 
un interes în radicalizarea mișcării socialiste şi a încercat o reconcili- 
ere tacită cu aceasta, drept pentru care acuzaţiile la adresa profesoru- 
lui s-au pierdut pe drum, iar cea mai grea consecință în ceea ce îl 
privește rămânea suspendarea din învățământ pe perioada de un an. 

Dar nici suspendarea şi nici incidentul acestei prime arestări nu 
l-au temperat pe Constantinescu-laşi. Ca orice revoluționar intelectual, 


1. Grevă la care au participat aproximativ 400.000 de salariaţi și care a paralizat 
în bună parte activitatea economică din România; vezi Dinu C. Giurescu 
(coord.), Istoria României în date, Editura Enciclopedică, București, 2003, 
p. 365. 

el şi-a petrecut lunile de arest scriind: a redactat un text (ce va deveni 
o broşură) cu titlul „Unde duce colaborarea”, trimis imediat spre publi- 
care Cercului de Editură Socialistă din Bucureşti (care o va tipări în 
primele săptămâni ale lui 1921). Rămâne de semnalat detaliul că răga- 
zul găsit pentru scriere în acea recluziune forțată şi mai ales trimiterea 
facilă a textului către tipografia socialistă spun destul de multe despre 
ce însemna închisoarea politică în anii 1920-1921 (mai ales pentru un 
intelectual), Fără a anticipa prea mult din cele ce urmează, rămâne un 
fapt că regimul pentru care va lupta Constantinescu-laşi va avea o cu 
totul altă viziune asupra închisorii — şi asupra deținuților, mai ales. 

Câteva cuvinte despre această primă broșură a sa. În memoriul din 
ianuarie 1945, din care am citat aici, autorul spune că textul „Unde 
duce colaborarea” ar fi fost „un atac puternic contra social-democraţiei”!. 
Desigur, această catalogare trebuie luată cu toate rezervele, dată fiind 
perioada în care era așternută pe hârtie (şi dactilografiată) rememo- 
rarea. La acel moment, Constantinescu-laşi ştia mult mai bine cum 
Lenin şi mai apoi Stalin au condamnat social-democraţia ca fiind tră- 
dătoare a cauzei comuniștilor. Afirmația lui din ianuarie 1945 trebuie 
privită prin această prismă: el condamna a posteriori social-democraţia, 
din perspectiva unui activist care între timp (adică în ultimii 24 de 
ani) trecuse de la stânga către extrema stângă. În 1921, anul scrierii 
broşurii, P. Constantinescu-laşi era încă un om de stânga, acuzator la 
adresa socialiștilor colaboraționiști, dar el însuşi era încă un socialist ~ 
pe cale de a deveni social-comunist. 


Radicalizarea unui profesor-militant 


După eliberarea din acest prim arest, încă tânărul revoluţionar tinde 
totuși mai departe decât lăsau de bănuit viziunile sale anterioare anu- 
lui 1920. La începutul lui 1921, Constantinescu-lași activa (mai curând 
marginal, dar o făcea) în sensul cuplării socialiștilor români la cerinţele 
Internaționalei a III-a - cu alte cuvinte, pentru transformarea social- 
democraţiei româneşti în partid comunist afiliat Internaționalei dirijate 
de la Moscova. Activitatea sa constă în principal în scrierea unor articole 
pentru ziarul bucureştean Socialismul, în care susţine caracterul benefic 
al acestei idei pentru propășirea de ansamblu a statului român (!). 


1. ANIC, colecţia 53, dosar C-156, vol. 1, f. 110. 

La congresul de constituire a PCdR din mai 1921, P. Constantinescu-laşi 
apare în programul anunțat din vreme (şi tipărit pe afișe și foi volante) 
ca fiind raportor pentru presă și propagandă al partidului nou-creat. 
În realitate, în legătură cu acest congres, biografiile lui Constantinescu -laşi 
conţin două inadvertenţe: 

i) în memoriul din ianuarie 1945, autorul confundă luna de desfă- 
şurare a congresului, probabil fără a bănui că ziua de 8 mai 1921 va 
deveni o autentică zi sacră în toate naraţiunile oficiale din următoarele 
decenii; în memoriu, el vorbește despre „congresul din iunie 1921” (în 
loc de mai 1921 - s.m., A.C.); în context, să reținem și eroarea prin 
care el se rememorează ca fiind „ales reporter pentru presă [s.m., A.C.] 
la congresul din iunie 1921”); in realitate, el a fost raportor pentru 
presă, ceea ce înseamnă altceva. Această din urmă eroare - reporter 
versus raportor — se poate să fi apărut în urma dactilografierii memo- 
riului (despre care nu ştim dacă a fost făcută de autor sau de altcineva, 
ultima variantă fiind de luat în seamă), dar şi mai bizar este alt detaliu: 

ii) de fapt, deşi era anunţat ca raportor la congresul din 8 mai 1921, 
Constantinescu-lJași a lipsit de acolo, „fiind bolnav”?. Informația este 
demnă de crezare, tocmai dat fiind momentul scrierii memoriului: 
într-adevăr, P. Constantinescu-lași nu a participat la ședința de con- 
stituire a partidului comunist autohton, drept pentru care nici nu a 
fost arestat (cum au fost toţi ceilalți congresişti ai acelei zile). Interesant 
rămâne faptul că în alte memorii, mai târzii, personajul va trece peste 
acest detaliu al bolii de ultimă clipă și va insista amintind însărcinarea 
sa de a fi raportor la congres, sarcină atestată de foile volante ce fuse- 
seră publicate anterior, înainte de începerea lucrărilor congresului! 
Aşadar, este adevărat că Constantinescu-lași a fost programat să fie 
raportor la congresul de naştere al Partidului Comunist din România, 
dar la fel de adevărat este că el nu a participat la acel congres, cum am 
văzut mai sus, pe un motiv de boală rememorat ca atare abia după alți 
24 de ani. 

Totuşi, în perspectiva memoriului din ianuarie 1945, existau şi unele 
avantaje ce decurgeau din acea absenţă din 8 mai 1921: după arestarea 
congresiştilor procomunişti din Bucureşti, Constantinescu-laşi a venit 
din Moldova spre București „pentru organizarea partidului comunist 
împreună cu puţinii tovarăşi liberi: Ana Pauker, Lucrețiu Pătrășcanu 
şi alții”. În noul partid socialist-comunist abia înființat, el a intrat în 


1. Ibidem. 
2. Ibidem. 

comisia de presă a noului comitet central şi a purces la ceea ce știa mai 
bine dintotdeauna: să scrie „articole de fond” pentru presa de partid. 

La începutul anilor 1920, până la interzicerea partidului comunist 
(în 1924, prin aşa-numita „Lege Mârzescu”), Constantinescu-laşi va 
susține că a condus secția partidului de la Bârlad și că a lucrat la 
„Organizarea secţiei laşi” - dar trebuie spus că, fără a arunca vreun 
dubiu asupra celor menţionate de personaj în memoriul său, în ianu- 
arie 1945 verificarea tuturor acestor detalii nu era prioritară!. În mar- 
tie 1922, Constantinescu-laşi participă la alegerile pentru Cameră, 
fiind prezent pe lista depusă de gruparea socialist-comunistă în mai 
multe orașe ale țării (Bucureşti, Bârlad, laşi, Chişinău), dar fără succes. 
La o editură cu tematică socialistă din Galaţi (pe care o va şi conduce 
pentru scurtă vreme, dat fiind că era cel mai prolific autor), el va 
publica mai multe broşuri (despre învățământ, despre Constituţie, despre 
Lenin etc.), precum și o traducere din Friedrich Engels, Principiile 
comunismului. Deloc surprinzător, această lucrare va fi trecută distinct 
la dosarul pe care Siguranţa statului deja i-l întocmise după 1920, 
constituind alt argument pentru care oficialitățile îl vor considera pe 
Constantinescu-lași un lider al mişcării comuniste autohtone. 

La drept vorbind, această apreciere era deopotrivă legitimă şi exagerată, 
La cât de subţire era componenta intelectuală a comunismului incipi- 
ent românesc din anii 1920, cu siguranţă că Petre Constantinescu-laşi 
putea ieși ușor în evidenţă (ceea ce, în acei ani, trebuie spus, nu s-a 
întâmplat altundeva decât în dosarele Poliţiei); totodată, este la fel de 
clar că personajul nu a dovedit o reală valență organizatorică sau mili- 
tantă — alta decât articolele de presă pe care le semna și conferințele 
pe care le susținea în diverse săli din oraș(e), pe teme adiacente cauzei. 
În 1922, profesorul (reintegrat în sistem) organiza la Bârlad Societatea 
Maxim Gorki (cu obiectiv declarativ cultural), al cărei scop era ajuto- 
rarea înfometaţilor (1) din Uniunea Sovietică, proaspătă pe harta lumii. 
Ideea acestui act caritabil nu îi aparţinea, ci era un proiect caritabil a! 
stângii radical-socialiste şi procomuniste europene, la care colaborau 
mai mulți intelectuali din diferite ţări, cu toții admiratori ai Sovietelor 
într-o măsură mai mare sau mai mică?. În numele acestei asociaţii şi 


l. Verificarea se va face, ulterior, după o paradigmă efectiv stalinistă, în 
intervalul 1948-1950. 

2. În memoriul din ianuarie 1945, Constantinescu-Iași recunoaşte că ideea 
acestei asociaţii s-a născut în urma apelului cunoscutului explorator nor- 
vegian Fridtjof Nansen (1861-1930) „pentru ajutorarea înfometaţilor din 
Uniunea Sovietică”, 

cu intenţia de a strânge bani pentru defavorizaţii din noua URSS, 
Constantinescu-laşi și-a unit eforturile cu alți intelectuali români cu 
vederi de stânga (precum C.I. Parhoni', „dr. Răşcanu” sau deja aminti- 
tul Leon Ghelerter). Mai tânăr decât toți aceştia, P. Constantinescu-lași 
(alături, pe un alt palier, de un savant aflat spre finalul vieţii - C.I. Parhon,) 
va fi dintre cei ce vor apuca să profite după război de pe urma acestor 
iniţiative care atunci, în anii 1920, păreau donquijoteşti de-a dreptul. 


Un ilegalist transferat la Chișinău 


În biografia din care cităm - care era suficient de timpurie pentru a 
fi net laudativă la adresa semnatarului, lipsind în mod clar elementele 
de „autocritică” stalinistă care se vor impune în narațiunile de gen în 
deceniul următor - P. Constantinescu-lași susține că, după scoaterea 
în afara legii a partidului comunist, „am intrat în comitetul central al 
«Blocului Muncitoresc şi Ţărănesc» (1925)”, în care ar fi activat până 
la dizolvarea acestuia, în anul 1933. 

Între timp, avatarurile vieţii profesorale îl mută dintr-un loc în altul: 
în 1927, este numit profesor la Facuitatea de Teologie din Chişinău 
(care ţinea, cum am spus, de Universitatea din Iași), acesta fiind, în 
opinia mea, unul dintre cele mai discutabile detalii ale vieţii sale. Studierea 
cuprinzătorului dosar al lui Constantinescu-laşi ne arată că el era, 
într-adevăr, urmărit îndeaproape de Siguranţa statului încă de la înce- 
putul anilor 1920, fiind considerat un cap al mişcării comuniste autoh- 
tone (ceea ce, am văzut, în 1934 respectivul nega, dar în 1954 susținea 
cu hotărâre). 

De ce anume a fost acceptată numirea lui la Chişinău, unde prin forța 
lucrurilor era geografic mai aproape de comunismul sovietic? Cea mai 


1. Endocrinologul şi neuropsihiatrul român Constantin I. Parhon (1874-1969) 
a fost unul dintre cei mai importanți „tovarăşi de drum” ai comuniştilor 
după 1944. Preşedinte al Prezidiului Marii Adunări Naţionale după 1948, 
Parhon a fost totodată un personaj important în conducerea noii „republici 
populare” impuse prin forță în decembrie 1947. 

2. Cel mai probabil, este vorba despre economistul, avocatul şi scriitorul de 
stânga Theodor Rășcanu (1888 - sinucis în 1952); a nu se confunda cu 
Constantin Vasiliu-Răşcanu (fost ministru de Război în guvernul Petru 
Groza din martie 1945). 

logică explicație pentru această întrebare legitimă ar fi că mutarea sa 
a avut tocmai rolul de a-l predispune unei observaţii mai atente - el 
era trimis mai aproape de „sursă, pentru a fi mai uşor de observat 
ramificaţiile propagandei sovietice din România. În același timp, tre- 
buie spus că P. Constantinescu-lași progresase în acei ani pe scara 
profesională: prin examene (şi printr-o teză reușită despre arta bizan- 
tină) el devine, dintr-un profesor de liceu de provincie, profesor uni- 
versitar într-unul dintre cele mai importante oraşe ale României Mari. 
Aşadar, toate problemele sale de dosar politic de până atunci nu au 
fost în măsură să îi bareze activitatea profesională. Acest lucru spune 
foarte multe despre România acelor ani, în care normele vieţii univer- 
sitare puteau face casă comună cu suspiciunile la adresa unora dintre 
subiecți. Cât a fost autonomie universitară şi cât a fost „teleghidare” 
voită de Siguranţă în trimiterea lui Constantinescu-laşi la Chişinău 
rămâne un capitol care merită analizat mai în amănunt. 

Activitatea universitară nu i-a ştirbit nimic din zelul revoluționar. 
Potrivit propriilor mărturii, imediat după mutarea la Chișinău, el ar fi 
intrat în legătură cu filiala locală a partidului comunist (ilegal, desigur), 
reprezentată de „frații Rubinstein”. În vara anului 1928, în timpul unei 
călătorii, declarată a fi de studii, pe care o face la Paris, el contactează 
Partidul Comunist Francez și redacția ziarului acestuia, L'Humanité, 
ziar pe care ulterior îl va primi la Chişinău „camuflat în alte ziare 
burgheze” şi inspirat de care va scrie pentru mişcarea din Chişinău 
„unele informaţii prețioase”, Întors de la Paris în toamna aceluiași an 
1928, organiza filiala pentru Basarabia a Comitetului pentru Amnistie 
(o altă organizaţie camuflată a mişcării de extremă stânga, al cărei scop 
era amnistierea celor acuzaţi de activități radical-socialiste şi comu- 
niste), întreprindere politică în care se afla alături de nume relativ 
cunoscute din societatea românească de atunci, precum dr. C.I. Parhon, 
Constantin Costa-Foru! sau Lucrețiu Pătrăşcanu. 


1. Avocat şi jurnalist, Constantin Costa-Foru era fiul fostului ministru şi 
rector al Universităţii din Bucureşti de la sfârşitul secolului al XIX-lea, 
Gheorghe Costa-Foru. Constantin, mândru de originea sa aromână, a fost 
foarte sensibil la creșterea sentimentelor xenofobe din România de după 
„Marele Război”, motiv pentru care a fost un pionier al drepturilor omului 
la noi, fiind unul dintre cei care înfințează, în 1923, filiala românească a 
Ligii Drepturilor Omului. Ca intelectual și avocat de stânga, el a pledat 
împotriva lui Corneliu Zelea Codreanu în procesul acestuia de la Turnu 
Severin în 1925 şi tot în acel an a pledat în apărarea comuniştilor arestaţi 
după revolta de la Tatar Bunar din 1924. 

Într-o asemenea companie intelectuală, Constantinescu-lași îşi 
extinde activitatea publicistică: trimite în următorii ani (sub nume 
propriu sau prin pseudonime gen „P. Eşanu”) articole de stânga la 
reviste şi ziare precum Raboce Vestianskaia Pravda (din Chişinău), 
Linternationale de lenseignement, Bulletin de presse (ultimele două editate 
de sindicatul francez transnaţional Internationale des Travailleurs de 
l'Enseignement - ITE, vezi mai jos), Scânteia, Materialismul, Studen- 
țimea nouă, revista Nu, dar şi Dreptatea naţional-țărăniştilor (care 
agrea, cum se poate bănui, atacuri la adresa liberalilor, atacuri în care 
Constantinescu-lași era foarte inspirat). Simultan, profesorul se află 
constant în comitetul de organizare al unor manifestații sau cercuri 
„culturale” de stânga. În toate aceste acțiuni ~ articole şi manifestații — 
el rămâne un revoluţionar de catifea, prudent, evitând să susțină deschis 
stalinismul; în schimb, ceea ce îmbrăţişează este retorica obişnuită a 
unei lumi mai drepte şi mai bune, opusă direcţiei de dreapta pe care 
se dezvolta statul român burghez. 

O nouă vizită la Paris, în 1931, îl pune în contact cu Comitetul 
Central al Internaționalei Muncitorilor din Învăţământ (ITE), organi- 
zaţie de stânga procomunistă franceză, bazată pe sindicalismul profe- 
sorilor. Relaţiile cu aceasta se vor adânci în următorii ani, cu atât mai 
mult cu cât Constantinescu-lași încearcă apoi imediat să înfiinţeze 
în România filiale a ITE, în Chișinău şi în alte oraşe din ţară (dar 
rezultatele au fost modeste, ceea ce autobiografia nu spune, desigur). 
Întors de la Paris, pe lângă aceste filiale ale unui megasindicat de inspi- 
rație franceză (pentru că aceasta părea a fi TITE în lumina legii), 
Constantinescu-laşi pretinde că a înfiinţat la Chişinău și un cerc de 
studii clandestin numit Marx-Lenin, ca şi, în perioada următoare, alt 
cerc, tot clandestin, Prietenii Uniunii Sovietice. Dacă despre activitatea 
acestor cercuri informaţiile sunt sumare, este adevărat că, la mijlocul 
anilor 1930, P. Constantinescu-laşi se va număra printre intelectualii 
români de stânga care vor anima primele întrupări ale asociaţiei Amicii 
URSS (în septembrie 1934, spune profesorul!), aceasta tot după un 
model francez și după ce relațiile diplomatice dintre România și URSS 
au fost reluate în acea perioadă (iunie 1934). 


1, ANIC, colecția 53, dosar C-156, vol. 1, f. 112. 

Scutul! antifascismului 


Începând din prima parte a anilor 1930, terenul de acţiune preferat al 
lui Constantinescu-iași a devenit campania antirăzboi, aflată atunci în 
vogă printre intelectualii de stânga ai Europei. Această campanie (bine- 
înțeles, susținută logistic şi material de la Moscova) avea totuşi avantajul 
de a părea apolitică — era de stânga, dar nu era în mod manifest comu- 
nistă. Pentru un intelectual de stânga din Est precum Constantinescu-laşi, 
apariţia apelului din mai 1932 al scriitorului francez Romain Rolland! 
(„Notre patrie en danger” — text premonitoriu, în care vorbea despre 
pericolul de război din Europa, cu trimitere implicită la o Germanie 
în care Hitler nu ajunsese încă la putere!) a fost ca o mană cerească. 
Din acel moment, profesorul Constantinescu-laşi intră în legătură cu 
Rolland şi cu conaţionalul acestuia Henri Barbusse şi, pe plan româ- 
nesc, se implică în strângerea de semnături împotriva războiului — o 
întreprindere nobilă, care părea a nu avea nici un conţinut ideologic 
concret (desigur, nu era întâmplător că Barbusse era membru al PCF). 

Astfel ajungem la unul dintre principalele momente ale activității 
lui P. Constantinescu-laşi din anii 1930: participarea sa, în calitate de 
reprezentant al României (mai curând prin contactele sale franceze 
decât prin vreo delegare mandatată din țară), la Congresul Internaţional 
Împotriva Războiului pe care Rolland şi Barbusse îl organizează la 
Amsterdam, în august 1932. Acest conclav intelectual pacifist a fost de 
răsunet în Europa. Totodată, el a oferit — ca și mișcarea antirăzboi ca 
atare - un paravan bine-venit celulelor procomuniste dintr-o ţară pre- 
cum România. Constantinescu-lași va profita de acest lucru din plin — 
şi nu numai el, întrucât ceea ce se cheamă comunismul românesc din 
anii 1930 ar fi de neînțeles fără acest alibi european al activismului 
împotriva pericolului unui nou război. 

În vara lui 1932, profesorul a îmbinat convingerile sale antirăzboi- 
nice (despre care nu aveam motive să credem că nu erau sincere) cu 
sindicalismul său paneuropean și procomunist: pe lângă congresul de 
la Amsterdam, el a mai participat şi la congresul mondial al ITE de la 
Hamburg, desfăşurat aproximativ în aceeaşi perioadă. Rezultatele au 
fost notabile: cum România nu excela printr-o reprezentare masivă la 


1. Scriitor francez (1866-1944), militant antifascist, laureat al Premiului Nobel 
pentru Literatură în 1916. 

aceste manifestări (şi, mai ales, cum România era văzută de stânga 
europeană ca fiind mai curând țara unui conservatorism de dreapta 
retrograd, actualizat în ultimul deceniu prin curentul legionar aflat în 
plin avânt), reprezentantul României a fost bine primit şi încurajat: 
Constantinescu-laşi a fost ales membru în Comitetul Mondial 
Antirăzboinic cu sediul la Paris şi totodată membru în Comitetul 
Executiv al ITE. Cum se va vedea, această „recunoaştere” externă a 
activității sale îi va prinde bine în viitorul apropiat: când va avea pro- 
bleme cu legea din România, Constantinescu-laşi va găsi ușor susţi- 
nători în afară, gata să protesteze. 

Sub mantia antirăzboi, profesorul va organiza manifestări şi va ţine 
conferinţe pe această temă în România. La unele întruniri ale profe- 
sorilor secundari din Chişinău (aprilie 1933) şi Bucureşti (noiembrie 
1933), el vorbea despre avantajele sindicalizării în învățământ, precum 
şi despre datoria acestei categorii sociale de a lupta împotriva războ- 
iului. 

Cum era de așteptat, supravegherea de către Siguranţă a mers pas 
la pas cu toate aceste acţiuni ale lui Constantinescu-laşi. Așa se explică 
„prigoana” despre care vorbeşte el în autobiografia pe care o citez şi 
în care aminteşte că în 1933 a fost atacat de ziarele româneşti de dreapta 
(printre care influentul Universul de la Bucureşti), iar după greva de 
la Griviţa din acelaşi an la domiciliu! său a avut loc o percheziție care 
s-a soldat cu confiscarea mai multor materiale, inclusiv a ziarelor stră- 
ine de stânga pe care le adunase. Aceste necazuri par să îl fi îndârjit 
pe profesor: în 1933, el participa la două congrese antirăzboi desfășu- 
rate la Paris, la unul dintre acestea luând parte şi reprezentanți ai sin- 
dicatelor din URSS (cel mai probabil, acesta este motivul articolului 
acuzator din Universul, din septembrie 1933). Reintors în ţară, el este 
printre inițiatorii (în biografie spune că a fost organizatorul) Comitetului 
Naţional Antifascist, în cadrul căruia va fi ales vicepreşedinte, motiv 
pentru care, deși era profesor la Chișinău, ajunge tot mai des la Bucureşti. 
Călătoreşte în mai multe oraşe pentru organizarea unor comitete anti- 
fasciste locale („la Chişinău, Iași, Braşov, Cluj, Ploieşti, Oradea Mare” ș.a.), 
iar în septembrie 1933 Comitetul ţine la Bucureşti conferința de consti- 
tuire a conducerii centrale proprii, în fața unor delegaţi din provincie. 

Activism extern — bani din afară? 


În acest punct al rememorării noastre, voi insista asupra a două deta- 
lii importante pentru procesul profesorului Petre Constantinescu-laşi, 
care va urma. 

Primul este articolul pe care, într-adevăr, ziarul Universul (unul 
dintre cele mai importante mass-media din anii 1930 ai României) îl 
publică pe 2 septembrie 1933. Ariicolul nu este o notă oarecare, ci un text 
de prima pagină, publicat cu litere groase chiar sub manşeta cu numele 
jurnalului!. Sub titlul „Un profesor universitar în serviciul Sovietelor” 
(şi cu subtitlul „Datoria ministerului instrucției publice”), articolul 
debutează astfel: 


Cazul prof. P. Constantinescu-lași de la Facultatea de Teologie din Chişinău 
nu poate lăsa indiferent guvernul şi în special pe d. ministru al instruc- 
ţiunii publice. Acest profesor de câțiva ani propagă doctrina comunistă 
şi participă la congresele organizate de Internaționala a III-a, în străină- 
tate, în calitate de reprezentant și „delegat al României” (?). În cursul 
lunii iunie a.c., el a luat parte la lucrările congresului așa-zis „antifascist” 
de la Paris - în realitate comunist — şi împreună cu agenţii Sovietelor 
ruseşti a atacat organizarea noastră de stat. 


La capătul a trei coloane pe jumătatea paginii, după ce se dădeau 
detalii despre activitatea profesorului şi, mai ales, se amintea cum au 
reacţionat state precum Elveţia (!) în faţa unor astfel de partizanate 
mascate, articolul conchidea: 


El n-a fost revocat şi nici dat judecății. Pentru că - probabil — ministerul 
n-a cunoscut la vreme gravitatea culpei acestui membru al corpului didac- 
tic român. Acuma, ministerul este dator să aplice cât mai neîntârziat 
severe sancţiuni. Le aşteptăm. 


Al doilea detaliu, despre care ziarul citat nu vorbeşte, rămâne totuși 
cel al uşurinţei cu care P. Constantinescu-laşi călătorea atât de dezin- 
volt în Europa (Amsterdam şi Hamburg în 1932, una sau două călă- 
torii la Paris în vara lui 1933 etc.). Nu mă refer aici la paşaport (pentru 


1. ANIC, fond Dosarele personale ale luptătorilor antifascişti întocmite 
de Ministerul de interne în perioada 1917-1944 (în continuare fond 95), 
dosar 7/8, vol. VI, f. 89. 

că un act românesc era suficient pentru călătorii în Europa), ci la 
mijloacele materiale necesare. Este adevărat că, pentru un profesor 
universitar din România interbelică, o călătorie în străinătate era rela- 
tiv la îndemână. Dar până şi acest detaliu, laudativ pentru România 
epocii, devine mai curând o dilemă, dat fiind că în timpul crizei econo- 
mice din 1929-1933 universitarii nu au fost nici ei scutiți de consecin- 
tele inerente. Constantinescu-lași nu provenea dintr-o familie bogată, 
iar câștigurile sale se rezumau, în teorie, la salariul de profesor; în plus, 
el mai avea - cum se va vedea mai jos - o fiică dintr-o primă căsăto- 
rie, de a cărei securitate materială era responsabil. Or, constanţa şi 
dezinvoltura cu care Constantinescu-lași circulă în străinătate după 
1928 (la un an după ce ajunsese la Chişinău) pot conduce analiza şi 
pe alte piste. În mod evident, profesorul primea bani de undeva pen- 
tru facilitarea activităţilor sale (publicarea unor buletine, organizarea 
unor conferinţe etc.). Logic, aceşti bani proveneau de la organisme 
interesate de continuitatea activității sale, iar ele nu puteau fi decât 
sovietice. O primă concluzie: infiltrarea de bani şi mijloace materiale 
de către URSS către politica şi societatea civilă române ale anilor 1930 
rămâne, de asemenea, un capitol de istorie ce trebuie aprofundat, Sunt 
şanse reale ca un profesor precum Constantinescu-lași să fi fost, prin- 
tre alții, un astfel de beneficiar. 

A doua concluzie trimite chiar la articolul (nesemnat) citat din 
Universul: foarte probabil, el se baza pe informaţii scurse către ziar chiar 
de Siguranță. Profesorul era în observaţia acestei instituţii, dar, prin ampli- 
ficarea activităţii sale sub pavăza pacifismului parizian, Constantinescu- 
lași depăşise o limită, depăşire pe care Siguranţa dorea să o sancționeze. 
Desigur, acestea sunt ipoteze de lucru ale mele, dar logica istorică ne 
conduce către formularea lor. 


Arestarea din anul 1934 


Deloc impresionat de şicanele prin care trece în țară în acei ani ai 
crizei economice (în care, cum spuneam, vizita Europa foarte lesne), 
Petre Constantinescu-Iași scrie mult şi călătoreşte pe măsură. Ziarele 
numite de el „antifasciste” se bucură în continuare de textele sale: 
Buletinul mişcării antifasciste (din Bucureşti), Viaţa Tighinei (din ora- 
şul cu același nume), Clopotul (din Botoșani), Apărarea ceferiștilor (din 


ŢI 

Craiova), Cuvântul nou (din Braşov), Ecoul (din Iași), Îndrumarea (din 
Galaţi), Frontul muncii (din Piatra Neamţ), Raza, Soarele sau Brazda 
(toate trei din Botoşani), Zorile şi Dimineaţa (amândouă din București) — 
toate aceste tipărituri (majoritatea meteorice) primesc și publică texte 
ale profesorului. Desigur, un ziar precum Dimineaţa era cunoscut în 
epocă, iar orientarea sa de stânga (nu neapărat comunistă totuşi) era 
foarte clară; dar din ce bani erau publicate restul celor numite? Iată o 
nouă întrebare. 

Atacurile a căror ţintă este în țară, din partea altor jurnale sau jur- 
naliști de dreapta (nu foarte multe totuși; trebuie spus că P Constantinescu- 
Iași era mai urmărit de Siguranţă decât de breasla ziariştilor!), îl predispun 
pe profesor la un exercițiu care îi va prinde bine în anii care vor urma: 
ori de câte ori era atacat, el poza în victima regimului de la Bucureşti 
şi chema în ajutor nume ale unor tovarăși antifasciști din străinătate; 
cum spune chiar el, cu mândrie subînțeleasă, în autobiografia din ianu- 
arie 1945, „în apărare a[u] trebuit să intervie o serie de profesori de 
la Sorbona şi Barbusse însuși” - aceasta în anii 1933-1934. 

Chiar dacă un ziar important din București cerea destituirea lui din 
învățământ, Constantinescu-lași își urmează İn continuare vocaţia de 
profesor-revoluţionar-călător: în lunile aprilie și mai ale anului 1934 
face un lung periplu prin Bulgaria, Iugoslavia şi Grecia (în această din 
urmă țară „am intrat în legătură cu antifasciştii din Stema şi Salonic”), 
după care, în vara aceluiași an, petrece lungi săptămâni în Franţa - al 
cărei gauchisme îl inspira atât de mult —, unde este de față la „un 
congres şi două conferințe internaţionale”?. Mai întâi, la începutul lui 
august 1934, a luat parte la „marele congres antifascist al femeilor din 
toată lumea [sic!]” de la Paris?. Apoi, relaţiile lui anterioare l-au dus și 
la conferința ITE și la congresul profesorilor de stânga francezi, care 
au avut loc la Reims, tot în Franţa. După care, potrivit propriilor amin- 
tiri, pare să se fi întors la Paris, unde tocmai avea loc o altă acţiune a 
stângii mondiale: Marea Spartachiadă Antifascistă. Deşi profesorul nu 
o spune în autobiografia sa, probabil că unele dintre costuri erau supor- 
tate de organizatori (de unde se naşte întrebarea adiacentă dacă nu 
cumva şi aceste fonduri aveau o participare sovietică); oricum, amploarea 


1. ANIC, colecția 53, dosar C-156, vol. 1, f. 112. 

2. Ibidem. 

3. Neuitând în memoriul din ianuarie 1945 să specifice că acolo participaseră 
şi zece delegate din Uniunea Sovietică! 

voiajelor rămâne totuşi impresionantă pentru un profesor fără altă 
avere din România anului 1934. 

Toamna anului 1934, după cum am aflat deja în preambulul acestui 
text, va fi mai puţin fastă pentru profesor. În septembrie, Constantinescu- 
Iași a purces la organizarea unei conferinţe a antifasciştilor din România, 
la București, pasul următor trebuind să fie un congres balcanic al anti- 
fasciştilor, tot în capitala României. O platformă adițională pe care 
profesorul s-a manifestat atunci a fost Liga contra Prejudecăţilor, o altă 
organizaţie-paravan a comuniștilor, susținută de fonduri care, la rândul 
lor, veneau cel mai probabil din URSS. Proaspăt iniţiator în acea 
toamnă - după cum am văzut — al Asociaţiei Amicii URSS din România, 
profesorul a călătorit mult prin ţară, ducând acest mesaj, ce părea 
validat de recenta ameliorare din relaţiile diplomatice româno-sovie- 
tice. Din iniţiativa sa, într-o tipografie din Piteşti urma să fie tipărit 
chiar și un buletin al Amicilor URSS, dar guvernul României, suspicios 
față de această iniţiativă, i-a confiscat tirajul!. Astăzi putem conchide 
că nu era nimic surprinzător, dat fiind că Constantinescu-lași era deja 
fişat la Siguranţă drept comunist şi agent de influență în slujba ideilor 
comuniste. 

La sfârșitul lui noiembrie 1934, profesorul a fost arestat din ordinul 
procurorilor de pe lângă Consiliul de Război din Chişinău. În spiritul 
inexactităților în care cariera lui Petre Constantinescu-lași abundă, 
ziua arestării are o marjă de relativism: în scrisoarea către ministrul 
de Interne din decembrie 1934, citată mai sus, această zi a arestării 
părea a fi 28 noiembrie. În autobiografia din ianuarie 1945, el îşi ante- 
datează cu trei zile arestarea, plasând-o pe 25 noiembrie (un fel de a 
spune că fusese cu trei zile mai mult dăruit cauzei). Aceasta din urmă 
este fie o eroare de memorie, fie o mistificare. Aşa cum se va vedea, 
arestarea lui a avut legătură directă cu o acţiune a sa din ziua de 
26 noiembrie 1934, când încă era în libertate. Abia după consumarea 
acelei activităţi din 26 noiembrie s-a decis arestarea sa. 

În arestul din toamna lui 1934, aşa cum îl asigura, în parte, pe 
ministru, a apelat la toate formele de protest de care dispunea: „greva 
foamei, setei, somnului și frigului”? (aceasta din urmă fiind dorinţa 


1. ANIC, colecţia 53, dosar C-156, vol, 1, f. 112; vezi şi Adrian Cioroianu, 
Pe umerii lui Marx. O introducere în istoria comunisului românesc, Curtea 
Veche, Bucureşti, 2007. 


2, ANIC, colecţia 53, dosar C-156, vol. 1, f. 112, 

exprimată de a nu primi încălzire în celulă?). Presa de stânga din țară 
a preluat cazul său, prezentându-l ca pe un martir al campaniei anti- 
fasciste; la fel vor face şi protestele din afară, care - în sprijinul pro- 
fesorului — vor consta mai ales în articole de ziar (de stânga) şi într-o 
delegaţie a sindicatului ITE din Franţa venită în România, în frunte 
cu un anume François Jourdain (amintit de Constantinescu-laşi în 
autobiografia sa). Ca şi prima arestare, din toamna anului 1920, și cea 
din 1934 a fost relativ scurtă: profesorul a fost eliberat pe 12 ianuarie 
1935, urmând ca procesul său să înceapă cu el în libertate. Odată liber, 
evident, îşi reia activitatea - sau, cum spune singur, „am reluat lupta 
şi am fost ales președinte al «Blocului democratic»”! (organizaţie de 
stânga în care erau camuflaţi inclusiv comunişti, dar nu numai, dedi- 
cată antifascismului). Se implică totodată în campaniile de apărare 
a celor închişi pentru opinii similare cu ale sale (Comitetul pentru 
Apărarea Antifasciștilor) și publică intens în periodice din București, 
Chișinău, Botoşani, Dorohoi, Turnu Severin, Bacău ș.a. După o tactică 
ce va avea succes în Franţa (şi care era cu totul recomandată de URSS), 
Constantinescu-laşi este unul dintre intelectualii care se implică în 
formarea - în vara lui 1935 - a unui Front Popular care, în intenţie, 
trebuia să regrupeze „toate formaţiile şi partidele democratice” din 
România. După propria mărturie, a fost unul dintre cei care au purtat 
tratative cu PSD, cu alte grupări socialiste, cu Partidul Evreiesc sau cu 
PNT. În ziua de 6 decembrie 1935, profesorul era unul dintre semna- 
tarii unui document care, după 1945, va deveni de referinţă în istori- 
ografia oficială a regimului comunist: „faimosul pact de la Țebea [...], 
pe mormântul lui Avram Iancu şi sub gorunul lui Horia (adică Horea - 
n.m., A.C.Y, alături de membri ai Frontului Plugarilor, ai MADOSZ-ului 
maghiar și ai fostului Partid Socialist (al lui Constantin Popovici?). 
Cum se vede, starea sa juridică nu l-a impiedicat să călătorească foarte 
mult prin ţară ca activist de stânga (urmărit constant de Siguranța 
statului), inclusiv în judeţele Mehedinţi sau Hunedoara?, unde s-a 
implicat în susținerea candidaţilor (de stânga) ai Frontului Popular. 


. Ibidem. 

. Grupare desprinsă în martie 1933 din PSD; ulterior, în august 1933, se va 
contopi în Partidul Socialist Unitar, condus de dr. L. Ghelerter, 

3. ANIC, colecţia 53, dosar C-156, vol. 1, f. 113. 

Pregătirea acuzării 


În urma arestării din toamna lui 1934 și a ordinului de urmărire dat 

în ianuarie 1935 (înaintea eliberării sale din arest), precum şi în baza 

a interogatoriilor luate lui Petre Constantinescu-laşi, capetele de 

acuzare împotriva sa - formulate din mai 1935 de Consiliul de Război 

al Corpului III Armată din Chișinău, într-o ordonanţă definitivă care 

a premers începutul procesului! — vizau fapte prevăzute în Legea 

pentru reprimarea unor infracţiuni contra liniştii publice, astfel: 

- în cursul anilor 1932, 1933 și 1934 profesorul era acuzat de a fi 
intrat „în legătură cu diferite asociațiuni și persoane din străinătate 
în scopul de a primi directive pentru pregătirea revoluției comuniste 
în România, găsindu-se la domiciliul său? atari directive”; 

- in cursul anului 1934, el avusese o activitate „contra actualei forme 
de guvernământ, îndemnând prin cuvântări pe muncitori la lupta 
de clasă până la intronarea dictaturii proletariatului aşa cum este 
astăzi în URSS”. 


În plus, acuzarea nu avea niciun dubiu în privinţa identității de sens 
politic a activităţii antifasciste cu cea comunistă: 


din unele răspunsuri ale inculpatului [...] date cu ocazia interogatoriului 
luat de noi la instrucţie [instrucţia cazului - n.m., A.C.] se face dovada 
deplină că mișcarea antifascistă în care au activat inculpații tindea la 
instaurarea dictaturii proletariatului așa cum este regimul actual în URSS. 


Fiind întrebat în cursul interogatoriului dacă acesta era scopul final 
al activității sale, Constantinescu-lași ar fi dat următorul răspuns (citat 
în ordonanța amintită mai sus): 


În primul rând, țin să precizez că aceasta [...] este scopul cel mai înde- 
părtat al mişcării antifasciste şi încă nesigur din cauză că nu avem siguranța 
că, după intronarea de regimuri fasciste în diferite ţări, va urma neapă- 
rat dictatura proletariatului aşa cum este astăzi în Rusia’. 


1. Ibidem, f. 45. 

2. În 1934, P. Constantinescu-laşi şi soţia sa locuiau în localul Facultăţii de 
Teologie din Chişinău. 

3. ANIC, colecţia 53, dosar C-156, vol. 1, f. 45, 

4. Ibidem, f. 46. 

Dosarul instrumentat lui P. Constantinescu-laşi trimitea cu precă- 
dere la activitatea sa din 1934. Dacă ne întrebăm de ce, iată varianta 
de răspuns a acuzării: 


nu fiindcă inculpatul n-ar fi activat subversiv și până la acea dată — pre- 
cizează Ordonanţa - ci fiindcă [pentru acel an ~ n.m., A.C.] alu] căzut 
în mâinile noastre acte conţinând probe concrete despre o asttel de acti- 
vitate a sa. 


lată câteva dintre aceste probe: în primul rând, la percheziţia la 
domiciliu, poliţia găsise unele note de mână ale profesorului luate de 
acesta la ședința pe care nucleul antifascist (34 de persoane din diverse 
localităţi ale ţării) o ţinuse în locuinţa avocatului Victor Gherasim din 
Bucureşti, într-o zi din septembrie 1934. În acea ședință, profesorul 
luase cuvântul — la fel ca și alți antifasciști români care vor fi inculpaţi 
odată cu el: Mihail Braşoveanu, Etea Diner, David Faerstein (vezi mai 
jos). Constantinescu-laşi notase sintetic câte ceva din cuvântarea fie- 
căruia, iar una dintre idei era „că mișcarea antifascistă este form[ă] 
[a] luptei de clasă până la izbucnirea victoriei”, idee pe care acuzarea 
a coroborat-o cu anumite fragmente din broşura Fascismul, pe care 
Constantinescu-laşi a recunoscut că a scris-o şi în care se spune (sin- 
teza aparţine celui/celor care redactaseră ordonanța): 


Fascismul este forma luptei împotriva marxismului, împotriva luptei de 
clasă şi a ideologiei proletariatului [...]. Dar în acelaşi timp este ura fără 
margini împotriva comunismului și a celui dintâi stat proletar. 


De aici concluzia acuzării: 


De aici se deduce — per a contrario — că activitatea antifascistă este lupta 
de clasă, lupta în favoarea comunismului. 


Cum în respectiva broșură profesorul afirma că toate partidele din 
România, fie ele de dreapta sau de stânga, sunt „fascizate” și că activi- 
tatea lor este îndreptată contra intereselor maselor muncitorești, ver- 
dictul acuzării era categoric: 


Prin urmare, nu mai încape îndoială că și inculpatul Constantinescu a 
vorbit la acea adunare în contra actualei forme de guvernământ şi pen- 
tru intronarea regimului sovietic. 


.  —--— 

Scrupulos, acuzatorul public inventariase „numele şi profesiunea 
celor 34 de participanţi” în faţa cărora Constantinescu-lași vorbise: 
doi profesori universitari, patru avocaţi, doi medici, trei ziarişti, cinci 
studenţi, un dirijor de orchestră, iar restul de 17 (adică 50%) îl repre- 
zentau „simpli muncitori, toţi delegaţi ai diferitelor formaţiuni denu- 
mite antifasciste din ţară”, De notat este că acest document din 1935 
nu insistă asupra etniei fiecăruia dintre cei 34 de participanţi. 

Tot în urmărirea dosarului Constantinescu-lași, acuzarea mai obți- 
nuse date şi despre altă şedinţă la care acesta participase: întrunirea 
regionalei antifasciste din Basarabia, care se ţinuse clandestin în ziua de 
26 noiembrie 1934, în locuința medicului Ipolit Derevici din Chişinău, 
Doi dintre cei 42 de participanţi — avocatul Rahmil Portnoi şi studen- 
tul Vasile Bostan - întocmiseră dări de seamă ale ședinței, pe care 
poliția le-a confiscat ulterior. În acestea s-au găsit idei din cuvântările 
tuturor - inclusiv din a profesorului Constantinescu-lași, care s-ar putea 
rezuma astfel: acesta a deschis şedinţa cu propunerea de a se trimite 
un mesaj de îmbărbătare „deţinuţilor Doncea, Petrescu, Gheorghiu! 
şi [...] [altor] condamnaţi în urma tulburărilor [de] la atelierele CFR 
Griviţa [din Bucureşti - n.m., A.C.] şi comunistului Trahtenbroit David, 
fost secretar al comitetului antifascist a] Basarabiei, condamnat [...] 
pentru agitaţiuni comuniste”, mai apoi profesorul făcând menţiunea că 
toți „stau închiși pentru lupta lor antifascistă” În continuarea cuvântării, 
Constantinescu-lași a reluat teza celor două clase cu interese opuse, 
proletarii şi capitaliştii, dintre care primii luptă pentru construirea unei 
lumi noi, iar cei din urmă li se opun. lar cum singurul exemplu de 
ţară în care proletariatul a ajuns la putere era URSS, acuzarea nu a 
avut o problemă de ordin logic în a-i reproșa lui Constantinescu-lași 
că propagă de fapt idei ale Internaționalei a III-a comuniste. 

În fine, la percheziţia făcută lui Constantinescu-laşi la locuinţa sa 
din localul Facultăţii de Teologie s-au găsit mai multe materiale de 
propagandă, dintre care unele editate clandestin de partidul comunist — 
adică, afirma acuzarea, o probă materială „a cărei existenţă n-ar fi cu 
nimic justificată în biroul inculpatului dacă [acesta - n.m., A.C.] n-ar 
avea legătură cu partidul comunist. E drept că, în cursul anchetei, 


1. Este vorba, cum ştim deja din capitolele precedente, despre Constantin 
Doncea (1904-1973), Dumitru Petrescu (1906-1969) şi Gheorghe Gheorghiu- 
Dej (1901-1965), toţi trei implicaţi în grevele de la Atelierele CFR Griviţa, 
inculpaţi și condamnaţi apoi pentru acestea. 

Constantinescu-lași nu a recunoscut că o broșură privind „sarcinile 
Partidului Comunist din România pe anul 1934” s-ar fi găsit Ia el. 

Această ședință clandestină a antifasciștilor din Chişinău din seara 
de 26 noiembrie 1934 — la care profesorul participase - a cântărit foarte 
greu în dosarul său. Desigur, nu este o întâmplare că arestarea sa 
urmase doar peste două zile, pe 28 noiembrie. 


Procesul 


Instrumentat pe aceste coordonate, procesul antifasciştilor din 1936 avea 
să fie unul dintre cele mai de răsunet procese politice ale României inter- 
belice. Inclusiv graţie conexiunilor din afară ale lui Petre Constantinescu- 
Iași, ecoul procesului va ajunge cu mult dincolo de graniţele țării — inclusiv, 
evident, în paginile ziarului comunist L'Humanité de la Paris sau în 
acţiunile sindicatului francez ITE. Toate organizaţiile legale şi ilegale 
prin care se manifesta stânga radicală românească de la finele anilor 1930 
au sancţionat acest proces, iar inculpaţii — și mai ales Constantinescu- 
lași - au fost prezentaţi drept eroi şi martiri. 

Cum era de aşteptat, procesul nu i-a vizat doar pe inculpaţii pe care 
îi voi prezenta mai jos; în fapt, mişcarea așa-numită antifascistă din 
România a fost afectată foarte puternic. Convinse fiind că în spatele 
acesteia se ascunde propaganda partidului comunist local sau din 
Uniunea Sovietică (ceea ce nu era deloc departe de adevăr), autorită- 
tile de la Bucureşti au înăsprit condiţiile de existenţă ale grupurilor şi 
grupusculelor ce se revendicau drept antifasciste; mai simplu spus, 
comitetele acestora au fost în bună parte dizolvate, cele vizate pierzând 
acoperirea legală. 

Amânat de două ori, procesul în care era inculpat şi Petre 
Constantinescu-lași a început așadar în dimineața de 5 martie 1936 
(ora 9.45), în sala Consiliului de Război al Corpului III Armată din 
Chișinăul. 

Lotul inculpaţilor era deci alcătuit din profesorul universitar Petre 
Constantinescu-laşi, avocatul (?) David Faerstein (din Soroca), Paulina 


1. Cf. Radiotelegrama nr. 200/5 martie 1936, transmisă din Chişinău către 
Direcția Generală a Poliţiei din București - ANIC, colecţia 53, dosar 
C-156, vol. 1, f. 39. 

Rosemberg, medicul Ipolit Derevici şi inspectorul zootehnic Mihail 
Braşoveanu (toţi trei din Chişinău), avocata Etea Diner (din Cetatea 
Albă), inginerul agronom Grigore Zoltur şi profesoara secundară Feiga 
Rabinovici (din Bălți). Completul de judecată al Consiliului de Război 
îi avea ca președinte pe colonelul Cantemir Popescu, iar ca membri pe 
maiorul Otto Benedict, maiorul Rudolf Cristel, căpitanul Gheorghe 
Bugles (Buglea?) şi Iosif Niculescu. De față era şi maiorul Manea, 
comisar regal. Trebuie spus că pe toată durata procesului garnitura de 
apărători a inculpaţilor a fost una redutabilă - peste 20 de avocaţi 
(È. Constantinescu-lași a avut chiar şi un avocat din Franţa, fără indo- 
ială trimis de organizaţiile sindicalo-comuniste cu care se afla în con- 
tact). În prima zi a procesului, încă de la primele ore, avocaţii Ion 
Gheorghe Maurer și Grigore lunian au cerut amânarea şedinţei, invo- 
când o serie de vicii de procedură: Maurer a semnalat că majoritatea 
pieselor din dosarul de acuzare erau copii (şi a cerut originalele), iar 
lunian (care în unele mărturii privind procesul apare ca martor al 
apărării, iar în dosarul citat de noi ca avocat) a protestat impotriva 
faptului că unele materiale de la dosar nu erau în limba română (şi a 
cerut traducerea acestora). Cele două obiecții (şi altele ridicate) au fost 
respinse, iar prima zi a procesului s-a consumat cu chestiuni de pro- 
cedură. Conform regulamentului, s-au citat martorii ceruţi de acuzare 
şi de apărare - nu mai puţini de 800 (!), din ţară şi din străinătate; 
era vorba despre deja verificatul tertip al partidului comunist de a 
tergiveisa procesele prin invocarea unui număr uriaş de martori 
(la proces aveau să vină în jur de 300). Pe lângă I.Gh. Maurer şi 
Gr. lunian, printre avocaţi s-au mai numărat Dem. Dobrescu, Lucrețiu 
Pătrășcanu, Petre Pandrea, Stelian Niţulescu, Osvald Teodoreanu şi 
Ionel Teodoreanu! (amândoi din laşi) etc. Desigur, o analiză mai com- 
pletă a procesului trebuie să precizeze câţi dintre avocaţii anunţaţi în 
prima zi s-au implicat (și cât de profund) în dezbaterile din următoa- 
rele săptămâni. 

De la bun inceput, radiotelegramele pe care poliţia din Chişinău le 
trimitea zilnic (şi uneori de mai multe ori pe zi) către DGP l-au identificat 
pe Petre Constantinescu-lași ca fiind acuzatul principal al procesului. 


1. Acesta din urmă este una și aceeași persoană cu scriitorul Jonel Teodoreanu 
(1897-1954), autorul romanului clasic La Medeleni. Chiar dacă activitatea 
sa ca avocat este mai puțin cunoscută, ea a fost una redutabilă, mai ales 
la laşi şi în zona Moldovei. Osvald Teodoreanu era tatăl său, de asemenea 
avocat, 

Prin activitatea sa (internă şi externă), dosarul său era cu mult mai 
bogat decât al tovarășilor de lot. În decursul şedinţelor, Constantinescu- 
lași nu numai că va monopoliza atenţia juriului, ci va fi şi principalul 
vorbitor. De fapt, trebuie spus că profesorul nu a fost deloc reținut în 
intervenţiile sale - dimpotrivă, juriul îi va atrage deseori atenția că 
abuzează de ele. De fapt, acesta era şi scopul: transformarea proceselor 
în spectacole de propagandă comunistă. 

Prima cuvântare de amploare a profesorului inculpat are loc în 
şedinţa de dimineaţă din 7 martie 1936, iar strategia sa de apărare este una 
pe care deja o cunoaştem: el insistă asupra ideii că activitatea antifas- 
cistă (pe care nu o neagă) nu este totuna cu activitatea comunistă!. În 
sprijinul acestei supoziţii (de altfel, adevărată - chiar dacă profesorul 
nu era tocmai sincer în apărarea sa), el aduce argumente proprii, dar 
şi articole de ziare din care citează copios. Întrebat de președintele 
completului de judecată care sunt partidele antifasciste din România, 
el începe prin a le numi pe cele „simpatizante ale ideilor fasciste” 
(precum Partidul Naţionai-Creştin?, Frontul Românesc? sau Partidul 
Totul pentru Țară‘), iar apoi numește partidele pe care el le consideră 
antifasciste: Partidul Naţional-Ţărănesc, Partidul Radical-Ţărănescs, 
Blocul Democratic şi Frontul Plugarilor, pe care moşierul Petru Groza 
îl înființase în Ardeal. Întrebat dacă se consideră vinovat de „ațâţarea 
străinătăţii” cu unele idei care nu corespundeau intereselor de stat ale 
României, profesorul răspunde că nu el a produs activarea unor voci din 
străinătate, ci tocmai procesul său, care avea ecou în rândul organizațiilor 


ANIC, colecţia 53, dosar C-156, vol. 1, f. 40. 

. Partidul Naţional-Creştin a luat fiinţă în iulie 1935 prin fuziunea a două 
grupări de dreapta radicale (şi adesea antisemite), şi anume Liga Apărării 
Naţional-Creştine, a profesorului ieşean A.C. Cuza, şi Partidul Naţional 
Agrar, al poetului transilvănean Octavian Goga. 

3. Frontul Românesc s-a constituit în februarie 1935, sub conducerea lui 
Alexandru Vaida-Voevod, şi era alcătuit în principal din militanți din aripa 
de dreapta a PNȚ. 

4. Totul pentru "Țară este numele sub care, în martie 1935, s-a reînființat ca 
partid legal (şi condus de generalul Gheorghe Cantacuzino-Grănicerul) 
fosta Gardă de Fier, interzisă în decembrie 1933. 

5. Foarte probabil, Constantinescu-laşi se referă aici la partidul care a luat 

naştere în februarie 1933 (sub numele Partidul Ţărănesc-Radical) din fuziu- 

nea a două grupări - conduse de Constantin Stere și Grigore Iunian - care 
se desprinseseră în anul precedent din PNT. 


pm 

străine în care era membru; de altfel, Constantinescu-laşi nu uită să 
precizeze că este „membru într-un comitet antifascist din Paris şi alte 
patru comitete din străinătate”!. 

O analiză a procesului — chiar şi mediată de rapoartele poliţiei către 
DGP - ne arată un Constantinescu-Iași locvace și inspirat în interven- 
tiile sale. În spiritul majorităţii inculpaţilor de stânga (sau de stânga 
radicală) ai epocii, el se foloseşte de prilej pentru a ataca diverse pro- 
bleme, având sau nu legătură cu acuzaţiile aduse lui. În context, în 
şedinţa din 7 martie 1936, profesorul se pronunţă asupra politicii interne 
a țării (spunând că în România, în acel moment, nu se putea vorbi de 
un regim fascist, „dar sunt politicieni care urmăresc dictatura”), apoi 
critică Legea meseriilor pe care guvernul lui Gheorghe Tătărescu toc- 
mai o trecea prin Parlament?, profită de context pentru a critica par- 
tidul liberal aflat la putere și a-l acuza de încălcarea Constituţiei, iar 
apoi trece la situaţia internațională şi ajunge la concluzia că războiul 
imperialist al italiei din Abisinia” este consecinţa directă a faptului 
că muncitorul italian este foarte prost plătit. Întrebat de președintele 
juriului cu ce țări s-ar alia România în cazul unui război, profesorul 
răspunde: „cu Franţa, Cehoslovacia şi Rusia, cu care suntem aliați, 
şi contra Italiei, Bulgariei şi Germaniei, care s-au retras din Liga 
Naţiunilor și care periclitează existența frontierelor de azi”. 

Apoi, Constantinescu-lași vorbeşte pe larg despre mișcarea antifascistă 
europeană (în care se autoinclude) şi despre congresul antifascist de 
la Amsterdam din 1932, la care luase parte (care în probele acuzării 
apărea drept congres comunist), spunând că „la manifestaţiile, adunările 
şi şedinţele [...] [de acolo - n.m., A.C.] au luat parte şi comuniștii”, 
însă el nu a reprezentat PCR. Mai precis (reţine radiotelegrama poliției), 
în organizaţiile antifasciste din Europa, precizează inculpatul, „toţi 
comuniștii sunt antifasciști, dar nu toţi antifasciştii sunt comunişti” 
(ceea ce era adevărat, desigur). Apoi discuţia divaghează din nou (la între- 
barea preşedintelui completului despre personalitățile marcante ale anti- 
fascismului din România, Constantinescu-laşi oferă din memorie o 


„ ANIC, colecția 53, dosar C-156, vol. 1, f. 41. 
„ Sub numele „Legea pentru pregătirea profesională şi exercitarea meserii- 
lor”, aceasta a intrat în vigoare la sfârșitul lunii aprilie 1936. 

3. În 1935, regimul fascist din Italia, condus de Benito Mussolini, decide 
invadarea Etiopiei, a cărei capitală, Addis Abeba, va fi cucerită în primă- 
vara anului următor. 

4. ANIC, colecţia 53, dosar C-156, vol. 1, f. 42. 

— 


Petre Constantinescu-lași: profesor (de istorie), stalinist (din convingere)... 271 


listă de persoane publice sau mai puțin publice, din Bucureşti sau 
Chișinău). lar radiotelegrama din 7 martie 1936, întocmită de inspectorul 
regional de poliție din Chișinău (Constantin Maimuca), se încheie astfel: 


Președintele atrage atenţia acuzatului să fie pregătit în apărarea sa, pen- 
tru a nu lungi durata procesului spre a fi nevoie de şedinţe de noapte, 
după care şedinţa se suspendă decurgând totul în liniște stop’. 


Procesul avea să fie lung. Extinderea sa pe mai bine de trei săptămâni 
se datorează, măcar în parte, intenselor și lungilor pledoarii explicative pe 
care Constantinescu-laşi le face ori de câte ori are ocazia. Cuvântările sale 
sunt cele mai lungi în acest proces, ceea ce, de altfel, este în acord cu 
statutul său de inculpat-vedetă al evenimentului. 

Pentru exemplificarea dialogului dezvoltat în sala de judecată voi 
cita aici un fragment? din stenograma şedinţei de dimineaţă a cetei 
de-a treia zile a procesului (7 martie 1936}: 


D. Președ. [preşedintele completului de judecată - n.m., A.C.j: Legea vă 
dă dreptul să vă apăraţi. Atrag atenţia că trebuie să fiți moderat, să vă 
apăraţi metodic, 

Acuzatul [P, Constantinescu-lași - n.m., A.C.]: În faţa învinuirilor că am 
activat la comuniștii revoluționari, pentru gravitatea penalităţii să-mi 
dați un cuvânt mai larg spre a explica natura învinuirilor ce mi se aduc, 
în ce mă priveşte personal, În Ordonanţa definitivă sunt acuzat că am 
pregătit revoluția comunistă în România. S-ar cuveni să încerc o definiţie 
a acestor determinări. Termenii aceştia care se referă la legea excepțională 
sunt cu tendinţe, spre a da o atmosferă a activităţii antifasciste de a con- 
funda această activitate cu una comunistă. Continuarea (probabil conti- 
nua - n.m., A.C.] şi tendenţioasa confuzie între comunişti şi antifasciști 
ne-a adus în fața Dvs. Procesul acesta este un proces de largă anvergură 
şi a depășit cu mult cadrul, nu prin persoana noastră, ci a altora. Suntem 
pe linia justă a poporului român și a celorlalte popoare care locuiesc în 
România. Voi preciza această deosebire intre comunism și antifascism. 
Acuzatul citează apoi fragmente din diferite articole apărute în ziarele 
care susține (susţin — n.m., A.C.] acţiunea sa, făcându-le o reclamă orală. 


— 
. 


Ibidem. 

2. Am păstrat aici topica și punctuația documentului original, făcând - ca 
şi în restul citărilor — doar unele actualizări ale cuvintelor: „care” în loc 
de „cari”, „dictaturii” în loc de „dictaturei” etc. 

3. ANIC, colecția 53, dosar C-156, vol. 1, ff. 51-52, 


272 Adrian Cioroianu 


D. Președ.: Este şi altă presă serioasă care judecă altfel acțiunea Dvs. De 
pildă Universul şi atâtea alte ziare. 

Acuzatul: Da, recunosc. Lumea este împărțită în două tabere: de stânga 
antifascistă și de dreapta fascistă. Guvernul actual calcă libertăţile cetă- 
țeneşti. Un guvern fascist le va înăbuși cu desăvârşire. 

[În scurt timp, discuţia divaghează spre viaţa politică din România și 
caracterul partidelor legale — n.m., A.C.] 

D. Președ.: Lăsaţi acestea deoparte. Apăraţi-vă. 

Acuzatul: Noi, antifasciştii şi democrații luptăm pentru libertatea poporu- 
lui român şi pentru dezrobirea lui din asuprirea politică. Internaţio- 
nalismul nostru este apărarea poporului. Ferească Dumnezeu ca crucea 
încârligată şi fascismul german să triumfe în România. Am dat mâna cu 
toate categoriile sociale pentru închegarea Frontului Popular. Iată inter- 
naționalismul nostru. [...] 

[Apoi acuzatul trece la discutarea materialului care îi fusese confiscat în 
percheziţii - n.m., A.C.] 

Acuzatul: Reiese o incriminare greşită a îndemnului la lupta de clasă. 
Cum pot îndemna prin cuvântări la această luptă de clasă, care este un 
fenomen în care mă integrez? Cred că este o greșeală fundamentală și 
tendențioasă. Lupta de clasă este un fenomen independent de voința 
noastră, 

D, Președ.: Lăsaţi teoriile capitalismului! Credeţi că interesează procesul? 
Nu descrieţi raiul din Rusia Sovietică. Mai bine apăraţi-vă. 

Acuzatul: Fără să fiu un apărător al lucrurilor din Rusia Sovietică, să 
vedem, e chiar așa de periculos ca să atragă vina cuiva când vrea să 
adapteze starea de lucruri din Rusia Sovietică în altă parte? etc. 


Fără îndoială, Constantinescu-laşi s-a pregătit bine pentru acest 
proces, iar avocaţii apărării i-au sugerat eschive retorice de care el s-a 
folosit. Totodată, la fel de adevărat este că, foarte probabil, vinovăția 
inculpaţilor era (pentru completul de judecată) clară încă de dinainte 
să înceapă procesul. Această nuanță nu este cu nimic surprinzătoare 
pentru România celei de-a doua jumătăţi a anilor 1930. Autorităţile 
(de la guvern la Siguranţă şi serviciile speciale ale ţării) cunoşteau 
relativ bine ameninţarea sovietică (şi ramificaţiile sale locale) şi nu 
aveau foarte multe scrupule în a li se opune. 

Nu voi insista asupra tuturor şedinţelor din zilele procesului, pen- 
tru că structura principală a acuzării şi a apărării o cunoaștem deja: 
acuzarea îl viza pe Petre Constantinescu-laşi ca fiind un activist comu- 
nist ce desfăşurase - camuflată sub ideea antifascismului - o activitate 
comunistă în țară şi în străinătate, iar apărarea insista pe ideea că 

activitatea antifascistă nu este echivalentă cu activitatea comunistă (de 
care profesorul s-a dezis constant, atât prin vocea sa, cât şi prin inter- 
venţiile avocaţilor). În opinia mea, martorii au jucat un rol cu totul 
secundar în proces, iar partea cea mai plină de informaţii o reprezintă 
schimbul de întrebări şi răspunsuri dintre completul de judecată (cel 
mai adesea președintele) şi acuzat. 

O sinteză a procesului se află în luarea de cuvânt a inculpatului din 
seara ultimei zile a procesului! — 29 martie 1936, când şedinţa finală 
s-a deschis la ora 21.30. Era, de fapt, ultima luare de cuvânt înaintea 
sentinţei (ce urma să fie anunţată în cursul zilei următoare). Aici şi 
acum, P. Constantinescu-Iaşi face o recapitulare a antecedentelor sale, 
structurată în câteva idei ce s-ar putea sintetiza astfel: 

i) acuzatul începe prin a spune că „a fost şi rămâne legat de tot tre- 
cutul său petrecut în mijlocul poporului pentru care a luptat”; 

ii) recunoaște că a activat în partidele socialist, social-democrat şi social- 
comunist până în 1924, când ultimul dintre acestea (adică ceea ce 
ulterior se va chema „partidul comunist”) a fost dizolvat, iar după 
acest an a activat numai în mișcarea antifascistă; 

iii) ca profesor, a avut grijă ca activitatea sa politică să nu afecteze activi- 
tatea profesională, „fără a căuta să abată pe studenți de la credință”; 

iv) nu se dezice de Blocul Democratic, a cărui popularitate o consideră 
în creştere, şi este convins că îşi va relua în curând activitatea în 
cadrul acestuia; 

v) dar face precizarea că Blocul Democratic nu este un partid politic, 
ci o organizaţie de mase, care nu tinde spre guvernarea ţării, ci doar 
„luptă pentru libertăţile democratice, care astăzi sunt primejduite”; 
în măsura în care cerinţele Blocului s-ar realiza, acesta ar dispărea 
de la sine. 


Sentința 


O notă a Inspectoratului Regional de Poliţie din Chișinău, trimisă către 
DGP din Bucureşti pe 30 martie 1936, prezintă sentinţele pronunţate? 
în aceeași zi în procesul antifasciștilor (comunişti, în viziunea acuzării): 


1. Cf. „Din adresa Inspectoratului Regional de Poliţie al Basarabiei Chișinău 
nr. 5203 din 29.11].1936” - ANIC, colecția 53, dosar C-156, vol. 1, f. 43. 
2. Ibidem, f. 44. 

Petre Constantinescu-lași — 2 ani și 6 luni de închisoare, 20.000 de lei 
amendă şi 10 ani de interdicţie (a drepturilor civile); Etea Diner - 2 ani 
și 6 luni de închisoare, 50.000 de lei amendă și 10 ani de interdicţie; 
Feiga Rabinovici - 2 ani şi 6 luni de închisoare, 20.000 de lei amendă, 
10 ani de interdicție; Mihail Braşoveanu - 2 ani şi 6 luni de închisoare, 
20.000 de lei amendă și 10 ani de interdicţie; David Faerstein - 2 ani 
de închisoare, 15.000 de lei amendă și 10 ani de interdicţie; Grigore 
Zoltur - 3 luni de închisoare, 50.000 de lei amendă, 10 ani de inter- 
dicţie; Paulina Rosenberg şi Ipolit Derevici — achitaţi!. 

În momentul când a primit această condamnare, Petre Constantinescu- lași 
avea 42 de ani. 


Regim de deținut politic la Doftana 


În autobiografia sa din ianuarie 1945, P. Constantinescu-lași recapitu- 
lează pe scurt ce a urmat condamnării din martie 1936: după ce a 
petrecut primele luni ale detenţiei în penitenciarul din Chișinău, a fost 
transferat la Doftana pe 17 noiembrie 1936, „unde am stat mai bine 
de doi ani”. 

Aici, la Penitenciarul Doftana, profesorul ajuns deținut politic ar fi 
devenit „preşedintele comitetului de conducere al colectivului deţinu- 
ților politici”, precizare cu totul verosimilă, dat fiind un aspect ce merită 
reținut din universul restrâns al deţinuţilor comuniști ai epocii: aceș- 
tia preţuiau, într-adevăr, activitatea anterioară a fiecărui condamnat, 
socotind-o un fel de vechime meritorie în activitatea revoluționară. La 
acest capitol, Constantinescu-laşi avea multe de povestit (şi le putea 
proba cu ușurință, dat fiind că majoritatea comuniştilor deţinuţi auzi- 
seră de el şi de procesul său). În plus, statutul său de profesor univer- 
sitar dedicat cauzei foarte probabil că a impus o anumită deferență din 
partea celorlalți. La mijlocul anilor 1930, acestea erau detalii foarte 
importante, dar ele nu vor rămâne nealterate peste aproape un deceniu 


1. Pentru cine cunoaște sistemul de justiție al României interbelice în relația 
sa cu ameninţarea externă sovietică, nu ar fi deloc surprinzător ca aceşti 
din urmă inculpaţi să fi colaborat în timpul anchetei suficient de mult 
încât să îşi răscumpere achitarea. 

2, ANIC, colecția 53, dosar C-156, vol. 1, f. 113. 

(spre mijlocul anilor 1940), când alt intelectual, Lucrețiu Pătrășcanu, 
va cunoaşte şi el, pentru scurt timp, universul concentraționar al României 
burgheze. Dar o va face fără a-i cuceri în vreun fel pe deţinuţii comu- 
niști de la locul său de detenție. 

La Doftana, în timpul liber acordat fiecărui condamnat, Constantinescu- 
Iași s-a ocupat (o va scrie el însuşi) cu organizarea bibliotecii închisorii. 
Acest detaliu aparent insignifiant este de reținut, întrucât contrastează 
flagrant cu realitatea din închisorile ce vor fi gestionate de regimul pe 
care Petre Constantinescu-lași îl va deservi după 1945. 

Ajuns în închisoarea Doftana, contactul lui Constantinescu-laşi cu 
avocaţii săi nu a fost îngrădit deloc, după cum o atestă mai multe 
documente din dosarele sale!. Deţinutul făcuse recurs după condam- 
narea sa, dar acesta a fost respins, prin decizia Curţii Militare de Casaţie 
şi Justiţie din București, pe 31 octombrie 1936. Deţinutul a trimis în 
continuare memorii către ministrul Justiţiei, iar cererea sa (de la sfâr- 
șitul lunii ianuarie 1937) de a fi mutat fie în închisoarea din Chişinău, 
fie în cea de la Văcărești nu a fost aprobată?. 

Probabil din acest motiv și în semn de protest, uneori deținutul refuză 
să primească colete pe care i le trimite soția sa, Maria Constantinescu 
(așa cum s-a întâmplat pe 19 aprilie 1937), iar alteori soţia face plân- 
geri la administrația Penitenciarului Doftana privind pierderea unor 
piese de îmbrăcăminte din coletele trimise soțului. Pe 30 aprilie 1937, 
la vorbitorul închisorii, Constantinescu-lași s-a putut întâlni cu soția 
sa, Maria, şi cu fiica din prima căsătorie, Silviat, amândouă venite cu 
pachete. Cu această ocazie, deținutul i-a cerut soției să intervină pe 
lângă directorul general al penitenciarelor pentru a primi „dreptul de 
a face în scris orice cerere şi către cine va socoti el util”, de a primi 
reviste și cărți. Totodată, i-a cerut soției să păstreze legătura cu anumiţi 


1. Vezi, de exemplu, permisul acordat avocaţilor I. Schraier, Paul Moscovici 
și Stelian Niţulescu de a-i vizita pe profesor, pe Mihail Braşoveanu, David 
Faerstein și Alexandru Drăghici în zilele de 7 ianuarie 1937 sau 12 mai 1937 — 
ANIC, fond 95, dosar 7/168, vol. 6, ff. 34, 57. 

2. Ibidem, f. 50. 

3. În 1937, soţia lui se mutase deja în București, la o adresă din Calea Victoriei 
nr, 190. După eliberare, Petre Constantinescu-lași se va muta și el, defi- 
nitiv, la Bucureşti. În acel moment, Maria Constantinescu era învățătoare 
la Şcoala de fete nr. 15 de pe bulevardul Ferdinand din Bucureşti. 

4. Silvia Constantinescu era în acel moment elevă a Liceului de fete „Ion 
Heliade-Rădulescu” din Bucureşti. 

avocați, să îl contacteze pe directorul ziarului Le Moment (din Paris?) şi 
să scrie către trei profesori parizieni, cerându-le să vină în sprijinul său!. 

Pentru conturarea contextului (şi pentru inevitabila comparaţie cu 
regimul de care vor avea parte deţinuţii din închisorile staliniste), iată 
lista bunurilor „aduse Dlui P. Constantinescu” de soţia și fiica lui la 
vizita din aprilie 1937 (nota pare a fi scrisă chiar de Maria Constantinescu, 
iar profesorul a semnat de primire): 


1 costum de haine (haină, pantaloni, vestă) / 1 pereche pantofi maron / 
1 față de saltea din pânză de americă / I placă de ardezie / 2 condeie / 
1 periuță de dinți / 1 periuță de dinţi uzată pentru crema de ghete / 
1 perie de ghete / 1 cutie cremă de ghete maron / 1.050 gr. salam uscat 
(3 bucăți întregi) / 500 gr. măsline / 300 gr. unt / 280 gr. ghiudem (o pot- 
coavă) / 650 gr. şuncă afumată (costiță) / 1.050 gr. brânză / 1 kg zahăr 
cubic / 850 gr. smochine (o roată) / 2 pâinuţe negre / 1 cozonac / 1 kec 
întreg / 1 pendispen [pandişpan? - n.m., A.C.] întreg / 6 legături ridichi / 
câlţi pentru o pernă / 1 portocală / 15 ouă, diferite culori, de la Lenuș / 
2 pâini, lungi, albe / 1 bucată de săpun / 32 mere / 3 portocale de la Coca?, 


Pe lângă acestea, deţinutul avea dreptul regulamentar de a primi 
periodic pachete cu alimente şi fructe. 

În vara anului 1937, deţinutul mai primeşte şi alte vizite la vorbi- 
tor — precum de la conferenţiarul universitar (şi deputat de Baia) Ion 
Hudiţă (în iunie), tot atunci o nouă vizită a soţiei şi fiicei sale’, mai 
apoi de la avocaţii şi prietenii Stelian Niţulescu, Scarlat Callimachi şi 
Al. Mihăileanu -, iar la examinările medicale din închisoare este găsit 
sănătos (deşi Constantinescu-laşi cerea transferarea în alt penitenciar 
pe motive medicale). Vizitele membrilor familiei vor continua şi în 
cursul anului 1938; de regulă, vizitele erau de o jumătate de oră, dar 
alteori se permiteau „în mod excepţional” vizite la vorbitor de o oră. 

În contrast cu imaginea univocă (şi sinistră) ce se va crea închiso- 
rii Doftana în naraţiunea istorică sau memorialistică a regimului comu- 
nist, documentele dosarului Constantinescu-lași oferă o versiune mai 
nuanţată. Foarte probabil, faptul că deținutul era profesor universitar 
a contat în ecuația tratamentului său. Deţinutul depune diverse cereri 


m 


ANIC, fond 95, dosar 7/1979, vol. 6, f. 75. 
Ibidem, f. 77. 
3. Alteori, precum în martie 1938, soția Maria îl va vizita pe deținut alături 
de fiul ei din prima căsätorie, Liviu Rusu. 


y 

pentru a primi presă în penitenciar (în iulie 1938, el cerea revistele Viaţa 
Românească, Revista Fundațiilor Regale, Magazinul, Însemnări ieşene, 
Conjunctura economiei românești, Vremea şi Realitatea ilustrată, iar 
conducerea îi aprobă să citească doar Revista Fundațiilor Regale!). Pe baza 
unor cereri prealabile către administratorul penitenciarului, deținutul 
poate trimite uneori telegrame familiei (!), iar cu altă ocazie el îi cere 
aceluiași administrator redeschiderea bibliotecii închisorii (închisă 
vreme de trei săptămâni în august 1938). Pe 28 octombrie în același 
an, Constantinescu-lași ajungea în spitalul Penitenciarului Văcărești. 
În septembrie 1938, deţinutul a făcut o cerere de eliberare condiţionată, 
care a primit avize favorabile până la un anumit nivel al administraţiei 
şi s-a aprobat pentru data de 14 decembrie 1938. În fapt, condamnarea 
ar fi luat sfârșit oricum pe 28 aprilie 1939. 

Clemenţa regimului, fie şi în raport cu un intelectual universitar 
suspectat de legături și convingeri comuniste, se manifesta cu totul 
vizibil. 


Un universitar sub zodia victoriei politice 


În memoriul său din ianuarie 1945, Petre Constantinescu-laşi nu pome- 
neşte despre eliberarea condiţionată. La fel, nu pomenește nici de măsurile 
luate împotriva lui pe parcursul anilor scurși de la arestarea din 1934 
până la eliberarea din 1938. 

În urma arestării sale, Constantinescu-lași fusese suspendat din 
funcţia de profesor universitar la Chişinău încă din ianuarie 1935, iar 
după eliberarea din închisoare el va deschide un contencios cu minis- 
terul Instrucțiunii, Cultelor şi Artelor pentru recuperarea măcar a unei 
părți din salariul la care se considera îndreptăţit pentru perioada 
1 ianuarie 1935 - 6 februarie 1937!. Profesorul protestase în scris încă 
din 1935, în numele autonomiei universitare, afirmând că nu minis- 
terul putea să ia această decizie (a suspendării), ci Senatul Universităţii 
din laşi. 

Dosarul Constantinescu-lași mai cuprinde și decretul regal prin care, 
la 11 luni de la condamnarea sa, profesorul era exclus din corpul didac- 
tic universitar, potrivit art. 61 din Legea învățământului universitar. 


1. ANIC, fond 95, dosar 7/168, vol. 6, ff. 6, 8. 

Rezoluţia, semnată de regele Carol al II-lea, este datată 6 februarie 1937 
(între timp, cum am văzut, fusese judecat şi recursul depus de condamnat). 

Caun om deja obișnuit să scrie memorii şi petiții, Petre Constantinescu- 
laşi a continuat lupta pentru recâştigarea drepturilor sale şi în timpul 
războiului şi deznodământul acestei afaceri universitare, așa cum era 
de așteptat, avea să vină abia după 23 august 1944 - relativ repede, 
pentru că profesorul a fost reintegrat la nou-înființata catedră de istoria 
artei a Facultăţii de Litere din cadrul Universităţii din București înce- 
pând cu primele zile din decembrie 1944. În acest scop se purtase în 
toamna anului 1944 o adevărată campanie de reabilitare - condusă 
de presa procomunistă și de mai vechii sau mai noii prieteni ai lui 
P. Constantinescu-laşi din (noua) Grupare a Universitarilor Democraţi 
(GUD), o organizație informală, dar foarte influentă, apropiată ideilor 
de stânga (socialiste și comuniste) în acel moment. Într-un memoriu 
din 9 octombrie 1944 (destinatarul, din păcate, nu este foarte clar — 
probabil guvernul sau Ministerul Învățământului), mai mulți membri 
semnatari ai GUD afirmau: 


Subsemnaţii, membri ai GUD, aflăm cu surprindere că Profesorul Petre 
Constantinescu-Îași, îndepărtat de mai mulți ani pentru ideile sale demo- 
cratice, nu a fost reintegrat nici până în ziua de astăzi. Cum singura sa 
vină nu e decât aceea de a fi păstrat în mod intransigent şi impecabil 
atitudinea unui om demn şi consecvent cu ideile sale, pentru care a 
îndurat numeroase suferinţe şi privaţiuni, e de datoria noastră să vă 
rugăm a interveni locului în drept pentru reintegrarea sa neîntârziată. 
Cum în prezent Facultatea de Teologie din Chişinău, la care a funcționat, 
nu mai există [sic!], urmează să i se aplice aceeași măsură care s-a între- 
buinţat pentru alți doi colegi ai Dsale, şi anume ca reintegrarea să se facă 
la Facultatea de Litere din București”!. 


Memoriul era semnat, printre alți universitari din gruparea „demo- 
crată” (adică procomunistă, cum se va vedea în lunile următoare), de 
Constantin I. Parhon, Simion Stoilow, Iorgu Iordan, Grigore Traian 
Popa, Constantin Balmuş, Andrei Oțetea, Traian Ionașcu, Gheorghe 
Nicolau? etc. 


1. Ibidem, f. 72. 

2. Pentru toți acești intelectuali universitari membri ai GUD (şi, în cea mai 
mare parte, ai asociaţiei de prietenie cu Sovietele ARLUS), vezi cartea mea 
Pe umerii lui Marx..., ed. cit., capitolul 5. 

Aşadar, rezultatul s-a produs pe 4 decembrie 1944, când Petre 
Constantinescu-lași a fost reintegrat în învățământul universitar, cu 
toate drepturile aferente ce decurgeau de la data de 6 februarie 1937 
(vechime, gradaţie etc.). 


Dar, după cum era de așteptat, după 1944 nu profesoratul, ci poli- 
tica avea să umple mai mult viața şi cariera lui P. Constantinescu-lași, 
la fel cum se întâmplase și înainte de 1944, de altfel. Memoriul său din 
31 ianuarie 1945, la care revin, retrasează partea politică a activității 
de după eliberarea din închisoare (de notat că episodul închisorii ocupă 
doar cinci rânduri din cele cinci pagini bătute în rânduri strânse ale 
acestui document). Aşadar, stabilit la Bucureşti definitiv în acel moment 
(1939), proaspăt eliberatul reia legătura cu partidul comunist, „fiind 
însărcinat cu munca printre intelectuali”!. Delegaţia română care a 
plecat la congresul pentru pace de la Paris din vara lui 1939 ar fi fost 
pregătită de profesor, după cum celula de partid („foarte restrânsă”, 
precizează el) a corpului didactic din Bucureşti ar fi fost organizată 
tot de el. 

În iarna dintre 1939 şi 1940, Consiantinescu-lași a intrat „în legă- 
tură cu legația Sovietică, unde am predat limba română funcționarilor 
superiori, aducând în acelaşi timp informaţii necesare însărcinatului cu 
afaceri (sovietic - s.m., A.C.]”. Ulterior, a fost contactat de un repre- 
zentant al VOKS de la Moscova (organizaţia sovietică responsabilă cu 
asociaţiile de prietenie dintre URSS şi alte ţări) și a „început o activi- 
tate pentru stabilirea legăturilor culturale cu Uniunea” (Sovietică, se 
înțelege). 

Cum anume se face că un fost condamnat pentru propagandă comu- 
nistă reușea, la un an după eliberarea din închisoare, să devină profe- 
sor improvizat pentru funcționarii din legația sovietică? Iată alt capitol 
bizar din toată această poveste. Ce informaţii livra el acolo? Nu putem 
decât să bănuim. Cum a ajuns el în atenţia VOKS, oficină care era 
parte din rețeaua spionajului stalinist? E o altă întrebare. Tot ce putem 
presupune este că, în acest timp, el a fost în continuare monitorizat de 
diverse instituţii ale statului român. 


I. ANIC, colecţia 53, dosar C-156, vol. 1, f. 113. 

În virtutea acestei foarte posibile monitorizări, în noaptea de 7 iulie 
1940, P. Constantinescu-laşi a fost din nou arestat şi trimis în lagărul 
de la Miercurea Ciuc, unde va ajunge preşedintele comitetului deținu- 
ţilor (comuniști sau procomuniști). Apoi va fi transferat în lagărul de 
la Caracal, iar mai apoi la Târgu Jiu, pentru ca la finele anului 1941 să 
fie eliberat din Spitalul Colentina din Bucureşti. În primăvara anului 
1942, a fost mobilizat şi trimis pe front, „ca soldat, în prima linie, în 
Crimeea”. Ajuns aici, se îmbolnăveşte (1) rapid, după doar câteva zile, 
şi va fi transferat în spitalul din Simferopol, unde va sta în următoarele 
cinci luni. Profesorul afirmă în memoriu: „Mi-am făcut și aici datoria, 
cu toată situația grea, făcând propagandă printre ofițeri împotriva 
nemților”!. 

În martie 1943, profesorul-soldat (atunci în vârstă de 50 de ani) va 
fi demobilizat şi, reîntors la Bucureşti, reintră în legătură cu partidul 
comunist prin intermediul lui Ion Gheorghe Maurer, avocatul I. Sraer 
(care îl vizitase în închisoarea Doftana), Lucrețiu Pătrășcanu sau Constantin 
Agiu?. Cooptat în comitetul de conducere al Uniunii Patrioților, totuși ~ 
spune memorialistul — „fiind intens urmărit de [Sliguranţă şi Gestapo, 
n-am putut prea intens activa”. Cu toate acestea, a fost implicat și în 
organizarea Blocului Naţional Democratic, în primăvara și vara anului 1944. 

O oarecare nemulțumire apare spre finalul memoriului său din ianu- 
arie 1945: „După 23 August [1944] am continuat a lucra în conducerea 
Blocului până la alcătuirea FND? - unde, nu știu pentru care motiv, 
n-am mai fost chemat la conducere”. 

Dar aceasta nu înseamnă că, în ianuarie 1945, Constantinescu-laşi 
nu era prins în noile schimbări: el era în conducerea Uniunii Patrioţilor, 
în ARLUS, în comitetul Sindicatului Universitar din București, iar la 
radio şi în presă făcea deschis ceea ce în anii 1930 făcuse camuflat - 
propagandă pentru URSS. 


1. Ibidem. 

2. Constantin Agiu (1891-1951), tâmplar de meserie, membru de partid în 
anii ilegalităţii, subsecretar de stat în diverse guverne după 1945, preşe- 
dinte al Marii Adunări Naţionale în 1948. 

3. Frontul Naţional Democrat s-a creat pe 12 octombrie 1944, prin reunirea 
(prin reprezentanţi) a PCdR, PSD, Sindicatelor Unite, Frontului Plugarilor 
şi Uniunii Patrioţilor. FND este cel care va face presiuni constante, în 
primele luni ale anului 1945, pentru impunerea guvernului „democratic” 
condus de Petru Groza. 

4. ANIC, colecţia 53, dosar C-156, vol. 1, f. 113. 

Începând din acest moment al carierei sale, evoluţia profesorului 
se va împleti cu istoria comunismului ajuns la putere. 

Pe 5 martie 1945, Petre Constantinescu-laşi devenea ministru al 
Propagandei! în primul guvern procomunist al țării, condus de mai vechiul 
său cunoscut (și partener de idei) Petru Groza. În anii următori va ajunge 
academician (1948), director al Institutului de Istorie „Nicolae Iorga” 
din București (1948-1953), ministru al Cultelor (1953), vicepreşedinte 
al Marii Adunări Naţionale, vicepreşedinte al Academiei RPR etc. 

În 1972, la împlinirea a 80 de ani de viață, Nicolae Ceauşescu îi va 
înmâna personal ordinul „Victoria Socialismului”. 

Avea să moară pe 1 decembrie 1977, la București”. 


Concluzii provizorii 

Fără îndoială, Petre Constantinescu-Iași a fost unul dintre cei mai activi 
intelectuali care au sprijinit mişcarea comunistă din România în anii 
ilegalității. Dar a fost el în mod real - adică efectiv - un comunist în 
anii 1930? Documentele dosarului său spun mai curând că nu, deși 
activitatea sa a fost mai de amploare şi mai de răsunet decât a multor 
comuniști cu acte. Ulterior, tocmai activitatea sa - militantismul din 
presă, arestările, procesul etc. — aveau să îi aducă o vechime în partid 
pe care putea s-o clameze, dar nu și s-o dovedească factual. Din acest 
punct de vedere, cu siguranţă că el nu reprezintă singurul astfel de caz 
din lumea (devenită) foarte largă a ilegaliștilor comuniști din România 
populară sau socialistă. 

Procesul în care a fost implicat în 1936 a fost, după cum spuneam mai 
sus, unul dintre cele mai importante între cele care au vizat activitatea 
comuniștilor şi a aliaţilor acestora din respectivii ani. 

Analiza unui astfel de caz îmi permite să avansez câteva ipoteze de 
lucru ce merită aprofundate: 

i) în opinia mea, organizaţiile de stânga ale anilor 1920 și 1930 merită 

o revizuire istoriografică, după supralicitarea lor propagandistică 


= 


„ Din noiembrie 1946 denumit „Ministerul Informaţiei”, 
2. Două volume semnate de Petre Constantinescu-laşi dau detalii suplimen- 
tare, dar adaptate post factum despre activitatea sa; Pagini de luptă din 
trecut, Editura Politică, Bucureşti, 1972, şi De la eliberare la socialism 
1944-1955, Editura Politică, Bucureşti, 1973. 

în anii regimului comunist şi după trecerea lor aproape totală cu 
vederea din istoriografia mai nouă. Tot acest ansamblu al protes- 
tului de stânga şi de extrema stângă - organizațiile, asociaţiile, mili- 
tanţii şi presa lor — a existat, chiar dacă a fost în permanenţă minoritar 
în discursul public al României interbelice; 

ii) se cuvine o analiză mai aplicată fenomenului comunist din anii 
1930 ca atare; partidul comuniștilor din România (ilegal, deci infor- 
mal în acel moment) a fost, la rândul său, minoritar, bineînţeles, 
dar sesizabil mai activ decât spune legenda dominantă de astăzi; 

iii) procesul „antifasciştilor” din 1936 ne arată o Justiţie românească 
ce funcționa fără intimidare şi o serie de acuzaţi care au putut să 
îşi prezinte neobstrucționaţi în procese propria versiune a faptelor; 
în acelaşi timp, caracterul de „vinovaţi” al celor bănuiți de activitate 
procomunistă pare astăzi vizibil încă de la debutul proceselor; 

iv) în mod evident, regimul din România de atunci era în bună parte 
constrâns să facă faţă activităţii unor militanţi care își camuflau 
convingerile procomuniste sub mantia largă a unui antifascism ce 
părea (şi chiar era, acolo unde se manifesta sincer) mult mai ono- 
rabil; 

v) în fine, la fel de bine se poate spune că statul român de atunci (în 
ciuda „terorii polițienești” de care vor vorbi veteranii comuniști mai 
târziu) a fost incapabil să pareze toate strategiile de infiltrare ide- 
ologică ale Uniunii Sovietice, mai ales când unele dintre acestea 
veneau pe ocolite, via Paris. 


Activitatea şi procesul lui Petre Constantinescu- lași, prin toate aceste 
ipoteze, nu reprezintă un capăt de drum, ci sunt, mai curând, piese 
din dosarul unei analize care abia se deschide!. 


1. Autorul ţine să le mulțumească cercetătorilor istorici Mihai Burcea şi Dumitru 
Lăcătuşu pentru ajutorul oferit în identificarea numeroaselor piese de 
arhivă ale acestui proces. 





Capitolul 6 


Cazul Petre Gheorghe - între comunism 
şi spionaj. Un ilegalist judecat şi executat, 
în condiţii de război 


Mihai Burcea 


În acest capitol vom prezenta cazul unui membru marcant al PCAR 
din timpul războiului, care a fost arestat, judecat şi executat pentru 
spionaj şi trădare. Este vorba de Petre Gheorghe, liderul celei mai 
puternice organizaţii a partidului comunist din prima parte a confla- 
grației mondiale. 

Din zecile de procese în care au fost implicaţi militanţii comuniști/ 
antifascişti în timpul războiului, am ales acest caz întrucât se distinge 
de celelalte prin poziția importantă deţinută de inculpat în mișcarea 
comunistă ilegală, prin capetele de acuzare aduse de autorități împo- 
triva sa şi prin complexitatea cazului analizat, la care au participat 
structurile informative din trei state: România, Bulgaria și Germania. 
De asemenea, procesul lui Petre Gheorghe poate fi socotit un caz-școală 
pentru modul în care instanţele militare judecau speţele ce priveau 
săvârșirea infracţiunilor politice (vezi, de exemplu, problema comunistă 
şi problema legionară) şi de spionaj în vreme de război. 

De regulă, astfel de procese se desfășurau pe parcursul unei singure 
zile, la sfârşitul căreia era pronunţată sentinţa. Din nefericire, un număr 
semnificativ de dosare ce conţin cauzele judecate de curțile marțiale 
în perioada amintită cuprind extrem de puține documente referitoare 
la instrucția efectuată de procurorii militari, la audierile martorilor şi 
la discuţiile efective din timpul proceselor (declaraţii, rechizitorii, sen- 
tine), aflându-se în contrast flagrant cu acțiunile judecătoreşti instru- 
mentate de consiliile de război şi tribunalele militare în anii 1920-1930, 
precum cele prezentate în capitolele anterioare. 

Pe baza documentelor de arhivă elaborate de autorităţile represive 
(DGP, Siguranţa, SSI şi organele justiției militare), de partidul comunist 
şi de organizaţiile pe care acesta le coordona (de exemplu, Apărarea 
Patriotică), dar şi a mărturiilor unor foşti ilegalişti ai PCdR, am reușit 
să reconstituim biografia lui Petre Gheorghe și modul în care acesta a 
interacționat cu autorităţile vremii. Totodată, pentru a ne edifica asu- 
pra modului în care activitatea lui Petre Gheorghe în slujba „Cauzei” 
a fost prezentată după 23 august 1944, am cercetat câteva broşuri pro- 
pagandistice, oficiosul central al partidului şi periodicele Institutului 
de Istorie a Partidului. În urma analizei, am constatat că pasaje întregi 
din biografia „eroului” au fost omise cu bună știință, iar procesul și 
condamnarea acestuia au fost catalogate drept o „inscenare” a autori- 
tăților militare antonesciene. Absența declaraţiilor lui Petre Gheorghe 
din dosarul cauzei i-a făcut pe cei care s-au aplecat asupra subiectului 
după 1944 să conchidă că întreaga afacere judiciară a fost o farsă sol- 
dată cu executarea acestuia. Prin confruntarea/coroborarea mărturiilor 
foştilor săi colaboratori (Alexandru Farcaș, Petre Nicolae, Constantin 
Carp ș.a.m.d.) şi a declaraţiilor celorlalți arestaţi (Ivan Rasnatovschi, 
Nicolae Atanasoff) cu documentele oficiale secrete prezente în dosare, 
am reuşit să stabilim fără niciun dubiu că legăturile pe care Gheorghe 
le-a avut cu agenții spionajului sovietic trimiși în România, via Bulgaria, 
au fost cât se poate de reale (acestea au fost principalele capete de 
acuzare pe baza cărora a fost condamnat la moarte). 

Cum ne raportăm astăzi la activitățile „subversive” desfășurate de 
militanţii comunişti și antifasciști împotriva regimului de dictatură 
militară este un subiect asupra căruia istoricii români nu s-au aplecat 
îndeajuns. Putem afirma că același lucru este valabil și în cazul modu- 
lui în care sunt percepute acţiunile militare desfăşurate de divizia de 
voluntari „Tudor Vladimirescu” şi combatanții care au activat în cadrul 
acesteia. În istoriografia postdecembristă, divizia este tratată ca o uni- 
tate militară formată din „trădători” şi „dezertori”, deşi a fost înființată 
pe teritoriul unui stat membru al coaliției Naţiunilor Unite (URSS), 
iar militarii săi au luptat împotriva Germaniei naziste, fiind ulterior 
reintegrați în Armata Regală Română (aprilie 1945). Aceste capitole 
de istorie, printre multe altele, au nevoie de o revizuire. 

Primii paşi în mişcarea comunistă 


Petre lon Gheorghe s-a născut pe 19 martie 1907, în orașul Dobrici 
din fostul judeţ Caliacra (în 1913, după ocuparea Cadrilaterului, admi- 
nistraţia românească i-a schimbat denumirea în Bazargic; în perioada 
comunistă a purtat numele mareșalului Tolbuhin), într-o familie de 
țărani săraci, bulgari creştini-ortodocși!. Tatăl său, Ivan Gheorghiev, 
era fierar, iar mama, Ivanova Kaluda, era casnică. Gheorghe a mai avut 
doi fraţi şi o soră: Sebe Ivanof, Ion şi Ivanka’. 

A absolvit patru clase primare la o școală particulară bulgară din 
oraşul natal, pe care au urmat-o și fraţii săi. Pentru a-şi ajuta familia 
nevoiaşă, la vârsta de 10 ani, Gheorghe s-a angajat ca vânzător ambu- 
lant de presă în orașul natal. Deşi nu dispuneau de resurse financiare 
substanţiale, părinţii săi au reușit să îl înscrie la liceul din localitate, 
însă, din cauza sărăciei, Gheorghe nu a putut să-și continue studiile, 
rămânând doar cu diploma de absolvire a claselor primare”. 

Potrivit uneia dintre primele sale biografii oficiale, întocmite în a 
doua jumătate a anilor 1940 de AFDA, Gheorghe și-a însușit ideile 
revoluționare de stânga în adolescență, în timp ce îi citea pe clasicii 
marxismului. În consecință, la numai 18 ani (în 1925), Gheorghe a 
laat contact cu mişcarea de tineret comunistă din însărcinarea căreia 
va constitui câteva „cercuri marxiste pentru educarea tineretului”, la 
care participau muncitorii din întreprinderea de construcții unde lucra. 

După abandonarea studiilor, Gheorghe s-a angajat ca ucenic la 
un atelier de tâmplărie, însă nu a reușit să se califice în meseria 
de tâmplar deoarece, în urma decesului tatălui său, a fost nevoit să 
se angajeze ca zidar la o întreprindere de construcţii, pentru a-şi 


i. ANIC, fond Asociaţia Foștilor Deținuți Politici Antifascişti din România, 
1947-1958 (în continuare fond 45), dosar 231, f. 123. 

2, Dintr-un referat de cadre (6 decembrie 1955) întocmit de Secţia Cadre a 
CC al PMR pe numele surorii lui Petre Gheorghe, Ivanka Rudenko, aflăm 
că la acea dată mama şi cei doi fraţi trăiau în Republica Populară Bulgară. 
Unul era zidar, iar celălalt lucra ca muncitor la o carieră de piatră. ANIC, 
fond CC al PCR - Secţia Organizatorică (dosare anexe), dosar 67/1956, f. 22. 

3, „Petre Gheorghe (1907-1943), în Luptători pentru pace, socialism şi feri- 
cirea poporului, Institutul de Istorie a Partidului de pe lângă CC al PMR, 
Editura Tineretului, Bucureşti, 1955, p. 243, vol. I, p. 9. 

suplimenta veniturile. Petre Gheorghe avea să se înscrie în Organizația 
Revoluționară Dobrogeană (DRO) la doi ani după înfiinţarea acesteia 


1. Dobrogeanska Revoluţiona Organizaţia - DRO (Organizaţia Revoluționară 
Dobrogeană) îşi are originile în primii ani de [a încheierea Războiului 
Ruso-Româno-Turc (1877-1878), activând iniţial ca o organizaţie naţio- 
nalistă care milita pentru o Bulgarie independentă. La încheierea Primului 
Război Mondial, comuniștii au penetrat puternic organizația. După patru 
ani de guvernare de stânga (1919-1923), naționaliștii au reușit să pună 
mâna pe putere printr-o lovitură de stat, La sfârșitul anului 1923, aripa 
armată a Societății „Dobrogea” (organizaţie iredentistă bulgară) se transformă 
în Organizaţia Internă Revoluționară Dobrogeană (Vătreșna Dobrogeanska 
Revoluţiona Organizaţia - VDRO), care milita pentru alipirea Dobrogei 
la Bulgaria. În toamna anului 1925, adepţii curentului de stânga din DRO 
hotărăsc să părăsească organizaţia și să își creeze propria mișcare: DRO, 
La scindarea celor două aripi au contribuit și doi factori externi majori: 
înăbuşirea de către guvernul generalului Ţankov a unor revolte ţărăneşti 
(1923-1924) şi arestarea de către autorităţile bulgare a unuia dintre liderii 
facțiunii de stânga din VDRO, Dacio Mihailov (în primăvara anului 1925), 
DRO beneficia de sprijinul Federaţiei Comuniste Balcanice, respectiv al 
Cominternului, ale cărui directive vizau crearea unei Dobroge indepen- 
dente comunizate, care ar fi urmat să fie inciusă într-o federație sovietică 
a statelor baicanice alipită la URSS (această viziune politică se suprapunea 
perfect cu tezele trasate PCdR la Conferinţa a VI-a a Federaţiei Comuniste 
Balcanice din 1923, care vizau „problema națională în România” și preve- 
deau susținerea luptei minorităților pentru autodeterminare până la des- 
părțirea unor regiuni istorice de granițele consfinţite după 1918). Între 
cele două organizaţii rivale (DRO şi VDRO) va izbucni o luptă aprigă, 
încheiată odată cu asasinarea lui Mihailov, în vara anului 1926. Locul lui va 
fi preluat de unul dintre „locotenenţii” săi, Diinităr Doncev alias „Doctoroft”, 
care a deținut această poziţie până la momentul arestării sale la București 
(26 iulie 1931), unde sosise pentru a lua legătura cu PCăR. Câteva luni 
mai târziu, după ancheta Siguranţei şi pronunţarea sentinţei, „Doctoroff” 
va fi împușcat mortal de jandarmii care îl însoțeau către Penitenciarul 
Silistra, sub pretextul fugii de sub escortă (12 septembrie 1931). Nu cunoaş- 
tem cine i-a urmat lui „Doctoroff” în fruntea organizaţiei după decesul 
acestuia, însă știm că în 1933 lider al DRO era Petre Borilă, iar după 
arestările masive operate Siguranţă în 1936 sediul central al DRO va fi 
mutat de la Bazargic la Silistra (în acel an, peste 400 de militanţi PCdR şi DRO 
au fost arestaţi în Durostor și Constanţa, dintre care mai mult de o treime 
au suferit condamnări pentru activităţi politice interzise). Organizaţia ire- 
dentistă care milita pentru o Dobroge independentă sub „umbrelă” sovietică 
avea să fie desființată în toamna anului 1940, după cedarea Cadrilaterului. 
În acelaşi an îşi va înceta activitatea şi VDRO, a cărei influență în anii 

(în 1927)". În 1929, datorită calităţilor sale organizatorice, a fost pro- 
movat ca membru în Comitetul Judeţean Bazargic al DRO. O parte 
însemnată a liderilor comunişti dobrogeni proveneau în acele vremuri 
din rândul minorităţii bulgare? (de exemplu, Petre Borilă/lordan Dragan 
Rusev, Boris Ştefanov, Dumitru Coliu/Dimităr Kolev, Gheorghe Crosneff, 
Daciu Voicu/Daciov Voicu). Influența comuniștilor bulgari în cadrul 
PCdR a fost covârșitoare datorită ponderii pe care mai mulți membri 
marcanţi ai Partidului Comunist Bulgar o aveau în cadrul Federaţiei 
Comuniste Balcanice şi în Internaționala a IIl-a Comunistă? (de exemplu, 
Gheorghi Dimitrov sau Vasili Kolarov). 

Comuniştii din Basarabia şi Dobrogea erau cu mult mai radicali 
decât cei din Regat, fiind adepţi ai luptei armate împotriva statului 
român, pe care îl considerau ocupant vremelnic al celor două provincii. 
Gheorghe Vasilichi, fost secretar al Comitetului Orăşenesc București 


1930 se va estompa din cauza implicării fățișe a guvernului în activitățile 
organizaţiei, ceea ce a condus la perceperea acesteia ca pe o simplă anexă 
guvernamentală (în ultimii ani, autoritățile bulgare temporizaseră potențialul 
combativ al organizaţiei, evitând astfel să stârnească mânia iugoslavilor şi 
a românilor), Dan Cătănnş, Cadrilaterul. Ideologie cominternistă și ireden- 
tism bulgar, 1919-1940, Institutul Naţional pentru Studiul Totalitarismului, 
București, 2001, pp. 22-28, 44; Marin C. Stănescu, Moscova, Cominternul, 
filiera comunistă balcanică şi România (1919-1943), Silex, București, 1994, 
pp. 95-97; ANIC, fond CC al PCR - Cancelarie, dosar 90/1956, f. 180, 

1. Vasile Vâlcu, Viaţa eroică a utecistului Petre Gheorghe, ediţia a III-a, Editura 

Tineretului, București, 1951, p, 11. 

„ Dan Cătănuș, op. cit., p. 40. 

3. Puterea „bulgarilor” în partid a crescut după numirea în fruntea PCdR a lui 
Boris Ştefanov (1935-1939), fost reprezentant al PCAR în Comitetul Executiv 
al Federaţiei Comuniste Balcanice în perioada în care secretar al acestei secții 
regionale a Cominternului a fost Gheorghi Dimitrov (1924-1928). Fără indo- 
ială că accederea sa în această poziție s-a datorat protectorului său din con- 
ducerea Cominternului, Gheorghi Dimitrov. În anii care au urmat, mai mulţi 
activişti „bulgaro-români” aveau să fie promovați în conducerea centrală 
şi locală de partid (este și cazul lui Petre Gheorghe). Pe lângă „bulgariza- 
rea” funcţiilor importante în ierarhia PCdR, trebuie spus că această pro- 
tecție nu s-a materializat doar în zona organizării politice a partidului. În 
timpul epurărilor politice demarate de Stalin în 1937, niciun comunist 
bulgar de origine română nu a fost asasinat. Nu acelaşi lucru s-a întâmplat 
însă cu zecile de evrei, români şi maghiari din PCdR ucişi pe altarul 
„Cauzei”: Alexandru Dobrogeanu-Gherea, Vasile Popovici, Marcel Pauker, 
Elek Köblös, Leon Lichtblau etc.; vezi Marin C. Stănescu, op. cit., pp. 53-54. 

al PCAR şi al Comitetului Judeţean Ilfov al PCdR în perioada 1930-1932, 
își amintește comportamentul violent al activiştilor proveniţi din cele 
două provincii istorice, dar şi felul în care erau percepuți comuniștii 
de poliție din cauza acestora: 


Tovarăşi, noi am avut pur şi simplu perioada asta când anumite elemente, 
mai ales din Basarabia și din Dobrogea, erau tov. aceştia minoritari, care 
umblau cu pistoale la ei. Eram la o şedinţă unde un tovarăș care venise 
din Dobrogea și se stabilise în București avea pistolul în buzunar. Eu am 
combătut, mă rog, problema anarhismului, narodnicismului, a atentate- 
lor de lichidare şi așa mai departe şi am să-l conving să renunţe la pistol, 
dar în cele din urmă, când am văzut că el susține mai departe că îi 
trebuie pistol, dacă il arestează, să tragă și aşa mai departe, atunci i-am 
dat ordin pur şi simplu să-mi dea pistolul, el ştia că eu vin de la Comitetul 
local şi aşa mai departe, i-am spus dă pistolul încoace, ei bine pur și 
simplu el s-a sculat în picioare şi mi-a dat cu piciorul în burtă. Au trebuit 
ceilalți să intervină ca să mă scoată din mâna lui pentru că i-am cerut 
să-mi dea pistolul, Şi deasemeni erau Niculeşti la Ploieşti care cu asta se 
ocupau, ei strângeau gloanţe, strângeau arme și luau muncitorii de la 
fabrică și spuneau: astea le ţii, acasă Ja tine, îngroapă-le, să nu cumva să 
afle cineva, că nu avem nevoie de ele [fraţii Niculescu strângeau arme și 
muniţie, în speranţa că revoluţia avea să izbucnească în curând - n.m., 
M.B.]. Şi mobiliza activiști de partid şi pe linie de sindicat, cu arme sau 
cu gloanţe, dar arme fără gloanţe sau gloanţe fără arme. Ba îmi amintesc 
că o dată veneam de la o şedinţă a celulei Căilor Ferate de la Griviţa cu 
Ana Ruski, care era din partea Comitetului Central. Ea trăiește acum în 
Basarabia şi am ţinut şedinţa până pe la 10 sau 10 jumătate, când am 
terminat. Veneam împreună amândoi. Cădem într-o razie. Şi atunci vin 
şi la noi, pentru că se făceau astfel de razii - şi ne-a cerut: Actele voas- 
tre! Eu dau actele, vede că eu sunt din Oltenia și ea din Basarabia, ne 
spune: Voi sunteți comuniştii. Mama voastră! Vezi de treabă, domnule, 
de unde ai mai scos-o dumneata? Și atunci, pentru că eu umblam cu 
cărţi de joc în buzunar, îi spun că am fost la un prieten şi am jucat 
tabinet, da, bine, ăsta-i joc de distracţie, dar ei, nu, nu-i adevărat, voi 
sunteți comunişti, şi într-adevăr aveam nişte manifeste și nişte material 
în buzunarul de la spate. Vine comisarul, pentru că ăștia ţipau la noi 
acolo, vine el şi întreabă: ce aveţi, măi, ce ați găsit acolo? Domnule 
comisar, credem că am găsit niște oameni ce ar putea fi comunişti! El e 
oltean şi ea jidancă, ia căutaţi-i şi vedeţi dacă are revolver. Nu are, dom- 
nule comisar, dă-i în aia mă-sii, că, dacă nu are revolver, nu sunt comu- 
niști. Ne-a dat drumul şi am plecat. Am fost mulțumit că nu m-au arestat, 
că, dacă mă aresta, găsea materialul la mine. Când am ajuns acasă, pur 

şi simplu am stat de vorbă cu această tovarășe. Mă, tu-ţi dai seama, ai 
auzit ce a spus comisarul, că, dacă am pistol, sunt comunist şi, dacă n-am 
pistol, nu sunt comunist. Asta înseamnă că noi suntem considerați pis- 
tolari, nu numai că burghezia vrea să facă o manevră cu noi, dar ăsta e 
un comisar simplu, faptul că ăsta ne-a dat nouă drumul şi pentru faptul 
că n-am pistol, păi, trebuie să vedem acest lucru. Atunci într-adevăr am 
început să combatem acest lucru, însă nu am reușit că oamenii ăștia, 
dacă le cereai pistolul, erau în stare să te impuşte și pe tine, erau în stare. 
Vasăzică, aveam de-a face şi cu astfel de elemente anarho-sindicaliste, 
anarhiști care-şi spuneau: Dacă vine să mă aresteze, trag cu pistolul. Din 
cauza asta ne-a ieșit faima de conspiratori, atentatori, bande de la Moscova 
şi așa mai departel. 


Vasilichi considera că acești revoluționari, care doreau „să ardă 
etapele” în efortul PCdR de cucerire a puterii, aduceau prejudicii de 
imagine „Cauzei” pentru care luptau, adăugându-se astfel unei lungi 
serii de greșeli pe care partidul le-a comis în perioada interbelică (vezi 
poziţia partidului în privinţa revizuirii graniţelor consfinţite prin Marea 
Unire de la 1 decembrie 1918 și Tratatul de la Versailles, lupta fracţi- 
onistă de ła sfârşitul anilor 1920 dintre cele două aripi ale PCdR - 
„barbistă” şi „luxiministă” —, promovarea cu obstinaţie a minorităţilor 
etnice în structurile de conducere ale partidului în condiţiile în care unele 
dintre aceste persoane nici măcar nu cunoşteau limba română, com- 
baterea Bisericii Ortodoxe Române, denigrarea liderilor partidelor social- 
democrat şi socialist, exacerbarea internaţionalismului proletar, repetatele 
apeluri la grevă generală şi insurecție armată etc.). 

În 1928 Gheorghe a fost primit în UTCdR, iar un an mai târziu va 
fi încorporat în Regimentul 1 CFR Iași. Într-un medalion întocmit 
pentru Institutul de Studii Istorice și Social-Politice de pe lângă CC al 
PCR, istoricul M. Covaci afirmă, într-un limbaj specific instituţiei amintite, 
că Gheorghe ar fi propagat „cuvântul partidului” și în perioada înde- 
plinirii stagiului militar: 


Desfășoară o intensă muncă propagandistică de lămurire a ostașilor asu- 
pra problemelor politice aflate la ordinea zilei. Poziţia sa revoluționară, 


1. Memoriile lui Gheorghe Vasilichi înregistrate la Institutul de Studii Istorice 
şi Social- Politice de pe lângă CC al PCR în 1972. ANIC, colecţia Amintiri, 
memorii şi însemnări ale unor personalități despre situația economico-soci- 
ală şi politică din România, 1914-1970 (în continuare colecția 60), dosar 
673, ff. 88-89. 

talentul său oratoric și organizatoric fac ca în scurt timp să fie remarcat 
de camarazii săi, să fie apreciat și să câştige încrederea şi stima acestora!. 


Această atitudine ar fi atras atenţia superiorilor săi, care l-au pedep- 
sit în nenumărate rânduri cu zile de arest la carceră. Într-o scurtă 
evocare nesemnată, apărută în 1957 în Analele Institutului de Istorie a 
Partidului, este relatat un asemenea episod de frondă, petrecut în apro- 
pierea terasamentuliui la care lucrau militarii: 


Petre Gheorghe însă, după o intensă muncă de lămurire, reuși să-i con- 
vingă să înceapă o acțiune hotărâtă. Şi astfel, într-o bună zi, ostaşii refuză 
să mai plece la masă, cerând să li se aducă hrana la locul de muncă. Toate 
amenințările şi ordinele ofițerilor fură de prisos. E drept că în acea zi 
nimeni n-a mâncat nimic, dar de-a doua zi hrana a fost adusă pe șantier’. 


După lăsarea la vatră (în 1930), Gheorghe a revenit la Bazargic, 
unde și-a reluat activitatea politică, fiind ales în Comitetul Judeţean 
Caliacra al UTCdR; apoi, în același an, a fost primit în partid (în 
paralel i s-a atribuit și sarcina de redactor la gazeta utecistă Tânărul 
bolșevic, organ al Comitetului Regional Dobrogea al UTCdR). 

Pe 1 august 1931, cu prilejul aniversării zilei în care a fost înfiinţată 
UTCdR, în plină criză economică, în mai multe orașe din țară, tinerii 
comunişti au încercat să organizeze manifestații prin care să solicite 
stoparea concedierilor abuzive, fenomen amplificat de criza economică, 
şi îmbunătăţirea condițiilor de muncă şi de trai (însă în multe localități 
iniţiativa a fost un fiasco). La Bazargic, Gheorghe s-a aflat în fruntea 


1. Dr. M. Covaci, „Petre Gheorghe 1907-1943”, Analele Institutului de Studii 
Istorice şi Social-Politice de pe lângă CC al PCR, nr. 2, 1967, pp. 135-137. 

2. „Petre Gheorghe (1907-1943), Analele Institutului de Istorie a Partidului de 
pe lângă CC al PMR, nr. 6, noiembrie-decembrie 1957, p. 177. 

3, De pildă, într-un document al PCdR elaborat în august 1931 se menţiona 
că pe I august 1931, la Atelierele CFR Griviţa şi la marile întreprinderi 
din Bucureşti, au fost răspândite manifeste ale CC al UTCdR şi ale Sindi- 
catelor Unitare. În zilele de 31 iulie și 1 august au fost arestaţi peste 1.000 de 
muncitori în Bucureşti și în mai multe reşedințe de judeţ: Bazargic, laşi, 
Caliacra, Botoşani etc. Aceeași sursă precizează că în cursul lunii iulie 
avuseseră loc reduceri drastice ale salariilor și concedieri masive în prin- 
cipalele întreprinderi din ţară: Vulcan, Astra Română, Româno- Americană, 
Creditul Minier, Steaua Română ş.a.m.d. ANIC, fond CC al PCR - Secţia 
Propagandă şi Agitaţie, dosar 117/1931, ff. 8-9. 

demonstranţilor conduşi de comunistul Socrate Bliznacoff, fiind ares- 
tat alături de organizatorii și liderii protestatarilor. După patru zile de 
detenţie, a fost achitat de Tribunalul Caliacra. Ulterior, datorită abili- 
tăţilor sale de a mobiliza și a coordona acţiunile tinerilor comunişti, 
Gheorghe a fost numit în poziţia de instructor al CC al UTCĂR, pri- 
mind totodată sarcina de a întemeia Organizaţia Regională Dobrogea 
a UTCdR. 


Delegat la Congresul al V-lea al PCâR, în URSS 


Mai mult, bucurându-se de sprijinul şi încrederea eșaloanelor superi- 
oare de partid, Gheorghe a fost inclus pe lista delegaților nominalizați 
pentru cel ce avea să fie ultimul congres al partidului comunist din 
perioada ilegalităţi. Însă acest periplu nu se regăseşte în niciuna din- 
tre biografiile oficiale publicate după 1944, 

Astfel, în octombrie 1931, Petre Gheorghe a plecat în URSS pentru 
a participa, din partea Organizaţiei Regionale de partid Dobrogea, la 
lucrările Congresului al V-lea al PCdR de la Gorikovo!. Gheorghe, care 
participa pentru prima oară la un congres al partidului, s-a aflat 
printre cei 38 de delegaţi ale căror fişe biografice se păstrează în arhive. 
Pe 22 decembrie 1931, Cominternul a centralizat formularele tip pe care 
aceştia le-au completat după finalizarea congresului. Din „Chestionarul 
individual” semnat de „Mihai”, pseudonimul purtat de Gheorghe în 
timpul Congresului, aflăm că acesta absolvise trei clase primare, cunoş- 
tea trei limbi (bulgară, română şi turcă) şi fusese primit în rândurile 
membrilor PCdR în cursul anului 1929. Totodată, Gheorghe a mai 
declarat că, în cursul scurtei detenţii suportate cu ocazia demonstraţiei 
din Bazargic (1 august 1931), ar fi fost bătut de anchetatorii săi?. 


1. La acest forum politic, „problema naţională” și principiul „autodetermi- 
nării până la despărţirea de stat” au fost reluate în forță. România a fost 
descrisă ca un stat agresor, imperialist, care asuprea minoritățile din provin- 
ciile istorice ocupate după 1918. Rezoluţiile adoptate la congres au cuprins 
aceste idei, care erau acceptate cu greu chiar de membrii marcanți ai PCĂR. 

2. „37 chestionare individuale intitulate Ancheta. Cuprind datele biografice 
a 37 de delegaţi la Congresul al V-iea al PCR. Sunt numerotate 2-32; 32-37. 
22 decembrie 1931. Ancheta No. 21 - Mihai. Absolut secret”. ANIC, fond 
CC al PCR - Sectia Organizatorică, dosar 34/1931, ff. 140-142. 

La acest congres, la care au mai participat Alexandru Iliescu, Gheorghe 
Crosneft, Lucrețiu Pătrășcanu şi Petre Borilă, Petre Gheorghe a susţi- 
nut în cuvântarea sa cauza țăranilor asupriți din Dobrogea. El a deplâns 
soarta țăranilor sărăciţi de plata nenumăratelor impozite, precum şi 
neimplicarea statului român în susținerea coloniştilor macedoneni și 
regățeni care se stabileau în Dobrogea. P Gheorghe a mai prezentat şi 
modul în care s-au desfășurat alegerile parlamentare la Caliacra, acolo 
unde Blocul Muncitoresc Ţărănesc (formaţiune politică coordonată de 
PCdR) obținuse un scor bun (în 1931). Relatarea sa este similară cu 
alte mărturii cuprinse în jurnalele/memoriile principalilor actori poli- 
tici ai opoziţiei sau cu ale ziariştilor critici la adresa puterii, referitor 
la maniera în care guvernul organiza procesul electoral în teritoriu. De 
cele mai multe ori, alegerile erau precedate de terorizarea și intimidarea 
adversarilor politici, concretizate prin ameninţări, arestări sau bătăi: 


Trec acum la chestiunea cum s-au făcut alegerile în localitatea noastră. 
Eu împreună cu mulţi tovi am fost arestaţi, au fost arestaţi și din alte loca- 
lități până la 400 țărani. De la toți s-au luat cărţile de alegători. La locurile 
de votare, afară de armată, au patrulat aproape 200 de macedoneni înarmați, 
acei care au reuşit să pătrundă în local și au votat, preşedintele deschidea 
plicurile şi acei care au votat pentru Blocul Muncitoresc- Țărănesc au fost 
chiar în fața locului maltrataţi. Cu toată teroarea sălbatică, noi la Caliacra 
am primit 512 voturi, mai mult decât național-ţărăniştii, care au primit 
292. În jud. Durostor am primit voturi; în jud. Constanţa voturi!. 


În finalul intervenţiei sale, „Mihai” şi-a făcut obișnuita autocritică, 
învinuindu-se pentru relaţia defectuoasă de comunicare existentă între 
Organizația Regională de partid Dobrogea şi comitetele judeţene sub- 
ordonate acesteia. În privința legăturilor partidului cu puternica DRO, 
situația era diametral opusă, Aceasta devenise foarte influentă și din 
cauza slabei organizări a Regionalei de partid Dobrogea; DRO ajunsese 
să preia sau să coordoneze mai multe structuri locale ale PCdR: 


Legături mai strânse noi am avut cu DRO, din partea căreia primeam 
directive, literatură etc. Asta înseamnă că noi am fost conduși de către 
DRO sau, mai bine zis, de fracțiunea lui DRO Tov. Radu [este vorba de 


1, „9 decembrie 1931. Cuvântarea lui Mihai (Petre Gheorghe), reprezentant 
al organizaţiei regionale dobrogene a PCR, la Congresul V al PCR, în Dan 
Cătănuş, op. cit., pp. 191-193. 

Petre Borilă, născut Iordan Drăgan Rusev - n.m., M.B.] a spus ieri că 
nu DRO conduce partidul, ci membrii fracțiunii CC al DRO-ului, care 
sunt în acelaşi timp şi membrii com. regional al partidului. Asta este 
adevărat, dar cred că numai pentru orașe, La ţară, noi primim directive 
din partea fracțiunii DRO-ului, ceea ce înseamnă că noi la sate suntem 
conduși de către DRO!. 


După încheierea lucrărilor congresului, „Mihai” a revenit în ţară, 
folosindu-se probabil de un paşaport fals pe care îl întrebuințase și la 
plecare. 

În aprilie 1932, CC al PCĂR din Bucureşti a trimis Regionalei Dobrogea 
a PCAR trei geamantane cu manifeste şi broşuri de propagandă comu- 
nistă, prin intermediul a doi emisari. Materialul de partid urma să fie 
distribuit cu ajutorul unor curieri locali către toate organizațiile de 
partid dobrogene în ziua de 1 mai. În seara de 21 aprilie 1932, unul 
dintre curierii trimiși din capitală a sosit la Constanţa, unde a poposit 
într-o casă de pe strada Sabinelor nr. 30. Aici a fost întâmpinat de un 
croitor în vârstă de 17 ani, Bogdan Vasilef Pavloft (originar din satul 
Sususchioiu, comuna Ceairlighiol, județul Caliacra; acesta se stabilise 
în oraș de circa două luni), căruia i-a predat două dintre cele trei 
geamantane. Al doilea curier a ajuns la destinaţie a doua zi, pe același 
traseu, înmânându-i lui Pavloff al treilea geamantan încărcat cu „mate- 
rial subversiv” (manifeste, instrucțiuni, periodicele ilegale Scânteia, Tânărul 
leninist, Alarma, Cazarma şi Brazda). 

În urma unui denunţ făcut cu câteva zile mai devreme, întreaga 
operaţiune fusese supravegheată de Siguranţă, care pusese sub obser- 
vaţie casa conspirativă din strada Sabinelor. După două zile de pândă, 
Siguranţa a întrerupt filajul şi a descins în locuinţa clandestină a par- 
tidului. Cu ocazia percheziției, au fost arestaţi Bogdan Vasilef Pavloff 
şi Petre Gheorghe, care domicilia la aceeași adresă (la acea dată, Gheorghe 
era şef al Regionalei UTCdR din Bazargic și persoană de legătură cu DRO). 

Pe 26 aprilie 1932, Inspectoratul Regional de Poliţie Bucureşti a 
trimis directorului general al Poliţiei şi Siguranţei un raport referitor 
la cele întâmplate la Constanţa: 


Cu ocazia percheziţiei s-a găsit un bogat material compromiţător, al cărui 
inventar, cum şi mostre se anexează, cum și un al treilea geamantan plin 


cu material subversiv, a cărui provenienţă până în prezent nu a putut fi 


1. Ibidem, p. 192. 

stabilită. Din cercetările făcute şi care datorită încăpăţânării celor arestaţi 
merg foarte greu, rezultă că rolul lui Petre Ivan Gheorghieff este foarte 
important pentru mişcarea comunistă din Dobrogea, cât și pentru arga- 
nizația DRO şi se pare că el este înlocuitorul lui Dumitru Malceff zis 
Doctoroff. Până în prezent, cei doi arestaţi nu au făcut mărturisiri com- 
plete şi neagă a fi amestecați în mișcarea comunistă, în ceea ce priveşte 
materialul găsit la locuinţa lor afirmă că numai datorită unei împrejurări 
fatale au primit să fie lăsat acolo, însă că nu le aparţine. Cercetările sunt 
în continuare și, atunci când vom fi în posesiunea rezultatului definitiv, 
vă vom comunica de urmare!, 


Aşa cum reiese din documentul citat, la începutul anilor 1930, Petre 
Ivan Gheorghieft, numele sub care era cunoscut de Siguranţă, era un 
personaj important în structura de conducere a tineretului comunist 
dobrogean, fiind considerat de autorităţi urmașul lui „Doctoroff” în 
fruntea organizaţiei DRO. 


Primele condamnări cu închisoare 


Chiar dacă nu a colaborat cu anchetatorii săi (un principiu partinic 
conspirativ pe care îl va respecta până la sfârşitul vieţii), Petre Gheorghe 
a fost judecat și condamnat la 15 zile de închisoare pentru colportaj 
de material de propagandă comunistă (Sentința nr. 1726/10 noiembrie 
1932 a Secţiei a Il-a a Tribunalului Constanţa). O pedeapsă destul de 
blândă, pe care a executat-o la Penitenciarul Constanţa. După elibe- 
rarea din detenţie (24 noiembrie 1932) a revenit în orașul natal, însă 
după numai câteva săptămâni şi-a părăsit din nou domiciliul, cu desti- 
naţia Chişinău. Gheorghe devenise în același an membru al CC al 
UTCdR, fiind însărcinat cu reorganizarea Comitetului Regional al 
UTCdR Moldova şi a Comitetului Local al UTCdR Iași. Totodată, 
conducerea UTCdR îi trasase sarcina de a înfiinţa o tipografie ilegală 
pentru tipărirea oficiosului Regionalei moldovene a tineretului comu- 
nist — Tânărul muncitor. 


1. Raport nr. 5620 din 26 aprilie 1932, semnat de şeful Inspectoratului 
Regional de Poliţie București şi de şeful Poliţiei de Siguranţă din același 
inspectorat, comisarul-șef Marcel Popescu. ANIC, fond 95, dosar 10576, 
ff, 3-5. 

Medalionul dedicat lui Petre Gheorghe, publicat în 1957, conţine 
şi o relatare din perioada în care a activat la Iaşi. Acest pasaj biografic 
nu putea fi cunoscut decât de un apropiat al său, rudă sau „tovarăș de 
luptă” (de exemplu, Ivanka Sarisky, Ronea Gheorghiu sau Vasile Vâlcu!). 
Sosit în capitala Moldovei cu sarcinile menţionate, Gheorghe a aflat 
că un tânăr dintr-o întreprindere ieșeană, fiind nemulțumit de activi- 
tatea guvernului, s-a pronunţat în mai multe rânduri împotriva lide- 
rilor politici ai vremii şi şi-a exprimat dorinţa de a intra în mișcarea 
de tineret comunistă locală. Părându-i suspectă atitudinea acestuia, 
Gheorghe a hotărât să îl verifice personal înainte de a îngădui celulei 
UTCdR a întreprinderii să îl accepte în rândurile sale. Cei doi s-au 
întâlnit într-o seară pe o stradă din Iaşi. În cursul discuţiilor, Gheorghe 
i-a încredinţat un teanc de manifeste cu scopul de a le afişa pe o anu- 
mită arteră. În acea noapte, tânărul respectiv s-a prezentat la locul 
indicat și a lipit manifestele după cum fusese instruit, însă în spatele 
său, la câţiva metri, venea un gardian public care le-a dezlipit. Întreaga 
scenă fusese urmărită de un utecist trimis de Gheorghe la fața locului 
pentru a supraveghea operațiunea, cu scopul de a verifica dacă respectivul 
candidat prezintă încredere. A doua zi, utecistul i-a raportat „legăturii 
sale superioare” întreaga întâmplare. Deși era convins de duplicitatea 
tânărului aspirant la calitatea de membru al UTCĂR, Gheorghe a decis 
să îl mai verifice o dată, întrucât acesta îi cerea insistent atribuirea 
unor noi sarcini. Gheorghe i-a încredințat un geamantan cu haine 
folosite, spunându-i că înăuntru se găseau manifeste. Încărcătura urma 
să fie transportată la o adresă conspirativă pe care Gheorghe i-a comu- 
nicat-o verbal. Tânărul a luat geamantanul și s-a deplasat la locuinţa 
indicată, însă între timp ar fi anunțat și autorităţile, care în momentul 


1. Vasile Vâlcu alias „Miron” (n. 26 septembrie 1910, comuna Ceamurlia de 
Jos, judeţul Tulcea - d. 11 februarie 1999, Bucureşti) a fost secretar al 
Comitetului Regional Moldova al PCĂR (1940 - iulie 1941) şi membru al 
Biroului CJ Ilfov al PCAR până pe 20 octombrie 1941, atunci când a fost 
arestat în „afacerea Balonașelor”, În anii 1950-1960, Vâlcu a mai deținut 
funcţiile de adjunct al CCP, director al DGIE din MAI și prim-secretar al 
Comitetului Regional Constanţa al PMR. În funcţia de membru al Biroului 
CJ Ilfov al PCR i-a luat locul Pavel Ştefan alias „Mihalcea” (n, 16 decem- 
brie 1914, București - d. 21 ianuarie 1984, București), responsabil al celu- 
lelor de partid de la Uzinele Rogifer (Malaxa) şi Set, ulterior ministru al 
Afacerilor Interne în perioada 1952-1953. ANIC, fond CC al PCR - Secţia 
Cadre, dosar V/583 (Vasile Vâlcu); ibidem, dosar P/492 (Pavel Ştefan), £. 16. 

pătrunderii în casă l-au arestat, impreună cu locatarii casei respective. 
În cursul percheziției, poliţiştii şi-au dat seama că fuseseră traşi pe 
sfoară, fiind nevoiţi să le ceară scuze proprietarilor imobilului. 

Autorul anonim al medalionului nu precizează numele „trădătoru- 
lui” și nici nu indică denumirea întreprinderii în care acesta lucra. 
Întâmplarea relatată avea rolul de a evidenția abilităţile lui Gheorghe 
privitoare la modul în care se desfășurau acțiunile conspirative de recrutare 
şi distribuire de material „subversiv”. Conform evocării, Gheorghe a 
dispus ca povestea demascării „provocatorului” să fie discutată în toate 
celulele UTCdR din Iași, pentru a întări spiritul de vigilenţă în rândul 
membrilor și simpatizanţilor organizaţiei). 

În intervalul de timp petrecut la Iași, Petre Gheorghe ar mai fi 
demascat un „provocator”, care se „infiltrase” în interiorul conducerii 
organizaţiei de tineret comuniste din localitate. Potrivit afirmațiilor 
fostului său coleg de idei, Vasile Vâlcu, „trădătoru!” ar fi produs „căde- 
rea” unui grup de uteciști ieşeni, fiind singurul eliberat la scurt timp 
după reţinere. Vâicu nu ne oferă niciun fel de detalii referitoare la acest 
episod, însă precizează că, după deconspirarea vinovatului, cazul a fost 
„prelucrat” cu toţi uteciştii ieşeni, în scopul educării acestora „în spi- 
ritul vigilenței comuniste”: „Așa a reuşit Petre Gheorghe să curețe 
organizaţia locală din laşi a UTC de trădători şi provocatori şi să-i 
întărească rândurile”?. 

În timpul grevelor muncitorilor ceferişti ieşeni din ianuarie-februa- 
rie 1933, Gheorghe s-a aflat la Bacău şi Buhuşi, unde a coordonat 
acţiuni de solidarizare şi de întrajutorare cu şi pentru proletarii din 
Iaşi (întreruperea spontană a lucrului, organizarea unor colecte de bani 
şi obiecte etc.). 

Un an mai târziu, pe Gheorghe îl întâlnim la Bacău, unde a coor- 
donat activităţile de constituire a Comitetului Orășenesc al UTCdR 
din localitate, precum şi în diverse zone rurale din Moldova, luând 
parte la mai multe acțiuni specifice muncii politice clandestine. 

În noaptea de 4/5 octombrie 1934, Petre Gheorghe, despre care 
Siguranţa știa că deţinea funcţiile de şef al UTCdR şi DRO din Bazargic, 
a fost arestat la Chișinău de Inspectoratul Regional de Poliţie al Basarabiei 
sub acuzaţia că ar fi desfășurat agitaţie și propagandă comunistă: „trimis 
de către Comitetul Central al Part. Comunist din București, pentru a 


1. „Petre Gheorghe (1907-1943)”, p. 178. 
2. Vasile Vâlcu, op. cit., p. 17. 

organiza și conduce secţia Agit-Prop (Agitaţie și propagandă) a Comitetului 
Regional comunist din Chişinău”. 

Deşi era dat în urmărire generală încă din august 1934, Petre Gheorghe 
a fost arestat abia la începutul lunii octombrie 1934, în urma unor 
informaţii primite de Siguranța din Chişinău, în care se menţiona că 
fusese trimis de către CC al PCR în capitala Basarabiei cu scopul de 
a organiza/consolida resortul de agitație şi propagandă al Comitetului 
Regional UTCĂR al Basarabiei, dar și pentru a iniția declanşarea unor 
greve la fabricile din oraş. 

Agenţii au găsit asupra sa o scrisoare sigilată in care se afla numele 
persoanei de legătură cu Regionala UTCdR a Basarabiei. De asemenea, 
în urma percheziției s-au mai descoperit o serie de înscrisuri cu nume 
conspirative, însemnări reprezentând zilele în care urma să se întâl- 
nească cu diverşi activişti ai UTCdR din Chişinău, dar și o... legitima- 
ţie de fotbalist, eliberată de Federația Română de Fotbal pe numele lui 
Petre Sarinschi, sportiv la Viforul din Bazargic (documentul plasto- 
grafiat purta ca dată a emiterii ziua de 4 martie 1931). 

Potrivit fişei personale întocmite de Siguranţă cu ocazia arestării, 
Petre Gheorghe avea meseria de zidar şi cetățenie română şi îşi sati- 
sfăcuse serviciul militar obligatoriu la Regimentul 1 Căi Ferate din Iaşi, 
contingentul 1929. Acelaşi document specifica și câteva semnalmente 
ale arestatului: talia - 1,69 m; corpolența - debil; fruntea - mare; 
părul — neted de culoare castanie; ochii - căprui; bărbia - ovală cu 
gropițe; urechile - mari. 

La fel ca în cazul primei arestări din aprilie 1932, Petre Gheorghe 
a refuzat să colaboreze cu autorităţile, neadmiţând să dea nicio decla- 
rație scrisă. 

La câteva săptămâni după reţinere, pe 29 octombrie 1934, Petre 
Gheorghe a fost înaintat Consiliului de Război al Corpului II Armată 
din Chişinău pentru a fi judecat (fișa personală menţiona şi faptul că 
arestatul era recidivist). Pe 15 ianuarie 1935, instanța militară sus- 
amintită l-a condamnat la 3 luni de închisoare, 5 ani de interdicție și 
500 de lei amendă?. Pedeapsa a executat-o la penitenciarele Chişinău 


1. ANIC, fond 95, dosar 10576, f. 1. 

2. La două zile după pronunţarea sentinței, în ziarul emigrației ruse din 
Capitală, Nașa Reci, apărea un articol cu titlul „Preşedintele mafiei balca- 
nice în Basarabia”, care anunța condamnarea lui Petre Gheorghe. Însă știrea 
era însoţită și de o serie de afirmaţii neadevărate. Astfel, se spunea că 
„teroristul” Gheorghe ar fi fost trimis în Basarabia cu scopul de a-i ucide 

și Caliacra, fiind eliberat pe 24 aprilie 1935 (amenda de 500 de lei i-a 
fost transformată în 10 zile de închisoare corecțională, pe care le-a 
ispăşit la Penitenciarul Caliacra). 

După punerea în libertate, Petre Gheorghe nu s-a stabilit la Bazargic, 
ci a revenit în capitală, unde i s-a încredinţat funcţia de secretar al CC 
al UTCdR. Timp de aproape doi ani, Gheorghe a reuşit să înșele vigi- 
lența Siguranţei, care depunea eforturi mari pentru a-i da de urmă. 
Într-o adresă a Inspectoratului General de Poliţie Ploieşti trimisă direc- 
torului general al Poliţiei la data de 20 ianuarie 1937, polițiștii ploieş- 
teni semnalau Bucureştiului că nici până la acea dată nu se reuşise 
identificarea „periculosului propagandist al ideilor comuniste”. 

În perioada în care s-a aflat în fruntea CC al UTCdR, Gheorghe a 
desfăşurat o intensă activitate printre tinerii muncitori de la Atelierele 
CFR Griviţa şi fabricile Voina şi Lemaître, contribuind Ia înființarea 
unor comitete antifasciste. De asemenea, a iniţiat organizarea unor 
campanii de propagandă pentru susţinerea Anei Pauker şi a celorlalți 
inculpaţi”, al căror proces s-a judecat în vara anului 1936 (vezi capi- 
tolele precedente). 

În toamna anului 1936, Gheorghe, în calitate de şef al UTCdR, a 
fost mandatat să reprezinte CC al UTCAR la Congresul Internaționalei 
Tineretului Comunist (KIM), ale cărui lucrări urmau să aibă loc la 
Moscova. Pe drum însă a fost arestat în orașul cehoslovac Kosice, fiind 
expulzat în țară după câteva săptămâni de detenţie. Într-unul dintre cele 
patru dosare personale întocmite de Siguranţă pe numele lui Gheorghe 
se regăseşte corespondența purtată de organele de poliție din Košice 
şi omologii lor de la București (noiembrie 1936 - ianuarie 1937). Docu- 
mentele vizau stabilirea identităţii reale a celui reținut. Abia în cursul 
lunii ianuarie 1937, DGP din București le va remite cehoslovacilor 
datele de stare civilă şi de cazier ale comunistului Gheorghe, avertizându-i 
totodată asupra gradului ridicat de periculozitate a suspectului. 


pe câțiva „agenţi sovietici trecuţi în serviciul Siguranței române”. Numele 
acestora s-ar fi aflat pe o listă găsită asupra lui Gheorghe în momentul 
arestării sale la Chişinău. Informaţii similare au apărut și în publicația 
rusească Basarbski Slovo (ianuarie 1935), care ieşea la Chişinău şi avea 
aceeași orientare ca gazeta anterior menţionată, Ibidem, fi. 68, 81. 

1. Adresa nr. 2388 din 20 ianuarie 1937 expediată Direcţiei Generale a Poliţiei 
de Inspectoratul I Regional de Poliţie cu reședința în Ploieşti. Ibidem, f. 79. 

2. Vasile Vâlcu, op. cit., p. 22. 

La scurt timp după întoarcerea în țară, conducerea partidului a 
hotărât dizolvarea organizaţiei comuniste de tineret din cauza arestă- 
rilor efectuate de Siguranţă în rândul liderilor UTCdR. Petre Gheorghe 
a redactat o scrisoare către fruntașii partidului în care își arăta deza- 
probarea față de această decizie unilaterală, care venea în contradicţie 
chiar cu tezele Komsomolului și KIM (acestea stipulau transformarea 
organizaţiilor de tineret comuniste în organizaţii de masă, iar acolo 
unde era posibil, chiar legalizarea lor)!. 

În intervalul 1937-1939, îl regăsim pe Petre Gheorghe la Bazargic, 
unde a încercat să-i mobilizeze pe muncitorii constructori din locali- 
tate în vederea declanșării unor acţiuni greviste. Către sfârşitul anului 
1939, pe fondul izbucnirii celui de-al Doilea Război Mondial şi al 
mobilizării generale a armatei române, el va fi concentrat la o unitate 
militară din Galaţi. 

Una dintre biografiile oficiale menţionate anterior preciza că în cadrul 
unităţii militare a continuat să desfășoare „activitate revoluționară”: 


EI foloseşte timpul cât stă concentrat ducând o intensă muncă de lămu- 
rire printre soldaţii concentrați şi organizând cu ei - după îndrumările 
date de Partid - acţiuni pentru revendicările lor?. 


După revenirea din concentrare (undeva către sfârşitului anului 
1939 - începutul anului 1940), îl găsim în conducerea Comitetului 
Regional Dobrogea al PCdR, poziţie pe care o va ocupa până la sfâr- 
şitul lui august 1940. 


1. „Scrisoarea lui Petre Gheorghe adresată Comitetului Central al Partidului 
Comunist din România, în care sunt explicate divergențele pe care le-a 
avut cu conducerea partidului în legătură cu schimbarea liniei tactice a 
acestuia ca urmare a atacării URSS de către Germania (decembrie 1941 - 
ianuarie 1942)”. Partidul Comunist din România în anii celui de-al Doilea 
Război Mondial 1939-1944, Arhivele Naţionale ale României, București, 
2003, p. 209. 

2. ANIC, fond 45, dosar 222, f. 61. 

Raportor la Comintern 


După cedările teritoriale din iunie 1940, mulţi activişti de partid ori- 
ginari din Basarabia s-au întors pe pământurile natale recent „eliberate” 
de sovietici, dornici fiind să își continue viaţa în patria muncitorilor 
şi a țăranilor. Slăbirea rândurilor partidului va continua şi în luna 
următoare, atunci când mai multe cadre cu sarcini de răspundere în 
mişcare vor fi arestate şi internate în lagărul de la Miercurea Ciuc. Pe 
acest fond, pe 20 iulie 1940, Petre Gheorghe a fost însărcinat de Secre- 
tariatul partidului să raporteze verbal Secţiei Balcanice a Cominternului 
din Moscova situaţia politică şi organizaţională a PCR. 

A doua zi, Petre Gheorghe a plecat la Tulcea pentru a organiza „canalul” 
de trecere a frontierei. După câteva zile petrecute în oraşul dunărean, 
cu sprijinul unui simpatizant din structura locală a partidului (Avram 
Filcenco), Gheorghe a reușit să traverseze fluviul prin dreptul satului 
Copanca, într-o barcă pusă la dispoziţie (contra cost) de un pescar 
local’. În localitatea amintită, cei doi au fost reperaţi de o patrulă 
formată din marinari sovietici, cărora Gheorghe le-a declinat identi- 
tatea sub care era cunoscut la Comintern („Petre Dobrogianu”), rugându-i 
să îi conducă la cea mai apropiată secţie a NKVD. Sub stare de arest, 
Gheorghe şi călăuza sa au fost urcați într-o maşină și trimişi la Bolgrad, 
de unde, în ziua următoare, au fost expediați cu trenul la Chişinău. 
Ajunşi în capitala noii republici socialiste sovietice, mesagerii partidu- 
lui au intrat într-un proces de debriefing la care i-au supus ofiţerii 
NKVD, fiind imediat puși în legătură cu reprezentantul Cominternului 
în Basarabia, care anterior ocupase un loc în CC al PCaR (Gheorghiev 
Şceriu). Acesta l-a rugat pe Gheorghe să facă un raport scris și să i-l 
predea, întrucât urma să plece la Moscova în zilele următoare. Şceriu 
şi-a motivat solicitarea spunându-i că formalitățile pentru deplasarea 
la Moscova necesită prea mult timp şi cel mai indicat ar fi fost să îi 
predea lui un raport scris, pe care îl va remite ulterior celor din Secţia 
Balcanică a Cominternului. Deşi Gheorghe fusese însărcinat să transmită 


1. Probabil că Petre Gheorghe a folosit acelaşi „canal” de trecere a frontierei 
naturale pe care l-a folosit și 'Teohari Georgescu la întoarcerea în ţară: 
Tulcea-Ismail (octombrie 1940). Responsabilul acestei rețele de traversare 
clandestină a graniţei era bulgarul Dumitru Coliu, care avea la dispoziţie 
câţiva pescari pe care îi folosea pe post de călăuze. ANIC, colecția 60, 
dosar 663, ff. 115-118. 

personal raportul verbal la Moscova, a acceptat propunerea acestuia, 
neavând alternativă’. Este posibil ca lipsa de entuziasm a emisarului 
Cominternului să fi fost cauzată şi de prezența la Moscova, în acea 
vreme, a doi dintre membrii marcanţi ai Secretariatului CC al PCdR, 
Teohari Georgescu şi Ştefan Foriş, care plecaseră din ţară cu o misiune 
similară: prezentarea unui raport pe ultimii doi ani. Nu ştim din însăr- 
cinarea cărei persoane din Secretariat a fost trimis Gheorghe peste 
graniță (cel mai probabil, Gavrilă Birtaş și Iosif Roitman/Chișinevschi) 
din moment ce, după cum am spus, chiar în acele zile activitatea miş- 
cării comuniste era prezentată pe larg în cadrul Comitetului Executiv 
al Internaționalei a II-a de Teohari Georgescu şi Ștefan Foriş. 

În darea de seamă pe care i-a predat-o emisarului Cominternului, 
Gheorghe a expus aprecierile Secretariatului CC al PCdR privind poli- 
tica internă şi externă a României din ultimul an, situația cadrelor 
partidului în urma numeroaselor arestări operate de autorități şi resur- 
sele financiare precare de care dispunea partidul la acea dată. 

Din document aflăm că „Regele-călău” (Carol al II-lea - n.m., A.C.] 
a dus o politică „oscilantă” între cele două „blocuri imperialiste, de 
„război antisovietic”, iar după capitularea Franţei concesiile făcute de 
Palat extremei drepte au crescut (vezi cooptarea legionarilor în guvern). 
De asemenea, raportul scris de Gheorghe aprecia că, prin „eliberarea” 
Basarabiei și a Bucovinei de Nord, „zona păcii s-a lărgit, contribuind 
la menţinerea păcii în Balcani”. Potrivit raportorului, revenirea acestor 
provincii istorice în graniţele URSS ar fi provocat furia autorităților 
de la București, care au purces la organizarea unor „pogromuri anti- 
semite”, evreii fiind învinuiți că au contribuit la tratamentul umilitor 
la care a fost supusă armata română în timpul ultimatumului și retra- 
gerii. Gheorghe declara în raport că în Galaţi ar fi fost împuşcaţi cu 
mitralierele „600 de muncitori cu familiile lor”, care ar fi dorit să treacă 
Prutul în URSS. Desigur, afirmaţiile erau cu mult exagerate. Într-adevăr, 
după 28 iunie 1940, în țară au fost destule cazuri de evrei asasinați ca 
urmare a evenimentelor petrecute în Basarabia, însă crimele nu au 
fost comise sistematic de autorităţi, ci de cetăţeni şi militari români 


1. „Raportul lui Petre Gheorghe, responsabil din partea Secretariatului Partidului 
Comunist din România pentru relaţia cu Cominternul, adresat Secretariatului 
Cominternului referitor la situația internă și politica externă a României, 
precum şi la activitatea comuniștilor în țară”; documentul este semnat cu 
pseudonimul „Petre Dobrogianu” (iulie 1940); vezi Partidul Comunist din 
România..., pp. 111-112. 

antisemiți, aflaţi sub imperiul ştirilor şi zvonurilor alarmante venite 
dinspre Răsărit. 

În partea a doua a raportului, Gheorghe își informa superiorii des- 
pre internarea în lagăre a sute de membri şi simpatizanți ai partidului 
şi solicita creşterea fondurilor alocate PCdR: 


Situația financiară este grea, nu sunt suficiente fondurile ce se strâng de 
la noi, cu plecarea basarabenilor s-au strâns 3.000.000. Însă aceste sume 
nu pot acoperi nevoile tot mai mari ale partidului. Un instructor nu se 
mai poate întreține cu 5.000, așa cum era până în prezent, acum fiind 
nevoie de case mai multe, așa că un ajutor bănesc trebuie dat!. 


Nu cunoaștem data precisă la care Petre Gheorghe și Avram Filcenco 
s-au inapoiat de la Chișinău, însă cel mai probabil aceștia s-au reîntors 
în țară pe același traseu conspirativ, cândva în a doua jumătate a lunii 
august 19407. 


În fruntea comuniştilor din capitală 


Pe 27 august 1940, Secretariatul CC al PCdR? l-a numit pe Gheorghe 
în funcţia de secretar al CJ Ilfov al PCR (fără a-l coapta și în CC al 
PCdR), înlocuindu-l pe Nicu Tudor (informator al Prefecturii Poliţiei 
Capitalei), care decedase de septicemie în vara aceluiaşi an. 

La acea dată, în biroul de conducere al comitetului se mai aflau 
Vasile Vâlcu, Andrei Löb (viitor Andrei Pătrașcu), Anton Moisescu, 
Viorica Locher (Moisescu, după căsătoria cu Anton), Ida Felix și Matei 
Socor. În preajma zilei de 7 noiembrie 1940, zi cu însemnătate simbolică 


1. Ibidem, p. 118. 

2. Pentru detalii despre deplasarea lui Petre Gheorghe în Basarabia, vezi 
Cristina Diac, Zorii comunismului în România. Ștefan Foriş, un destin 
neterminat, Editura Cetatea de Scaun, Târgovişte, 2004, pp. 106-114. 

3. Componenţa CC al PCdR de la acea dată era cea care fusese stabilită la 
Conferința PCdR din februarie 1939, aprobată inclusiv de Comintern. 
La data numirii in această funcţie, din Secretariat mai făceau parte Iosif 
Chişinevschi, Gavrilă Birtaş (aflaţi în țară), Teohari Georgescu și Ştefan 
Foriş (în depiasare la Moscova). „Pentru lămurirea activiştilor cari nu se 
supun Hotărârei CC al PCR (1941), ANIC, fond CC al PCR - Secţia 
Organizatorică, dosar 16/1941, f. 1. 

pentru PCdR, împreună cu Anton Moisescu şi Andrei Löb, Gheorghe 
a organizat, în plină guvernare naţional-legionară, o manifestaţie anti- 
fascistă în Piaţa Obor din capitală. Demonstrația, care a avut loc într-o 
duminică (3 noiembrie 1940), a fost înăbușită rapid de organele Prefecturii 
Poliției Capitalei şi ale Poliţiei Legionare, ce fuseseră informate din 
limp. Cu toate acestea, la acţiune au participat câteva zeci de oameni, 
reuşindu-se arborarea unor steaguri roșii, afişarea câtorva pancarte 
antiguvernamentale („Cerem lemne ieftine”, „Alungarea germanilor şi 
oprirea jafului germano-gardist”, „Trăiască URSS!”, „România socialistă 
liberă” etc.) și scandarea unor lozinci împotriva speculei. În momentul 
în care poliţiştii, ajutaţi de echipele legionare, au intervenit, s-a produs 
o busculadă, în cursul căreia legionarul Niţă Chirilă a fost împușcat 
de un comunist căruia acesta încercase să-i smulgă un steag roşu cu 
secera și ciocanul (Chiriţă va fi transportat la Spitalul Colentina, unde 
va deceda a doua zi). Printre cei opt comuniști arestaţi s-au aflat și 
Alexandru Demeter, viitor șef al Direcţiei Cadre din MAI (în anii 1950), 
şi Gheorghe Butnărescu (viitor comandant al Penitenciarului Văcărești 
la începutul anilor 1950). Potrivit lui Pavel Câmpeanu, Ștefan Foriş 
l-ar fi criticat pe „Zidaru” (Petre Gheorghe) pentru organizarea aces- 
tei acțiuni, din cauza căreia au fost arestate prea multe cadrei. Din 
punct de vedere organizatoric, situația PCdR la acea vreme era catas- 
trofală. Practic, partidul era în plină descompunere după repatrierea/ 
plecarea în Basarabia „eliberată” a zeci de activişti de partid, dar și din 
cauza sutelor de internări și arestări operate de autorități în rândul 
comuniștilor, începând cu vara acelui an. 

În amintirile sale, Teohari Georgescu mărturisea, după revenirea 
în țară din periplul său sovietic (octombrie 1940), că pentru revigora- 
rea structurii de conducere centrale a partidului s-au decis cooptarea 
în Secretariat a liderului Regionalei de partid Constanţa, Constantin 
Pârvulescu, și „prehacrarea” cu membrii Biroului CJ Ilfov al PCåR a 
noilor instrucțiuni trasate de Comintern, via Teohari Georgescu şi 
Ştefan Foriș. 

Din însărcinarea lui 'Teohari Georgescu, tovarăşa „Stela” (Dvoira 
Broitman alias „Ana Ruski”, lider marcant al PCdR între 1938 şi 1940), a 
fost desemnată să-i informeze pe cei din organizaţia capitalei despre noile 
linii directoare trasate de Comintern. Ulterior, chiar Teohari Georgescu 


1. Pavel Câmpeanu, Ceaușescu, anii numărătorii inverse, Polirom, aşi, 2002, 
p. 108. 

a descins în mijlocul membrilor Biroului pentru a-i „orienta” în pri- 
vinţa noii linii a partidului. În documentele „prelucrate” se regăseau 
şi numeroase critici aduse partidului și implicit comuniştilor bucureş- 
teni (una dintre acestea viza poziția adoptată de PCdR în 1938, atunci 
când s-a decis intrarea membrilor de partid din „bresle” — fostele sin- 
dicate - în Frontul Renaşterii Naţionale). Teohari Georgescu declara 
că a avut mai multe întâlniri cu Petre Gheorghe, atât înainte de ședința 
de „prelucrare”, cât şi după. Fiind un disciplinat soldat al partidului, 
„Zidaru” a acceptat necondiționat criticile tovărășeşti, însă, potrivit lui 
Teohari Georgescu, nu s-a împăcat niciodată cu gândul că Ștefan Foriș 
a rămas în fruntea PCdR, cu girul Moscovei. Memorialistul! nu ne 
oferă o explicaţie precisă a aversiunii pe care Gheorghe i-o purta lui 
Foriș, dar avansează ipoteza că aceasta ar fi izvorât dintr-o frustrare, 
Petre Gheorghe și-ar fi dorit foarte mult să fi fost cooptat în Secretariatul 
partidului, considerând că posedă toate atuurile pentru o binemeritată 
promovare (vechime, devotament, legitimitate). 


„Stan” Moisescu, „trădătoru!” salvat 


Informaţiile despre activitatea lui Petre Gheorghe în timpul rebeliunii 
legionare lipsesc aproape cu desăvârşire. Foarte probabil că, asemenea 
activiștilor din organizația pe care o conducea, a respectat consemnul 
partidului de a nu se implica sub nicio formă în conflictul armat izbuc- 
nit între legionari şi Antonescu. 

O sursă primară referitoare la acest episod ne e oferită chiar de el. 
Între 22 şi 24 ianuarie 1941, Gheorghe afirmă că, din însărcinarea 
Secretariatului, s-a deplasat împreună cu un membru al judeţenei la 
casa unui tovarăş care adăpostea o tipografie ilegală. Cei doi urmau 
să se asigure că gazda prezenta încredere și că era conștientă de ris- 
curile existente. Atât la dus, cât şi la întoarcere, Gheorghe ar fi fost 
legitimat pe stradă, însă a scăpat de fiecare dată. 


1. În perioada octombrie 1940 - aprilie 1941, Teohari Georgescu a deținut 
funcţia de secretar al CC al PCdR, responsabil cu îndrumarea al Comitetului 
Regional Oltenia al PCdR și al C} Ilfov al PCdR. „Teohari Georgescu - 
amintiri”, Institutul de Studii Istorice și Social-Politice de pe lângă CC al 
PCR, noiembrie 1972, ANIC, colecția 60, dosar 663, ff. 120-121, 

Totodată, Teohari Georgescu (legătura sa directă cu Secretariatul) 
îşi amintea că în acele zile a avut aranjată o întâlnire cu Petre Gheorghe 
într-o zonă din nordul capitalei (Calea Dorobanţilor - Herăstrău), însă 
acesta nu s-a prezentat la ora fixată!. 

În aprilie 1941, conducerea partidului comunist a suferit o grea 
pierdere prin arestarea membrilor Secretariatului CC al PCAR: Iosif 
Roitman (viitor Iosif Chişinevschi), Teohari Georgescu și Gavrilă Birtaş 
(aprilie 1941). Începând cu acel moment, conducerea partidului a devenit 
mult mai circumspectă în privinţa legăturilor conspirative cu structu- 
rile din subordine, precum și referitor la fidelitatea cadrelor faţă de 
mișcare. Un val de suspiciune s-a format printre membrii şi simpati- 
zanţii „Cauzei”, la toate palierele. „Căderea” Secretariatului a afectat 
partidul şi din punct de vedere organizatoric. S-a produs o dezorga- 
nizare şi la nivelul aparatului tehnic. Multe case conspirative trebuiau 
să fie abandonate, astfel încât ilegaliştii erau nevoiţi să își stabilească 
întâlnirile în parcuri, pe stradă sau în tramvaie. 

Neincrederea s-a instalat şi printre membrii Biroului CJ Ilfov al 
PCdR, Potrivit unei declaraţii-fluviu date în decembrie 1942 de secre- 
tarul celulei de partid de la Societatea de Tramvaie Bucureşti (Alexandru 
Farcaș), primul membru al Biroului asupra căruia s-au îndreptat bănu- 
ielile de colaborare cu Siguranța (în primăvara anului 1941) a fost 
Anton Moisescu alias „Stan” (Alexandru Farcaș, Viorica şi Anton Moisescu 
erau membri ai Biroului). Farcaș (viitor director al Penitenciarului 
Principal Aiud în perioada 1948-1951) mărturiseşte în declarația sa 
că, în timpul întâlnirilor conspirative pe care le-a avut cu „lancu” 
(numele conspirativ al lui Petre Gheorghe) în primăvara și vara anului 
1941, acesta i-ar fi confirmat în mai multe rânduri opinia sa față de 
„Stan, considerându-l un „agent provocator'?. 


1. Ibidem, f. 124. 

2. La data semnării declarației (29 decembrie 1942), Farcaș se afla în deten- 
ție, în urma arestării survenite în luna decembrie 1942. Pe 11 februarie 
1943, Curtea Marţială a Comandamentului Militar al Capitalei l-a con- 
damnat la 25 de ani de muncă silnică pentru activităţi politice interzise. 
Şoferul Alexandru Farcaș (responsabil al celulei de partid de la STB) fusese 
membru în Biroul CJ Ilfov al PCR până in august 1941, însă decizia de 
scoatere a sa din Birou şi de trecere în rândul membrilor simpli ai CJ i-a 
fost comunicată de Petre Gheorghe abia în prima jumătate a lunii noiem- 
brie 1941. În ciuda declarațiilor autocritice trimise Secretariatului CC al 
PCdR în prima jumătate a anului 1942, Ştefan Pavel şi Alexandru Farcaş 

Animozităţile dintre Moisescu şi Gheorghe s-au declanşat la câteva 
zile după arestarea membrilor Secretariatului (aprilie 1941), atunci 
când cel din urmă i-a solicitat să reia, prin orice mijloace, legăturile 
cu tovarășii de la organizaţia de partid a Sectorului Verde şi cu cei de 
la CFR (secretarul Comitetului de Partid al Sectorului Verde, Emilian 
Angheliu, tocmai fusese arestat pe 22 aprilie 1941). „Stan” trebuia să 
afle pe câte cadre mai putea conta conducerea județenei și care era 
situaţia arestaţilor. Iniţial Moisescu a refuzat, însă ulterior, forțat de 
împrejurări, a acceptat. Pentru a relua legăturile cu ceferiştii comunişti 
de la Atelierele CFR Griviţa (probabil Ion Valache), Moisescu l-a vizi- 
tat pe secretarul Comitetului de Partid al Atelierelor. Acesta l-a rugat 
să plece repede, întrucât casa îi era supravegheată de Siguranţă. Scăpat 
ca prin minune de o potenţială reţinere, Moisescu i-a reproșat lui 
Gheorghe superficialitatea cu care a tratat problema reluării legăturilor 
şi ușurința cu care l-a trimis către un domiciliu aflat în colimatorul 
autorităţilor. Criticile l-au „înfuriat” pe Gheorghe, acesta fiind „un om 
foarte excitant, sensibil la observaţiile care i se aduceau”. „lancu” nu 
şi-a recunoscut eroarea, dimpotrivă, a susținut că Moisescu a greşit 
adresa şi persoana. În următoarele săptămâni, de teamă să nu fie ares- 
tat, Moisescu a refuzat să mai restabilească contactele cu cadrele din 
sectorul său de activitate, lăsând impresia unei lipse de responsabilitate 
şi de abandonare a tovarăşilor din subordinea sa. 

Dar care să fi fost momentul în care Petre Gheorghe și-a schimbat 
radical părerea despre un tovarăș de idei pe care îl respecta şi în care 
avusese încredere deplină? Un răspuns la această întrebare e formulat 
de unul dintre foştii membri ai Biroului CJ Ilfov care a ocupat această 
poziţie începând cu vara anului 1941 - Petrea Nicolae. Referindu-se 
la o ședință a Biroului CJ Ilfov, acesta relatează în memoriile sale că 
„Llancu” a venit şi a spus că Moisescu era un „provocator și agent de 


(lui Farcaș i s-a reproșat și faptul de a-l fi sprijinit financiar pe „Iancu” 
fără acordul partidului) au fost excluși din partid (cu drept de reabilitare) 
în vara anului 1942. „Declaraţia lui Farcaș Alexandru din 29 decembrie 
1942 privitor la conflictul ce a avut loc intre membrii Comitetului local 
PCR Bucureşti şi membrii CC al PCR în perioada aprilie 1941 - decem- 
brie 1942”, ANIC, fond CC al PCR - Secţia Organizatorică, dosar 28/1941, 
f. 20. 

1. „Anton Moisescu - amintiri”, Institutul de Studii Istorice și Social-Politice 
de pe lângă CC al PCR, noiembrie 1972, ANIC, colecția 60, dosar 575, 
f. 17. 

siguranţă”, întrucât la ultima întâlnire pe care o avusese cu el a simţit 
că fusese urmărit pe drumul de întoarcere către casăl. 

Același lucru l-a afirmat și Constantin Pârvulescu la Plenara CC al 
PMR din noiembrie-decembrie 1961: 


Moisescu făcea parte din birou şi Petre Gheorghe, în urma unor repetate 
greşeli în munca conspirativă a lui Moisescu, şi aceste greșeli constau în 
aceea că el nu venea la întâlnire exact şi asta era în timpul războiului, la 
unele întâlniri, Petre Gheorghe spunea că a venit cu agentul după el și 
că a fost deci periclitată şi securitatea lui Petre Gheorghe și alte abateri 
ale lui Moisescu?. 


La propunerea lui Petre Gheorghe, Secretariatul CC al PCdR a emis 
în cursul anului 1941 o hotărâre prin care „Stan” a fost pedepsit cu 
„avertisment cu prevenire” şi trimitere la „munca de jos” în scop de 
reabilitare. Lui Moisescu i se reproşau tocmai lipsa de răspundere și 
inactivitatea, precum şi lipsa de vigilenţă (hotărârea fusese luată după 
ce „lancu” informase conducerea partidului despre abaterile tovarăşului 
„Stan F. Pentru a se „debarasa” de presupusul agent al Siguranţei, 
„lancu” i-a spus lui Farcaş că va convoca o şedinţă în cadrul căreia vor 
simula dizolvarea Biroului, iar legăturile conspirative ale lui „Stan” 
urmau să-i fie predate acestuia. Conform aceleiaşi declaraţii, Petre 
Gheorghe avea să formuleze propunerea sub motivaţia falsă că el şi 
Moisescu ar fi fost urmăriți de autorități. Şedinţa a avut loc în jurul 
datei de 14 iunie 1941 şi s-a desfășurat așa cum plănuise liderul orga- 
nizației ilfovene. Farcaș a preluat legăturile şi parolele lui Moisescu, 
iar acesta a rămas „izolat de mişcare”*. 


l. „Petre Nicolae. Memorii (1914-1916)”, Institutul de Studii Istorice şi Social- 
Politice de pe lângă CC al PCR, Bucureşti, 1969, ANIC, colecţia 60, dosar 
610, f. 71. 

2. Dosarul Ana Pauker. Plenara Comitetului Central al Partidului Muncitoresc 
Român din 30 noiembrie - 5 decembrie 1961, vol. I, Nemira, București, 
2006, pp. 476-477. 

3. „Hotărârea CC al PCR din 1941 faţă de cazul M. (Anton Moisescu), ANIC, 

fond CC al PCR - Secţia Organizatorică, dosar 15/1941, f. 6. 

„Declaraţia lui Farcaș Alexandru din 29 decembrie 1942 privitor la con- 

flictul ce a avut loc între membrii Comitetului Local PCR București și 

membrii CC al PCR în perioada aprilie 1941 - decembrie 1942”, ANIC, 

fond CC al PCR - Secţia Organizatorică, dosar 15/1941, f. 20. 

După câteva zile, același Petre Gheorghe l-a trimis pe Farcaș la 
Moisescu pentru a-i transmite că Biroul a hotărât ca el să se prezinte 
la Cercul Militar în vederea încorporării în armată (conform directi- 
velor partidului, care prevedeau ca tinerii comuniști mobilizați să des- 
fășoare muncă de propagandă antirăzboinică în rândurile militarilor 
sau, acolo unde era posibil, să dezerteze în liniile sovietice). Moisescu 
a refuzat, spunând că acest lucru ar echivala cu o condamnare la moarte, 
întrucât Siguranţa se afla pe urmele sale de mai multă vreme, figurând 
în scriptele armatei ca dezertor (era implicat în două procese la ale 
căror termene de judecată nu se prezentase). În schimb, Moisescu s-a 
oferit să organizeze o echipă de „franctirori” pe care să o coordoneze 
pe cont propriu (propunerea nu s-a materializat niciodată). 

Farcaș i-a adus la cunoştinţă lui Gheorghe refuzul lui Moisescu, 
care se simţea abandonat de partid. Se pare că „lancu” îşi dorea cu 
orice preţ să scape de „Stan”. Același Farcaş mărturisea în documentul 
de care aminteam că, în septembrie 1941, i-a predat lui Gheorghe o 
declaraţie autocritică referitoare la natura relaţiilor și la legăturile pe 
care le-a avut de-a lungul timpului cu Moisescu. Ulterior, în aceeași 
lună, Vasile Vâlcu alias „Miron”, membru al Biroului, l-a întrebat dacă 
ar putea să-i indice un şofer al STB care să ducă la îndeplinire execu- 
tarea lui Anton Moisescu și ulterior să participe la transportarea cada- 
vrului său. „Miron” i-a dat de înțeles că aceasta era o decizie a CC al 
PCdR, motivată de dorinţa de a scăpa de un om periculos, care ar fi 
putut pune în pericol întreaga conducere a partidului. Vâlcu minţea. 
Deşi conducerea centrală a partidului îl criticase în mai multe rânduri 
pentru greșelile săvârşite în privința muncii conspirative, nu Secretariatul 
hotărâse suprimarea lui Moisescu, ci Petre Gheorghe!. Farcaş a răspuns 


1. Mai mult, pentru a-l proteja de furia lui Petre Gheorghe, Ștefan Foriş l-a 
trimis pe Moisescu în provincie. Acest lucru a fost confirmat şi de rapor- 
tul comisiei speciale constituite la nivelul CC ai PCR care a cercetat acti- 
vitatea politică şi împrejurările în care a fost asasinat Ştefan Foriș. „lancu” 
i-a informat şi pe ceilalţi membri ai Biroului CJ Ilfov al PCdR referitor la 
decizia sa de a-l suprima pe Moisescu. Aceştia au fost de acord în unani- 
mitate cu hotărârea luată. Deşi există mai multe surse care confirmă că 
Foriş s-a opus executării lui Moisescu, Constantin Pârvulescu declara în 
1967 că, dimpotrivă, Foriş ar fi acceptat propunerea lui „lancu” şi că tocmai 
el, Constantin Pârvulescu, s-ar fi opus demersului, întrucât nu existau 
probe concludente asupra împricinatului. În realitate însă, în ședința 
Secretariatului CC al PCdR care a dezbătut „cazul Moisescu”, Foriş a decis 
salvarea acestuia, iar restul participanţilor, inclusiv Pârvulescu, au aprobat 

negativ, însă i-a făcut legătura cu unul dintre şoferii CC, Ion Suciu 
alias „Franţ”, care l-ar fi putut ajuta în sinistrul demers!. 

Tot în acea perioadă, un anume „Marcuson” s-a prezentat la Moisescu, 
căruia i-a comunicat că urma să-l conducă într-o „iafcă” (o casă con- 
spirativă), unde acesta trebuia să fie cercetat pentru lămurirea situaţiei 
sale?. Moisescu a consimţit şi l-a însoțit docil pe „Marcuson” în locu- 
ința desemnată pentru anchetarea sa. În realitate, „Stan” fusese atras 
într-o cursă, cu scopul de a fi lichidat, În toaleta casei se găsea o cadă 
mare, acoperită cu un capac din lemn. Aici ar fi trebuit să îi fie dizol- 
vat cadavrul în acid. Moisescu a bănuit că ceva este în neregulă, însă 


nu a încercat să evadeze. Ulterior, după trei zile de la sechestrare, a 


hotărârea luată (la şedinţă mai fuseseră prezenţi Petrea Nicolae și Constantin 
Carp, acesta din urmă fiind și cel care i-a comunicat hotărârea lui „Iancu”). 
Vezi „Raport din 11 martie 1968 privind cazul Ştefan Foriș”; documentul 
poartă menţiunea „strict secret de importanţă deosebită”, fiind semnat de 
membrii comisiei: Gheorghe Stoica, Vasile Patilineţ, Ion Popescu-Puţuri 
și Nicolae Guină. Vezi în acest sens și declaraţia lui Constantin Pârvulescu 
dată în faţa aceleiași comisii pe 8 decembrie 1967, ACNSAS, fond Documentar, 
dosar 19, vol. 14, ff. 5, 70, 77. 

1. Ion Suciu a fost arestat în iulie 1942, fiind condamnat la moarte de Secţia | 
a Curţii Marţiale a Comandamentului Militar al Capitalei (21 septembrie 
1942) pentru deţinere și răspândire de materiale de propagandă comunistă 
(la domiciliul său din strada Pitar Moş nr. 27 s-au găsit mai multe exem- 
plare din Rezoluţia PCR, ianuarie 1942), La data arestării, Ion Suciu era 
„tehnic” al CC al PCAR, secretar al Sindicatului Şoferilor din București şi 
șofer al generalului în rezervă $. Florescu. A fost executat prin împușcare 
la Închisoarea Militară Jilava, pe 24 octombrie 1942. „Declaraţia lui Farcaș 
Alexandru din 29 decembrie 1942 privitor la conflictul ce a avut loc între 
membrii Comitetului Local PCR Bucureşti şi membrii CC al PCR în peri- 
oada aprilie 1941 — decembrie 1942”, ANIC, fond CC al PCR - Secţia 
Organizatorică, dosar 28/1941, f. 22, ANIC, colecția Documente elaborate 
de organele represive despre activitatea Partidului Comunist Român şi a 
organizaţiilor de masă revoluţionare, 1917-1948 (în continuare colecția 50), 
dosar 319, ff. 682-634. ANIC, fond PCM - Cabinet Militar, dosar 359/1942, 
f. 176. 

2. Conform memoriilor lui Petrea Nicolae, Moisescu l-a tratat cu superiori- 
tate pe „Marcuson”, zâmbindu-i ironic şi refuzând să răspundă punctual 
la întrebările acestuia, întărind astfel suspiciunile care planau asupra sa. 
„Petre Nicolae. Memorii (1914-1916), Institutul de Studii Istorice și 
Social-Politice de pe lângă CC al PCR, Bucureşti, 1969. ANIC, colecția 60, 
dosar 610, f. 72. 

fost eliberat fără a i se oferi vreo explicaţie. Abia după 1945, Moisescu! 
a aflat că fusese la un pas de moarte (Constantin Pârvulescu i-a rela- 
tat varianta sa, pozând în salvatorul acestuia’). Mai târziu, după inlä- 
turarea lui Petre Gheorghe din fruntea judeţenei Ilfov, conducerea 
partidului l-a reabilitat pe Moisescu, însă acesta nu a mai primit alte 
însărcinări politice, fiind trimis în provincie pentru a evita contactul 
cu poliţia. 

Asasinarea membrilor de partid căzuţi în dizgrație și suspectați de 
a fi „provocatori” sau „colaboratori” ai Siguranţei s-a practicat în inte- 
riorul mișcării comuniste în toată perioada ilegalităţii și chiar şi după 
legalizarea partidului (vezi cazul cel mai notoriu, al lui Ştefan Foriș). 
Însuşi Petre Gheorghe îi mărturisea lui Anton Moisescu, înainte de a-l 
suspecta de colaborarea cu autorităţile, cum a ucis un dobrogean pe 
care îl considera „provocator”: l-a dus într-o pădure și l-a împușcat 
din spate’. 


Lupte intestine între liderii comuniști 
după atacarea URSS 


Tuturor acestor frământări (arestări, acuze reciproce, suspiciuni) s-a 
suprapus și confuzia creată în primele săptămâni de după 22 iunie 
1941 în privinţa modului în care trebuia interpretat războiul. Până la 
acea dată, principalul dușman al păcii era Anglia capitalistă, iar nu 
aliatul URSS, care era Germania nazistă. Conform propriilor declara- 
ţii, cu o lună înainte de începerea ostilităților, Petre Gheorghe s-a 
întâlnit cu Ștefan Foriş. Liderul partidului l-ar fi asigurat că nu era 
niciun indiciu privind izbucnirea unui conflict între cei doi aliaţi, deşi 
cu puţin timp în urmă existaseră anumite temeri în acest sens^. 


1. Vezi declaraţia lui Anton Moisescu în faţa comisiei speciale a CC al PCR 
din 1 noiembrie 1967, ACNSAS, fond Documentar, dosar 19, vol. 14, 
ff. 97-98, 

2. Ibidem, f. 103. 

„ Ibidem. 

4. Reproşul lui Petre Gheorghe adresat lui Ştefan Foriş de a nu fi anticipat 
izbucnirea războiului antisovietic este consemnat și în „Raportul Comi- 
tetului Judeţean Ilfov din 15 decembrie 1941 către CC al PCdR”, ANIC, 
fond 7, dosar 550, f. 17. Vezi în acest sens și „Scrisoare autocritică adresată 


| 1 


ta 

În iulie 1941, în noile condiții impuse de conjunctura internațională, 
lui „lancu” i s-a cerut să își restructureze organizația şi să declanșeze 
acţiuni de propagandă în Bucureşti, prin care partidul urma să își 
exprime sprijinul necondiţionat acordat URSS şi luptei care trebuia 
declanșată împotriva agresorilor. În aceeaşi lună, în calitate de lider al 
CJ Ilfov al PCdR, Gheorghe a emis o serie de directive adresate tutu- 
ror membrilor organizaţiei. Ele vizau în principal noul context geopo- 
litic din estul Europei şi modul în care trebuia interpretat războiul. 

Astfel, locala de partid considera că principalii vinovaţi de izbuc- 
nirea conflagrației mondiale şi a agresiunii asupra URSS erau naziștii 
şi aliații lor (români, unguri, italieni, finlandezi, slovaci), iar războiul 
era catalogat drept „imperialist” - „ultima fază a capitalismului muri- 
bund și în putrefacție”. Viziunile lui Petre Gheorghe nu au fost împăr- 
tășite de Ștefan Foriș, care, pe 4 august 1941, i-a expediat o scrisoare 
în care îl lăuda pentru inițiativă, însă îl mustra aspru pentru modul în 
care a interpretat situaţia politică internaţională de după 22 iunie’. 

Foriș îi explica pe larg că vina nu trebuia aruncată şi pe aliaţii 
Germaniei, întrucât aceste state se aflau sub ocupaţie germană şi nu 
puteau fi puse pe picior de egalitate cu Germania. Acesta își întemeia 
raționamentul pe un discurs susţinut de Stalin după 22 iunie 1941, în 
care nu exista nicio referire la sateliții Germaniei care atacaseră URSS. 
Cât despre modul de percepere a conflagrației, opinia dogmaticului 
lider al PCdR era fermă: războiul avea un caracter defensiv, pentru 
„apărarea patriei sovietice şi eliberarea țărilor subjugate de sub jugul 
imperialismului german”, 

În continuarea misivei, Foriș îl admonesta pe Gheorghe pentru că 
s-ar fi pronunţat în favoarea „infrăţirii” cu Armata Roșie şi pentru că 
i-a etichetat pe românii din Basarabia drept „fraţii noştri”: 


de către Petre Gheorghe, secretarul organizaţiei de partid din Bucureşti, 
Secretariatului Comitetului Central al Partidului Comunist din România, 
în care se apără împotriva acuzaţiei de fracționism”, august 1941; vezi 
Partidul Comunist din România... pp. 180-181, şi ANIC, fond CC al PCR - 
Secția Organizatorică, dosar 9/1941, f. 12. 

l. „Scrisoare din 4 august 1941 semntă de Marius (Ştefan Foriş) adresată 
Comitetului judeţean Ilfov al PCR, privind o circulară elaborată cu prile- 
jul izbucnirii războiului antisovietic”, ANIC, fond CC al PCR - Cancelarie, 
dosar 33/1941, ff. 2-4. 

Întâi, noi nu suntem pentru înfrățirea cu armata roşie, noi suntem pen- 
tru frecerea [subl. în original - n.m., M.B.] de partea armatei roșii şi 
întoarcerea armelor împotriva armatelor fasciste germane și a guvernu- 
lui trădător de ţară. În al doilea rând, armata roşie nu este armata de 
eliberare numai a popoarelor trudite, adică a muncitorilor şi țăranilor, 
ci a popoarelor întregi pentru eliberarea lor naţională [...]. Voi scrieţi 
despre „fraţii noștri români din Basarabia”. Frații noștri din Basarabia se 
consideră moldoveni, şi nu români, din cauza jugului sălbatec al moşi- 
erilor și capitaliştilor români ei au o aversiune față de români!. 


După administrarea acestui „perdaf ideologic”, Foriş îi reproşa, în 
finalul scrisorii, lipsa de iniţiativă în ceea ce priveşte răspândirea mate- 
rialului de propagandă (format în special din manifeste și etichete), 
aşa cum tusese însărcinat în iulie 1941. 

După câteva luni de la atacarea URSS de către Germania nazistă și 
aliații săi, Petre Gheorghe şi o parte a anturajului său au intrat în 
conflict cu secretarul general al partidului, Ştefan Foriş. După ani de 
conduită exemplară în slujba partidului și de supunere necondiționată, 
Gheorghe a devenit un proscris. Cazul său nu a fost singular: de același 
tratament s-au „bucurat” în timpul războiului şi alte cadre de răspun- 
dere ce au avut de-a face cu liderul conflictual al partidului (Constantin 
Pârvulescu, Iosif Rangheț, Pavel Ştefan, Grigore şi Ileana Răceanu, Ana 
Toma, Alexandru Farcaș etc.). 

Într-o scrisoare trimisă în aceeași lună (august 1941), „lancu” va 
răspunde acuzelor lui Ştefan Foriș declarând că dispoziţiile pe care 
centrul i le-a trasat cu o lună în urmă nu au putut fi indeplinite din 
motive obiective (lipsa unor activişti care nu se aflau în „colimatorul” 
Siguranţei, comunicarea defectuoasă cu Secretariatul şi sprijinul insu- 
ficient oferit de CC al PCdRY. 

Schimbul de epistole între cei doi lideri constituie punctul de plecare 
al luptei pentru supremaţie/autoritate care avea să ia amploare în lunile urmă- 
toare. Discuţii interminabile, „sterile”, după cum aprecia Petrea Nicolae’, 


1. Ibidem, ff. 4-5. 

2. „Scrisoare autocritică din august 1941 adresată de către Petre Gheorghe, 
secretarul organizaţiei de partid din Bucureşti, Secretariatului Comitetului 
Central al Partidului Comunist din România, în care se apără impotriva 
acuzaţiei de fracționism”; vezi Partidul Comunist din România... pp. 181-182. 

3. În a doua jumătate a anului 1941, şedinţele CJ Ilfov al PCdR s-au desfă- 
șurat într-o casă de pe Șoseaua Viilor din Bucureşti (pusă la dispoziţie de 

au început să se poarte in forurile de conducere ale celor două struc- 
turi de partid (Secretariatul şi Biroul CJ Ilfov). Neîndeplinirea sarci- 
nilor trasate, interpretarea eronată a evenimentelor internaţionale, 
precum și unele „căderi” care au avut loc în toamna anului 1941 au 
stârnit furia Secretariatului CC al PCĂR, recte Ştefan Foriş, care l-a 
acuzat pe Gheorghe de fracționism, lipsă de vigilență și încălcarea 
regulilor conspirative. 

La sfârşitul lunii august, Ştefan Foriș l-a însărcinat pe Constantin 
Carp alias „Matei” — unul dintre tinerii săi colaboratori, pe care îl 
promovase ca membru al Secretariatului CC al PCdR ~ să reorganizeze 
componenţa Biroului Comitetului Județean’. Astfel, Constantin Carp 
i-a instalat ca membri ai Biroului pe Petrea Nicolae alias „Grigore” şi 
loan Meţiu alias „Ștefan”, dar și pe Vasile Vâlcu. Pentru cel din urmă 
însă Carp nu a avut acordul lui Foriș, acesta fiind numit cel mai pro- 
babil la rugăminţile lui Petre Gheorghe şi Vasile Vâlcu. Decizia luată 
fără consultarea lui Foriș îi va fi imputată lui Carp într-o scrisoare pe 
care Foriş i-a adresat-o câteva luni mai târziu (în martie 1942) și în care 
îl acuza de lipsă de „devotament” faţă de partid. Mai mult, din aceeași 
misivă reiese că „Matei” s-a lăsat atras în anturajul liderilor judeţenei 
Ilfov, susținându-i în unele demersuri care contraveneau liniei CC. 

În realitate, Carp a încercat să acţioneze ca un „tampon”, dorind să 
medieze/aplaneze diferendul existent între cele două tabere. Acest lucru 
l-a făcut să cadă în dizgraţia lui Foriș, care îi trasase instrucțiuni exprese 
privind epurările pe care trebuia să le întreprindă. 

În acest context, în noiembrie 1941, conducerea partidului a decis 
dizolvarea CJ Ilfov — nu şi a organizaţiei -, solicitându-i şefului acesteia 


muncitorul Filip de la Uzina de Gaz şi Electricitate). În aceeaşi perioadă, 
Petre Gheorghe a locuit într-o casă conspirativă din Bucureşti care îi fusese 
pusă la dispoziție de Dumitru Simulescu, ministru al Poştelor şi Teleco- 
municaţiilor (1953-1957). „Petre Nicolae. Memorii (1914-1916), Institutul 
de Studii Istorice şi Social-Politice de pe lângă CC al PCR, Bucureşti, 1969, 
ANIC, colecţia 60, dosar 610, f. 69. 

1. Constantin Carp fusese adus de la Iaşi în mai 1941, încredințându-i-se 
sarcina de a ţine legătura permanentă între Secretariat şi judeţeana Ilfov. 
Din cauza multiplelor însărcinări primite în cursul următoarelor luni, în 
septembrie 1941, Carp a solicitat să fie derobat de responsabilitatea atribuită 
în mai 1941. În locul său a fost numit Constantin Pârvulescu, care sosise 
în prima jumătate a anului 1941 de la Constanţa, unde deținuse funcția 
de secretar al Comitetului Regional al PCdR. ACNSAS, fond Documentar, 
dosar 19, vol, 12, f. 157. 

să predea legăturile și parolele’, Cel însărcinat să transmită decizia lui 
Foriș a fost Constantin Pârvulescu alias „Ghiţă, membru în Secretariatul 
CC al PCdR şi cel care îl înlocuise pe Carp în poziţia de reprezentant 
al CC pe lângă judeţeană (în septembrie 1941). Acesta i-a transmis lui 
Petre Gheorghe hotărârea Secretariatului partidului, care dorea să aibă 
un rol de apărare a cadrelor (conducerea centrală considera că majo- 
ritatea membrilor Biroului Judeţean erau urmăriți de Siguranţă). 
Totodată, „Ghiţă” l-a asigurat pe „Iancu” de sprijinul său, spunându-i 
că reorganizarea avea un caracter preventiv, fiind motivată de consi- 
derente conspirative, şi că decizia nu îl viza în mod direct. 

Petre Gheorghe nu a fost de acord cu hotărârea Secretariatului, 
considerând că liderii partidului încercau să-i „decapiteze” conducerea 
organizației din cu totul alte motive. „lancu” a încercat să tergiverseze 
predarea legăturilor și a parolelor, invocând diverse pretexte: nevoia 
de a i se acorda mai mult timp pentru consultarea celorlalți membri 
ai Biroului CJ, convocarea unei conferinţe de partid care să decidă 
conducerea judeţenei, dorinţa de a-i fi comunicată în scris hotărârea 
împreună cu motivaţia de rigoare, precum și concluziile analizei mun- 
cii sale depuse în fruntea CJ. 

Disputa a fost tranșată în ultima lună a anului 1941, atunci când 
în casa conspirativă din Şoseaua Viilor a avut loc ultima ședință a 
Biroului CJ avându-l în frunte pe Petre Gheorghe. În cursul întrunirii, 
pe un ton ultimativ, Constantin Pârvulescu l-a somat pe Gheorghe să 
predea legăturile şi conducerea organizației. Un potop de acuze a început 


1. Factorul determinant care a contribuit la luarea acestei decizii categorice 


a fost arestarea grupului comunist „Kornhauser-Paneth” pe 31 octombrie 
1941 (cauza „căderii” au constituit-o delaţiunile pe care le-au furnizat 
Siguranţei doi informatori comunişti: Petre Melinte şi lon Valache). Membrii 
grupării — soții Paneth (inginerul chimist Francisc Paneth și Lili Paneth), 
medicul Adalbert Kornhauser, muncitoarea Elisabeta Naghi şi chimista 
Ada Marinescu — au fost judecaţi şi condamnaţi la moarte pe 5 noiembrie 
1941 de un complet condus de locotenent-colonelul magistrat Alexandru 
Petrescu, preşedinte al Secţiei a III-a a Curţii Marţiale a Comandamentului 
Militar al Capitalei. Aceştia plănuiseră să producă explozibili într-un labo- 
rator chimic amenajat de partid, amplasat în București, pe Splaiul Indepen- 
denței nr. 8. În această incintă secretă, Siguranța a descoperit câteva zeci 
de încărcături explozive ce urmau să fie folosite împotriva trupelor ger- 
mane staționate în România. Pedeapsa instanţei militare a fost pusă în 
aplicare la Închisoarea Militară Jilava chiar în ziua în care comuniștii 
celebrau „Marea Revoluţie Socialistă din Octombrie” (7 noiembrie 1941). 

să curgă din ambele părți. „lancu” l-a învinovăţit pe „Ghiţă”/Pârvulescu 
de moartea utecistului Filimon Sârbu (la acea dată, Pârvulescu încă 
deţinea funcția de secretar al Comitetului Regional Dobrogea), iar 
acesta, la rândul său, l-a calificat pe Gheorghe drept „venetic”. 

Refuzul lui „lancu” de a preda frâiele organizaţiei ilfovene a atras 
mânia lui Ştefan Foriş, care l-a acuzat de „fracționism”, ceea ce în lumea 
„subteranei” comuniste constituia păcatul capital. „Disputa principială” 
iscată între cele două tabere s-a purtat în special prin intermediul 
scrisorilor. 

Într-un material intitulat „Pentru lămurirea activiştilor cari nu se 
supun Hotărârei CC al PCR”, Foriș își justifica poziția adoptată față de 
filiala judeţeană condusă de „Iancu”. Documentul reitera ceea ce fusese 
stipulat în hotărârea Secretariatului CC al PCdR, tergiversată timp de 
patru luni (septembrie-decembrie 1941), şi anume faptul că nu s-a pus 
nicio clipă în discuţie dizolvarea organizaţiei judeţene, aşa cum afirma 
„lancu” în apărarea sa, ci a Comitetului Judeţean de partid. De ase- 
menea, materialul combătea ideea organizării unei conferinţe de par- 
tid pe timp de război şi preciza că acţiunile lui „Iancu” de „spargere” 
a unității partidului şi a centralismului democratic erau „fără pereche 
în istoria de 20 ani a Partidului nostru” În sprijinul său, Foriș invoca 
„istoria Partidului Comunist Bolşevic”, precum și o serie de situaţii simi- 
lare petrecute în perioada în care omologii lor de la Răsărit se aflaseră 
în ilegalitate (din cauza clandestinităţii, organizaţiile de partid din 
Rusia nu puteau pune în aplicare principiul alegerii cadrelor de jos în 
sus; această situaţie ar fi urmat să înceteze odată cu accederea la putere 
şi legalizarea mişcării; desigur, realitatea ulterioară a infirmat acest 
principiu, care a rămas doar o lozincă prevăzută în statutul partidului). 

În cele din urmă, Ştefan Foriş a reuşit să-l înlăture pe „Iancu” din 
fruntea judeţenei Hfov şi din partid, înlocuindu-l cu unul dintre tine- 
rii săi apropiaţi promovați în conducerea PCdR ~ Petrea Nicolae zis 
„Grigore”, alias „Victor” (ianuarie 1942)!. Restul membrilor Biroului 
CJ au fost ulterior nevoiţi să-şi facă autocritica pentru sprijinul oferit 
fostului lider căzut în dizgrație, dar și pentru tentativa de a „sparge 
unitatea partidului”. 


1. Din noul Birou au fost înlăturați Ștefan Pavel și loan Meţiu, fiind totodată 
cooptați Paul Davidovici şi Nichifor Stere. Petrea Nicolae a fost lider al 
comuniștilor din capitală în perioada ianuarie 1942 - iulie 1943. În vara 
anului 1943 a fost înlocuit cu Andrei Löb. 

Pe 28 ianuarie 1942, Ștefan Foriş a expediat o scrisoare către CJ 
Ilfov în care declara încheiată „lupta fracționistă criminală începută 
de Iancu” şi trasa noi sarcini organizatorice: trimiterea către Secretariat 
a rapoartelor autocritice semnate de foştii apropiaţi ai lui „lancu”, întă- 
rirea muncii de propagandă în rândul muncitorilor de la Uzinele Rogifer 
(Malaxa) din Bucureşti, STB și CFR, sabotarea măsurilor antievreiești, 
procurarea de locuinţe conspirative pentru şedinţe (absenţa acestor 
case a constituit una dintre acuzele aduse lui „lancu”), reluarea legă- 
turilor cu naţional-ţărăniștii şi angrenarea acestora într-un „Front Unic 
Naţional”, iar nu „popular”/„muncitoresc”, întrucât nu trebuia scos în 
evidență caracterul de clasă al potenţialei alianţe politice (potrivit Plat- 
formei PCdR din 6 septembrie 1941, „Frontul Unic Muncitoresc” putea 
fi închegat doar cu social-democraţii, în timp ce „Frontul Unic Naţional” 
viza angrenarea ţărăniştilor şi liberalilor, precum și a tuturor „forțelor 
patriotice” care ar fi dorit să se angajeze in lupta contra lui Antonescu). 

Una dintre recomandările lui Foriş îl viza direct pe „lancu”. Conducerea 
judeţenei trebuia să-i aducă la cunoștință în scris decizia de „excomu- 
nicare” din mișcare, arătându-i-se totodată motivele care au stat la baza 
hotărârii. În cazul în care acesta îşi însușea pe deplin greșelile comise, 
putea fi insărcinat cu diferite responsabilităţi, însă fără a putea fi reprimit 
în partid. Fragmentul din scrisoare ce se referă la „lancu” conţine și 
un pasaj interesant, referitor la susținerea cu bani a agenților ideilor 
comuniste: 


Dacă el va reveni făcând o autocritică serioasă, recunoscând crima lui 
şi va promite să se îndrepte, îi permitem să muncească ca nemembru de 
partid la Apărare [Apărarea Patriotică - n.m., M.B.] sau la o altă muncă 
şi depinde numai de purtarea lui reprimirea sa din nou în partid, Să 
meargă la întâlnirea cu el, cu document și acest răspuns verbal (Teodor, 
Tudor, oricare cu care puteţi și avea legătură până vineri seara, dacă nu 
este legătură cu nimeni, să meargă Voicu). Trebuie lui lăsat timp cel mai 
puţin două săptămâni pentru răspuns, Să ne facă răspuns în scris. Având 
în vedere că este ilegal, îi dăm leafa pe două luni și, dacă va lucra în 
condiţiile de mai sus, va fi ajutat. 


l. „Scrisoarea lui Faur (Ştefan Foriş) adresată biroului Comitetului Judeţean 
PCR. Ilfov privind lichidarea luptelor fracţioniste şi sarcinile care stau în 
faţa organizaţiei de partid din București - 28 ianuarie 1942”, ANIC, fond 
CC al PCR - Secţia Organizatorică, dosar 4/1942, f. 19. 

Tot în ianuarie 1942 a fost emisă şi o Rezoluţie a CC al PCdR în 
care erau menţionate aspecte privind războiul și raportarea partidului 
la conflict, situația internațională, lupta împotriva regimului Antonescu 
şi inițierea pertractărilor cu forţele patriotice (inclusiv partidele bur- 
gheze) pentru constituirea Frontului Unic Naţional/Patriotic, aşa cum 
prevedea platforma partidului din 6 septembrie 1941. 

Documentul conține și o serie de pasaje autocritice referitoare la 
slăbiciunea partidului, punând carența organizatorică pe seama măsu- 
rilor represive şi a greşelilor comise de conducerea PCR după 22 iunie 
1941. Partea negativă a rezoluţiei cuprindea și disputa dintre „poziţia 
oportunistă” a fostului Birou Judeţean Ilfov şi „linia partidului”, Întreaga 
răspundere era aruncată pe umerii fracționistului „Iancu”, care solici- 
tase convocarea unei conferințe de partid fără a avea avizul CC și care 
săvârșise o serie de greșeli flagrante în privinţa asigurării conspirati- 
vităţii muncii de partid. Acuzele continuau şi cu alte momente din 
scurta luptă fratricidă dintre cel două tabere: 


(Iancu) urmat de M. (Mihalcea) nu s-a supus hotărârii, a refuzat să pre- 
dea munca şi legăturile lui şi a pornit deschis la spargerea organizațiilor 
partidului, a Tineretului și Apărării din Capitală, în numele „cornitetului 
judeţean” dizolvat. Însă activiștii şi membrii de partid n-au urmat pe 
acest criminal, care a încercat să introducă lupta fracționistă deschisă în 
organizația partidului din Capitală, în interesu! lui Hitler şi Antonescul, 


Prin menţionarea luptei dintre cele două poziţii şi a biruinţei liniei 
„principiale”, stigmatizarea lui Petre Gheorghe a depăşit cadrul discu- 
iilor care se purtau și al documentelor care circulau exclusiv la nivelul 
liderilor partidului, ajungând astfel şi la masa membrilor şi simpati- 
zanţilor PCAR. 

Se pare că și Iuliu Maniu ar fi fost la curent cu luptele pentru putere 
din interiorul micului, dar agitatului partid comunist. Alexandru Farcaș 
își amintește de o întâlnire pe care a avut-o cu loan Meţiu în vara 
anului 1942, în perioada în care acesta se afla în dizgraţia partidului 
(după căderea grupului „Kornhauser-Paneth” şi poziționarea sa de partea 
lui „Iancu”). Acesta i-ar fi comunicat că un membru din anturajul 
liderului țărănist i-ar fi destăinuit că, în cursul conciliabulelor purtate 
între reprezentanţii PCdR şi PNȚ pentru constituirea Frontului Unic 


1. „Rezoluţia Comitetului Central al Partidului Comunist din România din 
ianuarie 1942”, ANIC, colecţia 50, dosar 319, ff. 28-29. 


a 

Naţional (propunerea venită din partea comuniştilor i-ar fi fost comu- 
nicată liderului țărănist în ianuarie 1942), Maniu ar fi spus „că nu sunt 
serioşi dacă se ceartă între ei”. 

Pe lângă organele Poliţiei şi Siguranţei care aveau cunoştinţă de 
scandalut din interiorul PCdR, Serviciul Special de Informaţii a fost 
altă structură informativă a statului care a semnalat, cu o mică întâr- 
ziere, ce-i drept, dar cu acuratețe (semn că avea informatori buni!), 
problemele comuniștilor bucureșteni. Într-o notă informativă din 
28 februarie 1942, SSI comunica celor două instituţii amintite, 
Președinției Consiliului de Miniștri, Ministerului de Război şi Marelui 
Stat-Major: 


Comitetul Central al Partidului Comunist din România, sesizat de faptul 
că în ultimul timp organizaţia locală din Capitală s-a făcut vinovată de 
unele abateri de la ideologia marxistă, cât și de lipsă de activitate, a 
dispus dizolvarea comitetului de conducere al acesteia din urmă. Această 
hotărâre a provocat vii neînţelegeri în cadrele conducere, membrii din 
conducerea organizației locale refuzând a preda conducerea activității 
politice încredințate, Faţă de această situație şi pentru a se evita o even- 
tuală criză în cadrele mişcării, Partidul Comunist încearcă în prezent 
găsirea unei soluţii pentru aplanarea conflictului. Astfel, în cercurile 
militanţilor comunişti, se crede că în cele din urmă comitetul organiza- 
tiei locale va preda gestiunea şi conducerea Comitetului Central care va 
păşi la o nouă organizare”? 


„lancu”, în afara „mișcării” 


Într-o ultimă epistolă adresată CC al PCdR (pe 20 februarie 1942), 
„lancu” va răspunde punctual tuturor acuzelor formulate de Foriş. 
Documentul se încheia pe un ton revanşard şi ameninţător: 


1. „Declaraţia lui Farcaș Alexandru din 29 decembrie 1942 privitor la con- 
flictul ce a avut loc între membrii Comitetului Local PCR Bucureşti şi 
membrii CC al PCR în perioada aprilie 1941 - decembrie 1947, ANIC, 
fond CC al PCR - Secţia Organizatorică, dosar 28/1941, f. 41. 

2. Notă a SSI din 28 februarie 1942. „Conflictul în cadrele de conducere ale 
Partidului Comunist”, ANIC, colecția 50, dosar 274, f. 25. 

Pentru astfel de formulări şi ponegriri — în fața faptelor, veți răspunde 
într-o zi, desigur, mai devreme sau mai târziu. Nu este tocmai ceea ce 
scrieţi în interesul partidului şi apărarea şi a cadrelor partidului’. 


Se pare că Gheorghe a avut dreptate. După război, Ştefan Foriș a 
căzut victimă unor acuzaţii nefondate (cea mai gravă viza colaborarea 
cu Siguranţa), venite chiar din partea tovarășilor săi de idei, fiind asa- 
sinat în vara anului 1946, în urma unei hotărâri a Biroului Politic al 
CC al PCR. 

În declaraţia dată în timpul detenţiei, Alexandru Farcaș relata că, 
după excluderea din partid, lui „Jancu” i s-a dat „muncă de reabilitare”, 
însă fără a-i fi oferite legături şi parole. Peste numai câteva zile, „Iancu” 
l-a rugat pe Farcaș să îi găsească o casă conspirativă și să îl însoțească 
la o întâlnire pe care urma să o aibă cu un mesager comunist venit 
din Bulgaria. Curierul sosise în ţară cu misiunea clară de a-l întâlni 
pe „Iancu” (în ianuarie 1942). Înainte de a se vedea cu „lancu”, emi- 
sarul a poposit la Nicolae Atanasoff alias „Croitorul”?, iar ulterior acesta 


l. „Scrisoarea lui Iancu către Comitetul Central al PCR - 20.11.1942”, ANIC, 
fond 7, dosar 556, f. 34. 

2. Nicolae Stoicoft Atanasoff alias „Croitoru!” (n. 7 februarie 1908, Dobrici/ 
Bazargic, Bulgaria), de profesie croitor. În 1925 s-a stabilit în Bucureşti, 
unde a lucrat ca ucenic şi croitor calificat la diverse ateliere. În 1930 a fost 
încorporat la Regimentul 13 Călăraşi, fiind lăsat la vatră cu gradul militar 
de fruntaş, La sfârşitul anilor 1930, fratele său, Marin Atanasoff (n. 1995, 
Dobrici/Bazargic, Bulgaria), a venit pe ascuns în capitală, întrucât era dat 
în urmărire în Bulgaria pentru activităţi comuniste. În țară, Marin Atanasoff 
s-a căsătorit cu o bulgăroaică și s-a angajat ca tinichigiu la un atelier de 
tinichigerie (situat pe Strada Vaselor), deţinut de un anume meșter „Dan. 
Marin Atansoff şi-a reluat activităţile clandestine, atrăgându-l şi pe fratele 
său. Astfel, domiciliul comunistului Nicolae Atanasoff a început să fie 
folosit pe post de „cutie poștală”, El primea numeroase scrisori cifrate 
(inclusiv din Cehoslovacia și Bulgaria) şi îşi oferea locuinţa drept adăpost 
temporar pentru agenţii și curierii partidului care tranzitau Bucureştiul 
(de cele mai multe ori, aceștia veneau la recomandarea fratelui său). După 
cedarea Cadrilaterului către Bulgaria (în toamna anului 1940), Marin Atanasoff 
s-a reîntors în țara natală. Tot atunci, Nicolae Atanasoff l-a cunoscut pe 
Petre Gheorghe alias „Gheorghiţă”, cu care copilărise în Bazargic și care 
i-a spus că lucrează la un atelier de zidărie. „Iancu” avea să preia de acum 
încolo corespondenţa venită de la structurile de partid din țară și de peste 
hotare. De asemenea, Nicolae Atanasoff continua să fie agentul de legătură 
dintre emisarii Partidului Comunist Bulgar, veniţi in România cu diverse 

a intermediat întrevederea dintre Gheorghe și curier într-o locuinţă 
pusă la dispoziţie de Farcaş: 


L-am cercetat [pe mesager - n.m., M.B.] amândoi împreună, fiindcă 
Iancu nu avea încredere în el. Omul era bulgar de origină şi nu prea ştia 
bine româneşte, un tip de om muncitor, îmbrăcămintea foarte sărăcă- 
cioasă, părea un om foarte redus, nu ştia decât foarte puţină carte [e 
vorba despre Ivan Rasnatovschi, semianalfabet - n.m., M.B.]. Pe mine 
m-a surprins faptul acesta. Iancu m-a lămurit arătându-mi că aşa se 
întâmplă în astfel de împrejurări. El spunea că-i trimis de fratele croit, 
(„Croitorul” - n.m., M.B.] și este venit după Iancu să meargă imediat 
acolo fiindcă este mare nevoie de el. Iancu mi-a explicat mie că poate 
trebuia făcută ceva muncă sau trebuie făcută legătura între PCR (Partidul 
Comunist Român) şi C. Int. [Internaționala Comunistă ~ n.m., M.B.] 
dar că el după chemarea acestui om nu merge, dar mi-a spus că el are 
în Bulgaria o parolă şi că va cere parola s-o aducă la graniță. Am con- 
trolat amândoi să vedem dacă omul cunoaşte pe la graniță și ne-am 
convins că da. I-a dat Iancu data la om şi parola când trebuia să fie la 
graniță și omul a plecati. 


Aşadar, primul contact pe care Gheorghe l-a avut cu emisarii bul- 
gari a fost stabilit la mijlocul lunii ianuarie 1942. În cursul lunii urmă- 
toare, Farcaş a continuat să se întâlnească cu „lancu”, deşi foştilor 
membri ai CJ Ilfov li s-a interzis să mai întrețină orice tip de legături 
cu cel care încălcase principiile „centralismului democratic”, așa cum 
erau statuate acestea în lucrările fundamentale ale lui Lenin şi Stalin 
sau în Istoria Partidului Comunist Bolșevic şi care prevedeau subordo- 
narea necondiționată a organizaţiilor ierarhic inferioare conducerii 
centrale, precum şi ale membrilor simpli de partid față de organele 
numite sau alese. 

Farcaș l-a revăzut pe „lancu” pe 24 aprilie 1942, atunci când acesta 
din urmă l-a vizitat la domiciliul personal cu scopul de a edita nişte 
manifeste ce aveau să fie distribuite cu prilejul zilei de 1 mai (materialele 


însărcinări, și PCR. „Declaraţie dată de Nicolae Atanasoff în faţa căpitanului 
magistrat Camil Bărbulescu (28 mai 1942)”, ANIC, colecţia 96, dosar 676, 
ff. 18-19. 

l. „Declaraţia lui Farcaş Alexandru din 29 decembrie 1942 privitor la con- 
flictul ce a avut loc între membrii Comitetului Local PCR București și 
membrii CC al PCR în perioada aprilie 1941 - decembrie 1942, ANIC, 
fond CC al PCR - Secţia Organizatorică, dosar 28/1941, f. 30. 

le erau destinate în principal soldaţilor ce plecau pe front). Următoarea 
vizită pe care „lancu” i-a făcut-o lui Farcaș a fost în 4 sau 5 mai. Cu 
acea ocazie, Gheorghe i-a comunicat că la Nicolae Atanasoff sosise un 
nou curier bulgar, care întreba insistent de el. A urmat o întâlnire în 
trei (Petre Gheorghe, Alexandru Farcaș și Pavel Ştefan) în cadrul căreia 
„ancu” le-a transmis interlocutorilor săi că noul mesager venise din 
partea consulatului sovietic din Varna, fiind un agent care în trecut a 
lucrat și pentru Intelligence Service-ul britanic, În acel moment însă 
agentul se afla în legături strânse cu spionajul sovietic, având sarcini 
precise privind efectuarea unor distrugeri/sabotaje in Peninsula Balcanică. 

În mod surprinzător, potrivit aceluiași Farcaș, emisarul bulgar i-ar 
fi transmis lui Gheorghe că sovieticii de la consulatul din Varna erau 
la curent cu disputa dintre el și Foriş. Acesta l-ar mai fi intrebat pe 
„lancu” dacă dispune de un număr de oameni bine pregătiţi pentru 
iniţierea unor acțiuni subversive şi dacă îi putea găsi un om cinstit pe 
numele căruia să poată cumpăra o casă complet utilată. Mai mult, l-a 
rugat pe „lancu” să meargă la podul de la Cernavodă pentru a verifica 
dacă obiectivul era păzit doar de soldaţii germani sau şi de români. 

Deşi Farcaș și Pavel] Ştefan îl avertizaseră asupra lipsei de credibi- 
litate pe care o insufla agentul, „lancu” era încântat de posibilitatea de 
a relua legătura cu Internaționala a III-a (canalele de comunicare fiind 
întrerupte din mai 1941) şi de a intreprinde ceva concret împotriva 
maşinii de război „germano-române” (deşi însuși „lancu” avea unele 
îndoieli în ce priveşte sinceritatea agentului). Nu cunoaștem dacă 
„lancu” s-a deplasat la Cernavodă, așa cum îi ceruse emisarul de peste 
Dunăre, dar ştim că în primăvara anului 1941 s-a întâlnit cu acesta cel 
puțin de două ori. La una dintre întâlniri, Gheorghe nu s-a prezentat, 
rugându-l în schimb pe Farcaş să-i iasă în întâmpinare pentru a-și face 
o impresie despre misteriosul personaj. Farcaș s-a prezentat la locul 
cu pricina şi l-a studiat de la distanţă, rămânându-ne astfel şi un por- 
tret ai agentului: 


Mi-a explicat toate semnalmentele lui şi ora și strada. A doua zi dimineaţa 
m-am dus cu 10 minute mai de vreme; am supraveghiat strada. Într-adevăr, 
la ora fixă a sosit un om înalt, mutră de neamţ, cu pălărie verzie, haine 
gri, purta ochelari, dinte de aur, blond. După cât am putut să observ, 
dădea semne de oboseală, părea după un chef. Se plimba în stradă cu 
nerăbdare privind mereu ceasul, privea în automobilele care treceau pe 
lângă el. A oprit o maşină cu nr. de piaţă, a tinut-o cam 10 minute, i-a 

dat drumul, iar la un moment dat a dispărut şi el intrând într-o clădire 
din acea stradă!. 


În după-amiaza aceleiași zile (14 mai 1942), Farcaș a revenit la 
domiciliul său, dar „Iancu” plecase. Spre seară l-a vizitat şi Pavel Ştefan, 
care a rămas până a doua zi, pentru a asculta radiourile clandestine. 
Cei doi au stat de vorbă până noaptea târziu, ajungând la concluzia că 
„lancu” regreta profund atitudinea pe care a avut-o față de conducere 
şi că se afla într-o „fază demoralizatoare”. 

La patru zile de la despărțirea de Pavel Ştefan, Farcaș a fost vizitat 
de un om de încredere al lui „Iancu” (nu îi cunoaştem numele) şi de 
soția sa, Ronea Gheorghiu alias „Florica” — instructoare a CC al PCAR 
şi legătura lui Constantin Carp cu organizaţiile din teritoriu (era pen- 
tru prima oară când Farcaș o vedea). Femeia i-a spus că soţul său „a 
căzut” chiar în ziua în care plecase de la domiciliul lui Farcaș. Totodată, 
„Florica” l-a rugat să înștiințeze şi conducerea județenei, pentru a-i 
procura banii necesari pentru proces și eventuale „şperţuri”. Ulterior, 
Farcaș i-a înștiințat pe Pavel Ştefan, Petrea Nicolae și Constantin Carp. 
După câteva zile, „Florica” l-a vizitat din nou pe Farcaș, plângându-i-se 
că nu a primit niciun ban de la Apărarea Patriotică şi că ar fi cazul să 
apeleze la Remus Koffler (responsabilui resortului financiar al parti- 
dului), care îi promisese sprijinul în trecut. Acesta s-a ținut de promi- 
siune și, conform spuselor lui Farcaș, i-ar fi înmânat banii necesari în 
patru tranşe?. Koffler i-a declarat lui Farcaș că banii nu proveneau din 
bugetul partidului, ci din bugetul său personal. 

În legătură cu cheltuielile de întreținere a mișcării comuniste din 
România acelor ani de război, avem o informaţie interesantă: pe 
15 decembrie 1943, o bună parte a arhivei partidului, care era adă- 
postită într-o vilă din Strada Crângului nr. 15, a căzut în mâinile 
Siguranţei, împreună cu locatarii imobilului (soţii Vexler). În ultima 
zi a anului 1943, SSI a elaborat o notă referitoare la această prețioasă 
„captură”. În document se preciza că, potrivit actelor privind gestiunea 
financiară a partidului identificate în arhiva din Strada Crângului, „în 
cursul anului 1942 întregul Comitet Central al Partidului Comunist 
cheltuia pentru toate resorturile sale circa 1.500.000 lunar”, iar „în 
primele 3 luni ale anului 1943 un singur resort al Comitetului Central, 
şi anume acela al Apărării (procese, închisori, lagăre), cheltuieşte circa 


1. Ibidem, f 35. 
2, Ibidem, fE 38-39. 

1.000.000 lei lunar”. lată explicația pentru acele procese ale comuniştilor 
descrise în capitolele anterioare. 

Revenind, voi spune că îl bănuim pe Foriş că nu a dorit să-și spri- 
jine vechiul rival politic, Petre Gheorghe. Banii au ajuns la destinație 
prin intermediul lui Farcaș, care i-a predat Ronei Gheorghiu și Ivankăi 
Sarisky (instructoare a CC al PCdR, sora lui Petre Gheorghe și „teh- 
nica” lui Constantin Carp în 1941), în cadrul unor întâlniri conspira- 
tive. Până la inceputul anului 1942, cele două activiste au asigurat 
legătura permanentă dintre Constantin Carp şi Petre Gheorghe. 

lată cum își amintea sora lui Petre Gheorghe, Ivanka Sarisky, impli- 
carea fratelui său în această afacere. Pe 15 decembrie 1952, Ivanka 
Rudenko? declara că, la începutul lunii februarie 1942, „Iancu” i-ar fi 


1. ANIC, colecţia 50, dosar 276, ff. 380-381, 

2. Atât soția lui Petre Gheorghe, Ronea Gheorghiu alias „Florica, născută 
Peisahovici (n. 15 iulie 1912, orașul Leova, raionul Cahul, Republica Moldova), 
instructoare a CC al PCR (1940-1942), cât şi sora sa, Ivanka Sarisky 
(n. 28 ianuarie 1915, Bazargic, Bulgaria) alias „Lenuţa”, soția lui Carp 
Constantin alias „Matei”, membră în C) Ilfov al PCAR (iunie-decembrie 1941), 
s-au situat de partea conducerii „trădătoare”/„fracționiste” a C) Ilfov al 
PCĂR, fiind desărcinate din funcții după înlăturarea lui „Iancu” din frun- 
tea organizaţiei. La scurt timp după condamnarea lui Petre Gheorghe, 
Ivanka Sarisky s-a despărţit de Constantin Carp din cauza infidelităților 
acestuia şi a refuzului său de a se implica în ajutorarea cumnatului aflat 
la ananghie. Mai târziu, după război, ţesătoarea Ivanka Sarisky s-a căsă- 
torit cu Teodor Rudenko (locţiitor al ministrului Afacerilor Externe, şef 
de secţie la CC al PMR şi ambasador al RPR în China și Vietnam în anii 
1950). A ocupat diverse funcţii în aparatul de partid: instructoare a CC 
al PCR pe lângă Comitetul Regional Dobrogea al PCR (1945), şefă a Secţiei 
Muncii de Partid în Rândul Femeilor a CC al PMR și membră în Biroul 
Comitetului Regional București al PMR (anii 1950). La rândul ei, croito- 
reasa Ronea Gheorghiu, datorită trecutului său politic în mişcarea comu- 
nistă, va ocupa mai multe funcţii pe linie de partid și de stat în anii 
1950-1960: şefă de sector și adjunctă a preşedintelui Comisiei Controlului 
de Partid de pe lângă CC al PMR (anii 1950); directoare a Direcţiei Personal, 
Secretariat şi Gospodărie din Comitetul Geologic (1 iunie 1961). În iunie 
1955, Ronea Gheorghiu, vicepreședintă a CCP, i-a trimis Șefului Secţiei 
Externe a CC al PMR o adresă prin care solicita iniţierea formalităţilor 
pentru efectuarea unei călătorii, alături de fiul său, Petre Gheorghiu, la 
familia sa stabilită în Chişinău (URSS). Nu ştim dacă băiatul a rezultat 
din căsătoria cu răposatul soț, dar mai mult ca sigur numele acestuia este 
legat de memoria „eroului? Așa cum reiese şi din funcţiile enumerate mai sus, 


ÎN a a eo 

povestit lui Constantin Carp despre întrevederea pe care a avut-o cu 
primul emisar venit din Bulgaria. În acea perioadă, „lancu” se afla în 
dizgrația conducerii partidului și era dornic de reabilitare. El i-ar fi 
solicitat sfatul lui Carp în acest caz, întrucât bulgarul avea nevoie de 
un răspuns categoric din partea PCdR și tatona terenul pentru iniţie- 
rea unor sabotaje pe Valea Prahovei şi pe podul de la Cernavodă. Carp 
nu i-a oferit niciun răspuns!. În aprilie, atunci când al doilea agent 
bulgar a luat legătura cu Nicolae Atanasotf, „Iancu” l-ar fi întrebat din 
nou pe Carp cum să procedeze şi dacă ar fi oportun să se prezinte la 
întâlnire. Carp l-ar fi sfătuit să accepte, în ciuda faptului că „lancu” 
nu era pe deplin convins de buna-credinţă a bulgarului. În cele din 
urmă, Gheorghe s-a hotărât să-l întâlnească pe bulgar, dar a lăsat să 
treacă câteva zile, întrucât în Bucureşti se zvonea că în jurul zilei de 
1 mai autoritățile vor opera arestări în rândul filoenglezilor şi comu- 
niştilor, urmând să însceneze un mare proces care avea să se soldeze 
cu mai multe pedepse capitale. 

Văzând că partidul îl menţine pe „linie moartă”, neîncredinţându-i 
nicio sarcină, Gheorghe a hotărât, cu toate riscurile, să îl abordeze pe 
agentul bulgar cu scopui de a iniția acţiuni de sabotaj. Potrivit surorii 
sale, „lancu” şi-a prevăzut sfârșitul. El i-ar fi declarat cu puţin timp înainte 
de arestare: „Știu că o să mor, dar partidul cel puţin se va curăța de dușmani” 

În opinia Ivankăi Rudenko, principalul responsabil de „căderea” 
fratelui său a fost Constantin Carp, care l-ar fi „predat” Siguranţei. De 
asemenea, sora lui „lancu” îl învinovățea şi pe Ştefan Foriş pentru că 
a refuzat să organizeze şi să susțină financiar apărarea lui Gheorghe 
la proces, amenințându-i cu excluderea din mișcare pe toţi cei care 
i-ar fi oferit sprijin?. 


ambele ilegaliste au deținut poziţii importante în timpul lui Gheorghiu- 
Dej. Promovarea lor în ierarhia partidului poate fi explicată şi prin prisma 
conflictelor pe care acestea le-au avut cu Foriș (adversarul lui Dej) în 
timpul războiului. Odată cu accederea lui Ceauşescu în fruntea partidului 
și cu reabilitarea politică a lui Ştefan Foriş, carierele politice ale celor două 
vechi ilegaliste au ajuns la final. ANIC, fond CC al PCR - Secţia Organi- 
zatorică (dosare anexe), dosar 67/1956, f. 22; ANIC, fond CC al PCR - 
Cancelarie (dosare anexe), dosar 149/1961, vol. 1, f£. 16; ANIC, fond CC 
al PCR - Secţia Organizatorică, dosar 117/1955, f. 26. 

1. Declaraţia Ivankăi Rudenko dată la Bucureşti pe 15 decembrie 1952, 
ACNSAS, fond Documentar, dosar 19, vol. 12, f. 172. 

2. Ibidem. Este posibil ca Ştefan Foriş să fi refuzat să sprijine financiar apă- 
rarea lui Petre Gheorghe, deși la acea dată partidul dispunea de resurse 

Desigur, nu există niciun indiciu care să confirme colaborarea din- 
tre Carp şi Siguranţă sau SSI, dar declaraţia surorii lui „lancu” datează 
din perioada în care toți apropiații fostului lider al PCAR (Ştefan Foriș) 
erau căzuţi în dizgrație sau arestați (Lucrețiu Pătrășcanu, Victoria Sârbu, 
Petrea Nicolae, Constantin Carp, Remus Koffler etc.). Putem afirma 
că Ivanka şi-a păstrat opiniile ferme în privința lui Foriş după aresta- 
rea fratelui său. În urma îndepărtării lui Gheorghe din partid, Ivankăi 
i s-a cerut predarea legăturilor, fiind apoi sechestrată într-o casă timp 
de o lună, pentru a fi împiedicată să ia legătura cu fratele său!. 


Un consul sovietic şi agenţii săi 


Pentru a pătrunde cât mai mult în „măruntaiele” acestui caz, am cer- 
cetat dosarul anchetei întocmit de SSP’, confruntând informaţiile din 
dosar cu declaraţiile fostului tovarăș al lui „Iancu', Nicolae Atanasoff, 
şi ale lui Ivan Rasnatovschi (prezente în acelaşi dosar), un fost curier 
al reţelei de spionaj comuniste controlate de consulul sovietic din Varna. 
Trebuie spus că în dosar nu se găseşte nicio declaraţie semnată de Petre 
Gheorghe, întrucât în timpul cercetărilor a refuzat să colaboreze cu 
anchetatorii săi, așa cum procedase şi în trecut cu prilejul preceden- 
telor arestări (nu le-a oferit nici măcar ultima adresă la care domicilia 
in momentul arestării). 

În martie 1942, în Bulgaria au fost arestați câțiva funcţionari ai 
consulatului sovietic din Varna și ai legaţiei sovietice din Sofia, care 
culegeau informaţii pentru serviciile secrete sovietice. În cursul cercetărilor 


financiare mari, provenite inclusiv de la unii industriaşi ai vremii (de 
exemplu, Emil Calmanovici, Jacques Berman sau Alexandru Ștefănescu). 
Alegaţiile rudelor lui „Iancu” au fost combătute cu vehemență de Victoria 
Sârbu, fosta „tovarășă de viață” a lui Foriș, care, în timpul anchetei lotului 
„Pătrăşcanu”, ar fi afirmat că partenerul ei ar fi făcut tot ce i-a stat în 
putință pentru a-l salva pe Petre Gheorghe (inclusiv oferirea de sprijin 
financiar). Îi mulțumesc istoricului Cristina Diac pentru această informaţie. 

1, „Declaraţie semnată de K. (Ivanca Rudenco) privind activitatea lui Ștefan 
Foriş, relațiile acestuia cu Petre Gheorghe - 1943”, ANIC, colecţia Docu- 
mente elaborate de deținuții comuniști şi socialişti din închisori şi lagăre, 
1923-1945 (în continuare, colecția 55), dosar 405, f. 6. 

2. ANIC, fond 96, dosar 676. 

a reieşit că, pe lângă reţeaua de spionaj demantelată, sovieticii mai 
primeau informaţii și de la o fracțiune cu ramificații în Partidul Comunist 
Bulgar. Gruparea era alcătuită din membri și simpatizanți ai Partidului 
Comunist Bulgar proveniţi în special din Dobrogea (Enciu Popov, Tito 
Grigorov Șagarovski, Dimiter Nedelcev Snamenov, Stoian Alexiev şi 
Simeon Kirilov) şi un emigrant rus alb (Ivan Rasnatovschi), fiind con- 
trolată de însuși secretarul consultatului sovietic din Varna, Plakutin. 
Acesta le trasase sarcini precise privind cercetarea şi culegerea de infor- 
mații referitoare la portul Constanţa (apărare antiaeriană, planurile 
rezervoarelor de petrol, rapoarte despre efectele bombardamentelor 
sovietice etc.) şi despre posibilitatea de a iniția acţiuni de sabotaj la 
Ploieşti şi Constanţa. 

În urma anchetei a reieșit că, după declanșarea ostilităţilor pe frontul 
de est, Plakutin l-a contactat pe Tito Grigorov Şagarovski cu scopul 
de a-l trimite în România pentru a verifica măsurile de securitate de 
la podul Cernavodă şi iniţierea unor acțiuni de sabotaj pe Valea Prahovei. 
Şagarovski s-a temut să preia sarcina, dar l-a contactat pe un apropiat 
din „mişcare”, Enciu Popov (n. 1914), croitor din Bazargic/Dobrici, 
care fusese condamnat în trecut pentru activități comuniste (pe teri- 
toriul României). La rândul său, Popov a refuzat, considerând că misiu- 
nea era mult prea riscantă, însă i-a recomandat două legături în România: 
croitorul bucureştean Nicolae Atanasoff, domiciliat în strada Petre Maior 
nr. 78 şi proprietar al unui atelier de croitorie situat pe strada I.G. Duca 
nr. 7, şi cizmarul Vasile Kristev alias „Vasile Mircea” din Ploieşti. 

În august 1941, Şagarovski a reuşit să recruteze un emigrant analfa- 
bet (Ivan Rasnatovschi!), care locuia într-o comună din apropierea 
orașului Dobrici/Bazargic (Armalic). Amândoi s-au deplasat la consu- 
latul sovietic din Varna, unde Șagarovski i l-a prezentat lui Plakutin, 
spunându-i că acesta era dispus să efectueze misiuni de spionaj în 
România contra unor sume de bani. Cu acest prilej, Plakutin l-a între- 
bat pe Şagarovski dacă îl cunoaşte pe un anume „Peter Pehlivanof”, 
însă acesta i-a răspuns că nu. La sfârşitul întâlnirii, amândoi au primit 
de la Plakutin câte 500 de leva şi 5.000 de lei, iar lui Rasnatovschi i 


1. Ivan Simionov Rasnatovschi (n. 10 iunie 1907, comuna Dragulea, județul 
Ismail), ţăran bulgar analfabet, căsătorit cu Maria Rasnatovschi, născută 
lencova, cu care a avut doi copii. Ivan Rasnatovschi provenea dintr-o 
familie numeroasă săracă, având patru surori și trei frați. A satisfăcut 
serviciul militar obligatoriu în armata română, la Regimentul 28 Infanterie, 
în perioada 1929-1930, fiind lăsat la vatră cu gradul de soldat. 

s-au dat indicații clare pentru prima misiune pe care trebuia să o efectueze 
în România. Acesta urma să ia legătura cu „Pehlivanof” prin interme- 
diul croitorului Atanasoff, în vederea stabilirii unui canal de comuni- 
care cu Bucureștiul. 

Prima dată când Ivan Rasnatovschi a încercat să îl contacteze pe 
„Pehlivanof” a fost în toamna anului 1941 (probabil în noiembrie). 
Nicolae Atanasoff își amintea în timpul detenției că în acea perioadă 
a fost vizitat la domiciliu de un „individ urât, mic, sbârcit la față, cu 
numele Ioan’, despre care nu ştia sigur dacă era bulgar sau găgăuzi. 
Acesta (Ivan Rasnatovschi) l-a întrebat de „Gheorghiţă” şi l-a rugat 
să-i faciliteze rapid o întâlnire. Atanasoff l-a găzduit peste noapte, însă 
nu a reuşit să-l contacteze pe „Lancu”. A doua zi, Rasnatovschi a plecat 
precipitat, spunându-i că nu îl mai poate aştepta. 

În decembrie 1941, Rasnatovschi a trecut din nou graniţa ilegal şi 
s-a îndreptat către Medgidia, unde, pe baza unei parole, urma să intre 
în contact cu un curier sosit de la București. Acesta trebuia să îl con- 
ducă în București pentru a-l întâlni pe Atanasoff sau pe „Pehlivanoff”. 

Rasnatovschi a plecat la Medgidia, însă curierul nu a sosit la punc- 
tul de întâlnire. Conform planului de rezervă, Rasnatovschi s-a depla- 
sat la Bucureşti pentru a lua legătura din nou cu Nicolae Atanasoff. 

Ajuns în capitală, Rasnatovschi a fost găzduit timp de două zile de 
Atanasoff. De această dată, Nicolae Atanasoff l-a cazat pe Rasnatovschi 
chiar în atelierul său de croitorie. Între timp, Atanasoff îl avertizase pe 
Gheorghe că a fost căutat de un curier venit special tocmai din Bulgaria. 
Nici de această dată, Atanasoff nu a izbutit să le mijlocească celor doi 
o întrevedere. După două zile de aşteptare, Rasnatovschi s-a despărţit 
de Atanasoff, iar la plecare i-a lăsat o fotografie cu portretul său, pe 
spatele căreia a scris un mesaj către „Pehlivanof”. Acestuia îi transmi- 
tea că îl va aștepta între 22 și 27 decembrie 1941 la Medgidia, întrucât 
consulul sovietic din Varna dorea să-i vorbească. Ulterior, Nicolae Atanasoff 
i-a arătat fotografia lui Gheorghe, care, deoarece era prins cu diverse 
treburi în capitală, l-a rugat să meargă chiar el la Medgidia. 

A doua zi după Crăciun, Atanasoff a plecat la Constanţa, spunându-i 
soției că trebuia să cumpere cașcaval şi rahat pentru Anul Nou. După 
o noapte petrecută în Constanţa, la un fost camarad (Ismail) pe care 
îl cunoscuse în timpul concentrărilor din 1939 și 1940, Atanasoff s-a 


1. Declaraţie dată de Nicolae Atanasoff în fața căpitanului magistrat Camil 
Bărbulescu (28 mai 1942), ANIC, fond 96, dosar 676, ff. 18-19, 

deplasat la Medgidia. Rasnatovschi, care trecuse din nou frontiera cu 
sarcini precise de la Şagarovski, l-a întâlnit pe Atanasoff în piaţa cen- 
trală din Medgidia. După ce i-a înmânat o scrisoare din partea lui 
Şagarovski, Rasnatovschi s-a arătat dezamăgit de absenţa lui „Pehlivanof”, 
pe care spera să-l convingă să-l însoţească la Varna pentru a lua legă- 
tura cu Plakutin!. Atanasoff a motivat absenţa lui „Pehlivanof” invo- 
când programul încărcat al acestuia și l-a rugat să vină cu el în capitală, 
unde, de această dată, avea să facă toate demersurile necesare pentru 
a-l întâlni. 


Spionaj şi batoane de ciocolată... germană 


Cei doi s-au urcat în tren, în vagoane separate, şi au plecat spre Bucureşti. 
La atelierul de croitorie al lui Atanasoff, Rasnatovschi a rămas timp 
de două nopți, în speranţa că acesta va reuşi în cele din urmă să mij- 
locească întrevederea. Nici de această dată nu s-au întâlnit, Atanasoff 
spunându-i sec lui Rasnatovschi că „Pehlivanov” nu a reușit să își facă 
timp pentru a-l vedea, Însă Atanasoff i-a înmânat o nouă scrisoare din 
partea lui „Pehlivanov”, pe care trebuia să i-o predea lui Șagarovski. 
În prima jumătate a lunii ianuarie 1942, Rasnatovschi a părăsit deza- 
măgit atelierul de croitorie, având asupra sa misiva care a ajuns la 
destinaţie chiar a doua zi. 

În februarie 1942, folosindu-se, la fel ca până atunci, de un buletin 
fals pe care i-l dăduse Şagarovski, Rasnatovschi a plecat pentru ultima 
dată în România prin punctul de frontieră de la Cerchez (în apropiere 


1. Se pare că şi PCĂR îşi dorea stabilirea unor legături cu Partidul Comunist 
Bulgar şi diplomaţii sovietici. Într-o scrisoare conspirativă din 1943, un 
anume „Cristian” declara că Petre Gheorghe i s-ar fi confesat înainte de 
execuţie, recunoscând greșelile comise în disputa cu Foriș, și că, după 
excluderea sa din „mişcare”, „i s-a pus în vedere de către un om din cond. 
[conducerea partidului - n.m., M.B.] să plece în Bulgaria. În acest scop, 
i s-a dat legătura cu un bulgar care, în loc să discute cu el modalitatea de 
a trece frontiera, a început să discute necesităţile de organizare de acte 
teroriste, A adus la cunoştinţă acest lucru cond., i s-a răspuns că este ceva 
natural”. Conform acestei relatări, conducerea partidului a fost la curent 
tot timpul cu mişcările emisarilor bulgari veniţi în România. ANIC, colec- 
ţia 55, dosar 402, f. 1. 


Y 

de Cara Omer, azi orașul Negru Vodă, judeţul Constanţa). De această 
dată, pe lângă o scrisoare pe care urma să i-o dea lui „Pehlivanov” via 
Atanasoff, Rasnatovschi primise de la Șagarovski şi o serie de instruc- 
ţiuni verbale. EI trebuia să-i întrebe pe „Pehlivanov” şi pe apropiații 
săi despre stadiul culegerii de informaţii referitoare la zona petroliferă 
Valea Prahovei. Se pare că spionajul sovietic din Varna era nemulțumit 
şi exasperat de absenţa acţiunilor de sabotaj din România. 

Rasnatovschi s-a îndreptat direct către prăvălia lui Atanasoff din 
București, unde în aceeași seară a reuşit să-l întâlnească pe Petre Gheorghe. 
După confruntarea parolelor, Rasnatovschi i-a înmânat scrisoarea, spu- 
nându-i că a fost trimis de Şagarovski și Popov. A doua zi, Rasnatovschi 
şi Gheorghe au participat la o ședință secretă, care a avut loc într-o 
casă conspirativă din București (la întrunirea secretă au mai luat parte 
o femeie şi un bărbat pe care Rasnatovschi nu îi cunoştea). Din decla- 
raţia sa existentă la dosarul cauzei, reiese că Gheorghe a schimbat cu 
aceştia diferite mesaje secrete, asigurându-i totodată de fidelitatea sa 
şi de dorinţa de a i se încredința anumite sarcini speciale. În dimineaţa 
următoare, Gheorghe și Rasnatovschi au părăsit imobilul și s-au îndreptat 
către atelierul lui Atanasoff. 

A doua zi, cei trei s-au îmbarcat într-un tren cu destinația Medgidia. 
Aici, Gheorghe şi Atanasoff i-au arătat lui Rasnatovschi o casă mică, 
amplasată în apropierea unei cazărmi, în care locuia un bătrân pe nume 
„Simeon”. Pe viitor, acesta urma să fie legătura dintre Petre Gheorghe, 
Atanasoff şi consulatul sovietic din Varna, via Rasnatovschi (s-a fixat 
chiar şi parola: „Sunt din Cara Omer şi vreau să vorbesc cu Petre sau 
Nicu”). La despărțirea de Rasnatovschi, „Pehlivanov” i-a înmânat o 
scrisoare pe care acesta trebuia să i-o predea lui Plakutin via Tito 
Grigorov Şagarovski. Se pare că misiva conţinea o schiță cu perimetrul 
de pază al podului de la Cernavodă şi răspunsul lui Gheorghe referitor 
la solicitările lui Şagarovski de a iniţia operaţiuni de sabotaj. „Pehlivanov” 
îi transmitea lui Şagarovski că era practic imposibil să te apropii de 
podul de la Cernavodă sau de câmpurile petrolifere de pe Valea Prahovei 
din cauza măsurilor de securitate sporite. 

Rasnatovschi a trecut frontiera ilegal prin același punct de trecere 
(de lângă Cara Omer), ajungând a doua zi la Bazargic, unde i-a înmâ- 
nat lui Șagarovski epistola. În lunile februarie și martie 1942, Șagarovski 
l-a contactat în câteva rânduri pe Rasnatovschi, rugându-l să treacă 
din nou în România, pentru a-i înmâna lui „Pehlivanov” noile instruc- 
ţiuni trasate de consulul sovietic. Rasnatovschi a refuzat de fiecare dată, 

declarându-se nemulțumit de sumele de bani pe care aceştia i le ofereau 
în raport cu periculozitatea misiunilor. 

Pe 6 aprilie 1942, Rasnatovschi a fost arestat de poliția bulgară la 
domiciliul său din comuna Armalic. După scurta anchetă preliminară 
a poliţiştilor bulgari din Sofia, Rasnatovschi a fost predat Poliţiei Secrete 
de Campanie germane. La finalizarea cercetărilor, germanii l-au îna- 
intat Secţiei Juridice a SSI, pentru lămurirea unor aspecte referitoare 
la ramificaţiile din România ale rețelei de spionaj coordonate de Plakutin, 
secretarul consulului sovietic Vinogradov. 

În urma informaţiilor obținute în cursul cercetărilor preliminare 
(vezi arestările operate la sfârşitul lunii martie 1942), organele de con- 
trainformaţii germane și bulgare au pus la cale un plan care prevedea 
atragerea într-o capcană a celorlalți membri ai rețelei aflaţi pe teritoriul 
României. Înscenarea îi viza pe Nicolae Atanasoff şi Petre Gheorghe. 
Coordonarea întregii operațiuni avea să fie efectuată de Poliţia Secretă 
de Campanie germană din Bulgaria — Geheime Feldpolizei (structura 
de contraspionaj a Wehrmachtului). 

În acest sens, Rasnatovschi a fost înlocuit cu un bulgar (din docu- 
mente nu reiese numele sau criptonimul acestui informator sau agent) 
care urma să se deplaseze la „Simeon” din Medgidia sau direct la Nicolae 
Atanasoff, pe care, după furnizarea parolei, trebuia să îl roage să-i facă 
legătura cu „Pehlivanov”. 

Conform „combinației informative” stabilite, pe 25 aprilie 1942 bulgarul 
s-a prezentat la atelierul de croitorie din Bucureşti deținut de Nicolae 
Atanasoff, spunându-i acestuia că are să îi transmită ceva important. 
Crezând că vizitatorul vine din partea fratelui său, Marin Atanasoff, 
Nicolae l-a rugat pe necunoscut să revină în ziua următoare. A doua zi, 
agentul i-a spus că nu a fost trimis de Marin Atanasoff, ci de o persoană 
cu o mai mare influenţă în „mişcare”, şi că dorește să ia legătura cu 
„Pehlivanov”. Atanasoff i-a promis că îi va face legătura cu Gheorghe, 
declarându-i că în ultima vreme acesta avea unele probleme în partid, 
de unde fusese destituit. Totodată, i s-a plâns că ultimul curier venit 
din Bulgaria (Ivan Rasnatovschi) nu a reușit să stabilească o legătură 
solidă cu Plakutin, fiind cam „prost de fel”!. Atanasoff i-a mai spus 
agentului că Petre Gheorghe și „bulgarii” din PCdR erau foarte nemul- 
țumiţi de „ungurul” din fruntea partidului (adică Ştefan Foriş), pe care 
îl calificau drept „troțkist”, bănuindu-l și de colaborare cu Siguranța. 


1. ANIC, fond 96, dosar 676, f. 10. 

La finalul întrevederii, agentul i-a înmânat lui Atanasoff 1.000 de lei 
pentru a-i aranja o întâlnire cu „Pehlivanov”. 

În zilele de 27, 28, 29 şi 30 aprilie 1942, bulgarul a revenit la ateli- 
erul de croitorie din strada I.G. Duca nr. 7, însă Atanasoff i-a mărtu- 
risit că l-a găsit foarte greu pe „Pehlivanov”, care s-ar fi arătat deosebit 
de reticent la ideea de a-l întâlni. Atanasoff i s-a plâns agentului că în 
România acţiunile de sabotaj erau practic imposibil de organizat, de 
aceeaşi părere fiind și „Pehlivanov”, În acest sens, chiar el se deplasase 
la podul de la Cernavodă pentru a se edifica asupra măsurilor de pază 
şi supraveghere. Totuși, nici el și nici Gheorghe nu erau hotărâți să 
renunţe. Atanasoff i-a relatat că, în urmă cu câteva luni, Gheorghe îi 
înmânase nişte tuburi cu explozibil care aparținuseră unei „grupe de 
luptă” formate din evrei care fusese destructurată de autorități (cel mai 
probabil se referea la grupul „Kornhauser-Paneth”). 

Bulgarul nu a renunțat la ideea de a-l întâlni pe Gheorghe şi a 
plusat, oferindu-i lui Atanasoff 15.000 de lei ca să mai încerce o dată 
să-l convingă pe cel vizat să accepte o întrevedere. În mod surprinză- 
tor, insistența agentului nu i-a ridicat prea multe semne de întrebare 
lui Atanasoff, deși el își oferise serviciile în locul lui „Pehlivanov”, fiind 
gata să plece la Constanţa sau pe Valea Prahovei pentru a culege infor- 
maţiile militare de care era nevoie. 

În cele din urmă, în seara zilei de 4 mai 1942, Petre Gheorghe a 
venit să îl cunoască pe agentul de care îi vorbise Atanasoft. Văzând că 
agentul cunoștea parola de identificare, „lancu” a devenit mai puţin 
precaut şi a acceptat să vorbească deschis. I s-a plâns de marginaliza- 
rea sa în partid şi şi-a amintit cu nostalgie de călătoriile întreprinse 
prin Europa din ordinul lui Gheorghi Dimitrov. Totodată, Gheorghe 
i-a destăinuit bulgarului că plănuia să arunce în aer câteva ateliere de 
la Uzinele Rogifer (Malaxa), unde introdusese deja o cantitate de explo- 
zibil cu ajutorul a zece muncitori care lucrau acolo (atentatul era pro- 
gramat pentru 20 mai 1942). De succesul operaţiunii depindea sosirea 
unui expert în explozibili, care însă nu își făcuse apariția până la acea 
dată, aşa cum se stabilise. Gheorghe i-a mai relatat agentului că se afla 
în posesia unei cantități însemnate de explozibil, rămasă de pe urma 
„căderii” grupului „Kornhauser-Paneth', însă aceasta era insuficientă 
pentru a iniţia acțiuni de amploare. Bulgarul i-a asigurat că poate conta 
pe sprijinul său. 

La rândul său, pentru a-i câştiga încrederea cât mai repede, agentul 
i-a livrat „legenda” pe care fusese instruit să o ofere în momentul 

stabilirii contactului. Astfel, bulgarul s-a prezentat ca agent al servici- 
ilor de informaţii britanice, spunându-i că obținuse toate informaţiile 
referitoare la cei doi interlocutori prin intermediul spionajului sovietic 
care își avea baza la consulatul URSS din Varna. 

Nefiind pe deplin convins de spusele misteriosului emisar, Petre 
Gheorghe i-a transmis că, înainte de a trece la efectuarea unor opera- 
ţiuni subversive, va trebui să se consulte cu „Ungurul”/Foriş. În momentul 
despărțirii, agentul i-a înmânat lui Gheorghe 15.000 de lei, spunându-i 
că îl așteaptă cât mai repede cu un răspuns ferm. 

După o săptămână (pe 12 mai), agentul s-a reîntâlnit cu Atanasoff, 
căruia i-a declarat că procurase explozibilul solicitat şi că aştepta un 
răspuns urgent din partea lui „Pehlivanov”. Bulgarul i-a mai relatat că 
persoana care îi furnizase explozibilul îi transmisese că superiorii săi 
din Bulgaria sunt neliniștiți de absenţa acţiunilor de sabotaj din România. 
Atanasoff s-a declarat neputincios şi i-a comunicat agentului că „Pehlivanov” 
se menţine pe poziţia inițială de a nu întreprinde nimic fără acordul 
şefului PCdR, iar acesta, la rândul lui, interzisese categoric stabilirea 
de contacte cu emisarii care deţineau alt tip de parole decât cele sta- 
bilite de Secretariatul CC al PCdR. Bulgarul nu a renunţat şi i-a promis 
lui Atanasoff că îi va cumpăra o casă în București dacă îi mijloceşte o 
ultimă întâlnire. De asemenea, în schimbul sumei de 5.000 de lei, 
„agentul cu ochelari” (așa cum l-a descris Atanasoff în timpul anche- 
tei) l-a rugat să meargă la Constanţa și să culeagă informaţii militare 
referitoare la prezenţa trupelor germane din oraş și a unor submarine 
italiene aflate în port. 

Atanasoff a acceptat şi pe 17 mai 1942 a plecat la Constanţa, de unde 
s-a întors chiar a doua zi. Sosind acasă, soţia sa i-a transmis că „Gheorghiţă”/ 
Petre Gheorghe trecuse pe la prăvălie şi întrebase de el, dar ea l-a dat 
afară, spunându-i că nu mai vrea să îl vadă şi să audă de treburile sus- 
pecte de care se ocupa. În aceeași zi (17 mai 1942), pe la atelierul de 
croitorie trecuse și agentul bulgar, însă nu se intersectase cu Gheorghe, 

Între timp, prin intermediul altui colaborator, Poliţia Secretă de 
Campanie germană i-a furnizat agentului un baton de ciocolată în care 
fusese introdusă o cantitate de 120 de grame de explozibil. Încărcătura 
urma să-i fie predată de agent lui Atanasoff cu proxima ocazie, pentru 
ca acesta să i-o remită mai departe lui „Pehlivanov”, în vederea folo- 
sirii sale în operațiunea de la Uzinele Rogifer. Mostra trebuia să îi fie 
prezentată lui Gheorghe ca fiind venită pe filiera intelligence-ului bri- 
tanic şi, în cazul în care s-ar fi arătat mulțumit de ea, alte „pachete” 
ar fi urmat să-i fie furnizate. 


Cazul Petre Gheorghe - între comunism și spionaj 333 


Capcana şi arestarea 


Pe 19 mai, agentul a revenit la prăvălie, acolo unde Atanasoff i-a ofe- 
rit câteva cărți poştale pe care scrisese tot ceea ce văzuse la Constanţa. 
În timp ce discutau în atelier, şi-a făcut apariţia inopinat „Pehlivanov”, 
care se hotărâse în cele din urmă să accepte oferta bulgarului și să 
treacă la acţiuni concrete. Agentul i-a arătat „mostra”, la vederea căreia 
„Pehlivanov” s-a declarat mulțumit, adăugând că ar mai avea nevoie 
de un lichid special cu care să distrugă lagărele unor locomotive. Mai 
mult, „Pehlivanov” i-a vorbit agentului de un depozit de la periferia 
capitalei şi de un parc de locomotive, acolo unde avea la dispoziţie doi 
oameni gata de acțiune. Întrevederea nu a durat decât 30 de minute. 
Cei trei au stabilit să se revadă în același loc peste câteva ore. 

Seara, „Pehlivanov” a avut o nouă ezitare. I-a spus agentului să mai 
aștepte ceva timp, întrucât peste doar două zile avea fixată o întâlnire 
cu „Ungurul"/Foriş şi atunci îi va putea comunica hotărârea definitivă 
privind demararea operaţiunilor. După 30 de minute cei trei au pără- 
sit prăvălia. Atanasoff s-a despărțit de ei în Piaţa Mussolini (fostă și 
viitoare Romană), spunându-i lui „Pehlivanov”, în limba română, să 
aibă încredere în agent (Atanasoff se grăbea să ajungă la cinematogra- 
ful Unic din Piaţa Filantropia, unde era așteptat de soţie). În următoa- 
rele cinci minute, Petre Gheorghe şi agentul au fost reţinuţi de organele 
SSI (se subînțelege că acesta din urmă a fost arestat doar pentru a nu 
i se deconspira adevărata misiune). Atanasoff a fost lăsat în libertate 
până a doua zi, întrucât nu apucase să centralizeze toate informaţiile 
referitoare la obiectivele economice și militare pe care le văzuse la 
Constanţa. Pe 20 mai 1942, Atanasoff și agentul, care fusese eliberat 
după câteva zeci de minute, s-au reîntâlnit la atelier, de unde au por- 
nit către un local de pe bulevardul Nicolae Bălcescu. Atanasoff i-a 
oferit agentului o nouă carte poștală, pe care îşi notase ultimele amin- 
tiri de la Constanţa. După ce agentul l-a „stors” de informaţii, cei din 
SSI au intervenit şi i-au arestat pe amândoi. 

Ulterior, pe 24 aprilie 1942, Ivan Rasnatovschi a fost adus la Bucureşti 
de polițiștii bulgari pentru a fi cercetat în legătură cu arestarea lui Petre 
Gheorghe şi Nicolae Atanasoff. Cei trei reţinuţi au fost depuși la Închisoarea 
Militară Malmaison de pe Calea Plevnei nr. 139. Ofițerii magistrați 
care activau aici aveau o dublă subordonare: din punct de vedere admi- 
nistrativ se aflau sub ordinele Direcţiei Justiţie Militară a MApN (notările, 

aprecierile/calificativele și avansările în grad depindeau de această struc- 
tură), iar din punct de vedere operativ funcționau sub comanda SSI! 

Cercetările nu au fost conduse de Siguranţă, întrucât suspecţii de 
dezertare, sabotaj, spionaj şi trădare intrau în aria de investigaţii a 
Secţiei de Poliţie Judiciară Militară (Secţia Juridică a SSI). Potrivit 
dispoziţiilor Marelui Stat-Major, în cazul în care Jandarmeria, Poliţia 
sau Siguranţa arestau suspecți bănuiţi de infracțiunile sus-menţionate, 
acestea erau obligate să anunţe telefonic organele Secţiei de Poliţie 
Judiciară Militară pentru preluarea cercetărilor?. 

Ancheta a fost coordonată de căpitanul magistrat Camil Bărbulescu 
şi de superiorul său direct, locotenent-coloneiul magistrat Emil Velciu, 
şef al Secţiei de Poliţie Judiciară Militară. Pe baza documentelor şi 
informaţiilor furnizate de Poliția Secretă de Campanie germană și a 
declaraţiilor făcute de Nicolae Atanasoff şi Ivan Rasnatovschi, pe 
18 iulie 1942 căpitanul magistrat Camil Bărbulescu a încheiat un pro- 
ces-verbal care conţinea concluziile anchetei. 

Petre Gheorghe nu a recunoscut nimic, declarând că pe Ivan Rasnatovschi 
l-a văzut pentru prima dată după ce a fost arestat, însă mărturiile celor 
doi coroborate cu informaţiile furnizate de germani’ (completate cu 
declaraţiile agentului și ale membrilor rețelei de spionaj coordonate de 
Plakutin, arestaţi în martie 1942) au fost probele pe baza cărora ofițe- 
rul Bărbulescu a decis trimiterea lui Petre Gheorghe şi a lui Nicolae 
Atanasoff în fața Curţii Marţiale Ploieşti (la cererea Poliţiei Secrete de 
Campanie germane din Bulgaria, Ivan Rasnatovschi a fost retrimis în 
Bulgaria, pentru judecarea lui în lotul spionilor arestaţi în martie 1942): 


1. Cristian Troncotă, Eugen Cristescu, asul serviciilor secrete româneşti. Memorii 
1916-1944, Roza Vânturilor și RAI, Bucureşti, 1994, pp. 176-177. 

2, Potrivit unui raport întocmit de SSI, în perioada 1 iunie - 31 iulie 1942 
au fost arestaţi şi înaintați curților marţiale 207 „spioni” şi „teroriști” 
(182 de bărbaţi și 25 de femei). Dintre aceștia, 154 activaseră în favoarea 
URSS, iar 53 de partea Ungariei. Din punct de vedere etnic, situaţia se 
prezenta astfel: 18 români, 79 de ruşi, 20 de ucraineni, 39 de unguri, 27 de 
bulgari, 11 evrei, cinci germani şi opt de alte naționalități. Această situație 
statistică a fost trimisă către Biroul 2 al Cabinetului Militar al Conducă- 
torului Statului, care a introdus-o în Buletinul de informaţii militare din 
24 august 1942, ANIC, fond PCM - Cabinet Militar, dosar 355/1942, 
ff. 208-209, 

3. În România, întreaga afacere a fost supervizată şi coordonată de locote- 
nentul Alfred Petermann şi maiorul Waldemar von Gregory, ofițeri ai 
organelor de contrainformaţii germane care funcționau pe lângă Wehrmacht 
şi Misiunea Militară Germană în România. 

Din cele stabilite în cursul cercetărilor, rezultă că toți trei bănuiţii făceau 
parte dintr-o organizație internațională cu scopuri teroriste şi de spionaj, 
ceea ce o confirmă și tăcerea semnificativă, nemaiîntâlnită pe care a 
păstrat-o tot timpul Gheorghe Petre Pehlivanoff!. 


Procesul-verbal amintit mai preciza că Petre Gheorghe a încercat 
să se sinucidă în arestul Secţiei de Poliţie Judiciară Militară (adică la 
Închisoarea Militară Malmaison). 

Astfel, în ziua de 20 iulie 1942, dosarul cauzei şi cei doi suspecți 
au fost înaintați Parchetului Curţii Marţiale Ploieşti pentru aprofun- 
darea cercetărilor sub aspectul săvârșirii faptelor de „uneltire contra 
ordinei sociale” şi „crimă de înaltă trădare”, infracțiuni care se pedep- 
seau cu moartea sau muncă silnică pe viaţă, conform CP, Decretului-Lege 
nr, 236/1941 şi Decretului-Lege nr. 967/1941. 

La scurt timp după proces, Gestapoul s-a adresat SSI cu rugămin- 
tea ca autoritățile române să amâne punerea în aplicare a sentinţei și 
să îl predea pe Gheorghe agenţilor Gestapo din Bucureşti, în vederea 
anchetării sale în altă afacere de spionaj. 

Organele de informaţii românești s-au conformat şi, în a doua jumă- 
tate a lunii august 1942, agenții secreți germani au descins la Penitenciarul 
Ploieşti cu scopul de a-l interoga pe Petre Gheorghe. 

Revenind la perioada petrecută de Petre Gheorghe la Malmaison, 
trebuie să precizăm că acesta a fost maltratat cumplit în timpul deten- 
ţiei. Într-un material documentar elaborat în 1948 care viza istoricul 
SSI, atribuţiile şi schema de personal ale instituţiei, se făcea referire și 
la abuzurile personalului Secţiei de Poliție judiciară Militară. Totodată, 
se aminteau și legăturile de prietenie și bună colaborare instituțională 
existente între locotenent-colonelul magistrat Emil Velciu şi locote- 
nent-colonelul magistrat Manea Cristea (preşedintele Curţii Marţiale 
din Ploieşti), aflați sub „umbrela” protectoare a generalului magistrat 
Ioan Aramă, director al Direcţiei Justiţiei Militare din Ministerul Apărării 
Naţionale. Acest aspect este consemnat şi în memoriile fostului șef al 


1. Proces-verbal din 18 iulie 1942, semnat de căpitanul magistrat Camil Bărbulescu, 
ofițer de poliţie judiciară, delegat al Ministerului Apărării Naţionale, ANIC, 
fond 96, dosar 676, f. 6. 

2. Nota SSI din 12 august 1942. Pe document se regăsește apostila șefului 
SSI, Eugen Cristescu, prin care îi ordona locotenent-colonelului Emil Velciu 
să intervină la organele justiţiei militare pentru amânarea sentinței. ANIC, 
fond 96, dosar 676, f. 55. 

SSI, Eugen Cristescu, care aminteşte şi de stipendiile oferite de SSI 
unor magistrați militari din Direcţia Justiţiei Militare. În documentul 
amintit se mai afirmă că ofițerul Velciu i-ar fi transmis lui Manea că 
ar fi indicat ca cei doi inculpaţi să primească pedeapsa maximă. Refe- 
rindu-se la torturarea lui Petre Gheorghe şi a lui Nicolae Atanasoff, 
documentul menţiona: 


Cu ocazia cercetărilor au fost torturați în mod neînchipuit, timp de mai 
bine de o lună de zile, încât inculpatul Petre Gheorghe, nemaiputând 
suporta aceste torturi, a căutat să se sinucidă, tăindu-şi arterele cu un 
fier de la pat. Aceste torturi s-au făcut din ordinul Colonelului Mag. 
Velciu Emil și Cpt. Mag. Bărbulescu Camil şi executat de echipa de 
tortură mai sus arătată [este vorba de plutonierul-adjutant loan Sandu, 
gardianul Maxim şi dactilograful Condrea - n.m., M.B.]!. 


În medalionul publicat în 1957 de Analele Institutului de Istorie a 
Partidului se detaliau supliciile la care a fost supus Petre Gheorghe în 
timpul anchetei, fără a se preciza însă sursa relatării: 


Petre Gheorghe a fost bătut cu vâna de bou şi a fost ars cu fierul roşu 
la tălpi, i-au băgat ace sub unghii, i-au smuls părul, i-au rupt coastele, 
i-au spart clavicula stângă, i-au frânt maxilarele. Douăzeci de zile, necon- 
tenit l-au schingiuit. Dar nici o declarație n-au obținut călăii. Eroul şi-a 
dat seama că fasciştii îşi simt sfârșitul și că, desperaţi, vor să distrugă 
partidu?. 


Bătaia deţinuţilor aflaţi la dispoziția ofiţerilor anchetatori din SSI 
era o practică obișnuită. Acest lucru a reieșit inclusiv către sfârșitul 
regimului Antonescu, atunci când în Închisoarea Militară Malmaison 
a murit din cauza torturilor tânărul comunist Dan Lazarovici (pe 
10 februarie 1944). În urma anchetei demarate chiar din dispoziţia 
Mareșalului au ieșit la iveală mijloacele „nepermise” folosite de magis- 
traţii militari din SSI pentru a obține declaraţiile suspecților reținuți. 


1. ANIC, fond PCM-SSI, dosar 9/1948, f. 6. 

2. „Petre Gheorghe (1907-1943), p. 179. Biografiile oficiale ale lui Petre 
Gheorghe publicate după 1945 sunt realizate fără precizarea surselor, la 
fel ca în cazul celorlalți „eroi ai clasei muncitoare”. Se subînțelege că citi- 
torul trebuia să aibă încredere deplină în oficioasele regimului și în izvoa- 
rele pe care acestea le întrebuinţau. În aceeași manieră a fost realizată şi 
biografia lui Petre Gheorghe publicată de Vasile Vâlcu în 1951. 

Niculae State, un fost deţinut care a stat în aceeași celulă cu Petre 
Gheorghe la Penitenciarul Ploiești, a semnat pe 23 martie 1945 o decla- 
raţie referitoare la perioada petrecută alături de acesta şi de Nicolae 
Atanasoff. Mărturia îi fusese solicitată de organele centrale de partid 
în vremea în care Ştefan Foriş se afla sechestrat de tovarăşii săi pentru 
cercetări. 

State declara că Petre Gheorghe i s-a confesat în celulă, spunându-i 
cum a fost anchetat timp de trei luni la Malmaison. Potrivit spuselor 
lui State, Gheorghe a fost bătut „până la sânge” în repetate rânduri, 
fiindu-i strivite degetele la ușă pentru a-şi deconspira tovarășii şi casele 
de întruniri (la cercetări au participat şi ofițeri germani şi bulgari). 
Gheorghe i-a mai povestit cum a fost atras în cursă de bulgarul care 
s-a dat drept emisar al consulatului sovietic din Varna și care i-a pro- 
pus să-l însoțească în Bulgaria. În ianuarie 1943, Gheorghe i-a încre- 
dinţat câteva scrisori şi o parolă cu care urma să se prezinte pe Şoseaua 
Viilor din Bucureşti, unde avea să fie întâmpinat de sora sau soția lui. 
Acestora trebuia să le transmită un mesaj important: „să se ferească 
de omul cu răni pe mâini, că e un agent”. Pe declaraţia lui State se 
regăseşte o rezoluție a lui Vasile Vâlcu, datată 8 martie 1950, care îl 
indică pe Constantin Carp ca fiind respectivul „agent”. 

În finalul declaraţiei, State mărturisea că Gheorghe a avut tot tim- 
pul „moralul ridicat” şi că a fost pe deplin conştient că prin sacrifica- 
rea sa a salvat viețile mai multor tovarăşi). 

Nu știm dacă declaraţiile lui Nicolae Atanasoff și Ivan Rasnatovschi 
au fost date sub ameninţarea torturii, întrucât ele converg către aceleași 
concluzii furnizate de organele de informaţii germane, pe baza cărora 
SSI a declanşat propriile cercetări. Însă un lucru este cert: informaţiile 
prezente în dosarul cauzei referitoare la contactele stabilite de Gheorghe 
cu emisarii veniţi din Bulgaria se regăsesc în mare parte şi în declara- 
tiile foştilor tovarăşi ai lui Gheorghe şi ale rudelor sale - Alexandru 
Farcaș, Ivanka Rudenko sau Petrea Nicolae. Legătura dintre Nicolae 
Atanasoff, Petre Gheorghe şi rețeaua de spionaj sovietică „ghidonată” 
de consulatul sovietic din Varna (Vinogradov-Plakutin) este de netă- 
găduit. 


1, Declaraţie dată de Niculae State pe 22 martie 1950, ACNSAS, fond Docu- 
mentar, dosar 19, vol. 12, f. 176. 

Procesul 


Procesul! s-a judecat rapid în ședință publică în ziua de 6 august 1942. 
Curtea Marţială din Ploieşti de pe lângă Corpul V Teritorial, prezidată 
de locotenent-colonelul magistrat Cristea Manea - din completul de 
judecată au mai făcut parte căpitanul magistrat (r) Alexandru Colorian 
şi căpitanul Ștefan Constantin -, i-a condamnat pe ambii inculpaţi la 
pedeapsa capitală, aşa cum solicitase procurorul parchetului militar 
care funcționa pe lângă această instanţă militară, maiorul magistrat P. 
Pârvănescu. 

Dar de ce a fost instrumentat procesul de Curtea Marţială din Ploiești, 
şi nu de către Curtea Marţială a Comandamentului Militar al Capitalei 
(aria jurisdicțională în care fuseseră săvârşite infracțiunile)? În docu- 
mentele consultate nu am reuşit să identificăm un argument juridic. 


1. În luna în care s-a judecat procesul lui Petre Gheorghe (august 1942), dar 
şi în următoarea, Siguranța a operat mai multe arestări în rândul frunta- 
şilor organizaţiei comuniste de tineret, precum şi în rândul celulei de 
partid de la Atelierele CFR Griviţa. Curtea Marţială a Comandamentului 
Militar al Capitalei îi va judeca în septembrie și noiembrie 1942, pronunțând 
pedepse cuprinse între 10 ani de muncă silnică și muncă silnică pe viață 
(patru inculpaţi au fost achitaţi). Printre condamnaţi s-au aflat: Emilian 
Anton şi Virgil Fulgescu (muncă silnică pe viață), Ivanka Sarisky și loan 
Vincze alias „Andrei” (muncă silnică pe viaţă), Constanţa Crăciun alias 
„Maria” (25 de ani de muncă silnică), Vasile Dumitrescu (15 ani de muncă 
silnică) şi Martha Cziko (12 ani de muncă silnică). Aceste „lovituri” apli- 
cate de Siguranţă mişcării clandestine comuniste s-au înscris în linia ares- 
tărilor periodice (aproape lunare) pe care autoritățile le-au operat frecvent 
după declanşarea războiului cu URSS. Bunăoară, în aprilie 1942 fusese 
reținut un lot de peste 20 de membri și simpatizanți ai PCdR, în frunte 
cu Marcu Schon, Iacob Lazăr şi Bratosin Tănase, iar în luna iunie a ace- 
luiaşi an un alt lot, în care figurau medicul Ştefan Vaida şi Elisabeta 
Sencovici. Descinderile Siguranţei au continuat cu aceeași intensitate şi în 
primele patru luni ale anului următor, atunci când în capitală au mai fost 
arestați Simion şi Elena Oieriu (responsabil al sectorului intelectuali din 
PCdR şi secretară a CJ Ilfov al Apărării Patriotice), soţia lui Pavel Ştefan, 
Elena Pavel, născută Sârbu (decedată în detenţie la 1 august 1943), Emanuel 
Schmerler (colonel de miliţie în funcţia de şef al Serviciului Central de 
Cifru din MAI în anii 1950) ș.a.m.d. ANIC, colecția 50, dosar 245, f. 23; 
dosar 285, f. 412; dosar 319, ff. 481, 649. 

O posibilă explicaţie a strămutării procesului de la București la Ploieşti 
ar putea fi dată de bunele relații existente între ofițerii magistrați din 
SSI și locotenent-colonelul magistrat Cristea Manea. 

Potrivit unui extras din Sentința nr. 8124/6 august 1942, Petre Gheorghe 
şi Nicolae Atanasoff au fost condamnaţi pentru „crimă contra sigu- 
ranţei statului” (spionaj și înaltă trădare). 

Nu cunoaștem prea multe amănunte din sala de judecată şi nici nu 
ne aflăm în posesia sentinței originale, ci doar a unui extras. Dosarele 
personale ale celor doi justițiabili nu ne oferă prea multe informaţii 
referitoare la acest aspect. Cel mai probabil, președintele completului 
de judecată, locotenent-colonelul magistrat Cristea Manea, și-a însușit 
mecanic concluziile SSI, via procurorul militar. 

În medalionul dedicat lui Petre Gheorghe realizat în 1957, se afirmă 
că procesul a durat doar cinci minute, acuzaților nefiindu-le permisă 
asistența avocaţială. Acordându-i-se cuvântul, Petre Gheorghe ar fi 
spus: „Veţi da socoteală în faţa poporului pe care l-aţi minţit și l-ați 
vândut nemţilor”!. 

O sursă secundară care ne oferă amănunte referitoare la proces 
constă într-o relatare din 1943 a Ilonei Pop alias „Stanca” (viitoarea 
Ileana Răceanu). Astfel, într-un raport de activitate pe anul 1942, fosta 
secretară a Comitetului Central al Apărării Patriotice aminteşte și de 
procesul comuniștilor Petre Gheorghe şi Nicolae Atanasoff, spunând 
că au aflat de acesta cu o zi înainte de începerea ședinței de judecată: 


Procesul lui Petre Gheorghe şi Atanasoff din București [subl. în original - 
n.m., M.B.], care a fost judecat la Ploieşti, de care cu multă greutate a 
aflat B[iroul] Juridic, chiar cu o zi înainte de judecarea procesului lor. 
BJ a încercat să obţină amânarea procesului, ca să fie timp pentru orga- 
nizarea apărării lor și (lipsă în text - n.m., M.B.] reuşit. Procesul a fost 
judecat și amândoi au fost condamnaţi la moarte pentru acte de sabotaj 
și spionaj în favoarea Uniunii Sovietice. Pentru recurs au fost angajaţi 
advocaţi cu influenţă, dar recursul a fost respins. A mai făcut încercări 
de intervenţie pentru salvarea lor. S-au depus totodată cereri de graţiere?. 


1. „Petre Gheorghe (1907-1943), p. 179. 

2. Raport de activitate pe anul 1942 adresat CC al PCAR. Documentul este 
semnat pe 10 ianuarie 1943 de „Stanca”, numele conspirativ al Ilonei Pop 
(a deţinut funcţia de secretară a Comitetului Central al Apărării Patriotice 
până pe 15 decembrie 1942). ANIC, fond Apărarea Patriotică, dosar 44, 
f. 20, 

Până la executarea sentinţei, deținuții au rămas în custodia Peniten- 
ciarului Ploieşti, administrat de căpitanul Gheorghe Ionescu (loc de 
deţinere aflat în subordinea Direcţiei Penitenciarelor din M], şi nu a 
MApN). 

După pronunţarea sentinţei (pe 6 august 1942), SSI a informat Cabinetul 
Militar al Conducătorului Statului de pe lângă Preşedinţia Consiliului 
de Miniştri despre descoperirea, anchetarea și condamnarea celor doi 
„trădători”, În Buletinul de informaţii militare redactat de Biroul 2 al 
Cabinetului Militar pentru ziua de 7 septembrie 1942, se consemna că 
organele SSI arestaseră trei agenți ai spionajului sovietic (Nicolae Atanasoff, 
Petre Gheorghe şi Ivan Rasnatovschi), în urma unui denunț al Poliţiei 
Secrete de Campanie germane din Bucureşti. Documentul ajuns pe 
masa Mareșalului menţiona că aceștia au fost trimiși în România cu 
scopul de a culege informaţii referitoare la: 


numărul submarinelor italiene sosite în portul Constanța; unitățile de 
apărare pe coastă; efectivele trupelor germane și italiene aflate în oraș; 
numărul avioanelor existente în localitate; cum se face apărarea podului 
de la Cernavodă şi posibilităţile săvârșirii actelor de sabotaj în regiunea 
Ploieşti?. 


Desigur, relatarea faptelor era uşor distorsionată, întrucât Atanasoff 
şi Gheorghe nu veniseră în ţară în acest scop (ei se aflau deja aici), ci 
doar Ivan Rasnatovschi. De asemenea, Buletinul specifica faptul că 
Atanasoff şi Gheorghe fuseseră condamnaţi la moarte pentru „înaltă 
trădare”, iar Rasnatovschi fusese predat autorităţilor bulgare, la solici- 
tarea Poliţiei Secrete de Campanie germane, în vederea includerii sale 


în lotul organizaţiei de spionaj descoperite în martie 1942. 


1. Pe 1 noiembrie 1942, Penitenciarul Ploieşti adăpostea 431 de deţinuţi 
(condamnaţi şi preveniţi), dintre care 403 bărbaţi şi 28 de femei. Din tota- 
lul celor 431 de deţinuţi: 226 erau deținuți de drept comun condamnaţi 
(222 de bărbaţi și patru femei), 20 erau deţinuţi politici comuniști condam- 
naţi, iar restul erau deţinuţi arestați preventiv (161 de bărbaţi şi 24 de 
femei). „Tablou de deţinuţii din închisori la data de 1 noiembrie 1942”, 
document semnat de directorul general al Penitenciarelor, colonelul magis- 
trat Alexandru Petrescu, ANIC, fond Direcţia Generală a Penitenciarelor/ 
Vornicia Temniţelor, dosar 2/1942, ff. 3-4. 

2. Buletin de informații militare din 7 septembrie 1942, întocmit de Biroul 2 
al Cabinetului Militar al Conducătorului Statului de pe lângă Preşedinţia 
Consiliului de Miniştri, ANIC, fond PCM - Cabinet Militar, dosar 356/ 
1942, ff. 86-87, dosar 357/1942, ff. 17-18. 

Recursurile formulate de cei doi condamnaţi au fost respinse la 
scurtă vreme de Curtea Militară de Casare și Justiţie condusă de gene- 
ralul magistrat Dumitru Bălșianu. 

După epuizarea ultimei posibilităţi de atacare a sentinţei, Nicolae 
Atanasoff a apelat la clemenţa regală, solicitând comutarea pedepsei 
în muncă silnică pe viață. Nu ştim dacă şi Petre Gheorghe a recurs la 
această procedură, întrucât în dosarele consultate nu se regăsește un 
astfel de document. Cel mai probabil, cererea a fost redactată de avo- 
caţii partidului în numele său, aşa cum precizează și raportul Honei 
Pop la care ne-am referit anterior. 

Pe 25 noiembrie 1942, Nicolae Atanasoff a formulat cererea de gra- 
ţiere din Penitenciarul Ploieşti. Atanasoff se declara „total nevinovat”, 
invocând în apărarea sa familia numeroasă, comportamentul impeca- 
bil în societate (plata impozitelor la zi) şi conduita avută în timpul 
serviciului militar şi al concentrărilor. Iată un fragment din acest docu- 
ment care se află în dosarul său personal: 


Cu lacrimi în ochi, zdrobit de durere, vă rog a mă graţia de pedeapsa 
capitală ce mi s-a aplicat. Sunt cu totul nevinovat de faptele ce mi se pun 
în sarcină și pentru care am fost condamnat la moarte. Toată viaţa mea 
a fost o muncă și cinste, închinată cu tot devotamentul în mod permanent 
pentru țară şi tron, scumpe inimei mele mai presus de orice [...]. Am 
familie în Bucureşti, soţie şi copil în etate de 4 ani. Dacă mă pierd eu, 
grava pedeapsă ce mi s-a aplicat se va răsfrânge și asupra lor. Fiind 
condamnat la moarte, fără a fi avut posibilitatea să mă apăr, nu-mi rămâne 
decât unica nădejde în clemența Majestății Voastre, spre a nu se aplica 
pedeapsa cu moartea unui om cu totul nevinovat. Cu nădejde în clemența 
Majestății Voastre, rămân al Majestății Voastre preaplecat servitor. Nicu 
Atanasoff”. 


Solicitarea lui Atanasoff a fost respinsă de regele Mihai şi se pare 
că aceeaşi soartă a avut și cererea lui Gheorghe. 

Totuşi, în acest caz sentința nu a fost îndeplinită la scurtă vreme 
după pronunţarea ei (de regulă, execuțiile aveau loc după câteva săp- 
tămâni de la aflarea pedepsei). Organele de informaţii române și ger- 
mane au nădăjduit că într-un târziu vor reuşi să obțină mărturisiri 
complete de ła cei doi condamnați, pe care ulterior să le confrunte cu 
informaţiile venite din Bulgaria, acolo unde, în toamna anului 1942, 


1. ANIC, fond 95, dosar 10580/821, f. 9. 

avea să se judece lotul spionilor arestaţi în primăvara aceluiași an’. 
După şase luni de aşteptări zadarnice, autoritățile române au decis să 
pună capăt acestui caz. 

Înainte de a trece la momentul executării sentinţei, ținem să redăm 
o întâmplare petrecută în ultimele zile de viaţă ale lui Petre Gheorghe, 
care a fost relatată de Gheorghiu-Dej la 18 ani de la executarea 
acestuia. 

La Plenara CC al PMR din noiembrie-decembrie 1961, la care 
Gheorghiu-Dej s-a răfuit pentru ultima oară cu foștii rivali politici din 
partid? (Ştefan Foriș, Lucrețiu Pătrășcanu, Ana Pauker, Teohari Georgescu, 
Vasile Luca, Dumitru Petrescu etc.), au luat cuvântul şi câțiva dintre 
tovarășii care au fost angrenați în disputa ideologică dintre Ştefan Foriș 
şi Petre Gheorghe (Constantin Pârvulescu, Anton Moisescu și Vasile 
Vâlcu). Cu toţii l-au învinuit pe Foriş de colaborare cu Siguranţa, de 
stilul defectuos în care a gestionat conflictul cu județeana Ilfov, precum 
şi de moartea lui Petre Gheorghe. 

În timp ce Anton Moisescu își rostea alocuţiunea, în care a vorbit 
şi despre relaţia sa cu liderul organizaţiei de partid ilfovene, Gheorghiu- 
Dej l-a întrerupt, afirmând că, înainte de a fi împușcat, un deţinut care 
fusese închis cu Petre Gheorghe la Ploiești le-ar fi adus la Penitenciarul 
Special Caransebeş (aici erau închişi mai mulți membri marcanţi ai 


1. În cele din urmă, guvernul bulgar a închis consulatul sovietic din Varna 
(august 1942), iar diplomații sovietici au fost expulzați în Turcia. Decizia 
se încadra într-un amplu plan de măsuri ce vizau combaterea mișcării 
comuniste bulgare și a relațiilor acesteia cu spionajul sovietic. Procesul 
bulgarilor aflaţi în legătură cu diplomaţii sovietici a fost judecat de o 
instanță militară în toamna anului 1942. Nu cunoaștem prevederile sentin- 
ţei, însă ştim că la sfârșitul anului 1942 ofițerii de contraspionaj din SSI 
erau mulțumiți de anihilarea acestei rețele transfrontaliere. Într-un referat 
întocmit la data de 19 decembrie 1942 de o grupă din Secţia de contra- 
informaţii a SSI se conchidea că prin devoalarea acestei afaceri s-a con- 
firmat încă o dată că serviciile de spionaj sovietice nu aveau nicio rețea 
de agenţi sau rezidențe dezvoltată pe teritoriul României. Dacă sovieticii 
ar fi beneficiat de aportul unor spioni în România, nu ar mai fi apelat la 
serviciile agenţilor bulgari pentru a iniţia acțiuni „subversive” la nord de 
Dunăre. Referat din 19 decembrie 1942. Documentul este semnat indes- 
cifrabil de un şef de grupă din Secţia de contrainformaţii a SSI. ANIC, 
fond 96, dosar 676, ff. 80-82. 

2. Vezi detalii despre plenară în Dosarul Ana Pauker... ed. cit, vol. I-II. 

partidului, printre care şi Dej) un bilet scris de acesta, în care îi ruga 
să nu îl uite pe Foriş. 

Nu ştim dacă într-adevăr acel bilet a existat sau nu, dar un lucru 
este cert: până la Plenara CC al PCR din aprilie 1968, unde s-a decis 
reabilitarea politică a unor foști membri marcanți ai PCR (Lucrețiu 
Pătrășcanu, Ştefan Foriş, Ecaterina Arbore, Marcel Pauker ş.a.m.d.)!, 
Ştefan Foriş a fost acuzat de trădare și colaborare cu Siguranţa, dar şi 
de toate nereușitele partidului din timpul războiului? Putem afirma 
că discursul istoriografic din anii 1950 şi din prima jumătate a anilor 
1960, dar şi limbajul folosit de Gheorghiu-Dej şi apropiații săi referitor 
la memoria fostului secretar al PCdR erau tranșante, maniheiste și 
violente. În fapt, sunt aproape identice cu cele folosite de Foriş atunci 
când îl portretiza pe Petre Gheorghe, acuzându-l de trădarea „Cauzei”. 


1. Plenara Comitetului Central al Partidului Comunist Român din 22-25 apri- 
lie 1968, Editura Politică, Bucureşti, 1968. 

2. Mai mulți activiști ai PCdR aflaţi în libertate sau în detenţie care fuseseră 
marginalizați de Ștefan Foriş sau arestaţi și condamnaţi de autoritățile 
antonesciene acreditaseră ideea că acesta ar fi fost agent al Siguranţei. 
Stilul defectuos şi autoritar în care a gestionat conducerea partidului i-au 
atras criticile și duşmănia multora dintre subordonați. De pildă, Foriș se 
împotrivea organizării grupelor de partizani şi sabotori, considerând, pe 
de o parte, că partidul era slab organizat pentru a îndeplini cu succes 
astfel de acțiuni, iar pe de altă parte, că asemenea demersuri ar fi avut o 
slabă aderenţă în rândul populaţiei, deoarece România nu era o ţară ocupată 
de germani, ci aliata acestora. Petre Gheorghe avea o viziune diametral 
opusă în această privinţă, el pronunțându-se încă de la începutul războiului 
în favoarea inițierii unor acțiuni armate. Inactivitatea lui Foriș pe această 
linie îi va fi ulterior imputată de cei care l-au detronat din fruntea partidu- 
lui pe 4 aprilie 1944. Ştefan Foriş nu îşi va schimba poziția faţă de „lancu” 
nici după condamnarea la moarte a acestuia. În majoritatea documentelor 
elaborate de Secretariatul CC al PCdR în perioada august 1942 - aprilie 
1944, Petre Gheorghe rămânea în continuare cu etichetele de „trădător”, 
„oportunist”, „fracționist” sau chiar „omul lui Ion Antonescu”. Ştefan Foriş 
le-a reproşat în repetate rânduri foştilor apropiaţi şi colaboratori ai lui 
„lancu” colportarea în rândul activului de bază a modului „eroic” în care 
Petre Gheorghe s-a comportat la anchetă și la proces. 

Execuţia 


Punerea în aplicare a sentinţei a avut loc pe 8 februarie 1943 (la șase 
zile de la capitularea Armatei a VI-a germane la Stalingrad), după ce, 
cu trei zile mai devreme, Direcţia Justiţiei Militare din MApN trimisese 
Parchetului Militar al Curţii Marţiale din Ploiești un ordin telegrafic 
privind executarea imediată a hotărârii judecătoreşti. Cum au decurs 
ultimele ore ale celor doi condamnaţi aflăm atât dintr-un proces-ver- 
bal întocmit cu prilejul execuţiei, cât şi dintr-o declarație a unui mar- 
tor ocular. 

Astfel, potrivit primei surse amintite, în dimineața zilei de 8 februa- 
rie 1943, condamnații au fost ridicaţi de la Penitenciarul Ploiești și 
transportaţi cu un camion ia poligonul de tragere al Garnizoanei Ploieşti 
(perimetru aflat la circa trei kilometri de orașul Ploieşti, cunoscut şi 
sub denumirea de „Crângul lui Bot”). La fata locului, condamnaților 
li s-a oferit asistenţă spirituală, însă amândoi au refuzat să i se spove- 
dească preotului garnizoanei. După citirea sentinţei, condamnaților li 
s-a dat dreptul de a formula o ultimă dorinţă şi de a spune câteva 
cuvinte. Conform procesului-verbal, Petre Gheorghe și Nicolae Atanasoff 
ar fi strigat „Jos războiul!” „Să trăiască România Liberă!” și ar fi „expri- 
mat cuvinte triviale la adresa germanilor”. 

Apoi, condamnaţii au fost legați de stâlpi și li s-au acoperit ochii 
cu banderole negre, după care comandantul plutonului de execuţie a 
ordonat deschiderea focului. Moartea a survenit pe loc, fiind constatată 
de medicul garnizoanei). 

A doua sursă la care ne-am referit este mărturia ploieşteanului Nicu 
Enescu, care a asistat la execuţia celor doi. Declaraţia nedatată a aces- 
tuja se regăseşte în unul dintre dosarele personale ale lui Petre Gheorghe 
şi a fost consemnată, cel mai probabil, în 1945, 


i. Proces-verbal nr. 10350 din 8 februarie 1943, întocmit de Parchetul Militar 
al Curţii Marţiale din Ploieşti. Documentul este semnat de căpitanul 
magistrat (r) loan Popescu ~ substitut de procuror instructor militar la 
Parchetut Militar al Curţii Marţiale din Ploieşti -, plutonierul-major 
Grigore D, Bitter - secretarul parchetului amintit —, preotul Al. Scărlătescu - 
confesorul garnizoanei -, medicul şi delegatul Garnizoanei Ploiești, ale 
căror semnături sunt indeșcifrabile. ANIC, fond 95, dosar 10580/821, f. 4, 
dosar 10576/820, f. 10. 

Pe 7 februarie 1943, un prieten al său, fostul plutonier-major Vasile 
Dinescu de la Manutanţa Armatei din Ploieşti, l-a informat că în dimi- 
neaţa următoare avea să transporte la poligonul de tragere din locali- 
tate doi comuniști condamnaţi la moarte. Enescu l-a rugat să-l ia şi 
pe el în camionui-dubă al manutanţei pe care îl conducea Dinescu. 
Cei doi s-au reîntâlnit în faţa Penitenciarului Ploiești din Strada 
Rudului în jurul orei 6.00, de unde i-au şi preluat pe condamnaţi. În 
faţa locului de deţinere se adunaseră mai mulți oameni care aflaseră 
de iminenta execuţie. După ce au fost suiţi în camion, unul dintre cei 
doi condamnați i-a dat primului gardian câteva lucruri personale şi un 
ceas, pentru ca acesta să i le transmită soţiei sale (ceasul era destinat 
copilului său). Din uşa autovehiculului, directorul penitenciarului! li 
s-ar fi adresat deţinuţilor pe un ton afabil, strângându-le mâinile: „Da, 
Nicuşor dragă, nu avea nici o grijă, da, te vei întoarce tu înapoi și le 
vei da [...]. La revedere, dragă Nicuşor, la revedere, dragă Petrişor, să 
vă înapoiaţi sănătoși”?. 


1. Căpitanul Gheorghe N. Ionescu (n. 1902, comuna Romanu, județul Brăila) 
a ocupat mai multe funcţii în sistemul penitenciar: administrator al Peniten- 
ciarului Braşov (1939), administrator al Penitenciarului Principal Caransebeş 
(1941-1942), administrator al Penitenciarului Ploieşti (1943) şi director al 
Penitenciarului Corecţional Văcărești (1944); inspector al Serviciului Financiar 
din DGPCUM (1951). A fost îndepărtat/epurat din MAI şi propus pentru 
arestare în mai 1952, pentru că în timpul „fostului regim” s-ar fi purtat 
„ca un zbir cu deţinuţii evrei și comuniști”, dar și din cauză că era un 
„element vechi”. În realitate însă Ionescu i-a sprijinit pe deţinuţii comunişti 
din Penitenciarul Special Caransebeş (vorbitor, pachete, mesaje secrete 
etc.), de aceea fusese menținut în aparatul penitenciar după 6 martie 1945. 
Va fi reabilitat câțiva ani mai târziu, atunci când, prin HCM nr. 1374/1956, 
maiorului în rezervă Gheorghe N. lonescu i s-a acordat o pensie lunară 
în cuantum de 800 de lei. Mai mult, prin Decretul nr. 236/1961 i s-a 
majorat pensia la 1.500 de lei lunar, pentru că, „înainte de 23 august 1944, 
maiorul în rezervă lonescu N. Gheorghe a ocupat funcţii de răspundere 
în conducerea unor penitenciare în care erau deținuți tovarăşi din condu- 
cerea partidului şi statului nostru. În această calitate, deşi cunoştea unele 
activități ale tovarășilor, le-a trecut cu vederea, nu le-a raportat şi n-a luat 
măsuri față de ei” (decretul fusese iniţiat de MAI, iar expunerea de motive 
era semnată de generalul-colonel Alexandru Drăghici). Mihai Burcea, Marius 
Stan, Mihail Bumbeş, Dicţionarul ofițerilor și angajaţilor civili ai Direcţiei 
Generale a Penitenciarelor, vol. II: Aparatul Central (1948-1989), Polirom, 
Iași, 2011, pp. 291-292. 

2. Declaraţie nedatată semnată de Nicu Enescu din Ploieşti, strada Constanţa 
nr. 5, ANIC, fond 95, dosar 10576/195, f. 9. 

În dubă se urcaseră şi şase soldați înarmaţi care alcătuiau garda 
arestaţilor. Duba era însoţită de un automobil pe post de antemergător, 
în care se suiseră grefierul Curţii Marţiale, medicul și preotul garni- 
zoanei. Enescu relatează că, în timp ce se deplasau către poligon, Petre 
Gheorghe a rămas tăcut şi abătut, în timp ce Atanasoff le-a spus mili- 
tarilor că procesul le-a fost înscenat din ordinul nemților. La fața locu- 
lui se strânseseră deja câteva zeci de civili şi militari care aşteptau 
punerea în aplicare a sentinţei. 

Aşa cum consemna și procesul-verbal amintit mai sus, după ce au 
fost coborâţi din dubă, condamnaţii au fost conduşi la locul execuției, 
unde li s-a citit sentința. Din declaraţia lui Enescu aflăm şi care au fost 
„cuvintele triviale” adresate germanilor care nu au putut fi reproduse 
în procesul-verbal întocmit de autorități: 


ei au continuat să acuze strigând „afară cu bandiții de nemți din ţara 
noastră românească care ne-au sărăcit și trimis să ne vărsăm sângele 
pentru interese care nu sunt ale noastre”. Iar i-a întrerupt, spunându-li-se 
că se vor lua măsuri contra lor, la care Atanasof a răspuns că o măsură 
mai aspră ca moartea care le este pregătită nu mai poate fi alta, strigând 
mai departe: „Afară cu cotropitorii de nemți din țară care astăzi ne 
împuşcă pe noi şi mâine vă va împuşca pe voi!” Din nou au fost întrerupți 
spre a vorbi de familie, au strigat ca familia să continue lupta până la 
izgonirea complectă a nemților din ţară şi contra războiului nefast!. 


În continuare, confesorul garnizoanei s-a apropiat de ei pentru ultima 
spovedanie, însă condamnații au refuzat, spunând că şi ei sunt români, 
nu „străini de neam” şi „vânzători de ţară”, aşa cum reieșea din sentință, 
şi că nu au de gând să se închine în faţa unei cruci în numele căreia 
sunt omorâți foarte mulți oameni nevinovaţi. Înainte de a se îndepărta 
de ei, preotul le-ar fi spus „Dumnezeu să vă ierte păcatele!” 

Potrivit lui Enescu, înainte de a fi impuşcaţi, Gheorghe și Atanasoff 
ar fi cerut să nu fie legaţi la ochi și să fie așezați cu fața la trăgători, 
dorinţă care nu le-a fost respectată?, ceea ce i-a făcut pe cei doi să-i 


1. Ibidem, f. 11. 

2. Pe 27 aprilie 1942 a intrat în vigoare Regulamentul asupra normelor de 
urmat la executarea pedepsei cu moartea. Conform prevederilor regula- 
mentului, pedeapsa capitală se punea în aplicare în aceeaşi localitate în 
care fusese emisă sentința de condamnare. Plutonul de execuţie trebuia 
să fie alcătuit dintr-o grupă de opt pușcași (gardieni publici sau de penitenciare) 

acuze pe reprezentanţii autorităților de lașitate. Ultimele lozinci strigate 
ar fi vizat vecinul de la Răsărit: „Trăiască clasa muncitoare; trăiască 
Uniunea Sovietică!” 

După execuţie, cadavrele au fost introduse în două coşciuge pregă- 
tite dinainte, iar pe crucile lor a fost inscripţionat un mesaj destinat 
posterității cu rol de avertisment. Potrivit relatării aproximative a lui 
Nicu Enescu, inscripţia ar fi fost următoarea: „Au fost executaţi ca 
comuniști luptând contra patriei noastre în interesul bolşevismului”, 
Sicriele au fost transportate cu aceeași dubă la Cimitirul Bolovani din 
Ploiești, fiind îngropate într-un loc dosnic. 

Familia lui Petre Gheorghe a aflat de moartea sa după câteva zile. 
În cursul anului 1943, sora lui Gheorghe (Ivanka Sarisky), aflată în 
detenţie, i-a scris soției acestuia (Ronea Gheorghiu), spunându-i că 
fratele său a murit ca un „erou” şi că lupta „de curăţire şi întărire” a 


dotați cu puști sau puști-mitraliere. Aceștia urmau să fie dispuşi pe două 
rânduri, la o distanță de cinci până la zece metri de condamnat. Se mai 
prevedea ca, la locul execuţiei, autorităţile să fie reprezentate de către: 
delegaţi ai parchetului şi autorităţii administrative din localitate, un medic 
legist sau medicul penitenciarului, precum şi grefierul instanței care emi- 
sese sentinţa. De asemenea, condamnatului îi era asigurat un preot con- 
fesor, care urma să îl însoţească până la stâlpul de execuţie. Articolul 18 
al regulamentului stipula în mod expres: „Condamnatul va fi legat la ochi 
şi apoi de stâlpul de execuţie, în așa fel încât să fie cu spatele către grupa 
de execuţie”. După împușcare, medicul urma să constate decesul, iar în 
cazul în care acesta nu se produsese, comandantul grupei de execuţie 
trebuia să aplice lovitura de grație în capul condamnatului, cu ajutorul 
unui revolver. Cadavrul urma să fie înhumat într-un loc dinainte stabilit, 
iar dacă existau solicitări din partea rudelor, procurorul putea dispune ca 
acesta să le fie predat cu o singură condiţie: înmormântarea să aibă loc 
într-un cerc restrâns și fără nicio solemnitate. Aşadar, regulamentul pre- 
vedea clar că membrii plutonului de execuţie nu făceau parte din forțele 
armate, ci din rândul funcționarilor publici (gardieni), iar solicitarea lui 
Gheorghe şi Atanasoff de a nu fi legaţi la ochi şi de a privi în faţă pluto- 
nul de execuţie nu putea fi îndeplinită, întrucât ar fi contravenit prevede- 
rilor acestui regulament. Vezi Regulamentul asupra normelor de urmat la 
executarea pedepsei cu moartea din 25 aprilie 1942, publicat în Monitorul 
Oficial, partea 1, nr. 96 din 27 aprilie 1942. Documentul este semnat de 
Conducătorul Statului - mareșalul Ion Antonescu -, de ministrul Apărării 
Naţionale - generalul de divizie Constantin Pantazi — și de ministrul 
Justiţiei - Constantin C. Stoicescu. În baza aceluiaşi regulament a fost orga- 
nizată şi execuţia fostului mareșal Ion Antonescu, în ziua de 1 iunie 1946. 

partidului trebuia să continue (o aluzie clară la Foriș, având în vedere 
că ambele femei se aflau în dizgraţia conducerii PCdR; la rândul ei, 
Ronea Gheorghiu va fi exclusă din partid în 1943): 


Draga mea, am trecut prin multe de când m-am despărțit de tine, erau 
momente când credeam că voi înnebuni. Dar am căutat și caut şi aici 
să-mi impun voinţa de fier. Scumpul nostru Petre, care trebuie să fie la 
fiecare din noi pildă pentru a putea lupta în aceste momente grele istorice. 
Am aflat de moartea lui încă din primele zile după executare. Prietenii 
au găsit de cuviinţă să-mi comunice și să-l apreciez la justa lui valoare. 
A murit ca un erou, înainte cu două zile de execuţie el ştia. Cu foarte 
mare calm a strâns pe dezertori şi le-a vorbit al cui este acest război și 
de ce moare el şi cu prietenul lui. Draga mea, toate loviturile și mai ales 
ultimile m-au zguduit foarte tare, dar am jurat şi jur ca să mă menţin 
sănătoasă pentru ca alături de voi să pot păşi în măreața luptă de răz- 
bunare a poporului român şi a lui Petre. Acum noi, rămaşi, trebuie cu 
mai multă energie să continuăm lupta începută de curățire şi întărire a 
partidului nostru. Mă simt mai mult ca oricând alăturea de tine. Prietenia 
noastră s-a cimentat pe baza suferințelor, pe baza luptei de distrugere a 
tuturor greutăților ce stau în faţa noastră!. 


„Erou al clasei muncitoare” 


La patru ani după încheierea celui de-al Doilea Război Mondial, 
FNEDIPA? a solicitat parchetului civil din Ploieşti să iniţieze operaţi- 
unile de deshumare a lui Petre Gheorghe. Federaţia dorea să reinhu- 
meze osemintele lui Gheorghe în cadrul unei solemnități funerare și 
să demonstreze că acesta a fost torturat în cursul detenției. 


1. Scrisoare din 1943 a deţinutei Ivanka Sarisky către Ronea Gheorghiu, aflată 
în libertate, ANIC, colecţia 55, dosar 372, f. 2. 

2. ENEDIPA afiliată la FIAPP (Fédération Internationale des Anciens Prisonniers 
Politiques/ Federaţia Internaţională a Foștilor Deținuți Politici) a fost înfi- 
inţată în ianuarie 1948, pe structura fostei Federaţii Naţionale a Foștilor 
Deținuți şi Deportaţi Politici din cadrul Apărării Patriotice (aceasta fusese 
înfiinţată în martie 1947 şi desfiinţată în 1948, odată cu dizolvarea Apărării 
Patriotice). În septembrie 1949, ENFDIPA își avea sediul în București, pe 
Strada Pasului nr. 3. 

În septembrie 1949, o echipă formată din medicul legist al Tribunalului 
Prahova (dr. D. Mihăescu), doi delegaţi ai ENFDIPA (Vasile Vâlcu şi 
Alexandru Teodosiu) și procurorul-şef al Parchetului Tribunalului Prahova 
(Constantin Săndulescu) a sosit la Cimitirului Bolovani din Ploieşti, 
unde, în prezenţa intendentului şi a paznicului cimitirului (Vasile R, Ion, 
respectiv Gheorghe Damian), a început operaţiunea de deshumare. 
Procesul-verbal întocmit cu această ocazie! nu aminteşte nimic de cole- 
gui de suferinţă al lui Gheorghe, Nicolae Atanasoff. Documentul a fost 
redactat în terminologia de specialitate folosită de experţii în crimi- 
nalistică sau în medicină legală, însă este impregnat de clișee propa- 
gandistice inerente epocii. Astfel, potrivit procesului-verbal, Petre Gheorghe 
ar fi fost maltratat chiar în ziua execuţiei, la sfârşitul căreia i s-a apli- 
cat şi lovitura de graţie, fiind împuşcat din apropiere în cap: 


Execuţia eroului clasei muncitoare Petre Gheorghe, care a avut loc în 
ziua de 8 februarie 1943, în afara Municipiului Ploiești, la Crângul lui 
Bot, a fost făcută cu multă bestialitate şi ferocitate, căci mai întâi i s-au 
aplicat lovituri puternice cu patul armei sau cu ceva analog peste gură 
şi față, deoarece numai așa se explică faptul că maxilarul inferior a fost 
rupt in trei bucăţi, tar celelalte oase ale feţei au fost desprinse de cutia 
craniană şi au fost găsite lipsă. Evident că, în urma acestei crunte lovituri, 
victima, eroul Petre Gheorghe, a căzut jos și călăii fascisti nu s-au mul- 
tumit numai cu atât, ci au continuat a-l maltrata copieşindu-l cu alte 
numeroase lovituri, ecesi lucra iiind explicat de aceea că s-a păsit ruptă 
clavicula, ia fel omoplatul şi toate coastele din partea stângă, fiind rupte 
şi zdrobite de aceste lovituri puternice ce i s-au aplicat după ce a fost 
doborât la pământ. Nici cu această oribilă schinginire însă nu s-au mul- 
tumit, pentru a-şi desăvârși pornirile bestiale, au împuşcat pe acest vaj- 
nic luptător împotriva războiului antisovietic, Petre Gheorghe, și astfel, 
în timp ce se afla trântit la pământ, i-au descărcat arma în apropierea 
capului, glontele pătrunzând în cutia craniană, mai înapoia şi la dreapta 
creştetului, și, după ce a străbătut creierul, a ieșit prin partea stângă a 
feţei, fapt ce-a mai determinat şi spargerea capului în mai multe bucăţi. 
Așa a fost omorât din bătăi, maltratări, schingiuiri şi de gloanţele fasciste 
aplicate și trasate din ordinul criminalului de război Colonel Manea 
Cristea acestui erou al clasei muncitoare, cel ce a fost Petre Gheorghe, 
care s-a jertiit şi a îndurat brutalităţi feroce pentru singura vină că a 
luptat activ împotriva războiului antisovietic, 


1. Proces-verba! din 24 septembrie 1949. Documentul poartă semnăturile 
celor amintiţi mai sus. ANIC, fond 95, dosar 10576/EN, fi. i-2. 

Informaţiile cuprinse în acest document nu concordă aproape deloc 
cu relatarea lui Nicu Enescu și nici cu procesul-verbal întocmit de 
autorităţi în ziua execuţiei. Dacă Petre Gheorghe ar fi fost torturat în 
ziua execuţiei sau anterior, relatarea martorului ocular ar fi consemnat 
cu siguranţă acest lucru, deoarece declarația a fost dată după 23 august 
1944. Nicu Enescu nu face însă nicio referire la urmele pe care le-ar 
fi avut pe corp Petre Gheorghe înainte de a fi împuşcat. Totodată, nici 
în mărturia lui Enescu și nici în procesul-verbal al autorităţilor nu se 
face vreo referire la focul de revolver care ar fi fost tras din apropiere 
de comandantul plutonului de execuție. Aşadar, procesul-verbal din 
1949 trebuie privit cu prudenţă. 

După pozare, osemintele au fost reinhumate în același loc şi în 
aceeași zi, pe 24 septembrie 1949 (fotografiile nu sunt însoţite de expli- 
caţii tehnice)’. 

În una dintre biografiile oficiale dedicate lui Petre Gheorghe, publi- 
cată la doi ani după acest eveniment (1951), fostul său tovarăș din 
Biroul C} Ilfov al PCR, Vasile Vâlcu, menţiona muzeificarea unui 
obiect personal al defunctului - şapca - sub care, la Muzeul Doftana 
(inaugurat în noiembrie 1949), fusese aplicată o plăcuţă conţinând 
următorul mesaj: „Petre Gheorghe, erou al clasei muncitoare, căzut 
sub gloanțele reacţiunii la 8 februarie 1943”. 

Pe 12 septembrie 1966, Comitetul Executiv al CC al PCR a emis o 
hotărâre ce prevedea aducerea la Monumentul eroilor luptei pentru 
libertatea poporului şi a patriei, pentru socialism a rămășițelor pămân- 
teşti ale unor „luptători revoluționari” 


1. Pe 18 septembrie 1949, la Cimitirul Bolovani din Ploieşti avusese loc o 


ceremonie oficială în cadrul căreia a fost dezvelită o piatră funerară ce 
fusese aplicată pe mormintele „eroilor clasei muncitoare” Petre Gheorghe, 
Nicolae Atanasoff și Elena Pavel (decedată în Penitenciarul Ploieşti pe 
1 august 1943, în urma unui bombardament aerian american). La eveni- 
ment au participat rudele decedaților, reprezentanţi ai FNFDIPA, membri 
ai CJ Provizoriu Prahova şi ai CJ Prahova al PMR, delegaţi ai CJ Prahova 
al UTM, muncitori etc. În cadrul solemnităţii au rostit alocuţiuni Nicolae 
Pâtă - preşedinte al CJ Provizoriu Prahova - şi Vasile Vâlcu — delegat al 
FNEDIPA. La final, au fost depuse coroane de flori din partea CC al PMR, 
a Căminului „Elena Pavel” din Ploiești, a diverselor întreprinderi din oraş 
și a instituţiilor amintite anterior. Vezi Scânteia, 20 septembrie 1949. La 
sfârşitul anilor 1940, mai multe străzi din capitală, din Ploiești, dar şi din 
alte orașe din ţară au luat numele „eroului” Petre Gheorghe. 
2, Vasile Vâlcu, op. cit., p. 7. 

După aproape un an, pe ordinea de zi a şedinţei Prezidiului Permanent 
al CC al PCR din 20 iunie 1967 au fost puse în discuţie propunerile 
Institutului de Studii Istorice şi Social-Politice de pe lângă CC al PCR 
şi ale Secţiei Literatură şi Artă a CC al PCR privind centralizarea rămă- 
şițelor la monumentul menţionat (Iosif Rangheţ, Lothar Rădăceanu, 
Bela Brainer, Ana Pauker, Iosif Chişinevschi etc.). Printre aceştia s-a 
aflat şi Petre Gheorghe, ale cărui oseminte au fost aduse de la Cimitirul 
Bolovani din Ploieşti şi repartizate într-o criptă aflată în Secţiunea 
a III-a a hemiciclului monumentului, rezervată foștilor membri ai „con- 
ducerii partidului şi militanților de seamă ai mișcării muncitoreşti, 
decedați în ilegalitate și după eliberare”, precum Ilie Pintilie sau Grigore 
Preoteasal!. 

Piatra funerară din granit negru suedez care acoperă cripta unde 
au fost introduse osemintele lui Petre Gheorghe poate fi văzută şi în 
zilele noastre, fiind amplasată în semicercul fostei necropole a mili- 
tanților mișcării muncitoreşti și comuniste. 

După Revoluţia din decembrie 1989 - mai precis, în 1991 -, Monu- 
mentul eroilor luptei pentru libertatea poporului şi a patriei, pentru 
socialism (redenumit Mausoleul din Parcul Carol) a fost dezafectat. 
Osemintele adăpostite în cripte (inclusiv ale lui Gheorghiu-Dej) au 
fost ridicate de rude şi înhumate în alte cimitire (urnele cu cenuşă din 
hemiciclu au fost mutate la Crematoriul Cenușa din capitală sau au 
fost luate acasă de rude). Nu avem informaţii referitoare la destinaţia 
rămășițelor pământeşti ale lui Petre Gheorghe. 


Concluzii şi câteva ipoteze 


În istoriografia de după 6 martie 1945, comunistul Petre Gheorghe a 
fost prezentat ca un „patriot”/„luptător antifascist” care s-a opus răz- 
boiului antisovietic, lucru pentru care a fost arestat, torturat și con- 
damnat la moarte. Numeroase texte care evocau memoria „eroului” 
au apărut în presa vremii, în broşuri propagandistice sau în reviste 
istorice de specialitate, însă nicăieri nu se menţionează legăturile sale 
cu spionajul sovietic din Varna și dorința acestuia de a iniția acțiuni 
de sabotaj pe teritoriul României. Autorii acestor texte glorificau atitudinea 


1. ANIC, fond CC al PCR - Cancelarie, dosar 95/1967, ff. 2, 29-30, 

dârză adoptată de Gheorghe în faţa anchetatorilor săi şi acuzau farsa 
judiciară orchestrată de „sluga credincioasă a lui Hitler şi Antonescu”!, 
locotenent-colonelul magistrat Manea Cristea’, care l-a condamnat la 
moarte în absenţa unor probe concludente. În opinia acestora, respon- 
sabile de „asasinarea” lui Petre Gheorghe se mai făceau, în egală măsură, 
serviciile secrete germane şi SSI. 

Totodată, un element important care singularizează acest caz în 
rândul proceselor în care au fost implicați comunişti în timpul războ- 
iului este funcţia îndeplinită de Petre Gheorghe în ierarhia partidului. 
„lancu” a fost cel mai important lider al PCdR din timpul războiului 
căruia i s-a aplicat pedeapsa capitală din totalul celor 300 de membri 
de partid, membri ai UTCdR, ai Apărării Patriotice şi simpatizanți ai 
mișcării care au fost executaţi de autorităţi (în urma unor sentințe 
judecătoreşti). 

Întâmplător sau nu, majoritatea liderilor PCdR şi ai organizatii- 
lor-satelit care au fost arestaţi și judecați de autorităţile antonesciene 
(de exemplu, Marcu Schön, Emilian Angheliu, Emilian Anton, Alexandru 
Farcaș, Constanţa Crăciun, loan Vincze, Mircea Biji etc.) au reușit să 
scape de această pedeapsă. Cum s-a putut întâmpla acest lucru, în 
condiţiile în care legislaţia represivă aplicată în timpul războiului a fost 
deosebit de aspră, pedepsind dur orice tentativă de coagulare a unei 
opoziții politice? Ne permitem să avansăm câteva ipoteze sau explicaţii 
care ar putea justifica această stare de fapt. Potrivit evaluării noastre, 
anumiţi lideri ai partidului au evitat întâlnirea cu plutonui de execuţie 
datorită cotaborării cu anchetatorii, intervențiilor făcute pe lângă orga- 
nele justiţiei militare de diverse personalităţi politice sau din lumea 


l. „Nicolae Atanasof şi Petre Gheorghe”, în Eroi și martiri ai luptei pentru 
bună starea poporului român, Editura Apărării Patriotice, Bucureşti, 1945, 
p. 54. 

2. Amintim aici câteva funcţii ocupate de colonelul magistrat Manea Cristea 
în cadrul Direcţiei Justiţiei Militare a MApN: procuror militar în funcţia 
de șef al Parchetului Militar al Corpului III Armată din Chișinău (9 august 
1939 - 19 februarie 1940); președinte al Curţii Marţiale Ploieşti (14 februa- 
rie 1942); preşedinte al Curţii Marţiale a Corpului V Teritorial Vălenii de 
Munte (26 mai 1944 — 28 august 1944). În timpul războiului, instanţele 
militare prezidate de ofițerul Manea au pronunţat sute de condainnări la 
moarte pentru diverse infracţiuni (omoruri, dezertări în faţa inamicului, 
spionaj, înaltă trădare etc.). În 1945, a fost judecat şi condamnat la moarte 
de Tribunalul Poporului. 

afacerilor, şperţurilor mijlocite prin avocaţii partidului sau apropierii 
liniei frontului de granițele României”. 

Nu de același tratament s-au bucurat însă cei care au avut o impor- 
tanță redusă în ierarhia organizaţiilor amintite sau simplii antifascişti 
care s-au opus regimului, utilizând aceleași metode sau practici precum 
cei mai sus menționați’. 

În sfârșit, istoriografia regimului comunist avea să-l plaseze pe 
Petre Gheorghe în categoria rezistenţilor care s-au împotrivit regimu- 
lui „militaro-fascist” al mareșalului Antonescu, plasându-l, asemenea 
altor militanți care au plătit cu viaţa pentru un crez politic (Filimon 
Sârbu, soţii Francisc şi Lili Paneth, Adalbert Kornhauser, Ada Marinescu, 
Justin Georgescu, Vasile Tudose etc.), în categoria „eroilor clasei mun- 
citoare”. Moartea lor avea să fie subsumată luptei PCR, conducător al 
tuturor „forțelor patriotice” care au acţionat împotriva dictaturii anto- 
nesciene?. 


1. Amintim aici intervenţia lui Iuliu Maniu pe lângă șeful SSI, Eugen Cristescu, 
in favoarea şefului UTCdR, loan Vincze, al cărui proces a avut loc în 
noiembrie 1942. În urma acestei stăruințe, lui Vincze nu i s-a aplicat pedeapsa 
capitală; vezi Cristian Troncotă, op. cit., p. 322. De asemenea, sunt de 
notorietate legăturile dintre şeful Direcţiei Penitenciarelor (1942-1944), 
colonelul magistrat Alexandru Petrescu, şi avocaţii partidului, datorită 
cărora regimul de detenţie al liderilor comuniști aflați în spatele gratiilor 
a fost substanţial ameliorat. 

2. De pildă, în cursul anului 1942, în Bucureşti, au fost condamnaţi de Curtea 
Marţială a Comandamentului Militar al Capitalei şi ulterior executaţi la 
Închisoarea Militară Jilava numai tineri a căror influență în mişcarea comu- 
nistă a fost insignifiantă: tipografii Nicolae Mohănescu şi Pompiliu Ştefu 
(aprilie 1942), Avram Sechter (15 aprilie 1942), elevii Leon Zalman, lancu 
Moscovici şi Cornel Elias (10 iunie 1942), Anton Schmuck, Simion Perl 
şi Ion Suciu (24 octombrie 1942). Prin executarea acestora, regimul dorea 
să transmită un mesaj clar şi intransigent către cei consideraţi a fi „în 
slujba” inamicului: toleranţă zero faţă de comuniști și antifascişti. Nu de 
aceeași fermitate extremă au avut parte și legionarii judecaţi şi condamnați 
în timpul războiului. Chiar dacă în această perioadă au fost judecate zeci 
de procese avându-i pe banca acuzării pe mulţi dintre liderii importanți 
ai Mişcării Legionare, puţine procese legionare s-au soldat cu sentinţe 
capitale (majoritatea acestor procese au avut loc la câteva săptămâni după 
înăbușirea rebeliunii legionare), 

3. Vezi în acest sens şi Valter Roman, Vladimir Zaharescu, colonei Aurel 
Petri, „Cercetarea istoriei mişcării de rezistenţă antifascistă din România”, 
Analele Institutului de Istorie de pe lângă CC al PMR, nr. 2, 1965, pp. 23-29. 

În ceea ce îl priveşte pe Nicolae Atanasoff, publicaţiile amintite mai 
sus au fost mult mai reticente. Deşi în primii ani ai regimului de „demo- 
crație populară” numele său a figurat alături de cel al lui Petre Gheorghe, 
fiind prezentat, aidoma tovarăşului său, drept o victimă a regimului 
antonescian (fără însă a se oferi detalii referitoare la biografia sa și la 
poziţia deţinută în mişcarea comunistă), ulterior, începând cu anii 
1950, numele său a fost eliminat din istoriografia oficială!. O explica- 
ţie ar putea fi rolul minor avut în PCåR, dar și faptul că în dosarul 
cauzei se găsesc două declaraţii semnate în timpul anchetei care îi 
incriminau atât pe el, cât și pe tovarășul său de luptă. 


1. De pildă, în medalionele dedicate lui Petre Gheorghe din 1957 şi 1967, 


Nicolae Atanasoff nu este menţionat deloc; vezi „Petre Gheorghe (1907-1943), 
pp. 174-180. sau Dr. M. Covaci, „Petre Gheorghe 1907-1943”, pp. 135-137, 

Scarlat Callimachi - prinț, comunist 
şi subiect al Justiţiei carliste! 


Adrian Cioroianu 


În primăvara anului 1938, Scarlat Callimachi avea, pentru orice 
ochi indiscret care l-ar fi urmărit din afară (şi, cum vom vedea imediat, 
aceşti ochi nu lipseau), înfăţişarea unui bărbat care suferea în mod real 
de doru! soției sale. 

În vârstă de 42 de ani, în luna aprilie a acelui an, Scarlat Callimachi 
se afla la Bucureşti (proaspăt revenit din Botoşani, unde mersese cu 
treburi), în timp ce soția sa, Dida Callimachi, de 40 de ani, și unicul 
lor copil, în vârstă de 10 ani, pe nume Dimitrie (alintat „Mitia”), se 
aflau la Paris. În consecinţă, soțul îi trimitea soţiei scrisori elegant 
scrise (într-un amestec interesant de rânduri în limba română și în 
limba franceză) şi nu uita să precizeze o (inventată ad-hoc) calitate 
princiară a soţiei sale: „Princesse Dida Callimachi, 59 Rue Notre-Dame 
des Champs, Paris, 6e, Franţa” era adresa la care el își trimitea gându- 
rile?. După un scurt ocol prin anumite birouri de la București, aceste 
rânduri chiar ajungeau la destinație. 

Astfel, pe 7 aprilie, soţul îi adresa consoartei sale o scrisoare plină 
de detalii familiale şi, printre altele, de melancolice (și deseori erotice) 
mângâieri verbale’. Astfel, S.C. iși anunţa atunci soția (pe care o alinta 


1. Aceste pagini reprezintă un fragment dintr-o biografie a lui Scariat Callimachi, 
volum aflat în pregătire. 

2. îi mulțumesc istoricului Mihai Burcea, unul dintre cei mai atenți investi- 
gatori ai arhivelor dintre cei pe care îi cunosc, pentru semnalarea şi furni- 
zarea unei impresionante cantităţi de material arhivistic dedicate subiectului 
tratat aici. Fără ajutorul său, acest text (aici, un fragment dintr-o biografie 
în pregătire a lui Scarlat Callimachi) ar fi fost realizabil. 

3. În textul de faţă am păstrat, pe cât posibil, formulările și ortografia docu- 
mentelor de arhivă disponibile. 

„Didoșca”) că i-a trimis un cec de 1.500 de franci francezi şi nu ezita 
să-i precizeze că, în acel moment, un franc l-a costat, în România, 
7,40 lei şi că, în plus, a obținut cu greu suma în valută străină de la 
Banca Naţională din București. Din scrisoare mai rezultă intenţia celor 
doi de a-şi cumpăra, într-un viitor nedefinit, o casă pe tărâm francez: 
„ceva frumos dar modest [...], o căsuţă lângă Paris frumos instalată, 
simpatică e tot ce ne trebuie, scria el, adăugând că „un apartament nu 
e rău, dar cred că o mică căsuță e ceva mai practic”, pe cât posibil mai 
aproape de Colegiul Stanislas din Paris, unde copilul lor era, în acele 
momente, elev intern. Dorul de soţie străbate repede dintre rânduri, 
expeditorul mărturisindu-i apoi femeii că „sunt cuminte şi-ţi rezerv 
tot ceiace inima mea are mai bun!. Nopțile mă scol şi mă gândesc la 
tine. Mă turbură tot felul de viziuni. Îţi doresc corpul şi îl văd aproape 
de mine şi simt organul mărit, gata de a pătrunde în” etc. La final, 
asigurarea pe care soțul o dă soţiei este şi ea de mare intimitate (şi 
scrisă în româneşte): „Pe tine iubita mea de [în intenţie „te” - n.m., 
A.C.] iau adesea în braţe şi te mângâi din depărtare. Sunt cuminte nu 
n-am nici o metresă. La Botoșani n-am făcut nimic nici cu vecina, nici 
cu alte femei. Sunt al tău bărbat, te sărut prelung”? etc. 

Peste alte aproape două săptămâni, pe 19 aprilie 1938, Scarlat Callimachi 
îi scrie din nou soției şi, în mod aparent bizar, devine brusc eliptic 
atunci când aminteşte situaţia (inclusiv politică, pesemne) din ţară 
(„Situaţia internă este foarte turbure în acest moment. Nu-ţi pot spune 
mai mult”), de parcă s-ar fi temut că (alt)cineva i-ar putea citi scrisoa- 
rea, dar rămâne decis şi relativ explicit în erotismul său conjugal’, după 
care, la final, nu uită totuşi să-şi roage soţia să rupă „toate aceste 
scrisorii. Nu știm câte dintre ele au fost rupte, dar este cert că măcar 


I. Această traducere, mai pudică, apare în documentul Poliției de Siguranţă 
de la Bucureşti (vezi nota următoare). În scrisoarea sa originală, Scarlat 
Callimachi scrie: „Sunt cuminte et je te reserve tout ce que ma queue a 
de meilleur”, ceea ce e sensibil diferit. 

2. ANIC, fond 95 - Dosarele personale ale luptătorilor antifasciști întocmite 
de Ministerul de Interne în perioada 1917-1944 (în continuare fond 95), 
dosar 100/1243, vol. 3, ff. 61-63. 

3, „Je voudrais tellement te posseder et jouir avec toi. [...] De gros baisers 
sur tes levres, sur ton petit cou et sur tes seins. Des baisers sur ton trou, 
petit noir et adorable, qui se cache entre tes fesses puisantes” etc. Traducerea 
în română din documentele dactilografiate ale Siguranţei are farmecul său 
(uneori involuntar). 

4. ANIC, fond 95, dosar 100/1213, vol. 3, ff. 66-69. 


FI 

unele au ajuns până în Arhivele Naţionale Istorice Centrale de la București - 
şi nu neapărat pentru calităţile lor literare. 

Desigur, cercetătorul arhivelor (româneşti sau de oriunde s-ar afla 
ele), în momentul în care dă peste astfel de documente, are o firească 
tentaţie de recul. Citind astfel de rânduri, ai senzaţia că violezi dome- 
niul cel mai tabu dintre toate cele care există - viața intimă a unei 
familii. Pentru un neinițiat în istoria interbelică a comunismului româ- 
nesc, care nu ştie despre ce personaj este vorba, intruziunea într-un 
astfel de univers epistolar, în principiu nepublic, pare, pe drept cuvânt, 
o profanare a vieţii private a unui cuplu de români burghezi din acel 
final al anilor 1930. La prima vedere, cât de mare e surpriza să găsești 
astfel de scrisori de familie într-un dosar al Siguranţei (Direcţia Poliţiei 
de Siguranţă) din România regelui Carol al II-lea. Iar aceste scrisori 
nu erau numai interceptate, ci erau traduse în limba română şi copiate 
la maşina de scris pentru uzul autorităţilor de la Bucureşti. De ce 
această curată violare? Pentru că destinatarul, în acel moment, nu era 
deloc un bărbat şi un soţ ca oricare altul (al unei soţii probabil geloase), 
ci unul dintre cei mai urmăriţi oameni din România de către poliția 
regimului. În ochii celor care îi spionau mişcările și îi deschideau, îi 
copiau şi îi traduceau (după cum s-a văzut) scrisorile, Scarlat Callimachi 
era, în 1938, unul dintre cei mai notorii comuniști din ţară, măcar din 
perspectiva Poliţiei şi a Justiţiei; aceasta deși el nu era, formal vorbind, 
înscris în filiala românească, ilegală oricum, a partidului comunist! 

Fişele acestui personaj, prezente în cartotecile Poliţiei, îl descriau 
fizic astfel: de talie mijlocie, cu părul (în curs de încărunţire) dat peste 
cap, cu sprâncene castaniu-închis, fața rotundă şi de culoare şatenă (!), 
ochii albaștri, fruntea rotundă (1), nasul lung, gura mijlocie şi bărbia 
ascuțită’, Nimic particular din acest punct de vedere, chiar dacă „moti- 
vele de suspiciune” ale poliției, potrivit documentului, debutau cu aceste 
cuvinte: „Propagandist comunist. Prietenul URSS”. Elementul cu totul 
surprinzător în descrierea lui Scarlat Callimachi era însă ascendența 
sa. El era descendentul unui fost domnitor fanariot al Ţării Românești 
(al cărui prenume îl purta’), familia sa era una de moșieri cu stare, 


1. Foaia personală a lui Scarlat Callimachi de la poliţia orașului Botoşani 
(formular completat chiar de acesta în 1941), ANIC, fond 95, dosar 100, 
vol. 2, f. 210. 

2. Scarlat Callimachi (1773-1821) a fost domn fanariot al Moldovei (în trei 
rânduri) şi al Țării Româneşti (chiar în preajma revoluţiei lui Tudor 
Vladimirescu), cunoscut pentru codul său de legi, pentru pendularea sa 
politică între turci și ruşi și pentru moartea sa prin otrăvire. 


358 Adrian Cioroianu 


unul dintre bunicii săi fusese diplomat al lui Alexandru loan Cuza, 
tatăl său fusese senator al României regelui Carol I, iar mama sa, Maria, 
era un vlăstar al familiei de boieri români Vernescu. 

Cum se ajunsese deci ca un astfel de băiat de viță boierească (real, 
şi nu făcut) să pună pe jar poliţia regatului lui Caroi al II-lea? 


O singură viață, mai multe autobiografii 


De-a lungul vieţii sale (1896-1975) şi mai ales începând cu anii 1930, 
Scarlat Callimachi a completat (sau a prilejuit) nenumărate (auto)bio- 
grafii cu circuit restrâns, unele cerute (sau întocmite) de Siguranţa 
României regelui Carol al II-lea, altele cerute (sau întocmite) de armata 
generalului (ulterior mareșalului) Antonescu, altele cerute (sau întocmite) 
de autorităţile comuniste ale regimului comunist, din anii lui Gheorghe 
Gheorghiu-Dej până în primul deceniu al lui Nicolae Ceaușescu. 
Totuși, până în prezent nu există nicio biografie istorică a acestui per- 
sonaj. Cu limitele de rigoare, acest text își propune așadar clarificarea - 
pe cât posibil - a foarte interesantei vieţi a acestui personaj, care va 
rămâne în istoria comunismului românesc drept „prinţul roşu”. Şi o 
primă precizare: acest supranume nu i-a fost dat de adversarii săi, 
cuziști, burghezi sau legionari, ci de tovarășii de idei, socialiști de extremă 
şi comunişti, care în anii 1930 erau bucuroși să arate că un astfel de 
personaj, cu un astfel de arbore genealogic, se afla totuși, iată, alături 
de ei. Aşadar, „prințul roşu” nu este la origine o ironie’, ci un compli- 
ment! lar a doua precizare necesară este că Scarlat Callimachi nu a 
fost primul „prinţ roşu” din istoria europeană: Wilhelm von Habsburg 
(1895-1949), un vlăstar al familiei imperiale de Habsburg care li s-a 
opus lui Hitler şi lui Stalin, după ce mai întâi luptase pentru indepen- 
dența Ucrainei (pe care ar fi dorit să o conducă), fusese numit „prin- 
tul roşu” încă din anii Primului Război Mondial’. 


i. Citind, ca student, în 1992, prima ediție din București a micului, dar valo- 
rosului volum al lui Vlad Geogescu, Politică și istorie. Cazul comuniștilor 
români, 1944-1977 (carte publicată în primă ediţie la Jon Dumitru Verlag, 
Miinchen, 1981, şi reluată în câteva ediţii de Humanitas, Bucureşti, 1992 şi 
în anii următori), am fost convins că „prințul roșu” era o ironie. În realitate, 
acesta era un compliment al comuniştilor adresat unui tovarăș de idei! 

2, Vezi efectiv captivanta carte a lui Timothy Snyder, The Red Prince: The 
Secret Lives of a Habsburg Archduke, Basic Books, New York, 2008. 

Pentru cine are răbdare să parcurgă toate aceste episoade autobio- 
grafice ale personajului Scarlat Callimachi, va fi foarte clar că, printre 
ele, multe detalii se schimbă de la un deceniu la altul. În anii 1930, în 
anchetele Poliţiei, Scarlat Callimachi neagă categoric că ar avea vreo 
legătură cu partidul comunist sau cu reprezentanţii sovietici la Bucureşti. 
În anii 1950, acelaşi personaj își va face un titlu de glorie din a fi fost 
direcționat exact de partidul comunist şi de sovietici. Mai apoi, în anii 
1970, numele său va fi oricum în plan secund, ca simplu executant al 
directivelor PCR. 

Această „inconstanță” nu este singulară şi nici inedită — într-un 
alt studiu, dedicat profesorului antifascist şi ulterior comunist Petre 
Constantinescu-lași, am văzut că şi în acel caz lucrurile au stat la fel!. 

De-a lungul anilor 1930 şi la începutul anilor 1940, în toate actele 
sale de urmărire, numele personajului nostru va suferi diverse orto- 
grafieri: „Kalimache, „Kallimachi”, „Callimachi” sau „Calimache', cu 
un „I” sau doi, cu „e” sau „i” final etc. Această diversitate de versiuni 
nu trădează numai graba celor care îl urmăreau şi scriau rapoarte 
despre el, ci şi numărul lor relativ mare, cel puţin pe axa București- 
Botoşani. Ca observație generală, trebuie spus că în anii 1930 S.C. îşi 
scrie numele „Callimachi” cu doi „F, după care, cel puţin în documen- 
tele oficiale, în anii 1950 şi în parte din anii 1960, va scrie numele 
familiei cu un singur „L”; apoi, în ultimii ani ai vieţii, cei doi „I” vor 
reveni. O altă discuţie ar putea fi purtată în privinţa adreselor pe care 
Scarlat Callimachi le-a schimbat de-a lungul vieţii. Oricât ar părea de 
curios, S.C. şi familia sa au locuit, în Bucureştii anilor 1930-1970, mai 
mult în calitate de chiriaşi decât ca proprietari, din motive care țin de 
relaţiile sale cu propria familie (în anii 1930-1940), precum şi de cti- 
entelismnul său total față de regimul comunist, căruia i-a donat ceea ce 
mai avea (după moartea mamei sale, vezi mai jos) şi de la care a primit 
ceea ce regimul a considerat potrivit pentru un intelectual și „activist 
cultural — tovarăș de drum”, așa cum Scarlat Callimachi a fost până la 
sfârşitul vieții. 


1. Vezi capitolul meu de mai sus despre profesorul „stalinist de catifea”, Petre 
Constantinescu-laşi, 

De la răscoala din 1907 la pacifistul umanist 
din „Marele Război” 


Așadar, eroul nostru se năştea! pe 20 septembrie 1896, în București, 
în locuinţa părinților săi din strada Batiştei nr. 31. Iar în 1969, la 73 de 
ani, pe când redacta această versiune a memoriilor (cea mai extinsă, 
cel puţin dintre cele disponibile mie), începea naraţiunea prin a spune, 
poetic, că „a vorbi despre trecut înseamnă a tulbura o ceaţă deasă” - 
ceea ce, într-adevăr, cu greu poate fi contrazis. 

Copilăria eroului nostru, petrecută în parte la o moşie a părinţilor 
din satul Bălărie/Bălării, județul Vlaşca - în aria comunei Ghimpați, din 
județul Giurgiu de astăzi -, „a fost plăcută, într-o casă frumoasă [...], 
într-un parc mare, cu multe alei [în care - n.m., A.C.| mi-am petrecut 
câţiva ani toată vara, primăvara și o parte din toamnă”. Primii ani de 
şcoală i-a făcut acasă (în locuinţa familiei din Bucureşti), dându-și exa- 
menele de final de an în şcoli de stat. 

Primul eveniment important în paginile acestor cvasimemorii 
din 1969 este răscoala din 1907, care l-a marcat pentru mai târziu. 
Tatăl său, Alexandru Callimachi, era prieten cu istoricul și profesorul 
Nicolae Iorga, care ar fi fost atunci - spune S.C. - acuzat de a fi „unul 
din inițiatorii răscoalei ţăranilor”; drept pentru care Alexandru 
Callimachi l-ar fi însoţit pe Iorga „la procuror”, iar mai apoi i-ar fi 
propus găzduire pe moşia familiei de la Stânceşti, din acelaşi județ, 
unde încă mai trăia bunica lui Scarlat Callimachi (dinspre tată). „Tatăl 
meu i-a spus lui Iorga, îmi aduc foarte bine aminte”, spune S.C., „să 
se ducă la Stânceşti dacă are cea mai mică teamă şi că nimeni acolo 
nu se va atinge de el”. 

În această biografie a sa, unul dintre punctele pe care memorialis- 
tul insistă cel mai mult este cel referitor la originea familiei: el nu este 
fanariot, ci român neaoș. În mod categoric, S.C. argumentează împo- 
triva ideii (perene și astăzi, în discursul istoric) potrivit căreia familia 


1. Datele următoare provin din Memoriile (provizorii, desigur) pe care Scarlat 
Callimachi le-a redactat (într-un exemplar dactilografiat, plus eventualele 
copii) în 1969, la invitaţia organelor de partid. ANIC, colecţia 60 - 
Amintiri, memorii și însemnări ale unor personalităţi despre situaţia eco- 
nomico-socială şi politică din România (în continuare, colecţia 60), 
dosar 415, ff. 6-10. 

sa ar fi de origine grecească (id est fanariotă). Autorul afirmă că nea- 
mul Callimachilor, la rădăcină, vine din Basarabia’, din judeţul Orhei, 
şi „erau de origină de răzeși”, cu numele originar Călmaşe. Ulterior, 
unii din acest neam s-au stabilit în Bucovina, la Câmpulung Moldovenesc. 
Unul dintre strămoşii Călmaşe de aici, se pare, s-a căsătorit cu o fată 
cu stare din familia moldoveană domnitoare a Movileştilor, după care 
a plecat ca dragoman (traducător) la Poarta Otomană, iar la bătrâneţe 
a fost numit domn al Moldovei. Mai apoi, domnitorii Grigore şi Scarlat 
Callimachi/Calimah nu ar fi decât continuatorii acestui prim domn 
din familie. Potrivit memoriilor - şi foarte probabil în ton cu anul 
1969, în care acestea erau scrise -, Scarlat Callimachi era foarte supă- 
rat că rădăcinile familiei sale sunt, pentru unii, în umbra confuziei şi 
chiar aminteşte, dezamăgit, un Dicţionar al Academiei (RSR?) „publi- 
cat de curând” care ar fi perpetuat aceeași eroare. Drept pentru care 
S.C. aminteşte pe bunicul său Teodor Calimachi?, născut în 1837 şi fiu 
al marelui vornic Alecu Calimachi, care ar fi locuit o bună parte din 
viață pe moșia de la Stânceşti-Botoşani a familiei; mama acestui Alecu 
era născută Cuza şi era, de fapt, verișoară a domnitorului Alexandru 
Joan Cuza! lată așadar că „prinţul roşu” era înrudit, printre alții, şi cu 
domnitorul Unirii de la 1859. Teodor Calimachi (bunicul eroului nos- 
tru) făcuse parte dintre primii „agenţi diplomatici” ai lui Alexandru 
loan Cuza - dar, după înlăturarea acestuia (din februarie 1866), s-a 
retras la moșia de la ţară a familiei (la Botoşani) şi doar o singură dată 
(„mi se pare, spune S.C.) a mai activat la Bucureşti, ca parlamentar, 
în timpul regelui Carol I. Fiul lui Teodor Calimachi, Alexandru, s-a 
căsătorit mai apoi cu Maria Vernescu, ea însăşi provenind dintr-o familie 
cu bună stare: tatăl ei, boierul Gheorghe Vernescu, fusese membru „în 
Consiliul de Stat al lui Cuza, apoi în vremea lui Carol I, a fost preşe- 
dintele Camerei, ministru de Interne, ministru de Finanţe și ministru 
de Justiţie”!, om care făcuse o avere considerabilă din avocatură. 

La vârsta de 14 sau 15 ani, se spune în paginile memorialistice, 
Scarlat Callimachi face un contact decisiv: 


Da, autorul foloseşte chiar acest cuvânt, în 1969. 
„ Pe prima pagină a Memoriilor din 1969, S.C. îşi scrie numele cu un singur 
„L” La fel apar și numele strămoşilor săi. 
3. Care, după cum se știe, nu avut copii cu soţia sa legitimă. 
4. ANIC, colecţia 60, dosar 415, f. 8. 

am citit foarte multe cărți din literatura rusă, cărţi de literatură și de 
politică [sic!]. Am citit memoriile politice ale lui Tihomirov!, amintiri 
despre Perovskaia? şi mărturisesc astăzi că aceste cărți au avut o adâncă 
înrâurire asupra mea. Am citit Tolstoi, Dostoievski, Cehov, Andreev și 
alţi mari autori ruşi ca Turgheniev, Gogol etc. Toate acestea m-au influențat 
într-o anumită direcţie literară și politică 


va scrie S.C. în 1969, neuitând să precizeze: „Am citit foarte puţine 
cărţi din literatura franceză în afară de acelea care erau clasici [sic!] și 
pe care trebuia să-i învăţăm la şcoală”, Desigur, o posibilă nelămurire 
conexă acestor rânduri poate fi aceasta: cum anume se explică faptul 
că un tânăr dintr-o veche familie boierească, implicată politic, a României, 
care în plus a mai și studiat la Paris, a fost mai receptiv la literatura 
rusă decât la cea occidentală? Să fie acesta adevărul? Să fie o cosme- 
tizare post-factum a biografiei — destul de întârziată, de altfel, dat fiind 
că în 1969 regimul lui Nicolae Ceauşescu nu mai era din cale afară de 
impresionat de astfel de dovezi de ortodoxie comunistă? Oricum, para- 
doxul situaţiei face că, dacă S.C. a citit astfel de cărți (sau broșuri) 
despre Leon Tihomirov sau Sofia Perovskaia în jurul anului 1910, aces- 
tea nu puteau fi decât în limba franceză sau germană, publicate în 
aceste țări în medii de stânga. E puţin probabil că în Rusia ţarului 
Nicolae al II-lea ar fi apărut cărţi laudative despre atentatorii la viața 
țarului Alexandru al II-lea care să se găsească de vânzare în România. 

În anii liceului, Scarlat Callimachi este trimis de părinţi la Paris, 
pentru continuarea studiilor, iar examenele de echivalență le dă în ţară, 
la București. Tot la Paris începe (în 1914) Facultatea de Drept dar, cel 
puţin în aceste cvasimemorii, oferă puţine detalii despre respectivul 
fragment biografic. Din dorinţa tatălui şi cu sprijinul fostului ambasador 


1. Foarte probabil, Lev Aleksandrovici Tihomirov (1852-1923), anarhistul şi 
teroristul politic rus, membru al grupului „revoluționar” Narodnaia volia, 
grup care în martie 1881 a planificat şi a executat atentatul de la Sankt- 
Petersburg asupra țarului Alexandru al II-lea. Ulterior, Tihomirov își va 
renega tinereţea și va deveni un gânditor (şi scriitor) religios conservator. 

2. Probabil este vorba despre Sofia Perovskaia (1853-1881), dintr-o familie 
artistocratică din Sankt-Petersburg, care, într-o interesantă rebeliune faţă 
de propria familie (și propriul tată), va deveni membră a grupului 
anarho-teroristo-revoluţionar Narodnaia volia şi va fi implicată direct în 
asasinarea țarului Alexsandru al II-lea (vezi mai sus), culpă pentru care 
va fi executată prin spânzurare, 

3, ANIC, colecția 60, dosar 415, ff. 10-11. 

român în Franţa, Ion (Jean) N. Lahovary, i se face „marea favoare de 
a intra direct în şcoala de aviație de la [Le] Bourget”. Totuşi, după ce 
România a intrat în „Marele Război”, în vara anului 1916, tot din dorința 
tatălui, eroul nostru s-a întors în România ~- un drum lung cu vaporul 
şi trenul, via Anglia, Suedia, Finlanda, Rusia -, a intrat în ţară pe la 
Ungheni şi de aici a ajuns la Bucureşti, prezentându-se la Regimentul 
4 Roşiori!, de unde repede a fost trimis la Școala de Cavalerie de la 
Bârlad. Aici, $.C. se va dovedi a fi nu numai un pacifist, ci şi un om... 
foarte comod: 


am început şcoala, într-o mentalitate, cu regret trebuie să spun, prea 
cazonă. Eu care eram obişnuit liber ca o pasăre, să nu mă bată nimeni 
la cap, să nu mă scol de dimineaţă, trebuia să fim la ora 6 la şcoală [sic!ţP?. 


Totuşi, S.C. a sacrificat pentru patrie chiar mai mult decât confor- 
tul său matinal. Deşi 


aş fi putut să mă eschivez de a merge în linia întâi a frontului şi să fiu 
numit atașat pe lângă o misiune străină, am refuzat această onoare fiindcă 
vroiam să ştiu ce este [...] grozăvia războiului [drept care memorialistul 
îşi aduce aminte că a fost - n.m., A.C.] în linia întâi, la Oituz [unde] am 
văzut [...] explozii care sfârtecau vreo 10-20 de oameni deodată, ceea ce 
m-a făcut să devin un feroce apărător al păcii şi din păcate și un anti- 
militarist?. 


Şi astfel ajungem la unul dintre episoadele definitorii pentru per- 
sonajul nostru. În cursul anului 1918 (după unirea cu Basarabia), S.C. - 
subofițer (sublocotenent în Regimentul 10 Roşiori“) la comanda a două 
escadroane de călăreți - este numit „comandantul pieţii și ca mare 
guvernator al localităţii” Soroca, de pe malul Nistrului. Biroul său era 
intr-un hotel din localitate. Într-o zi, un basarabean bătrân, cu plete a 
îngenuncheat în faţa ofițerului S.C. şi i-a cerut să aibă milă de fiul său, 
care fusese arestat ca bolșevic și urma să fie împușcat, printr-un ordin 


În alte pagini autobiografice (vezi mai jos), apare Regimentul 10 Roşiori. 
ANIC, colecţia 60, dosar 415, f. 10. 
Ibidem, f. 11. 
ANIC, colecția 53 - Dosare de partid ale membrilor de partid cu stagiul 
din ilegalitate care au încetat din viață (în continuare, colecția 53), dosar C/6, 
f. 84. 

„dat de la Comandamentul diviziei”; cei arestaţi erau de fapt trei, „cine 
erau ei nu ştiu [...], dar cred că unul era un evreu negustor, iar celălalt 
un cetățean oarecare”. Potrivit rememorării din 1969, S.C. a fost puter- 
nic afectat de această cerere și a ţinut să-i spună bătrânului: „Uite ce 
este, moșule, eu n-am venit aici ca să împușc pe nimeni [...] noi am 
ocupat teritoriul din ordin, dar nu ca să împuşcăm oameni, ci să ne 
împăcăm cu ei”!. Drept pentru care S.C. a chemat câţiva subordonați 
şi a cerut să fie eliberaţi cei trei oameni, iar „ca să fiu sigur că ordinul 
meu a fost executat, am dat ordin să se taie legătura cu Comandamentul 
diviziei”, mai rememorează Scarlat Callimachi. Singura consecință a 
gestului său - a fost destituit din postul de comandant militar al 
orașului Soroca. În continuare, cel împricinat relatează că acest episod 
umanitar din Soroca a fost „un fapt pe care nu l-am povestit decât 
foarte rar şi pe care nu l-am amintit nicăieri”. 

Desigur că acest episod invită la multe comentarii, mai ales pentru 
cineva care are o imagine de ansamblu a vieţii eroului nostru şi a firii 
sale. Este episodul veridic? Cel puţin în parte, lucrurile pot fi adevărate. 
Este adevărat că erau simpatizanți bolşevici în Basarabia în primăvara 
anului 1918, este adevărat că ei nu aveau motive să se bucure după 
unirea Basarabiei cu România din martie 1914 și este la fel de adevă- 
rat că S.C. avea toate datele unui ofițer mai curând milos decât belicos. 
Drept pentru care cele trei idei puteau să interacționeze în forma actu- 
lui de mai sus. Totodată, este foarte probabil ca „tăierea legăturilor cu 
Comandamentul” să fie, măcar în parte, o exagerare din partea unui 
bărbat de 73 de ani care îşi rememorează tinereţea, dar poate fi citită 
şi ca actul unui tânăr care avea o imagine mai curând aproximativă a 
riscurilor — dat fiind că fusese până atunci un tânăr de familie bună, 
care în dese rânduri fusese protejat şi ajutat tocmai în virtutea aparte- 
nenţei sociale. 

Dar ceea ce nu este adevărat în respectivul episod este tocmai decla- 
raţia că Scarlat Callimachi nu ar fi „amintit nicăieri” despre acesta. 
În realitate, episodul apare în mai multe autobiografii pe care S.C. deja 
le semnase până în acel moment ~ după cum se ştie, în anii 1950 şi la 
începutul anilor 1960, un membru de partid şi un angajat al statului 
(cum era S.C.) dădea în mod obligatoriu un număr impresionant de 
asemenea declaraţii autobiografice, Astfel, într-o altă autobiografie, 


1. ANIC, colecţia 60, dosar 415, f. 13. 

dactilografiată, datată 23 iunie 1962, Scarlat Callimachi (în acel moment 
încă director al Muzeului Româno-Rus din Bucureşti) scria: 


în 1918 [...], cam pe la începutul lunii aprilie (după câte îmi mai amin- 
tesc) am primit ordinul să execut prin împușcare un țăran basarabean, 
socotit periculos bolşevic, un evreu şi încă un cetăţean dintr-un orășel 
oarecare. Acest ordin am refuzat să-l execut, motivând că conștiința mea 
nu-mi permite să fac o asemenea faptă, cu totul în afară de atribuţiunile 
mele de ostaș români. 


Mai departe precizează: „Chiar în regiment eram totdeauna socotit 
ca un element dizolvant, profund influențat de felul de a gândi al intelec- 
tualității franceze”, precizare menită să argumenteze convingerile sale 
pacifiste. Din aceste rânduri din 1962 se poate înţelege că ordinul de 
execuţie a celor trei „bolșevici” i-ar fi fost dat chiar lui, sublocotenen- 
tului Scarlat Callimachi. Cvasimemoriile din 1969 sunt ceva mai eva- 
zive din acest punct de vedere: se pare că el doar a aflat de acest ordin 
(de ła tatăl unuia dintre arestaţi!) şi l-a anulat; de altfel, el nici nu i-a 
văzut direct pe cei trei. 


Dosarul familial al lui Scarlat Callimachi 


Mă voi opri un moment din urmărirea cronologică a acestei biografii 
pentru a aborda un subiect tangențţial celor relatate: familia lui Scarlat 
Callimachi și relaţiile acestuia cu propriul mediu social. Din păcate, 
nu rezultă foarte clar din documentele de arhivă, cel puţin din cele 
consultate de mine, dacă (varianta 1) Scarlat Callimachi s-a apropiat 
de stânga politică - antifascism, ulterior comunism - din cauza unor 
neînţelegeri cu familia sau dacă (varianta 2) şi-a răcit relaţiile cu fami- 
lia ~ mai bine zis, cu mama sa - tocmai din cauza apropierii de stânga 
politică. Personal, găsesc a doua ipoteză ca fiind mai credibilă. 
Perioada care se poate să fi marcat hotărâtor aceste relaţii este, cred, 
cea de după Primul Război Mondial și după moartea tatălui, Alexandru 
Callimachi. În cvasimemoriile din 1969, S.C. vorbește foarte puţin 
despre părinţii şi familia lui. Despre tatăl său, S.C. spune doar că era 


1. ANIC, colecţia 53, dosar C/6, î. 10. 

bolnav în 1918 şi că a murit în acel an într-un sanatoriu din Paris’. 
Foarte puţine date despre mama sa și despre sora sa, Theodora. În 
schimb, într-o „completare” la autobiografia din luna mai a anului 
1953:, Scarlat Callimachi dă ceva mai multe detalii: tatăl său, Alexandru, 
făcuse studii de Drept la Paris şi apoi devenise membru al baroului 
din Bucureşti. Ca politician din Partidul Conservator (și proprietar de 
pământ), ajunsese deputat, apoi senator, apoi (în 1912) preşedinte al 
Senatului. Mama sa, Maria (născută Vernescu), nu s-a mai recăsătorit 
după 1918 şi a trăit până la moartea sa, în 1945, din moşiile sale de 
zestre şi din succesiunea soțului; „a fost casnică; n-a fost înscrisă în 
nici un partid politic” — adaugă fiul său. La data acestei autobiografii, 
unchiul (Ioan) şi cele trei mătuși din partea tatălui (Zenaida, Ema și 
Raluca) erau decedați, la fel și fratele mamei sale (Constantin Vernescu, 
decedat la Iaşi, în 1917). 

Scarlat Callimachi mai avea o soră, Theodora (cu câţiva ani mai 
mare decât el), în privința căreia a păstrat o tăcere constantă, din motive 
care devin clare chiar şi din puţinele note despre ea. În paginile din 
mai 1953, S.C. scrie doar că sora sa „are aproape 60 de ani, e bolnavă 
din copilărie şi o întrețin eu. Nu poate munci. Locuiește în str. Culmea 
Veche nr. 5 [din București]; alte pagini din dosarele lui Scarlat Callimachi 
o prezintă pe sora sa ca fiind bolnavă psihic (încă din copilărie?) şi se 
pare că ea a trăit cu mama sa pe timpul vieţii acesteia, după care a 
locuit în condiții modeste, inclusiv la adresa menţionată. 

În 1953, Scarlat Callimachi era de aproape trei decenii căsătorit cu 
Dida (născută Solomon, nume sub care debutase ca actriță și pe care 
l-a păstrat prin alăturare la cel al soțului), care fusese în anii 1930 şi 
redevenise după 1945 angajată a Teatrului Naţional din Bucureşti. Tot 
după 1945, Dida Solomon-Callimachi a devenit membră a PMR/PCR. 
Aceasta își pierduse părinţii relativ devreme: tatăl său, Heinrich Solomon, 
funcţionar comercial, murise în 1923, iar mama sa? („casnică”) dece- 
dase în 1922; fratele Didei, Samy Solomon, decedase şi el, în 1918; una 
dintre surorile Didei, Aurelia Schina (?), era în 1953 o casnică văduvă 
ce locuia în strada Rondă nr. 44 din Bucureşti, iar cealaltă soră, Mina, 


1. ANIC, colecţia 60, dosar 415, f. 9. 

2. Autobiografia și „completarea la autobiografie” sunt scrise de mână și 
datate 31 mai 1953, vezi ANIC, colecția 53, dosar C/6, ff. 84-89. 

3. În autobiografia din 1953 nu apare numele acestei femei (numele său 
premarital fusese, foarte probabil, Bercovici), deși, oarecum ciudat, apar 
numele fratelui și surorii ei! 

plecată din România din 1923, locuia atunci în Canada împreună cu 
soțul său, profesorul universitar de filozofie Thomas Greenwood. Dida 
avusese un unchi şi o mătușă dinspre partea mamei: Frederic Bercovici 
(fratele mamei) murise în 1923, iar Roza Feldman (sora mamei) murise 
în 1934. 

În urma căsătoriei (din 1926), Scarlat și Dida Callimachi au avut 
un singur fiu, Dimitrie (alintat „Mitia”, cum am văzut), care în 1953 
avea deja 26 de ani (era născut în 1927); despre acesta, autobiografia 
tatălui din 1953 spune: „fost membru în UTC; membru al partidului 
MR [Partidul Muncitoresc Român - n.m., A.C.]. Lucrează la Comitetul 
pentru Cultură Fizică și Sport. Absolvent al Facultăţii de Studii Juridice 
din [Universitatea din - n.m., A.C.], București. Locuiește în Bd. Ana 
Îpătescu 154”, 

Ca detaliu locativ, Scarlat şi Dida Callimachi locuiau în primăvara 
anului 1953 pe strada Aviator Mărăşoiu nr. 7 din Bucureşti. După toate 
datele, nu era o fostă proprietate a familiei, ci o locuinţă care îi fusese 
repartizată de stat. 

Aşadar, din notele autobiografice ale lui Scarlat Callimachi este mai 
curând greu să înțelegem natura relaţiilor din anii 1930-1940 dintre el 
și familia sa - mai bine zis, mama sa, după ce tatăl murise în 1918. 
Mai multe rapoarte ale Siguranţei din anii 1930 acreditează ideea (vezi 
mai jos) că fusese dezavuat de propria mamă (din cauza convingerilor 
şi acţiunilor sale procomuniste), ceea ce conduce la ideea că nu a intrat 
în posesia (tuturor) proprietăților familiei decât după moartea acesteia. 
În schimb, în anii 1930 (şi poate chiar mai devreme), el avea o moșie 
pe care o exploata, în județul Botoşani — parte din moștenirea paternă. 
Căsătoria lui $.C,, la mijlocul anilor 1920, cu o tânără dintr-o familie 
de evrei români fusese oare motivul de discordie cu mama sa? Dată 
fiind starea de fapt a concepțiilor din societatea României de atunci, 
o asemenea posibilitate nu este de neimaginat. Sau, dimpotrivă, răcirea 
relaţiilor dintre $.C. şi mama sa a intervenit înaintea căsătoriei? Toate 
acestea sunt întrebări care rămân. Voi reveni în continuare asupra unor 
detalii familiale. Deocamdată, să ne întoarcem la firul activismului lui 
S.C., aşa cum rezultă din autobiografii. 


1. ANIC, colecţia 53, dosar C/6, f. 89. 

Un om de stânga în profilul unei epoci 


După Primul Război Mondial şi după moartea tatălui (în 1918), Scarlat 
Callimachi s-a reintors la Paris pentru continuarea studiilor. Din păcate, 
informaţiile furnizate de acesta privind studiile sale sunt la fel de con- 
fuze precum cele privind relațiile cu mama sa; nu e foarte clar când, 
la ce specializare și în ce condiţii a terminat la Paris studiile universi- 
tare (deși ulterior se va recomanda uneori drept avocat, el nu a pro- 
fesat vreodată). În autobiografia manuscrisă din mai 1953, scrie doar: 
„Am urmat dreptul la facultatea (de drept) din Paris”!, dar plasează 
aceste studii înainte de 1916. În autobiografia dactilografiată din iunie 
1962, rezumă totul într-o singură frază: „Până în anul 1924, am mai 
urmat studii la Facultatea de Litere din Paris”>. În fine, în cvasimemo- 
riile din 1969, esenţialul e redus tot la o singură propoziţie, cea mai 
bizară dintre toate: „Facultatea de Drept am făcut-o tot la Paris în 
timpul Primului Război Mondial” (?!), lucru imposibil, din moment 
ce a părăsit Parisul în 1916. Cea mai credibilă ipoteză rămâne aşadar 
că şi-a început studiile universitare înainte de „Marele Război” şi le-a 
continuat după restaurarea păcii. În ce fel le-a terminat (dacă le-a 
terminat!) şi cu ce rezultate, rămâne pentru o altă cercetare. 
Cert este că, de fapt, practicarea dreptului nu l-a atras deloc: 


Venind în țară am simţit dorința de a face ceva; dreptul, avocatura, justiţia 
nu mă atrăgea [sic!] pentru că lăsa mult de dorit atât la noi, cât şi în alte 
ţări {...], [justiția fiind o sabie cu două tăișuri”. 


În această decizie l-a ajutat, poate, şi împrejurarea că, având măcar 
o rentă de familie (şi o moşie în judeţul Botoșani), nu era obligat să 
muncească pentru a se întreține. Viitoarea sa soţie, Dida Solomon, era 
angajata Teatrului Naţional - salariul nu era mare, dar era stabil, la 
care se mai adăugau eventualele plusuri din prestări artistice de spec- 
tacole din teatre private. Cum vom vedea mai jos, după mijlocul ani- 
lor 1920 (şi după căsătorie), Scarlat Callimachi chiar ar fi încercat să 


„ Ibidem, f. 84, 
ANIC, colecția 53, dosar C/6, f. 11. 
ANIC, colecţia 60, dosar 415, f. 9. 
„ Ibidem, ff. 13-14. 

devină el însuși proprietar de teatru, la București, dar s-a retras în 
scurtă vreme din această întreprindere. În schimb, tot după întoarce- 
rea în ţară din 1924, Scarlat Callimachi va cunoaște un om care îi va 
schimba cursul vieții: pe N.D. Cocea!. Sub influenţa sa şi din admirație 
față de acesta (care în paginile cvasimemoriilor din 1969 are parte de 
o frumoasă rememorare), S.C. se lansează în jurnalistică: între 1924 şi 
1926 scrie în publicaţii precum Facla şi Chemarea (ale prietenului 
Cocea), unde semnează „o serie de articole împotriva masacrelor și 
torturilor, făptuite de regimul reacţionar al lui II.C. Brătianu, împo- 
triva ţărănimii moldoveneşti din Basarabia”, va rememora el în 1962 
(amplasarea în frază a virgulelor îi aparţine tot lui). În autobiografia 
din 1953, apar câteva detalii suplimentare: „Am mai scris lucrări de 
istorie şi literatură, colaborând la următoarele ziare și reviste: Adevărul, 
Dimineaţa, Epoca, Credinţa, Cuvântul liber, Punct, Viaţa literară etc. 

Toate informaţiile disponibile ne permit să îl plasăm pe Scarlat 
Callimachi, în a doua jumătate a anilor 1920, într-un mediu intelectual 
şi jurnalistic de stânga, la care aderase din proprie iniţiativă. Pe lângă 
N.D. Cocea, S.C. se va împrieteni în curând şi va deveni tovarăș de 
idei cu Petre Constantinescu-laşi, Athanase Joja ș.a. — cu menţiunea 
că „tovarăș, în acest caz, nu trimite neapărat la apartenenţa lor la 
proaspăt înființatul Partid Comunist din România (1921). De altfel, 
autorul acestor rânduri se numără printre istoricii care cred că tocmai 
interzicerea activităților comuniste (prin Legea Mărzescu-Mironescu 
din 1924) le-a dat unor tineri (sau relativ tineri) români, precum cei 
de mai sus, un argument suplimentar pentru a se înscrie într-un gen 
de activism de stânga pe care îl considerau nobil şi în ton cu vremurile, 
cu atât mai mult cu cât îl văzuseră la lucru şi în unele țări occidentale’. 


1. Ziarist, scriitor şi agitator social de stânga, republican şi antidinastic, N.D. 
(Nicolae Dumitru) Cocea (n. noiembrie 1880 - d. februarie 1949) a fost 
fondatorul mai multor ziare, la începutul secolului trecut şi în perioada 
interbelică. 

ANIC, colecţia 53, dosar C/6, f. 11. 

3, Scarlat Callimachi a ironizat și el în mai multe rânduri legea prin care 
partidul comunist fusese practic interzis: „După cum Primo de Rivera 
[prim-ministru spaniol, impunea în anii 1920 o dictatură militară, cu 
suspendarea Constituţiei - nm., A.C. n-a putut salva prin dictatură şi 
teroare un Rege și un regim, tot astfel nici legea Mironescu-Mârzescu nu 
poate folosi nimănui, căci articolele ei pot, cel mult, stârni disprețul cetă- 
ţeanului conștient și cu sânge în vine [sic!]”, scria S.C. într-un ziar înființat 


m 

Chiar fără a fi membri în ilegalitate ai partidului comunist, acești oameni 
au activat în spiritul partidului — merit care, în a doua parte a vieții, 
le va fi recunoscut. Existenţa, în apropierea României, a tinerei URSS 
a fost, desigur, un element foarte important al acestei ecuaţii. Dar la 
fel de important este că sovietofilia unor români era încurajată și de 
ceea ce văzuseră sau vedeau în Franţa, ţară în care mulţi dintre inte- 
lectuali — de la generaţiile unor Jean Jaurès! sau acel Henri Barbusse 
deja amintit în capitolele anterioare până la cei mai tineri - apărau 
nobilele idealuri ale stângii, de la socialismul idealist până la pacifismul 
frenetic sau comunismul pragmatic de esenţă leninist-stalinistă. Un 
stindard important sub care s-au unit toţi acești oameni (din Franţa 
sau Germania până în România) a fost acela al pacifismului — curentul 
antirăzboi care oferea o miză majoră stângii franceze încă din anii 
1920. Ulterior, apariţia în prim-planul politic a lui Benito Mussolini 
şi a lui Adolf Hitler (şi a partidelor lor intens militarizate) a părut să 
confere şi mai multă legitimitate pacifismului de stânga european, iar 
intelectualii comuniști francezi au fost foarte activi în a acredita ideea 
că marea forță a pacifismului mondial rămânea tocmai URSS. Astfel 
incât, în anii 1930, a fi pacifist sau antifascist/antihitlerist era, din multe 
puncte de vedere, sinonim cu a fi prieten al Uniunii Sovietice. 

În mod firesc, un element important în tot acest decor, în România, 
dar nu numai, este originea etnică a tinerilor respectivi. Din motive 
care ţin de spiritul timpului şi de caracterul preponderent național (şi 
chiar naţionalist) al discursului politic din România de după „Marele 
Război”, unii dintre tinerii intelectuali evrei s-au simţit în mod cert 
mai apropiați de stânga politică generică şi au avut așteptări reale de 
la comunismul de tip leninist, tocmai pentru că integrarea lor în statul 
român nu era deloc susținută la nivel oficial, statul român fiind prea 
tânăr pentru a avea o experienţă reală în gestionarea problemei mino- 
rităților (inclusiv cea evreiască) în favoarea sa. Un segment important 
al simpatizanţilor socialisto-comuniști din România Mare, așadar inclusiv 
din Basarabia şi Transilvania, au fost evrei; cum vom vedea, revistele 
procomuniste editate de Scarlat Callimachi la Botoşani vor avea în 


de el, Clopotul, pe 11 august 1933 - citat dintr-un referat al poliţiei despre 
autor. ANIC, fond 95, dosar 100, vol. 1, f. 43. 

1. Om politic socialist francez, Jean Jaurès (1859-1914) a fost un parlamen- 
tar şi un jurnalist redutabil; activismul şi convingerile lui pacifiste i-au 
atras moartea, fiind împușcat în fața unui bistrou parizian în iulie 1914, 
la scurt timp după începutul Primului Război Mondial. 

Bucureşti centre de difuzare mai ales în cartierul evreiesc. Dar această 
condiţionare etnică nu trebuie în niciun caz exagerată (așa cum s-a 
făcut în perioada interbelică, inclusiv de către instituţii ale statului!). 
Pe de o parte, este evident că nu toţi evreii au fost agitatori comuniști - 
pentru că în acest caz, dat fiind numărul evreilor din România Mare, 
partidul comunist de la noi ar fi fost mult mai important decât a fost 
în realitate; iar pe de altă parte, e un fapt că oameni precum Lucrețiu 
Pătrășcanu, Scarlat Callimachi, Petre Constantinescu-laşi, Gheorghe 
Gheorghiu-Dej, mai tânărul Nicolae Ceauşescu (cu care Scarlat Callimachi 
se va intersecta devreme, în aceste medii antifasciste, încă din 1934!) 
nu au fost evrei, dar au fost în mod real atrași de idealurile efectiv 
nobile (declarati, cel puţin) ale stângii revoluţionare și comuniste, care 
promitea o viață mai bună şi mai dreaptă, susținerea păcii în lume și 
opoziția față de fascism/hitlerism. În cazul concret al lui Scarlat Callimachi, 
nimic din baza documentară disponibilă nu susţine ideea că apropie- 
rea sa de stânga politică s-ar fi datorat soției sale; dimpotrivă, cel puţin 
teoretic, tocmai concepţiile sale de stânga l-ar fi putut predispune la a 
crede că o căsătorie a unui ortodox (cum era el) cu o tânără evreică 
(cum era Dida) nu reprezintă nimic scandalos sau ilegitim (așa cum, 
pe atunci, unii mai puteau crede în societatea românească). 

Aşadar, mulți dintre intelectualii români de stânga ai perioadei au 
străbătut acelaşi drum: de la pacifism către comunism și filosovietism; 
numărul lor nu a fost foarte mare (tinerii din intelectualitatea româ- 
nească de atunci fiind mai apropiaţi de dreapta politică, inclusiv de 
extrema ei), dar acest „traseu” al articulării convingerilor şi acţiunilor 
lor trebuie explicat, iar explicația oferită de mine aici este doar una 
dintre cele posibile. Şi un detaliu suplimentar: dintre oamenii de stânga 
români de la sfârşitul anilor 1920, relativ puţini ştiau limba rusă (cei 
care o ştiau proveneau mai ales din Basarabia, dar numărul lor nu era 
foarte mare în București); ceilalți citeau lucrările clasice sau de pro- 
pagandă ruseşti în traduceri franceze. În concluzie, reiau aici un para- 
dox pe care l-am mai amintit cu alte ocazii: așa cum în prima parte a 
secolului al XIX-lea limba franceză a pătruns în Principatele Române 
prin intermediul ofițerilor ruși, în prima parte a secolului XX o bună 
parte din literatura socialistă și comunistă rusă/sovietică a pătruns la 
noi prin intermediul limbii franceze, prin care intelectuali precum 
Lucrețiu Pătrășcanu, Scarlat Callimachi și alții s-au apropiat de sufletul 
rus şi de revoluție. 

Scarlat Callimachi nu s-a rezumat însă la a scrie articole din postura 
unui jurnalist angajat; inițiativele sale au mers notabil mai departe: la 

mijlocul anilor 1920 a intrat propriu-zis în politică („m-am înhămat 
în politică”, scria el în 1969), devenind membru al Partidului "Țărănesc 
din Vechiul Regat. Așadar, această adeziune este ulterioară anului 1924 
(când revine în ţară), dar anterioară anului 1926, când Partidul Ţărănesc 
(din Vechiul Regat și Basarabia) a fuzionat cu Partidul Naţional (din 
Transilvania), rezultând Partidul Naţional-Ţărănesc. De altfel, chiar 
S.C. scrie în autobiografia sa din 1962 că „am activat [...] în cadrele 
partidului țărănesc înainte de fuzionare cu partidul naţional din Ardeal”! 
într-o perioadă în care şeful organizației din Botoşani al acestui partid 
era un profesor pe nume Nicolae Lăbuşcă (?), un om educat, cu multe 
calităţi, dar care avea şi un viciu: alcoolul. Indiferent de aceasta, putem 
considera că membri precum Callimachi sau profesorul Lăbuşcă erau 
parte din elementele de stânga ţărăniste?, elemente de care, de altfel, 
acest partid nu ducea lipsă (profesori, funcționari etc., îndeosebi din 
Vechiul Regat). Aderarea lui Scarlat Callimachi la PŢ confirmă, într-un 
fel, reala lui orientare de stânga din acel moment. 

Dar, după ce PȚ fuzionează cu PN (repet, în 1926), o serie dintre 
membri nu s-au regăsit doctrinar în noul partid şi au fost dezamăgiți 
de fuziune. Printre ei îl vom găsi și pe Scarlat Callimachi, care încă îşi 
petrecea „o mare parte din timp” la Botoşani, foarte probabil în directă 
legătură cu moșia familiei din acel judeţ (şi despre care reiese că mama 
sa i-o lăsase în administrare, ca sursă de venit). În 1927, liderul țărănist 
rebel Nicolae Lupu (medic de profesie, şi el opus fuziunii PŢ-PN) a 
desprins-o aripă disidentă din fostul PŢ şi a înființat un nou partid — 
„Partidul Țărănesc ~ dr. Lupu”, după cum i se spunea în epocă, aflat 
tot la stânga eşichierului politic. Scarlat Callimachi și prietenul său, 
profesorul Lăbuşcă, se duc spre această grupare a lui N. Lupu. Din 
păcate, intervine repede decesul profesorului Lăbuşcă (din cauza alco- 
olului, precizează S.C. în 1969). În aceste condiţii, Scarlat Callimachi 
devine „șeful organizaţiei ţărăneşti a doctorului Lupu din Botoşani”?. 


1. ANIC, colecţia 53, dosar C/6, f. 11. 

2. În paginile din 1962, respectivul apare sub numele „Lăbușcă”; în paginile 
din 1969, același profesor apare sub numele „Nicolae Lăcustă” Dat fiind 
că, în alte privinţe, informaţiile par a fi mai precise în autobiografia din 
1962 (deși aceasta e mai scurtă decât cea din 1969), am considerat mai 
probabil ca liderul local de partid să se fi numit Nicolae Lăbușcă. 

3. P fiind după „Marele Război” un autentic partid de stânga, mai la stânga 
decât PNL, care este împins oarecum spre dreapta în urma dispariţiei PC. 

4. ANIC, colecţia 60, dosar 415, f. 15; ANIC, colecția 60, dosar 415, f. 15. 

Nu este foarte clar câți ani a durat această activitate politică „țărănistă” 
a lui Scarlat Callimachi - de altfel, dr. Nicolae Lupu s-a împăcat el 
însuşi cu Iuliu Maniu şi Ion Mihalache și a revenit cu gruparea sa în 
PNT în 1934. Contează mai puţin dacă Scarlat Callimachi mai era 
membru de partid în acel moment (?) - pentru că, oricum, la începu- 
tul anilor 1930, activitatea sa intrase deja pe alte coordonate. 


„O fină nuanţă de comunism”: profitorul unui singur 
articol sau vizionarul „Căderii Babilonului”? 


După cum am încercat să arăt deja, se poate demonstra că Scarlat 
Callimachi a fost din tinereţe un om de stânga, aceasta, desigur, în 
aparentă contradicţie cu propria origine socială. Dar altcineva, aparent 
la fel de ușor, ar putea demonstra că întreaga carieră de disident al 
regimului burghezo-moșieresc (şi chiar de ilegalist al PCdR, cum va 
încerca respectivul să se legitimeze ulterior) a lui Scarlat Callimachi 
se bazează pe un singur articol publicat de el, un articol ale cărui ecouri 
(şi consecinţe juridice) au fost suficiente pentru a face din numele său 
unul cunoscut la nivel naţional. Documentele de arhivă, dintre care o 
parte vor fi citate în continuare, ne arată că Scarlat Callimachi a fost, 
în a doua jumătate a anilor 1930, așa cum spuneam în deschiderea 
acestor pagini, unul dintre românii cei mai urmăriţi de Siguranța sta- 
tului. Şi totul a început cu un articol publicat într-un ziar de provincie, 
s-ar zice. 

Realitatea, desigur, este mai nuanţată - şi mai complexă. După ceea 
ce unii ar putea considera a fi fost mai curând un eșec politic (afilierea 
la „Partidul Ţărănesc - dr. Lupu”), dar care la fel de bine se poate să 
fi fost o etapă folositoare în viața de activist de stânga a lui S.C., acesta 
este tot mai consonant cu mişcarea antifascistă’, care se activează şi în 
România la începutul anilor 1930. El rămâne membru de partid „ţără- 
nist-lupist” (cel puţin până la finalul anului 1933), dar, alături de unii 
dintre prietenii săi de stânga, răspunde „prezent” noii provocări antifasciste 


1. O lucrare scrisă în stilul şi dogma epocii sale, dar care oferă informații 
interesante rămâne Aurică Simion, Stelian Neagoe, Comitetul național 
antifascist din România, Editura Politică, Bucureşti, 1973 (la aniversarea 
a patru decenii de la înființarea comitetului). 

(ca să vorbim în spiritul epocii). Numele său va deveni un altul dintr-un 
şir restrâns, dar notabil de intelectuali de stânga ce se vor asocia aces- 
tei mişcări şi vor furniza un laitmotiv omniprezent în anii 1970-1980, 
dar identificabil și astăzi. O astfel de narațiune spune că: 


În iunie 1933 se înființează Comitetul Naţional Antifascist. După puţin 
timp de la înființare, această organizaţie întrunise adeziunea a peste 
400.000 de membri, muncitori, țărani, intelectuali, femei, tineri, cărora li 
se alăturau luptătorii antifasciști din alte organizații de masă: Liga Muncii, 
Blocul Democratic, Uniunea Oamenilor Muncii Maghiari (MADOSZ), 
Frontul Studenţesc Democrat, Frontul Feminin. În conducerea Comi- 
tetului Naţional Antifascist se aflau Tudor Burgnariu, Scarlat Callimachi, 
Petre Constantinescu-lași, lorgu Iordan, Barbu Lăzăreanu, Matei Socor", 


Desigur, numărul furnizat aici (400.000!) poate fi contestat, dar 
alăturarea lui Scarlat Callimachi acestei mișcări în vara lui 1933 este 
reală. În autobiografia sa din 1962, S.C. scria: 


Văzând că mişcarea fascisto-hitleristă, sub toate formele ei, prindea tot 
mai mult teren în țările din Europa, m-am hotărât să păşesc hotărât [sic!] 
pe terenul luptei antifasciste. Când s-a creat, la noi în ţară, Comitetul 
Naţional Antifascist, m-am înscris în el şi astfel am luat primele legături 
trainice cu Partidul Comunist. Am mai activat în Blocul Democrat 
(preşedinte profesor P. Constantinescu-laşi), secretar Atanasie Joja, eu 
însu-mi [sic!] fiind vicepreşedinte?. 


Un astfel de fragment poate fi supus mai multor grile de lectură. 
Pe de o parte, există stratul rezidual al autobiografiilor de partid („păşirea 
hotărâtă”, „legăturile trainice” etc.), după mai bine de un deceniu de 
când S.C. tot completa așa ceva. Pe de altă parte, e interesant că S.C., 
deşi fondator al Comitetului Naţional Antifascist, spune: „când s-a 
creat [...], m-am înscris în el”. Astfel ne apropiem de esenţa problemei: 
toate aceste inițiative nu aparţineau de fapt grupării comuniste din 
România, ci erau ale structurii conducătoare a Uniunii Sovietice. 


1. Citat dintr-o lucrare (ce apare fără precizarea autorului sau autorilor) care 
pare a fi concepută după 1990, dar preia masiv informaţii în forma în care 
apăreau în deceniile precedente - http://www.scritub.com/jurnalism/ 
PRESA-POLITICAtilde-SOC IALLITE42815,php 

2. ANIC, colecţia 53, dosar C/6, f. 11. 

Astăzi, istoricii europeni acceptă fără rezerve că Moscova lui Stalin s-a 
aflat la originea tuturor iniţiativelor majore ale stângii comuniste euro- 
pene din anii 1930 - precum crearea comitetelor, grupurilor etc. anti- 
fasciste, apoi constituirea acestora în fronturi, apoi unirea tuturor 
forţelor de stânga sub forma unor blocuri etc. În ziarele pe care le va 
înființa el însuși - în opinia mea, cu bani proveniți măcar în parte tot 
din URSS -, Scarlat Callimachi va fi un purtător de cuvânt al politicii 
de front unit sau de bloc al forțelor de stânga. Ideea nu îi aparținea, el 
fiind doar unul dintre propagandiștii acesteia. În aceeaşi situaţie se vor 
afla toţi cei care vor scrie articole în acest sens, de la Petre Constantinescu- 
Iaşi la Petre Pandrea (cu menţiunea că unele dintre articolele acestuia 
din urmă puteau fi scrise de Lucrețiu Pătrășcanu). 

Astfel ajungem la acea calitate a lui Scarlat Callimachi care îi va 
aduce o celebritate precoce: cea de fondator de ziare de stânga. 

La începutul verii anului 1933, S.C. — care avea un fiu în vârstă de 
aproape 6 ani - îşi petrecea cea mai mare parte a timpului la Botoşani. 
Să fie o simplă coincidenţă faptul că atât el, cât şi (mai ales) Petre 
Constantinescu-laşi au locuit, în bună parte, în anii activismului lor 
interbelic, în apropierea graniței cu URSS? Eu cred că nu. Pe de altă 
parte, tocmai prezenţa lor în apropierea graniţei (Constantinescu-laşi 
la Chișinău, Callimachi la Botoşani) ii făcea mai valoroși şi mai demni 
de urmărit de către Siguranţă. În această cursă informaţională de „care 
pe care”, fiecare tabără a strâns multe date grație unor pioni de servi- 
ciu precum cei doi amintiţi, iar geopolitica ultimei jumătăţi a secolu- 
lui XX avea să dea câştig de cauză doar unei tabere — cea sovietică, ai 
cărei partizani erau Constantinescu-lași și Callimachi. 

Aşadar, pe 30 iunie 1933, Scarlat Callimachi scotea pe piața ideilor (?), 
la Botoșani, ziarul săptămânal Clopotul — „gazetă democrată indepen- 
dentă”, cum o va autorevendica fondatorul ulterior (inclusiv în auto- 
biografia din 1962). Pentru a înțelege mai bine ceea ce urmează, să 
recapitulăm puțin contextul politic al perioadei. 

Din multe puncte de vedere, anul 1933 a fost unul dintre cei mai 
dramatici din scurta istorie a României interbelice. Domnia lui Carol 
al II-lea era încă aproape de începuturile sale, iar regele nu încerca deo- 
camdată să ţină sub control viața politică - destul de haotică, de altfel. 
PNȚ câştigase alegerile din decembrie 1928, dar guvernarea țărănistă 
a lui Iuliu Maniu (noiembrie 1928 - iunie 1930), ulterior a lui Gheorghe 
Gh. Mironescu (octombrie 1930 — aprilie 1931) nu a fost de succes. 
Probabil nici nu avea cum să fie, din moment ce s-a suprapus cu începutul 

marii crize economice care avea să afecteze intreaga lume occidentală. 
În vara anului 1929 a început un val de revolte sociale muncitoreşti 
care au tensionat şi mai mult atmosfera socială. După decenii în care 
istoriografia comunistă a exagerat vorbind despre ele, astăzi există, din 
păcate, impresia că aceste mişcări muncitoreşti ar fi fost minore și 
marginale, ceea ce este fals. Respectivele revolte sociale au fost reale 
şi au avut un ecou real în rândul proletariatului român în curs de 
coagulare politică: grevele de la Lupeni (august 1929) și de pe Valea 
Jiului, cea de la Atelierele CFR Griviţa din București (februarie 1933) etc. 
au fost de real impact, iar explicaţia lor constă, printre altele, în criza 
provocată de aplicarea celor trei „curbe de sacrificiu” (prima în ianu- 
arie 1931, introdusă de guvernul Mironescu, iar a treia în ianuarie 1933), 
prin care salariile scădeau cu 10-20%, se sistau primele şi bonusurile etc. 
Revolta socială, pe fondul crizei, a fost atât de acută, incât în februarie 1933 
(înainte de greva de la Griviţa) guvernul a impus prin lege starea de 
asediu și cenzura în principalele centre muncitoreşti din țară. Dacă şi 
în ce fel această lege a fost eficientă reprezintă, evident, alt subiect de 
discuţie (în opinia mea, nu a fost eficientă, întrucât combătea efectele, 
şi nu cauzele tensiunii sociale). În plus, în vara anului 1933, procesele 
împotriva muncitorilor care fuseseră arestaţi erau în plină desfășurare. 
Așadar, acesta era contextul în care Scarlat Callimachi lansa un ziar 
săptămânal la Botoşani - oraş care, nefiind un centru muncitoresc, nu 
era supus cenzurii prin legea amintită mai sus! A înființat și a finanțat 
el ziarul săptămânal Clopotul, numai din banii săi? Personal, am mai 
curând convingerea că această publicaţie — și toate cele care i-au urmat — 
au avut alt susținător (cel puţin în parte), unul aflat la est, dincolo de 
granițele României. Un raport manuscris al unui chestor al poliției din 
Botoşani din acea zi de 30 iunie 1933 semnala noua apariţie „în orașul 
nostru”, avându-l pe „dl Scarlat Calimachi publicist și proprietar”, iar 
drept colaboratori pe Valter Abeles, Cezar Reţianu (ziarist), N.D. Cocea 
(vezi mai sus); tirajul prim al publicaţiei Clopotul a fost de 1.000 de 
exemplare, tipărite la tipografia Marcovici din Botoşani. În intenție, 
publicaţia era destinată să apară săptămânal (ceea ce va reuși în a doua 
jumătate a anului 1933). Interesant este că, în momentul apariției zia- 
rului, nu Scarlat Callimachi era principalul suspect în ochii autorităților. 
Potrivit documentului manuscris al chestorului poliţiei din Botoșani, 
adresat „Domnului Director general de Poliţie” din Bucureşti, „Domnii 


1. ANIC, fond 95, dosar 100, vol. 1, f. 1. 

Valter Abeles și Cezar Reţianu sunt suspectați de noi pentru că nutresc 
jindescifrabil, probabil „convingeri” - n.m., A.C.] de extrema stângă. 
Sentimentele dlui Calimachi nu le cunoaștem până în prezent deoarece 
nu le-a manifestat”, spunea cu o mare inocenţă provincială chestorul 
de Botoșani, la acea dată de 30 iunie 1933. De reținut că, la respectiva 
sesizare, răspunsul primit din capitala țării va fi ferm: pe 10 iulie 1933, 
din partea Direcţiei de Siguranţă a DGP, din Ministerul de Interne de 
la Bucureşti, se va transmite „personal-confidenţial” că: „În referire la 
raportul dvs. nr. 15.497 din 30 iunie [1933], vă rugăm să urmăriţi 
activitatea ziarului Clopotul ce apare în acel oraș, precum şi a colabo- 
ratorilor săi”. 

Această notă indică faptul că, pentru angajații serviciilor de informaţii 
ale României Mari, mediul în care se mișca un personaj precum Scarlat 
Callimachi era sub urmărire. O altă notă a Sigurantei, din 17 august 
1933, reia cele mai importante informaţii despre publicaţia respectivă: 
că ar fi „un ziar independent cu caracter informativ, însă are o atitudine 
ostilă Statului, prin faptul că în unele articole ce le publică introduce 
o fină nuanţă de comunism [s.m., A.C.]'!; mai departe, nota citează 
unele articole şi trimite la unul dintre primele editoriale ale ziarului, 
în care Scarlat Callimachi era complimentat printr-o poreclă care îi 
devenise deja renume: din articole 


se deduce că directorul ziarului este simpatizant al mișcărei de stânga, 
dealtfel [el] este arătat ca „Un prinţ de stânga” în articolul intitulat „Rostul 
nostru”, publicat în nr. 2 din 7,VIL.1933 şi-n care se arată că scopul zia- 
rului Clopotul este de a lupta împotriva hitlerismului. În ceea ce privește 
pe ceilalți colaboratori, D-nii WALTER ABELES [şi] CEZAR RETZEANU 
sunt suspectaţi ca unii ce nutresc idei de extrema stângă. WALTER ABELEȘ 
este trecut în registrul de suspecți internabili, deoarece a făcut parte din 
asociaţia emigranților basarabeni din Liège, Belgia, care asociaţie activa 
contra Statului Român pe chestiunea Basarabiei. 


Scarlat Callimachi intră definitiv în atenţia poliției în vara anului 1933, 
ca urmare a unui articol publicat în ziarul propriu şi a unui denunț 
pornit în urma acestuia. Articol va rămâne, de-a lungul deceniilor, cea 
mai cunoscută producţie jurnalistico-literară a eroului nostru. Astfel, 
în numărul 5 al ziarului Clopotul, din 28 iulie 1933, el semna editorialul 
„Căderea Babilonului”, care, evident, pleca de la metafora inevitabilității 


1. Ibidem, f. 13. 

căderii tuturor imperiilor şi ajungea la judecarea proceselor intentate 
muncitorilor grevişti arestați in Bucureşti de organele de ordine ale 
ministrului de Interne, mai vechiul „client” al jurnalistului Callimachi, 
Gheorghe Gh. Mironescu (pe care îl atacă și acum, desigur). Printre 
altele, articolul spune: 


În Babilonul burgheziei românești se judecă de câteva zile procesul munci- 
torilor de la atelierele CFR din Calea Grivitei. Câteva zeci de muncitori, după 
luni de chinuri suferite, sunt aduși în faţa unui consiliu de războiu. [...] 
Pentru aceea, într-o singură zi, vor veni bătăile peste ea [peste societatea 
care îi chinuie pe muncitori - n.m., A.C.]; moarte şi tânguire şi foame 
şi foc... Treziţi-vă proletari ai fabricilor, ai câmpurilor, proletari ai gån- 
dului! Uniţi-vă şi porniţi lupta fără cruțare împotriva celor mari şi cu 
mâinile mânjite de sângele vostru. Ceasul a sunat, Babilonul burgheziei 
stă gata să se prăbușească. 


Desigur, nu este necesară o mare intuiție politică pentru a înțelege 
ce fel de partizanat denotă un astfel de text și spre ce conduc mesajele 
cuprinse în el, inclusiv îndemnul la politica de front unic/unit, care era 
una dintre mantrele politice ale propagandei staliniste de atunci. 

În chiar ziua apariţiei articolului, pe adresa procurorului de la 
Tribunalul Botoşani sosea un denunţ. Semnatarul său era un avocat 
botoşănean pe nume loan Constantinescu; trebuie spus că și acesta 
avea un partizanat politic: era simpatizant „cuzist, adică al grupării 
politice a ieșeanului A.C. Cuzal. Iată câteva fragmente din cuprinsul 
denunțului: 


Domnule Procuror, / Am onoarea a vă semnala articolul „Căderea 
Babilonului” publicat în ziarul local [...]. / Conţinutul acestui articol este 
în totul revoluţionar şi este un îndemn categoric la revolta muncitorimii 
şi proletariatului în contra organelor constituite în stat, cum ar fi „Consiliul 
de Războiu”, care judecă procesul muncitorilor de la atelierele CFR din 
Calea Griviței [din Bucureşti, n.n.], cum şi în contra celorlalte clase 
sociale, în special cea burgheză, și-a conducătorilor acestei țări al căror 
prototip îl şi caricaturizează în persoana dlui Gh. Gh. Mironescu, Ministru 
de Interne. [...] / Socotesc că această scriitură constituie cea mai flagrantă 
încălcare a legei pentru reprimarea unor infracțiuni contra linişte: publice [...] 


1. Profesor de economie și om politic, A.C. Cuza (1857-1947) înființase în 
1923 Liga Apărării Naţional-Creştine, a cărei doctrină se fundamenta pe 
antisemitism și autoritarism de dreapta. 

şi că prin urmare este cazul a se deschide acțiune publică atât contra 
scriitorului, cât și contra editorului şi-n consecinţă îmi permit a vă ruga 
să binevoiţi a chibzui dacă este cazul ca rigorile menţionatei legi să fie 
aplicate acestei publicațiuni săptămânale cu tendinţă vădită de-a turbura 
actuala ordine socială şi liniștea publică!. 


Am redat pasaje ample din acest denunţ tocmai pentru a sintetiza 
temeiurile acuzării din procesul care va începe imediat şi care se va 
prelungi ulterior pe câţiva ani, cu o evoluţie uluitor de alambicată. 
Uneori, cel care citeşte procesele-verbale ale şedinţelor de judecată va 
avea impresia că inclusiv procurorii îl privesc pe Scarlat Callimachi cu 
o anumită condescendenţă, bănuindu-l că ar fi un idealist rătăcit de 
interesele propriei clase. În parte, această caracterizare era reală, dar 
eu cred că este incompletă. În vârstă de 37 de ani, S.C. se considera 
pur şi simplu parte dintr-o falangă revoluţionară, opusă regimului din 
țara sa; nu era numai o rătăcire, ci o alegere conştientă, din ce în ce 
mai radicalizată, pe care o făcuse cu ani în urmă şi în virtutea căreia 
acţiona şi scria de aproape un deceniu. 


Procesul și radicalizarea 


Iniţial, procesul lui Scarlat Callimachi începe la Tribunalul Botoșani 
(„pentru că ar fi săvârşit faptul prevăzut şi pedepsit de art. 11 partea II 
din Legea pentru reprimarea unor noi infracţiuni la liniștea publică şi 
art. 182 Cod penal”; acest din urmă articol de lege inculpa atacurile 
la adresa judecătorilor, ceea ce S.C. făcuse scriind despre procesele 
greviștilor). La şedinţa de judecată din 11 august 1933, S.C. s-a pre- 
zentat asistat de patru avocaţi: D. Mănăstireanu, Romulus Răutz din 
Cernăuţi, Adonis Popov din Cluj şi Victor Gherasim din București (în 1935 
pe Gherasim îl găsim în poziţia de secretar al Comitetului Naţional 
Antifascist, iar un an mai târziu în cea de membru în CC al Blocului 


1. Documentul, manuscris, este nedatat, dar din alte documente reiese că 
denunţul ar fi fost făcut chiar pe 28 iulie 1934. ANIC, colecţia 96 — Procese 
întocmite de Organele Justiţiei, Siguranţei şi Jandarmeriei pentru Comunişti, 
Militanţi ai Mişcării Muncitoreşti şi ai Organizaţiilor de Masă Revoluţionare, 
1917-1944 (în continuare, colecţia 96), dosar 2457, ff. 39, 98 fv. 

2, Ibidem, f. 46. 

pentru Apărarea Libertăţilor Democratice și membru în conducerea 
unei organizații apropiate de PCdR - Grupul Avocaţilor Democraţi). 
La finalul şedinţei, completul de judecată ajunge la concluzia că S.C. 
este trimis în judecată nu pentru una, ci pentru două fapte — una de 
competenţa tribunalului, alta de competenţa curții cu juraţi ~, iar potri- 
vit unor articole din procedura penală în vigoare atunci, Tribunalul 
Botoşani își declină competenţa în favoarea curţii cu juraţi. 
Într-adevăr, curtea cu jurați se va întruni să judece dosarul Callimachi 
pe LI noiembrie 1933, dar lipsa mai multor juraţi dintre cei legal citați 
(și traşi la sorți) a făcut imposibilă o soluţie (singura consecinţă a fost 
amendarea absenţilor cu câte 200 de lei); în consecinţă, procesul s-a 
amânat pentru 16 februarie 1934. Dar surpriză - pe 16 februarie incul- 
patul lipseşte la apelul nominal, iar din partea sa este citită o telegramă 
„din care se constată că inculpatul este grav bolnav la București”! 
Arhiva păstrează această telegramă, grăitoare prin conţinutul ei: 


Dlui consilier [Cliulei” [T)ribunalul [Botoşani îmbolnăvit subit nu pot 
fi la procesul meu juraţi rog mult sămi acordatzi amânare cu mulțumiri 
şi sentimentele mele devotate [de menţionat că inculpatul nu spune că 
ar fi „grav bolnav” - n.m., A.C.]. 


Curtea cu juraţi se întruneşte într-o nouă ședință a acestui dosar 
pe 1 iunie 1934, Scarlat Callimachi se prezintă asistat de avocatul Dimitrie 
Ionescu şi aici din nou surpriză = între timp, dosarul lui Scarlat Callimachi 
devenise chiar mai subţire. În primăvara acelui an tocmai fusese dată 
o lege de amnistiere a tuturor delictelor de presă comise până la data 
de 1 martie 1934; deci S.C. era amnistiat de una dintre cele două fapte 
invocate de acuzare (cea de lezare a magistraţilor militari din consiliul 
de război care îi judeca pe muncitorii de la Atelierele Griviţa). În vir- 
tutea acestei noi realităţi, Curtea cu Juri din Botoşani îşi declină, la 
rândul său, competenţa în a judeca acest caz, drept pentru care dosa- 
rul se întoarce din nou la procurorul Tribunalului Botoşani. Aici urmă- 
torul termen de judecată este în ziua de 24 august 1934, când Scarlat 
Callimachi se prezintă asistat de trei avocaţi: Ioan lacovlov, D. Mănăstireanu 
şi Dimitrie Ionescu. Procurorul citeşte actul de acuzare; printre altele, 
el spune despre inculpat că: 


1. Ibidem, f. 63. 
2. Judecătorul Constantin M. Ciulei era în acel moment președintele Tribu- 
nalului Botoşani. 

tinde hotărât la schimbarea ordinei din stat, la revoluţie și anarhie; fap- 
tul că inculpatul e literat şi coborâtor dintr-o veche familie de aristocrați 
denotă idealism şi generos spirit de sacrificiu în lupta pe care o duce 
înregimentat în rândurile celor mai de jos, însă mijloacele pe care le 
întrebuinţează şi scopul imediat al acestor lupte sunt aspru sancţionate 
de legile țării!. 


E foarte interesant ce spune și Scarlat Callimachi în ultimul său 
cuvânt din ședință (după ce anterior vorbiseră şi cei trei avocaţi ai săi), 
mai ales pentru a vedea liniile de rezistență ale strategiei de apărare: 


Inculpatul [...] declară că în toată acţiunea sa nu s-a gândit decât la 
transformarea firească a societăţii pe cale evolutivă, că nu a indemnat la 
revoltă şi anarhie. / Că în clipa când a scris articolul „Căderea Babilonului”, 
care în aparenţă e violent {sic!], [el totuși credea] că se pot aduce fără 
revoluţie multe îmbunătăţiri. / În țările din Apus, Franța unde am trăit 
mulți ani și Anglia s-au făcut mari transformări pe cale paşnică şi unde 
nu s-ar fi putut vota o lege Mârzescu-Mironescu, care nu va împiedica 
o transformare a societății umane. / [...| Am luat apărarea muncitorilor 
de la Griviţa din convingerea că iupt pentru o cauză dreaptă, pentru că 
în unanimitate s-a constatat că nu au asasinat pe nimeni și o mână de 
oameni sunt condamnaţi fâră nici o vină. / Este clar că lupta ce o duc e 
o luptă de solidaritate a claselor. Rog justiţia să vadă că nu am îndemnat 
la revoluţie, ci la luptă pe cale paşnică?. 


Dezbaterile acestei ședințe a tribunalului din 24 august 1934 au 
durat, pesemne, destul de mult, pentru că la finalul procesului-verbal 
se spune că şeful de ședință, „văzând că orele sunt înaintate din care 
cauză nu mai este timp pentru studierea pieselor de la dosar [...] amână 
pronunţarea la 28 august 1934”. 

În fine, şedinţa din 28 august aduce soluţionarea cazului: în virtu- 
tea legii privind infracțiunile contra liniştii publice, Scarlat Callimachi 
este condamnat la un an de închisoare corecțională, la 10.000 de lei 
amendă în folosul statului şi la un an de interdicţie corecțională. Dar 
povestea nu avea să se oprească aici. 

Desfăşurarea procesului și întinderea lui, până la prima soluţionare, 
pe durata unui an au avut cel puţin două consecinţe: i) pe de o parte, 
în virtutea acuzării, autorităţile au recapitulat bună parte din activitatea 


1. Proces-verbal manuscris, ibidem, f. 92, 
2. Fbidem, f. 97. 

de până atunci a lui Scarlat Callimachi și au ajuns la concluzia că acesta 
era notabil de consecvent cu el însuși şi cu ideile sale; dintr-odată, cel 
puțin din partea autorităţilor, publicistica lui S.C. s-a bucurat de o 
atenţie cu totul inedită; articolele sale anterioare şi ulterioare „Căderii 
Babilonului” au fost citite și interpretate; astfel, în Hotărârea de con- 
damnare dată de Tribunalul Botoşani pe 28 august 1934 se spunea că 
„articolul «Căderea Babilonului» nu este un articol izolat scris în acest 
spirit, ci el se încadrează într-o serie de articole, apărute în acelaşi ziar 
sub semnătura inculpatului”; dintr-odată, Scarlat Callimachi a devenit 
un autor demn de urmărit (sigur, cu un ochi critic); ii) jurnalistul 
Scarlat Callimachi a devenit brusc o vedetă a cercurilor de stânga de 
la Bucureşti. Mai multe ziare, prin diferiți autori, i-au sărit în apărare, 
iar cauza sa a devenit una de interes mai larg. Din acest punct de 
vedere, inevitabilul s-a produs: procesul lui S.C. a condus la o şi mai 
mare diseminare a mesajului său. 


Sarabanda tergiversărilor 


Evident, la condamnarea din 28 august 1934, Scarlat Callimachi, în 
acel moment domiciliat în strada Vânători nr. 53 din Botoșani, a făcut 
apel, pe data de 31 august în acelaşi an. Procesul său se va muta la 
Curtea de Apel Façi, secţia J. Prima ședință vz avea loc pe 30 noiembrie 
1934, dar cu această ocazie apelul lui S.C. va fi respins ca nefondat, 
iar amenda sa va creşte cu 12 lei. Dar Scarlat Callimachi, sfătuit de 
avocaţii săi, nu renunţă, iar în primele zile ale lui decembrie 1934 își 
exercită dreptul de opoziţie faţă de această decizie a curţii de apel 
ieşene şi face din nou apel (de această dată dând ca adresă Strada 
Romană nr. 55 din Bucureşti); termenul nou se fixează pentru 18 mar- 
tie 1935. În acea zi, în şedinţa Curţii de Apel iaşi, secţia I, se prezintă 
asistat de avocatul A. Schreiber. imediat apare o disensiune juridică: 
dacă nu cumva Tribunalul Botoşani, care dăduse condamnarea din 
28 august 1934, era în imposibilitatea de a o face, dat fiind că iniţial 
acelaşi tribunal își declinase competenţa; în acest caz, chiar și procu- 
rorul de şedinţă „cere a se trimite afacerea Înaltei Curti de Casaţie 
pentru a da un regulator de competență. Decizia se amână pentru 
22 martie 1935, dată la care, iarăşi surpriză, Curtea de Apel lași admite 
opoziţia făcută de Scarlat Callimachi și anulează sentința din 28 august 

1934! Înalta Curte de Casaţie și Justiţie, secţia a II-a, va interveni şi 
va decide, în primăvara lui 1935, că dosarul este de competența Tribunalului 
Botoşani, dar, cum acesta se pronunţase deja, dosarul a fost îndreptat 
către Tribunalul Iași, secţia a IV-a. Procuratura va face recurs - și 
astfel a început, de fapt, un lung şir de amânări și tergiversări, doar în 
parte orchestrate de inculpat sau de avocaţii săi. Procesul s-a prelungit 
în 1936; într-o şedinţă din 31 martie, Tribunalul județean Iaşi a decis 
achitarea lui Scarlat Callimachi, dar prim-procurorul aceluiași tribunal 
va face recurs pe 7 aprilie 1936. Procesul s-a judecat din nou, la Curtea 
de Apel Iaşi, secția a II-a, și, pe 19 noiembrie 1936, Scarlat Callimachi 
a fost din nou condamnat — aceeași condamnare ca în 28 august 1934! 
Evident, peste câteva zile, a făcut din nou „opoziţie” față de această 
ultimă decizie, iar noul termen se stabileşte pe 18 ianuarie 1937; în 
această ședință, inculpatul invocă unele vicii de procedură și procesul 
se amână pentru 28 iunie 1937 ş.a.m.d. Aşadar, patru ani de procese 
s-au soldat cu o condamnare la un an de închisoare şi o amendă, 
condamnare ce era în continuare contestată! 

Cel mai interesant detaliu este însă cel care se conturează în para- 
lel cu procesul în desfăşurare: deşi inculpat și, de la un moment dat, 
chiar condamnat, Scarlat Callimachi îşi continuă aproape nestingherit 
activitatea jurnalistică la Botoşani! Aceasta spune multe despre justiția 
din România primei părți a anilor 1930, în sensul argumentării existenţei 
unui regim democratic. Paradoxal sau nu, chiar în timp ce avocaţii săi 
căutau clauze atenuante pentru deja celebrul articol „Căderea Babilonului”, 
articolele sale mai noi deveneau din ce în ce mai vitriolante. Poliţia de 
Siguranţă le urmărea cu un ochi mai atent decât procuratura. În aceste 
condiţii, cu cât scria mai mult, cu atât dosarul lui Scarlat Callimachi 
de la Siguranță căpăta noi file. 


Noi piese la dosar... şi noi publicaţii 


Astfel, un referat al Siguranţei de la sfârșitul anului 1933 (deci după 
debutul procesului) rezuma toate articolele mai importante pe care le 
publicase în ultimii doi ani; totodată, referatul aducea noi detalii bio- 
grafice despre personajul nostru, în măsură să arunce o lumină nouă 
asupra sa, rezultat al faptului că acesta era deja dat în urmărire la acel 
moment, iar informaţiile despre el se ramificau: 

Scariat Calimachi este fiul fostului senator Calimachi decedat și nepotul 
lui I, Calimachi, fost preşedinte al Consiliului de Administraţie al Băncii 
Generale a Ţării Româneşti. / Născut în anul 1896 în București, a locuit 
până la majorat împreună cu mama sa, în str. Batiştei no. 31. După 
obținerea majoratului, cheltuind o parte din averea rămasă dela tatăl său 
în mod dezordonat, a fost pus sub interdicție, fixându-i-se o rentă lunară 
spre întreținere și în acelaşi timp, obligat să se mute din proprietatea 
părintească. / În anul 1926, s-a căsătorit cu artista Dida Solomon, fostă 
societară a Teatrului Naţional din București. / Fiind finanțat de D-l Lupescu, 
tatăl d-nei Lupescul, în anul 1927 [Scarlat Callimachi] înființează „Teatrul 
Alhambra”, pe care-l predă mai târziu artistului Puiu Iancovescu, ce-i 
schimbă denumirea în „Teatrul Fantasio”, / Este membru al Partidului 
Ţărănesc-Lupist, organizaţia Botoșani, unde de altfel este şi proprietar 
al moșiei Bucegea, moştenită de la părinţi. Este foarte cunoscut atât în 
înalta societate, cât şi în cercurile intelectuale şi ale ziariştilor’. 


Mai departe, referatul reia unele dintre cele mai acide articole recente 
ale lui S.C.: „Un Rege și-a călcat cuvântul” (din publicaţia Opinia publică, 
nr. 1, 3 noiembrie 1932) - atac la adresa regelui Carol al II-lea; „Maiestatea 
sa Siguranţa lucrează” (Opinia publică, nr. 7, 15 decembrie 1932) ~ atac 
la adresa generalului Stângaciu din Poliţia de Siguranţă; desigur, „Căderea 
Babilonului”, care nu putea lipsi dintr-o astfel de retrospectivă; apoi, 
o serie întreagă de articole publicate în propriul ziar, Clopotul, în 
cursul anului 1933, precum „Vremuri prerevoluţionare” (4 august), 
„Legea Mironescu-Mârzescu” (11 august), „Revoluţia a luat sfârșit” 
(18 august) - în care critica regimul lui Adolf Hitler din Germania -, 
„Condamnarea lui Doncea” (26 august) — în care scria: 


Procesul muncitorilor de la atelierele Griviţa este cea mai desăvârşită 
reeditare a înscenărilor țariste şi sentinţa lui ne împinge spre desnodă- 
mântul fatal [al regimului - n.m., A.C.]; 


sau articolul intitulat „1789” (29 septembrie), în care făcea o paralelă 
între Franţa lui Ludovic al XVI-lea şi România lui Carol al iI-lea, 
ajungând la concluzia: 


1. Da, este vorba despre Elena „Magda” Lupescu (1896-1977), amanta, ulte- 
rior soţia din exil a regelui Carol al II-lea. Tatăl său era Nicolae Lupescu/ 
Nahum Griinberg (născut evreu, ulterior botezat ortodox). 

2. ANIC, fond 95, dosar 100, vol. 1, f. 42. 

Poporul zace în cea mai îngrozitoare sărăcie, iar cei mari se desfată cu 
banii lor; iar, când îndrăsneşte să vorbească sau să ceară dreptate, puter- 
nicii zilei îi închid gura cu gloanțe’. Și iar curge sânge, sânge de om 
nevinovat şi istoria se repetă, se repetă mereu, aproape cu regularitatea 
tictacului de ceasornic. 


Apoi articolul „Baba se piaptănă” (16 octombrie), în care scria: 


Ceasul revoluţiei va suna curând, curând de tot. Atunci îşi va lua pedeapsa 
şi cel a tot puternic care s-a desfătat, când alţii răbdau de foame și acela 
care a furat banul norodului şi acela care a disprețuit şi a chinuit pe 
semenul său. 


Sau articolul „La marginea prăpastiei” (3 noiembrie), în care scria: 


Proletariatul, muncitori şi intelectuali, trebuie să aleagă o cale asemenea 
celei pe care pășesc dictatorii fascişti şi să formeze și el: batalioane, 
centurii, oști, cu cari să se opună valului reacționar şi fascist, 


Toate aceste fragmente sunt redate aici după referatul Siguranţei 
citat anterior. La un moment dat, referatul exprima aceeaşi stupefacție 
pe care probabil mulţi au resimţit-o în contact cu dosarul S.C.: „Scarlat 
Calimachi, cu toate că face parte dintr-o familie de boieri, nutreşte idei 
comuniste, îndepărtându-se cu totul de clasa socială din care face parte”. 

Desigur, este surprinzător că reprezentanţii acuzării din procesul 
lui Scarlat Callimachi de la Botoșani sau laşi nu au uzat mai mult de 
fragmente precum cele de mai sus, în măsură să dovedească faptul că 
schimbarea dorită de ei nu era una pe cale pașnică (după cum spunea 
în proces), ci avea mai curând datele unei chemări insurecționale la 
luptă revoluționară. Personal, nu cred că a fost o conspirație tacită, 
favorabilă jurnalistului procomunist; cred, mai curând, că era vorba 
despre o necoordonare (firească într-un stat democratic) intre poliţia 
politică şi Justiţie - aceasta, chiar şi în condiţiile în care România se 
îndrepta totuși spre un regim politic autoritar. 

Scarlat Callimachi a tot forţat limitele, de la bun început. De exem- 
plu, în numărul 18 al ziarului Clopotul, din 27 octombrie 1933, el nu 
ezită să îl atace... chiar pe Nicolae Lupescu, tatăl amantei en titre a 


1. Desigur, o trimitere la greva de la Atelierele Griviţa din februarie 1933. 
2. ANIC, fond 95, dosar 100, vol. 1, f. 43. 

regelui Carol al II-lea, pe care îl făcea responsabil de înstăpânirea 
camarilei regale. Într-un articol intitulat „Lipitorile României” (?), 
autorul scria: 


Alături de d-l Puiu Dumitrescu și de alți miniştri şi traficanţi de influență, 
el [Nicolae Lupescu] îşi petrece ultimele zile sfidând cinstea și mizeria 
norodului român. / În faţa norodului și a istoriei, răspunderea o poartă 
monarhul, iar nu slugile ipocrite și hrăpărețe. / Şi s-ar putea întâmpla ca 
bătrânul tată [Nicolae Lupescu - n.m., A.C.] şi curtenii lui să sfârşească 
tot așa cum a sfârșit și călugărul Rasputin. 


Ei bine, lucru sugestiv prin el însuşi, abia acest articol este cel care 
va determina Ministerul de Interne din București să dispună suspen- 
darea apariţiei ziarului Clopotul! Între timp mai apăruseră deja câteva 
numere, dar cert este că la finalul lui 1933 Clopotul își încetează existența. 

A nu se înţelege insă că eforturile ideologice şi propagandistice ale 
lui Scarlat Callimachi se vor opri aici. În timp ce procesul său mergea 
mai departe (am văzut mai sus în ce manieră), el îşi continuă activi- 
tatea jurnalistică şi mai ales aceea de editor al altor ziare. Odată Clopotul 
închis, tot cu aceeași echipă redacțională şi la aceeaşi adresă din Botoşani 
(şi cu aceiaşi susținători financiari, cred) el va scoate începând cu 1934 
alte ziare; practic, se poate spune că singurul lucru care se schimbă 
este titlul publicaţiilor; în rest, mesajul rămâne același. Totodată, el se 
implică în propaganda electorală pentru „Partidul Ţărănesc - dr. Lupu” 
la alegerile din decembrie 1933 (care urmau să fie câştigate de PNL 
cu aproape 51%; PNȚ lua aproximativ 14%, iar scorul partidului doc- 
torului Lupu a fost nesemnificativ). Într-o astfel de adunare electorală 
din timpul campaniei, în orășelul Ştefăneşti (județul Botoşani), Scarlat 
Callimachi a încercat să împrăștie un nou-apărut Supliment Clopotul 
nr. 22, dar poliţia a intervenit repede şi a confiscat cele 100 de exem- 
plare pe care le avea cu el, 

Dar rebelul vlăstar de mari boieri nu va renunţa la lupta sa. 


Capitolul 8 


„Iovarăşii din Spania’. 
Voluntari comuniști români în Brigăzile 
Internaţionale din războiul civil spaniol 


Mihai Burcea 


Proiectul de cercetare „Membri, simpatizanți, conspiratori şi «tovarăși 
de drum»”, demarat în 2013 sub egida Universităţii din Bucureşti, și-a 
propus elaborarea unei analize prosopografice a militanţilor şi simpati- 
zanţilor PCdR de la momentul înfiinţării acestei formaţiuni politice 
(mai 1921) până la actul din 23 august 1944, când mișcarea comunistă 
a ieşit din clandestinitate. 

Principala sursă istorică a acestui demers ştiinţific o constituie un 
lot de 8.614 „fişe de evidenţă a ilegaliștilor” identificat la ANIC, în 
fondul 95 - Dosarele personale ale luptătorilor antifascişti întocmite 
de Ministerul de Interne în perioada 1917-1944. 


„Recensământul intern” al PMR din 1951-1952 


La începutul anului 1951, Secţia Organelor Conducătoare de Partid, Sindicat 
şi UTM a CC al PMR, condusă de loan Vinţe (viitor general-maior de 
Securitate în anii 1950), a hotărât demararea unei campanii de recenzare 
a foştilor membri şi simpatizanți ai PCAR de dinainte de 23 august 1944). 


1. Secţia Organelor Conducătoare de Partid, Sindicat şi UTM a CC al PMR, 
alături de celelalte secţii ale CC al PMR (Secţia Administrativ-Politică, Secţia 
de Propagandă şi Agitaţie, Secţia Agrară, Secția Cadrelor din Exterior ş.a.) 
constituiau aparatul de lucru al CC al PMR. Această secţie se ocupa cu 
păstrarea şi administrarea dosarelor membrilor de partid din conducerea 

În acest sens, secția amintită (prin sectoarele Evidenţa Cadrelor şi Carnet 
de Partid) a elaborat un chestionar - „fişă de evidenţă a ilegaliştilor” — pe 
care l-a trimis tuturor comitetelor de partid din ministere şi comite- 
telor regionale de partid, în vederea identificării ilegaliştilor şi a cunoaș- 
terii activităţilor politice desfășurate de aceștia în perioada amintită. 

Respondenţii urmau să completeze o serie de rubrici care vizau: 
datele de stare civilă, profesia de bază, afilierea politică, modul în care 
au sprijinit partidul sau mișcarea muncitorească, localităţile în care au 
activat, persoanele cu care au avut legături conspirative, dacă au suferit 
măsuri punitive pe considerente politice (arestare, proces, condamnare, 
internare în lagăr), modul în care s-au comportat în timpul recluziunii, 
activitatea politică şi profesională după 23 august 1944, decoraţiile 
primite după 23 august 1944, apartenența la PMR şi anul dobândirii 
carnetului de membru PMR, locul de muncă şi domiciliul la data com- 
pletării fişei. 

În urma centralizării fișelor, activiştii CC al PMR urmau să întoc- 
mească o serie de statistici privind numărul total al celor care au activat 
în PCdR şi mişcarea muncitorească, comitetele de partid în evidenţa 
cărora se aflau cei mai mulți ilegalişti, compoziţia socială şi pe sexe a 
acestora ş.a.m.d. 

Trebuie să precizăm că, printre cele 8.614 tipizate indexate în instru- 
mentul digital ANDCO, nu se regăsesc fişele mai multor demnitari, 
conducători din ierarhia centrală a partidului sau ale unor figuri pro- 
eminente ale mişcării comuniste şi muncitorești din România (de 
exemplu, membrii Biroului Politic şi ai Secretariatului CC al PMR, 
miniștri şi miniștri adjuncți, membrii Prezidiului MAN): Gheorghe 
Gheorghiu-Dej, Ana Pauker, Vasile Luca, Teohari Georgescu, Miron 
Constantinescu, Iosif Chişinevschi, Chivu Stoica, Alexandru Moghioroş, 
Alexandru Drăghici, Gheorghe Apostol, Anton Moisescu, Leontin 
Sălăjan, Nicolae Ceaușescu, Pavel Ştefan, Gheorghe Gaston-Marin, loan 
Vinţe, Gheorghe Vasilichi, Alexandru Sencovici, Dumitru Petrescu, 
Simion Bughici, Avram Bunaciu, Mihail Gheorghiu Bujor, Augustin 
Alexa, Nicolae Popescu-Doreanu ș.a.m.d.). 


organizațiilor de partid, sindicale, de masă/obştești şi a sfaturilor populare, 
cu elaborarea de situaţii statistice privind compoziția socială a efectivelor 
PMR, cu elaborarea listelor cu poziţii aflate în nomenclatura centrală și 
locală a organelor de partid ş.a. ANIC, fond CC al PCR - Secţia Organi- 
zatorică, dosar 12771951, ff. 2-4, 52-54. 

Interbrigadiştii prezenţi în instrumentul digital 
ANDCO 


Printre cele 8.614 fişe de ilegaliști prezente pe site-ul ANDCO (www. 
andco.ro/aplicatie) se găsesc şi 52 de fişe aparţinând unor foşti volun- 
tari care au luptat în Brigăzile Internaţionale din Spania. 

Aceste formaţiuni internaţionale de voluntari au fost înființate din 
inițiativa Cominternului în toamna anului 1936, având menirea de a 
contribui la efortul de război al taberei republicane în confruntarea cu 
naționaliștii generalului Franco, cei care declanșaseră rebeliunea mili- 
tară împotriva guvernului republican, de stânga, rezultat în urma ale- 
gerilor generale organizate la începutul anului 1936. În cadrul acestor 
unităţi au luptat voluntari din peste 50 de țări. Din punctul de vedere 
al afilierii politice, cei mai mulţi dintre combatanți proveneau din 
mişcarea comunistă, fiind urmaţi de socialişti, social-democraţi sau 
antifascişti neafiliaţi unui partid politic!. 


1. Majoritatea istoricilor estimează numărul combatanților care au luptat în 
Brigăzile Internaţionale la cca 30.000-35.000 de oameni. Vezi, de exemplu, 
Rémi Skoutelsky, L'Espoir guidait leurs pas. Les volontaires français dans 
les Brigades internationales, 1936-1939, Bernard Grasset, Paris, 1998, p. 330; 
Pierre Broué, Emile Témime, The Revolution and the Civil War in Spain, 
Haymarket Books, Chicago, 2008, p. 377. Statul-Major al Brigăzilor a fost 
instalat la Albacete, iar în fruntea lor a fost numit un important lider al 
Partidului Comunist Francez și al Cominternului (André Marty). Pe fron- 
turile din Spania au luptat şase brigăzi internaționale: a 11-a, a 12-4 „Garibaldi”, 
a 13-a „Dombrowski”, a 14-a „La Marseillaise”, a 15-a „Abraham Lincoln” 
şi a 129-a. Voluntarii români au luptat în cadrul Regimentului de Artilerie 
Motorizată „Ana Pauker” și într-o serie de unități şi subunități militare 
de mai mici dimensiuni, precum: Batalioanele „Edgar Andre” şi „Comuna 
din Paris” (Briagada a 11-a), Bataliaonele „Dombrowski”, „Thălmann” și 
„Garibaldi” (Brigada a 12-a), Batalionul maghiar „Râkosi” (Brigada a 13-a), 
Batalionul „Vailant-Couturier” (Brigada a 14-a), Batalioanele „6 Februarie”, 
„Dimitrov”, „Lincoln” şi „Mackenzie-Papineau” (Brigada a 15-a), Compania 
de Mitraliere „Boris Ştefanov” şi Compania de Pușcași „Griviţa Roşie” din 
Batalionul „Djakovici” (Brigada a 129-a), Grupul de Artilerie „Gheorghe 
Gheorghiu-Dej” din Bateria „Kolarov” (Divizionul 1 de Artilerie Grea 
Slav) și Compania Românească de Infanterie din Batalionul Divizionar 
(Divizia 45). În octombrie 1938, guvernul republican condus de Juan Negrin 
a decis retragerea de pe front şi demobilizarea Brigăzilor Internaționale, 


390 Mihai Burcea 


În majoritatea lucrărilor şi articolelor pe această temă apărute îna- 
inte de 1990, numărul voluntarilor români din Spania este apreciat la 
circa 500. În ţara noastră, estimarea a început să fie vehiculată în primii 
ani ai „puterii populare, fiind avansată de unele dintre cele mai repre- 
zentative figuri ale Brigăzilor Internaționale (de exemplu, Constantin 
Doncea sau Valter Roman)’. 

Conform cercetărilor noastre desfăşurate în arhiva fostului CC al 
PCR (ANIC) şi în cea a fostului DSS (ACNSAS), apreciem că numărul 
total al voluntarilor români nu depășește 400. 

Aproximativ 100 de luptători dintre cei 400 s-au întors în țară după 
încheierea Războiului Civil din Spania (majoritatea s-au repatriat după 
23 august 1944). Restul de până la 400 au decedat pe fronturile din 
Spania şi din Rusia (în timpul celui de-al Doilea Război Mondial), au 
murit alături de partizanii din Mișcarea de Rezistență franceză în cursul 
luptelor cu ocupantul german sau și-au găsit sfârșitul în lagărele de 
concentrare germane, în vreme ce alții au ales să se stabilească în alte 
țări după încheierea marii conflagrații. 


Prezențe şi absenţe 


Dintre cei circa 100 de voluntari aflaţi în ţară în perioada efectuării 
„recensământului”, 52 au completat tipizatele Secţiei Organelor Conducă- 
toare de Partid, Sindicat și UTM a CC al PMR: Traian Antonescu, 


ca urmare a presiunilor exercitate de Comitetul de Neintervenţie, care 
funcţiona la Londra sub egida Ligii Naţiunilor. Marea masă a interbriga- 
diștilor a fost cantonată într-o serie de tabere din Catalonia. În ianuarie 1939, 
guvernul republican a făcut din nou apel la voluntarii internaționali pen- 
tru a relua lupta, după ce trupele lui Franco spărseseră frontul în Catalonia, 
îndreptându-se spre capitala provinciei. La două săptămâni de la căderea 
Barcelonei (26 ianuarie 1939), cele câteva mii de interbrigadişti care încă 
mai purtau lupte de ariergardă în sectoarele nordice ale frontului au trecut 
graniţa în Franţa, alături de alte câteva sute de mii de refugiaţi spanioli. 
Mihai Burcea, „Luptând pentru o iluzie. Voluntari români în Brigăzile 
Internaţionale din Spania” (lucrare de doctorat în curs de elaborare). 

1. Vezi Voluntarii libertăţii. Buletinul Asociaţiei Foștilor Voluntari Români din 
Armata Republicană Spaniolă, nr. 2-3, martie-aprilie 1946, pp. 21-23; Valter 
Roman, Sub cerul Spaniei. Cavalerii speranţei (amintiri), Editura Militară, 
București, 1972, p. 77. 

Mihail Boico, Sully Brill, Mihail Burcă, Constantin Câmpeanu, Gheorghe 
Chiorean, lacob Clejan-Bucur, Jean Coler, Constantin Constantinescu, 
ion Cornici, Grigore Cotovschi, Pavel Cristescu, Wilhelm Einhorn, 
Bela Ernster, Gheorghe Faur, Uger Finchelstein, Herbert Gabe, Aurel 
Groparu, David Iancu, loan Ionescu, Arnold Jakobovits, Vilhelm Julius, 
Emil Katz, Alexandru Laurenţiu, Vasile Lévai, Mihai Lungu, Dumitru 
Maxim, lacob Mehr, Ştefan Mera, Andrei Micu, Petre Mihăileanu, ionel 
Miletineanu, Stan Minea, Alexandru Minor, Daniel Minor, Nicolae 
Moraru, lon Mutulescu, Iosif Nedelcu, Carol Neuman, Alexandru 
Paraschiv, Mihai Patriciu, Andrei Roman, Iso Schapira, Iohan Schmidt, 
Aurel Stancu, Petre Suciu, Basil Şerban, Serghie Şevcenco, Hermina 
Tismăneanu, Leonte Tismăneanu, Gheza Vida și Solomon Weinberg. 
Deşi în perioada în care a avut loc acest proces de luare în evidență 
a ilegaliştilor (1951-1952) se aflau în ţară şi alți foşti luptători din 
Brigăzile Internaţionale, aceştia nu au fost solicitaţi să completeze for- 
mularele (aici îi avem în vedere pe Gheorghe Adorian, Emeric Biderman, 
Petre Borilă, Galia Burcă, Mihai Caras, Herman Cohn, Ambruș Coloman, 
Alexandru Constantinescu, Adalbert Dalnoki, Mihail David, Constantin 
Doncea, Mihail Faltin, Mihail Florescu, Achilina Ivanovici, loan Kerecheş, 
Elisabeta Luca, Nicolae Meheş, Pavel Mezei, Iosif Minor, Lazăr Miron, 
Horia Moldoveanu, lonel Munteanu, Grigore Naum, Valter Roman, 
Ion Sachelarie, Sanda Sauvard, Gheorghe Stoica, Mauriciu Spitz şi 
Gheorghe Teşileanu. Alţi foști voluntari români întorși în ţară în peri- 
oada 1945-1950 care nu au completat aceste fişe sunt: Vasile Călugăru 
şi Ladislau Schwimmer (decedați în 1949, respectiv 1951), Stelian 
Mircea (internat într-o unitate de muncă din raţiuni politice) ş.a. 
Deşi nu putem să precizăm cu certitudine motivele pentru care cei 
29 de voluntari nu au participat la „recensământ, ne încumetăm să 
avansăm două ipoteze. Prima ar fi că majoritatea acestora aveau pro- 
bleme de dosar, aflându-se în continuare în vizorul CCP, după înche- 
ierea procesului de verificare, din cauza trecutului politic neclarificat. 
A doua cauză ar fi poziţiile înalte ocupate la acea vreme de câţiva 
dintre foștii interbrigadiști (Petre Borilă - membru al CC al PMR şi 
al Biroului Organizatoric al CC al PMR, preşedinte al Comisiei Con- 
trolului de Stat și deputat în MAN; general-maior Constantin Doncea - 
comandant al Comandamentului Apărării Antiaeriene a Teritoriului, 
membru supleant al CC al PMR şi deputat în MAN; Mihail Florescu ~- 
ministru adjunct al Ministerului Industriei Metalurgice şi Industriei 
Chimice și deputat în MAN; Elisabeta Luca - vicepreşedinte al Comitetului 

Cinematografiei de pe lângă Consiliul de Miniştri; Valter Roman - 
ministru al Poştelor şi Telecomunicaţiilor; Gheorghe Stoica - deputat 
în MAN, prim-secretar al Comitetului Orășenesc de Partid București 
şi membru supleant al CC al PMR). 


Portret de grup cu interbrigadiști 


Pentru a realiza un portret de grup schematic, am ales să analizăm 
următoarele variabile prezente în aceste fişe: data şi locul naşterii, 
sexul, originea etnică, afilierea politică, interacțiunea cu organele repre- 
sive ale statului şi profesia. 

Din cele 52 de fişe de ilegalist analizate, a reieșit că grupul cel mai 
numeros de voluntari provenea din Transilvania, Partium, Maramureș, 
Bucovina, Banat (19), fiind urmat de cei născuţi în Moldova (18), 
Muntenia (8) şi Basarabia (7). 

În privinţa frecvenţei vârstelor, la data plecării în Peninsula Iberică 
avem următoarea situaţie: 9 (27 de ani), 6 (25 de ani), 5 (23 de ani), 
5 (22 de ani), 4 (26 de ani), 3 (31 de ani), 3 (29 de ani), 3 (28 de ani), 
3 (24 de ani), 2 (34 de ani), 2 (32 de ani), 1 (45 de ani), 1 (43 de ani), 
1 (40 de ani), 1 (38 de ani), 1 (36 de ani), 1 (30 de ani) şi 1 (21 de ani). 


= Frecvența vârstelor 
voluntarilor în Spania 


o = pu sua ax» vo 5 


21 22 23 24 25 26 27 28 29 30 31 32 34 36 38 40 43 45 


Momentul sosirii voluntarilor în Spania (1936-1938) l-am stabilit 
şi cu ajutorul dosarelor personale ale acestora existente în custodia 
ANIC. Astfel, cei mai mulţi au sosit în Spania în cursul anilor 1937 

(32) şi 1938 (12), în timp ce doar opt au ajuns în primele luni de la 
debutul conflagrației (august-decembrie 1936). 

Din punctul de vedere at etniei voluntarilor, situaţia se prezintă 
astfel: 23 de evrei, 20 de români, trei maghiari, un sârb, un german și 
patru voluntari care nu şi-au declarat originea etnică. În ceea ce priveşte 
afilierea politică, constatăm că marea majoritate provin din rândul 
membrilor PCdR (29 de voluntari)”. 

Numărul mare al membrilor PCdR se explică prin faptul că această 
formaţiune ilegală a organizat recrutarea şi transportul combatanţilor 
peste graniţe. Următorul grup de voluntari este cel al simpatizanţilor 
PCR care au devenit membri ai Partidului Comunist Spaniol pe fron- 
turile războiului civil (9), fiind urmat de cel al voluntarilor din 
emigrația politică franceză care s-au înscris în Partidul Comunist Francez 
înainte sau după izbucnirea războiului (4). Restul de 11 voluntari provin 


1. Voluntari sosiți în Spania în 1937: Traian Antonescu, Mihail Boico, Constantin 
Câmpeanu, Gheorghe Chiorean, Jean Coler, lon Cornici, Grigore Cotovschi, 
Wilhelm Einhorn, Bela Ernster, Gheorghe Faur, Ușer Finchelstein, David 
lancu, Vilhelm Julius, Alexandru Laurenţiu, Vasile Lévai, Dumitru Maxim, 
Iacob Mehr, Ştefan Mera, Andrei Micu, Petre Mihăileanu, Ionel Miletineanu, 
Stan Minea, Nicolae Moraru, Ion Mutulescu, Iso Schapira, Iohan Schmidt, 
Aurel Stancu, Petre Suciu, Basil Șerban, Serghie Şevcenco, Hermina Tismăneanu 
şi Solomon Weinberg. 

2. Voluntari sosiți în Spania în 1938: Iacob Clejan-Bucur, loan Ionescu, Emil 
Katz, Mihai Lungu, Alexandru Minor, Daniel Minor, Josif Nedelcu, Carol 
Neuman, Alexandru Paraschiv, Mihail Patriciu, Leonte Tismăneanu și 
Gheza Vida. 

3. Voluntari sosiți în Spania în perioada august-decembrie 1936: Sully Brill, 
Mihail Burcă, Constantin Constantinescu, Pavel Cristescu, Herbert Gabe, 
Aurel Groparu, Arnold Jakobovits și Andrei Roman. 

4. Cei 29 de membri ai PCdR sunt: Traian Antonescu, Mihail Boico, Mihail 
Burcă, Constantin Câmpeanu, Gheorghe Chiorean, Grigore Cotovschi, 
Pavel Cristescu, Wilhelm Einhorn, Gheorghe Faur, David Iancu, Arnold 
Jakobovits, Alexandru Laurenţiu, Mihai Lungu, Dumitru Maxim, Ştefan 
Mera, Ionel Miletineanu, Stan Minea, Nicolae Moraru, lon Mutulescu, 
Carol Neuman, Alexandru Paraschiv, Andrei Roman, Iohan Schmidt, Aurel 
Stancu, Petre Suciu, Basil Șerban, Serghie Şevcenco, Hermina Tismăneanu 
şi Leonte Tismăneanu. 

5. Cei nouă voluntari afiliaţi PCS sunt: Iacob Clejan-Bucur, Jean Coler, Ușer 
Finchelstein, Vilhelm Julius, Emil Katz, Andrei Micu, Petre Mihăileanu, 
Mihai! Patriciu şi Gheza Vida. 

6. Cei patru voluntari afiliati PCF sunt: Sully Brill, Aurel Groparu, Iacob 
Mehr şi Iso Schapira. 

din: organizaţii-satelit ale PCdR - Ajutorul Roşu (1) şi UTCdR (3) -, 
sindicate (1), organizaţii studenţeşti (1), Liga Internaţională Antifascistă 
din Franţa (1) sau sunt antifascişti neiînregimentaţi politic (3)!. 

Chestionarele completate de cei 52 de interbrigadiști conţin și întrebări 
referitoare la mijloacele de retorsiune folosite de autorități împotriva 
lor, din rațiuni politice: „Dacă a fost arestat, judecat și condamnat în 
ilegalitate pentru activitate revoluționară antifascistă, pentru ce fapte” 
sau „Dacă a fost internat în lagăr, unde, pentru ce fapte”, Astfel, din 
numărul total al voluntarilor supuși analizei noastre, a reieșit că 33 au 
suferit cel puţin o arestare, din care 20 au fost trimiși în judecată pentru 
diverse delicte şi infracţiuni politice prevăzute în măsurile excepționale 
şi legile speciale în vigoare la nivelul anilor 1920-1940, în România și 
Franţa. 

Dintre cei 20 de voluntari cărora li s-au intentat procese în perioada 
amintită, doar patru au fost achitaţi sau puși in libertate în cursul 
proceselor, restul de 16 primind sentințe cu pedepse privative de liber- 
tate (şapte dintre cei 16 au fost condamnaţi în contumacie: Mihail 
Burcă, Jean Coler, Grigore Cotoyschi, Gheorghe Faur, David Iancu, 
Aurel Stancu şi Petre Suciu). 

În ceea ce priveşte detenţia în lagăre, am identificat patru tipuri de 
locuri de deţinere prin care au trecut voluntarii. 

Cel mai des amintite sunt lagărele sau camp-urile înfiinţate în pripă 
de francezi, după refugierea a circa 500.000 de civili, militari republi- 
cani şi interbrigadişti din Spania în Franţa (februarie 1939). Cele mai 
frecvente nume de lagăre menționate sunt Argelès-sur-Mer, Saint-Cyprien, 
Gurs, Perpignan și Vernet (lagăr şi penitenciar de pedeapsă). 

Un alt tip de unitate de recluziune franceză prin care au trecut 
interbrigadiştii români a fost lagărul de la Djelfa, înființat de autorităţile 
de la Vichy după capitularea Franţei (în iunie 1940). 

O altă categorie de lagăre prezente în fişele completate de volunta- 
rii care au ispășit acest tip de pedeapsă administrativă sunt cele de 
concentrare/exterminare sau de prizonieri din Germania nazistă (de 
exemplu, Mauthausen, Dachau, Altengrabow). 


1. Cei 11 voluntari care provin din organizaţiile-satelit ale PCR sau sunt 
antifascişti neînregimentaţi politic, sindicalişti, membri ai organizaţiilor 
studenţeşti sau în Liga Internaţională Antifascistă din Franța sunt: Constantin 
Constantinescu, Ion Cornici, Bela Ernster, Herbert Gabe, Ioan Ionescu, 
Vasile Lévai, Alexandru Minor, Daniel Minor, Iosif Nedelcu şi Solomon 
Weinberg. 


YI 

Conform acestei clasificări, avem 47 de voluntari care au trecut prin 
lagărele franceze (dintre care opt au fost internați şi în lagărele ger- 
mane, iar alți șase au ajuns şi în lagărul de la Djelfa din Nordul Africii), 
un combatant care a fost internat doar într-un lagăr de prizonieri din 
Germania (Petre Suciu) şi trei interbrigadiști care nu au avut de-a face 
cu această măsură administrativă punitivă. 

Un caz aparte este cel al voluntarului Ştefan Mera, care în 1938 a 
fost luat prizonier de naționaliști, fiind internat într-un lagăr de pri- 
zonieri până în 1944, 

Din punctul de vedere al profesiilor declarate de foștii voluntari în 
fişele de evidenţă a ilegaliştilor, situaţia se prezintă astfel: 11 tâmplari, 
cinci ingineri, patru medici, patru lăcătuși, trei textiliști, doi ajustori 
mecanici, doi funcționari, doi zugravi, doi strungari, doi șoferi, doi 
ziarişti, un marinar, un miner, un zidar, un nituitor-cazangiu, un meca- 
nic auto, un chimist (laborant), un mecanic instalator, un matriţer, un 
regizor de teatru, un farmacist, un tipograf, un sculptor şi un student. 

Absența din chestionar a unei rubrici care să stabilească gradul de 
instrucție școlară a respondentului ne împiedică să identificăm cu 
exactitate nivelul studiilor fiecărui voluntar în parte. Totuşi, se poate 
observa că aceștia proveneau preponderent din mediile muncitorești, 
însă nu putem să trecem cu vederea numărul destul de ridicat al volun- 
tarilor cu studii superioare. 


După 23 august 1944... 


Chestionarele Secţiei Organelor Conducătoare de Partid, Sindicat și 

UTM al CC al PMR conţin şi întrebări referitoare la activităţile politice, 

obşteşti şi profesionale după actul de la 23 august 1944. Prin prisma 

funcţiilor deținute în cadrul unor instituții centrale şi locale de partid, 
obşteşti sau de stat (organele administraţiei de stat și ale puterii de 
stat), am creat două categorii de voluntari: 

i) cei care au deținut poziții importante în nomenclatura de partid şi 
de stat și s-au bucurat de o serie de privilegii. De pildă, apartamente 
şi vile amplasate în zonele exclusiviste ale capitalei (de exemplu, 
străzile situate în cartierele Aviatorilor, Primăverii şi Dorobanţi: 
Grădina Bordei, Aleea Alexandru, Herăstrău, Grigore Mora, Washington 

ii 


Sa” 


sau Tolstoi) atribuite prin intermediul Secției Gospodărie de Partid 
a CC al PMR sau al Consiliului de Miniştri, acces gratuit și prefe- 
renţial la rețeaua sanitară specială a CC al PMR şi a Ministerului 
Sănătăţii, precum şi la casele de odihnă aflate în administrarea par- 
tidului sau a sindicatelor, Este vorba de 36 de voluntari, din care 
trei erau generali-maiori în MAI (Mihail Burcă, Mihail Boico şi 
Pavel Cristescu), care au ocupat funcţii de locţiitori de miniștri, 
deputaţi în MAN și sfaturile populare, şefi şi locţiitori de șefi de 
direcții generale și regionale, şefi de secții sau servicii ministeriale, 
directori de fabrici și uzine sau instituţii centrale și locale de stat, 
inspectori generali guvernamentali, comandanţi de unități militare 
MFA sau MAI, directori şi directori adjuncţi de edituri sau condu- 
cători ai unor instituţii de invăţământ; 

cei care au lucrat pe poziții nesemnificative în instituţiile amintite, 
ca instructori centrali sau regionali în cadrul unor organizații de 
partid sau obștești, șefi de servicii sau secţii în organele administraţiei 
locale de stat sau în cadrul unor unităţi economice de importanță 
națională sau locală, jurnalişti, ofițeri MFA şi MAI aflați în funcţii 
de mică importanţă din organigrama celor două ministere (14 volun- 
tari). Deşi cea mai mare parte a voluntarilor care au semnat fişele 
de evidenţă au fost integrați în structuri, participând astfel la con- 
solidarea regimului de democraţie populară, au existat şi doi volun- 
tari - lon Cornici şi Alexandru Minor - care la data completării 
formularului nu se aflau în câmpul muncii. Primul se retrăsese în 
comuna natală, unde lucra ca agricultor, iar al doilea se pensionase 
pe caz de boală din cauza rănilor grave suferite în Spania (a rămas 
invalid de o mână). 


Ion Cornici - scurt studiu de caz 


Mai jos prezentăm biografia succintă a lui Ion Cornici, întrucât acesta 
a fost printre puținii voluntari care nu s-au acomodat cu noul regim 
de democrație populară, izolându-se de vechii camarazi şi de tumultul 
marilor orașe. Parcursul său biografic face notă discordantă faţă de cel 
al majorităţii interbrigadiștilor reveniţi în ţară, care au fost integrați 
în aparatul de partid sau de stat în diverse funcţii (importante sau 

nesemnificative). Ion Cornici s-a născut pe 25 februarie 1899, 
în comuna Potoc, judeţul Caraş-Severin, fiind absolvent a două clase 
primare, de profesie miner, cu serviciul militar satisfăcut la Regimentul 4 
Grăniceri din Deva. În perioada 1915-1925, Cornici a lucrat ca miner 
la mina de cărbuni Anina din oraşul omonim, iar între 1924-1929, la 
construcţia celui mai lung tunel din țara noastră (4.369 de metri), care 
adăpostea linia de cale ferată ce făcea legătura între comuna Teliu şi 
localitatea Întorsura Buzăului (Tunelul Teliu). Importantul obiectiv, la 
care au lucrat peste 10.000 de oameni, a fost construit de firma germană 
Julius Berger. Nu deținem prea multe informaţii despre Cornici din 
perioada în care s-a aflat aici, însă știm că în 1928 a participat la o 
grevă a muncitorilor de pe acest şantier?. După inaugurarea tunelului, 
care a avut loc la începutul crizei economice mondiale (1929), Cornici 
a plecat să lucreze ca miner în Franța, în baza unui acord perfectat 
între statul român și cel francez. Pe 12 noiembrie 1930, a semnat con- 
tractul la Prefectura Judeţului Caraş, iar la sfârşitul aceleiași luni a 
plecat în Hexagon, împreună cu alţi 26 de muncitori. Aici a fost anga- 
jat ca miner la o mină de cărbuni din apropierea orașului Lens (din 
nordul Franţei), unde a lucrat timp de trei ani. Din cauza contractării 
unei boli, a fost nevoit să-şi părăsească serviciul, angajându-se ulterior 
la o fabrică de gheaţă din capitala Franţei. După doi ani a fost conce- 
diat, fiind nevoit să se angajeze ca zilier în agricultură la diferiți pro- 
prietari de pământ francezi. În această perioadă, Cornici a aflat de 
existența Comitetului de Ajutorare a Spaniei din Paris, care se ocupa 
şi de recrutarea tinerilor pentru front. În 1937, Cornici a plecat la Paris 
pentru a lua legătura cu acest comitet. După efectuarea vizitei medicale, 
Cornici a fost inclus într-un lot de 80 de voluntari, în care se mai aflau 
încă trei români, ajungând în Spania pe 20 decembrie 1937. Știm că 
în Brigăzile Internaţionale a luptat cu gradul de soldat, însă nu deținem 
numele unităţii. Este posibil ca aceasta să fi fost Divizionul 1 de Artilerie 
Slav sau Batalionul Divizionar, întrucât în fișa citată, completată în 
1951, Cornici afirma că în Spania a avut „legătură” cu Mihail Florescu, 
Constantin Doncea şi Ion Mutulescu. Or, aceștia au luptat numai în 


1. Mihai Burcea, „Luptând pentru o iluzie. Voluntari români în Brigăzile 
Internaţionale din Spania” (lucrare de doctorat în curs de elaborare). 

2. Fişa de evidenţă a ilegaliştilor nr. 4.111, completată de Ion Cornici în 
12 noiembrie 1951. ANIC, fond 95, dosar 122287, f. 48. 

unitățile amintite, iar după retragerea în Franţa au fost internaţi în 
același lagăr cu Ion Cornici, la Saint-Cyprien. 

Pe frontul din Aragon a fost rănit la braţul stâng (pe 14 iulie 1938), 
rămânând în convalescenţă timp de câteva săptămâni. După retrage- 
rea Brigăzilor Internaţionale de pe front, în octombrie 1938, unitatea 
sa a fost retrasă în spatele liniilor, în Catalonia. De aici va trece gra- 
nița odată cu refugierea tuturor voluntarilor în zona de sud a Franţei 
(în februarie 1939). Timp de şase săptămâni a fost internat în lagărul 
de la Saint-Cyprien, iar de aici a fost transferat în lagărul de la Gurs, 
unde a rămas până pe 19 decembrie 1939. Pentru a scăpa de viaţa 
chinuită din lagăr, Cornici s-a înrolat ca voluntar în armata franceză, 
rămânând mobilizat până la semnarea armistiţiului cu Germania nazistă 
(a luptat pe frontul din nordul Franţei în cadrul Regimentului 22 Voluntari 
Străini). După depunerea armelor, a fost internat într-un lagăr destinat 
muncitorilor străini din Franţa, fiind folosit la diverse munci grele. 
Intuind că va fi transferat într-un lagăr din Germania din cauza apar- 
tenenţei sale la Brigăzile Internaţionale, Cornici a evadat, refugiindu-se 
la o fermă montană. Aici a rămas ascuns până la debarcarea Aliaților 
din Normandia (pe 6 iunie 1944), când s-a hotărât să intre în mișcarea 
de Rezistență franceză. Nu cunoaştem ce activităţi a desfăşurat în cadrul 
mișcării de partizani. După încheierea războiului, a lucrat ca agricul- 
tor la diferiți fermieri francezi. Din cauza salariilor mici, a inflației 
galopante şi a dorului de casă, Cornici a decis să se repatrieze, depu- 
nându-și. actele la sediul Legaţiei române din Paris. În acest demers a 
fost ajutat de Petre Suciu, care în 1946 deținea funcția de preşedinte 
al Frontului Naţional Român din Paris. A revenit în ţară la bordul 
motonavei Transilvania (pe 15 decembrie 1947), pe care se îmbarcase 
în portul Marsilia’. Sosit în ţară, Cornici se va stabili în comuna natală, 
unde se va ocupa cu agricultura și își va transforma locuinţa într-o 
frizerie sătească. 

Paradoxal este că, chiar de la momentul revenirii sale în țară, Cornici 
va intra în vizorul organelor de Siguranţă. Pe 29 decembrie 1947, Inspec- 
toratul Regional de Siguranţă Timișoara, condus chiar de un fost inter- 
brigadist, inspectorul regional de Siguranţă Coloman Ambruș, ordona 
conducerii Serviciului Judeţean de Siguranță Caraş să dispună cercetarea 


1. Declaraţie dată de Ion Cornici în ziua de 26 ianuarie 1948, la Biroul 2 din 
Serviciul Judeţean de Siguranță Caraș, cu reşedinţa la Oraviţa. ACNSAS, 
fond Informativ, dosar 264021, ff. 9-11. 

acestuia în conformitate cu normele interne ale Siguranţei centrale, 
care prevedeau verificarea tuturor repatriaților sosiți din Occident (cei 
din Siguranţa timişoreană fuseseră sesizați de omologii lor din Constanţa, 
după debarcarea lui Cornici de pe motonava Transilvania). 

Pe 26 ianuarie 1948, Cornici a fost adus de jandarmi la Oraviţa, 
reşedinţa Serviciului Judeţean de Siguranță Caraș, unde a fost nevoit 
să dea o declarație autobiografică. Declaraţia lui Cornici nu a avut 
nicio repercuşiune, fiind clasată într-un dosar aflat în arhiva operativă 
a Siguranţei din Oraviţa. 

După consumarea acestui episod, Cornici nu va mai fi deranjat de 
organele represive ale MAI timp de câţiva ani, ducând în continuare 
o viaţă retrasă. În această perioadă se va înscrie în organizaţia comu- 
nală a Frontului Plugarilor (1948-1951), însă fără a ieşi cu ceva în 
evidență (Cornici nu a fost membru PMR). 

În perioada februarie-martie 1955, conducerea Direcţiei Regionale 
MAI Timișoara ordonă Serviciului Raional MAI Oraviţa demararea 
unor noi investigaţii pe numele lui Cornici, cunoscut în comuna natală 
sub porecla „Roșu” (este posibil ca localnicii din Potoc să-i fi atribuit acest 
pseudonim în urma ideilor sale antifasciste şi de susținere a mișcării 
muncitorești). Motivele pentru care conducerea structurii locale a MAI 
din Timişoara solicita culegerea de informații referitoare la Cornici 
rezidă într-o adresă trimisă ofițerilor MAI din Oraviţa (28 martie 1955): 


Susnumitul [lon Cornici - n.m., M.B.| a fost în Franţa, şi a locuit mai 
mult timp, iar în anul 1947 s-a reîntors din nou în ţară, și nu a fost 
anchetat asupra activităţii sale, precum şi asupra scopului cu care acesta 
a venit în țară, deoarece a spus organelor de Siguranţă, că el nu este 
împotriva regimului Democrat din România. Este tot posibilul ca în 
prezent să lucreze informative, pentru vre-un serviciu de spionaj străin, 
de la care a primit şi aceste instrucțiuni de-a motiva venirea sa din nou 
în România. Faţă de cele arătate mai sus, veţi lua măsuri de încadrarea 
celui în cauză cu inf. calificaţi și de încredere, spre a stabili şi verifica 
întreaga activitate a acestuia din trecut şi prezent". 


l. Adresă nr, 212/4.408 din 28 martie 1955, emisă de Direcţia Regională MAI 
Timişoara. Documentul poartă menţiunea „strict secret” şi este semnat 
indescifrabil, pentru conformitate, de un ofiţer dir subordinea șefului 
direcţiei (locotenent-colonelul Vasile Negrea) și de locotenentul-major 
Ştefan Kecskemeti, şef de serviciu în aceeaşi direcție. ACNSAS, fond 
Informativ, dosar 264021, f. 23, 

Nu ştim ce i-a determinat pe ofiţerii de Securitate timişoreni să 
declanșeze noi investigaţii în acest caz. După şapte ani de la repatriere, 
Securitatea timişoreană devine suspicioasă în privința lui Cornici, con- 
siderând că acesta nu a fost sincer în declarația dată la momentul 
sosirii în ţară. Organele MAI îl suspectau de apartenenţă la serviciile 
de spionaj franceze, care l-ar fi trimis în țara noastră cu sarcini operative. 

Chiar dacă avea doar două clase primare absolvite, Cornici vorbea 
fluent franceza și spaniola, pe care le învățase în timpul şederii sale în 
Occident. Acesta este unul dintre motivele pentru care ofițerii români 
de contraspionaj au presupus că fostul voluntar fusese trimis de fran- 
cezi în România „sub legendă, cu scopul de a culege informaţii, 

Într-adevăr, Cornici era un interbrigadist atipic. Nefiind membru 
de partid, nu s-a întors în ţară pe filierele PCR/PMR, neavând nici prieteni 
politici care să îi garanteze spusele prin declaraţii și referinţe. El scăpase 
vigilenţei Securităţii datorită localităţii în care și-a stabilit domiciliul 
şi a absenței oricărui fel de legături cu foştii voluntari din Spania. 

În primăvara anului 1955, Serviciul Raional MAI Oraviţa a trecut 
la îndeplinirea ordinului transmis de eșalonul superior din Timișoara. 

Pentru a-i putea stabili „activităţile curente”, Serviciului Raional 
MAIL Oraviţa, condus de locotenentul de Securitate Ştefan David (vii- 
tor senator PRM în perioada 1992-1996), i se ordonă punerea „obiec- 
tivului Cornici” sub supraveghere informativă şi încadrarea acestuia 
cu unul sau mai mulți informatori. Căutările febrile ale ofiţerilor în 
vederea descoperirii unor elemente care să ateste legăturile lui Cornici 
cu spionajul francez nu au dat niciun rezultat. Notele informative fur- 
nizate între 1955 şi 1958 de sursele „Pavel Ciosay” şi „Aurel Vlaicu” 
conţin numai banalităţi referitoare la biografia lui Cornici şi la înde- 
letnicirile sale zilnice și date despre familia acestuia. 

Totuși, câteva informaţii prezente în notele amintite ne-au reținut 
atenția, deoarece ne ajută să întregim portretul fostului luptător anti- 
fascist. Informatorii aflaţi în cercul de prieteni ai lui Cornici, precum 
şi anumiţi locuitori ai comunei cărora ofițerii de Securitate le-au soli- 
citat declaraţii asupra „obiectivului” afirmau că acesta era un om cin- 
stit, gospodar, iubit de conlocuitori, pasionat de pescuit şi vânătoare. 

Unele informaţii, culese de la sătenii din Potoc (județul Caraș-Severin), 
au fost sintetizate într-un raport de investigaţii de locotenentul de 
Securitate loan Poenaru (24 decembrie 1955). Din document aflăm 
că, după întoarcerea în ţară, Cornici s-a căsătorit cu o localnică (Elena 
Cornici), cu care trăise în uniune consensuală până la plecarea în Franţa. 

Familia nu dispunea de niciun fel de avere şi nu avea copii. În 1952, 
Ton Cornici a revenit la vechiul său loc de muncă din perioada inter- 
belică, angajându-se ca miner la mina Anina. După doi ani, a fost 
pensionat cu o pensie lunară de 450 de lei, de care se arăta extrem de 
mulțumit: 


De la data de când a fost pensionat şi până în prezent se ocupă cu fri- 
zeria în satul Potoc, fără însă a dispune de atelier frizerie, cu care ocazie 
este veşnic vizitat la domiciliul său de cetăţenii din sat [...]. Se mentio- 
nează în mod deosebit că deşi susnumitul are numai 2 sau 3 cl. primare, 
este un element cult, cunoaște la perfectie scris și citit limbile Franceză 
şi Spaniolă, este o fire bolnăvicioasă, sociabil și prietenos, fiind simpa- 
tizat de toţi cetățenii din sat. Din investigaţii mai rezultă că nu este 
membru PMR şi nici nu a fost, de la venirea sa în ţară şi până în prezent. 
Depiasări în alte localităţi nu face în afară de faptul că rareori respectiv 
atunci când este târg sau piață mare la Oraviţa vine şi susnumitul pentru 
efectuarea de cumpărături şi nici nu este vizitat la domiciliul său de 
elemente din alte localităţi. Până în prezent din partea susnumitului nu 
s-au înregistrat manifestări ostile la adresa regimului nostru democrat, 
În afară de soție susnumitul mai are un frate cu numele de Cornici Pavel 
în vârstă de cca. 44-45 ani, fost pădurar, în prezent găsindu-se la Anina 
cu familia sa [...]. investigaţiile au mai stabilit că susnumitul nu întreține 
corespondenţă cu străinătatea şi nici cu alte elemente din alte localităţi 
din ţară. 


Chiar dacă investigațiile nu au dat rezultatele scontate de Securitate, 
Cornici a rămas în atenţia poliţiei politice comuniste până în prima 
jumătate a anilor 1960 (!), când dosarul său de urmărire a fost clasat 
la Serviciul „C” din MAI (arhiva Securităţii). 

În dosarele profesionale sau de partid ale voluntarilor care au fost 
membri de partid sau care au lucrat în administraţia comunistă nu se 
găsesc documente semnate de Cornici (referințe, note, declaraţii). Numele 
său nu se regăseşte nici în Decretul nr. 579/1956, prin care 73 dintre 
foştii săi colegi din Brigăzile Internaţionale au fost decoraţi cu diferite 
ordine şi medalii?. 


1. Raport de investigaţii din 24 decembrie 1955, semnat de locotenentul Ioan 
Poenaru din Serviciul Raional de Securitate Oraviţa, ibidem, ff. 5-6. 

2. Decretul nr. 579/6 noiembrie 1956 privind conferirea Ordinului „Apărarea 
Patriei” clasa a III-a, a Medaliei „Eliberarea de sub jugul fascist”, a Medaliei 
»10 ani de la înființarea primelor unităţi ale Armatei Populare Române” 

Aşadar, este intru totul posibil ca Ion Cornici să fi fost încă unul 
dintre acei oameni onești care, la un moment dat, se pun în slujba 
unui ideal (pe care îl înţeleg în felul lor) şi pe care ulterior Istoria 
învingătorilor îi uită. 


Bilanţ, dar cu verificări! 


În ceea ce priveşte adeziunea la PMR la data efectuării „recensămân- 
tului”, 23 dintre voluntari deţineau carnete de membri ai PMR, 19 se 
aflau în posesia unor carnete provizorii, iar zece nu aveau calitatea de 
membri de partid. Este interesant să aflăm și numărul carnetelor de 
partid, pentru că acest detaliu era prin el însuşi un indiciu privind 
importanţa persoanei sau vechimea recunoscută în partid: cel mai mic 
număr de carnet de partid era cel al colonelului Andrei Roman (101), 
urmat de generalul-maior Mihail Burcă (160), generalul-maior Pavel 
Cristescu (189), Leonte Tismăneanu (207), colonelul Aurel Stancu (213), 
Grigore Cotovschi - prorectorul Şcolii Superioare de Ştiinţe Sociale 
„A.A. Jdanov” (215), colonelul Serghie Şevcenco (217), Hermina 
Tismăneanu (256), locotenent-colonelul Wilhelm Einhorn (284) şi 
generalul-maior Mihail Boico (665). Cu cât numărul carnetului de 
partid era mai mic, cu atât vechimea respectivului în mişcare era mai 
mare. De asemenea, numărul carnetului se stabilea şi în funcție de 
poziţia ocupată de titular în aparatul de partid sau de stat. De pildă, 
colonelul de grăniceri Andrei Roman deţinea, la data completării fişei 
(12 ianuarie 1952), funcția de locţiitor pentru informaţii al şefului 
Comandamentului Trupelor de Grăniceri şi al Serviciului Informaţii 
Frontieră din CTG (al cărui șef era fostul său camarad din Brigăzile 
Internaţionale, generalul-maior de grăniceri Mihail Boico), având sta- 
giul de partid fixat la nivelul anului 19241. 

Cei care nu intraseră în posesia carnetelor de partid se aflau în 
continuare în ancheta CCP a CC al PMRZ, întrucât Comisia Centrală 


şi a Medaliei „A cincea aniversare a Republicii Populare Romine” unor 
tovarăși care au luptat ca voluntari în Spania Republicană, ANIC, fond 
Consiliul de Stat - Decrete, dosar 15/1956, vol. 1, ff. 28-34. 

1. Vezi „Fişa de evidenţă a ilegaliştilor nr. 14.718, semnată de Andrei Roman 
pe 12 ianuarie 1952, ANIC, fond 95, dosar 122352, f. 55. 

2. Potrivit art. 37 din Statutul PMR votat la primul Congres al PMR (februa- 
rie 1948), Comisia de Control a Partidului avea următoarele atribuţii: 

de Verificare a CC al PMR, care a funcționat în perioada procesului 
de verificare a membrilor de partid (1948-1950), şi Comisia cu Sarcini 
Speciale a CC al PMR nu reușiseră să lămurească o serie de aspecte 
biografice neclare prezente în dosarele lor de cadre (situaţia de partid 
nelămurită/nedefinitivată). 

Comisia cu Sarcini Speciale a CC al PMR a funcţionat în perioada 
octombrie 1949 - ianuarie 1950, fiind înființată ca urmare a procesu- 
lui Rajk din Ungaria (octombrie 1949). În cadrul acestui proces au fost 
implicaţi mai mulţi comuniști unguri care luptaseră în Spania sau în 
Rezistenţa franceză, fiind acuzaţi că au colaborat cu spionajul anglo- 
american şi au fost trimiși cu misiuni speciale în Ungaria, după înche- 
ierea războiului. După finalizarea procesului, încheiat cu executarea 
lui Rajk şi pedepsirea cu ani grei de închisoare a altor coinculpaţi, în 
lagărul socialist a început o adevărată „vânătoare de vrăjitoare” a foştilor 
interbrigadiști şi maquisarzi care erau bănuiți a fi spioni aflați în slujba 
occidentalilor şi a „marionetei” lor din Balcani, Tito. La presiunile 
exercitate de Stalin, în toate regimurile de democraţie populară au fost 
demarate ample investigaţii şi procese pentru a-i identifica pe spionii 
recrutaţi de „imperialiști” din rândul celor care luptaseră în Spania şi 
Franţa. Prin faţa Comisiei cu Sarcini Speciale a CC al PMR au trecut 
şi majoritatea foștilor voluntari români din Spania, însă membrii comisiei 
nu au reuşit să găsească dovezi de colaborare cu inamicul în nici unul 
dintre cele câteva zeci de cazuri anchetate. Cu toate acestea, dosarele 
de cercetare ale foştilor interbrigadiști au rămas deschise, fiind vărsate 
la CCP în vederea aprofundării investigațiilor. Astfel, mulţi dintre volun- 
tarii care nu reușiseră să își clarifice trecutul se aflau în posesia unor 
carnete provizorii, nefiindu-le confirmate sau recunoscute nici stagiile 
în partid sau, mai grav, nu aveau deloc calitatea de membru de partid 
(dosarele tuturor acestora se găseau în custodia CCP). 

Ulterior, după decesul lui Stalin, mulți dintre voluntarii cărora nu 
li se recunoscuseră calitatea de membru de partid sau stagiul de partid 


a) Controlează modul în care se execută hotărârile Comitetului Central 
de către organizațiile și organele de Partid. b) Verifică activitatea organi- 
zaţiilor de Partid. c) Cheamă la răspundere pe cei care s-au făcut vinovaţi 
de călcarea programului, statutului sau a disciplinei de Partid. d) judecă 
apelurile făcute de membrii de Partid. Statutul Partidului Muncitoresc 
Român, Atelierele Grafice, Bucureşti, 1948, pp. 47-48. 

l. Vezi documentele elaborate de această comisie în ANIC, fond CC al PCR - 
CCP ~ Documente Interne, dosar 3/1949, vol. 1-13. 

din perioada ilegalităţi vor fi reabilitaţi/reintegraţi în partid şi li se va 
facilita accesul la toate privilegiile rezultate de pe urma statutului de 
ilegalist ał PMR, acordându-li-se totodată toate drepturile prevăzute 
în actele normative și administrative prin se care li se creau o serie de 
avantaje (pensii, bunuri, rețea sanitară și comercială specială etc.). 

Aşadar, în felul său, după verificări şi suspiciuni, partidul a încercat 
să-şi recompenseze „tovarăşii din Spania”. 


Capitolul 9 


„Bonjour, Paris!” Comunişti români în Franţa, 
1927-1945. Cazul „Afișul roşu” şi implicarea unor 
ilegalişti din România 


Corina Doboş 


În perioada interbelică şi în timpul celui de-al Doilea Război Mondial, 
Franța a reprezentat un puternic pol de atracţie pentru militanţii comu- 
nişti din toată lumea. Guvernarea Frontului Popular (1936-1938) - o 
guvernare a formațiunilor politice cu orientare de stânga, în care a 
intrat şi Partidul Comunist Francez (PCF) şi care, printre altele, a 
relaxat parţial legislaţia franceză restrictivă asupra imigrației — a trans- 
format Franţa într-o adevărată placă turnantă pentru emigrația comu- 
nistă din toată lumea. O bună parte dintre militanţii comunişti proveneau 
din Europa Centrală şi de Est, fapt explicabil prin condiţiile dificile în 
care activau partidele comuniste din regiune. Faptul că PCR, spre deo- 
sebire de partidele comuniste din toate ţările din Europa Centrală şi 
de Est (cu excepţia Cehoslovaciei), continua să activeze într-un cadru 
legal şi democratic a reprezentat o motivaţie importantă pentru militanții 
comunişti din această parte a Europei. Totodată, datorită proximităţii 
geografice, Franţa constituia principala rută de acces a voluntarilor din 
Brigăzile Internaţionale către Spania, pe care aceştia o foloseau pentru 
a lua parte la Războiul Civil Spaniol. După 7 februarie 1939, o mare 
parte dintre voluntarii din Spania s-au refugiat în Franţa şi mulți din- 
tre aceștia au petrecut anii celui de-al Doilea Război Mondial aici, 
luând parte la acțiunile de rezistență antinazistă organizate și contro- 
late de PCF. 

Studiul de faţă propune o explorare atât cantitativă, cât și calitativă 
a situaţiei militanților comuniști proveniţi din România, activi în Franţa 
în perioada interbelică şi în timpul celui de-al Doilea Război Mondial. 
Cercetarea oferă, în primul rând, o privire sintetică şi cantitativă asupra 

informaţiilor referitoare la activitatea în Franța a membrilor şi simpa- 
tizanţilor comunişti din România, cuprinse în instrumentul digital de 
lucru ANDCO (www.andco.ro/aplicatie). Pe fondul acestei sinteze, 
studiul continuă cu prezentarea unui episod important al Rezistenței 
franceze (afacerea „Afişul roşu”), în care au fost implicaţi trei militanți 
comunişti din România (Boris Holban, Cristina Luca-Boico şi Mihail 
Patriciu), ale căror fişe de ilegalişti se regăsesc și în instrumentul digi- 
tal de lucru ANDCO. Am preferat să ne limităm la prezentarea unor 
aspecte inedite legate de episodul „Afişul roșu”, pentru că implicarea 
militanţilor din România în aceste evenimente este foarte importantă, 
iar sursele arhivistice în limba română referitoare la respectivul subiect 
sunt practic neexplorate!. 


Clarificări conceptuale şi terminologice. Partidul 
Comunist Francez (PCE) şi Rezistenţa franceză 


PCF a avut la inceputul celui de-al Doilea Război Mondial o atitudine 
ambiguă, fiind tributar atât ordinelor de la Moscova, cât şi retoricii 
sale antifasciste din anii Frontului Popular şi ai Războiului Civil din 
Spania. Pe de o parte, PCF a aprobat pactul de neagresiune germano- 
sovietic (august 1939); pe de altă parte, în septembrie 1939, a aprobat 
în parlamentul francez creditele de război necesare pentru intrarea 
Franţei în conflict împotriva Germaniei naziste. Pe 26 septembrie 1939, 
PCF şi organizaţiile sale afiliate au fost scoase în afara legii. În octom- 
brie 1939, guvernul francez a dizolvat numeroase consilii municipale 
dominate de comunişti, arestările continuând până în 1940. PCE se 
afla într-o stare de profundă dezorganizare la începutul lui 1940 (lide- 
rul său, Maurice Thorez, părăsise Franţa pentru Moscova la începutul 
lui octombrie 1939, la ordinele lui Stalin) şi, urmând linia indicată de 
Stalin, a calificat războiul drept „imperialist, preferând să nu se implice 
şi denunţând interesele burgheziei exprimate de acest conflict. 
Începând cu noiembrie 1940, ziarul L'Humanité, organul central de 
presă al PCE, care la acea dată apărea ilegai, a pornit o campanie des- 
chisă împotriva regimului de la Vichy, dar şi împotriva Germaniei și 


1. Îi mulțumesc colegului Mihai Burcea pentru ajutorul acordat la documen- 
tarea acestui studiu. 

„a imperialismului britanic. În mai 1941, PCF i-a îndemnat pe munci- 
tori să profite de criza creată de război pentru a declanşa revoluţia 
internațională. 

Odată cu atacul Germaniei fasciste asupra URSS din iunie 1941, 
PCF s-a angajat în mod deschis în lupta de eliberare antifascistă şi a 
devenit treptat cea mai importantă forță politică a Rezistenței franceze 
interioare, având sub control mai multe grupuri implicate în lupta de 
sabotaj. 

În martie 1943, PCF s-a alăturat facțiunii gaulliste în Consiliul Naţional 
al Rezistenței. Datorită sprijinului sovietic acordat noului Comitet Francez 
de Eliberare Naţională condus de de Gaulle în Alger, PCF a reușit să 
îşi întărească poziţia pe plan naţional. În acelaşi timp, PCF a reușit să 
se impună în noua structură creată la începutul lui 1944, Forces Françaises 
de Pinterieur (FFI), menţinând autonomă principala sa organizație de 
rezistență, Francs-Tireurs et Partisans Francais (FIPE). După eliberare, 
de Gaulle a reușit să demanteleze formațiunile şi puterea militară a 
PCE. FFI a fost integrată în armata franceză. Thorez s-a întors în Franța 
în 1944 şi, urmând instrucțiunile sovietice, a decis să lupte pentru 
câștigarea puterii politice în mod paşnic şi democratic, iar PCF a câştigat 
alegerile din 1945!. O sumară prezentare a celor mai importante struc- 
turi de rezistență direct implicate în acțiuni militare sau de sabotaj 
dominate de PCF se găseşte în anexa acestui studiu. 

Rezistența franceză rămâne un fenomen istoric ambiguu, a cărui 
istorie reuneşte diferite narațiuni, de multe ori divergente. De aceea, 
istoricul Peter Davies spunea că nu se poate vorbi de o singură Rezistență 
franceză, ci de mai multe mișcări de rezistenţă, și că unitatea mișcării 
de rezistență din Franţa constituie un mit, perpetuat de istoriografie 
mai ales prin identificarea Rezistenței franceze cu gruparea creată în 
jurul generalului de Gaulle, la câteva zile după capitularea Parisului în 
fața trupelor germane (iunie 1941). În afară de mişcările de rezistenţă 
formate în exteriorul şi în interiorul teritoriului francez, Davies iden- 
tifică mai multe forme de rezistență, forţe şi grupări ce se opuneau 
ocupanților germani şi regimului de la Vichy, având orientări ideologice 
şi opţiuni politice diferite, de multe ori ireconciliabile. 


1. Bertram M. Gordon (ed.), Historical Dictionary of World War H France: 
The Occupation, Vichy, and the Resistance, 1938-1946, Greenwood Press, 
Westport, Connecticut, 1998, p. 81. 

2. Peter Davies, France and the Second World War: Occupation, Collaboration 
and Resistance, Routledge, Londra, 2005, pp. 37-38. 

În capitolul de față, atât în studiul cantitativ, cât şi în cel calitativ, 
conceptul „Rezistenţa franceză” se referă la organizaţiile şi grupurile 
de pe teritoriul Franţei aflate, din punct de vedere politic și militar, 
sub influenţa și controlul PCE, care se opuneau regimului de la Vichy 
și ocupantului german: atât structuri direct implicate în acţiuni militare 
şi de sabotaj, precum Organisation Spéciale (OS), Main-d'CEuvre 
Immigree (MOI), organizația Francs-Tireurs et Partisans Français 
(FTPE) şi FIP-MOI, cât şi organizaţii politice şi de masă ale PCF: 
Frontul Naţional (EN) şi diferitele structuri implicate în acţiuni cul- 
turale, politice și educative (munci cu emigrația, Ajutorul Roșu din 
Franța - MOPR sau diverse ligi culturale). 


Preambul: emigrația comunistă din România 


După 1935, s-au înfiinţat tot mai multe structuri ale simpatizanţilor și 
membrilor comuniști din România prezenți pe teritoriul francez. Prin- 
cipalele informaţii despre acestea sunt furnizate fie de diferite rapoarte 
din epocă ale Siguranţei, fie de memoriile unor foşti membri ai emigrației 
române comuniste din Franţa. 

Astfel, în februarie 1935, se înființase pe lângă CC al PCF un grup 
al comuniștilor români, cu scopul de a aduna toţi cetățenii români aflați 
pe teritoriul francez care activau în legătură cu PCdR. Acest grup edita 
revista lunară Mișcarea Muncitorească, organ de propagandă şi educaţie 
politică!.. În timpul guvernării Frontului Popular (1936-1938), foarte 
activă a fost şi asociaţia muncitorească cu simpatii comuniste Înfrăţirea?. 
După scoaterea în afara legii a PCF, numeroși militanţi comunişti 
(printre care și cetăţeni români) au fost internaţi în diferite lagăre, iar 


grupul comuniștilor români din Franţa, în rândurile cărora se aflau şi 
refugiații politici români urmăriţi sau condamnaţi pentru activitate comu- 
nistă, a continuat să militeze în cadrul PCF și după dizolvarea acestuia’. 


1. „Înființarea unui grup al comuniștilor români pe lâng CC al PCF’, ANIC, 
colecţia 50 —- Documente elaborate de organele represive despre activitatea 
Partidului Comunist Român şi a organizaţiilor de masă revoluţionare, 
1917-1948 (în continuare, colecţia 50), dosar 453, f. 107. 

2. Victor Ionescu, „Frontul Naţional Român din Franţa”, în Români în 
Rezistenţa Franceză, Editura Politică, Bucureşti, 1969, p. 34. 

3. „Activitatea comuniștilor români aflați în Franţa”, informare din 16 ianu- 
arie 1940, ANIC, colecția 50, dosar 453, f. 159. 

În 1943 a fost fondat Frontul Naţional Român, organizaţie de masă 
care grupa „compatrioţii antifasciști” aflaţi pe teritoriul francez, după 
cum s-a exprimat preşedintele său, Traian Vuia (da, este vorba despre 
celebrul pionier al aviaţiei român, n. 1872 - d.-1950, care a trăit o bună 
parte a vieții sale în Franța). La eliberarea Franței (în august 1944), 
această organizație număra aproximativ 1.400 de membri și publica 
ziarul La Roumanie libre, care apărea din 1943 la Paris ca publicaţie a 
Rezistenței române din Franța. De asemenea, aşa cum studiul de caz 
va arăta în detaliu, militanții comunişti din România au jucat un rol 
activ în grupele străine din detașamentele de partizani organizate sau 
controlate de PCF în cadrul Rezistenței franceze. 


Membri şi simpatizanți comunişti români în Franţa: 
o privire sintetică 


După indexarea tuturor fişelor de ilegalist (din instrumentul digital 
ANDCO, http://andco.ro/aplicatie), am selectat din mulțimea rezultată 
respondenții care, la diferite întrebări din chestionar privitoare la acti- 
vitatea lor politică de dinainte de 23 august 1944 (cele referitoare la 
relația cu PCR şi la tipul de activități depuse în beneficiul PCR sau al 
mișcării muncitorești), au dat următoarele răspunsuri: „Partidul Comunist 
Francez”, „membru PCF”, „voluntar Spania”, „Brigăzile Internaţionale”, 
„membru al Rezistenței franceze”, „luptător în Rezistenţa franceză”. 
Pe baza acestor răspunsuri, dar şi a verificării încrucișate în baza 
de date a unei liste de nume desprinse din memorialistică! şi docu- 
mente arhivistice?, am identificat 41 de persoane care, în perioada 


1. Memorii publicate în volumul Români în Rezistența Franceză: Boris Holban, 
„Franctirori şi partizani în regiunea pariziană”, pp. 59-99; Mihail Patriciu, 
„Arsenalul partizanilor”, pp. 104-120; Bazil Şerban, „De la detașamentul 
Marat la statul-major al Zonei Sud”, pp. 190-206; Pavel Cristescu, „Am 
luptat contra naziştilor în sud-vestul Franței”, pp. 258-267; Boris Holban, 
Testament. Après 45 ans de silence, le chef militaire des FIP-MOI de Paris 
parle, Calmann-Levy, Paris, 1989, 

2. Diferite dosare personale de cercetare sau de cadre aflate în custodia ANIC, 
fond CC al PCR ~ Colegiul Central de Partid sau colecţia 53 - Dosare de 
partid ale membrilor de partid cu stagiul din ilegalitate care au încetat 
din viaţă (în continuare, colecţia 53). 

1921 — 23 august 1944, au desfășurat activităţi procomuniste în Franța. 
Numele lor sunt enumerate mai jos (în ordine alfabetică), iar fişele lor 
personale de ilegaliști pot fi identificate și consultate online prin cău- 
tarea după nume în instrumentul digital al proiectului (http://www. 
andco.ro/aplicatie/): Bodnar (Blum) Ervin, Boico Mihail (Rosner Meier), 
Brill Sully, Cherciman Sarah, Chiorean Gheorghe, Coler Jean, Cristescu 
Pavel, Filip Gheorghe, Fischer Maria, Goldner Elisabeta-Rosenfeld, 
Goldstein (Cighel) Clara, Groparu (Gruber) Aurel, Gruia (Klein) Sari, 
Gruia (Goldberger) Ștefan, Holban (Bruhman) Boris, Jakobovits Arnold, 
Iosifovici Jacques, Lazăr Margareta, Lévai Vasile, Lieblich (Cherciman) 
Tania, Luca (Marcusohn) Cristina, Luncaş Eugenia, Marinescu lon 
(Turmin Sigmund), Mehr tacob, Mihăileanu Petre (Herșcovici Leon), 
Moraru Nicolae, Neculcea Mihail, Patriciu (Griinsperger) Mihail, Petre 
Iosif (Brauchfeld) Marioara, Philipp Ernst, Philipp Margareta, Pruteanu 
Paul, Spitzer Carol, Suciu Petre (Scharf Nussen), Șerban Basil, Șerban 
(Reynal) Lucienne, Șimandan Ilie, Şimandan Veturia, Tismăneanu 
(Marcusohn) Hermina, Tismăneanu (Tismineţki) Leonte, Zalamanovici 
Sofia. 

În afară de informaţiile oferite de instrumentul digital de lucru, am 
extras din dosarele de arhivă şi diferite detalii referitoare la activitățile 
specifice desfășurate în Franța. 

La o primă grupare a celor 41 de respondenţi, după sex şi după regiunea 
de provenienţă, se poate observa că este vorba despre 15 femei și 26 de 
bărbaţi, dintre care cei mai mulţi (14) provin din regiunea Ardealului 
(formată din provinciile istorice Transilvania, Banat, Crişana- 
Maramureș)’, urmaţi de cei din Moldova (11), Basarabia (8), Muntenia 
şi Oltenia (2)*, Bucovina (2), 4 dintre ei fiind născuţi în afara teritoriului 


1. Bodnar (Blum) Ervin, Chiorean Gheorghe, Filip Gheorghe, Fischer Maria, 
Goldner Elisabeta-Rosenfeld, Gruia (Goldberger) Ștefan, Gruia (Klein) 
Sari, Jacobovici Arnold, Lazăr Margareta, Patriciu (Griinsperger) Mihail, 
Philipp Margareta, Spitzer Carol, Şimandan Ilie, Șimandan Veturia (Elena). 

2. Boico Mihail (Rosner Meier), Brill Sully, Groparu (Gruber) Aurel, Luca 
(Marcusohn) Cristina, Luncaș Eugenia, Mihăileanu Petre (Herșcovici 
Leon), Moraru Nicolae, Petre Iosif (Braunfeld) Marioara, Pruteanu Paul, 
Tismăneanu (Marcusohn) Hermina, Zalamanovici Sofia. 

3. Cherciman Sarah, Coler Jean, Cristescu Pavel, Goldstein (Cighel) Clara, 
Holban (Bruhman) Boris, Lieblich Tania, Şerban Basil, Tismăneanu (Tisminețiki) 
Leonte, 

4. osifovici Jacques, Suciu Petre (Scharf Nussen). 

5, Marinescu lon (Turmin Sigmund), Mehr Iacob. 

care după 1920 a intrat în componența României Mari!. Se remarcă o 
proporție relativ ridicată a respondenților originari din Basarabia în 
grupul studiat (17%) în comparaţie cu proporţia lor în populaţia 
generală indexată în instrumentul ANDCO (2,19%), unde sunt sub- 
reprezentați’. 

În ceea ce priveşte originea lor etnică, 24 de respondenţi s-au declarat 
evrei, 13 români, trei maghiari și unul francez (Lucienne Şerban-Reynal). 
În comparaţie cu datele rezultate din întreaga mulțime a respondențitor, 
se poate remarca o suprareprezentare procentuală a respondenţilor şi 
respondentelor de origine etnică evreiască. 

Cifrele reprezentative pentru calificarea profesională a respondenţilor 
indică proporţii favorabile ale celor cu calificări profesionale superi- 
oare — 21 de medici, farmaciști, ingineri, ziariști, cadre didactice; Bodnar 
(Blum) Ervin, Brill Suliy, Filip Gheorghe, Goldner Elisabeta-Rosenfeld, 
Goldstein (Cighel) Clara, Holban (Bruhman) Boris, Iosifovici Jacques, 
Lévai Vasile, Luca (Marcusohn) Cristina, Marinescu Ion (Turmin Sigmund), 
Mehr Iacob, Mihăileanu Petre (Herşcovici Leon), Neculcea Mihail, 
Petre Iosif (Brauchfeld) Marioara, Philipp Ernst, Philipp Margareta, 
Pruteanu Paul, Șerban Basil, Șerban (Reynal) Lucienne, Suciu Petre 
(Scharf Nussen), Tismăneanu (Marcusohn) Hermina, față de alți 20 de 
muncitori industriali și meşteșugari (croitorese, tipografi, electricieni, 
strungari, tâmplari, tehnicieni, zugravi, matriţeri) sau fără profesie 
precizată. 

La momentul plecării din țară, doar 11 dintre cei 41 de respondenţi 
erau membri PCdR, confirmaţi ca atare de comisiile de verificare ale 
PMR între 1948 şi 1950, restul fiind membri UTC sau simpatizanți ai 
PCdR ori ai mișcării muncitoreşti. De exemplu, după revenirea în ţară, 
Philipp Margareta şi Philipp Ernst au devenit membri ai PCdR (1940). 
Totodată, în cazul a 13 respondenţi*, activităţile desfăşurate ulterior 


. Lévai Vasile, Neculcea Mihail, Philipp Ernst, Şerban (Reynal) Lucienne. 

. Studiul următor din prezentul volum, al lui Dumitru Lăcătușu, prezintă 

principalele explicaţii ale acestei subreprezentări. 

3. Chiorean Gheorghe, Cristescu Pavel, Fischer Maria, Gruia (Klein) Sari, 
Holban (Bruhman) Boris, Luncaş Eugenia, Moraru Nicolae, Neculcea 
Mihail, Suciu Petre (Scharf Nussen), Tismăneanu (Marcusohn) Hermina, 
Tismăneanu (Tisminețki) Leonte. 

4. Bodnar (Blum) Ervin, Boico Mihail (Rosner Meier), Brill Sully, Coler Jean, 

Filip Gheorghe, Gruia (Goldberger) Ștefan, Lévai, Vasile, Lieblich Tania, 


== 

plecării din țară în cadrul PCS respectiv al PCF, au fost echivalate cu 
stagiul în ilegalitate în cadrul campaniilor de verificare desfăşurate de 
PMR în 1948-1950. Astfel, în total, comisiile de verificare ale PMR și 
CCP au acordat stagiul în ilegalitate (în PCdR, PCS și PCF) pentru 
26 dintre cei 41 de respondenţi (64%) care formează grupul studiului 
de față, o suprareprezentare semnificativă faţă de membrii cu stagiul 
de ilegalist confirmat din populaţia indexată în instrumentul ANDCO, 

Despre afilierea lor politică pe parcursul şederii în Franţa, 26 de 
respondenţi menționează că au fost membri ai PCF pentru diferite 
segmente temporale în intervalul 1927-1948!. Stagiul de partid a fost 
recunoscut, după revenirea în România, în cazul a șapte respondenţi 
dintre cei 26 care se declaraseră membri ai PCE, printre care şi cei trei 
respondenţi care fuseseră membri ai PCS?. 

În ceea ce priveşte perioada petrecută în Franța, cei mai mulți res- 
pondenţi (21) sosiseră în Franţa în perioada 1936-1939 (cu un vârf de 
opt persoane în 1939), 14 sosiseră în 1930-1935 (cinci în 1930), trei 


Luca (Marcusohn) Cristina, Marinescu lon (Lurmin Sigmund), Mihăileanu 
Petre (Herşcovici Leon), Patriciu (Griinsperger) Mihail, Şerban Basil. 

1. Bodnar (Blum) Ervin, Boico Mihail (Rosner Meier), Brill Sully, Cherciman 
Sarah, Chiorean Gheorghe, Coler Jean, Filip Gheorghe, Fischer Maria, 
Goldstein (Cighel) Clara, Groparu (Gruber) Aurel, Gruia (Goldberger) 
Ştefan, Lazăr Margareta, Lieblich (Cherciman) Tania, Luca (Marcusohn) 
Cristina, Luncaș Eugenia, Marinescu lon (Turmin Sigmund), Mehr Iacob, 
Patriciu (Griinsperger) Mihail, Pruteanu Paul, Spitzer Carol, Suciu Petre 
(Scharf Nussen), Şerban Basil, Şerban (Reynal) Lucienne, Şimandan Ilie, 
Şimandan Veturia, Zalamanovici Sofia, 

2. Bodnar (Blum) Ervin, Brill Sully, Coler Jean, Filip Gheorghe, Lieblich 
Tania, Luca (Marcusohn) Cristina, Patriciu (Grinsperger) Mihail, Şerban 
Basil. 

3. Cherciman Sarah, Chiorean Gheorghe, Coler Jean, Filip Gheorghe, Goldstein 
(Cighel) Clara, Groparu (Gruber) Aurel, Gruia (Klein) Sari, Holban (Bruhman) 
Boris, Iacobovici Arnold, Lazăr Margareta, Luca (Marcusohn) Cristina, 
Marinescu lon (Turmin Sigmund), Mihăileanu Petre (Herşcovici Leon), 
Moraru Nicolae, Neculcea Mihail, Patriciu (Griinsperger) Mihail, Petre 
Iosif (Brauchfeld) Marioara, Şerban Basil, Șerban (Reynal) Lucienne, 
Tismăneanu (Marcussohn) Hermina, Tismăneanu (Tismineţki) Leonte. 

4. Boico Mihail (Rosner Meier), Brill Sully, Fischer Maria, Goldner Elisabeta- 
Rosenfeld, Gruia (Goldberger) Ştefan, Lieblich Tania, Luncaş Eugenia, 
Mehr Iacob, Philipp Ernst, Philipp Margareta, Suciu Petre (Scharf Nussen), 
Şimandan Ilie, Şimandan Veturia (Elena), Zalamanovici Sofia. 

în 1925-1929! şi încă trei în 1940-19447, Se poate distinge între cei cu 
o singură şedere în Franţa şi cei cu şederi multiple (opt respondenţi), 
iar dacă şi a doua perioadă de şedere este luată în considerare, tendințele 
observate anterior devin și mai clare: în 1938-1939 avem încă șase 
veniri, în 1930-1935 a avut loc o singură venire, iar în anii 1940 tot o 
venire. Astfel, dacă ne raportăm nu la numărul total al respondenţilor 
(41), ci la numărul total al perioadelor de şedere (49), avem următoa- 
rele rezultate: trei respondenţi sosiți în Franţa la sfârşitul anilor 1920, 
15 în perioada 1930-1935 (cu un vârf de cinci sosiri în 1930), 27 în 
perioada 1936-1939 (cu un vârf de 13 sosiri în 1939) și patru în 1940-1944. 

Astfel, perioada 1936-1939 pare să fi fost cea mai propice pentru 
sosirite în Franța, favorizate atât de atitudinea mai permisivă față de 
imigrație promovată de guvernele Frontului Popular între 1936 şi 1938, 
cât mai ales de succesiunea evenimentelor din Războiul Civil Spaniol 
(1936-1939). Referitor la sfârşitul perioadei/perioadelor de şedere în 
Franţa, şapte dintre cei 41 de respondenţi plecaseră din Franța definitiv 
până în 1938 inclusiv (Neculcea Mihail, Philipp Ernst, Philipp Margareta, 
Goldner Elisabeta-Rosenfeld, Fischer Maria, Pruteanu Paul, Spitzer 
Carol), restul de 34 de respondenţi petrecând diferite perioade de timp 
în Franţa în intervalul 1939-1945. 

Pe de altă parte, 20 de respondenţi menţionează cel puțin un eveni- 
ment represiv pe care l-au suferit în perioada şederii în Franţa: arestare, 
internare politică în închisori (Lyon) sau în lagăre sub administraţie 
franceză, amenajate pentru interbrigadiștii refugiați după 1939 în Franța, 
respectiv prizonierat de război sau internare în lagăre și închisori sub 
administraţie germană (Fresnes, Romainville, Mauthausen, Ravensbrück, 
Magdeburg, Metz). Dintre interbrigadiştii care au ajuns în Franța după 
terminarea Războiului Civil din Spania, 13 au fost internați politic în 
lagăre sub administrație franceză, destinate luptătorilor din Spania 


_ 


. Iosifovici Jacques, Pruteanu Paul, Spitzer Carol. 

Bodnar (Blum) Ervin, Cristescu Pavel, Lévai Vasile, 

3. Brill Sully, Coler Jean, Filip Gheorghe, Fischer Maria, Gruia (Goldberger) 
Ştefan, losifovici Jacques, Suciu Petre (Scharf Nussen), Zalamanovici Sofia, 

4. Barbara Vormeier, „La République française et les réfugiés et immigrés 

Europe Centrale. Accueil, séjour, droit dasile (1919-1939) în K. Bartosek, 

R. Gallisot, D. Peschanski (eds.), De lexil å la resitance. Réfugiés et immigrés 

d'Europe centrale en France, 1933-1945, Presses Universitaires de Vincennes, 

Paris, 1989, p. 18. 


p 


414 Corina Doboș 


refugiaţi după 1939 în Franţa (Argelès-sur-Mer, Gurs, Djelfa, Vernet 
d'Ariège, Saint-Cyprien, Septfonds), pentru diferite perioade’. 

Alți șapte respondenţi au trecut prin diferite tipuri de evenimente 
represive, asociate fie cu acţiunile și opţiunile lor politice (Cristina 
Luca a fost arestată în 1940, impreună cu alți studenţi, pentru activităţi 
comuniste, iar lon Marinescu (Turmin Sigmund) a fost arestat în 1940 
la Lyon, judecat şi condamnat la doi ani de închisoare pentru activități 
comuniste; după eliberarea din închisoare, Marinescu/Turmin a fost 
internat pentru doi ani în lagărul de la Vernet, de unde a evadat în 
1943), fie cu participarea lor la războiul împotriva Germaniei (Boris 
Holban, Ştefan Gruia (Goldberger), Arnold Iacobovici, Ilie Simandan 
şi Petre Suciu au fost voluntari în armata franceză şi prizonieri de 
război ai germanilor) sau cu motive rasiale (Gruia Sari a fost trimisă, 
din cauza originii ei evreieşti, în diferite lagăre de exterminare naziste). 
Se poate concluziona că, în ceea ce privește evenimentele represive 
suferite, subgrupul interbrigadiștilor refugiați în Franţa este suprarepre- 
zentat în grupul de 41 de respondenţi studiat aici. Putem astfel observa 
că în grupul de 41 de respondenţi pot fi distinse mai multe subgrupuri, 
definite prin camaraderii, acţiuni, evenimente represive suferite și tra- 
iectorii politice alese. 


Subgrupul „spaniolilor” 


Subgrupul „spaniolilor” este format din cei 16 respondenţi care deciaraseră 
că participaseră de partea republicanilor la Războiul Civil din Spania 
(vezi capitolul 8); patru dintre ei activaseră în Franţa și înainte de ple- 
carea lor în Spania?, de unde reveniseră împreună cu ceilalţi respondenţi 


1. Boico Mihail, Brill Sully, Chiorean Gheorghe, Coler Jean, Cristescu Pavel, 
Iacobovici Arnold, Lévai Vasile, Mihăileanu Petre (Herşcovici Leon), 
Moraru Nicolae, Patriciu (Griinsperger) Mihail, Şerban Basil, Tismăneanu 
(Marcusohn) Hermina, Tismăneanu (Tismineţki) Leonte, 

2. Boico Mihail (Rosner Meier), Brill Sully, Chiorean Gheorghe, Coler Jean, 
Cristescu Pavel, Groparu (Gruber) Aurel, Iacobovici Arnold, Lévai Vasile, 
Mehr lacob, Mihăileanu Petre (Herşcovici Leon), Moraru Nicolae, Patriciu 
(Griinsperger) Mihail, Suciu Petre (Scharf Nussen), Şerban Basil, Tismăneanu 
(Marcusohn) Hermina, Tismăneanu (Tismineţki) Leonte, 

3. Boico Mihail (Rosner Meier), Brill Sully, Mehr Iacob, Suciu Petre (Scharf 
Nussen), 

ce luptaseră în Spania, după februarie 1939. Cei mai mulţi (11) se 
declaraseră ca fiind de origine evreiască, patru erau români, iar unul 
maghiar, existând aşadar o suprareprezentare a minoritarilor evrei în 
acest subgrup în raport cu grupul mare al ilegaliştilor cu activitate în Franţa. 

Arnold Iacobovici, evreu originar din Oradea, luptător în Spania și 
internat politic în Franţa, a fost înrolat în companiile de muncă din 
armata franceză (în septembrie 1939) şi a căzut prizonier de război în 
mai 1940. A fost transportat în Germania, iar la Berlin a reuşit să evadeze, 
astfel că în 1941 a fugit la Budapesta. În 1944 a fost internat de maghiari 
într-un detașament de muncă forțată, de unde a evadat în cursul aceluiaşi 
an şi s-a înrolat într-un detaşament de partizani maghiari. Doi dintre 
„spaniolii” ce fuseseră internaţi politic (soţii Tismăneanu), alături de 
alt voluntar din Spania refugiat în Franța (Iacob Mehr), au părăsit și 
ei repede teritoriul Franţei (în 1939), plecând în URSS (soţii Tismăneanu), 
respectiv România (Iacob Mehr}. Brill Sully, și el luptător în Spania și 
internat politic, a rămas în Franţa până în 1941, când a fost deportat în 
lagărul de la Djelfa, alături de Jean Coler, de unde au fost eliberaţi în 
1943, pentru a pleca în URSS. Un alt luptător din Spania, Mihail Boico, 
a staționat şi el o scurtă perioadă în Franța, de unde a plecat în URSS 
în 1939. Nicolae Moraru, internat politic, la rândul său, în lagăre din 
Franţa, a evadat în 1940 şi a plecat în Belgia, unde a luat parte la acţiuni 
ale Rezistenței belgiene. Aşadar, între 1941 și 1944, aceşti opt respondenţi 
fie nu se aflau pe teritoriul francez, fie nu aveau libertate de mişcare sau 
de acţiune, fiind internaţi în lagăre pentru prizonieri politici sau prizoni- 
eri de război. Toţi s-au întors în România după 23 august 1944: Mihail 
Boico, Brill Sully şi Nicolae Moraru în 1944, Jean Coler și Arnold 
Jacobovici în 1945, Iacob Mehr in 1946, iar soții Tismăneanu în 1948!. 

Ceilalţi opt „spanioli”? au rămas în Franța după 1941, momentul în 
care grupurile comuniste din cadrul Rezistenței franceze s-au organizat 


1. În afară de informaţiile oferite de fişele de ilegalist din instrumentul digi- 
ta] ANDCO, am mai folosit date preluate din următoarele dosare: pentru 
Mehr lacob, ANIC, fond CC al PCR - Colegiul Central de Partid, dosar 
M/1356, £f. 1-2; pentru Tismăneanu Hermina, ANIC, fond CC al PCR - 
Colegiul Central de Partid, dosar T/69, f. 3; pentru Coler Jean, ANIC, 
fond CC al PCR - Colegiul Central de Partid, dosar C/3496, ff. 7-8; pentru 
Brill Suly, ANIC, colecţia 53, dosar B/244, vol. 2, ff. 6-7; pentru Boico 
Mihail, ANIC, colecția 53, dosar B/86, ff. 21-22. 

2. Chiorean Gheorghe, Cristescu Pavel, Groparu (Gruber) Aurel, Lévai Vasile, 
Mihăileanu Petre (Herșcovici Leon), Patriciu (Griinsperger) Mihail, Suciu 
Petre (Scharf Nussen), Şerban Basil. 

sistematic și, având libertate de acţiune, au constituit nucleul comu- 
niștilor din România care au participat la diferite acţiuni ale Rezistenței 
franceze. Ei au luat parte mai ales la diferite forme de rezistență mili- 
tară din Franţa, dar și la munci de organizare în cazul organizaţiilor 
de masă ale emigrației comuniste din România (spre exemplu, Petre 
Suciu şi Gheorghe Chiorean au activat în Frontul Naţional Român 
între 1943-1944). Semnificaţia acestor rezultate devine mai clară dacă 
ele sunt evaluate în cadrul mai larg al grupului studiat. 


În Rezistenţa franceză... 


25 de respondenţi! au petrecut diferite intervale temporale în Franța 
între 1941 (când a început organizarea sistematică a grupurilor comu- 
niste din cadrul Rezistenței franceze) şi 1944, când o mare parte a 
teritoriului francez a fost eliberat. 21 dintre aceştia menţionează că au 
luat parte la diferite acţiuni organizate în cadrul Rezistenței franceze, 
definită în sens larg (mai ales la acţiuni militare în cadrul FTP, FTP-MOI 
sau FFP, dar şi la diferite munci politice cu organizaţiile de masă ale 
PCF’, respectiv ale emigrației comuniste din România“ sau în comite- 
tele de ajutorare ale voluntarilor din Spania refugiaţi pe teritoriul 


1. Bodnar (Blum) Ervin, Brill Sully, Cherciman Sarah, Chiorean Gheorghe, 
Coler Jean, Cristescu Pavel, Filip Gheorghe, Goldstein (Cighel) Clara, 
Groparu (Gruber) Aurel, Gruia (Goldberger) Ştefan, Gruia (Klein) Sari, 
Holban (Bruhman) Boris, Lazăr Margareta, Levai Vasile, Lieblich Tania, 
Luca (Marcusohn) Cristina, Luncaş Eugenia, Marinescu ton (Turmin 
Sigmund), Mihăileanu Petre (Herşcovici Leon), Patriciu (Griinsperger) 
Mihail, Suciu Petre (Scharf Nussen), Şerban Basil, Şerban (Reynal) Lucienne, 
Şimandan Ilie, Şimandan Veturia (Elena). 

2. Bodnar (Blum) Ervin, Chiorean Gheorghe, Cristescu Pavel, Filip Gheorghe, 
Groparu (Gruber) Aurel, Gruia (Klein) Sari, Holban (Bruhman) Boris, 
Lévai Vasile, Lieblich Tania, Luca (Marcusohn) Cristina, Luncaș Eugenia, 
Marinescu lon (Turmin Sigmund), Mihăileanu Petre (Herşcovici Leon), 
Patriciu (Grinsperger) Mihail, Suciu Petre (Scharf Nussen), Şerban Basil. 

3. Şerban Lucienne fusese responsabila Frontului Naţional din Marsilia între 
1941 şi 1944. 

4, Petre Suciu asigurase conducerea grupului comunist român și organizarea 
Frontul Naţional Român la Paris în 1943, unde activaseră şi Gheorghe 
Chiorean, Sari Gruia (Klein), Margareta Lazăr. 

francez!). Ceilalţi 4 se aflau practic în imposibilitatea de a lua parte la 
aceste acţiuni, după 1941 fiind internaţi politic (Sully Brill, Jean Coler} 
sau prizonieri de război (Ilie Şimandan, Ştefan [Gruia Goldberger]). 

Dintre cei 21 de respondenţi care au declarat că participaseră la 
diferite acțiuni ale Rezistenței franceze, șase — Gheorghe Chiorean, 
Pavel Cristescu, Sari Gruia (Klein), Boris Holban (Bruhman), Eugenia 
Luncaş, Petre Suciu (Scharf Nussen) - indicaseră că fuseseră membri 
ai PCAR încă dinaintea plecării în Franţa, fapt confirmat şi de stagiul 
de ilegalitate acordat de comisiile de verificare ale PMR în 1948-1949. 
Trei dintre ei - Cristina Luca-Boico, Ion Marinescu (Turmin Sigmund) 
şi Filip Gheorghe -, membri ai UTC la plecarea din ţară, deveniseră 
membri ai PCF după venirea în Franţa, iar vechimea le-a fost ulterior 
recunoscută de comisiile de verificare ale PMR. Vechimea în PCF le-a 
fost recunoscută și lui Bodnar (Blum), care devenise membru al PCF 
în 1942 (nu precizează relaţia cu PCdR la plecarea din ţară), şi Taniei 
Lieblich, membră a PCF din 1934 şi simpatizantă a PCdR la plecarea 
din țară. Combatanţilor din Spania le-a fost în general recunoscută 
intrarea în PCS (Mihail Patriciu, Şerban Basil, Petre Mihăileanu, 
simpatizanți sau membri ai PCR neconfirmați la plecarea din țară). 
Mihail Patriciu şi Şerban Basil arată că, după ce fuseseră membri ai 
PCS în timpul participării lor la războiul civil din Spania, deveniseră 
membri ai PCF în perioada internării în lagărele destinate voluntarilor 
din Spania refugiaţi pe teritoriul francez, 

În schimb, lui Vasile Levai, fost voluntar în Spania, nu i s-a recu- 
noscut încadrarea în PCS din 1938, ci numai cea din PCF din 1942, 
iar lui Aurel Groparu (Gruber) nu i s-a recunoscut deloc vechimea 
declarată din PCF (1936). De asemenea, în campaniile de verificări 
din 1948-1950, nu este recunoscută calitatea de membre ale PCF nici 
pentru Sarah Cherciman, membră a PCF din 1943, Clara Goldstein 
sau Lucienne Şerban, membră a PCF din 1936, Veturia Şimandan, 
membră a PCF din 1934, sau Margareta Lazăr, membră a PCF din 1936. 

Aşadar, pentru 15 dintre cei 21 de respondenţi (71%) care au indi- 
de ilegalist, fie în cadrul PCR, fie în PCF sau PCS, ceea ce indică o 
suprareprezentare atât față de populația generală indexată în instru- 
mentul ANDCO, cât şi fată de grupul de 41 de respondenţi studiați 





1. Cherciman Sarah, Lieblich Tania, Goldstein (Cighel) Clara, Şimandan 
Veturia, 

aici. Această suprareprezentare nu trebuie însă absolutizată, fiind gene- 
rată de faptul că stagiul de ilegalist a fost acordat între 1948 și 1950, 
o reflectare a dinamicii interne a grupurilor de putere din PMR în 
1948-1950, care s-a schimbat esenţial în 1952, după înlăturarea „devia- 
ţioniștilor” din jurul Anei Pauker. 

Cei mai mulți! (16) dintre cei 21 de respondenţi activi in Rezistenţa 
franceză indicaseră că activaseră în grupurile armate (mai ales FTP-MOI, 
dar şi FTPF şi FFI) şi acționaseră mai ales în zona Parisului, dar și la 
Lyon, Marsilia, Grenoble, Limoges sau în Munţii Pirinei. Jumătate dintre 
ei proveneau din rândurile interbrigadiştilor ce luptaseră în Spania, 
refugiați după 1939 în Franţa și care după 1941 rămăseseră pe teritoriul 
francez şi aveau libertate de mișcare şi de acţiune: Chiorean Gheorghe, 
Cristescu Pavel, Groparu (Gruber) Aurei, Levai Vasile, Mihăileanu Petre 
(Herşcovici Leon), Patriciu (Griinsperger) Mihail, Suciu Petre (Scharf 
Nussen), Şerban Basil. Practic, din populaţia studiată (41 de respondenţi), 
toți „spaniolii” aflați în liberate pe teritoriul francez după 1941 au făcut 
parte din diferitele grupări militare din Rezistenţa franceză. Mai mult, 
patru „spanioli” au deţinut chiar diferite funcţii de comandă în cadrui 
grupărilor FTP-MOI: Pavel Cristescu a fost comandant interregional 
al FTP-MOI, Petre Mihăileanu a fost comandant politic şi militar regi- 
onal al FTP-MOI în estul Franţei, Mihail Patriciu a fost responsabil 
tehnic al FTP-MOI în regiunea Parisului, iar Basil Şerban a îndeplinit, 
în 1943-1944, funcţia de adjunct al şefului Statului-Major FTP-MOI 
pentru zona Franţa-Sud. 

Proporția ridicată a foştilor combatanți din Spania în cadrul aces- 
tor grupări a fost explicată de Boris Holban, responsabilul militar al 
FTP-MOI din regiunea Paris, atât prin experienţa lor superioară în 
lupta armată (dobândită pe fronturile spaniole), cât şi prin deciziile luate 
de PCF cu privire la implicarea în lupta de rezistenţă armată contra 
germanilor şi a regimului de la Vichy după iunie 1941. Voluntarii din 
Spania internaţi în lagărele franceze au fost indemnaţi de structurile 
ilegale de partid să evadeze din aceste iagăre (o mare acțiune de eva- 
dare are loc în primăvara anului 1941, cu prilejul transferului lor din 
lagărele din Franţa către cele din Africa de Nord), mulţi dintre ei fiind 


1. Bodnar (Bium) Ervin, Chiorean Gheorghe, Cristescu Pavel, Filip Gheorghe, 
Groparu (Gruber) Aurel, Gruia (Klein) Sari, Holban (Bruhman) Boris, 
Lévai Vasile, Lieblich Tania, Luca (Marcusohn) Cristina, Luncaș Eugenia, 
Marinescu lon (Turmin Sigmund), Mihăileanu Petre (Herșcovici Leon), 
Patriciu (Griipsperger) Mihail, Suciu Petre (Scharf Nussen), Şerban Basil. 

treptat integrați în OS-MOI şi apoi în FTP-MOI. Analiza calitativă 
din a doua parte a capitolului examinează, cu ajutorul unor informaţii 
suplimentare, dinamica unui mic grup din cadrul FTP-MOI Paris, în 
care găsim atât voluntari din Spania, cât şi noncombatanți din Războiului 
Civil Spaniol. 

Îndicaţiile date de cei 16 respondenţi cu privire la activitatea lor în 
cadrul grupurilor armate din Rezistenţa franceză aflate sub influența 
şi controlul PCF (în primul rând în FTP-MOI, dar și în FTPF și FFI) 
au fost coroborate în câteva cazuri (Boris Holban, Cristina Luca, Mihai 
Patriciu) cu alte date de arhivă, dar și cu materiale memorialistice. Am 
putut afla astfel numeroase informaţii atât despre activitatea celor pro- 
veniţi din România în aceste grupuri, cât şi despre episoade controver- 
sate din istoria Rezistenței franceze. Aceste date suplimentare nuanțează 
şi completează imaginea de ansamblu circumscrisă de informaţiile din 
instrumentul digital. 


Afacerea „Afişul roșu” şi pedepsirea „trădătorului” 
Davidovici 


Bunăoară, din memoriile în română şi în franceză scrise de Boris 
Holban’, fostul comandant militar al FTP-MOI din regiunea Paris, se 
pot afla o mulțime de informații referitoare la formarea grupurilor 
FTP-MOI, organizarea lor, activitatea detașamentului românesc al 
FTP-MOI, relaţiile grupului cu PCF şi cu celelalte grupări ale Rezistenței 
franceze. Datele din arhivele româneşti referitoare la activitatea în 
Rezistenţa franceză a Cristinei Luca și a lui Mihail Patriciu, coroborate 


1. Boris Holban, Testament, pp. 85-86, 90-94. 

2. Boris Holban (Bruhman), evreu basarabean născut în 1908 în comuna 
Cucanca, membru PCdR din 1932. Voluntar în armata franceză în peri- 
oada 1939-1940, cade prizonier de război și este internat în lagărul de la 
Metz, de unde evadează în 1941 şi se alătură Rezistenței franceze. În iunie 
1942, a devenit responsabilul militar al FIP-MOI Paris şi a deţinut această 
funcţie până la eliberarea Parisului, în august 1944, cu excepţia perioadei 
iulie-decembrie 1943. După eliberarea Parisului, a intrat în armata regulată 
franceză. S-a întors în România în iunie 1946. A emigrat în Franţa în 1984, 
unde a decedat zece ani mai târziu. În 1994 a fost decorat cu Legiunea de 
Onoare de președintele Francois Mitterrand. 

cu memoriile publicate în franceză ale lui Boris Holban, ne oferă 
informaţii preţioase cu privire la o serie de episoade controversate din 
activitatea FIP-MOI din regiunea Paris. 

Cea mai importantă grupare din cadrul mişcărilor de rezistenţă de 
orientare comunistă destinate imigranţilor o reprezintă FIP-MOI, zona 
Paris, structură ce reunea detaşamentele de partizani de provenienţă 
străină (în principal români, evrei, polonezi, cehi, austrieci) ce desfă- 
şurau mai ales activități de sabotaj în regiunea pariziană. În organizaţia 
FTP-MOI Paris, militanţii comuniști provenind de pe teritoriul României 
au jucat un rol important. În afară de diferiţi membri ai FTP-MOI 
Paris grupaţi în detașamentul I (român) (Alexandru Buican, Ion Călin, 
Gheorghe Chiorean, Alexandru Jar)!, numărăm cel puţin cinci membri 
ai structurilor de conducere şi coordonare centrale ale FTP-MOI Paris: 
Boris Holban, nume conspirative „Roger” sau „Olivier”, care a îndepli- 
nit funcția de responsabil militar al FTP-MOI Paris între 1941 și 1944 
(mai puțin între iunie și noiembrie 1942, când a fost înlocuit de Missak 
Manuchian); Cristina Luca, nume conspirativ „Monique, colabora- 
toare apropiată a lui Holban, care a fost şeta serviciului de informaţii 
al FTP-MOIL Paris între 1942 şi 1944, pentru ca la începutul anului 
1944 să devină responsabilul politic al maguis-ului FYP-MOI, zona de 
Nord; Mihail Patriciu, care a fost șeful serviciului auxiliar tehnic al 
FTP-MOI Paris; Olga Bancic, care a fost șefa depozitului de arme al 
FTP-MOI Paris; Francisc Wolf Boczor, care a condus detașamentul 
al IV-lea al FTP-MO1 Paris, ce se ocupa cu deraierite de trenuri“. 





1. Boris Holban, Testament, pp. 287-289; Gheorghe Vasilichi, „Participarea 
Românilor la Rezistenţa Franceză”, în Români în Rezistenţa Franceză, 
pp. 23-24. 

2. Boris Holban, Testament, p. 285; fişă biografică „Luca Cristina”, ANIC, 
fond CC al PCR - Colegiul Central de Partid, dosar L/26, f. 20. 

3. Olga (Golda) Bancic, nume conspirativ „Pierette”, evreică din Basarabia, 
născută în 1912, membră a detaşamentului I (român) al FTP-MOI Paris 
(din februarie 1943), devenită apoi şefa depozitului de arme al FTP-MOI 
Paris; vezi Boris Holban, Testament, pp. 287-288. 

4. Francisc Wolf (scris și Wolff)/losif Boczor (scris şi Botzor sau Botzov), 
nume conspirativ „Pierre”, evreu transilvănean, născut în 1906, fost volun- 
tar în Brigăzile Internaţionale din Spania, responsabi! al OS, la sfârşitul 
anului 1941, fondator ai detașamentului al IV-lea al FTP-MOI Paris, struc- 
tură care se ocupa în principal cu deraierile de trenuri. Arestat în Paris 
în noiembrie 1943 în afacerea „Afişului roșu”, condamnat la moarte și 
executat în februarie 1944 în Franța, la Mont-Valerien, în apropiere de 
Paris. Cf. Boris Holban, festament, pp. 293-294. 





„Bonjour, Paris”. Comunişti români în Franța, 1927-1945 421 


Ultimii doi au fost arestați la sfârşitul anului 1943, în „afacerea 
Manuchian”, și executaţi în cursul anului 1944. 

Efectivele FTP-MOI Paris au fost grav afectate în urma acţiunilor 
poliţiei franceze şi ale Gestapoului, care, între sfârșitul lui octombrie 
şi cel al lui noiembrie 1943, au operat o serie de arestări între membrii 
organizaţiei pariziene a FTP-MOI. În această perioadă s-au făcut 28 de 
arestări printre membrii FTP-MOI Paris, cel mai grav fiind afectate 
detașamentele al III-lea și al IV-lea, precum și conducerea organizației 
pariziene, deoarece au fost arestaţi şi responsabilul militar al FTP-MOI 
Paris, armeanul Missak Manuchian (nume conspirativ „Georges”, năs- 
cut în 1906), şi responsabilul politic al organizației, evreul polonez Iosif 
Davidovici (nume conspirativ „Albert”, născut în 1905). 

Manuchian a fost judecat împreună cu alţi 22 de membri ai FTP-MOI 
(printre care şi evreul transilvănean Francisc Wolf Boczor) în februa- 
rie 1944, fiind condamnaţi la moarte și executați la sfârșitul lui februa- 
rie 1944, la Mont-Val&rien. Olga Bancic, şefa depozitului de arme al 
FTP-MOI Paris, arestată tot în noiembrie 1943 şi judecată tot în februa- 
rie 1944, a fost condamnată la moarte şi executată prin decapitare, 
într-o închisoare din Stuttgart, de ziua sa de naștere, pe 10 mai 1944. 

Iosif Davidovici a evadat din arestul Gestapoului în decembrie 1943. 
Suspectat de trădare de responsabilii MOI şi PCR, el a fost cercetat şi 
executat prin strangulare de membri ai FTP-MOI Paris, la sfârșitul 
lunii decembrie 1943. Boris Holban, reinvestit ca responsabil militar 
al FTP-MOI Paris la sfârșitul lui noiembrie 1944, a condus această 
operaţiune, în care a implicat-o și pe Cristina Luca, pe atunci șefă a 
serviciului de informaţii al FTP-MOI Paris!. 

„Afacerea Manuchian” este asociată cu „Afișul roşu”, un afiș creat 
şi folosit de autorităţile franceze și germane pentru a discredita mişcarea 
de rezistenţă din Franţa, înfăţişată ca o „armată criminală” (/armee du 
crime), formată majoritar din evrei. Alături de chipul armeanului Manuchian, 
„Afişul roşu” prezintă portretele a încă nouă membri evrei ai FTP-MOI 
arestați împreună cu acesta. Printre respectivele portrete îl putem recu- 
noaşte şi pe cel al lui Francisc Wolf Boczor. În legătură cu acest afiș, 


1. Boris Holban, Testament, partea „Laftaire de l'Affiche Rouge”, pp. 185-206; 
„Din autobiografia tov. Adorian Gh, ANIC, fond CC al PCR - Colegiul 
Central de Partid, dosar P/618, vol. 2, f. 28; „Din declarația verbală a tov. 
Eugenia Luncaş), ibidem, f. 31; „Plan de verificare a activității politice a 
Cristinei Luca-Boice din 30.09.1960, ANIC, fond CC al PCR - Colegiul 
Central de Partid, dosar L/26, ff. 8-11. 

Cristina Luca-Boico își amintea ulterior: „Am adus în ţară un afiş pe care 
Gestapoul l-a lipit în tot Parisul. Pe afiș erau fotografiile tuturor, numele 
lor şi materialul găsit”, 

După eliberarea Franţei, continuă Luca-Boico, „toți cei executaţi 
[din „afacerea Manuchian” - n.m., C.D.] au fost popularizaţi de PCF 
ca eroi”. Louis Aragon a dedicat o poezie „grupului Manuchian” şi 
„Afişului roșu”, iar cântărețul Leo Ferré a compus un cântec în memo- 
ria celor executaţi atunci. 

Studierea mai aprofundată a implicării lui Boris Holban, a Cristinei 
Luca-Boico şi a lui Mihail Patriciu în „afacerea Manuchian” nu e moti- 
vată numai de faptul că aceștia aparțineau structurilor de conducere 
ale FTP-MOI Paris, ci și de faptul că cei trei au fost trataţi ca un grup, 
că relaţiile lor au fost minuţios cercetate în diverse anchete ale PMRZ, 
în diferite perioade de după 1945. Cei trei au fost nominalizați ca grup 
în cursul cercetărilor desfășurate de Comisia cu Sarcini Speciale de pe 
lângă CC al PMR în perioada octombrie-decembrie 1949, cu ocazia 
anchetelor interne întreprinse de PMR (efectuate mai ales în contextul 
procesului din Ungaria al lui Lázló Rajk?, dar şi ulterior, de către CCP, 
în principal în 1952-1953, cu prilejul cercetărilor întreprinse pentru a 
verifica și a documenta „devierea de dreapta” a Anei Pauker; Cristina 
Luca-Boico a fost considerată o apropiată a acesteia şi, în acest context, 
a fost verificată în perioada 1952-1953), 

Astfel, în 1949, Rangheţ (membru al Comisiei cu Sarcini Speciale 
şi membru supleant al Biroului Politic al CC al PMR) l-a întrebat pe 
Mihail Patriciu: „Ar fi bine să te opreşti la căderea de la Paris, acolo 
unde a fost împușcat Wolf Cristian. Cum explici că aţi rămas trei inşi?”*. 
Iar Patriciu a declarat în context: „Aproape toată lumea a fost arestată, 
cu excepţia tov. Holban, Cristina, și a tovei de legătură și subsemnatul”5. 
De altfel, două mărturii consemnate în cursul aceleiaşi anchete, date 
de doi foşti membri ai emigrației comuniste la Paris, Gheorghe Adorian 


„1. „Proces-verbal asupra discuţiei avute cu tov. Cristina Luca, 6 iulie 1953”, 
ANIC, fond CC al PCR - Colegiul Central de Partid, dosar L/26, f. 69fv. 

2. „Plan de verificare a activităţii politice a Cristinei Luca-Boico din 30.09.1960”, 
ANIC, fond CC al PCR - Colegiul Central de Partid, dosar L/26, ff. 10-11. 

3. „Şedinţa comisiei din 16.11.1949 — Tov. Patriciu”, ANIC, fond CC al PCR - 

Colegiul Central de Partid, dosar P/618, vol, 1, ff. 9-10. 

Ibidem, í. 12, 

„Mihail Patriciu: Autobiografie din 22.11.1949, ANIC, fond CC al PCR - 

Colegiul Central de Partid, dosar P/618, vol. 2, f. 23. 


mp 

și Eugenia Luncaș, îi indică pe Patriciu şi pe Holban ca fiind direct 
implicaţi în pedepsirea lui Davidovici! şi cei mai în măsură „să dea 
informaţii despre FTP al emigranților români”?. 

Declaraţiile date în cursul cercetărilor de la sfârşitul anului 1949 şi 
ulterior mai ales de Mihail Patriciu și Cristina Luca-Boico, dar şi de alți 
foşti membri ai emigrației române din Paris (Eugenia Luncaș, Gheorghe 
Adorian, Boris Holban) sau diferite memorii (în principal ale lui Boris 
Holban) oferă amănunte inedite asupra acestui episod tragic din isto- 
ria Rezistenței franceze. Boris Holban, în volumul său de memorii 
Testament, publicat în Franţa în 1989, ca replică la acuzaţiile de trădare 
aduse în 1985 de văduva lui Manuchian, oferă în amănunt versiunea 
sa asupra evenimentelor afacerii „Afișul roșu”. 

Cercetarea diferitelor mărturii păstrate în mai multe dosare deținute 
de ANIC (în principal în fondul CC al PCR - Colegiul Central de 
Partid) și a memoriilor lui Holban în limba franceză aduce informaţii 
importante asupra „afacerii Manuchian” şi, mai ales, asupra identifi- 
cării şi pedepsirii trădătorului Iosif Davidovici, cel ce furnizase intor- 
maţiile care au dus la căderea grupului. Totodată, din mărturiile strânse 
în împrejurările amintite, aflăm amănunte semnificative nu numai despre 
activitatea comuniștilor proveniți din România în Rezistenţa franceză, 
dar și despre dinamica relaţiilor de putere formale și informale, despre 
puternicele rivalități şi suspiciuni care au marcat relațiile dintre mem- 
brii detaşamentelor de imigranţi ale Rezistenței franceze. 


Studiu de caz: Mihail Patriciu (Griinsperger) 
(1909-1996) de la OS-MOI la FTP-MOI 


Parcursul lui Mihail Patriciu, care 


a luptat împotriva fascismului pe frontul din Spania şi în mişcarea de 
Rezistență franceză şi [...] este călit în lupta clasei muncitoare, Are spirit 


1, „Din autobiografia tov. Adorian Gh, ibidem, f. 28; „Din declaraţia verbală 
a tov. Eugenia Luncaș, ibidem, £ 31. 

2. „Din autobiografia tov. Adorian Gh, ibidem, f. 28. 

3. Boris Holban, Testament, pp. 185-206, 283-286; vezi și „Proces-verbal 
asupra bănuitului Mod Peter, din 28.11.1949/Budapesta”, ANIC, fond CC 
al PCR - Colegiul Central de Partid, dosar L/26, ff, 23-24. 

revoluţionar, gata în orice moment să sacrifice totul pentru a duce la 
îndeplinire obiectivele!, 


este exemplar pentru experiențele militanților comunişti născuţi pe 
teritoriul României care au trecut atât prin Războiul Civil din Spania, 
cât şi prin Rezistenţa franceză, Născut în 1909, Patriciu a avut o carieră 
nespectaculoasă ca militant de stânga în România, activând în diferite 
colective muncitoreşti. Recrutat în 1936 pentru a pleca în Spania, şi-a 
amânat plecarea doi ani, din cauza unui reumatism cronic. A reușit să 
părăsească ţara ca voluntar în Brigăzile Internaţionale din Spania pe 
5 mai 1938, fiind repartizat la Batalionul Divizionar din Brigada 
a 129-a, cu care a luptat pe frontul din Catalonia în 1938. Cu prilejul 
ofensivei de pe Ebru, a fost rănit şi apoi internat în spital. A rămas în 
Spania până pe 7 februarie 1939, când a trecut graniţa franco-spaniolă. 
În 1939-1940, Patriciu a fost internat în lagărul de la Gurs, fiind însăr- 
cinat de grupul român cu munca administrativă. În 1940, a fost trans- 
ferat în lagărul de la Vernet, unde a organizat un atelier în care a lucrat 
diferite obiecte pentru a uşura condiţiile de trai ale internaţilor. În 
martie 1941 a evadat din lagăr, plecând la Toulouse, unde a luat legă- 
tura cu PCE, Două luni mai târziu (în mai 1941), Patriciu va sosi la 
Paris, pentru a lua legătura cu organizaţia locală de partid. În cursul 
anchetei desfășurate la sediul CC al PMR (noiembrie 1949), Patriciu 
a oferit detalii semnificative din perioada amintită: 


Am trecut peste frontieră în Franța. Fasciştii au ocupat Barcelona. Tovarăşii 
care au fost pe front s-au retras, că fasciștii au rupt frontul și nu se puteau 
opri. Am intrat în lagăr în Argeles, am venit pe jos. [...] Pe urmă am fost 
evacuați la Gurs [...] am fost acolo vreo 12.000-15,000. A început războ- 
iul, când nemții au atacat Franţa, guvernul francez a făcut apel să mergem 
şi noi pe front. La început a fost cuvânt de ordine să mergem, nu s-a 
văzut caracterul războiului”. Când şi-au dat seama tovarășii, am mers 
câte unul și ne-am șters şi n-am mai mers niciunul. Până atunci am fost 


l. „Referat asupra lui Patriciu, Mihail, elaborat de Direcţia cadre din MAI 
pe 1 dec. 1949, ANIC, fond CC al PCR - Colegiul Central de Partid, 
dosar P/615, f. 10, 

2. Pe 7 septembrie 1939, Stalin a declarat că noua conflagrație izbucnită la 
începutul lunii septembrie 1939 este un război „imperialist”, ca atare comu- 
niştii nu au de ce să se implice de nici o parte. Cf. Bertram M. Gordon 
(ed.), op. cit., p. 80; „Mihail Patriciu: Autobiografie din 05.07.1948, ANIC, 
fond CC al PCR - Colegiul Central de Partid, dosar P/615, f, 21. 

tratați foarte bine și pe urmă au început restricțiile (...]. Au încercat să 
ne ia la batalioane de muncă. Nu ne-a dat de mâncare şi a vrut să ne 
ducă cu forţa. Ne-am opus. Au început lupte, ne-a închis în barăci. N-am 
vrut să mergem la munci. Atunci cu forța a luat şi a fost bătaie cu ei, 
adică situaţia s-a agravat că s-a adus armată și a dat ordin să tragă... 
Armata s-a solidarizat cu noi şi a depus armele [...]. Nemţii se apropiau 
de noi [...]. Când au văzut că situaţia este destul de grea, au hotărât să 
ne evacueze. Ne-au dus la Argelès [...]. A vrut să ne trimită la compania 
de muncă şi ne-am opus. [...] Au adus 2.500 de jandarmi, ne-au izolat 
în grupuri mici și ne-au îmbarcat cu un camion şi au vrut să ne trimită 
în Africa de Nord. Am fost puși în tren. Din transportul acela am fugit 
vreo 80-82 [...]. Hotărâsem în lagăr să fugim, să nu mergem în Africa. 
Trenul a plecat. Atunci ne-am gândit cum să fugim. Am lăsat geamurile 
jos şi am sărit. Toţi am făcut aşa, din mai multe vagoane, eram mai multe 
naționalități [...]. După ce am sărit, am plecat în pădure, cu Botzov 
[Boczor - n.m., C.D.]. Am distrus toate actele, ne-am speriat. Două zile 
şi două nopți am rătăcit [...]. Am găsit o linie de cale ferată, am luat un 
tren şi am ajuns la Tuluz [sic?] (...] aici am rămas o lună, am luat legătura 
cu Partidul. Un tovarăş a luat legătura cu ambasada sovietică. Botzov 
(Boczor - n.m., C.D.] şi eu am primit hârtii că suntem cetăţeni sovietici. 
Am plecat din Tuluz la Paris, am trecut linia de demarcaţie ca contra- 
bandiști. În ajunul lui 1 mai am ajuns la Paris în 1941 [...]. Am luat 
legătura cu Partidul. A venit şi tov. Samoilă, a venit tov. Fani Neagra, a 
fost atunci responsabilă la grupul nostru. Am fost plasați în case la diferiți 
francezi. Am stat până la 22 iunie, duminica aceea când a fost atacată 
URSS". 


După ce a luat legătura cu PCE Paris, Patriciu s-a înrolat în forțele 
de partizani. Iată cum își amintea momentul deciziei de a se alătura 
forțelor Rezistenței franceze: 


Duminică, 22 iunie [1941 - n.m., C.D.) am auzit prin radio că URSS a 
fost atacată, eu am spus să mergem acasă. Wolf [Boczor - n.m., C.D.] 
m-a luat deoparte şi mi-a spus că Partidul a hotărât să începem lupta de 
partizani, aceasta pentru mine a fost un eveniment foarte mare, cu atât 
mai mult că odată am citit caracterizarea mea care a făcut-o partidul 
despre mine în legătură cu comportarea mea în Spania?. 


1. „Şedinţa comisiei din 16.11.1949 - Tov. Patriciu”, ANIC, fond CC al PCR — 
Colegiul Central de Partid, dosar P/618, vol. 1, ff. 4-6. 

2. „Mihail Patriciu: Autobiografie din 22.11.1949, ANIC, fond CC al PCR - 
Colegiul Central de Partid, vol. 2, f. 22. 

Patriciu invocă parcursul glorios pe care l-a avut în cadrul grupelor 
de Rezistență: 


Această luptă de partizani a durat 3 ani şi o lună, până la eliberarea 
Parisului [...). În organizația de partizani am avut gradul de căpitan și 
am fost decorat cu Crucea de Război, Steaua de Bronz!. 


Studiat mai în detaliu, parcursul lui Patriciu în cadrul grupurilor 
de Rezistență din Paris se dovedeşte a fi mai puţin strălucitor decât la 
prima vedere. În vara lui 1941, Patriciu, împreună cu Francisc Wolf 
Boczor, a intrat în formațiunile de Rezistență din Paris controlate de 
PCF, accesibile străinilor la acea dată, adică OS-MOIL. Printre acțiunile 
pe care Patriciu le-a derulat impreună cu Francisc Wolf Boczor, Nicolae 
Cristea şi Edmond Hirsch în cadrul OS Paris se numără mai ales dera- 
ierea de trenuri: 


imediat am început lupta de partizani, prima fiind deraierea unui tren 
în ziua de 26-27 iunie 1941. Am fost însărcinat să cumpăr scule pentru 
acţiuni, am reuşit să cumpărăm nişte scule, clește, niște chei cu care am 
putut să desfacem șinele [...]. Veneam cu sculele pe umăr. Acolo era o 
razie, tovarășii erau neliniștiți că o să fiu arestat. Când m-a văzut, poliția 
a crezut că sunt muncitor și m-a lăsat în pace. Am desfăcut șinele, pe 
acolo a trecut primul tren. Atunci ne-am specializat?. 


Au urmat alte acțiuni de deraiere a trenurilor, precum și distruge- 
rea mai multor fabrici şi uzine, printre care şi fabrica de locomotive 
de la Paris, a ecluzelor de la canale, a liniilor electrice de înaltă tensi- 
une. În primele luni ale lui 1942 a fost format cel dintâi detaşament 
al FTP-MOI (detașamentul român), prin fuziune cu grupa română a 
OS, din care făceau parte Wolf Boczor și Patriciu, pricepuţi la fabri- 
carea şi folosirea explozibililor. Patriciu a activat în acest detaşament 
şi a ajuns rapid şeful serviciului tehnic al FTP-MOI Paris. După elibe- 
rarea Parisului (august 1944), Patriciu a fost primit în armata franceză 
cu gradul de căpitan, funcţie deţinută până în noiembrie 1944, când 
a plecat spre România, unde a ajuns în martie 1945. 


1. „Mihail Patriciu: Autobiografie din 05.07.1948”, ANIC, fond CC al PCR - 
Colegiul Central de Partid, dosar P/615, f, 21. 

2. „Şedinţa comisiei din 16.11.1949 — Tov. Patriciu”, ANIC, fond CC al PCR - 
Colegiul Central de Partid, dosar P/618, vol. 1, f. 6. 


„Bonjour, Paris!”. Comunişti români în Franţa, 1927-1945 427 


Trecerea de la OS-MOI la noile formaţiuni FTP-MOI Paris, în prima 
jumătate a anului 1942, nu s-a dovedit a fi tocmai facilă nici pentru 
Patriciu şi nici pentru Wolf. Memoriile lui Holban, dar și declaraţiile 
lui Patriciu documentează această situație. 

Boris Holban, alias „Roger” sau „Olivier”, fusese promovat în iunie 
1942 la conducerea organizaţiei pariziene FTP-MOI, formată din dife- 
rite grupe naţionale, pentru ca apoi, când structura organizațională a 
FIP-MOI din zona pariziană a crescut, cuprinzând patru detaşamente 
(unul format mai ales din români, al doilea din evrei polonezi, al trei- 
lea din italieni, iar al patrulea din cehi, bulgari, austrieci etc.), Holban 
să devină comandat militar al FTP-MOI Paris’. A deţinut această 
funcție până în 1945, cu excepția perioadei august-noiembrie 1943, când 
a fost înlocuit de armeanul Missak Manuchian. 

Avansarea lui Holban până la vârful conducerii regionale a FTP-MOI 
Paris s-a datorat deciziei conducerii PCF și disponibilității lui Holban 
de a se adapta noii orientări promovate de PCF în organizarea rezistenţei 
armate în Franţa (adică desființarea OS-MOI și lărgirea grupărilor de 
rezistență în cadrul FTPE şi FTP-MOI). Hotărârea a fost primită cu 
reticență de membrii titrați ai OS și OS-MOI, de exemplu, Wolf. Avansarea 
lui Holban, care nu fusese combatant în Spania, le-a stârnit, de ase- 
menea, suspiciuni unor „spanioli”, îndeosebi lui Mihail Patriciu şi Wolf, 
cu care Holban a avut, de altfel, relații încordate de-a lungul activităţii 
lor în FTP-MOI. 

Din declaraţiile date de Patriciu răzbat aceste tensiuni, trădând mai 
degrabă o invidie nedisimulată față de proeminența lui Holban în gru- 
pările de partizani străini din Rezistenţa franceză. În primul rând, 
Patriciu încearcă să își prezinte întâietatea în cadrul grupărilor de Rezistență 
din Paris, ca unul dintre organizatorii FTP-MOI Paris: 


Primul grup [s.m. C.D.] de partizani a fost format din Wolf Botzor 
Boczor - n.m., C.D.], Cristea Nicolaie, Hirsch Eduară și subsemnatul. 
Noi am făcut prima acţiune |s.m., C.D.] în Franţa. Eu am organizat şi 
am fost responsabilul tehnic în regionala Paris și apoi in Franţa în cadrul 
Mișcării Muncitoreşti Internaţionale [sic]. În februarie 1942 am reorga- 
nizat [s.m., C.D.] mișcarea de rezistenţă în Regiunea Paris împreună cu 
tov. general Holban - azi la direcția de cadre a MAN?. 


— 


. Boris Holban, „Franctirori şi partizani români”, p. 62 
2. „Mihail Patriciu: Autobiografie din 12.10.1949, ANIC, fond CC al PCR ~ 
Colegiul Central de Partid, dosar P/615, f. 16. 

Patriciu subliniază că, atunci când Holban s-a alăturat mişcării de 
Rezistență din Paris, „probabil trimis oficial din partea Partidului 
[PCF - n.m., C.D.]”, Patriciu şi Wolf erau deja implicaţi de mai mult 
timp în mișcarea de Rezistență: 


Boczor a fost conducător. A început să organizeze această rezistență. [...] 
Mișcarea de rezistenţă a crescut și apoi a venit și Holban acolo, la înce- 
put fiind responsabil politic. [...] Holban a luat întreaga conducere. 


Patriciu şi Wolf au avut mai multe neînţelegeri cu Holban, cauzate, 
în principal, de faptul că Holban nu era de acord cu metodele inovative 
(folosirea explozibililor) propuse de Patriciu pentru îndeplinirea obiec- 
tivelor. Patriciu l-a acuzat pe Holban că a încercat să le împiedice 
accesul la explozibili, ceea ce echivala, în opinia sa, cu un „fel de sabotaj”. 
El a criticat și modul în care Holban (nu) a reacţionat în momentul 
în care i-a vorbit despre posibila trădare a lui Davidovici, la începutul lui 
noiembrie 1943, şi a refuzat să-i evacueze pe majoritatea membrilor 
FTP-MOI Paris în provincie. Patriciu afirmă, de asemenea, că Holban 
a jucat un rol în căderea lui Wolf, „căci numai el ştia unde locuia acesta”. 

Toate acestea și altele, precum şi zvonurile vehiculate despre Holban 
că ar fi un agent provocator l-au determinat pe Patriciu „să nu am 
încredere în tov. Holban, am văzut în el un arivist cu succese ieftine, 
care a clădit mișcarea de rezistență pe bază de prietenie şi avea frica 
să nu-și piardă poziţia ce o avea”!. 

Holban era „un om foarte orgolios și care a avut tendinţe de cari- 
erism, în antiteză cu Wolf, care „a fost un om care judeca lucrurile. 
Mai inainte de a face o acțiune, [Wolf - n.m., C.D.] a judecat, a dis- 
cutat”. La rândul lui, Holban nu se sfieşte să caracterizeze activitatea 
lui Patriciu în Rezistență în termeni mai degrabă negativi. El spune 
despre Patriciu că avea 


un nivel politic scăzut, lipsă de perseverență pentru ridicarea sa, din 
acest punct de vedere. Foarte bun specialist în lucrări de precizie, din 
care cauză a fost utilizat în Franţa numai la munca tehnică, pentru con- 
fecționarea și verificarea munițiilor [...]. În acelaşi timp s-a dovedit lipsit 
de vigilenţă, încrezut şi mulțumit de sine, ceea ce a cauzat accidente grave. 


l. „Mihail Patriciu: Autobiografie din 22.11.1949, ANIC, fond CC al PCR - 
Colegiul Central de Partid, dosar P/615, vol. 2, ff. 23-24, 

Holban aduce în discuţie exemplele unor accidente provocate de 
Patriciu, confecționând grenade care au explodat înainte de a fi arun- 
cate de membrii Rezistenței sau experimentând noi tipuri de combus- 
tibili, care s-au soldat cu morți din tabăra Rezistenței. Fl conchidea: 
„tov. Patriciu este de o bunătate și de o sociabilitate mic-burgheză, care 
îl face lipsit de vigilență, influențabil, putând fi foarte uşor indus în 
eroare”, 

După eliberarea Parisului, în august 1944, Patriciu s-a înrolat în 
armata regulată franceză, cu gradul de căpitan. S-a întors în România 
în martie 1945, tranzitând prin Iugoslavia. După întoarcere a fost tri- 
mis la Cluj, fiind numit inspector la Inspectoratul Regional de Poliţie 
Cluj, iar pe 1 septembrie 1945 a fost avansat în funcția de inspector 
general in aceeași structură teritorială. Pe 1 septembrie 1948 a fost 
încadrat colonel de Securitate la DRSS Cluj!. 


Cazul Cristinei Luca-Boico (1916-2002) 


Cristina Luca (născută Bianca Marcusohn, căsătorită Boico), româncă 
de etnie evreiască născută în 1916 la Botoşani, s-a alăturat UTCdR în 
1933, în orașul natal. Între 1934 și 1938, fiind studentă la Facultatea 
de Medicină din Bucureşti, a activat pe linia tehnică a CC al PCĂR și 
CC al UTCdR. În 1938, a plecat la Paris pentru studii, în ciuda faptului 
că nu primise aprobarea partidului. Din cauza plecării indisciplinate, 
nu a fost primită în PCF în 1938, ci abia în 1940, iar după întoarcerea 
în ţară (1946), a fost reîncadrată în PCR cu vechimea din 19402. 

Din 1941, Cristina Luca a intrat în legătură cu MOI prin interme- 
diul lui Boris Holban, fiindu-i încredințate sarcini (sporadice) pe linie 
tehnică. Holban confirmă că Cristina Luca a lucrat în 1941 în cadrul 
MOI, iar din 1942 a început să lucreze în cadrul FTP-MOI, serviciul 
de informații’. În 1942, în contextul în care germanii începuseră 


1. „Referat asupra lui Patriciu, Mihail, elaborat de Direcţia cadre din MAI 
pe 1 dec. 1949”, ANIC, fond CC al PCR - Colegiul Central de Partid, 
dosar P/615, f. 10. 

2. „Notă de verificare: Boico Cristina (Bianca Marcusohn)”, ANIC, fond CC 
al PCR - Colegiul Central de Partid, dosar L/26, f. 26. 

3. Interviu în limba franceză acordat de Cristina Luca-Boico în februarie 
1997, a cărui transcriere este disponibilă pe http://pbmedias.free.fr/archives/ 
femmes_resistantes/cristina.html 

deportarea evreilor din nordul Franţei, ea a reuşit să obțină acte de 
identitate false pentru a se proteja, implicarea sa în Rezistență putând 
fi mai bine înțeleasă în aceste condiţii!, În 1943, Cristina Luca a primit 
răspunderea serviciului (auxiliar) de informaţii al FIP-MOI Paris. În 
principal, sarcina ei în această funcţie consta în „a descoperi obiecti- 
vele militare, studierea posibilităţilor de atac și indicarea modalităţii 
în care să se efectueze acţiunea'?. A continuat să deţină această funcție 
de responsabilitate în cadrul FTP-MOI chiar şi în perioada în care 
Holban fusese înlăturat temporar de la conducerea FTP-MOI Paris. 
Cristina Luca crede că scoaterea lui Holban din funcţie 


a fost făcută de tovarășii francezi, care nu-l credeau capabil. El îmi spu- 
nea pe atunci că tovii francezi ne cer lucruri pe care le considera nejuste. 
Avea neînţelegeri cu ei pe chestiuni de tactică. Cred că Holban a fost 
trimis atunci cu munca pentru organizarea unităților din provincie”. 


Autobiografiile şi declaraţiile Cristinei Luca oferă informaţii preţioase 
şi detalii inedite referitoare, mai ales, la atmosfera din zilele căderii 
grupului Manuchiari. Ea evocă confuzia din perioada arestărilor şi, 
mai ales, lipsa instrucțiunilor din partea conducerii MOI. 


Căderile au început în noiembrie și s-au terminat prin decembrie. [...] 
Au fost arestaţi doi tovi din detașamentul evreiesc, apoi a urmat un val 
de arestări [...]. Eu am avut o întâlnire cu Manuchian, el era foarte spe- 
riat şi devenise fatalist, spunea: dacă Davidovici a căzut, el va fi arestat. 
Când s-au produs arestările, impresia mea este că toți și-au pierdut capul, 
şi conducerea MOI“. 


Cristina Luca critică, la fel ca Patriciu, lipsa de reacție a conducerii 
FTP-MOI, care s-a mulțumit doar să le recomande membrilor săi să 
schimbe casele conspirative, pe când, crede aceasta, ar fi fost mult 
mai potrivit și mai sigur ca membrii MOI să fie evacuaţi în provincie. 


1. „Referat de cadre nedatat întocmit pe numele Cristinei Luca”, ANIC, fond 
CC al PCR - Colegiul Central de Partid, dosar L/26, f. 20; „Notă de veri- 
ficare: Boico Cristina (Bianca Marcusohny”, ibidem, f. 26. 

2. „Referat de cadre nedatat intocmit pe numele Cristinei Luca”, ibidem, f. 20. 

3, „Proces-verbal asupra discuţiei avute cu tov. Cristina Luca, 6 iulie 19537, 
ibidem, ff. 66-67. 

4. Ibidem, f. 67. 

Ea nu îl incriminează însă pe Holban pentru lipsa de implicare în 
evacuarea membrilor FTP-MOI în provincie, precum o făcuse Patriciu. 
Această atitudine pare mai echilibrată, dat fiind că în momentul declan- 
şării valului de arestări în rândul membrilor FIP-MOI Paris Holban 
nu mai activa în organizaţia pariziană a FTP-MOL. 

Cristina Luca nu ştie sau nu își aminteşte detalii despre modul în 
care au fost arestați Wolf şi Olga Bancic, însă despre arestarea lui 
Manuchian în Gara Saint-Lazare iși aminteşte că „a aflat repede, pe 
linia MOT”, şi că, din emigrația armeană, se aflase că la casa Manuchian 
au fost efectuate percheziţii. Ca urmare a acestor perchiziţii, a continuat 
Cristina Luca, mai multe detașamente, în primul rând cel evreiesc, au 
fost arestate. „Nu ştiu dacă a mai supravieţuit careva acestei căderi. Nu 
cred” C. Luca iși exprimă mirarea că, în aceste condiţii, „aparatul 
tehnic [condus de Patriciu - n.m., C.D.] totuşi nu a căzut”), aruncând 
astfel umbre de îndoială asupra comportamentului şi fidelității lui 
Patriciu. 

Însă cele mai importante detalii despre „afacerea Manuchian” des- 
prinse din mărturiile Cristinei Luca sunt cele care privesc evenimentele 
imediat ulterioare arestărilor: descoperirea, investigarea şi pedepsirea 
lui Iosif Davidovici din decembrie 1944. C. Luca fusese direct implicată 
în aceste acţiuni, în urma propunerii lui Holban. Revenit la Paris la 
sfârșitul lunii noiembrie 1943, pe postul pe care îl ocupase anterior în 
FTP-MOI Paris, Holban fusese însărcinat de MOI să investigheze cazul 
şi să afle toate detaliile acțiunilor care avuseseră grave consecinţe asu- 
pra structurilor FTP-MOI Paris. Holban, care în momentul căderilor 
din noiembrie 1943 nu mai avea nicio responsabilitate în FTP-MOI 
Paris, fiind transferat în provincie, era convins că fusese desemnat să 
conducă această anchetă pentru că, pe de o parte, cunoştea foarte bine 
organizaţia pariziană a FTP-MOI, al cărei responsabil militar fusese 
dintru început, și pentru că, pe de altă parte, fusese plecat din Paris 
în ultimele trei luni, având astfel o privire mai clară şi mai obiectivă 
asupra faptelor petrecute în octombrie-decembrie 19432. 

În decembrie 1943, după ce a investigat împrejurările care au dus 
la căderea grupului Manuchian, Boris Holban a propus conducerii 


1. Ibidem, f. 68. 

2. Boris Holban, Testament, pp. 186-196; „Proces-verbal asupra discuţiei 
avute cu tov. Cristina Luca, 6 iulie 1953”, ANIC, fond CC al PCR - Colegiul 
Central de Partid, dosar L/26, ff. 66-67. 

MOI ca Cristina Luca să participe la anchetarea lui Iosif Davidovici, 
fapt confirmat de aceasta. Holban a declarat că legătura sa, Fernard Larini, 
îl însărcinase să îl prindă pe Davidovici şi să îl ancheteze pentru a 
vedea dacă a fost sau nu provocator, iar în cazul în care se stabilea că 
este adevărat, acesta să fie executat. Printre alţi şase combatanți (nenu- 
miţi) ce urmau să ia parte la această acţiune se număra și Cristina Luca. 

Aceasta dă mai multe informaţii despre modul în care s-a achitat de 
sarcinile primite, dar şi despre comportamentul şi mărturia lui Davidovici: 


am primit sarcina să mă duc la Davidovici (Albert) să-l conving să meargă 
cu mine în casa pregătită mai dinainte [...]. Eu i-am spus lui Albert că 
a doua zi plec din Paris şi de aceia vreau să-i arăt casa unde se poate 
vedea cu tovii. I-am spus că, dacă nu vine cu mine, va rămâne săptămâni 
întregi fără legătură. El nu prea voia să iasă, invoca diferite pretexte [...]. 
Eu i-am spus că, dacă nu vrea să intre în locuinţa aceia, să nu intre, dar 
să meargă s-o vadă fiindcă și eu trebuie să plec a doua zi. La sfârşit i-am 
arătat şi cartea de identitate pe care am adus-o cu mine. Asta l-a convins. 
Pe drum a vrut de vre-o două ori s-o șteargă. Voia probabil să anunțe 
Gestapoul. [...] După ce l-am imobilizat, a stat pe poziţie să nu spună 
nimic. A spus că nu vrea să stea de vorbă cu noi. Eu eram convinsă că 
este ticălos, dar ceilalți se îndoiau de vinovăția lui, chiar Holban [...]. 
Târziu de tot, probabil că era obosit, a început să vorbească, a spus că el 
n-a fost trădător, dar a fost groaznic bătut şi n-a rezistat la bătaie, că a 
început să vorbească şi şi-a luat angajament că va trăda pe tovii din 
conducere. 


Cristina Luca își aminteşte că Davidovici a mai dat o serie de deta- 
lii despre informaţiile furnizate Gestapoului cu privire la membrii şi 
acţiunile viitoare planificate de FIP-MOI Paris, precum şi numele 
căpitanului de la Gestapo și numărul de telefon la care trebuia să comu- 
nice cu acesta. Într-un final: 


Pentru că se apropiau zorile de zi, noi am hotărât să-l executăm, fiindcă 
ne era teamă să nu fim arestaţi din casa aceia. Eu am făcut note după 
cele declarate de Davidovici şi, după ce le-am arătat tovilor cu care am 
participat la acțiune, le-am predat prin Holban Partidului (PCF). 


C. Luca se dovedeşte a fi destul de critică faţă de modul în care ea 
şi Holban conduseseră interogatoriul lui Davidovici, mai ales din cauza 
tipului de informaţii obţinute în urma acestui interogatoriu: 

noi am avut slăbiciuni destul de mari în felul cum l-am interogat. Am 
lucrat prost. Asta a fost şi aprecierea Partidului, că n-am reușit să scoa- 
tem de la el tot ce ştia. Noi atunci nu aveam experienţă. 


Paradoxal, conducerea PCF „în general a spus că noi ne-am făcut 
datoria, dar s-a apreciat că am lucrat prost fiindcă n-am scos tot ce 
trebuia de la el”. Cristina Luca crede că această stare de lucruri este și 
consecința faptului că „nu am fost instruiți cum să decurgă interoga- 
toriul, am primit indicaţii (doar) în legătură cu măsurile de siguranță 
şi conspirație pe care trebuia să le luăm”. 

Aceste aspecte problematice legate de pedepsirea lui Davidovici au 
făcut, în mai multe rânduri, subiectul investigaţiilor interne ale PMR, 
căci lămurirea lor putea influența într-un sens sau altul atât cariera 
politică a lui Holban, cât şi a Cristinei Luca-Boico!. 

În ianuarie 1944, Cristina Luca a fost numită responsabil politic al 
FTP-MOI! interregional din nordul Franţei. După eliberarea Franţei, a 
continuat să lucreze la Paris pe linia MOI - mai precis, ca secretar adjunct 
al CADI (Centrul de Apărare al Imigranţilor, afiliat PCF), precum și 
în diferite asociaţii culturale franco-române şi la Radio Paris, la emi- 
siunea de limba română. 

Se pare că ascensiunea sa în ierarhia organizaţiei FTP-MOI i-a mărit 
influența politică în cadrul emigrației române de la Paris, aspect care 
nu a fost apreciat de toată lumea: 


Adevărata conducătoare [a Frontului Naţional Român din Paris - n.m., 
C.D.], căci Petre Suciu era numai un manechin inform şi rău intenţionat, 
„eminenţa cenușie” era Cristina Luca, cea care trăgea sforile, tăia şi spân- 
zura [...]. Cristina Luca şi oamenii ei, această bandă paukeristă?. 


Dacă afirmaţiile de mai sus par influențate puternic de contextul 
examinării „devierii de dreapta” la adresa Anei Pauker, nici alte referințe 
date de membri ai emigrației române nu sunt foarte măgulitoare la 
adresa Cristinei Luca: 


l. „Plan de verificare a activităţii politice a Cristinei Luca-Boico, din 30.09.1960”, 
ibidem, f. 6. 

2. „Notă informativă secretă, scrisă într-un singur exemplar exclusiv ptr. tov. 
C. Pârvulescu, membru în Biroul Politic CC”, document semnat de Aurel 
Pampu, ibidem, f. 16. 

Tovarășii care o cunosc din activitatea ei din Franța apreciază că a fost 
curajoasă, capabilă, dar foarte orgolioasă și încrezută, pătrunsă de men- 
talitate mic-burgheză (au dat referinţe despre ea Ion Marinescu, Victor 
Ionescu, Petre Suciu, dr. Herşcovici, Lazăr M., Fani Gurevitz, Alexandru 
Buican, Boris Holban). 


Cristina Luca fost decorată cu prestigioasa Médaille de la Résistance 
française. S-a întors în România în martie 1946, după ce obținuse în 
prealabil aprobarea PCdR?. Ajunsă în țară, a fost angajată la Ministerul 
Informaţiilor, unde a lucrat între 1946 și 1948. În iulie 1946, a revenit 
la Paris cu un grup de ziarişti, cu ocazia Conferinţei de Pace, de unde 
s-a întors în septembrie 1946. În septembrie 1947, a fost trimisă în 
calitate consilier de presă la Belgrad, de unde s-a intors în martie 1948, 
fiind încadrată la Ministerul de Externe, ca director al secției de presă 
şi de relaţii culturale”. 


Concluzii provizorii 


Studiul de faţă și-a propus să examineze diferite aspecte ale compoziţiei 
şi dinamicii emigrației comuniste din România în Franţa interbelică 
şi în anii celui de-al Doilea Război Mondial, prin analize care au uti- 
lizat atât informaţiile furnizate de instrumentul de lucru digital ANDCO, 
cât şi documente de arhivă și memorii editate. 

Concluziile nu sunt definitive: din analiza cantitativă am observat 
că o bună parte a emigranților din România care au petrecut anii celui 
de-al Doilea Război Mondial în Franţa s-au angajat în Rezistenţa fran- 
ceză, în acele organizaţii controlate şi influențate de PCF, și că, din 
punct de vedere statistic, cea mai mare parte a celor care au activat în 
FTP-MOI proveneau din rândul foștilor combatanți din Războiul Civil 
din Spania. Analiza calitativă s-a străduit să exploreze, cu ajutorul unor 
informaţii suplimentare, dinamica din interiorul unui mic grup al 
FTP-MOI, punând în evidenţă relaţiile tensionate instituite între membrii 


y 


„ „Notă de verificare: Boico Cristina (Bianca Marcusohn)”, ibidem, f. 26. 
2. „Cristina Luca: Autobiografie din 18 noiembrie 1949”, ANIC, fond CC al 
PCR - Colegiul Central de Partid, dosar L/1995, f. 23. 
3. „Referat de cadre nedatat întocmit pe numele Cristinei Luca’, ANIC, fond 
CC al PCR - Colegiul Central de Partid, dosar L/26, f. 22. 

grupului. Totodată, analiza cantitativă ne-a permis să evidențiem dife- 
rite aspecte inedite legate de un episod important al Rezistenței franceze, 
afacerea „Afişul roşu”, şi de implicarea militanţilor comuniști în respec- 
tivul episod. Acest scurt exercițiu de interpretare arată cum instru- 
mentul de lucru dezvoltat în proiectul nostru poate fi utilizat în mod 
creativ în diferite registre de analiză istorică. 


Glosar - ca un rezumat al Rezistenței franceze! 


ORGANISATION SPECIALE (OS): în toamna anului 1940, PCF decide 
crearea unei Organisation Speciale (OS), o structură de protecție menită 
să protejeze cadrele conducătoare ale PCF, să îi apere pe militanţii 
comunişti care desfăşurau activități de propagandă în mediile indus- 
triale. Organizarea sa i-a fost încredinţată veteranului PCE, Charles 
Tillon. OS era compusă exclusiv din membrii încercaţi ai partidului şi, 
mai ales, din foşti voluntari din Spania, francezi şi străini, ce reușiseră 
să nu fie internați în lagărele destinate foştilor combatanți. Grupele 
OS s-au format mai întâi în zonele industriale unde PCF desfășura 
activităţi intense. Obiectivele antinaziste ale PCF nu sunt enunțate clar 
în această perioadă, deoarece, din cauza pactului germano-sovietic, 
lupta împotriva ocupantului german era destul de confuză. Scos în 
afara legii în septembrie 1939, PCF încearcă să se adapteze cât mai 
bine din punct de vedere organizatoric condiţiilor de clandestinitate: 
un sistem triangular ca formă de organizare, o strictă centralizare a 
acțiunilor şi a comenzii. 


MAIN-D'ŒUVRE IMMIGREE (MOI): organizaţie afiliată PCF, se reorga- 
nizează după aceleaşi principii în clandestinitate. Grupele MOI au fost 
organizate după limbi naţionale, păstrând aceeași structură triadică de 
comandă și acțiune. Acestea au primit şi membri care nu participaseră 
la Războiul Civil din Spania. În aprilie 1941, Holban, care nu fusese 
voluntar în Spania, a fost cooptat în grupul de limba română, alături 
de dr. Aron Bacicurinski şi de Fanny Gourvitz. OS a crescut tot mai 


1. Acest glosar a fost realizat pe baza informaţiilor oferite de Bertram M. 
Gordon (ed.), op. cit., fiind îmbogăţit cu detalii suplimentare din Testamentul 
lui Boris Holban și din alte documente din arhivele românești. 

mult datorită prezenţei crescânde a interbrigadiştilor, mai ales după 
ce, la sfârşitul anului 1940, PCF abandonează consemnul de neevadare 
dat celor internaţi în lagărele destinate foștilor voluntari din Spania. 
Urmează evadări masive, care au dus la creşterea efectivelor OS, mai 
cu seamă după evadarea reuşită de la începutul anului 1941, când mulți 
interbrigadişti profită de transferul către lagărele din Africa de Nord 
pentru a fugi din trenul care îi transporta. Aceştia au ajuns la Paris în 
aprilie-mai 1941 şi au fost repartizaţi în organizaţia MOI, evitând să 
ia parte la acţiunile de protecţie ale OS, mai ales pentru că puteau fi 
uşor reperaţi de poliţia franceză. Ei au format grupele OS-MOI și s-au 
ocupat îndeosebi de acțiuni de sabotaj antinaziste, mai ales deraieri de 
trenuri. Structura OS-MOI nu era precisă; existau grupuri de evrei, de 
italieni, de iugoslavi, de români, de spanioli, de cehi și de unguri care 
foloseau puţinele arme date de colegii lor francezi și tot felul de explo- 
zivi luaţi de la mine și cariere. În iunie 1941, grupul român, din care 
făceau parte Edmond Hirsch, Nicolae Cristea, Francisc Wolf şi Mihail 
Patriciu - ultimii doi specializaţi în fabricarea de explozibili —, a orches- 
trat primele deraieri de trenuri. Alături de grupele OS-MOI, spre 
sfârşitul anului 1941 au apărut și noile grupe de tineret ale MOI, lipsite 
de experienţă în luptă şi de armament. PCF a decis să treacă la mul- 
tiplicarea acţiunilor militare și la lărgirea grupărilor de rezistență armată, 
punând în acelaşi timp în valoare experienţa acumulată de OS. Un fel 
de „avangardă a PCF”, OS este desființată la începutul anului 1942, 
fostele sale grupe fuzionând cu noile grupări de rezistenţă şi formând 
celebrele detașamente ale FTPf. Acesta se compunea din detașamente 
alcătuite din câteva grupe mici și mobile, a căror coordonare era asigu- 
rată de triada de comandă a detașamentului, formată din comandantul 
politic, cel militar și comisarul pentru tehnica de luptă. Activitatea 
detașamentelor era dirijată și coordonată de un comandament regional, 
iar coordonarea naţională era realizată de Comitetul Militar al franc- 
tirorilor şi partizanilor francezi (CMN). Apelul PCF pentru formarea 
detaşamentelor de partizani a avut ecou şi în rândurile imigranților 
din Franța, care au format, la începutul anului 1942, primele grupe de 
luptă din regiunea pariziană, alcătuite din membri ai imigrațiilor română, 
spaniolă, italiană, evreiască, bulgară şi cehă. Partizanii străini formau 
grupele FTP-MOI, care răspundeau şi depindeau și de Centrala MOI 
(pentru recrutarea şi îndrumarea politică), și de Comitetul Militar al 
FTPE (pentru coordonarea activităţilor militare). Acestea s-au format 
în mai 1942. 


g 

FRANCS-TIREURS ET PARTISANS francais (FTPf): grupare dominată de 
comuniști, ce reprezenta cea mai mare organizație militară a Rezistenței 
franceze. În vara anului 1941, după invadarea URSS de către Germania 
nazistă, PCE, scos în afara legii în septembrie 1939, a putut să își cla- 
rifice poziția ambiguă referitoare la ocupantul german. Ca urmare, 
PCF a început să încurajeze lupta armată deschisă împotriva armatei 
germane, promovând grupuri precum OS, Bataillons de la jeunesse şi 
MOL. În februarie 1942, aceste trei grupuri s-au unit, formând o nouă 
structură a Rezistenței, sub numele FTPf. La început FTPf a fost com- 
pus aproape exclusiv din comuniști, pentru ca treptat să se deschidă 
către toți membrii Rezistenței, indiferent de orientarea lor politică. 
În 1942, FIPf a devenit aripa militară a Frontului Naţional și a publi- 
cat ziarul France dabord. FTPf era mai bine organizată în zona de nord 
a Franței, dar opera și în sud și acționa mai ales în orașele mari, în 
colaborare directă cu sindicatele clandestine. Structura organizatorică 
a FTPf era piramidală, dar foarte flexibilă, formată din „triunghiuri” 
de trei oameni care răspundeau în fața unui superior din structura 
triadică superioară. La început membrii FTPf îşi desfășurau activităţile 
clandestine alături de cele normale, de zi cu zi, pentru ca, din 1943, 
majoritatea membrilor FTPf să devină luptători clandestini pe de-a-ntre- 
gul, organizând tot mai multe atacuri asupra forțelor germane şi a 
obiectivelor industriale şi de infrastructură — căi ferate, linii de elec- 
tricitate şi linii telefonice. Figura emblematică pentru FTPf rămâne 
colonelul Fabien, cel care a asasinat un ofițer superior german în august 
194! şi a jucat un rol esenţial în insurecția din Paris din 1944. 

FTPf era privit cu suspiciune de grupările gaulliste ale Rezistenței 
franceze, precum şi de Aliați, din cauza loialității sale comuniste. La 
rândul său, FIPt era circumspect faţă de instrucțiunile date de la Londra, 
refuzând să amâne acțiunile armate până la contraofensiva Aliaților, 
Liderii FTPf susțineau necesitatea acţiunilor armate pe teritoriul fran- 
cez, argumentând că acestea pregăteau calea deschiderii unui al doilea 
front în Vest, lucru cerut cu insistenţă de URSS. 

Totodată, FTPf a refuzat să se organizeze într-o armată clasică, 
considerând că războiul de gherilă, purtat cu unităţi mici, mobile şi 
flexibile era mult mai potrivit situaţiei existente, fiind mai eficace 
împotriva ocupanților germani. FTEf era rar aprovizionat cu arme din 
Anglia, folosind mai degrabă capturile făcute de la trupele germane, de 
la poliţie și de la alte trupe ale regimului de la Vichy, La începutul 
anului 1944, FTPf şi-a unit forţele cu alte grupări, noncomuniste, din 

Rezistența franceză, pentru a forma Forces françaises de l’intérieur, şi 
a colaborat cu Aliaţii pentru eliberarea teritoriului francez după debar- 
carea din iunie 1944. O parte dintre membrii săi s-au înrolat în armata 
regulată franceză, luptând până la sfârşitul războiului. 


FRANCS-TIREURS ET PARTISANS — MAIN-D'ŒUVRE IMMIGREE (FIP-MOI): 
reprezenta gruparea imigranților din Rezistenţa franceză comunistă 
armată Francs-tireurs et partisans francais, renumită pentru acțiunile 
directe împotriva ocupanților germani şi a colaboraţioniștilor. După 
ce PCF a fost scos în afara legii, în septembrie 1939, organizaţia comu- 
nistă a muncitorilor imigranţi (Main-d'CEuvre Immigree - MOI) a 
devenit la rândul său clandestină, fiind persecutată de regimul de la 
Vichy. Gradual, MOI s-a reorganizat, în strânsă conexiune cu acțiunile 
de rezistenţă antifascistă armată întreprinse de PCF inițial prin Organisation 
Spéciale (OS), înființată în toamna lui 1940. În luna aprilie 1942, OS 
s-a reorganizat sub forma grupurilor Francs-tireurs et partisans (FTP), 
iar grupările MOI au devenit grupări FTP-MOI. În toamna anului 
1942, existau unităţi FTP-MOI care acționau în zona pariziană, dar şi 
la Lyon, Toulouse, Marsilia, Grenoble, Calais şi Nisa. Grupările FIP-MOL 
erau aproape în întregime formate din imigranţi, mai ales refugiaţi 
politic şi foşti combatanți în Războiul Civil din Spania. La sfârşitul 
anului 1942, FTP-MOI Paris a suferit o serie de arestări, însă, chiar şi 
în aceste condiţii, în august 1943 FTP-MOI număra 65 de membri. În 
urma unor trădări, în perioada noiembrie-decembrie 1944, FTP-MOI 
Paris a primit o grea lovitură: căderea a 28 dintre membrii săi în noiem- 
brie 1943, în frunte cu responsabilul militar al FTP-MOI Paris, armea- 
nul Missak Manuchian. 23 dintre arestaţi au fost judecați și condamnați 
la moarte, fiind executaţi în perioada februarie-mai 1944 („afacerea 
Manuchian”). 

Aceste pagini vor să sugereze un lucru foarte simplu: de fapt, isto- 
ria pasiunii comuniste din România s-a extins dincolo de graniţe - în 
acest caz, în Franţa (dar nu numai). 

Basarabean şi comunist - n-a fost o contradicţie 
în termeni. Membri PCdR, simpatizanți ai partidului 
şi utecişti originari din stânga Prutului 


Dumitru Lăcătușu 


Scopul acestui studiu este reprezentat de identificarea şi analiza 
principalelor caracteristici ale grupului de respondenţi proveniţi din 
Basarabia ale căror fişe au fost indexate în instrumentul digital ANDCO. 
Principalele caracteristici ale grupului ce vor fi evidenţiate şi examinate 
sunt: originea etnică, sexul, relaţia cu partidul înainte de 23 august 
1944, tipurile de acţiuni întreprinse de membrii şi simpatizanţii par- 
tidului, precum şi evenimentele represive indicate de aceştia (arestare, 
proces, detenţie, internarea în lagărul de internaţi politici de la Târgu 
Jiu, deportarea în Transnistria). 

Analiza evenimentelor va evidenția riscurile inerente la care se expunea 
un „revoluționar de profesie”, dar şi dacă există diferenţe semnificative 
în ceea ce privește sancţiunile între membrii utecişti de partid, UTC-işti, 
simpatizanți ai partidului şi ai mișcării muncitorești. Totodată, merită 
subliniat că analiza noastră se referă doar la acei membri și simpatizanți 
basarabeni ai PCdR care după 23 august 1944 au rămas în România, 
completând fişele de recensământ între 1951 și 1952. Nu au fost cuprinși 
în studiu comuniștii basarabeni care s-au stabilit pe teritoriul Basarabiei 
după al Doilea Război Mondial. 

Am optat pentru metoda de lucru prosopografică!, ceea ce ne 
permite să identificăm şi să descriem caracteristicile externe și 


l. Pentru mai multe informaţii despre principalele motive care au stat la baza 
alegerii prosopogratiei drept metodă de analiză, vezi Corina Doboş, „Abordări 
prosopografice ale ilegalităţii comuniste. Rezultate parțiale şi chestiuni 
metodologice”, Studii şi articole de istorie, vol. LXX XII, nr. 1, 2015, pp. 201-218. 

materiale ale unui grup mai mult sau mai puţin omogen. 

Pentru realizarea scopurilor enunțate, am efectuat o serie de analize 
la nivelul întregii populaţii (interogări ale bazei de date în funcţie de 
anul nașterii, sexul şi originea etnică a respondenților), al membrilor 
şi simpatizanţilor PCAR şi al membrilor UTC originari din Basarabia. 
Ulterior, pentru a observa dacă există diferenţe între cei care s-au declarat 
membri de partid şi cei care s-au declarat simpatizanți, am reluat unele 
analize pentru categoriile politice identificate (membri de partid, simpa- 
tizanți și membri UTC). Totodată, pentru a evidenția traseul antebelic 
şi postbelic al acestora, dar şi pentru a înţelege anumite aspecte rezul- 
tate în urma interogării bazei de date, am reconstituit şi am analizat 
câteva „biografii exemplare”. 

Am folosit drept surse în aceste cazuri documentele identificate în 
dosarele lor personale din cadrul colecției 53 - Dosare de partid ale 
membrilor de partid cu stagiu din ilegalitate şi în fondurile CC al 
PCR - Colegiul Central de Partid și Secţia Cadre, precum şi dosare 
aflate în fondurile arhivistice ale Republicii Moldova. Însă principala 
sursă a studiului o reprezintă recensământul intern realizat de CC al 
PMR între 1951 şi 1952, care este depozitat la Arhivele Naţionale ale 
României, fondul 95 - Dosarele personale ale luptătorilor antifascişti 
întocmite de Ministerul de Interne în perioada 1917-1944. 

Recensământul a fost realizat în plină campanie de verificare a mem- 
brilor de partid, după încheierea primei etape a verificărilor (1948-1950). 
Spre deosebire de prima etapă, care a avut drept scop verificarea și 
confirmarea calităţii tuturor membrilor PCR/PMR, mai ales a celor care 
au intrat în partid după 23 august 1944, ancheta vizată i-a avut drept 
ţintă pe cei care au fost conectaţi în vreun fel cu mișcarea comunistă 
în perioada interbelică. Astfel, unul dintre scopurile recensământului 
l-a reprezentat stabilirea numărului „ilegaliștilor” și al simpatizanţilor 
comuniști. 

Un scop adițional a fost descoperirea celor care au trădat mișcarea 
comunistă, aspect ce reiese în urma parcurgerii rubricilor completate 
i. Pentru mai multe informaţii despre metoda prosopografică, vezi Koenraad 

Verboven, Myriam Carlier, Jan Dumolyn, „A Short Manual to the Art of 


Prosopography’, în K.S.B. Keats-Rohan (ed.), Prosopography Approaches 
and Applications: A Handbook, Oxford Unit for Prosopographical Research, 
Linacre College, Oxford, 2007, p. 39. Studiul este accesibil online la 
http://prosopography.modhist.ox.ac.uk/course_syilabuses.htm (accesat în 


mai 2016). 

de cei recenzați. Una dintre acestea este rubrica în care li se cerea 
membrilor și simpatizanţilor să descrie modul în care s-au purtat la 
proces, în închisori şi lagăre. Totodată, unii au oferit date suplimentare 
despre comportamentul lor din timpul anchetelor şi proceselor și din 
penitenciare în cadrul altor rubrici: „Legături cu alţi ilegaliști” sau 
„Observaţii”. În primul caz, respondenţii au indicat o apreciere carac- 
teristică a unuia dintre cunoscuți (de exemplu, trădătorul mișcării). În 
a doua situaţie, au încercat să se disculpe prin oferirea unor informaţii 
despre modul în care au decurs arestarea, procesul, detenţia. De ase- 
menea, ei au evidenţiat că au avut ulterior un comportament bun, 
încadrându-se în „colectiv”. 


Grupul comuniștilor și simpatizanţilor basarabeni — 
caracteristici generale 


În urma interogării bazei de date în funcţie de proveniența regională, 
au rezultat 189 de persoane (aproximativ 2,2% din populaţia generală 
indexată în instrumentul digital ANDCO) care au declarat că s-au 
născut în Basarabia. Merită subliniat că numărul comuniștilor basara- 
beni este mult mai mic decât al celor care au menţionat la locul nașterii 
localități din Ardeal, Țara Românească sau Moldova, fiind apropiat de 
cel al comuniştilor originari din Bucovina. După cum observa Corina 
Doboş, comuniştii din Basarabia și Bucovina sunt subreprezentaţi în 
acest recensământ’. 

Astfel, întrebarea firească este următoarea: e corect acest rezultat? 
Pentru diferenţele majore privind repartiţia regională a comuniștilor, 
pot fi avansate mai multe explicaţii. Dacă comuniștii români din Ardeal 
au rămas după 1945, în cele mai multe cazuri, pe teritoriul României, 
o parte a celor din Basarabia s-au stabilit în Uniunea Sovietică. Ei nu 
s-au mai întors după al Doilea Război Mondial în România. Fie nu li 
s-a permis, fie PCR nu i-a rechemat. De altfel, în Arhiva de Stat a 
Republicii Moldova, Colecţia de documente şi amintiri ale participan- 
ților la mișcarea comunistă ilegală în Basarabia în anii 1918-1940, apar 
numele a 74 de persoane care au activat în mişcarea comunistă în 


1, Corina Doboș, art. cit., p. 208. 

această perioadă, în calitate de membri sau de simpatizanţi!. Alte surse 
aproximează că numărul celor care au activat în cadrul partidului în 
Basarabia interbelică ar fi fost între 200% şi 300. Fireşte, nu toți comu- 
niştii care au activat în Basarabia erau născuţi acolo. 

Totodată, nu este exclus ca o parte dintre ei, mai precis acei comu- 
nişti care erau de origine etnică evreiască, să fi murit în timpul depor- 
tărilor din perioada celui de-al Doilea Război Mondial. Spre exemplu, 
pe 8 septembrie 1942, 414 evrei comunişti aflați în lagărul de internaţi 
politici de la Târgu Jiu au fost deportaţi în Transnistria. Aceștia au fost 
îmbarcaţi în 12 vagoane speciale ce au fost atașate unui tren care venea 
de la Timişoara. Ordinul de deportare nu spune ce provenienţă regi- 
onală aveau cei de la Târgu Jiu, însă, foarte probabil, printre ei s-au 
aflat și un număr de comuniști evrei născuţi în Basarabia. 

Ipolit Derevici, comunist basarabean, menționează în memoriile 
sale din anii 1970 că, în perioada interbelică, o practică întâlnită prin- 
tre angajaţii structurilor polițienești o reprezenta asasinarea deținuților 
comuniști și aruncarea lor în Nistru”. Totuși, o astfel de afirmaţie tre- 
buie privită cu rezerve. Desigur, în România, nu comuniștii au folosit 
pentru prima oară execuțiile extrajudiciare ale oponenților. 

În schimb, există mai multe documente care indică uciderea unor 
comuniști basarabeni în timpul celui de-al Doilea Război Mondial. 
Arhivele româneşti şi cele din Republica Moldova conțin numeroase 
semnalări ale unor comuniști basarabeni arestați după începerea războ- 
iului ca suspecți de spionaj sau ca membri ai unor grupări de partizani. 


1. „Listele participanţilor la mișcarea comunistă ilegală în Basarabia în anii 
1918-1940”, în Arhiva de Stat a Republicii Moldova (în continuare, ASRM}, 
fond 2127 - Colecţia de documente şi amintiri ale participanţilor la mişcarea 
comunistă ilegală din Basarabia în anii 1918-1940, inventar 1, dosar 1. 

2. Cifra este valabilă pentru 1956 şi indică numărul celor care au participat 
în acest an la o întrunire a Institutului de Istorie a Partidului de pe lângă 
CC al PC al Moldovei. Pentru mai multe informaţii, vezi lon Lipciu, 
„Dosarul tăinuit, Moldova socialistă, 20 iunie 1990, accesibil la http:// 
www.andreilupan.com/loaditem.do?id=300400110 (accesat în mai 2016). 

3. Mihail Bruhis, Rusia, România şi Basarabia. 1812. 1918. 1924. 1940, 
Universitas, Chişinău, 1992, pp. 300 şi urm. 

4. Serviciul Judeţean Dolj al Arhivelor Naţionale ale României, Fond Inspec- 
toratul Regional de Poliţie Craiova, dosar 3/1842, ff. 133 şi urm. 

5. Ipolit Derevici, „Memorii, ANIC, colecția 60 - Amintiri, Memorii și 
Însemnări ale unor Personalităţi despre Situaţia Economico-Socială şi 
Politică din România (în continuare, colecția 60), dosar 665, f. 124. 

Printre ei, apare şi un personaj important din mișcarea comunistă basa- 
rabeană: Gheorghe Corotcov (membru în Secretariatul Regional al PCAR 
Basarabia, deputat în Sovietul Suprem al RSSM în ianuarie 1941). 
Potrivit unui buletin informativ din 22 septembrie 1941, un avion 
sovietic a fost doborât în data de 19 septembrie, ora 15.45, pe teritoriul 
județului Cetatea Albă. Pilotul a murit, însă ceilalți doi pasageri „au 
fugit în sat, unde au fost capturați”, Documentul arată că Gheorghe 
Corotcov a încercat să evadeze, însă „la a doua încercare a fost împuș- 
cat mortal”. 

Nu trebuie neglijat că unii dintre comuniștii basarabeni, din anumite 
motive, nu au completat fișa de recensământ. Căutând în baza de date, 
am putut constata că anumiți comuniști români născuţi în Basarabia, 
care după 1945 au avut funcții importante în regimul comunist pe linie 
de partid sau de stat, nu apar în acest recensământ. Printre cei care nu 
se regăsesc se numără Alexandru Bârlădeanu, Iosif Chişinevschi și Leonte 
Răutu. De altfel, membrii Secretariatului şi cei ai Biroului Politic al 
PMR nu figurează în ancheta organizată în 1950-1952, Totodată, nici 
câţiva dintre cei mai cunoscuţi ofițeri de Securitate nu au fost recenzați. 
Îi menţionez aici, printre alții, pe Grigore Naum sau Serghei Nicolau. 

Astfel, 189 reprezintă numărul acelor comuniști şi simpatizanți ai 
PCdR care, după 23 august 1944, au ales să se stabilească în România 
şi au completat fişa de recensământ din anii 1951-1952, iar nu numă- 
rul total al membrilor organizaţiei basarabene a PCdR în perioada 
interbelică. Grupul identificat va fi examinat în cadrul acestui capitol 
cu scopul de a evidenția și a analiza caracteristicile sale externe. 

Prima analiză realizată a fost interogarea bazei de date în funcție 
de anul nașterii, pentru a afla repartiţia comuniştilor și simpatizanților 
din Basarabia pe cohorte. Definiţia cohortei utilizată în cadrul acestui 
studiu vizează un grup de oameni care împărtăşesc aceleaşi experiențe 
formative și evenimente istorice de-a lungul unei perioade similare?. 
În cadrul studiului de față, am identificat membrii unei cohorte în funcție 
de anul naşterii, stabilind pentru o cohortă un interval de timp de 
cinci ani. Prin fixarea acestei perioade, am urmărit în ce măsură 
experienţele formative se repetă de la o cobortă la alta, dar și ce deosebiri 


1. AOSPRBP, colecţia 50 - Mişcarea Revoluționară și ilegalistă din Basarabia 
(în continuare, colecţia 50), inventar 6, dosar 95, f. 14. 

2. Duane E. Alwin, Ryan J]. McCammon, „Generations, Cohorts, and Social 
Change, în Jeylan T. Mortimer, Michael J. Shananhan (eds.), Handbook 
of the Life Course, Kluwer Academic Publisher, New York, 2003, pp. 26-27. 

există de la o cohortă la alta, inclusiv în funcţie de relația cu partidul 
de dinainte de 23 august 1944 (membri, simpatizanți, membri UTC), 

Astfel, au fost identificate şase cohorte principale: cohorta 1 - cei 
născuți înainte de 1900; cohorta 2 — 1900-1904; cohorta 3 - 1905-1909; 
cohorta 4 — 1910-1914; cohorta 5 - 1915-1919; cohorta 6 - născuţi 
după 1920. În urma interogării bazei de date, a rezultat următoarea 
repartiție a ilegaliştilor şi simpatizanţilor pe cohorte: ci — 18 repre- 
zentanţi, c2 - 29, c3 - 37, c4 — 68, c5 — 22, c6 — 14 şi un respondent 
al cărui an de naştere nu a fost menţionat în fişa de recensământ 
(Vladimir Simionescu). Astfel, în perioada interbelică, cei mai nume- 
roşi ilegalişti şi simpatizanți au fost recrutaţi din rândul cohortelor 4, 
3 şi 2. Cohorta cu cei mai puţini ilegalişti și simpatizanți este cea cu 
numărul 6. Din totalul aderenţilor şi simpatizanţilor PCdR, doar 14 
s-au născut începând cu 1920. Astfel, majoritatea acestora au crescut 
și s-au format în România interbelică, unde au şi urmat şcoala. După 
cum au arătat diferiţi cercetători, şcoala a fost unul dintre principalele 
instrumente folosite pentru românizarea noilor provincii! intrate în 
componența României în 1918. Potrivit lui Alexandru-Murad Mironov, 
în perioada interbelică, școala era considerată de autoritățile române 
„cea mai însemnată armă de impunere a statului” și „cea mai simplă 
formă de integrare”. Să fie oare aceasta explicația pentru ponderea 
redusă a celor născuţi după 1918 în rândul membrilor, simpatizanților 
şi uteciştilor basarabeni? 

Pornind de la această constatare, putem presupune că, pentru cei 
născuţi după 1918, școlarizaţi integral în sistemul de învăţământ româ- 
nesc și supuși unui proces de românizare, comunismul nu a mai repre- 
zentat o tentaţie similară ca în cazul celor care au fost educați în şcolile 
țariste. De altfel, mai mulți comunişti români proveniţi din Basarabia 
sau Ardeal au indicat şcoala drept unul dintre factorii care i-au îndrep- 
tat spre mișcarea comunistă. Imposibilitatea acestora de a se integra 
în sistemul de învăţământ, determinată şi de relaţiile existente între ei 
şi profesorii veniţi din Vechiul Regat, i-a îndemnat pe unii adolescenţi 
să caute un alt mediu de integrare. În aceste medii se găseau persoane 
similare lor, iar sentimentul care îi anima era cel al excluderii”. 


1. Irina Livezeanu, Cultură și naționalism în România Mare, 1918-1930, tra- 
ducere de Vlad Russo, Humanitas, București, 1998; Alexandru-Murad 
Mironov, „Basarabia interbelică - evoluţii sociale şi culturale”, Studii și 
articole de istorie, vol. LXXIX, 2012, pp. 29-43. 

2. Vezi în acest sens autobiografiile lui Petre Goncearuc, ANIC, fond CC al 
PCR - Secţia Cadre, dosar G/470. 

Totodată, interogarea bazei de date în funcţie de principalul eveni- 
ment al perioadei (unirea Basarabiei istorice cu România) indică urmă- 
toarele rezultate: c6 îşi păstrează reprezentanţii în număr de 14 persoane, 
iar restul ilegaliștilor, în număr de 175, s-au născut înainte de sau în 
anul 1918, ceea ce întăreşte afirmaţia conform căreia ideologia comu- 
nistă a reprezentat o atracție mai ales pentru cei născuţi în perioada 
când Basarabia se afla în componența Imperiului Rus. Desigur, afirmaţia 
este valabilă doar pentru grupul celor originari din Basarabia. Rămâne 
de văzut în ce măsură ea este validă şi pentru comuniştii și simpatizanţii 
născuţi în Vechiul Regat sau în Ardeal. 

A doua analiză a vizat identificarea sexului ilegaliştilor şi simpati- 
zanţilor. Rezultatele au indicat că 111 subiecţi dintre comuniștii şi 
simpatizanţii lor din Basarabia au fost recrutaţi dintre bărbaţi şi 78 
dintre femei. Într-o primă instanţă, această repartiție pe sexe ne arată 
că cei mai dispuşi să își asume riscurile inerente statutului de membru 
de partid sau de simpatizant au fost bărbaţii. Ei reprezintă 59% din 
totalul populaţiei selectate. Însă vom vedea în cursul acestui studiu în 
ce măsură repartiția pe sexe se respectă şi în cadrul categoriilor politice 
identificate. 

Prin a treia analiză realizată, am intenţionat să evidenţiem originea 
etnică a respondenților. Scopul! l-a reprezentat identificarea grupurilor 
etnice din rândul cărora au fost recrutați membrii şi simpatizanţii parti- 
dului comunist. Cele inai multe studii insistă asupra faptului că majo- 
ritatea comuniştilor din Basarabia erau evrei. Voi exemplifica această 
afirmaţie cu un citat revelator din studiul istoricului basarabean Pavel 
Moraru: „Ideea comunistă a atras masiv populaţia evreiască, în special 
a atras tineretul israelit. Îi găsim în postura de conducători, propagan- 
diști, teroriști, spioni, curieri-contrabandişti etc”!. Aș sublinia că, din 
punctul meu de vedere, astfel de afirmaţii pot reprezenta interpretări 
superficiale, preluări integrale și necritice ale documentelor create de 
structurile polițienești din epocă. Se reflectă însă această situaţie şi în 
baza de date construită ca urmare a recensământului din 1951-1952? 

Stabilirea etniei a fost făcută în funcţie de răspunsurile celor 189 de 
persoane, astfel acordând credit declaraţiilor celor recenzați. Înainte 
de a arăta care au fost răspunsurile ilegaliștilor şi simpatizanţilor, merită 
precizat că rubrica „naţionalitatea” din fișa de recensământ prevedea 
următoarele variante de răspuns: „român, ungur, evreu etc?.- 


1. Pavel Moraru, „Evreii și bolșevismul în Basarabia interbelică (1917-1940), 
Transilvania, nr. 3-4, 2008, p. 106, 

Or, datele ne arată că membrii și simpatizanţii partidului originari 
din Basarabia, existenţi în recensământul din 1951-1952, au fost recru- 
taţi în principal din rândul românilor şi evreilor. Primii reprezintă un 
grup de 77 de persoane, iar următorii un grup de 71, la care se adaugă 
şi cei trei autoidentificaţi „evrei-români”. La o distanţă apreciabilă se 
află ruşii (12), ucrainenii (7) şi bulgarii (7). Printre cei care au inter- 
acţionat cu partidul comunist în perioada interbelică întâlnim câte un 
găgăuz (Anatolie Chircev), un moldovean (Pavel Chirtoacă) și un maghiar 
(Magdalena Toth). Etnia a doi respondenţi (Liuba Murazian şi Tamara 
Mureșanu) nu a putut fi descifrată, iar șapte nu şi-au declarat-o 
(Grigore Dadau, Ana Georgescu, Ion Gladarenco, Sanda Roller, 
Eufrosina Volosinova, Ion Boicevico, Sara Sfranciog). 

Dacă putem admite astfel că evreii sunt suprareprezentaţi în rândul 
membrilor și simpatizanţilor partidului, având în vedere numărul lor 
în România interbelică, consideraţii precum cele că toţi comuniştii au 
fost evrei reprezintă interpretări forţate şi necritice ale documentelor 
polițienești. Potrivit psihologului francez (născut în România) Serge 
Moscovici, evreii care alegeau partidul comunist reprezentau, la rândul 
lor, o „minoritate invizibilă, chiar secretă” în cadrul unei minorități 
din România Mare’, 

Am găsit intrigant faptul că, din întreaga populaţie, doar unul sin- 
gur s-a declarat moldovean. Drept urmare, am ales să-i reconstitui 
traseul biografic de dinainte şi de după 23 august 1944. 

Pavel Chirtoacă s-a născut pe 29 iunie 1901 în comuna Susleni, 
într-o familie catalogată de cadriştii partidului ca fiind una de țărani 
mijlocaşi. Între 1922 și 1927, a urmat studiile Facultăţii de Agronomie 
din Iași. Încă din acei ani a fost activ în cadrul organizațiilor studenţeşti. 
Iniţial a fost preşedintele Asociaţiei Studenţilor Agronomi, iar în 1925 
a fost ales secretar al Uniunii Studenţilor independenţi din Iași. Potrivit 
propriilor declaraţii, tot din acest an datează şi legăturile sale cu UTC. 
La scurt timp, a intrat şi în partidul comunist. Ca membru de partid, 
a avut drept sarcini redactarea ziarelor Înainte, editat de BMF, şi Munca 
zilnică. În 1929, a deţinut pentru scurt timp funcția de membru în 
Comitetul PCdR Bucureşti şi în CC al BMT. În anii următori a avut 
mai mult funcţii de conducere în organizaţia comunistă, fiind, în 
1932-1934, instructor al CC al PCAR pentru regiunile de partid Oltenia, 


1, Serge Moscovici, Cronica anilor risipiţi. Povestire autobiografică, Polirom, 
laşi, 1999, p. 124. 

Muntenia, Galaţi și Cernăuţi!. Promițătoarea sa carieră în organizaţia 
comunistă s-a sfârșit în 1934, când a fost trimis pentru reorganizarea 
partidului în Cernăuţi. Până în acest an, fusese arestat de mai multe 
ori pentru activitate comunistă și condamnat la pedepse de câteva luni. 
Totuși, în timpul arestării sale din 1934 a cedat în fața anchetatorilor. 
O hotărâre a CCP din 2 noiembrie 1964 subliniază comportarea sa 
inadmisibilă — cooperarea cu ofițerii de Siguranţă şi deconspirarea 
unor secrete importante de partid: 


Cu prilejul acestei arestări însă, Pavel Chirtoacă a avut o comportare 
inadmisibilă unui comunist în faţa organelor Siguranţei burgheze. El nu 
numai că a recunoscut propria sa activitate, dar a dat declaraţie detailată 
privind directivele și sarcinile cu care organele de partid l-au trimis la 
Cernăuţi, divulgând secrete importante de partid. Astfel, a recunoscut 
că este membru de partid din 1926, că în ziua de 8 martie 1936, Dăscălescu 
(nume conspirativ), prin care avea legătura cu organizaţia Partidului 
Comunist din Bucureşti, l-a trimis cu misiunea de a reface legăturile 
distruse prin arestarea lui Kanner Ilie, conducătorul organizaţiei de par- 
tid, Ivasiuc, însărcinat cu munca la sate, şi a altora. A recunoscut că el 
trebuia să ocupe vremelnic locul lui Kanner [lie şi să pregătească alege- 
rile comunale. În declaraţia dată la Siguranţă a dat amănunte asupra unor 
întâlniri conspirative avute după sosirea lui la Cernăuţi, precum și faptul 
că I. Safran avea sarcini pe linia tineretului, iar soția lui Ivasiuc se ocupa 
de munca la sate. La Parchet a menţinut declarația dată la Siguranță’. 


Eliberat din arest în martie 1935, s-a reîntors în Bucureşti, unde nu 
a primit alte sarcini pe linie de partid. Motivul indicat în documente: 
purtarea sa de la anchetă. A continuat să lucreze pentru ajutorarea 
deţinuţilor politici până în mai 1936, când a avut loc procesul său. În 
urma acestuia, a fost condamnat la 8 ani şi 6 luni de închisoare, fiind 
închis la Galata, Doftana, Târgu Ocna, Caransebeș, Văcăreşti și Lugoj. 
A ieșit din detenție pe 24 august 1944. Deşi comportarea sa de la 
Siguranţă i-a influenţat perioada închisorii, după 23 august 1944 a 
ocupat mai multe funcţii de conducere în partidul şi statul comunist. 
În 1944-1947 a fost redactor la Scânteia, iar în următorii doi ani a fost 
conferenţiar la Institutul de Relaţii Internaţionale. Din 1949, a fost 
profesor la Institutul Agronomic din București, ocupând între 1952 şi 


1. „Hotărâre a Comisiei Controlului de Partid” din 2 noiembrie 1964, ANIC, 
fond CC al PCR - Colegiul Central de Partid, dosar C/491, ff. 3-4, 
2. Ibidem, f. 4. 

1956 funcția de rector!. De asemenea, în 1950 a fost numit adjunct al 
Secţiei Agrare, fiind preferat pentru această funcție în defavoarea lui 
Nicolae Ceauşescu, care a fost transferat în acel an în cadrul Armatei’. 

Interogarea bazei de date în funcţie de proveniența regională a 
declaranţilor a indicat că 189 de persoane erau originare din Basarabia. 
În rândul lor se disting trei categorii principale în funcţie de relaţia cu 
partidul dinainte de 23 august 1944: i) membri PCdR (67), ii) simpa- 
tizanţi (89) şi iii) membri UTC (20). Dar câţi dintre aceştia au activat 
în perioada interbelică în Basarabia? Care au fost principalele locuri 
în care au activat în calitate de comuniști? La aceste întrebări voi încerca 
să ofer câteva răspunsuri în baza fişelor de recensământ completate de 
ilegaliști şi simpatizanți după 23 august 1944 şi a documentelor de 
arhivă identificate. 

La recensământul din anii 1950-1951, membrilor PCdR, celor ai 
UTC şi simpatizanţilor li s-a cerut să menţioneze atât locurile, cât şi 
perioada în care au activat. Răspunsurile variază de la un recenzat la 
altul. Unii au oferii un singur răspuns, alţii au indicat principalele 
localităţi în care au fost trimiși să disemineze mesajul partidului sau 
locurile în care au sprijinit organizaţia comunistă ori pe membrii aces- 
teia. Totodată, răspunsurile reflectă și migrația basarabenilor în peri- 
oada interbelică. Unii au intrat în mișcarea comunistă nu în orașele 
basarabene, ci în acele localităţi unde şi-au găsit un loc de muncă sau 
în care se aflau la studiu. Deoarece locurile în care au activat sunt 
urmate şi de perioada desfăşurării activităţii în cadrul mişcării comu- 
niste, primul răspuns reprezintă, cel mai probabil, locul unde au intrat 
în partid ori în UTC sau unde au început să activeze ca simpatizanți. 

În cadrul prezentului studiu, mă voi opri asupra primelor trei răs- 
punsuri oferite de respondenţi. Drept prim răspuns, 45 de respondenţi 
au declarat că au activat în București. Dintre aceștia, 21 erau membri 
de partid, 22 simpatizanți, un utecist, un membru sindical. Alţi 26 
(16 membri de partid, opt simpatizanți şi doi utecişti) au indicat 
Bucureştiul ca a doua variantă de răspuns, iar cinci drept al treilea răspuns 
(trei membri de partid, un simpatizant şi un membru al altor partide 
şi organizații comuniste). Astfel, cel puţin 76 dintre cei 189 au activat 
în perioada interbelică în București. 


1. Mihai Berca (coord.), Oameni de seamă: economişti, Mica Valahie, Bucureşti, 
2013, pp. 114-115. 

2. Lavinia Betea, Cristina Diac, Florin-Răzvan Mihai, Ilarion Tiu, Viața lui 
Ceauşescu, Adevărul Holding, Bucureşti, 2012, pp. 361-362. 

Următorul oraş unde au fost concentrați cei mai mulţi basarabeni 
a fost Iaşiul. 21 de persoane au menţionat drept prim răspuns că au 
activat sau au sprijinit partidul în perioada interbelică, printre ei numă- 
rându-se opt membri de partid, opt simpatizanți, doi uteciști, un mem- 
bru sindical şi un membru al altor partide şi organizaţii comuniste. 
Unul (Eliza Văscăuţeanu) nu a completat rubrica referitoare la relația 
cu partidul înainte de 23 august 1944. Alţi 5 au indicat fașiul drept al 
doilea răspuns (doi membri de partid, trei simpatizanți), iar novă au 
indicat capitala Moldovei ca a treia variantă de răspuns (șapte membri 
de partid, un simpatizant şi un membru al altor partide și organizații 
comuniste). În total, 35 de basarabeni au activat sau au sprijinit miş- 
carea comunistă în acest oraș. laşiul a fost unul dintre principalele 
centre universitare în care au venit studenţii basarabeni în perioada 
interbelică. Unii au ales laşiul şi pentru că aici existau Atelierele CFR 
Nicolina, unde s-au angajat în anii dintre cele două războaie mondiale 
o parte dintre basarabenii aflaţi în căutarea unui loc de muncă. 

Potrivit recensământului partidului din 1950-1951, principala loca- 
litate din Basarabia în care au activat cei mai mulţi membri sau sim- 
patizanţi ai partidului este Chișinău (16 au declarat drept prim răspuns 
acest oraș: opt membri de partid, doi membri UTC, cinci simpatizanți 
şi un membru al altor partide şi organizaţii de stânga). 

În funcţie de primul răspuns, situația la nivelul României Mari este 
următoarea: Galaţi - 11 răspunsuri, Bălți - nouă, Buhuşi - nouă, 
Tighina - şapte, Ismail - șase, Cetatea Albă - trei, Hotin - trei. Importanţa 
existenței unui centru industrial pentru atragerea în mișcare atât a 
unor membri, cât şi a simpatizanţilor este clară în cazul localităţii 
Buhuși. În perioada interbelică, aici a existat o fabrică de postav unde 
s-au angajat mai mulți basarabeni. O parte dintre ei (11 - număr ce 
însumează toate cele trei răspunsuri) au intrat în mişcarea comunistă 
sau au devenit simpatizanți ai partidului în timp ce lucrau în Buhuşi. 
Înfiinţată în 1885, fabrica! era astfel unul dintre locurile spre care se 
îndreptau cei aflați în căutarea unei surse de venit. Aici descopereau 
însă şi mișcarea comunistă. Din această localitate provine și unul din- 
tre cei mai cunoscuţi militanti ai comunismului românesc: Mihail 
Roller, care a rescris în sens stalinist istoria României. 

În funcţie de primele trei răspunsuri, numărul total al comuniştilor, 
uteciștilor și simpatizanţilor care au declarat că au activat în perioada 


1. Vezi un istoric al Fabricii de Postav din Buhuşi la adresa http://www. 
stofebuhusi.rofistoric/ (accesat în iunie 2016). 

interbelică în Basarabia este de 66. Cei mai mulți au activat în Chişinău 
(28), apoi în Bălți (14), Cetatea Albă (10), Tighina (8) şi Ismail (6). 
Ca atare, numărul celor care au menţionat că au activat în perioada 
interbelică în Basarabia este mai mic decât al celor care au menţionat 
că au activat în Bucureşti (76). Capitala României Mari a fost princi- 
palul centru urban în care s-au strâns cei mai mulți dintre membrii, 
uteciştii şi simpatizanţii mișcării comuniste. Printre motive s-a numă- 
rat și nevoia acestora de a-şi găsi un loc de muncă. De altfel, tot în 
București au fost trimiși să acționeze şi o parte dintre cei care activa- 
seră anterior în Basarabia. De regulă, erau persoane care fuseseră des- 
coperite de autorităţile polițienești locale. Ei au venit în orașui de pe 
malul Dâmboviţei pentru a-și pierde urma. 

Dintre cei 189 de respondenţi, 14 au declarat că în urma cedării 
Basarabiei au ales „să se repatrieze”, Însă acesta reflectă doar numărul 
celor care au precizat în fișa de recensământ că au plecat în 1940 şi 
s-au întors după 23 august 1944, fiind posibil, desigur, ca numărul 
celor care au plecat să fie mai mare. 


Grupul comuniştilor din Basarabia. Caracteristici, 
experienţe şi traiectorii personale 


Dacă în urma analizelor realizate am putut identifica principalele carac- 
teristici ale grupului total de comuniști și simpatizanți basarabeni care 
au activat în perioada interbelică în PCdR şi care se aflau în România 
în anii 1951-1952, în continuare voi încerca evidenţierea specificului 
acestora în funcţie de relaţia cu partidul. Pornind de la stabilirea prin- 
cipalelor categorii identificate (membru PCdR, membru UTC, simpa- 
tizant), voi evidenția elementele specifice ale acestora şi în raport cu 
cohorta, cu etnia declarată şi cu sexul respondenților. 

În cadrul fişei de recensământ, una dintre principalele întrebări la 
care au trebuit să răspundă cei 189 de comuniști a fost următoarea: 
„Dacă înainte de 23 Aug. 1944 era membru în PCR, în UTC sau sim- 
patizant al mişcării muncitoreşti”. Unii respondenţi nu au oferit un 
singur răspuns, ci mai multe. Toate acestea reflectă calităţile de partid 
avute în perioada interbelică. În unele cazuri, ele evidenţiază și saltul 
de la statutul de simpatizant ia cel de membru PCdR sau de a cel de 
membru UTC la cel de membru PCR. În cazurile în care respondenţii 

au oferit mai multe răspunsuri privitoare la funcțiile avute în partidul 
comunist sau la rolul lor în mișcarea comunistă, am optat pentru cea 
mai importantă funcție deţinută (membru PCdR). Ierarhia stabilită în 
urma consultării acestor fişe şi a documentelor interne ale partidului 
este următoarea: 1) membru PCR, 2) membru UTC, 3) simpatizant. 

Deoarece din răspunsurile celor 189 de comuniști şi simpatizanți 
reiese că nu toţi au activat în România, o altă categorie ce indică relaţia 
cu partidul a fost cea de membru al altor partide și organizaţii comu- 
niste. Celor mai multora dintre aceştia li s-au recunoscut în timpul 
regimului comunist statutul de membru de partid şi vechimea în baza 
recomandărilor celor care au activat alături de ei sau a adreselor ofi- 
ciale primite de la partidele în cadrul cărora au activat. 

În acest caz, variantele oferite de respondenţi indică următoarele 
apartenenţe (pe linie de partid): a) membru al Partidului Comunist 
Belgian; b) membru al Partidului Comunist Francez; c) membru al 
Partidului Comunist Spaniol; d) membru al Partidului Comunist (bol- 
şevic) al Uniunii Sovietice. În fişele completate de ilegalişti, întâlnim 
două situaţii: unii care au activat doar în cadrul unui partid comunist 
din străinătate și alţii care au fost și membri PCdR. De regulă, aceștia 
din urmă au participat la Războiul Civil Spaniol sau au făcut parte din 
Rezistenţa franceză. În situaţia din urmă, funcţia validată a fost cea de 
membru PCdR, rămânând să figureze în acest studiu ca membri ai 
altor partide doar dacă nu au avut, înainte de 23 august 1944, și sta- 
tutul de membru PCdR, sau cel puţin nu li s-a recunoscut până în anii 
1951-1952. Tot în această categorie au fost incluşi şi cei care au decla- 
rat că au fost membri ai Ajutorului Roşu. De asemenea, au mai rezul- 
tat alte două categorii politice: membru în alte partide/organizaţii de 
stânga şi membru sindical. 

Interogarea bazei de date în funcţie de relaţia cu partidul declarată 
de cei 189 de respondenţi conduce la ideea că cele mai multe persoane 
au avut statutul de simpatizant (89), iar următorii pe cel de membru 
PCdR (67) şi UTC (20). Printre aceştia se află și șapte membri ai altor 
partide și organizaţii comuniste: membru a! Partidului Comunist Belgian 
(Nadejda Reznic-Stiers), membru al Partidului Comunist Francez (Sarah 
Cherciman, Clara Goldstein şi Tania Lieblich), membru al Partidului 
Comunist bolşevic al Uniunii Sovietice (Simion Gavermov), activist al 
Ajutorului Roşu (Sara Alterescu) şi membru în Frontul Studenţesc 
Democrat (Roman Rusnac). Doi respondenţi au fost membri ai altor 
partide și organizaţii de stânga (Teodor Cazacu, membru în Partidul 

Socialist Unitar, şi Constantin Covaldji, membru în Tineretul Socialist), 
iar alți doi membri sindicali (Constantin Musinschi şi Vasile Ziatanov). 
De asemenea, doi nu au completat rubrica referitoare la relaţia cu 
partidul înainte de 23 august 1944 (Gheorghe Stoian și Eliza Văscăuţanu). 

Înainte de a analiza caracteristicile principalelor categorii ce reflectă 
relaţia cu partidul comunist și cu mișcarea comunistă în perioada 
interbelică, mă voi opri în următoarele rânduri asupra celor care s-au 
declarat membri PCdR. interogarea bazei de date în funcţie de anul 
nașterii indică următoarea componență a cohortelor: c1 - doi membri, 
c2 — şase, c3 — 23, c4 — 28, c5 — şase, c6 - doi. 

Așadar, cei mai mulți dintre membrii PCdR în perioada interbelică 
(prezenţi în recensământul din 1951-1952) au provenit din c4 (28) şi 
c3 (23). E de remarcat subreprezentarea în rândul membrilor de partid 
a cohortelor 1 (doi reprezentaţi: Ipolit Derevici şi Sima Kişinevschi), 
care îi cuprinde pe cei născuţi înainte de 1900, respectiv 6. De altfel, 
slaba prezenţă înregistrată în c6 întărește afirmaţia conform căreia 
pentru cei născuţi începând cu 1920 comunisinul nu a mai reprezentat 
o atracţie, aşa cum a fost cazul predecesorilor lor. 

Cum putem explica însă slaba prezenţă înregistrată în c1? În studiile 
de specialitate, istoricii au arătat că primii aderenţi ai comunismului 
au provenit din rândul vechilor socialiști. La congresul din mai 1921, 
ei au fost cei care au hotărât transformarea Partidului Socialist în par- 
tid comunist și aderarea acestuia la Internaționala a IIl-a comunistă, 
Totodată, aceştia au dat şi prima elită a comunismului românesc; cei 
născuți înainte de 1900 au reprezentat prima generaţie a comunismu- 
lui românesc. Robert Levy considera că atracţia lor faţă de comunism 
a fost extrem de „emoţională”. Istoricul american susține că, în cazul 
lor, „consecvența ideologică nu reprezenta un punct forte al acestei 
generaţii care, îndreptându-se în mod impulsiv spre bolșevism, nu a 
conștientizat implicaţiile ideologice ale convertirii ei”). 

Printre reprezentanţii acestei generaţii îi întâlnim pe Gheorghe 
Cristescu-Plăpumaru, primul secretar general al PCAR, Ana Pauker şi 
Marcel Pauker. Totodată, o parte semnificativă dintre aceştia, asemenea 
comuniștilor din alte țări, au avut o soartă tragică. Mulţi au fost uciși 
în timpul proceselor-spectacol de la Moscova, după cum am văzut deja 
în capitolele precedente. Astfel, slaba lor pondere în rândul comuniş- 
tilor români care trăiau în 1951-1952 poate fi explicată prin faptul că 


1. Robert Levy, Gloria și decăderea Anei Pauker, traducere de Cristina Pupeză 
şi Ioana Gagea, Polirom, laşi, 2002, pp. 41-42. 

mulți pieriseră în anii 1930, la Moscova. Dintre cei autodeciarați mem- 
bri de partid înainte de 23 august 1944, 38 (57%) erau femei şi 29 
(43%) bărbaţi. Din punctul de vedere al originii etnice declarate în fişa 
de recensământ, evreii sunt prezenţi în proporţie de 55% (37), fiind 
urmaţi la o distanţă apreciabilă de cei care s-au declarat români — 28% 
(19). Celelalte etnii sunt prezente între membrii PCAR astfel: rușii - 
patru reprezentanți; bulgarii și ucrainenii câte o persoană; aceeași 
prezenţă se întâlneşte şi în cazul celor care au menţionat despre ei că 
sunt moldoveni (Pavel Chirtoacă). De asemenea, printre aceştia se 
găsește şi un recenzat care a trecut la rubrica naţionalitate că este 
„evreu-român”, iar doi nu şi-au declarat originea etnică. În cazul altei 
persoane etnia nu a putut fi descifrată deoarece rubrica este afectată 
de umezeală. Între comuniștii evrei, prezența cea mai mare o au feme- 
ile (28 - 76%). În cazul românilor, majoritatea o deţin însă bărbații 
(14 — 74%). După cum reiese din datele de mai sus, membrii de partid 
declaraţi, în general femeile au fost dispuse să îşi asume riscurile ine- 
rente calității de membru de partid. În rândul acestora au dominat 
femeile de origine etnică declarată evreiască. 

În perioada interbelică, cele 67 de persoane nu au avut doar cali- 
tatea de membru de partid. Dintre acestea, 22 au fost anterior sau erau 
concomitent membri UTC, patru fuseseră şi membri in Ajutorul Roșu, 
una s-a declarat şi sindicalist, iar alți şase au menționat că au fost 
voluntari în Brigăzile Internaţionale şi membri ai PCS (Pavel Cristescu, 
Grigore Cotovschi, Mihai Lungu, Serghei Sevcenco, Basil Şerban şi 
Leonte Tismăneanu). În epocă, cei care însumau cele două calități — 
membru al PCâR şi membru UTC - erau consideraţi membri de par- 
tid care au primit însărcinarea să lucreze în UTC!. Totodată, şase au 
menţionat că au activat în Franța, că au fost membri ai unor organizații 
de partid din Franţa sau că au luptat în Rezistența franceză (Pavel 
Cristescu, Clara Cuşnir- Mihailovici, Boris Holban, Grigore Cotovschi, 
Mihai Lungu, Serghei Sevcenco și Basil Şerban). 

Este interesant că, în urma verificărilor realizate de CCP după 
23 august 1944, nu li s-a recunoscut tuturor calitatea de membru de 
partid. În anii recensământului, 1951-1952, dintre cei 67 autodeclaraţi 
membri PCdR au fost recunoscuţi doar 42. Acestora li s-a acordat 
următorul stagiu în partid: 


1. „Moţiunile şi Rezoluţiile Congresului al III-lea al PC”, AOSPRM, colec- 
ţia 50, inventar 3, dosar 446, f. 21. 

- câte unu a primit stagiul de partid din 1925 (Sima Kişinevschi), din 
1927 (Zina Brâncu), din 1930 (Lidia Baciu) și din 1934 (Eugenia Roman); 

- câte doi din 1923 (Clara Cușnir-Mihailovici şi Elvira Gaisinchi), 
din 1940 (Lidia Lăzărescu şi Alexandru Şiperco) şi din 1943 (Mihail 
Bălțeanu şi Niculae Gavrilenco); 

— câte trei din 1928 (Elisabeta Comnacu, Sima Halfin, Natalia Scurtu- 
Corotcova), din 1932 (Ronea Gheorghiu, Boris Holban, Betty Zaharescu), 
din 1933 (Maria Barbu, Tatiana Bulan, Leonte Tismăneanu), din 
1936 (Grigorie Cotovschi, Alexandru Rogojinschi, Ion Vidrașcu) și 
din 1938 (Rita Bălțeanu, Ipolit Derevici, Şerban Basil); 

- patru din 1929 (Ana Şoimaru, Stela Moghioroş, Asea Moraru și 
Elena Tudorache); 

- şase din 1935 (Idis Avramescu, Pavel Cristescu, Mihai Lungu, Aurelia 
Mihai, Maria Popescu-Puţuri, Natalia Răutu); 

- şapte din 1937 (Pavel Ciochircă, Alexandru Guţan, Liuba Murazian, 
Alexandru Nicolschi, Tamara Popescu, Maria Sârbu, Ecaterina Vasiliu). 


După cum se poate observa din indicarea anului în care li s-a recu- 
noscut celor 42 de persoane calitatea de membru şi stagiul în partid, 
procentul femeilor este superior celui al bărbaţilor. Acestea reprezintă 
64% (27), iar bărbaţi sunt 36% (15). Din punctul de vedere al etniei, 
dintre cei 42 cu stagiu recunoscut, 28 erau evrei (69%), opt români 
(19%), trei ruşi, unul evreu-român, unul ucrainean şi unul cu etnia 
nedescifrată. 

Altor patru, deşi activaseră încă dinainte de 23 august în partidul 
comunist, li s-a acordat stagiul din 1944 (Pavel Chirtoacă, Nadia Grinman, 
Alexandru Răileanu și Sara Şulea). Cazul lui Pavel Chirtoacă arată că, 
după 23 august 1944, un posibil motiv pentru care unor membri nu 
li s-au recunoscut vechimea în partid și stagiul aferent a fost probabil 
„purtarea slabă” din timpul anchetelor de la Siguranță sau chiar din 
detenţie. Această posibilitate este indicată și de alte cazuri ce fì vor 
discutate în cuprinsul acestei părți a studiului. În 1945, au primit sta- 
giul patru persoane dintre cele care s-au declarat membri de partid 
din ilegalitate (Ifrim Butnaru, Erighin Atănasei, Pandeli Gamuraru, 
Sanda Roller), la fel ca în 1946 (Elea Ițic, Ina Popescu, Nicolae Sârgu, 
Sara Suhaia). Următorilor li s-a recunoscut stagiul de partid din 1947 
(Betty Goldstein), din 1948 (Simion Vaisman) sau din 1949 (Jean Văleanu). 

În cazul altor zece persoane nu apare nicio menţiune în fișa de 
recensământ cu referire la anul intrării în partid, deși documentele din 

dosarele personale îi indică drept membri de partid cu stagiul din 
ilegalitate, nefiind astfel indicat anul din care li s-a recunoscut stagiul. 
Cei zece sunt: Nicolae Celac!, Jon Citac, Tobias Fusman, Ana Lungu, 
Pana Goldita, Sara Sfranciog, Serghie Sevcenco, Raia Vidrașcu, Gheorghe 
Volohov şi Zlota Stănescu. Principalul motiv pentru care în fişa de 
recensământ nu este precizat anul din care s-au alăturat partidului îl 
reprezintă situația lor neclară. Informații suplimentare despre acest 
aspect au fost trecute de ei în rubrica „Observaţii”, ce încheia fișa pe 
care au completat-o membrii și simpatizanții partidului din ilegalitate. 
Unii au menţionat lapidar că nu au primit carnetul de partid încă, „nu 
am stagiul de partid stabilit, urmând să fie fixat de comisia de control 
[a] CC PMR” (scria Ana Lungu), iar alţii au ales să nu consemneze nimic. 

Totuși, unii şi-au expus nemulțumirile. Ion Citac (n. 1 mai 1914, 
în comuna Glăvani din judeţul Cetatea Albă, de origine etnică decla- 
rată bulgară, de profesie muncitor) menţiona: 


Cu toate că din momentul luării contactului cu partidul (de 20 ani) şi 
până astăzi nu am întrerupt legătura cu Partidul şi am muncit ca un 
comunist până astăzi (114 ani), am rămas în afara Partidului. Rog pe 
această cale a se lămuri situația mea de Partid şi a fi reincadrat în rân- 
durile Partidului. Situaţia mea de Partid (dosarul) se află la Com. Central 
CC PMR?, 


Din funcţiile enumerate pe prima pagină a fişei, reiese că ar fi 
ocupat poziţiile de secretar în judeteana PCdR Iași și de membru în 
Comitetul Regional al PCaR Iaşi până în 1938. Ca interval de timp în 
care a avut statutul de membru PCdR, a indicat perioada 1936-1940. 
Totuşi, din rubrica despre modul în care s-a „purtat la proces, în închi- 
soare, în lagăre” rezultă şi un posibil motiv pentru care nu i se recu- 
noștea stagiul de partid: 


La proces și în închisoare bine. La cercetare - Siguranţa. Prima dată bine, 
a doua oară am recunoscut că la mine s-a găsit material clandestin și 
parte din ce au declarat cei arestaţi până la mine. Am recunoscut că am 
lucrat în partid. 


i. Tatăl lui Sergiu/Serghei Celac, viitorul traducător de engleză al lui Nicolae 
Ceauşescu şi, după 1990, ministru de Externe al României. 
2. ANIC, fond 95, dosar 122.290, fişa nr. 8.145 (Ion Citac). 

Faptul că din 1940 nu mai menționează nicio funcţie deținută în 
cadrul organizaţiei de partid este un indiciu că, în timpul „contra- 
anchetelor” din închisoare, el a fost exclus din partid. Comportamentul 
din închisoare și din lagăr al ilegaliştilor avea să atârne greu pentru 
traiectoria lor ulterioară şi să reprezinte, în unele cazuri, o piedică 
pentru ascensiunea în ierarhia comunistă. 

Zlota Stănescu (n. 12 ianuarie 1915, Soroca, de origine etnică decla- 
rată evreiască, de profesie textilistă) a cerut să i se comunice dacă situația 
ei va fi rezolvată sau dacă va fi acceptată vreodată ca membru de partid: 


Cadrele de partid de la Raionul respectiv, miau [sic!] asigurat că nu sunt 
exclusă din P. şi că pot avea muncă de răspundere în org. sindicală, P. 
are încredere în mine și aş dori să ştiu dacă situaţia mea de P. va fi vreo 
dată rezolvată în favoarea mea ca să fiu membră de partid!. 


De asemenea, nici lui Tobias Fusman (n. 25 decembrie 1911, Bălţi, 
de origine etnică declarată română, de profesie tipograf) nu i s-a recu- 
noscut stagiul ca urmare a atitudinilor de dinainte de 23 august, după 
cum chiar acesta declara: 


Toată situația mea în privinţa nerezolvării situației de partid mi s-a comu- 
nicat la sfârşitul lunii August a.c. din partea organizaţiei de Bucureşti, că 
n-am fost confirmat pentru primirea ca membru de partid, deoarece am 
avut anumite greşeli în timpul şederii mele în închisoare şi lagăr’. 


În unele cazuri, respectivele slăbiciuni i-au urmărit pe ilegaliști mult 
timp după 23 august, uneori chiar până la sfârșitul vieţii, aceștia con- 
sumându-și mult timp pentru rezolvarea și clarificarea situaţiei lor de 
partid. Tobias Fusman a fost doar unul dintre ei: încă din 1944, a 
început un demers petiționar pentru reincadrarea sa în grupul select 
al ilegaliştilor. Pe 7 octombrie 1948, a solicitat CCP să i se aprobe 
cererea de primire în partid. Pentru soluționarea favorabilă a acestei 
doleanţe, a menţionat că activa în cadrul mişcării comuniste încă din 
1930. Cererea lui a fost luată în discuţie la trei ani de la depunerea ei, 
în momentul când se realiza recensământul celor conectaţi în vreun 
fel cu PCdR înainte de 23 august 1944. Cercetările realizate de angajaţii 
acestei structuri au arătat că 


1. ANIC, fond 95, dosar 122.290, fişa nr. 9.745 (Zlota Stănescu). 
2. ANIC, fond 95, dosar 122.304, fișa nr. 17.533 (Tobias Fusman). 

la arestările din 1933 şi 1940 a avut purtare proastă, recunoscând activi- 
tatea sa şi a celorlalți tovarăși. În lagăr s-a dovedit un element egoist, punând 
mai presus interesele sale personale, părăsind colectivul [subl. în original]. 
După 23 august 1944 s-a ocupat cu afaceri şi a dus o viață imorală’. 


Chiar şi după acest răspuns negativ, Fusman a revenit cu o nouă 
petiție, în timpul Congresului al II-lea al PMR din 1954. Alte investigaţii 
aveau să adauge probleme la cazul său. În 1947, soția sa a plecat în 
Franţa, iar ulterior a ajuns în Palestina, refuzând să revină în România. 
În 1955, i se imputa că a cunoscut intențiile ei, că nu a denunțat-o 
„organelor de stat”, dar şi că „a întreținut relaţii prin corespondenţă” 
cu ea. Totodată, cadriștii partidului l-au învinuit că a avut el însuşi 
intenţii de „evaziune”, adică de a fugi din ţară, dar care nu au fost 
realizabile deoarece rămăsese fără resurse financiare. În absenţa aces- 
tora, nu şi-a mai putut cumpăra viza de plecare, susțineau cadriștii. 
O ultimă cerere depusă de Fusman datează din 1967, an în care contesta 
scoaterea sa din evidenţa celor care au avut activitate în ilegalitate. 
Spre deosebire de precedentele sale demersuri, nu a mai fost cercetat 
de Comisia de Control. Tobias Fusman a decedat în ianuarie 1968, iar 
o adnotare a unui cadrist arată că situația lui „s-a clasat?. Altfel spus, 
un ilegalist mai puţin. 

Însă nu toate cazurile au fost soluționate negativ. Există şi situaţii 
când unora dintre cei care s-au declarat membri de partid din ilegali- 
tate li s-au recunoscut acest statut și vechimea în partid chiar în peri- 
oada recensământului. Un astfel de caz este cel al lui Gheorghe Volohov 
(n. 23 aprilie 1906, Bălţi, originea etnică declarată rusă, de profesie 
lăcătuş mecanic). După terminarea uceniciei, în 1924, a plecat din 
localitatea natală și s-a stabilit iniţial Ia Iași. Ulterior, a ajuns în 
București, unde s-a angajat ca mecanic. Din primul an al stabilirii sale 
în capitală, a intrat în mișcarea sindicală. Însă, până în t942, nu a avut 
nicio conexiune cu mișcarea comunistă. În acest an, potrivit referate- 
lor de cadre, „a luat legătura cu Partidul prin Pop Gheorghe”, despre 
care se consemnează că avea situaţia de partid nerezolvată. Iniţial, 
activitățile sale în cadrul mișcării comuniste au constat în colportarea 
ştirilor de la Radio Moscova şi în răspândirea lor printre muncitori (1). 


1. „Referat” despre cazul Tobias Fusman redactat de „Comisia de Apel a celui 
de al II-lea Congres al PMR” în 1955, ANIC, fond CC al PCR - Colegiul 
Central de Partid, dosar F/254, f. 3. 

2. „Adresă a Colegiului Central de Partid” din 4 decembrie 1967 despre 
Tobias Fusman, către Comitetul Orășenesc PCR Bucureşti, ibidem, f. 1. 

Din 1943, a început să aibă o atitudine mai activă, odată cu înca- 
drarea în partid în calitate de membru. Şi-a pus locuința la dispoziţia 
partidului, aceasta fiind folosită pentru organizarea de şedinţe şi găz- 
duirea unor comuniști, şi a intrat în legătură cu prizonierii sovietici 
din România. De asemenea, a început să contribuie la Ajutorul Roșu. 
După 23 august 1944, a fost unul dintre membrii şi simpatizanţii par- 
tidului care s-au prezentat la Comandamentul Forţelor Patriotice, acti- 
vând pentru următorul an în cadrul acestuia. Situaţia lui de partid a 
fost discutată chiar în timpul recensământului ilegaliștilor din 1951-1952. 
Astfel, pe 3 septembrie 1951, CCP i-a recunoscut calitatea de membru 
de partid din ilegalitate și i-a conferit stagiul de vechime din 1943:, 
Din această sumară expunere a biografiei sale, reiese că faptul hotărâ- 
tor pentru recunoașterea calității de membru de partid a fost acela că, 
spre deosebire de celelalte cazuri anterior expuse, cadriștii nu au putut 
identifica semnele unei purtări slabe şi ale unei cedări inainte de 
23 august 1944. Ne putem întreba însă dacă originea sa etnică și funcția 
deţinută la momentul recenzării membrilor de partid au contat în 
vreun fel. În 1951, Gheorghe Volohov era şef al cadrelor de lá Sovromcărbune, 
iar în 1956 a fost transferat în funcţia de director al Direcţiei Cadre 
din Ministerul Industriei Cărbunelui’. 


Cazul Nicolae Celac - tatăl viitorului translator 
al lui Nicolae Ceauşescu 


Un caz extrem de interesant este cel al ilegalistului basarabean Nicolae 
Celac, amintit mai sus. Situaţia lui arată că verificarea celor care au 
activat anterior în PCdR a început, prin diverse mijloace, încă din 
septembrie 1944, întinzându-se pe mai bine de un deceniu. 

Nicolae Celac (cum spuneam, tatăl viitorului ministru de Externe 
al României de după 1990 Sergiu/Serghei Celac) s-a născut pe 23 octom- 
brie 1906 în Bolgrad, azi în Ucraina, în familia unui profesor de liceu 
şi preot, care avea doctoratul în filozofie la Universitatea din Moscova. 


l. „Referat” al CCP din 3 septembrie 1951 despre Gheorghe Volohov, ANIC, 
fond CC al PCR - Colegiul Centrai de Partid, dosar V/889, ff, 3-4. 

2. „Referat de cadre” despre Gheorghe Volohov din 29 iulie 1955, ANIC, 
fond CC al PCR — Secţia Cadre, dosar V/195, f. 11. 

Informaţiile oferite de Nicolae Celac despre tatăl său sunt contradic- 
torii. EI îl descrie în autobiografiile sale ca pe un „fiu de țărani săraci” 
trimis la studii de obştea din sat, membru într-o mișcare basarabeană 
antițaristă, participant la mișcarea separatistă basarabeană, implicat în 
„mişcarea iredentistă moldovenească din Basarabia, în 1905”. Ca urmare 
a acestei activităţi (descrisă însă de fiul său în termeni diferiţi, în funcţie 
de momentul scrierii autobiografiei), familiei Celac i-a fost stabilit 
domiciliul obligatoriu în localitatea rusească Nikolaev, unde viitorul 
ilegalist a urmat școala primară şi cinci clase de liceu. Nikolae Celac este 
unul dintre puținii comuniști care oferă în autobiografii şi informații 
despre copilăria şi educaţia sa, într-un registru diferit de stilul şablo- 
nard al autobiografiilor din anii comunismului. El menţionează că în 
familie a primit o educaţie religioasă, iar în casa lor obișnuiau să vină 
„mulţi liberali ruși”?. 

În 1917, tatăl său a decedat. Situația financiară a familiei avea să 
devină în următorii ani din ce în ce mai precară, în ciuda eforturilor 
depuse de mama sa. Totuşi, cei patru membri ai familiei Celac, între 
care trei copii, au rămas în Rusia până în 1921. „Foametea” din acest 
an şi îmbolnăvirea fratelui şi surorii sale de tifos exantematic au con- 
vins-o pe mama lui Nicolae Celac să vândă toate lucrurile din casă. 
Cu banii obţinuţi, femeia a plătit o călăuză care i-a transportat pe ea 
şi pe copiii săi în anul următor în Basarabia, unde se aflau cele mai 
multe dintre rudele lor. Reîntoarcerea nu a fost lipsită de peripeții. În 
noaptea de 17 spre 18 septembrie 1922 au fost prinşi de grănicerii 
români şi internaţi într-un lagăr. Familia Celac a fost însă eliberată după 
o lună, ca urmare a amnistiei decretate cu ocazia încoronării regelui 
Ferdinand, în noiembrie 1922. În Chişinău, Nicolae Celac a urmat liceul, 
iar în 1926, la terminarea lui, s-a înscris la Facultatea de Agronomie 
din Bucureşti, pe care a absolvit-o în 1931. În perioada interbelică, a 
lucrat ca inginer agronom și silvic în diferite localităţi din România. 

Contactul său cu partidul comunist datează de la mijlocul anilor 
1930. Principalele sale activităţi din cadrul mișcării comuniste au fost 
indicate într-un memoriu din 26 iunie 1956: 


1. Nicolae Celac, „Completare la autobiografia inginerului Celac Nicolae” 
din 27 octombrie 1959, f. 8; Nicolae Celac, „Autobiografie” din 10 ianu- 
arie 1948, f. 54; Nicolae Celac, „Autobiografie” din 22-23 septembrie 1944, 
f, 63, ANIC, colecția 53 - Dosare de partid ale membrilor de partid cu 
stagiul din ilegalitate care au încetat din viaţă (în continuare, colecţia 53), 
dosar C/44, vol. Ł. 

2. Nicolae Celac, „Autobiografie” din 22-23 septembrie 1944, ibidem, f. 63. 

În ilegalitate am activat pe linia PCR executând munci tehnice (1934-1936), 
munci sindicale (1936-1938), apoi la Regionala PCR Craiova (1943-1944) 
[...]. În ilegalitate am avut legături cu tov. Romanenco Nicolae (1934-1936), 
Popescu Doreanu Nicolae (1936-1938), Levente Mihai şi Sidorovici Alexandra 
din 1936, Miron Constantinescu (1938-1939) [subl. în originali, Mihail 
Roşianu din 1943, losif Rangheţ şi Constantin Agiu din primăvara 1944!. 


Un episod care va fi ulterior cercetat și recercetat de membrii CCP 


a fost numirea sa, în timpul celui de-al Doilea Război Mondial, mai 
precis în 1941, ca şef al Ocolului Silvic din Zloţi, Tighina. În nume- 
roasele sale memorii, Nicolae Celac a dat acestei numiri caracteristicile 
unei munci întreprinse din ordinul partidului comunist. El și-a descris 
activitatea astfel: 


În Basarabia, activitatea mea partinică s-a restrâns la ajutorarea celor loviți 
de regimul de prigoană şi la întocmirea de rapoarte către partid asupra 
stărilor din Basarabia. În 1941-1942, fiind în Basarabia, am executat direc- 
tivele primite dela tov. Sergiu? [subl. în original]. izbucnirea răsboiului 
din 1941 mă găsește mobilizat pentru lucru ca inginer şef de Ocol, și sunt 
trimis în Basarabia ca șef al Ocolului Silvic Zloți. Partidul se opune la 
plecarea mea [subl. în original). Revin în ţară invocând boala, sunt forțat 
însă să plec din nou după trei luni. Partidul, prin tov. Schimdt, îmi dă bani 
pentru victimele teroarei fasciste şi directive pentru întocmirea rapor- 
tului asupra stărilor din Basarabia de Sud, după declanșarea răsboiului. 
Plecând în Basarabia am primit sarcina să studiez situația politică şi eco- 
nomică în Basarabia după retragerea vremelnică a puterii sovietice. Am 
reușit să întocmesc această lucrare numai pentru centrul și sudul regiunii, 
culegând fapte concrete și nume de persoane, care au făcut crime impo- 
triva poporului şi împotriva umanităţii. Am arătat și numele a câtorva agenţi 
şi spioni lăsaţi în Basarabia încă din 1940 de serviciul român de spionaj?. 


După întoarcerea în România, ca urmare a intervențiilor sale, Nicolae 


Celac arată că a rămas „neutilizat” pe linie de partid până în 1943. Activi- 
tatea de partid şi-a reluat-o în Regionala PCdR Oltenia, zonă unde își 
avea și serviciul. În 1943 primea sarcina, potrivit declaraţiilor sale, să 


i. Nicolae Celac, „Memoriu” din 26 iunie 1957, ANIC, colecţia 53, dosar 


2. 


C/44, vol. 2, f. 22. 

Nicolae Celac, „Autobiografie” din 10 ianuarie 1948, ANIC, colecția 53, 
dosar C/44, vol. 1, f£. 54; Nicolae Celac, „Autobiografie” din 22-23 sep- 
tembrie 1944, ibidem, £. 64; Nicolae Celac, „Notă despre activitatea mea 
în ilegalitate” din 3 martie 1955, ibidem, f. 150. 

reorganizeze Apărarea Patriotică din Oltenia. Era cooptat şi în conducerea 
Comitetului Regional al PCdR Oltenia. El susținea, după 23 august 1944, 
că printre acțiunile la care a participat în această perioadă s-au numărat 
evadarea lui Gheorghiu-Dej din lagărul de internaţi politici de la Târgu 
Jiu, organizarea unor case conspirative, formarea de grupe de partizani 
în munți şi intrarea în legătură cu prizonierii ruşi aflaţi la Calafat!. 

Imediat după 3 august 1944, documentele de partid şi cele personale 
îl înfăţişează pe Nicolae Celac ca fiind direct implicat în acțiunile de 
preluare a controlului Prefecturii Judeţului Dolj (însă nu fără un inte- 
res personal) și în cele de epurare a instituţiilor statului organizate la 
iniţiativa partidului comunist. În februarie 1945, participă la demon- 
straţiile organizate de comunişti în Craiova pentru înlocuirea prefec- 
tului. În urma demisiei prefectului, chiar Celac este numit în funcţia 
vacantă. Va deţine acest post până în septembrie 1945. Activităţile sale 
ca prefect al Doljului le-a expus într-o „Notă despre felul cum am luat 
parte la lucrările de epurare a aparatului de stat” din 3 aprilie 1955. 
Potrivit documentului; 


După 24 februarie 1945, fiind pus de Partid la conducerea Prefecturii 
Dolj, am întocmit la Regionala de Partid prima listă de elemente reac- 
ţionare, fascişti sau moșieri din aparatul central al Prefecturii — şi în 
prima zi a prezentării funcţionarilor la lucru (după evenimentele din 
februarie) am mers la birou şi în mod demonstrativ am dat afară din 
Prefectură pe cei notați. Munca de epurare a aparatului prefecturii la 
Centrală și în exterior a continuat în tot timpul activităţii mele ca Prefect?. 


După septembrie 1945, Nicolae Celac a fost transferat în cadrul 
Ministerului Agriculturii şi Domeniilor în calitate de consilier respon- 
sabil cu reforma agrară, fiind promovat, în decembrie 1946, ca secre- 
tar general al ministerului. Între iunie 1948 și 1950 a fost consilier la 
Ministerul Industriei. Începând cu 1950 a lucrat în cadrul Comitetului 
de Stat al Planificării, unde a deţinut succesiv funcţiile de director al 
Direcţiei Agrare și al Direcţiei Silvicultură Lemn. Activitatea sa din 
cadrul Ministerului Agriculturii şi Domeniilor (MAD) este descrisă 
de Nicolae Celac într-un „Raport asupra activității mele la Ministerul 
Agriculturii” din 18 iunie 1948. Potrivit documentului, principalele 
sarcini care au trebuit rezolvate după numirea sa erau: „purificarea 


1. Nota din martie 1955, ibidem, f. 151. 
2. Ibidem, ff. 182-183. 

Ministerului de elementele incorecte şi fățiș ostile regimului democrat”, 
„oprirea pulverizării proprietăţii forestiere şi distrugerii pădurilor” etc. 
Referitor la prima sarcină, menţionează că în timpul său şi 


cu ajutorul organizației de partid, MAD şi a celulei CAPS au fost iden- 
tificaţi şi scoși din posturi prin comprimare sau pensionare: 91 ingineri 
silvici, 38 subingineri, 278 brigadieri, 986 pădurari şi 284 funcționari 
administrativi, în total 1.677 funcționari ai sectorului forestier’, 


În paralel cu ascensiunea sa profesională, Nicolae Celac a fost cer- 
cetat pe linie de partid la scurt timp după 23 august 1944. Primele 
anchete la care a fost supus au fost cele din 23 septembrie 1944 (la 
doar o lună de la 23 august!). El a fost chestionat atunci în legătură 
cu motivele pentru care a întrerupt legătura cu partidul în perioada 
1938-1943, cu slăbiciunile pe care şi le recunoştea, cu activitatea depusă 
după 23 august 1944. De-a lungul anilor 1950, va fi chemat la CCP şi 
cercetat în repetate rânduri. 

În afară de episodul funcţionării sale ca şef al Ocolului Silvic, cadriștii 
partidului i-au identificat și alte „pete” în dosare. Acestea priveau rudele 
din partea soţiei. Potrivit documentelor create de partid, Nicolae Celac 
avea un cumnat (fost ofițer în armata ţaristă şi ulterior în Armata Albă, 
așadar antibolşevic), care se stabilise din anii 1920 în Praga. Un altul 
fusese exclus din partid pentru suspiciunea că ar fi fost legionar’. Ca 
atare, a redactat mai multe memorii în care şi-a descris și și-a justifi- 
cat activitatea din ilegalitate, precum și pe cea de după 23 august 1944. 

Cercetarea sa pe linie de partid a durat mai bine de un deceniu (!). 
Pe 5 octombrie 1953, situația sa de partid nu era încă clarificată, deşi 
până atunci deținuse funcţii de conducere în aparatul de stat. La această 
dată, a redactat şi a transmis mai multe memorii către CCP şi CC al 
PMR. Conţinutul acestora este identic. Memoriile aveau ca scop găsirea 
unei soluţii pentru recunoașterea calității sale de membru de partid 
din ilegalitate și pentru acordarea stagiului. În cuprinsul lor a arătat 
că, în toamna lui 1949, a fost verificat de „Comisia CC pentru vârfuri 
administrative”, însă până la data memoriului nu primise „nici rezul- 
tatul verificării, nici carnetul de Partid” Admitea că nu a fost „oprit? 
să „duc[ă] mai departe o viață de Partid”. Nicolae Celac subliniază că 


1. Nicolae Celac, „Raport asupra activităţii mele la Ministerul Agriculturii” 
din 18 iunie 1948, ibidem, f. 74. 

2. Nicolae Cetac, „Completare la autobiografia inginerului Celac A. Nicolae” 
şi „Referat al Serviciului Cadre despre Tiromirov Sergiu”, ibidem, ff. 9, 27. 

până atunci încercase „în mai multe rânduri” să își lămurească situația 
de partid. A indicat şi persoanele la care intervenise, şi rezultatul aces- 
tor intervenţii: 


Am stat de vorbă cu tov. Rangheţ, cu tov. Mirel, apoi cu tov. Vâlcu. Am 
aşteptat cu încredere că Partidul va cântări atât părţile pozitive, cât și 
părţile slabe ale vieţii mele ca membru de Partid şi îmi va da răspunsul. 
Acest răspuns nu a venit încăl. 


Nicolae Celac precizează că „starea aceasta neclară mă apasă, evi- 
denţiind că situaţia în care se afla îi oferea un sentiment de neîncredere. 
Un alt sentiment era acela că partidul se folosea de serviciile sale, 
tratându-l doar ca pe un tehnician, nu ca pe un membru de partid şi 
„luptător comunist”. 


Eu apreciez că din cauza situaţiei mele neclare nu dau întregul randament 
la care sunt capabil. Am momente de neîncredere în forțele mele proprii, 
mi se pare câteodată că Partidul mă priveşte numai ca pe un tehnician 
şi nu mă vede ca pe un luptător comunist. Tot mai frecvent mi se întâmplă 
să mă gândesc, când sunt concentrat în muncă, căror cauze se datorește 
nerezolvarea situaţiei mele: originii mele sociale, greşelilor şi lipsurilor 
mele din trecut sau nivelului politic scăzut al activității mele în prezent. 
Gândul - unde am greșit — nu vine în ajutorul muncilor pe care le duc”. 


Starea de spirit a lui Nicolae Celac era, după cum observa Erich 
Hoffer, cea a unui „criminal pocăit'?. De regulă, partidul comunist 
(din orice ţară) întreținea aceste stări în rândurile membrilor săi loiali. 
Pe de o parte, îi făcea să se simtă vulnerabili, iar pe de altă parte, îi 
convingea să îşi îndeplinească atribuţiile cu mai mult patos decât acei 
comunişti a căror situaţie era clară. Aceştia din urmă nu erau dominați 
şi cuprinşi de angoase referitoare la propriile lor vieţi. Stările prin care 
treceau membrii loiali (dar imperfecti!) accentuau nevoia lor de con- 
fesiune, sperând că prin devoalarea celor mai intime secrete și prin 
cercetarea profundă a trecutului lor vor obține iertarea. 

La doi ani după acest demers, lui Nicolae Celac i s-a recunoscut 
calitatea de membru de partid, acordându-i-se stagiul din 1939. Nicolae 


1. „Memoriu” al lui Nicolae Celac către CC al PMR din 5 octombrie 1953, 
ibidem, ff. 143-144. l 

2. Ibidem, ff. 144-145. 

3. Erich Hoffer, Adepții fanatici. Reflecţii asupra naturii mișcărilor de masă, 
Polirom, laşi, 2013, p. 68. 

Celac a lucrat în cadrul Ministerului Industriei până la pensionarea 
sa, în 1967, având în ultimii ani funcţia de director al Direcţiei Lemnului, 
Hârtiei şi Celulozei (avea să moară ca octogenar, în 1985). 
Condescendenţa partidului şi starea de nesiguranţă întreținută în 
jurul său, probabil şi față de alţii aflați în aceeaşi situație, aveau să 
continue chiar și după admiterea lui Nicolae Celac în rândurile ilega- 
liştilor. În anii 1980, acesta era nemulțumit de tratamentul de care 
beneficiau din partea partidului atât el, cât și alți ilegalişti. Considera 
că partidul îşi amintea de ei doar cu ocazia conferirii unor ordine şi 
medalii, ce aveau doar un caracter simbolic. Dispreţul partidului față de 
ei era evidenţiat şi de modul cum li se înmânau aceste ordine și medalii. 
În iunie 1981, Nicolae Celac a fost convocat la sediul Comitetului de 
Partid al Municipiului Bucureşti, pentru a i se înmâna Ordinul „Steaua 
Republicii” clasa a III-a, acordat cu ocazia aniversării a 60 de ani de la 
înființarea PCR, Chemat de trei ori, a refuzat însă să se prezinte, ceea 
ce i-a determinat pe Vasile Mohan, preşedintele Colegiului de Partid 
al Municipiului Bucureşti, şi Silvestru Virtosu, secretatul Comitetului 
Executiv al Consiliului Popular al Municipiului Bucureşti, să afle moti- 
vele refuzului. În urma discuţiilor cu Nicolae Celac, cei doi activişti 
de partid au întocmit un raport. În cuprinsul său sunt sintetizate prin- 
cipalele idei exprimate de primul prefect comunist al județului Dolj: 


Este nemulţumit pentru faptul că din 1969 nu a mai primit nici un ordin. 
Tot de atunci n-a mai fost invitat la festivități. Ordinul care i s-a dat în 
1969 i-a fost înmânat „peste gard” de o funcționară de la Consiliul de 
Stat. Se simte ostracizat şi izolat pe nedrept. În situaţia lui mai sunt şi 
alţi membri cu stagiul din ilegalitate. [...] Din 1963 a adresat un memo- 
riu conducerii partidului, la care nici până în prezent nu a primit răspuns, 
În 1969, după ce a fost decorat cu Ordinul „Apărarea Patriei”, a discutat 
cu preşedintele Colegiului de partid al Capitalei şi a fost asigurat că va 
fi invitat la festivități și va fi în atenţia organelor de partid, lucru care 
nu s-a făcut până în prezent. Așa se explică și faptul că de atunci n-a 
mai fost decorat. Deşi i s-au dat explicații în legătură cu problemele 
ridicate, a refuzat să primească Ordinul „Steaua Republicii”, condiționând 
primirea acestuia de „încetarea izolării lui”, de răspunsul la memoriu[]] 
adresat CC al PCR în 1963, admițând că îl va primi la 23 august 1981 
dacă va fi invitat la adunarea festivă!. 


1. „Raport” despre Nicolae Celac redactat de Vasile Mohan şi Silvestru Virtosu, 
în „Memoriu!” lui Nicolae Celac către CC al PMR din 5 octombrie 1953, 
ibidem, f. 1. 

Fără îndoială, revolta ilegalistului de aitădată Nicolae Celac în a 
solicita atenţia partidului se datora, în 1981, şi poziţiei pe care fiul său, 
Sergiu/Serghei Celac, o dobândise între timp, ca translator oficial al 
secretarului general/preşedintelui (după 1974) Nicolae Ceauşescu. 


Pete în biografie, angoase staliniste 


Starea de nesiguranţă în care erau ţinuţi ilegaliștii accentua, după cum 
am evidenţiat, nevoia acestora de confesiune și îi transforma în inși 
foarte vulnerabili în relația cu partidul. Ei acționau și își organizau 
viața aşa cum credeau că dorea partidul să procedeze. Nicolae Celac 
nu a fost singurul ilegalist din Basarabia care avea astfel de angoase 
cauzate de relația cu partidul sau de petele existente în biografia sa şi 
a celor apropiați. În continuare voi reda exemplul Nataliei Scurtu, fără 
a intra în prea multe detalii despre biografia sa, prezentând doar ele- 
mentele necesare pentru a o reconstrui pe scurt. 

Natalia Scurtu-Corotcova (n. 18 octombrie 1906, Chişinău, originea 
etnică declarată evreiască, de profesie medic) a fost membru de partid 
din 1928 şi voluntar în Divizia „Horea, Cloşca şi Crişan”. După termi- 
narea Liceului Teoretic din Chişinău în 1923, a urmat Facultatea de 
Medicină în Belgia între 1924 şi 1929. În timpul studiilor universitare, 
a devenit membră a Partidului Comunist din Belgia (în 1928). Identifi- 
cată drept comunistă, a fost arestată și expulzată în 1929, Reîntoarsă în 
România în 1930, a fost reținută pentru spionaj în favoarea URSS, fiind 
însă eliberată după două săptămâni. În PCAR, a activat în organizația 
de partid din Chișinău (1931), a fost membră în CC al BMT (1932-1933) 
şi secretar al UTC pentru Bucovina (1933). Rearestată în 1935 în Bucureşti, 
a fost judecată și condamnată la trei ani de închisoare. A fost închisă 
la penitenciarul Dumbrăveni, iar în 1940 a plecat în URSS. A revenit 
în România în 1945, ca voluntar în Divizia „Horea, Cloşca și Crișan”, 
După 1946, a fost director şi apoi consilier în Ministerul Cinematografiei 
(1946-1950), director al Institutului Român pentru Relaţii Culturale 
cu Străinătatea (1950), iar din 1951 a fost director în Ministerul Sănătăţii”. 
A fost căsătorită înainte de 23 august 1944 cu Gheorghe Corotcov, care 
a fost executat (după cum am văzut anterior) ca partizan, în 1941. 


1. „Referat de cadre” despre Natalia Scurtu-Corotcova, redactat de Direcţia 
Cadrelor din Ministerul Sănătăţii pe 14 octombrie 1954, ANIC, colecţia 53, 
dosar $/93, vol. 1, fË. 4-6. 

După stabilirea în România, Natalia Scurtu-Corotcova s-a recăsă- 
torit cu Dumitru Mustaţă, pe care l-a cunoscut în timp ce lucrau amân- 
doi în Ministerul Cinematografiei. Scos din funcţie, Dumitru Mustaţă 
a început să fie anchetat de CCP cu privire la activitatea sa din trecut, 
Într-o autobiografie din 1949, redactată în timp ce se petreceau eve- 
nimentele relatate în continuare, Natalia Scurtu a simțit nevoia să includă 
în confesiunea ei şi informaţii despre relaţia cu soțul său: „A rămas să 
clarific un punct din biografia mea: căsătoria și despărțirea mea de 
t|ovarășul]. Dumitru Mustaţă”. Deși recunoaște că i-a plăcut „acest 
om” încă de când s-au cunoscut, ea precizează că a fost prudentă și 
s-a informat la „cadre despre trecutul lui”. 

„Cadrele” i-au spus că „are un trecut curat”, ceea ce a determinat-o 
să accepte cererea în căsătorie a lui Dumitru Mustaţă. Ulterior însă, 
aceleaşi cadre l-au scos din funcţie și l-au trimis în ancheta Comisiei 
de Control. Mai multe luni nu au primit niciun răspuns despre situaţia 
lui, ceea ce a determinat-o pe Natalia Scurtu să apeleze din nou la 
cadre. I s-a spus să nu întreprindă nimic şi să aștepte răspunsul par- 
tidului. Această situație de nesiguranță a determinat-o, din nou, să 
încerce să afle despre ce era vorba, dar de această dată prin discuţii 
directe cu unii dintre liderii comunişti, după cum menţionează în 
autobiografia ei: 


Văzând că au trecut 5-6 luni, iar situaţia lui nu este rezolvată, m-am dus 
la tov. Bughici şi am întrebat ce e de făcut. Tov. Bughici mi-a spus: „Sunt 

` nişte bănuieli asupra trecutului său; nu s-a dovedit nimic; dacă ar fi fost 
vorba de altcineva, nu de [o] membră veche de Partid ca tine, ar putea 
să rămâie cu el; însă în cazul tău e mai bine să te desparţi de el”. Tov, 
Bughici a precizat că nu e o hotărâre a partidului, că e părerea lui per- 
sonală, însă el ține Ja această părere’. 


În urma acestei discuții, Natalia Scurtu s-a văzut pusă în situația 
de a alege între loialitatea faţă de partid și iubirea și loialitatea față de 
soţul ei. Ea arată că, deşi în perioada în care au fost căsătoriți s-au 
„legat unul de altul”, a ales să procedeze după cum credea că trebuie 
să facă un membru de partid aflat într-o situaţie ca a ei: „Am hotărât 
să mă despart de el, odată ce șeful Cadrelor CC PMR îmi sfătuieşte 
acest lucru”. Astfel, după ce problema loialității a fost tranșată în favoa- 
rea partidului, Natalia Scurtu a „aranjat mutarea lui în altă locuință” 


1. Natalia Scurtu-Corotcova, „Declaraţia complimentară”, ibidem, ff. 38-39. 

şi şi-a „schimbat” numele obținut în urma căsătoriei, reluându-şi vechiul 
nume. Mai arăta că „nu de mult am înaintat şi cererea de divorţ, 
Aparent, decizia ei a fost inspirată: soţul a fost ulterior suspendat din 
partid, după discuţia cu Simion Bughici, deși situaţia lui rămânea necla- 
rificată. Motivul: „Ancheta făcută n-a dovedit nimic precis”. Natalia 
Scurtu își încheia „confesiunea” astfel: 


Eu trăiesc singură cu fetița mea. Toată viața mea e cuprinsă în muncă. Am 
încredere fermă că voi şti să înving toate greutăţile, fiind ajutată şi îndru- 
mată de Partidul nostru, care m-a ajutat şi îndrumat în toată viața meal, 


O altă viață dedicată partidului, cum s-ar spune. 


Acţiunile şi experiențele membrilor PCdR originari 
din Basarabia 


Alte rubrici ce au trebuit completate de cei care au activat în PCdR 
sau au sprijinit în vreun fel partidul şi mișcarea comunistă au fost: 
„Ce muncă a făcut sau ce sprijin a dat partidului şi mișcării muncito- 
reşti”, „în ce localităţi și în ce ani (de când și până în când)”, „Dacă a 
fost arestat, judecat şi condamnat în ilegalitate pentru activitate revolu- 
ţionară antifascistă, pentru ce fapte”, „Împreună cu cine”, „Ce condam- 
nare a avut şi unde a făcut-o”, „Dacă a fost internat în lagăr, unde, 
pentru ce fapte” şi „Cum s-a purtat la proces, în închisoare, în lagăre”. 

Toate aceste rubrici ne permit să observăm atât tipurile de acțiuni 
ale autodeclaraților membri de partid şi locurile unde au activat, cât 
şi principalele evenimente represive. Astfel, numărul evenimentelor 
represive menţionate de aceștia indică riscurile asumate de cei care 
făceau parte din partid şi mai ales numărul celor care au fost arestaţi, 
judecaţi, condamnaţi și internați în lagăre ca urmare a activității în 
cadrul PCdR. 

La rubrica „Activități, membrii PCdR au indicat foarte rar doar o 
singură activitate; de regulă, au trecut mai multe. Unii nu au indicat 
activităţile lor ca membri de partid, ci au trecut în fişă diferitele funcţii 
deţinute în organizaţia comunistă. Pe acestea le-am considerat acţiuni 


1, Ibidem, f. 39. 

organizatorice, având în vedere ce declarau unii dintre ei că presupunea 
funcţia respectivă. Astfel, 15 au menţionat că au avut activități orga- 
nizatorice în partid: Mihail Bălțeanu (secretar de celulă), Rita Bălțeanu 
(membră a CJ Bălţi al PCdR), Maria Barbu (membră în Comitetul 
UTC, membră în CJ Bălţi), Nicolae Celac (membru în Biroul PCR 
Oltenia), Pavel Chirtoacă (membru în Comitetul din București al PCR, 
în comitetele regionale Muntenia, Dunărea de Jos, Bucovina), Ion Citac 
(membru în Regionala PCR Iași, secretar de celulă), Elisabeta Comnacu 
(secretar în CJ Chişinău al PCR), Ronea Gheorghiu (membru în Comitetul 
Regional PCR Moldova), Sima Halfin (membru în Comitetul Local 
PCR Galaţi), Sima Kişinevschi (membru în Comitetul de Partid din 
Bender), Asea Moraru (membru în Comitetul Regional Bălţi, instruc- 
tor de raion), Suhaia Sara (membru în Comitetul Regional Basarabia), 
Leonte Tismăneanu (membru în Secretariatul PCR, sectorul Albastru), 
Elena Tudorache (secretar al Comitetului Regional Basarabia), Raia 
Vidrașcu (secretar în Comitetul Regional). De asemenea, răspunsurile 
a nouă dintre ei au fost eliptice, indicând doar că au întreprins „muncă 
de partid”, fără să ofere alte detalii. 

În urma unei analize a răspunsurilor consemnate în fişă la rubrica 
„Ce muncă a făcut sau ce sprijin a dat partidului şi mişcării muncito- 
rești”, reiese că principalele activităţi şi sarcini îndeplinite de membrii 
partidului în perioada interbelică erau: munca tehnică, ceea ce însemna 
atât identificarea și amenajarea caselor conspirative, cât şi organizarea 
de tipografii şi tipărirea materialelor de partid şi a manifestelor; pro- 
paganda, adică răspândirea materialelor de partid şi a manifestelor; 
punerea locuinţei la dispoziția partidului pentru organizarea de ședințe 
şi găzduirea unor comunişti aflaţi în localitatea lor. Surprinde totuși 
că foarte puţini dintre membrii de partid au menţionat dacă au sprijinit 
în vreun fel Ajutorul Roșu. Nu reiese nici dacă au participat la ajuto- 
rarea deținuților comunişti din închisori şi a familiilor acestora. 

Astfel, dintre cei 67 de membri, doar şase au declarat că au cotizat 
pentru Ajutorul Roșu (Ipolit Derevici, Niculae Gavrilenco, Sanda Roller, 
Nicolae Sârgu, Serghie Sevcenco, Jean Văleanu), doi că au colectat şi 
au strâns fonduri pentru Ajutorul Roșu (Pandeli Gamuaru şi Zlota 
Pandeli), iar alți doi au arătat că s-au ocupat cu colectarea de alimente, 
îmbrăcăminte şi medicamente pentru deținuții politici (Elea Ițic şi 
Simon Vaisman). Totuşi, cinci au menţionat că au avut activitate în 
cadrul Ajutorului Roşu (Idis Avramescu, Pavel Ciorchică, Tobias Fusman, 
Nadia Grinman şi Sara Şulea), iar patru că au avut funcţii de conducere 

în Ajutorul Roșu (Elisabeta Comnacu, Betty Goldstein, Natalia Scurtu, 
Raia Vidrașcu, Betty Zaharescu). Alte două persoane au menţionat că 
le-au expediat colete deţinuţilor din închisori (Goldiţa Pană şi Ina 
Popescu). Astfel, potrivit răspunsurilor lor, membrii de partid par să 
fi fost mai puţin implicaţi în activităţi de ajutorare a deţinuţilor comu- 
niști din închisori, rolul lor fiind de a coordona activitatea Ajutorului 
Roşu. 

Patru dintre ei au menţionat că au fost voluntari in Divizia „Tudor 
Vladimirescu” sau în Divizia „Horea, Cloşca şi Crişan” (Ipolit Derevici, 
Ana Lungu, Mihai Lungu, Serghei Sevcenco), opt că au lucrat în cadrul 
UTC, şase că au fost voluntari în Spania. Şase au precizat că au avut 
activități în cadrul organizaţiilor studențești. Deşi în epocă partidul 
încerca să-i mobilizeze pe cetăţenii României la greve împotriva „exploa- 
tatorilor”, doar patru oameni au declarat că au organizat greve în diferite 
momente din perioada interbelică. Alţi doi au arătat că au participat 
la greve, iar trei la manifestaţiile sau demonstrațiile din epocă. La 
rubrica „Munca în ilegalitate”, cinci au precizat că au făcut parte din 
organizaţia Şcolarul Roşu, iar alți doi că au făcut spionaj pentru URSS. 
Numele lor sunt arhicunoscute, la fel biografiile lor, în linii mari: 
Alexandru Nicolschi şi Ion Vidrașcu (lon Didenco). 

Deşi la prima vedere activităţile depuse de membrii de partid nu 
par extrem de amenințătoare pentru siguranța României interbelice, 
cu excepția celor de spionaj, surprinde numărul celor care au declarat 
că au avut de suferit ca urmare a calității de membru de partid şi a 
muncilor îndeplinite în organizaţia comunistă. Ca atare, principala 
experienţă a comuniștilor români originari din Basarabia care au acti- 
vat în perioada interbelică în PCdR şi au rămas după 23 august 1944 
în România a fost inchisoarea. Această experiență reprezintă, după 
cum voi arăta în studiul de față, cea mai semnificativă diferență dintre 
cei care s-au declarat membri de partid și cei care au afirmat că au fost 
simpatizanți. Experienţa închisorii ca element formativ apare frecvent 
şi la membrii UTC. 

În urma interogării bazei de date în funcţie de evenimentele repre- 
sive indicate de membrii PCdR, a rezultat o situaţie a represiunii care 
îi priveşte pe membrii PCAR originari din Basarabia. 

Dintre cei 67 de comuniști autodeclaraţi, 57 au fost arestaţi, iar 
43 au ajuns în procese. Eficacitatea justiţiei interbelice tinde spre maxi- 
„mum: 39 au fost condamnaţi la diferite pedepse privative de libertate. 
Alte două pedepse au fost pronunțate în contumacie. Dintre cei condamnați, 

38 au precizat că au stat în detenţie. Unul dintre ei menţiona în fișa de 
recensământ că a fost condamnat în contumacie. Alţi 20 au fost internaţi 
în lagăre, dintre care cinci în lagăre de pe teritoriul Franţei. De ase- 
menea, din totalul comuniștilor arestați, judecaţi şi condamnaţi, cinci 
au fost deportaţi în Transnistria în timpul războiului. 

Nu toți cei condamnați au consemnat în fişele completate şi cuan- 
tumul pedepselor. O parte însă au făcut-o, ceea ce ne permite să obser- 
văm care au fost pedepsele primite. Dintre comuniștii condamnați, 
24 au trecut și cuantumul pedepselor. Cea mai mică pedeapsă identi- 
ficată este de 15 zile, iar cea mai aspră sentință pronunţată a fost o 
condamnare la moarte. Pedeapsa cea mai mică a fost declarată de Maria 
Popescu-Puţuri, care a indicat 1942 drept an al sancțiunii. Ulterior, a 
fost internată în lagărul de la Târgu Jiu. Datele colectate indică faptul 
că, în 1941, după începerea războiului, cuantumul pedepselor a crescut. 
Astfel, în anii celui de-al Doilea Război Mondial au mai fost pronunţate 
o sentinţă la muncă silnică pe viaţă (Alexandru Nicolschi în 1941), o 
alta la 25 de ani muncă silnică în 1942 (Elena Ițic), două de zece ani 
în 1941 şi 1943 (Lidia Lăzărescu, respectiv Alexandru Răileanu). În 
anii 1930, pedeapsa cea mai mare pronunțată pentru unul dintre cei 
39 de comuniști condamnaţi a fost de zece ani (Ion Vidrașcu, condam- 
nat în 1933 pentru spionaj), urmate de alte două de opt ani pronunţate 
în 1928 (Clara Cuşnir-Mihailovici) şi 1935 (Alexandru Rogojinschi). 
În general, pedepsele primite de comunişti în perioada interbelică variază 
de la câteva luni la cinci ani, cu excepţia celor de opt şi zece ani deja 
menţionate. 

După cum am văzut, printre pedepsele declarate se regăseşte şi o 
condamnare la moarte, pentru Elena Tudorache (n. 10 februarie, în 
comuna Hârtopul Mare, județul Orhei, de origine etnică declarată română, 
de profesie brodeză, membră de partid din 1929). Ea susținea în fișa 
de recensământ că ar fi primit condamnarea în 1944. Însă investigații 
ale Comisiei de Control din 1952 pun la îndoială veridicitatea informației. 
Rezultatul lor sugerează că, de fapt, nu a fost reală, ci a fost produsă 
de aceasta cu scopul de a-și crea imaginea unei eroine a mișcării comu- 
niste. Documentele partidului susțin că s-a folosit de această imagine 
pentru ascensiunea în cadrul mișcării comuniste. Astfel, afirmaţia de 
la începutul studiului conform căreia aceste fişe au fost folosite şi pentru 
descoperirea celor care au trădat partidul în ilegalitate sau în timpul 
anchetelor la care au fost supuşi este ilustrată de cazul Elenei Tudorache. 
Ca atare, merită să ne oprim puţin asupra biografiei sale. 

Studiu de caz: Elena Tudorache 


Prea multe informaţii despre biografia sa dinaintea intrării în partidul 
comunist nu se cunosc. Cele mai multe date existente o indică drept 
paraşutată în România spre sfârşitul războiului, membră în CC al PCR 
imediat după 23 august 1944!. Nici documentele create de cadriştii 
perioadei comuniste nu sunt generoase în această privinţă, deși Elena 
Tudorache e un personaj amintit de ceilalți ilegalişti. Astfel, povestea 
ei recuperată începe odată cu anul 1929, când s-ar fi alăturat partidu- 
lui comunist. Din acest moment, a lucrat ca „tehnică” în cadrul 
Ajutorului Roşu şi al organizațiilor de partid din Chișinău şi Bucureşti. 
În 1934-1940, a fost membră în Comitetul de Partid al PCdR Bucureşti, 
sectorul Albastru, iar ulterior în cel din sectorul Roşu. În urma cedă- 
rilor teritoriale din iunie 1940, mai mulți comunişti basarabeni au 
plecat, cu acordul PCdR, în Basarabia. Printre ei se regăsește și Elena 
Tudorache. 

Inițial, în Moldova sovietică/Uniunea Sovietică a lucrat la un atelier 
de cizmărie din Chişinău, apoi la o fabrică de textile. Între septembrie 
1942 şi august 1943 a urmat o şcoală de partid cu durata de un an, 
iar după înființarea Diviziei „Tudor Vladimirescu” a fost încadrată în 
funcţia de locţiitor politic la Batalionul Sanitar, primind gradul de 
sublocotenent. Spre sfârşitul războiului, în iulie 1944, a fost parașutată 
cu un grup de partizani, condus de soţul ei, Serghei Sevcenco, în 
judeţul Bacău. 

La scurt timp, parașutiștii sovietici au fost încercuiți de jandarmi. 
Potrivit documentelor de partid, în timpul luptelor cu aceştia şi la 
sugestia soțului, Elena a părăsit grupul pentru a se salva. Îmbrăcată în 
haine țărănești, a incercat să-și piardă urma, însă a fost capturată de 
Legiunea de Jandarmi Bacău şi cercetată. 

Ancheta CCP din 1952 a descoperit că, de fapt, contrar declaraţiilor 
sale de până atunci, aceasta colaborase cu organele polițienești. În 
timpul investigaţiilor la care a fost supusă, a declarat misiunea grupu- 
lui. Mai mult, a indicat şi componenţa acestuia, oferind informaţii 
inclusiv despre soţul ei. Referatul întocmit după ce au fost anchetați 


i. Florica Dobre (coord.), Membrii CC al PCR. 1945-1989, Dicţionar, studiu 
introductiv de Nicoleta lonescu-Gură, Editura Enciclopedică, Bucureşti, 
2004, pp. 586-587. 

ofiţerii care au participat la cercetarea ei din 1944 sintetizează faptele 
pentru care a fost arătată ca având o „comportare lașe în fața dușmanului”: 


[A declarat] că se numește Elena Tudorache, soţia lui Sevcence Serghei 
care în 1937 a plecat voluntar în Spania pentru a lupta în Armata Republicană. 
A arătat că Sevcenco Serghei a fost internat în lagărele din Franţa, de 
unde apoi a fost repatriat în URSS și a lucrat la Kuibăşev ca ajustor. 
A declarat că ea a plecat în URSS, în 1940, după eliberarea Basarabiei, 
că a stat la Chișinău, Rostov, Tiflis, iar în decembrie 1943 a fost chemată 
la Moscova la un comandament sovietic care a îndrumat-o în Divizia 
Tudor Vladimirescu, lângă orașul Riazani, unde era și locot. Sevcenco 
Serghei din Divizionul anticar al Diviziei. Că a fost trimisă în delegație 
la Comandamentul Frontului 2 Ucrainean, apoi a plecat cu Seycenco în 
satul Cucueţii Noi, unde a făcut instrucţie şi unde Sevcenco i-a spus că 
va pleca în misiune în România pentru a face sabotaje și acte teroriste. 
A arătat că au fost parașutați din avioanele U2, că Sevcenco a fost coman- 
dantul acestei grupe, că au fost înarmați cu pistoale, mitraliere germane, 
revolvere TT etc. (din material oficial). La Curtea Marţială din Brăila a 
menţinut declaraţia dată la cercetările dela Odobeşti, adăugând în plus 
că în grupul de partizani a fost şi căpitanul Obuhov (care nu fusese arestat), 
a dat adresa unde a locuit în București înainte de plecarea în URSS.. 


Ceea ce nu spune referatul comisiei este că grupul a fost capturat 
în urma trădării lui de către unul dintre componenți, Constantin Popescu 
(după pataşutare, acesta s-a predat autorităţilor polițienești, cărora le-a 
indicat locul unde se aflau ceilalți parașutiști), dar şi că Elena Tudorache 
a recunoscut, după ce împotriva ei au fost folosite metode violente. 
De altfel, conform referatului Securităţii, întocmit în urma anchetării 
ofițerilor de la Legiunea de Jandarmi Bacău, membrii grupului l-au 
asasinat pe Constantin Popescu după 23 august 19442, 

În momentul apariţiei acestor informaţii despre comportamentul 
său din timpul anchetei din 1944, Elena Tudorache se afla în plină 
ascensiune în cadrul ierarhiei comuniste şi ca urmare a imaginii de 
partizană pe care şi-o construise. Astfel, între noiembrie 1945 și februa- 
rie 1948, a fost membră în CC al PCR, iar în următorii ani a fost 
activistă cu funcții de conducere în Secţia Organizatorică a CC al PMR. 
Ulterior, a fost şefa Secţiei Industrie Ușoară din cadrul CC al PMR. 


1. „Referat” din i iulie 1952 al CCP despre Elena Tudorache, în ANIC, 
colecția 53, dosar T/833, ff. 1-2. 
2. Ibidem, ff. 8-10. 

În perioada verificării membrilor de partid din anii 1948-1950, a făcut 
parte și dintr-o comisie centrală de verificare. Totodată, a deţinut o 
funcţie de conducere și în cadrul Ministerului Finanţelor. Pe lângă 
„comportarea laṣe” din anchetă, a mai fost învinuită și de „împăciui- 
torism” faţă de Vasile Luca. Consecința descoperirii acestor informaţii 
despre trecutul ei a fost îndepărtarea din funcţiile de conducere avute 
în cadrul partidului, fiind trimisă să lucreze în aparatul de stat. 


Grupul simpatizanţilor din Basarabia 


Interogarea bazei de date în funcţie de relaţia cu partidul a indicat că 
89 dintre respondenţi s-au declarat simpatizanți. Din situaţie reiese că 
cei mai mulți simpatizanți declarați s-au născut între 1910 și 1914 
(29 — adică 33%) şi între 1900 şi 1904 (22 — 20%). Cei mai puţini sunt cei 
născuţi începând cu 1920 (4 - 4%). Situaţia celorlalți este următoarea: 
13 s-au născut înainte de 1900 (15%), 11 între 1905 şi 1909 (12%) şi 
11 între 1915 şi 1919 (12%). De aici, putem constata o similitudine 
între grupul simpatizanţilor şi cel al membrilor PCAR. În cazul celor 
două categorii politice identificate, cei mai mulţi reprezentanţi provin 
din c4. O deosebire este ponderea celor născuţi înainte de 1900 (13). 

Din punctul de vedere al originii etnice declarate, cei mai mulți sim- 
patizanţi au provenit din rândul românilor (43 — adică 48%), al evrei- 
lor (23 — 26%) şi al ruşilor (7 — 8%). Restul etniilor au dat următorii 
reprezentanţi în rândul simpatizanţilor: patru ucraineni (4%), trei bulgari 
(3%), un găgăuz (1%), un maghiar (1%). Printre simpatizanți, întâlnim 
şi unul care s-a declarat evreu-român, cinci care nu au precizat originea 
etnică la rubrica „Naţionalitatea” şi un alt simpatizant a cărui origine 
etnică nu a putut fi descifrată. Originea etnică reprezintă una dintre 
principalele deosebiri ale simpatizanţilor față de grupul membrilor 
PCdR. Dacă în cazul membrilor ponderea cea mai mare o au evreii, 
în rândurile simpatizanţilor cei mai mulți au fost etnici români. 

Din punctul de vedere al sexului, cei mai mulţi simpatizanți erau 
bărbaţi (59 — adică 66%), în timp ce femeile care au simpatizat cu 
mişcarea şi partidul comunist au fost în număr de 30 (34%). Dintre 
bărbaţii simpatizanți, cei mai mulţi s-au declarat de origine etnică 
română (33 - 56%), apoi 11 evrei (19%) şi cinci ruşi (8%). Restul şi-au 
consemnat în fişe următoarea etnie: trei bulgari (5%), trei ucraineni (5%), 

un găgăuz (2%), iar trei nu şi-au precizat etnia. O a doua diferențiere 
o reprezintă recrutarea simpatizanților în special din rândul bărbaţilor, 
femeile fiind majoritare printre membrii PCdR. 

În cazul femeilor simpatizante nu se mai păstrează aceeaşi repartiție 
pe etnii. Femeile evreice au fost cele mai numeroase (12 — 40%), ele 
fiind urmate de cele declarate românce (10 — 34%). Răspunsurile celorlalte 
femei simpatizante indică următoarea prezență: două rusoaice, o ucrai- 
neancă şi o maghiară. De asemenea, în rândul femeilor s-au înregistrat 
şi un răspuns care a indicat drept origine etnică evreu-român, două 
persoane care nu şi-au declarat originea etnică şi o persoană al cărei 
răspuns nu a putut fi descifrat. 

Din câte am observat în partea destinată membrilor de partid, acti- 
vitatea de membru era una extrem de riscantă. 57 dintre cei 67 de 
autodeclarați membri de partid înainte de 1944 au fost arestaţi. Dintre 
aceştia, 43 au fost judecaţi, iar 39 condamnați. Era la fel de riscantă şi 
activitatea de simpatizant? Un răspuns îl putem afla interogând baza 
de date în funcţie de evenimentele represive menţionate de simpatizanți 
în fişa de recensământ. 

Chiar dacă riscurile nu erau similare cu cele din cazul membrilor, 
din totalul de 89 de simpatizanți declaraţi, 44 (49%) au fost arestaţi, 
21 (24%) au fost judecaţi, 15 (17%) fiind condamnați. A mai fost pro- 
nunțată o pedeapsă cu suspendare de două luni în contumacie (Valentina 
Drăghici). 13 (15%) au spus că au fost închişi în diferite penitenciare, 

Analiza originii etnice a celor care au menţionat evenimentele repre- 
sive relevă că cei mai mulți arestați s-au declarat români (22 din 44). 
Dintre aceştia, opt au ajuns în proces, cinci fiind condamnaţi, iar patru 
au afirmat că au stat în penitenciare. O situație interesantă găsim însă 
în cazul celor declarați ruși. În fişele de recensământ, şapte persoane 
s-au declarat ruși. Toţi au fost arestaţi în perioada interbelică. În pro- 
ces au ajuns patru, iar trei au fost condamnaţi. Doi ruși, care nu sufe- 
riseră o condamnare, aveau să fie internaţi în lagăre. 

Dacă graficele realizate în urma interogării bazei de date ne-au 
indicat principalele caracteristici ale celor declaraţi simpatizanți (cohorta 
din care fac parte, relaţia cu partidul, originea etnică, evenimentele 
represive), ne putem întreba cât de importanţi au fost ei pentru miş- 
carea comunistă şi ce acţiuni au îndeplinit înainte de 23 august 1944. 
La aceste două întrebări, voi încerca să ofer un răspuns în baza docu- 
mentelor din epocă ale partidului comunist şi a acţiunilor declarate 
de aceștia în fişele completate în 1951-1952. 

În 1924 a avut loc Congresul al III-lea al PCAR. Pe ordinea de zi 
figurau opt puncte. Dintre acestea, ne interesează pentru secţiunea de 
faţă a studiului punctul 7 - „Organizarea”, În cadrul respectivului punct, 
comuniştii au realizat încadrarea pe categorii politice a celor care se 
aflau în angrenajul partidului în funcţie de relaţia cu organizația (mem- 
bru PCaR, membru UTC, simpatizant). Totodată, au fost indicate şi 
principalele sarcini care le reveneau acestora. La congres a fost stabilit 
şi modul în care avea să funcționeze partidul începând cu acest an. 
Astfel, pentru istoria interbelică a partidului comunist, 1924 reprezintă 
un moment de cotitură. S-a hotărât trecerea de la acţiunile violente, 
fățişe și directe (de exemplu, revoltele de la Tatar Bunar, Hotin şi Bender) 
la un mod de acțiune camuflat şi prin intermediul unor organizații și 
persoane controlate de comuniști. 

Rolul simpatizanţilor a fost expus în următorul paragraf: 


Sarcina de căpetenie a organizaţiei este de a stabili legătura cu massele 
şi de a-și asigura conducerea lor. Pentru uşurarea acestor sarcini, fiecare 
celulă, şi fiecare fracțiune a Partidului trebue să adune împrejurul ei o 
grupă de simpatizanți |subl. în original), care iau parte în chip activ la 
toate demonstrațiile Partidului și sprijinesc propaganda, munca sindicală, 
răspândirea literaturei şi presei partidului, procurarea de locuinţi ilegale 
etc. Din mijlocul acestor organizaţii de partid își recrutează Partidul 
membri noi’, 


După cum reiese din pasajul de mai sus, simpatizanții aveau să 
joace un rol extrem de important în cadrul mișcării comuniste. Ei 
reprezentau prima rezervă de cadre din care urmau să fie recrutaţi 
viitorii membri de partid, una dintre principalele resurse umane prin 
care partidul intenționa să-şi disemineze mesajul, dar şi cei ce erau 
convocați să participe la acţiunile organizate de partid (propagandă, 
muncă de partid, identificarea caselor conspirative, acțiuni). 

De altfel, indicația transmisă structurilor comuniste era ca în jurul 
fiecărei celule de partid să funcționeze câte o grupă de simpatizanți. 
Existența unui număr mare de simpatizanți în recensământul intern 
al partidului din 1951-1952 arată potenţialul partidului de creştere 
numerică, posibilitate confirmată şi de traiectoriile profesionale ale 
simpatizanţilor după 23 august 1944 şi de poziţia lor faţă de partidul 


1. „Moţiunile și Rezoluţiile Congresului al III-lea al PC”, AOSPRM, colecţia 50, 
inventar 3, dosar 446, f. 23, 

comunist. Dintre cei 89 de simpatizanți, 72 au devenit ulterior membri 
de partid. Astfei, opt au intrat în partid în 1944, 47 în 1945, opt în 
1946, şase în 1947, unul în 1948 și unul în 1950. Unui simpatizant i-a 
fost recunoscut ulterior stagiul din 1943: Avram Gaisiner. 

Desigur, nu putem exclude oportunismul unora, dar nici nu ne 
putem îndoi de ataşamentul altora. Acest ataşament este indicat şi de 
evenimentele represive suferite de aceştia în perioada ilegalității ca 
urmare a interacțiunii simpatizanţilor cu mişcarea comunistă și de 
acțiunile desfășurate pentru sprijinirea partidului comunist. Ajunși în 
închisoare, au fost supuși, cel mai probabil, unui proces de îndoctri- 
nare. Cazul lui Avram Gaisiner se evidenţiază prin anul recunoaşterii 
stagiului de partid (1943), ceea ce l-ar încadra în grupul membrilor 
de partid, nu în cel al simpatizanţilor. Cu toate acestea, nu s-a declarat 
membru de partid din ilegalitate. Această recunoaștere i-a fost confe- 
rită de CCP pe 2 martie 1949, dată la care a fost discutată situaţia sa, 

Potrivit referatului întocmit atunci, Avram Gaisiner a intrat în „miș- 
carea revoluționară” în 1926, în perioada studiilor universitare la Praga. 
În 1927 a fost primit membru în Partidul Comunist din Cehoslovacia, 
iar în 1929 a fost expulzat. Pentru un timp, a activat în Viena, apoi 
într-un oraş din Germania, care nu este menționat. Revine în România 
în 1931, cu ajutorul unui membru PCdR. Aici a lucrat iniţial în redacţia 
ziarului Steagul Roșu, apoi a fost trecut în aparatul tehnic al CC. 
A îndeplinit funcţia de tehnic de partid până în 1937. Documentele 
de partid identificate arată că și-a întrerupt activitatea ca urmare a 
unei depresii, reluând-o în timpul celui de-al Doilea Război Mondial, 
perioadă în care se afla pe teritoriul Uniunii Sovietice. În 1943 a fost 
cooptat ca traducător în redacţia românească a Editurii în Limbi Străine 
din Moscova. Astfel, recunoaşterea stagiului de partid şi acordarea 
calității de membru i-au fost date ca urmare a activităţii sale din tim- 
pul războiului, deşi documentele vremii arată că fusese încă din 1927 
membru al PC din Cehoslovacia!. 

La fel ca membrii de partid declaraţi, şi simpatizanțţii au oferit mai 
multe răspunsuri la rubrica referitoare la activităţile din cadrul miş- 
cării comuniste și la sprijinul acordat partidului în perioada interbelică. 
Pentru a vedea însă principalele activități și acțiuni ale acestora, am 


1. „Extras din Proces-Verbal nr. 2 al Şedinţei Comisiei de Control al CC al 
PMR din 2.111.1949, despre cazul Avram Gaisiner, ANIC, fond CC al 
PCR ~ Colegiul Central de Partid, dosar G/1386, f. 1. 

identificat câteva categorii în baza răspunsurilor oferite de simpatizanți: 
1) întrajutorare (activităţi în cadrul sau pentru Ajutorul Roşu sau pen- 
tru ajutorarea deţinuţilor comuniști şi a familiilor acestora sub diverse 
forme); 2) găzduire; 3) propagandă; 4) culegere de informaţii (spionaj); 
5) activități de sabotaj (partizani); 6) legături (activități de curierat); 
7) acțiuni organizatorice (organizare de greve); 8) acţiuni revendicative 
(participare la greve). 

În cadrul primei categorii, am inclus acele răspunsuri care indicau 
activităţi în cadrul sau pentru Ajutorul Roşu sau pentru ajutorarea 
deţinuţilor comuniști ori a familiilor acestora sub diverse forme. A doua 
categorie îi include pe toți cei care au menţionat că locuinţele lor au 
fost puse la dispoziţia partidului, au funcţionat drept case conspirative 
ori au fost folosite pentru organizarea de ședințe, pentru găzduirea unor 
comuniști sau pentru adăpostirea şi ascunderea unor materiale de partid. 

Din răspunsurile consemnate la rubrica despre activitatea depusă 
in mișcarea comunistă înainte de 23 august 1944, 29 au arătat că au 
cotizat sau au contribuit la Ajutorul Roșu, 14 că au colectat „fonduri” 
pentru această organizaţie. Două persoane au menţionat că au dus 
activitate în Ajutorul Roșu, iar alte două că au sprijinit Ajutorul Roșu. 

Ajutorarea deținuților comunişti a fost indicată de 18 simpatizanți, 
principalele forme de ajutorare ;nenţionate fiind ajutorul în bani, pro- 
duse alimentare sau îmbrăcăminte, colectarea de alimente, haine şi 
medicamente, expedierea de coleie deținuților din închisori. Unii dintre 
aceștia au scris simplu în fișă, fără alte informaţii, că i-au ajutat pe deţinuţi. 

Implicarea în acţiunile de întrajutorare poate fi văzută şi ca o formă 
de propagandă. Prin intermediul lor, simpatizanţii luau contact nu 
doar cu emisarii partidului, ci şi cu mesajele acestora. Probabil, dacă 
nu ar fi fost convinşi sau cel puţin sensibilizaţi, nu ar fi donat pentru 
cei închişi. 

Propaganda a fost o altă activitate trecută în fişă de simpatizanți. 
Principala formă de propagandă identificată în baza răspunsurilor era 
răspândirea de manifeste (20 de răspunsuri). O altă activitate frecvent 
întâlnită printre simpatizanți a fost cea de gazdă: patru au declarat că 
locuinţa lor a fost casă conspirativă, iar cinci că s-a aflat la dispoziția 
partidului. În afară de aceste răspunsuri, ei au menţionat că în casele 
conspirative sau în locuinţele aflate la dispoziţia partidului aveau loc 
şedinţe, erau găzduiți membri ai mișcării, dar şi că erau adăpostite 
materiale de partid. Pe lângă cele șapte răspunsuri, au mai fost înre- 
gistrate altele ce indică tot o formă de gazdă, fără ca respectivii să fi 

precizat dacă locuinţa lor se afla la dispoziția partidului sau dacă era 
casă conspirativă: găzduirea unor comuniști şi faptul că în casele lor 
aveau loc şedinţe. Printre gazde găsim și persoane care se ocupau cu 
răspândirea de manifeste. Astfel, activitatea gazdelor nu se rezuma 
doar la găzduirea unor emisari comunişti, ci presupunea și participa- 
rea la acțiuni de propagandă sau de curierat. De asemenea, unii au 
mai menţionat că au participat la grevele iniţiate de partid sau chiar 
că le-au organizat. 

O altă activitate în care s-au remarcat simpatizanţii a fost cea de 
spionaj. Şapte dintre ei au declarat ca au făcut spionaj în favoarea 
Uniunii Sovietice, spre deosebire de membri (unde doar doi au mențio- 
nat printre activităţi și pe cea de spionaj). Cei şapte spioni din rândul 
simpatizanţilor sunt: Simion Alexencov (n. 23 august 1918, Tatar Bunar, 
de profesie tâmplar, origine etnică declarată ucraineană), Claudia Bontaș 
(n. 3 noiembrie 1904, Bălţi, de profesie învățătoare, origine etnică decla- 
rată ucraineană), Valeriu Bucicov (n. 8 decembrie 1910, Cetatea Albă, 
de profesie tâmplar, origine etnică declarată ucraineană), Andrei Jitaru 
(n. 24 septembrie 1916, Cetatea Albă, de profesie muncitor, origine 
etnică declarată română), Alexei Maximenco (n. 19 februarie 1905, 
Ismail, de profesie funcţionar, origine etnică declarată rusă), Eugen 
Sârbu (n. 1 martie 1902, Hotin, de profesie profesor, originea etnică 
declarată română), Eufrosina Volosinova (n. 25 septembrie 1904, 
Cetatea Albă, de profesie țesătoare, origine etnică nedeclarată). În gene- 
ral, cei care au activat şi ca spioni ai URSS în România interbelică sunt 
persoane necunoscute astăzi sau care s-au pierdut în anonimat după 
23 august 1944. Excepţia o reprezintă Valeriu Bucicov, 

Biografia comuniştilor și a simpatizanților partidului a fost influen- 
tată într-un grad mai mare sau mai mic de evenimentele istorice din 
timpul copilăriei, al adolescenţei, dar și de cele din perioada formării 
lor ca adulţi. Între acestea, evenimentele represive par să fi deţinut un 
rol major pentru creionarea psihologiei lor. O parte semnificativă au 
trecut prin închisorile României interbelice sau cel puţin au fost 
arestați, Cei care nu au ajuns în penitenciare au drept eveniment prin- 
cipal experienţele din ilegalitate. Privind însă la o scară mai largă, anul 
nașterii sugerează că principalele evenimente care şi-au lăsat influenţa 
asupra lor au fost Primul Război Mondial, Revoluția Bolșevică, unirea 
din 1918 şi criza economică de la sfârșitul anilor 1920. Un exemplu 
privitor la influența exercitată de aceste evenimente este biografia lui 
Alexei Maximenco, asupra căreia mă voi opri în continuare. 

Începutul Primului Război Mondial a afectat situaţia financiară a 
familiei Maximenco. Într-o autobiografie din 7 iulie 1949, Alexei arată 
că, în urma căsătoriei cu o fată cu „oarecare stare”, tatăl său a primit 
ca zestre o sumă de bani destul de semnificativă. Cu aceasta şi-a des- 
chis o cârciumă, de pe urma căreia avea să îşi întreţină familia. Afacerile 
par să îi fi mers bine, astfel încât în anii următori a cumpărat și câteva 
hectare de pământ. În 1914, ca o consecinţă a declanșării războiului, 
cârciuma a fost închisă, iar capul familiei a fost nevoit să găsească o 
altă sursă de venit pentru el, soţie şi cei patru copii. Liniştea şi siguranța 
ce păreau să caracterizeze până atunci situaţia familiei Maximenco s-au 
evaporat. Din acest moment, nimic nu va mai fi la fel, mai ales pentru 
adolescentul Alexei. În acelaşi an în care începea războiul, iar cârciuma 
familiei falimenta, Alexei Maximenco intra la liceul, 

Probabil unul dintre evenimentele cele mai semnificative din bio- 
grafia lui a fost însă Revoluţia Bolșevică. Pornind de la acest eveniment, 
el iși construieşte în autobiografii imaginea unui adolescent care a fost 
influențat de revoluție încă din 1917. Nu ezită să îşi asume o identitate 
protosovietică. De altfel, Alexei indică și existenţa unui fel de soviet al 
copiilor ce funcționa în şcoala sa. 


Revoluţia rusă din 1917 m-a găsit la Cherci [Kerci], unde în cadrul liceului 
şi sub conducerea elevilor din clasele superioare am luat parte la toate 
manifestaţiile politice şi am luat cunoștință de ideile revoluţionare şi de 
problemele sociale. În liceu fiind format și comitetul școlar din elevi.? 


Treptat, această imagine evoluează spre cea a unui erou din primii ani 
de existență ai regimului sovietic. Ea este strâns legată de cea a unui 
personaj controversat din istoria interbelică a Basarabiei: Grigore Cotovschi. 


În 1920 (în vacanţa de vară), după ocuparea Basarabiei de către România, 
am întreprins singur, clandestin bineînţeles, o călătorie în Rusia Sovietică. 
Sosind la Tiraspol m-am înrolat voluntar în brigada specială de cavale- 
rie a lui Cotovschi și am plecat pe frontul polonez’. 


Datele despre această perioadă sunt incomplete. El nu insistă mult 
asupra acestui episod. De altfel, Alexei Maximenco redă într-o altă 


Ł Alexei Maximenco, „Autobiografia” din 5 iunie 1946, ANIC, colecția 53, 
dosar M/88, f. 125. 

2. Ibidem, ff. 125-126. 

3. Ibidem. 

autobiografie o informaţie prin care arată că ar fi avut chiar un „scurt 
popas” în „Detașamentul special C(e)K(a) comisia extraordinară pen- 
tru reprimarea contrarevoluţiei din Tiraspol”. Cronologic, acest „scurt 
popas” este plasat chiar anterior înrolării sale în brigada lui Cotovschi. 

Această exuberanță de eroism pare să se fi terminat odată cu reîn- 
ceperea școlii. Totuşi, Maximenco evidenţiază în autobiografia sa rolul 
inițiatic al aventurii sale sovietice și apariția primelor semne ale unei 
conştiinţe de clasă: 


La terminarea vacanței m-am întors acasă, invoindu-mă de la unitate pentru 
continuarea studiilor. [...] Din călătoria aceasta am făcut cunoștință mai 
adâncă cu situaţia din URSS, cu scopurile, esența și tendințele guvernului 
sovietic, mi le-am însușit și am început să le propag atât în şcoală, cât și 
între țăranii din sat, cu care de altfel am fost întotdeauna în relații foarte bunei. 


Deşi prezintă toate aceste informații în autobiografiile sale, după 
terminarea liceului, conştiinţa sa de clasă, ce părea să se nască drept 
urmare a experiențelor menţionate, nu l-a îndreptat spre partidul comu- 
nist. În „povestirile sale despre sine” nu apare nicio informaţie conform 
căreia ar fi luat contact cu organizația comunistă sau căreia ar fi avut 
legături cu aceasta. Traseul urmat sugerează intenția sa de a se integra 
în noul stat. Astfel, în 1923, la terminarea liceului, vine în Bucureşti 
şi se înscrie la şcoala de ofiţeri. Renunţă după o lună. Motivele invocate 
după 23 august 1944: „starea reacționară de acolo” și „experiența din 
Armata Roşie” Se angajează la Societatea de Asigurări pentru scurt 
timp, iar în 1924 la Atelierele Griviţa, 

Totuşi, prin informaţiile existente în autobiografii, transmite că ar 
fi păstrat un oarecare contact cu mișcarea comunistă, prin reîntâlnirea 
în Bucureşti a unor colegi de liceu mai vârstnici. Aceştia sunt descriși 
ca fiind „foarte avansați cu teoriile marxiste şi activau”, Maximenco 
subliniază că „sub influenţa și dirijarea lor mi-am format convingerile 
marxiste şi m-am îndreptat definitiv spre activitatea politică comunistă”. 

După terminarea stagiului militar, în 1929, își reia serviciul la 
Atelierele Griviţa. Desigur, nu uită să menţioneze în autobiografiile 
sale că la locul său de muncă obișnuia să introducă volume publicate 
şi literatură comunistă. 

Un moment semnificativ îl reprezintă arestarea sa din 7 iunie 1940. 
De regulă, în autobiografiile sale, motivul reţinerii este eludat. Ascunderea 


1. Ibidem, f. 126. 

unor aspecte compromițătoare este comună autobiografiilor scrise de 
comuniști. Ioana Cirstocea remarca faptul că, atunci când se aflau în 
situaţia de a-şi rescrie istoriile familiale, omiteau din aceste constructe 
biografice „detaliile considerate compromiţătoare”!. Foarte probabil, o 
practică similară exista şi în cazul istoriilor personale. Însă de cele mai 
multe ori ele erau descoperite de vigilenţii lucrători de cadre. Un ast- 
fel de caz este şi cel al lui Alexei Maximenco. 

În mai multe documente create de CCP sunt redate motivele ares- 
tării sale. Referatele partidului mai arată că Alexei Maximenco avea 
un interes personal să treacă destul de repede peste acest episod: 


După eliberarea Basarabiei de către Armatele Sovietice a făcut cerere de 
repatriere, însă după câteva zile, în vara 1940, a fost arestat de SSI fiind 
implicat într-o organizaţie de spionaj în favoarea URSS. La cercetări a 
arătat prin cine a luat legătura, misiunile pe care le-a avut, cât putuse 
îndeplini din ele, numele lui conspirativ, numărul de telefon prin care putea 
lua legătura, ce sume de bani primise. A arătat deasemeni că ştia că și 
Ciumacenco și Malâi, care fuseseră arestați înaintea lui, aveau aceeași 
activitate [subl. în original]. (...] La judecarea procesului de către Curtea 
Marţiată, în octombrie 1940, la interogatoriu și-a menţinut în bună parte 
declaraţia dată la primele cercetări?. 


Cazul său este un alt argument că unul dintre scopurile verificării 
membrilor de partid din ilegalitate l-a reprezentat identificarea celor 
care au trădat mişcarea în ilegalitate. Acest obiectiv era realizat în 
colaborare cu structurile Securităţii, care dispuneau de posibilitatea de 
a-i identifica pe foştii angajaţi ai organelor polițienești din perioada 
interbelică şi de a-i interoga cu privire la acei comunişti ce erau veri- 
ficaţi după 23 august 1944. De altfel, informaţii adiţionale despre com- 
portamentul lui Alexei Maximenco au fost aflate atât în urma audierilor 
ofițerilor SSI care l-au anchetat în 1940, cât și după identificarea dosarelor 
şi documentelor ce i-au fost întocmite în acel an. Investigaţiile realizate 
de Securitate oferă mai multe informaţii despre activitatea lui de spionaj. 


1. loana Cirstocea, „Eșalonul de mijloc ai partiduiui unic - norme şi practici 
de promovare”, în Marius Oprea (coord.), Nicolae Videnie, Ioana Cirstocea, 
Andreea Năstase, Stejărel Olaru, Securiştii partidului. Serviciul de Cadre 
al PCR ca poliţie politică. Studiu de caz: arhiva Comitetului Municipal de 
Partid Brașov, Polirom, iaşi, 2002, p. 48. 

2. „Referat” din 13 februarie 1952 al Comisiei Controlului de Partid despre 
cazul lui Alexei Maximenco, ANIC, colecţia 55, dosar M/83, f. 15. 

Într-o declaraţie din timpul anchetei la SSI, Alexei Maximenco plasa 
începutul activităţii sale de spionaj în februarie 1940, când a fost vizitat 
de Ion Ciumacenco, care i-a spus că „în prima duminică va veni” la 
ei „un domn dela Leg. Sovietică pentru a conveni asupra chestiunei 
predării lecţiilor de română”. La data indicată a fost vizitat de un anga- 
jat al Legaţiei Sovietice, care i-a cerut să-i predea lecţii de română. În 
timpul discuţiilor însă, acesta se interesa de originea, studiile şi locul 
lui muncă. i-a mai propus, de asemenea, să il ajute cu traducerea din 
română în rusă a unor articole, propunere pe care Alexei a acceptat-o. 
În urma predării primelor traduceri, în general articole de ziar, după 
cum susţinea, a fost recompensat cu sume considerabile de bani. Treptat, 
a primit şi materiale mai complicate (de exemplu, bugetul extins al 
României), dar şi alte sarcini. 

Maximenco susţine că iniţial nu a realizat că fusese implicat într-o 
acțiune de spionaj, ci a ajuns la această concluzie doar atunci când i s-a 
cerut ca, după întoarcerea sa de la concentrările militare, să ofere informaţii 
despre trupe şi mișcările lor. Potrivit acestuia, reacţia sa a fost să se 
lase purtat de val şi să accepte banii oferiţi de reprezentantul sovietic: 


Între timp au fost decretate concentrări, primind şi eu ordinul de che- 
mare. Cu această ocazie a venit vorba de armata română și domnul în 
chestiune m-a întrebat, cerându-mi să mă interesez despre trupe, arma- 
ment, deplasări de trupe şi tot ce este în legătură cu armata. Atunci am 
putut să-mi dau seama în ce combinaţie am intrat și că mi se cerea să 
fac nu altceva decât spionaj în favoarea URSS. Eu nu am reacționat în 
nici un fel și m-am lăsat dus de curent. Cu această ocazie persoanele 
[persoana] dela Leg. Sovietică mi-a mai comunicat că în curând Basarabia 
va fi ocupată de trupele sovietice. Totul rămâne însă și depinde de forma 
sub care va fi ocupată Basarabia. Înainte de a pleca dela mine, mi-a dat 
de cheltuială 5.000 lei. Subsemnatul rămăsese să culeg informaţii militare 
dela unitatea unde sunt concentrat, adică Regimentul 28 Infanterie. Mai 
specific că mi s-a cerut să aflu despre noul armament al armatei, ce muniții 
are, ce depozite are şi unde se află. În general tot ce priveşte armatal. 


De regulă, legătura cu reprezentantul sovietic era realizată prin Ion 
Ciumacenco, cel care şi intermediase afacerea, pe care îl vizita într-o 
cârciumă din București atunci când avea de comunicat informaţii. 
După ce îi prezenta solicitarea de a vorbi cu recrutorul său, Ciumacenco 
îi comunica ulterior seara în care va veni acasă la Maximenco. Acesta 


1. Alexei Maximenco, „Declaraţie” din 1940, ibidem, ff. 36-37. 

mai menționează că el şi sovieticul stabiliseră că putea să îl contacteze 
şi prin telefon „numai în caz de mare nevoie și anume de pierderea 
legăturii să recurg[ă] la telefon”. În această situaţie, parola convenită 
era următoarea: „Eu trebuia să cer la telefon pe Dl. Secretar și să mă 
numesc Karlovitz”. 

În seara întoarcerii sale în Bucureşti, a fost vizitat de reprezentan- 
tul legației. Acesta, după ce a ascultat raportul prezentat de Maximenco, 
i-a spus că nu era mulțumit de cele relatate. I-a cerut să îi procure 
informații despre „curentul opiniei publice româneşti” față de „con- 
flictul actuat european”, dar şi o serie de informaţii despre căile ferate, 
organizarea apărării pasive etc. 

În urma procesului din 1940, Maximenco a fost condamnat la opt 
ani de închisoare, fiind închis la Aiud, Caransebeș şi Lugoj. 

Cazul său revine în atenţie în 1951. De această dată, cei care se 
interesau de el erau cadriştii partidului și CCP. Ca atare, in acel an, 
chiar în timpul verificărilor membrilor de partid, au început şi căută- 
rile ofițerilor care îi arestaseră pe Alexei Maximenco şi pe ceilalţi din 
lotul său. Ei au fost identificaţi în penitenciarul Făgăraş. În iulie 1951, 
au fost anchetați de Securitate lon Filipescu, Teodor Iamandi şi Traian 
Mihăilescu. În referatul întocmit în urma cercetării lor, ofițerii de Securitate 
arătau că, după anchetarea lui Alexei Maximenco, SSI a arestat „nume- 
roşi agenţi informativi ai Ambasadei Sovietice, necunoscuţi până atunci 
organelor SSP”. 

Foștii ofiţeri SSI au fost întrebaţi inclusiv despre motivele care l-au 
determinat pe Maximenco să declare cu lux de amănunte activitatea sa 
şi a celorlalţi, dar și dacă l-au recrutat în timpul anchetelor ca informator. 
Ion Filipescu a răspuns că nu cunoștea ce anume l-a determinat pe 
Maximenco să colaboreze cu anchetatorii. A mai subliniat că el nu l-a 
recrutat ca agent. Răspunsuri similare au oferit şi ceilalți angajați ai SSI. 

Cazul său este unul interesant și din alte motive. Documentele exis- 
tente în dosarul personal arată că dosarele ce i-au fost create înainte 
de 23 august 1944 au fost cercetate chiar şi de membrii Secretariatului 
PMR. De asemenea, spre deosebire de ceilalți comuniști verificaţi înce- 
pând cu 1948, comportamentul său a fost total diferit. El refuza să 
răspundă la întrebările ce îi erau adresate. Argumenta refuzul său prin 
caracterul secret al muncii speciale desfășurate de el, ceea ce i-a deter- 
minat pe membrii comisiei de verificare ce funcţiona în cadrul CFR 





l. „Referat” din 18 iulie 1951 despre cazul Alexei Maximenco, ibidem, £. 71. 

să-şi decline competenţa, pe 16 februarie 1950, și să repartizeze cazul 
său Comisiei Centrale de Verificare a Membrilor de Partid: 


Sunt cazuri când unele elemente dau zvonuri că ei împreună cu Maximenco 
vor efectua noaptea unele arestări. Ţinând seama de activitatea neobiş- 
nuită ce o duce acesta, de trecutul lui, greu de verificat şi de faptul că în 
verificare el a dat să se înţeleagă că el este o personalitate deosebită, și că 
Comisia de verificare nu are dreptul să-i puie întrebări la care el nu poate 
răspunde, din cauză că păstrează conspirația [subl. cu roșu în original]. 
Pe baza acestor fapte, Comisia de verificare a Sec. CER a ajuns la con- 
cluzia a întrerupe reverificarea acestuia și de a înainta dosarul Comisiei 
Centrale spre a fi verificat. 


Chiar şi în anii 1950, cazul său nu fusese lămurit de structurile de 
conducere ale partidului. Asupra sa planau tot felul de suspiciuni, iar 
multe dintre informațiile vehiculate de el erau greu de verificat. Sau 
cel puţin dosarul de partid identificat nu lasă să se întrevadă altfel. 
Este evident, în urma parcurgerii documentelor din dosarul său per- 
sonal, că partidul l-a tratat cu mănuși. Cu toate că existau suficiente 
date colectate care îl indicau drept colaborator al SSI în timpul anche- 
telor, din cauza căruia căzuse o rețea de spionaj sovietică, Alexei Maximenco 
nu a avut de suferit din pricina episodului din 1940. De altfel, el a mai 
fost cercetat în diferite situații pentru abateri de la morală. De cele mai 
multe ori, cercetarea lui pe linie de partid se încheia cu câteva reco- 
mandări prin care i se cerea să îşi revizuiască atitudinea. Singura 
consecinţă a colaborării sale, după cum reiese din documentele con- 
sultate, a fost faptul că Alexei Maximenco nu a ajuns niciodată să ocupe 
funcții de conducere în cadrul partidului şi al statului comunist. Nici 
nu a ajuns să lucreze în Securitate, una dintre instituţiile în care aveau 
să fie încadraţi după 1948 foștii spioni sovietici care au activat în România. 

De asemenea, din dosarul său reies și câteva preocupări ale sale de 
după 23 august 1944: redactarea unor note informative despre diferite 
persoane cu probleme de dosar. În general, acestea privesc comporta- 
mentul unor persoane vriginare din Basarabia. Informaţiile conţinute 
în dosar mai permit reconstruirea principalelor sale funcţii şi activități 
după 23 august 1944. 

După această dată, prima sa intenţie a fost să plece în Basarabia, 
depunând în acest sens o cerere de repatriere, care nu i-a fost însă 
acceptată, Pentru o perioadă a lucrat în cadrul Comisiei Aliate de 
Control unde, printre altele, s-a ocupat cu identificarea bunurilor aduse 

în timpul războiului din Transnistria. În acelaşi timp, a fost folosit şi 
ca translator pe lângă organele sovietice. Alexei Maximenco era con- 
ştient de informaţiile şi zvonurile care circulau despre el, portreti- 
zându-l drept un element periculos, troțkist înrăit sau bolşevic fanatic. 
El a menţionat într-un document autobiografic din timpul verificării 
sale o parte dintre aceste informaţii, ce întrețineau un anume mister 
şi o incertitudine despre persoana sa: „Maximenco este periculos. Să vă 
păziţi de el, ceea ce poate fi interpretat [...] de membrii de partid ca 
un fel de troțkist, iar de ceilalți ca bolşevic înverşunat sau fanatic etc”. 

După ce a activat o perioada în cadrul ARLUS, a fost reîncadrat la 
CFR, iar în 1952 a fost mutat la Ministerul Industriei, unde a lucrat 
până în 1962. În acest an „a fost pensionat pentru activitate în mişca- 
rea muncitorească”, Anul pensionării sale corespunde cu momentul în 
care a început îndepărtarea foștilor spioni sovietici din cadrul apara- 
tului de partid şi de stat comunist, 

În urma consultării fişelor, se evidențiază şi răspunsurile a trei din- 
tre cei care s-au declarat „simpatizanţi”. La rubrica privitoare la acti- 
vitatea de dinainte de 23 august 1944, au trecut „Şcoala antifascistă în 
lagăr”. Transformarea lor în simpatizanți este o consecinţă directă a 
participării acestora în cel de-al Doilea Război Mondial și a căderii lor 
în prizonierat. Ajunși în lagărele sovietice, au trecut printr-un proces 
de convertire ideologică. La întoarcerea în România, în calitate de 
militari în diviziile de voluntari constituite pe teritoriul Uniunii 
Sovietice, prizonierii din lagărele sovietice au fost unii dintre princi- 
palii agenţi ai comunizării armatei, dar nu numai. 

Cei trei sunt Vasile Ciocoiu! (n. 3 septembrie 1921, Molineșşti, judeţul 
Hotin, de profesie electrician, etnia declarată română), loan Jelev? 
(n. 11 aprilie 1915, Valea Perjei, judeţul Tighina, de profesie învățător, 
etnia declarată bulgară) şi Andrei Oliniuc? (n. 26 august 1918, Orhei, 
de profesie agricultor, etnie declarată română). În lagărele din URSS, 
aceştia au intrat în legătură cu unele dintre principalele figuri ale comu- 
nismului românesc aflate atunci în Uniunea Sovietică (Vasile Luca, 
Gheorghe Stoica, Zina Brâncu), contacte ce ar putea reprezenta un 
factor pentru ascensiunea lor postbelică şi pentru funcţiile deținute. 

Între acţiunile de dinainte de 23 august 1944, cei trei au men- 
ționat: „muncă de lămurire pentru înscrierea prizonierilor români în 


1. ANIC, fond 95, dosar 122288, fişa nr. 19.554 (Vasile Ciocoiu). 
2. ANIC, fond 95, dosar 122319, fișa nr. 19.374 (loan Jelev). 
3. ANIC, fond 95, dosar 122341, fișa nr. 18.238 (Andrei Oliniuc). 

Div. T. Vladimirescu” (Vasile Ciocoiu), „în perioada dec. 1942 - oct. 
1943 a fost delegat pentru recrutarea de voluntari pentru Divizia T.V. 
în lagărul de prizonieri nr. 83” (loan Jelev), „în lagăr după ce a terminat 
şcoala a dus muncă de lămurire în rândul prizonierilor, în lagărul 58, 
filiala 3 şi 2, lămurind prizonierii asupra războiului nedrept dus de 
Antonescu şi asupra formării unor unități care [să] lupte împotriva 
nemților” (Andrei Oliniuc). 

După revenirea în România, au activat pentru o perioadă în divi- 
ziile de voluntari. Odată cu epurarea armatei române, au fost numiți 
în funcţii de conducere din cadrul unor unităţi ale armatei populare: 
Vasile Ciocoiu - locţiitor politic la Divizia 14 Vânători de Munte; loan 
Jelev - comandant al Diviziei 2 Infanterie între 1948 şi 1950. În timpul 
recensământului ilegaliştilor din 1951-1952, Jelev era elev la cursul de 
comandanţi de mari unități din cadrul Academiei Militare; Andrei 
Oliniuc a fost locţiitor politic de companie între 1945 şi 1951, iar în 
1952 era şef de serviciu în cadrul unei unităţi a armatei. De altfel, 
situaţia sa era neclară în februarie 1952, la momentul completării fişei. 
Ceilalți doi au fost acceptaţi ca membri de partid încă din 1945. 


Grupul uteciştilor din Basarabia 


Dintre cele-trei categorii stabilite în funcţie de relaţia cu partidul îna- 
inte de 23 august 1944, grupul uteciștilor originari din Basarabia este 
cel mai slab reprezentat în recensământul din 1951-1952. Din totalul 
celor 189 de persoane fișate ca fiind născute în Basarabia, doar 20 de 
respondenţi s-au declarat membri UTC. 

Slaba prezenţă a uteciștilor în rândul populaţiei ilegaliste poate fi 
explicată şi prin faptul că unii dintre ei au trecut, pe parcursul anilor 
1930, de la organizaţia de tineret la cea de seniori. De altfel, dintre 
membrii PCdR (67), 22 avuseră înainte statutul de membru UTC, ceea 
ce ar ridica la 42 numărul celor care au fost utecişti într-un moment 
din biografia lor. Deoarece caracteristicile externe ale acestora au fost 
evidențiate şi analizate în prima parte a studiului de faţă, ei nu au fost 
incluşi în analiza celor care au făcut parte din UTC. I-am încadrat in 
grupul uteciştilor doar pe acei membri ai organizaţiei de tineret care 
au avut numai această funcţie sau cel mult cea de simpatizant, membru 
în Ajutorul Roşu sau membru într-un alt partid comunist. 


Basarabean și comunist — n-a fost o contradicţie în termeni 487 


Pornind de la datele consemnate de cei 20, voi încerca să evidenţiez 
în continuare principalele caracteristici ale acestora (cohorta căreia îi 
aparțin, sexul, evenimentele represive şi acțiunile declarate), aşa cum 
am procedat și în cazul membrilor PCdR şi al simpatizanţilor declaraţi. 

Așadar, avem următoarea repartiție pe cohorte a ilegaliştilor: 
cl (înainte de 1900) şi c2 (1901-1904) - zero reprezentanţi; 
c3 (1905-1909) - unul; c4 (1910-1914) ~- şase; c5 (1915-1919) - cinci; 
c6 (după 1920) - opt. Dacă era de aşteptat ca ultima cohortă să dea 
un număr important de reprezentanți, iar cei din primele să nu se 
regăsească, este de remarcat însă ponderea celor născuţi în 1910-1914 
şi în 1915-1919 (adică 11 persoane), precum şi existența printre mem- 
brii UTC a unei singure persoane ce aparţine c3. De altfel, din totalul 
de 189 de persoane, doar 14 erau născute începând cu 1920, 

Care sunt explicaţiile pentru o astfel de repartiție? Una dintre ele 
ar putea fi următoarea: probabil cei 11 nu au făcut niciodată saltul de 
la statutul de membru UTC la cel de membru PCdR. Ei şi-au început 
activitatea în mişcarea comunistă în cadrul organizaţiei de tineret, dar 
din anumite condiții obiective (cum ar fi arestarea și comportamentul 
lor de atunci) nu au fost acceptaţi în organizaţiile partidului din închi- 
sori. Cu toate acestea, au fost primiţi în colectivele comuniştilor ce 
funcționau în penitenciare. Recunoașterea stagiului de partid va avea 
loc în anii 1950-1960, după efectuarea recensământului. Nu trebuie 
exclusă nici posibilitatea ca, după o perioadă de activitate în organizaţia 
de tineret, unii dintre ei să îşi fi pierdut interesul faţă de politică. 

Voi exemplifica această afirmaţie cu două cazuri: Adela Blachner! 
(n. 27 august 1915, Bălţi, de profesie croitoreasă, etnia declarată evre- 
iască) şi Riva Vaissman (n. 24 noiembrie 1914, Teleneşti, judeţul Orhei, 
de profesie muncitoare textilistă, etnia declarată evreiască). De altfel, 
după cum reiese din informaţiile oferite în fişele de recensământ, acti- 
vitatea celor două în cadrul UTC pare să fi fost temporară, ele renunțând 
la aceasta încă din perioada interbelică. 

Riva Vaissman menţionează că a muncit în UTC în orașul Buhuși 
în perioada 1932-1934, „până când am fost arestată în luna mai”. După 
trei luni de arest preventiv, a fost trimisă în proces, unde a fost însă 
achitată. Din restul datelor existente nu reiese că şi-ar fi reluat activi- 
tatea în cadrul organizației de tineret comuniste, ceea ce ne îndreptățește 


1. ANIC, fond 95, dosar 122284, fişa nr. 5.168 (Adela Blachner). 
2. ANIC, fond 95, dosar 122375, fişa nr. 4.497 (Riva Vaissman). 

să credem că această primă experiență specifică ilegalității comuniste 
a convins-o să renunțe, cel puţin până în 1942. În acest an, conform 
informaţiilor oferite de ea, a fost ridicată în baza cazierului existent la 
poliție şi deportată la Vapniarka. Astfel, este posibil să își fi redesco- 
perit identitatea comunistă după 1942, fiind ajutată şi de datele din 
evidenţele autorităților polițienești, care o indicau drept suspectă comu- 
nistă, şi de reacţia acestora. 

După 23 august 1944 a intrat în partidul comunist (în 1945), iar în 
perioada verificărilor membrilor de partid (1948-1950) a făcut parte 
dintr-o subcomisie de verificare. La data completării fişei, 19 septem- 
brie 1951, era funcționară la Comunitatea Evreilor din Piatra Neamţ. 

O activitate similară în perioada interbelică, dar un parcurs bio- 
grafic diferit după 23 august 1944 pare să fi avut Adela Blachner. 
Potrivit informaţiilor existente în fişă, în perioada în care a „lucrat pe 
linia UTC” în Chişinău şi Bălți, în 1932-1934, a participat la răspân- 
direa de manifeste şi la scrierea unor manifeste pe pereți. După 1934, 
singura activitate menționată este ajutorul bănesc pentru Ajutorul Roşu 
până în 1940. Spre deosebire de Riva Vaissman, Adela Blachner nu a 
precizat niciun eveniment represiv. După 23 august 1944, a lucrat ca 
administrator la căminul de copii din Vatra Dornei (1949-1950), iar 
ulterior ca funcţionară la CEC (1950-1951). În momentul completării 
fişei, pe 26 noiembrie 1951, nu era membră PCR. 

Din punctul de vedere al sexului, cei mai mulți membri au fost 
recrutaţi din rândul bărbaţilor (16 - adică 80%). Printre uteciști se 
regăsesc doar patru femei (20%): Sena Farb' (n. 21 septembrie 1925, 
Bălţi, de profesie arhitect, etnia declarată evreiască), Tipa Holtzman? 
(n. 28 februarie 1916, Liublin, judeţul Soroca, de profesie țesătoare, 
etnia declarată evreiască) şi cele două anterior menționate (Adela 
Blachner şi Riva Vaissman). 

Originea etnică a celor 20 indică faptul că cei mai mulţi utecişti 
erau evrei (8 — 40%) şi români (7 - 35%). Reiese însă subreprezentarea 
românilor în raport cu numărul total al uteciştilor declarați (20). Restul 
erau doi ucraineni, doi bulgari şi un rus. 

Activităţile în cadrul mişcării comuniste consemnate în fişă arată 
că principala formă de activitate depusă a fost propaganda. 12 dintre 
cei 20 au indicat că, în diferite momente ale perioadei interbelice, au 


1l. ANIC, fond 95, dosar 122301, fişa nr. 8.767 (Sena Farb). 
2. ANIC, fond 95, dosar 122313, fișa nr. 855 (Tipa Holtzman). 

participat la răspândirea de manifeste sau de materiale de partid. De 
asemenea, printre uteciști întâlnim și persoane care au declarat că au 
fost partizani în timpul celui de-al Doilea Război Mondial (Alexei 
Bodnarciuc, Mihail Ratusnai, Filip Rublenco), au făcut acţiuni de sabo- 
taj (Ion Kosevoi și Filip Rublenco), au îndeplinit rolul de curier (Piotr 
Goncearuc). Se mai regăseşte printre ei și un respondent care a nomi- 
nalizat drept activitate spionajul în favoarea Uniunii Sovietice. Numele 
său este cunoscut: Piotr Goncearuc. Uteciştii s-au mai remarcat şi prin 
acţiunile de întrajutorare, deşi nu în aceeași măsură precum simpati- 
zanții. Trei (Alexandru Beghet, Adela Blachner, Alexandru Sainoilenco) 
au declarat că au contribuit la Ajutorul Roşu, doi (Bercu Catz, Leib 
Tinman) că au colectat „fonduri, iar unul că a avut activitate în cadrul 
Ajutoruiui Roşu (Viadimir Smuca). O singură persoană a menționat, 
la „Activitate”, ajutorarea deţinuţilor politici (acelaşi Vladimir Smuca), 
iar o alta că i-a ajutat pe prizonierii sovietici din România (Sena Farb). 

Interogarea bazei de date în funcţie de evenimentele represive decta- 
rate indică faptul că membrii UTC înregistraţi în recensământul din 
1951-1952 au fost frecvent arestați. Dintre categoriile politice identi- 
ficate (membru PCdR, membru UTC, simpatizant), riscurile par să fi 
fost mult mai mari pentru cei din organizaţia de tineret, probabil şi 
pentru că vârsta și statutul din partid i-au transformat în unii dintre 
cei mai activi militanți comuniști ~ desigur, raportându-ne la procen- 
tul celor care au menționat cel puţin un eveniment represiv din numă- 
rul fiecărei categorii. Astfel, dintre cei 20 de uteciști, 17 au fost arestaţi 
cel puţin o dată, 13 au fost judecaţi, iar zece au fost condamnaţi. Dintre 
cei zece, opt au menționat că au stat efectiv în penitenciare, 

În plus, patru dintre cei 20 au arătat că au fost internați în lagăre. 
Toţi fuseseră anterior judecaţi, dar numai trei au fost condamnaţi. 
Ulterior, unul dintre cei trei a fost achitat la apel. Cazul celui achitat, 
Bercu Catz!, arată că cei care nu fuseseră condamnaţi puteau fi internaţi 
în lagăre, mai ales dacă apăreau în evidenţele poliţiei ca suspecti comu- 
nişti. În iunie 1941, acesta a fost internat la Târgu Jiu. O situaţie simi- 
lară găsim și în cazul lui Elias Moverman, care fost eliberat în urma 
procesului?. În 1941, şi acesta ajunge la Târgu Jiu. Măsura administra- 
tivă a internării a mai fost dispusă pentru un utecist, după expirarea 
pedepsei. În octombrie 1940, Leib Tinman? a fost condamnat la şase 


1. ANIC, fond 95, dosar 122289, fișa nr. 4.227 (Catz Bercu). 
2. ANIC, fond 95, dosar 122334, fişa nr. 4.543 (Elias Moverman), 
3. ANIC, fond 95, dosar 122372, fişa nr. 719 (Leib Tinman). 

luni de închisoare. La expirarea pedepsei, în iunie 1941, a fost trimis la 
Târgu Jiu. În timpul războiului, toţi trei au fost deportaţi în Transnistria, 
în lagărul din Vapniarka. Tot aici a mai fost deportată şi Riva Vaissman. 

Cazurile de mai sus arată că internările administrative erau pronun- 
tate şi în acele situaţii când justiţia îi achita pe cei judecaţi sau după expi- 
rarea pedepsei, practica fiind valabilă mai ales în timpul războiului. 

Dintre cei patru care au menționat că au fost trimiși în lagăr, Jean 
Coler a precizat că a fost internat în lagărele din Franţa, în calitatea 
sa de fost voluntar în Brigăzile Internaţionale din Spania. Deoarece 
acesta cumulează câteva caracteristici externe interesante, care îl descriu 
drept membru al c3 (1910-1914) şi voluntar în Războiul Civil Spaniol, 
consider că merită să ne oprim asupra biografiei sale. În cazul său, 
evenimentele politice semnificative care i-au marcat și i-au influențat 
biografia sunt Războiul Civil Spaniol și al Doilea Război Mondial. 

Născut pe 8 mai 1912 în comuna Linteşti, județul Bălți, într-o fami- 
lie catalogată de cadriști drept „mic-burgheză”, Jean Coler s-a stabilit 
cu părinţii în comuna Buhuși din judeţul Neamţ în 1923. De altfel, 
Buhușiul a fost indicat de mai mulţi comuniști drept una dintre prin- 
cipalele localităţi în care au activat în perioada interbelică. Aici a urmat 
școala primară şi cinci clase de liceu în particular. În 1929, s-a angajat 
ca ucenic la tabrica de postav din localitate, calificându-se în profesia 
de țesător. Tot în această perioadă, după cum menţionează în fişa de 
recensământ, a fost „atras” în organizaţia de tineret comunistă. În anii 
următori a fost implicat în activitatea de răspândire a manifestelor și 
a participat la campania electorală a BMT. Consecința implicării sale 
politice de partea comuniștilor a reprezentat-o iniţial concedierea, apoi 
arestarea, în 1932. Ajuns în anchetele Siguranţei, Jean Coler nu a tre- 
cut această primă probă, care putea hotări traseul uiterior al unei per- 
soane conectate la mișcarea comunistă. Documentele arată că: 


La cercetări a avut purtare laşă. A recunoscut că a primit o notă cu date 
despre Regimentul 27 Infanterie şi că la rândul său a transmis conceptul 
de manifest lui Lupu Herţan din Buhuși prin Bercu Marcovici, care făcea 
legătura între ei, pentru a fi multiplicat la şapirograf. Deasemenea a dat 
pe soldatul Rosenberg. [...] Pentru purtarea lui lașă la arestare, a fost 
exclus din UTC. 


1. „Referat” despre Jean Coler, în ANIC, fond CC al PCR — Colegiul Central 
de Partid, dosar C/3496, f. 6. 


Basarabean şi comunist — n-a fost o contradicție în termeni 491 


Astfel, după cum reiese din pasajul de mai sus, Jean Coler nu doar 
că a colaborat cu organele polițienești, ci chiar mai mult, a încălcat 
una dintre regulile de bază din timpul anchetelor: „a dat” pe cineva. 
Referatul CCP mai arată că, în loc să urmărească să se reabiliteze, a 
căzut sub influența familiei. Aceasta era catalogată în documentele 
interne ale partidului drept „mic-burgheză”. La sugestia părinţilor, în 
iulie 1933, a plecat în Palestina. Ajuns la Haifa, a lucrat pentru o peri- 
oadă ca zugrav, iar în 1935 şi-a reluat activitatea în calitate de „simpa- 
tizant al mişcării muncitoreşti”, activând în organizația de masă Gezerd 
(organizaţie care populariza Uniunea Sovietică). 

După 1937, în urma începerii Războiului Civil Spaniol, Jean Coler se 
înrolează voluntar în Brigăzile Internaţionale. În Spania ajunge în 1938, 
fiind repartizat ca soldat în Brigada 120 din cadrul Companiei de Pușcași 
„Griviţa Roșie. Pe front este primit în PCS, calitate pe care nu o avu- 
sese în România din motivele mai sus indicate. Ulterior, va mai lupta 
în Spania ca membru al Grupului de Artilerie „Gheorghe Gheorghiu-Dej”. 

În februarie 1939 incepe retragerea trupelor de voluntari din Spania. 
Cu acestea Jean Coler ajunge în Franța, fiind internat în lagărele de la 
Saint-Cyprien şi Gurs. Potrivit documentelor de partid, în aprilie 1941 
este „deportat în Africa”, unde va sta pentru următorii doi ani. În 1943 
încep repatrierile cetățenilor sovietici în URSS, categorie în care au 
fost incluşi după cedarea Basarabiei (în 1940) şi comuniştii basarabeni. 
Jean Coler a ajuns în Uniunea Sovietică în 1943, iar în octombrie în 
același an s-a înrolat în Armata Roșie. 

După o perioadă, o parte dintre foştii voluntari spanioli au fost 
demobilizaţi din armată şi convocați la Moscova. Printre ei s-a aflat și 
Jean Coler, care a ajuns în capitala sovietică în aprilie 1944. Aceştia vor 
primi din partea sovieticilor sarcina de a organiza și a conduce o altă 
formă de război împotriva Germaniei şi a aliaților ei, inclusiv împotriva 
României: războiul de partizani. În mai 1944, Jean Coler şi grupul lui 
au fost parașutați de sovietici în România, în regiunea Brașov-Prahova. 
Scopul urmărit, cel puţin cel declarat în documente, era organizarea 
unor sabotaje, precum aruncarea în aer și incendierea terenurilor petro- 
lifere din aceste zone. Însă e posibil ca paraşutările succesive ale unor 
grupe de partizani să fi avut un alt scop: folosirea lor pentru îndepăr- 
tarea autorităților româneşti aliate Germaniei şi înlocuirea acestora cu 
o conducere supusă Uniunii Sovietice, Dar, în cele mai multe cazuri, 
aceste grupări de luptători neconvenţionali au fost prinse ia scurt timp 
după paraşutare, principalul motiv fiind trădarea lor chiar de către 
unii dintre cei aflaţi în componenţa respectivelor unități: 

La sfârșitul lunei iulie 1944, au fost descoperiți și atacați de vânătorii de 
munte din regiune, fiind trădaţi de Titi Covrig zis Matei Mateescu, infor- 
mator al Siguranţei, care fiind prizonier în URSS și necunoscându-i-se 
trecutul a fost trimis cu acelaşi grup de partizani, în calitate de coman- 
dant al unei grupe’. 


În urma luptelor cu militarii români, o parte dintre partizani 
au reușit să scape din încercuire. Jean Coler ajunge la Ploieşti. După 
23 august 1944, pleacă în URSS, sub motivul declarat de a-şi prezenta 
raportul în calitate de partizan. Revine în România în aprilie 1945 şi 
este numit activist în cadrul Secţiei de Cadre a CC. În 1949 este trans- 
ferat la Secţia de Propagandă şi Agitaţie, unde munceşte până în 1950, 
an în care este numit director organizatoric la Comitetul pentru Cultură 
Fizică şi Sport ce funcţiona pe lângă Consiliul de Miniștri. Deși în 
primă instanţă este confirmat ca membru de partid cu stagiul din 1938, 
ca urmare a calității de membru al PCS, la reverificări i se refuză 
recunoaşterea calității de ilegalist. Astfel, la şedinţa Comisiei de Control 
din 27 decembrie 1950, i se stabileşte statutul de membru PCR din 
aprilie 1945, data la care a revenit în România. 

Asemenea altor ilegaliști cu probleme din activitatea interbelică, şi 
Jean Coler a înaintat mai multe memorii către CCP pentru recunoaş- 
terea statutului de ilegalist. În cazul său, confirmarea ca ilegalist sur- 
vine pe 7 februarie 1963. La această dată, Secretariatul CC al PMR a 
aprobat propunerea Comisiei de Control privind „acordarea stagiului 
în partid tov. Jean Coler din anul 1938, dată când a fost primit în 
Partidul Comunist Spaniol”. 

După cum am văzut mai sus, 17 dintre cei 20 de uteciști au decla- 
rat că au fost cel puţin o dată arestaţi, ceea ce poate arunca o anumită 
îndoială asupra evenimentelor represive consemnate de aceștia. Ponderea 
celor arestați este surprinzătoare şi dintr-un alt motiv. Uteciştii au 
declarat în fişele de recensământ că principala lor activitate în cadrul 
mișcării a fost propaganda, ceea ce însemna răspândirea unor mate- 
riale de partid şi, mai ales, a manifestelor. 

Era atât de drastică şi de severă Siguranţa interbelică cu cei care aveau 
o astfel de activitate? Un răspuns îl pot oferi doar dosarele create de această 
structură polițienească în anii dintre cele două războaie mondiale. 


1. Ibidem, f. 8. 
2. „Hotărâre din 14 martie 1962 cu privire la cererea de acordare a stagiului 
din ilegalitate tovarăşului Coler Jean”, ibidern, f. 5. 

Dosarele din fondul Inspectoratului General de Siguranţă din Chişinău 
conțin numeroase referiri la aruncările de manifeste organizate de comu- 
nişti. În urma lecturii acestor dosare, reiese atenția acordată celor care 
răspândeau manifeste și mai ales complexitatea măsurilor întreprinse 
pentru identificarea și arestarea lor. Dintre numeroasele cazuri identi- 
ficate, am ales să prezint în continuare două care mi s-au părut relevante 
pentru întrebarea formulată anterior. 

De regulă, autorităţile polițienești deveneau deosebit de vigilente 
în apropierea unor date cu încărcătură simbolică pentru comuniști 
(7 noiembrie, când se „comemora” Revoluţia Bolșevică, sau 13 decem- 
brie, când aveau loc manifestații în memoria celor uciși în Bucureşti 
în 1918). 

O telegramă a Inspectoratului General de Siguranţă Chișinău trans- 
misă chesturilor de poliţie din Cetatea Albă, Tighina, Ismail și Bălți și 
poliţiilor din orașele Hotin, Soroca, Orhei şi Cahul atrăgea atenţia că, 
în luna noiembrie, membrii organizaţiilor comuniste deveneau extrem 
de activi. În document se arată că acei comuniști care erau cunoscuți 
în evidențele unităților de poliţie primiseră dispoziţie din partea CCP 
ca, începând din 29 noiembrie, să își părăsească domiciliile declarate, 
astfel încât să nu poată fi ridicaţi de autorităţi. Erau sfătuiți să se ascundă 
la „prieteni necunoscuți” autorităților, pentru a putea participa la mani- 
festaţiile ce urmau să aibă loc pe 13 decembriel, 

Un document din 4 noiembrie 1927 referitor la „comemorarea” a zece 
ani de la Revoluţia Bolșevică informa brigăzile și serviciile de Siguranţă 
din Basarabia că urmau să aibă loc „adunări clandestine” la care par- 
ticipau „doar membrii de încredere” ai partidului şi că aceștia ar fi 
intenționat să publice „manifeste cu caracter subversiv”. 

Structurilor de siguranţă li s-a ordonat să dispună „cele mai serioase 
măsuri ca această comemorare să nu aibă loc sub nicio formă, iar 
publicațiunile, afişe[le] sau orice alte manifeste ce s-ar intenţiona a se 
răspândi să fie confiscate şi autorii lor trimişi în judecată”?. 

Ca atare, în preajma acestor date, comuniștii şi agenţii de poliţie 
deveneau extrem de activi. Aceştia din urmă erau chiar trimiși deghizați 
prin orașe, astfel încât să cunoască direct starea de spirit a cetățenilor 
şi să identifice eventualele acţiuni puse la cale de comuniști. Ordinul 


1. ASRM, fond 680 - Inspectoratul Regional de Siguranță din Basarabia (în 
continuare, fond 680), inventar 1, dosar 3453, f. 27. 
2. Ibidem, f. 2. 

nr. 5.177 din 1927 al Inspectoratului Regional de Siguranţă Chişinău le 
recomanda celor trimiși sub acoperire în principalele orașe să încerce „cât 
mai mult posibil” să nu dezvăluie adevărata lor calitate, de agenţi de poliţie, 
chiar şi faţă de autorităţi. Erau sfătuiți să se prezinte drept „comercianți, 
diferiţi misiţi sau funcţionari noi numiţi în învățământ etc”. Devoalarea 
adevăratei lor identități urma să se producă doar în cazurile urgente. 
În aceste situaţii, agenţii acoperiți trebuiau „să ia contact cu Şeful 
Postului de Jandarmi respectiv pentru a-i da concursul ia arestări”, însă 
nu oricum, ci „atrăgându-i atenţia că nu trebuie știut cine este”. 

Totodată, în timpul misiunilor, agenţii acoperiţi erau îndemnați să 
ia „contact direct cu populaţia” şi să se informeze despre persoanele 
care veneau de peste Nistru, să stabilească cu cine intrau în legătură 
şi unde erau găzduiți. Conform ordinului, toate aceste persoane trebuiau 
supravegheate „indeaproape”, iar apariția unui curier trebuia raportată 
de urgenţă. 

Faptul că autorităţile polițienești deveneau vigilente în preajma 
unor date simbolice pentru comuniști, iar membrii și simpatizanţii 
partidului se activau este ilustrat și de următorul caz. În dimineaţa 
zilei de 7 noiembrie 1929, postul de poliţie din Orhei informa Chișinăul 
că în noaptea de 6 spre 7 noiembrie, mai precis în jurul orei 12, au 
fost aruncate manifeste în centrul localității. Autoritățile locale presu- 
puneau că: 


pentru răspândirea lor s-au însărcinat două echipe, una din partea tine- 
retului comunist, care până pe la această oră a stat la cinematograf, 
singurul local de noapte deschis până la 11.30, şi a doua formată de 
lucrători ceferişti, înainte de intrarea lor la lucru!. 


Chiar dacă stabiliseră principalii suspecți pentru manifestele arun- 
cate, se specifică în raport că „toate măsurile de supraveghere a celor 
suspecți, aşezarea de posturi fixe şi ascunse de vedere [...] n-au putut 
conduce la rezultatul de a surprinde pe autori”. Concluzia poliţiştilor 
din Orhei era că echipele au fost organizate din timp și „bine instruite 
de emisari cu experiență”. În pofida aparentului eșec, se arăta că fusese 
arestat „tânărul comunist Isac I. Claiman”, originar din Orhei, dar care 
la acea dată era student în Iași, În document se arată că acesta sosise 
în localitate cu zece zile mai înainte, ceea ce îl desemna, în opinia 


1. ASRM, fond 680, inventar 1, dosar 3419, f. 197. 

autorităţilor, drept potenţialul „emisar cu experienţă”. Ca atare, la ora 3 
dimineaţa, echipe de agenți au descins la domiciliul acestuia. Cu toate 
că „rezultatul” percheziţiilor a fost negativ, adică nu au fost găsite 
materiale compromiţătoare, adresa postului de poliţie din Orhei arată 
că „l-am reținut”. Drept un succes se aprecia faptul că toate manifestele 
au fost ridicate de pe străzi de către agenţii de poliţie „înainte ca publi- 
cul să ia contact cu ele”, 

Pe 9 noiembrie 1929, Orheiul transmitea o nouă adresă Chișinăului. 
De această dată, anunţa că pe unul dintre manifeste s-a descoperit o 
„amprentă digitală”, dar că „toate cercetările făcute” nu au „putut sta- 
bili cine sunt autorii acestor manifeste şi locul unde au fost imprimate”. 
În consecință, șeful poliţiei din Orhei „a dispus să se ia amprente 
digitale [de] la toţi lucrătorii tipografi angajaţi la tipografiile locale”. 
Odată cu raportul erau înaintate şi „37 de foi cu amprente”. Inspectoratul 
Regional de Poliţie Chişinău era „rugat” să verifice dacă amprenta 
identificată pe manifest corespundea cu vreuna dintre amprentele luate 
tipografilor din Orhei. Nu ştim cum s-a încheiat povestea manifestelor 
din Orhei. Dosarele consultate nu arată finalul cercetărilor și nici dacă 
autorii manifestelor au fost vreodată descoperiți de autorităţile polițienești. 

Un alt caz care mi-a atras atenţia prin vigilenta structurilor de poliţie 
din Chişinău şi prin exigența măsurilor luate este cel relatat în Buletinul 
Informativ cu nr. 647, din 10 august 1929 al Chesturii Cetatea Albă 
către Chişinău. 

În noaptea de 31 iulie spre 1 august, un automobil a trecut prin 
comuna Selioglu. Pasagerii, descriși drept tineri, au aruncat mai multe 
„manifeste incendiare”. Cazul a fost semnalat Chişinăului abia pe 
10 august, ceea ce a determinat atât mustrarea șefului de post din 
comuna Tașalâc, în raza căruia se afla localitatea respectivă, cât și 
trimiterea la fața locului a șefului Chesturii din Cetatea Albă pentru 
„descoperirea întregii afaceri şi să facă personal investigațiuni”". Într-un 
raport al Inspectoratului General de Poliţie din Chişinău, motivul indi- 
cat pentru trimiterea şefului în localitatea Selioglu pentru a conduce 
investigaţiile era intensa propagandă comunistă indicată în mai multe 
rapoarte: 


Dat fiind importanţa faptului, mai cu seamă că aceasta 'se petrece într-o 
regiune unde suntem informaţi că propaganda comunistă se dezvoltă în 


1. ASRM, fond 680, inventar 1, dosar 3472, f. 8. 

mod intens în scopul pregătirii unei noui mișcări revoluționare, desco- 
perirea trebuia semnalată imediat organelor Siguranţei pentru a se lua 
măsuri de urmărire, nedând posibilitatea celor implicaţi în organizație 
să distrugă materialele sau corespondenţa ce eventual exista'. 


În urma investigaţiilor făcute de chestorul din Orhei, au fost des- 
coperite mai multe manifeste chiar în curtea primarului din localitate. 
Materialele polițienești sunt extrem de confuze cu privire la rolul pri- 
marului. Deşi în mai multe documente se arată că acestea fuseseră 
aruncate în gospodăria sa, măsurile dispuse de autorităţi indică o inter- 
pretare extremă a Legii Mârzescu, în baza căreia erau incriminate și 
sancţionate faptele comuniștilor. Astfel, după ce a găsit documentele, 
primarul le-a citit unele dintre manifeste unor consăteni. În urma 
acestui gest, Dumitru Grecu, primarul comunei, şi alți consăteni au 
fost arestați deoarece „cu bună știință au adus la cunoştinţa populaţiei 
conţinutul manifestelor”. 

De asemenea, echipa de poliţişti trimisă la fața locul a descins la 
domiciliul unui anume Vasile Ivanov, care apărea în evidențe ca suspect 
şi despre care se presupunea că ar fi fost şeful unei celule comuniste. 
Acesta nu se afla însă acasă. În schimb, percheziţia efectuată a identi- 
ficat mai multe cărţi şi broşuri considerate comuniste: „Evreii şi bol- 
şevismuP, „Jos cu social-democraţii”, „Scrisorile unui muncitor din 
1922” şi câteva numere din ziarele Înainte şi Proletarul. Dat în urmă- 
rire, Vasile Ivanov a fost găsit internat într-un spital din Storojineţ, 
unde se afla pentru tratament împotriva tuberculozei. El a fost „pus 
sub pază”, pentru a nu putea evada. În urma reţinerii lor, primarul şi 
ceilalți consăteni au fost puși în scurt timp în libertate „în baza 
cauţiunei morale până la judecare”, urmând ca procesul lor să aibă loc 
cu ei în libertate. 


Situaţia organizaţiei basarabene a PCdR după 1940 


Toate informaţiile prezentate până acum în acest studiu ne-au arătat 
principalele caracteristici ale comuniștilor și simpatizanţilor născuţi în 
Basarabia şi care au activat în perioada interbelică în PCdR. Dar care 
a fost situaţia organizaţiei comuniste basarabene în perioada interbe- 
lică şi cum a evoluat după 1940? 


1. Ibidem, f. 10. 

Un document al organizaţiei comuniste din Basarabia ne descrie 
situaţia internă a partidului la începutul anilor 1920 şi dificultăţile 
întâmpinate de membrii săi, dar şi modul cum acționau aceștia în urma 
interacțiunii cu Siguranţa. Raportul! incepe reconstituirea istoricului 
organizaţiei comuniste din regiune cu anul 1922. El acoperă practic 
un deceniu de activitate. Alegerea acestui an ca dată de început a istoriei 
organizaţiei comuniste din Basarabia a fost determinată, probabil, de 
faptul că până atunci organizația comunistă basarabeană funcționase 
ca secţie în cadrul Partidului Comunist al Uniunii Sovietice?. Din acest 
motiv, în document se vorbeşte despre stabilirea unei legături cu „centrul, 
adică cu Bucureştiul, care practic nu existase până la acel moment. 

Caracteristice pentru activitatea partidului în acest interval de timp 
au fost sciziunile determinate de neînțelegerile dintre membri, puter- 
nica influenţă exercitată de Uniunea Țăranilor Revoluţionari, care 
milita pentru separarea Basarabiei și își menţinuse legătura cu centrul 
din Uniunea Sovietică, refuzând practic orice contact cu şi subordo- 
narea față de PCdR, precum și numeroasele arestări din rândul mem- 
brilor. 

După Congresul al Hl-lea al PCR din 1924, organizația basara- 
beană a început să se reorganizeze potrivit principiilor enunțate în 
„Moţiunile şi rezoluţiile” adoptate. Conform acestora, „temelia orga- 
nizației de partid” o reprezentau „celulele pe fabrici”. O astfel de celulă 
trebuia să îi cuprindă pe toți acei comuniști care „lucrează într-o fabrică”, 
Cei care nu lucrau în fabrici erau grupaţi în „celule după străzi (după 
domiciliu)”. Conducerea unei celule era asigurată de un birou care 
putea cuprinde între trei și cinci membri, care erau aleşi de adunarea 
generală a celulei respective. Celulele dintr-un oraș formau organizaţia 
orașului, denumită în documente „secțiunea locală” Toate aceste secţiuni 
constituiau organizaţia regională a partidului’. 

Principalele sarcini ce reveneau celulelor de fabrică erau agitația și 
propaganda printre muncitorii „fără de partid”, „prelucrarea sistema- 
tică și individuală a lucrătorilor potriviți pentru atragerea lor în PC”, 
răspândirea literaturii politice în fabrici, munca culturală şi „luminare[a]” 


l. „Istoric în legătură cu dezvoltarea mișcării comuniste şi muncitorești în 

Basarabia în perioada 1922-1931”, ANIC, fond Comitetul Regional al PCR 

Basarabia, dosar 106, ff. 1-12, 

Ion Lipciu, art. cit., p. 2, 

3. „Moţiunile și Rezoluţiite Congresului al II-lea al PC”, AOSPRP, colecția 
50, inventar 3, dosar 446, ff. 18-19, 

muncitorilor. Celulele erau sfătuite să se implice „în toate conflictele 
economice şi în toate revendicările maselor muncitoreşti”, dar și „să 
lupte cu tenacitate în fabrici şi întreprinderi împotriva partizanilor şi 
membrilor altor partide” (social-democraţi sau alte „partide «munci- 
toreşti»”). 

Astfel, în 1931, organizaţia regională reuşise aparent să își revină 
şi să își creeze un important aparat de partid în Basarabia. Un raport 
din acest an prezintă următoarea situație numerică a partidului: „149 
nuclee cu 805 membri şi copii”. Cei mai numeroși erau cei din Bălți, 
unde existau 46 de nuclee cu 226 de membri, urmaţi de Ismail, cu 
30 de nuclee şi 168 de membri. În Chişinău existau doar 13 nuclee cu 
65 de membri!. Mai existau trei nuclee în Tighina cu 17 membri, șapte 
în Orhei cu 36 de membri, zece în Soroca cu 75 de membri şi 15 în 
Cetatea Albă cu 80 de membri. Documentul nu prezintă însă structura 
etnică a acestora, ci doar „compunerea socială” pe trei categorii: mun- 
citori (246), țărani şi slugi (530) şi intelectuali (29). Alte informații 
prezentate de acest document intern privesc structura organizatorică 
a UTC şi a Uniunii Țăranilor Revoluţionari. 

Totuşi, datorită numeroaselor arestări operate de Siguranţă, la doar 
şapte ani de la acest raport, un document intern caracteriza situația 
partidului în Chişinău drept dezastruoasă. Se arată că în anul respec- 
tiv activitatea partidului se rezuma la mobilizarea tuturor membrilor 
şi simpatizanţilor pentru a pregăti procesul celor arestaţi și ajutorarea 
lor. 

Situaţia dezastruoasă a partidului din capitala Basarabiei este descrisă 
în următorii termeni: 


La Chișinău suntem complect distruși de ultima cădere. Toţi, afară de 
una singura [subl. cu roşu în original] s-au purtat prost. Au fost con- 
damnaţi. O parte trimişi de acolo. Acum curând un alt proces mare al 
unor arestaţi. Arestările continuă mereu. Au mai rămas în libertate nu 
mai mult de 5-6 m. de p. cari nu sunt sigur dacă nu vor fi și ei arestaţi, 
căci sunt toţi cunoscuți’. 


1. „Organizare. Compunerea organizaţiei de partid pe secții/judeţe”, în ANIC, 
fond Comitetul Regional al PCR Basarabia, dosar 98, f. 1. 

2. „Raport al Comitetului regional Basarabia al PCR referitor Ia distribuirea 
materialului propagandistic şi situaţia organizatorică a partidului în acea 
regiune” din 20 iunie 1938, ANIC, fond Comitetul Regional al PCR 
Basarabia, dosar 316, f. 2. 

Aşadar, ce s-a întâmplat cu cei peste 805 membri pe care îi indică 
un document intern al partidului? Fireşte, nu toți erau basarabeni. 
Unii erau originari din Bucovina, iar alții fuseseră probabil trimiși din 
Uniunea Sovietică pentru a întări rândurile partidului, periodic deci- 
mat de Siguranţă. Un răspuns îl găsim în lucrarea lui Mihail Bruhis. 
Potrivit acestuia, în momentul cedării Basarabiei și al intrării trupelor 
sovietice în regiune, comuniștii au ieşit la suprafață, după ani de acti- 
vitate clandestină şi ilegală. Însă comportamentul sovieticilor nu avea 
să fie cel pe care îl așteptau. Autorul menționat arată că una dintre 
primele măsuri întreprinse de sovietici a fost reorganizarea partidului. 
Numeroși comunişti au fost aduși din alte regiuni pentru a recrea 
organizaţia partidului comunist din Basarabia. În același timp, niciunul 
dintre comuniștii basarabeni nu a fost numit în organele de conducere 
ale noului partid, indiferent că erau judeţene sau orăşeneşti. 

Concluzia lui este că „organizaţia comunistă din Basarabia a fost 
pur şi simplu lichidată, iar membrii ei nu au fost recunoscuți drept 
comuniști |subl. în original]”!. 

Bruhis mai arată că „in 1940, [...] activiştii comuniști locali au fost 
pur şi simplu îndepărtați chiar din primele zile din orice fel de parti- 
cipare la „crearea organizaţiilor comuniste” de aici. Din capul locului, 
în Basarabia au fost aduși sute de oameni nu numai în scopul „înființării 
organizațiilor comuniste”, ci şi pentru crearea organelor sovietice, 

Istoricul concluzionează că: 


ceea ce s-a întâmplat în 1940 cu organizaţia comunistă a Basarabiei, care, 
de fapt, fusese lichidată de noile autorităţi sovietice, se prezintă ca o 
urmare firească a politicii şi practicilor Moscovei faţă de minoritățile 
naţionale ale statului sovietic. 


Totodată, informaţiile prezentate de acesta despre numerele organi- 
zaţiei comuniste basarabene în perioada interbelică, preluate din lucră- 
rile autorilor sovietici, contrazic și invalidează numărul comuniștilor 
indicaţi în documentul intern al organizaţiei comuniste basarabene 
din 1951. Autorul prezintă următoarele date: 321 de membri în 1931, 
279 în 1934 şi 375 în 1940, Alte surse indică 286 de membri ai organi- 
zaţiei comuniste basarabene în 1940. 


1. Mihail Bruhis, op. cit., p. 303. 

. Ibidem, pp. 311-312. 

3. Igor Caşu, Dușmanul de clasă. Represiuni, violență şi rezistenţă în R(A)SS 
Moldovenească, 1924-1956, Cartier, Chișinău, 2015, p. 332, 

Soarta organizaţiei basarabene a partidului comunist după 1940 este 
descrisă de unii dintre foştii săi componenți într-o scrisoare adresată 
CC al PCUS şi CC al PCM în contextul anului 1956. Scrisoarea a fost 
redactată în urma unei întâlniri a unor foști ilegalişti și participanţi la 
mișcarea comunistă din Basarabia interbelică ce a avut loc la Institutul 
de Istorie a Partidului de pe lângă CC al PCM în 12 iunie 1956. Până 
în acel an, doar zece dintre ei fuseseră acceptaţi ca membri ai PCUS. 

Semnatarii ei deplângeau atât soarta ce le-a fost rezervată, cât și 
faptul că după 1940, şi mai ales după al Doilea Război Mondial, au 
fost ostracizaţi şi neimplicaţi în „construcţia” regimului sovietic în 
Basarabia. Potrivit scrisorii foştilor ilegaliști basarabeni, în 1940 a avut 
loc „o adunare a activului” pentru „organizarea întâlnirii solemne a 
Armatei Roşii”. La aceasta au participat „comuniști ieşiţi din ilegalitate, 
comsomolişti, reprezentanţi ai sindicatelor revoluționare, reprezentanţi 
ai altor organizaţii obşteşti”. Foştii ilegalişti arată că „la această adunare 
tov. Constantinov [lider sovietic) completamente neîntemeiat a decla- 
rat organizația comunistă basarabeană desființată, afirmând: «Misiunea 
voastră s-a încheiat. Voi n-aţi făcut revoluţia!»”. Toate obiecțiile vechi- 
lor comunişti basarabeni şi precizările acestora că „nu se poate pune 
semn de egalitate între Partidul Comunist și diversele partide şi organi- 
zaţii burgheze și nu trebuie respinse cadrele locale basarabene, care 
cunosc bine oamenii, limba, obiceiurile populaţiei băștinaşe” au fost 
dezavuate. În plus, cei prezenţi au fost atenţionaţi că „cine va încerca 
să nu se supună va fi băgat la închisoare”!. 

În acelaşi timp, documentele din fosta arhivă a Partidului Comunist 
Moldovean sugerează că, imediat după ocuparea Basarabiei, sovieticii 
au realizat o primă verificare a comuniștilor basarabeni între 1940 şi 
1941. În urma acesteia, au fost create 66 de dosare? care se găsesc astăzi 
în Arhiva Organizaţiilor Social-Politice, instituție care a preluat în admi- 
nistrare şi arhiva fostului Institut de Istorie a Partidului. Printre comu- 
niştii basarabeni verificaţi se regăsesc atât unii dintre cei 14 membri 
ai PCdR originari din Basarabia care s-au repatriat în 1940, cât și 
persoane care au activat în Basarabia şi erau originare din alte regiuni 
(spre exemplu, Bucovina). 

În plus, au fost căutați şi cei care trădaseră partidul comunist în 
perioada interbelică. Cei identificaţi au fost judecați și împușcați în 
urma unor procese. 


1. Ion Lipciu, art. cit., p. 2. 
2. AOSPRM, colecţia 50, inventar 6, dosarele 23-89. 

Este elocvent cazul lui Ion Covic, acuzat de trădarea organizaţiei 
Şcolarul Roșu: 


Potrivit documentelor existente în dosar, în octombrie 1936 i-a denunţat 
Jandarmeriei Române pe membrii organizaţiei Școlarul Roşu, care „au 
fost reținuți şi maltrataţi” În timpul procesului din aprilie 1941, Ion 
Covic şi-a recunoscut fapta. A precizat că i-a denunţat deoarece şi el 
fusese, la rândul lui, trădat. În urma procesului, a fost condamnat la 
moarte și executat la scurt timp după ce sentința a rămas irevocabilă!. 


De altfel, comuniștilor basarabeni care au făcut parte din PCĂR li 
s-au recunoscut stagiul în partid şi statutul de ilegalist de către PCUS 
abia în 1989, cu doi ani înainte de colapsul Uniunii Sovietice?, până 
atunci politica autorităților sovietice faţă de aceştia fiind, după cum 
observa Bruhis, similară cu cea a Uniunii Sovietice faţă de minoritățile 
naționale. De altfel, situaţia dificilă în care se aflau foştii membri ai 
PCdR rămași în Basarabia era ştiută și discutată în privat şi de către 
unii dintre comuniștii basarabeni care au rămas în România după 
23 august 1944 sau care au putut veni aici incepând cu această dată. 

În 1958, în contextul cercetării pe linie de partid a grupului Grigore 
Cotovschi - Leonte Tismăneanu, au fost interogaţi mai mulţi cursanţi 
care fuseseră cu Grigore Cotovschi la Moscova pentru specializare. 
Una dintre persoanele audiate, Heana Mironescu, a relatat într-o decla- 
rație din 17 octombrie 1958 şi ceea ce s-a discutat în cercul foştilor 
comuniști basarabeni rămași în România despre situația celor care 
rămăseseră în Basarabia. 

În anii 1956-1957, 


Tov. Kotovschi spunea că există frecușuri [...] între moldovenii din stânga 
şi din dreapta Nistrului. Şi anume că moldovenii din fosta Basarabie care 
au avut legături cu mişcarea muncitorească din România nu sunt priviți 
cu ochi buni de cei de dincolo de Nistru, care ocupă în general muncile 
de răspundere. Aceştia nu recunosc pe ceilalți pentru că ţin la posturile 
pe care le ocupă şi nu vor să le ia locul cei din fosta Basarabie?, 


1. Arhiva Depozitului Special al Serviciului de Informaţii şi Securitate al 
Republicii Moldova, dosar 023609 (Ion Covic). Îi mulțumesc istoricului 
Mihai 'laşcă pentru că mi-a pus la dispoziţie acest dosar. 

2. Ton Lipciv, art, cit., p. 2. 

3. Ileana Mirunescu, „Declaraţie” din 17 octombrie 1958, ANIC, Fond CC 
al PCR - Colegiul Central de Partid, dosar K/564, f. 336. 

Concluzii 


În urma interogării bazei de date în funcţie de proveniența regională 
a respondenţilor, a rezultat un număr de 189 de persoane care au 
declarat, aşadar, că s-au născut în Basarabia, Din punctul de vedere al 
relaţiei cu partidul înainte de 23 august 1944, se evidenţiază trei cate- 
gorii principale: membri PCĂR (67 de respondenţi), simpatizanți (89 de 
respondenţi) şi membri UTC (20 de respondenţi). Fiecare grupă are 
propriile caracteristici prin care se diferenţiază de celelalte. 

În cazul membrilor de partid, cele mai multe persoane care şi-au 
declarat această calitate sunt femei, iar în rândul lor predomină evreicele. 
Astfel, acestea şi-au asumat, în general, mai multe riscuri decât bărbaţii 
[! - n.m., A.C.]. Riscurile inerente profesiei de „revoluționar de pro- 
fesie” sunt indicate și de numărul celor care au fost arestați, judecaţi şi 
condamnaţi în perioada interbelică: 57 dintre cei 67 de autodeclaraţi 
membri de partid au menţionat că au fost arestaţi cel puţin o dată, iar 
43 dintre ei au ajuns în procese. Rata condamnărilor a fost extrem de 
ridicată, tinzând spre maximum (39 de pedepse pronunţate). Acest 
lucru arată eficiența justiţiei interbelice în procesele in care au fost 
implicați comuniști, cel puţin în cazul celor originari din Basarabia. 

De asemenea, cei mai mulți membri de partid au fost recrutaţi 
dintre etnicii evrei, aspect ce indică o suprareprezentare a evreilor în 
rândul membrilor de partid autodeclaraţi, dacă e să ne raportăm la 
ponderea lor în populaţie conform recensământului din 1930, repre- 
zentativ pentru România interbelică. În acelaşi timp, nu se poate afirma 
că toți membrii partidului erau evrei. 

În general, membrii de partid au desfăşurat muncă de partid sau 
au avut funcții de conducere în cadrul organizațiilor controlate de partid, 
nefiind implicați în acţiunile propriu-zise de ajutorare a deţinuţilor 
politici (donaţii, contribuţii, cotizaţii etc.), ci in cele de coordonare a 
acestora, Acţiunile de ajutorare erau apanajul simpatizanților. O explicaţie 
este, probabil, aceea că simpatizanţii nu erau întotdeauna cunoscuţi 
autorităţilor polițienești. 

Dacă evreii sunt mai numeroşi printre membrii de partid, situaţia 
este cu totul diferită în rândul celor care s-au declarat simpatizanți. 
Cei mai mulți simpatizanți au fost selectaţi dintre români. De altfel, 
numărul ridicat al simpatizanţilor nu doar printre basarabeni, ci la 
nivelul întregii populaţii recenzate de PMR în 1951-1952 sugerează o 

posibilitate de creştere a partidului în perioada interbelică. De altfel, 
simpatizanți au avut un rol esenţial în supraviețuirea organizaţiei comu- 
niste în anii ilegalității. Dintre ei, după cum indică documentele interne 
ale partidului, erau recrutați viitorii membri de partid. De asemenea, 
aceștia erau şi principalele persoane care participau la acţiunile orga- 
nizate de partid, dar și cea mai importantă resursă prin care era răspân- 
dit mesajul comunist în România. „Rezoluţiile” interne ale partidului 
arată că în apropierea fiecărei celule de comunişti trebuia să funcţioneze 
şi o grupare de simpatizanți. Totodată, în baza acțiunilor declarate de 
ei, a reieșit că printre aceştia se aflau şi cele mai multe persoane care 
au acționat ca spioni în serviciul Uniunii Sovietice. 

Grupul cel mai slab reprezentat în rândul populaţiei ilegaliste basa- 
rabene este cel al membrilor UTC (20). 16 dintre ei sunt bărbaţi, iar 
din punctul de vedere al originii etnice domină evreii. Un aspect evi- 
denţiat în cadrul acestui studiu este acela că, raportat la numărul lor, 
uteciştii au fost frecvent arestaţi de organele polițienești în perioada 
interbelică: 17 au declarat că au fost arestaţi cel puţin o dată. Principala 
acțiune desfăşurată înainte de 23 august 1944, aşa cum reiese din răspun- 
surile lor, a fost răspândirea materialului de partid şi a manifestelor. 
După cum am văzut, autorităţile polițienești acordau atenție maximă 
unor astfel de răspândiri de manifeste. Faptul că 17 dintre cei 20 au 
fost arestați indică eficienţa structurilor de poliție. 

Din punctul de vedere al anului naşterii şi al cohortelor identificate 
în cadrul acestui studiu, două aspecte merită evidenţiate. Primul este 
că membrii şi simpatizanţii au fost recrutaţi cu predilecție din rândul 
celor născuţi până în 1918. Comunismul nu a mai reprezentat o atracţie 
pentru cei născuţi după acest an, cel puţin în cazul celor originari din 
Basarabia. Firește, este posibil ca situaţia să fie diferită printre comu- 
niștii de origine maghiară proveniţi din Ardeal. În urma unirii Basarabiei 
cu România, au avut posibilitatea să fie şcolarizați integral în sistemul 
de învățământ românesc. De altfel, după cum a observat Alexandru-Murad 
Mironov, şcoala a fost pentru autorităţile române interbelice „cea mai 
însemnată armă de impunere a statului” şi „cea mai simplă formă de 
integrare”!. 

Al doilea aspect este slaba prezenţă printre membrii de partid auto- 
declaraţi ce au fost recenzați în 1951-1952 a primei generaţii de comu- 
niști români, adică a celor născuţi până în 1900. Explicaţia avansată 


1. Alexandru-Murad Mironov, art. cit., p. 36. 

în studiul de față este că cei mai mulți au pierit în timpul procese- 
lor-spectacol de la Moscova din anii 1930. 

Unul dintre aspectele prezentate în acest capitol priveşte soarta orga- 
nizaţiei comuniste basarabene după 1940, subiect care ar merita apro- 
fundat într-un studiu separat. Astfel, odată cu cedarea Basarabiei către 
Uniunea Sovietică în urma ultimatumului din 26 iunie 1940, comu- 
niştii ce au activat în cadrul PCdR nu au primit gloria pe care poate 
o aşteptau. După cum am spus, nici nu au fost recunoscuţi ca membri 
ai PCUS până în 1989, cu doar doi înainte de căderea Uniunii Sovietice. 
De altfel, după cum am arătat în acest studiu, în baza informaţiilor 
existente, poziţiile de conducere în partidul și regimul Moldovei comu- 
niste au fost ocupate, în general, de persoane venite din afara Basarabiei, 
care nu activaseră până atunci în cadrul organizaţiei basarabene a PCdR. 
Acest lucru era ştiut şi de unii dintre comuniștii basarabeni care au 
ales după 23 august 1944 să rămână în România. De altfel, revenirea 
în România a cel puţin 14 persoane care s-au stabilit în 1940 în Basa- 
rabia poate reprezenta un indiciu că unii s-au întors tocmai ca urmare 
a politicii sovietice oficiale față de cei care au activat în PCdR. 

Probabil strictul control al accesului la funcțiile de conducere şi 
accederea limitată a comuniștilor basarabeni ia acestea au reprezentat 
şi o modalitate a sovieticilor de a-şi asigura controlul asupra Basarabiei. 

Fără îndoială, cei care au rămas în România au avut o soartă dife- 
rită de a celor care s-au stabilit în Basarabia, chiar dacă și primii au 
fost supuşi verificărilor pe linie de partid încă din 1944. Ei au putut 
să acceadă la funcţii de conducere în aparatul de partid și de stat al 
României comuniste. Nu aceeaşi posibilitate li s-a oferit celor care au 
ales să rămână în Uniunea Sovietică. 

